(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΝΘ΄

Πέμπτη, 23 Ιανουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Θ.Ρουσόπουλου., σελ.
3. Ανακοινώνεται ότι τη συνεδρίαση παρακολουθούν μαθήτριες, μαθητές και συνοδοί εκπαιδευτικοί από το 36ο Δημοτικό Σχολείο Πειραιά, το 7ο Δημοτικό Σχολείο Μεταμόρφωσης, το 3ο Δημοτικό Σχολείο Μεγαλούπολης, το 2ο Δημοτικό Σχολείο Μεγαλούπολης, το 3ο Δημοτικό Σχολείο Πλωμαρίου, το 1ο Γυμνάσιο Πάτρας, το 1ο Γυμνάσιο Δράμας, το Δημοτικό Σχολείο Ζηπαρίου Κω, το 3ο Γυμνάσιο Άρτας, το 43ο Δημοτικό Σχολείο Θεσσαλονίκης, το Δημοτικό Σχολείο Βασιλικών Θεσσαλονίκης, το 3ο Γυμνάσιο Πρέβεζας, το 7ο Γυμνάσιο Καρδίτσας και από το Διαπολιτισμικό Δημοτικό Σχολείο Σαπών Ροδόπης, σελ.
4. Επί προσωπικού θέματος., σελ.
5. Επί διαδικαστικού θέματος., σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής: Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης «Αντιμετώπιση των νέων μορφών βίας κατά των γυναικών - Ενσωμάτωση της Οδηγίας (ΕΕ) 2024/1385 - Πρόσθετες ρυθμίσεις στον νόμο περί ενδοοικογενειακής βίας - Αναδιοργάνωση των ιατροδικαστικών υπηρεσιών - Ενίσχυση της λειτουργίας της Eurojust - Μέτρα για την προστασία των ανηλίκων και την καταπολέμηση της εγκληματικότητας - Δικονομικές διατάξεις αρμοδιότητας των τακτικών διοικητικών δικαστηρίων και άλλες ρυθμίσεις», σελ.
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Αντιμετώπιση νέων μορφών βίας κατά των γυναικών - Ενσωμάτωση της Οδηγίας (ΕΕ) 2024/1385 - Πρόσθετες ρυθμίσεις στον νόμο περί ενδοοικογενειακής βίας - Αναδιοργάνωση των ιατροδικαστικών υπηρεσιών - Ενίσχυση της λειτουργίας της Eurojust - Μέτρα για την προστασία των ανηλίκων και την καταπολέμηση της εγκληματικότητας - Δικονομικές διατάξεις αρμοδιότητας των τακτικών διοικητικών δικαστηρίων και άλλες ρυθμίσεις», σελ.
3. Ένσταση αντισυνταγματικότητας από την Κοινοβουλευτική Ομάδα της Πλεύσης Ελευθερίας επί του συνόλου του σχεδίου νόμου του Υπουργείου Δικαιοσύνης, σελ.
4. Συζήτηση και ψήφιση επί της ενστάσεως αντισυνταγματικότητας, σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί προσωπικού θέματος:

 ΚΟΥΒΕΛΑΣ Δ. , σελ.
 ΤΖΑΝΑΚΟΠΟΥΛΟΣ Δ. , σελ.

Β. Επί διαδικαστικού θέματος:

 ΒΕΛΟΠΟΥΛΟΣ Κ. , σελ.
 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΓΙΑΝΝΟΥΛΗΣ Χ. , σελ.
 ΔΑΓΚΑ Π. , σελ.
 ΚΑΖΑΜΙΑΣ Α. , σελ.
 ΚΑΝΕΛΛΗ Γ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΑΚΟΥΛΗ Ε. , σελ.
 ΜΠΟΥΡΑΣ Α. , σελ.
 ΟΙΚΟΝΟΜΟΥ Ι. , σελ.
 ΠΛΑΚΙΩΤΑΚΗΣ Ι. , σελ.
 ΣΥΝΤΥΧΑΚΗΣ Ε. , σελ.
 ΤΖΑΝΑΚΟΠΟΥΛΟΣ Δ. , σελ.

Γ. Επί του σχεδίου νόμου του Υπουργείου Δικαιοσύνης:

 ΑΠΟΣΤΟΛΑΚΗ Ε. , σελ.
 ΑΣΗΜΑΚΟΠΟΥΛΟΥ Σ. , σελ.
 ΑΥΛΩΝΙΤΗΣ Α. , σελ.
 ΒΑΤΣΙΝΑ Ε. , σελ.
 ΒΕΛΟΠΟΥΛΟΣ Κ. , σελ.
 ΓΑΒΡΗΛΟΣ Γ. , σελ.
 ΓΙΑΝΝΟΥΛΗΣ Χ. , σελ.
 ΓΡΑΜΜΕΝΟΣ Β. , σελ.
 ΔΑΓΚΑ Π. , σελ.
 ΔΕΛΗΚΑΡΗ Α. , σελ.
 ΔΗΜΗΤΡΙΑΔΗΣ Π. , σελ.
 ΔΗΜΗΤΡΟΚΑΛΛΗΣ Ι. , σελ.
 ΔΗΜΟΣΧΑΚΗΣ Α. , σελ.
 ΔΙΓΕΝΗ Α. , σελ.
 ΕΥΘΥΜΙΟΥ Ά. , σελ.
 ΖΕΜΠΙΛΗΣ Α. , σελ.
 ΚΑΖΑΜΙΑΣ Α. , σελ.
 ΚΑΖΑΝΗ Α. , σελ.
 ΚΑΝΕΛΛΗ Γ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΤΣΙΒΑΡΔΑΣ Χ. , σελ.
 ΚΕΦΑΛΑ Γ. , σελ.
 ΚΕΦΑΛΑ Μ. , σελ.
 ΚΟΜΝΗΝΑΚΑ Μ. , σελ.
 ΚΟΥΒΕΛΑΣ Δ. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΟΥΡΟΥΠΑΚΗ Α. , σελ.
 ΚΟΥΤΣΟΥΜΠΑΣ Δ. , σελ.
 ΚΥΡΙΑΖΙΔΗΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΖΑΡΙΔΗΣ Μ. , σελ.
 ΛΙΑΚΟΥΛΗ Ε. , σελ.
 ΛΙΝΟΥ Α. , σελ.
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.
 ΜΑΝΤΖΟΣ Δ. , σελ.
 ΜΑΡΚΟΓΙΑΝΝΑΚΗΣ Α. , σελ.
 ΜΟΝΟΓΥΙΟΥ Α. , σελ.
 ΜΟΥΛΚΙΩΤΗΣ Γ. , σελ.
 ΜΠΙΑΓΚΗΣ Δ. , σελ.
 ΜΠΟΥΓΑΣ Ι. , σελ.
 ΝΙΚΟΛΑΪΔΗΣ Α. , σελ.
 ΝΟΤΟΠΟΥΛΟΥ Α. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΥ Θ. , σελ.
 ΟΙΚΟΝΟΜΟΥ Ι. , σελ.
 ΠΑΠΑΗΛΙΟΥ Γ. , σελ.
 ΠΑΠΑΣΩΤΗΡΙΟΥ Σ. , σελ.
 ΠΕΡΚΑ Θ. , σελ.
 ΡΟΥΝΤΑΣ Γ. , σελ.
 ΣΚΟΝΔΡΑ Α. , σελ.
 ΣΚΥΛΑΚΑΚΗΣ Θ. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΑΜΑΤΗΣ Γ. , σελ.
 ΣΤΑΡΑΚΑ Χ. , σελ.
 ΣΤΙΓΚΑΣ Β. , σελ.
 ΣΥΝΤΥΧΑΚΗΣ Ε. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΣΑΒΔΑΡΙΔΗΣ Λ. , σελ.
 ΤΣΑΠΑΝΙΔΟΥ Π. , σελ.
 ΤΣΙΜΑΡΗΣ Ι. , σελ.
 ΥΨΗΛΑΝΤΗΣ Β. , σελ.
 ΦΛΩΡΙΔΗΣ Γ. , σελ.
 ΦΛΩΡΟΣ Κ. , σελ.
 ΦΩΤΙΟΥ Θ. , σελ.
 ΧΑΡΙΤΣΗΣ Α. , σελ.
 ΧΑΤΖΗΔΑΚΗΣ Δ. , σελ.
 ΧΟΥΡΔΑΚΗΣ Μ. , σελ.
 ΧΡΗΣΤΙΔΗΣ Π. , σελ.
 ΧΡΗΣΤΙΔΟΥ Ρ. , σελ.
 ΨΥΧΟΓΙΟΣ Γ. , σελ.

Δ. Επί της ενστάσεως αντισυνταγματικότητας:

 ΑΓΑΠΗΔΑΚΗ Ε. , σελ.
 ΑΛΕΞΟΠΟΥΛΟΥ Χ. , σελ.
 ΒΛΑΧΑΚΟΣ Ν. , σελ.
 ΔΑΓΚΑ Π. , σελ.
 ΕΥΘΥΜΙΟΥ Ά. , σελ.
 ΚΟΝΤΗΣ Ι. , σελ.
 ΚΟΥΡΟΥΠΑΚΗ Α. , σελ.
 ΚΥΡΙΑΖΙΔΗΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΑΚΟΥΛΗ Ε. , σελ.
 ΜΑΝΤΖΟΣ Δ. , σελ.
 ΜΑΡΚΟΠΟΥΛΟΣ Δ. , σελ.
 ΞΑΝΘΟΠΟΥΛΟΣ Θ. , σελ.
 ΠΛΕΥΡΗΣ Α. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΣΑΒΔΑΡΙΔΗΣ Λ. , σελ.
 ΦΛΩΡΙΔΗΣ Γ. , σελ.
 ΦΛΩΡΟΣ Κ. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΝΘ΄

Πέμπτη 23 Ιανουαρίου 2025

Αθήνα, σήμερα στις 23 Ιανουαρίου 2025, ημέρα Πέμπτη και ώρα 10.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-1-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΝΗ΄ συνεδριάσεώς του, της Τετάρτης 22 Ιανουαρίου 2025, σε ό,τι αφορά την ψήφιση στο σύνολο του σχεδίου νόμου: «Κύρωση των υπ’ αρ. 259 και 260 αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, από 18 Μαΐου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης (E.B.R.D.)»).

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώθηκε η ανακοίνωση των αναφορών.

Μια ανακοίνωση προς το Σώμα: Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης «Αντιμετώπιση των νέων μορφών βίας κατά των γυναικών - Ενσωμάτωση της Οδηγίας (ΕΕ) 2024/1385 - Πρόσθετες ρυθμίσεις στον νόμο περί ενδοοικογενειακής βίας - Αναδιοργάνωση των ιατροδικαστικών υπηρεσιών - Ενίσχυση της λειτουργίας της Eurojust - Μέτρα για την προστασία των ανηλίκων και την καταπολέμηση της εγκληματικότητας - Δικονομικές διατάξεις αρμοδιότητας των τακτικών διοικητικών δικαστηρίων και άλλες ρυθμίσεις».

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Αντιμετώπιση νέων μορφών βίας κατά των γυναικών - Ενσωμάτωση της Οδηγίας (ΕΕ) 2024/1385 - Πρόσθετες ρυθμίσεις στον νόμο περί ενδοοικογενειακής βίας - Αναδιοργάνωση των ιατροδικαστικών υπηρεσιών - Ενίσχυση της λειτουργίας της Eurojust - Μέτρα για την προστασία των ανηλίκων και την καταπολέμηση της εγκληματικότητας - Δικονομικές διατάξεις αρμοδιότητας των τακτικών διοικητικών δικαστηρίων και άλλες ρυθμίσεις».

Η Διάσκεψη των Προέδρων αποφάσισε στη συνεδρίασή της της 16ης Ιανουαρίου 2025 τη συζήτηση και ψήφιση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Γιαννούλη, επί της διαδικασίας έχετε για δύο λεπτά τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Με κάθε σεβασμό στο Σώμα και τους συναδέλφους, επειδή στο πλαίσιο της συζήτησης αυτού του νομοσχεδίου στη διάρκεια των επιτροπών χάθηκε πολλές φορές το μέτρο της ευπρέπειας και της κοινοβουλευτικής, ηθικής πρακτικής, τώρα είμαστε μπροστά πάλι σε μια κοινοβουλευτική λαθροχειρία.

Χθες στις 10.30΄ κατατέθηκε, κατά παράδοση της κοινοβουλευτικής πρακτικής της Κυβέρνησης τα τελευταία χρόνια, σε σημείο υπερβολής, σε αντίστιξη με ό,τι συνέβαινε στο παρελθόν και από άλλες κυβερνητικές πλειοψηφίες, ένας νόμος, ένας νέος νόμος με τη μορφή τροπολογίας στις 10.30΄ το βράδυ, στερώντας από όλους μας τη δυνατότητα να μπορούμε να είμαστε αντικειμενικά συνεπείς σε αυτό που απαιτεί ο Κανονισμός και να αναπαράγεται η μέθοδος της τροπολογίας σουπερμάρκετ για μια σειρά από ζητήματα για τον ψυχολόγο, για το Κέντρο Διαφύλαξης Αγιορείτικης Κληρονομιάς.

Χθες υπερψηφίσαμε τον νέο Πρόεδρο της Βουλής κ. Κακλαμάνη, με τη δέσμευση ότι επιτέλους ήρθε η ώρα να εκπροσωπείται η Βουλή όλων των Ελλήνων και όχι μόνο των κυβερνητικών αναγκών σε αυτή την Αίθουσα. Θεωρώ ότι είναι απαράδεκτο και ελπίζω στο πλαίσιο και της πολιτικής χρηματοδότησης της στάσης μας να είναι η τελευταία φορά που αντιμετωπίζουμε αυτή τη λαθροχειρία, που προσβάλλει και την Ολομέλεια, και το Προεδρείο, και τους Βουλευτές, και τις Κοινοβουλευτικές Ομάδες, και τη δημοκρατία, και κυρίως τους πολίτες.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Γιαννούλη.

Συμφωνεί το Σώμα για τη διαδικασία, όπως την περιέγραψα πριν;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Το λόγο έχει ο εισηγητής της Νέας Δημοκρατίας κ. Δημήτριος Κούβελας για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κύριε Πρόεδρε.

Προκαταρκτικά θέλω να συγχαρώ τον νέο Πρόεδρο της Βουλής κ. Νικήτα Κακλαμάνη και να του ευχηθώ καλή δύναμη στο δύσκολο έργο του. Είμαι βέβαιος ότι θα ανταποκριθεί στην εμπιστοσύνη που έδειξαν οι συνάδελφοι Βουλευτές περισσότερων κομμάτων χθες στο πρόσωπό του.

Κύριοι Υπουργοί, κυρίες και κύριοι Βουλευτές, εισάγεται στην Ολομέλεια το πολυθεματικό νομοσχέδιο του Υπουργείου Δικαιοσύνης, που σηματοδοτεί άλλη μια σημαντική κυβερνητική πρωτοβουλία για την ελληνική δικαιοσύνη, καθώς καλούμαστε να εγκρίνουμε ένα πλαίσιο διατάξεων που ενισχύουν το κράτος δικαίου, όπως επιβάλλει η ευθύνη μας απέναντι στα πιο ευάλωτα μέλη της κοινωνίας μας.

Η βία κατά των γυναικών, η ενδοοικογενειακή βία αλλά και η βία που αναδύεται μέσω νέων τεχνολογιών στον κυβερνοχώρο αποτελούν σύγχρονες, επίμονες προκλήσεις και απαιτούν αποφασιστικές και κυρίως αποτελεσματικές απαντήσεις, που δίνει το παρόν νομοσχέδιο. Με αυτό ενσωματώνεται εν μέρει η ευρωπαϊκή Οδηγία 2024/1385, ενώ παράλληλα αναβαθμίζεται και το εθνικό νομικό πλαίσιο, με στόχο την αποτελεσματική πρόληψη, την αυστηρή καταστολή και την πλήρη υποστήριξη των θυμάτων.

Η Κυβέρνηση της Νέας Δημοκρατίας έχει επιδείξει από την πρώτη στιγμή αποφασιστικότητα και αποτελεσματικότητα ως προς την απονομή της δικαιοσύνης, με ένα δίκαιο ποινικό σύστημα, ενισχύοντάς το.

Το παρόν νομοσχέδιο αποτελείται από οκτώ μέρη, τα οποία καλύπτουν ένα ευρύ φάσμα διατάξεων, ενισχύοντας την προστασία των γυναικών και των θυμάτων της ενδοοικογενειακής βίας, αναβαθμίζοντας το σύστημα απονομής δικαιοσύνης και εισάγοντας καινοτόμες ρυθμίσεις για την ποινική μεταχείριση και προστασία ανηλίκων δραστών, συμβάλλοντας στον εκσυγχρονισμό του νομικού μας πλαισίου.

Στο πρώτο μέρος, οι διατάξεις επικεντρώνονται στην αντιμετώπιση νέων μορφών βίας στον κυβερνοχώρο, βίας κατά των γυναικών και την προστασία θυμάτων ενδοοικογενειακής βίας. Ειδικότερα, εναρμονίζουμε το νομοθετικό πλαίσιο με τις διατάξεις της ευρωπαϊκής Οδηγίας 2024/1385, ενώ παράλληλα ενισχύουμε και εκσυγχρονίζουμε τον ν.3.500/2006 περί ενδοοικογενειακής βίας.

Έτσι, το άρθρο 5 προβλέπει βαριές ποινές για τον ακρωτηριασμό των γεννητικών οργάνων της γυναίκας. Το άρθρο 6 τυποποιεί το αδίκημα του καταναγκασμού σε γάμο ή σύμφωνο συμβίωσης.

Τρία σημαντικά νέα εγκλήματα τυποποιούνται στο παρόν νομοσχέδιο. Πρόκειται για σοβαρές για σοβαρές προσβολές εννόμων αγαθών, που συμβαίνουν δυστυχώς όλο και συχνότερα σήμερα στο διαδίκτυο. Με τα άρθρα 7, 8 και 9 αντίστοιχα εισάγονται το cyberstalking, δηλαδή η παρενοχλητική παρακολούθηση μέσω διαδικτύου. Εδώ στόχος είναι η προστασία της ιδιωτικής ζωής των θυμάτων.

Επίσης, τυποποιείται η κυβερνοενόχληση γενετήσιας αξιοπρέπειας, όπου προβλέπονται αυστηρές ποινές για τη διασπορά προσωπικών δεδομένων, με σκοπό την εξευτελιστική μεταχείριση των θυμάτων.

Τέλος, τυποποιείται το doxing ως έγκλημα, δηλαδή η διαδικτυακή κακοπροαίρετη στοχοποίηση κάποιου, κινητοποιώντας τρίτα πρόσωπα, μέσω της σκόπιμης αποκάλυψης των προσωπικών στοιχείων τους, προφανώς βέβαια χωρίς τη συγκατάθεση του θύματος.

Αυτές οι ρυθμίσεις είναι απαραίτητες λόγω της αλόγιστης χρήσης του διαδικτύου, όπου η ανωνυμία συχνά ενθαρρύνει την παραβατική συμπεριφορά. Ρυθμίζουμε ένα πεδίο σκοτεινό, που είναι αναγκαίο να ελεγχθεί, σε μια εποχή που η τεχνολογία χρησιμοποιείται για την άσκηση ψυχολογικής αλλά και σωματικής ακόμη βίας.

Η Αντιπολίτευση δυστυχώς, κυρίες και κύριοι Βουλευτές, δεν βρήκατε ούτε μια καλή κουβέντα να πείτε για την ποινικοποίηση όλων αυτών των κυβερνοεγκλημάτων, που μάλιστα προσβάλλουν συχνότερα γυναίκες. Σταθήκατε μονάχα στο ότι δεν ενσωματώθηκε αυτούσια, ολόκληρη η Οδηγία.

Θα το επαναλάβουμε. Οι άλλες διατάξεις της Οδηγίας, που αφορούν δομές υποστήριξης θυμάτων, ενημέρωση, σύσταση φορέων διαφόρων υποστηρικτικών πολιτικών, είναι αρμοδιότητας του Υπουργείου Κοινωνικής Συνοχής και Οικογένειας και θα εισαχθούν με άλλη νομοθετική παρέμβαση.

Έγινε επίσης πολλή συζήτηση για τη χρήση του όρου «εξ οικείων» από την ευρωπαϊκή Οδηγία και την εισαγωγή του στην εθνική, εσωτερική δηλαδή, έννομη τάξη μας. Είναι προφανές ότι η ανάγκη πρόληψης και αντιμετώπισης της βίας επεκτείνεται και πέρα από το οικογενειακό περιβάλλον και σε ευρύτερες μορφές κοινωνικής συνύπαρξης, προσφέροντας προστασία από ευρύτερο κύκλο πιθανών δραστών. Συμπεριλαμβάνεται μάλιστα η περίπτωση του αδικήματος του καταναγκαστικού ελέγχου, όπου ο δράστης είναι συνήθως πρόσωπο γνωστό στο θύμα, το οποίο ενδέχεται μάλιστα να εμπιστεύεται.

Πέραν αυτών, ο όρος είναι ακριβώς αυτός που περιλαμβάνεται στο κείμενο της Οδηγίας, όπως αυτή δημοσιεύεται στην Επίσημη Εφημερίδα της Ευρωπαϊκής Ένωσης. Καταθέτω το κείμενο της Οδηγίας στα ελληνικά.

(Στο σημείο αυτό ο Βουλευτής κ. Δημήτριος Κούβελας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν είναι έμπνευση του Υπουργείου ούτε μπορεί να παραφραστεί το κείμενο της Οδηγίας.

Το θέμα εδώ όμως -ας επανέλθουμε στην ουσία- είναι το πλαίσιο που εισάγεται, το οποίο έχει ως στόχο τη διευρυμένη προστασία ευάλωτων ομάδων, κάτι που η ίδια η Οδηγία επιβάλλει. Δεν νομίζω ότι θα ήθελε κάποιος μέσα σε αυτή την Αίθουσα να μείνουν απροστάτευτα θύματα βίας, όπως για παράδειγμα σε γηροκομεία, σε δομές φιλοξενίας, σε ιδρύματα ανηλίκων ή ξενώνες κακοποιημένων γυναικών, αλλά και σε άλλες κοινότητες, όπου περισσότερα άτομα διαβιούν χωρίς να είναι πρόσωπα του ευρύτερου οικογενειακού περιβάλλοντος, όπως άλλωστε ορίζουν άλλες διατάξεις. Το να αγνοήσουμε αυτή την προστασία θα ήταν αδικαιολόγητο και επικίνδυνο για τις κοινωνικά ευάλωτες ομάδες.

Στο άρθρο 10 εισάγεται η δυνατότητα ηλεκτρονικών καταγγελιών. Πρόκειται για μια καινοτομία, που εξασφαλίζει την άμεση και ασφαλή πρόσβαση των θυμάτων στη δικαιοσύνη μέσω ηλεκτρονικής πλατφόρμας, χωρίς φόβο έκθεσής τους στον δράση ή πίεση για απόσυρση της καταγγελίας.

Στο δεύτερο μέρος του νομοσχεδίου επικεντρωνόμαστε στην προστασία των ανηλίκων και την αντιμετώπιση της επαναλαμβανόμενης εγκληματικότητας με έμφαση στην ανήλικη παραβατικότητα.

Στο άρθρο 24 εισάγεται μια ιδιαίτερα σημαντική ρύθμιση, με την οποία δίνεται για πρώτη φορά η δυνατότητα στους ζημιωθέντες διαδίκους που έχουν δηλώσει υποστήριξη της κατηγορίας να υποβάλουν υπόμνημα στο συμβούλιο πλημμελειοδικών κατά τη διαδικασία εξέτασης τής υπό όρο απόλυσης καταδικασθέντων για εγκλήματα βίας ή κατά της γενετήσιας ελευθερίας. Η ρύθμιση ενισχύει τη φωνή των θυμάτων και των συγγενών τους, ενώ ταυτόχρονα επιτρέπει στο συμβούλιο να λάβει υπ’ όψιν του σύγχρονες, πιο επίκαιρες κοινωνικές συνθήκες, όπως η εγγύτητα του θύματος με τον δράστη.

Παράλληλα, η χώρα μας συμμορφώνεται με αποφάσεις του Ευρωπαϊκού Δικαστηρίου των Δικαιωμάτων του Ανθρώπου, ενισχύοντας έτσι την προάσπισή τους.

Με το άρθρο 29 εισάγεται πρόβλεψη για την καταπολέμηση της υποκίνησης σε επαιτεία. Η διάταξη αυτή στοχεύει ιδιαίτερα στην προστασία των ανηλίκων αλλά και ευάλωτων ομάδων από εκμετάλλευση για οικονομικό όφελος. Προβλέπονται αυστηρές ποινές για όσους επωφελούνται από την επαιτεία μέσω κυκλωμάτων οργανωμένου εγκλήματος που δρουν συστηματικά, με εισαγόμενους ζητιάνους, ένα φαινόμενο που ιδιαίτερα παρατηρείται στη Θεσσαλονίκη δημιουργώντας σειρά ζητημάτων.

Η προτεινόμενη τροποποίηση των άρθρων 381 και 405 του Ποινικού Κώδικα, που περιλαμβάνεται στο άρθρο 32 και 33 του νομοσχεδίου, προβλέπει τη δυνατότητα πλήρους απαλλαγής ή μείωσης της ποινής για δράστες εγκλημάτων κατά της ιδιοκτησίας και της περιουσίας, υπό την προϋπόθεση ότι επιδεικνύουν έμπρακτη μετάνοια. Αυτό μπορεί να γίνει μέσω επιστροφής των κλοπιμαίων ή πλήρους ικανοποίησης του θύματος πριν την ολοκλήρωση της ακροαματικής διαδικασίας.

Στις περιπτώσεις πλημμελημάτων η απαλλαγή εναπόκειται στη διακριτική ευχέρεια του δικαστηρίου, ενώ για τα κακουργήματα η πλήρης ικανοποίηση του θύματος μπορεί να οδηγήσει σε μείωση ποινής ή ακόμη και σε απαλλαγή, ανάλογα με τις περιστάσεις αν κρίνει έτσι το δικαστήριο.

Η καινοτομία αυτής της ρύθμισης στοχεύει στη δημιουργία ενός ισχυρού κινήτρου για την μεταμέλεια των δραστών, επηρεάζοντας τόσο την πρόληψη όσο και την αποκατάσταση μετά τη διάπραξη του εγκλήματος. Παράλληλα, διασφαλίζει την αυστηρότητα στις αποδεικτικές προϋποθέσεις, ώστε να αποτρέπονται καταχρήσεις της ευνοϊκής ποινικής μεταχείρισης, όπως οι εικονικές ικανοποιήσεις θυμάτων, που στο παρελθόν είχαν οδηγήσει σε αδικαιολόγητες απαλλαγές.

Επιπλέον, το άρθρο 29 προβλέπει αυστηρές ποινές για την παρακώλυση της δικαιοσύνης, όπως ο εξαναγκασμός μαρτύρων σε ψευδείς καταθέσεις ή η καταστροφή αποδεικτικού υλικού. Καθίσταται σαφές ότι κάθε εγκληματική συμπεριφορά τιμωρείται αναλόγως, ενώ η κάθε ποινή εκτίεται όπως έχει επιβληθεί.

Οι ρυθμίσεις αυτές ανταποκρίνονται στα αιτήματα τόσο των δικαστικών λειτουργών όσο και της Ελληνικής Αστυνομίας αλλά και του δικηγορικού κόσμου, που ζητούσαν ενίσχυση στο έργο τους για να αποφεύγεται η ανακύκλωση των ίδιων δραστών.

Καταθέτω στο σημείο αυτό και ανακοίνωση της ολομέλειας των δικηγορικών συλλόγων, όπως δημοσιεύτηκε στο site του Δικηγορικού Συλλόγου της Αθήνας, όπου εκφράζουν οι συνάδελφοι δικηγόροι την ικανοποίησή τους για σημεία του νομοσχεδίου, καθώς και για αλλαγές που επήλθαν μετά από διαβούλευση που έγινε με το Υπουργείο Δικαιοσύνης.

(Στο σημείο αυτό ο Βουλευτής κ. Δημήτριος Κούβελας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο τρίτο μέρος του νομοσχεδίου αναδιοργανώνονται οι ιατροδικαστικές υπηρεσίες με αυστηρότερους πειθαρχικούς κανόνες και την εισαγωγή της τεχνητής νοημοσύνης, που βελτιώνει την ακρίβεια και την ταχύτητα στην εξαγωγή ιατροδικαστικών πορισμάτων. Αυτή η καινοτομία προάγει τη χρήση τεχνολογίας στην υπηρεσία της δικαιοσύνης, με σεβασμό πάντοτε στο θύμα.

Για την παράγραφο 6 του άρθρου 41, που δημιουργήθηκε μια παραφιλολογία χθες στη συζήτηση στην επιτροπή, το Υπουργείο έδωσε μια απάντηση και αναμένεται συνέχεια κατά τη διάρκεια της συζήτησης στην Ολομέλεια.

Με τα άρθρα 48 έως 52, στο τέταρτο μέρος του σχεδίου νόμου, ενισχύεται η συνεργασία με την Ευρωπαϊκή Μονάδα Δικαστικής Συνεργασίας, την Eurojust, βελτιώνοντας την ανταλλαγή πληροφοριών για διασυνοριακά εγκλήματα και ενισχύοντας την αποτελεσματικότητα της χώρας μας στη διεθνή συνεργασία για την καταπολέμηση του οργανωμένου εγκλήματος.

Στο πέμπτο μέρος, με τα άρθρα 53 έως 62, εισάγονται αλλαγές στην καθ’ ύλη και κατά τόπο αρμοδιότητα των διοικητικών δικαστηρίων. Οι αλλαγές αυτές αποσκοπούν στη σύμμετρη κατανομή των υποθέσεων, την αποφόρτιση των διοικητικών εφετείων, την επιτάχυνση της εκδίκασης φορολογικών διαφορών και υποθέσεων δημοσίων συμβάσεων, με άμεσες ευεργετικές συνέπειες για τους πολίτες και τις επιχειρήσεις.

Στο έκτο μέρος του νομοσχεδίου, στο άρθρο 63, έχουμε διάταξη για την ενίσχυση της λειτουργίας της δικαστικής αστυνομίας, ένας θεσμός που έγινε πράξη από την Κυβέρνηση Μητσοτάκη και μάλιστα είχα την τιμή να εισηγηθώ το σχετικό νομοσχέδιο την εποχή εκείνη.

Στα άρθρα 65 και 66 έχουμε την αυστηροποίηση των διατάξεων για αντιποίηση επαγγέλματος ιατρού και φυσικοθεραπευτή, με την προσθήκη και των ψυχολόγων με πάγιο αίτημά τους, όπως ενημέρωσαν και την επιτροπή μας με υπόμνημα, με την τροπολογία που κατατέθηκε έγκαιρα χθες το βράδυ. Έτσι προστατεύεται το κοινωνικό σύνολο από πολύ σοβαρές και δυσμενείς συνέπειες της αντιποίησης των ευαίσθητων αυτών επαγγελμάτων, όπου η σχέση εμπιστοσύνης ανάμεσα στον επαγγελματία και τον ιδιώτη -ασθενή πολλές φορές- πρέπει να είναι σε στέρεα βάση.

Επιτρέψτε μου να σταθώ ακόμη και στην εξαιρετική θετική ρύθμιση του άρθρου 86. Η διάταξη προβλέπει τη δυνατότητα του Υπουργείου Δικαιοσύνης να παραχωρεί κτίρια που διαχειρίζεται για τη στέγαση υπηρεσιών υγείας, ασφάλειας, όπως αστυνομικά τμήματα, δημόσιας διοίκησης, καθώς και για κοινωνική κατοικία. Με αυτόν τον τρόπο αντιμετωπίζονται ουσιαστικά κενά και καλύπτονται ζωτικές ανάγκες, ιδιαίτερα στην ελληνική περιφέρεια.

Κυρίες και κύριοι Βουλευτές της Αντιπολίτευσης, παρά την καθολική αποδοχή της κοινωνίας στις εισαγόμενες ρυθμίσεις, εσείς επιλέγετε να καταψηφίσετε το νομοσχέδιο -μέχρι χθες τουλάχιστον αυτή ήταν η θέση σας- εγκλωβισμένοι στα ιδεολογήματά σας.

Η προστασία των θυμάτων είναι ηθική υποχρέωση όλων μας και όχι ιδεολογική επιλογή. Σας καλώ για άλλη μια φορά να αναθεωρήσετε τη στάση σας και να στηρίξετε το παρόν σχέδιο νόμου.

Σας καλέσαμε να μας πείτε για μια σειρά διατάξεων πού ακριβώς διαφωνείτε και ποια αντιπρόταση έχετε, αλλά πειστικές απαντήσεις δεν πήραμε μέχρι αυτή τη στιγμή. Κυρίως όμως δεν απαντάτε στον ελληνικό λαό γιατί καταψηφίζετε ρυθμίσεις θετικές και με άμεση ευεργετική επίδραση στην κοινωνία, ακόμη και στην οικονομία μας.

Κυρίες και κύριοι συνάδελφοι, στη φιλοσοφία του Ποινικού μας Δικαίου κάθε πρόβλεψη και κάθε διάταξη πρέπει να εξυπηρετεί τη δίκαιη και ισότιμη απονομή δικαιοσύνης, καθώς και την πρόληψη των εγκλημάτων και τον σωφρονισμό του δράστη.

Στο πλαίσιο αυτό είναι εξαιρετικά σημαντικό να επισημάνουμε τη σύγχυση που εισάγει η πρόταση της αντιπολίτευσης για τυποποίηση της γυναικοκτονίας ως ιδιώνυμου εγκλήματος. Η χρήση του όρου «γυναικοκτονία» συμβολικά, κοινωνιολογικά είναι επιβεβλημένη, όχι όμως για να διαφοροποιηθεί ποινικά η αξία της ανθρώπινης ζωής, αλλά για να αναδειχθεί η έμφυλη διάσταση αυτών των εγκλημάτων, τα οποία συχνά εκδηλώνονται σε ένα περιβάλλον ανισότητας και εξουσιαστικής δυναμικής του άνδρα σε βάρος μιας γυναίκας.

Επιμένοντας για την τυποποίηση της γυναικοκτονίας ως εγκλήματος, κυρίες και κύριοι Βουλευτές, σε ποια ανάγκη της κοινωνίας απαντάμε αλήθεια; Πόσο αυτό ενισχύει την πρόληψη των εγκλημάτων ενδοοικογενειακής βίας; Σε τι πιστεύετε ότι προάγει και συμπληρώνει την πρακτική και τη θεωρία του Ποινικού μας Δικαίου; Εν τέλει πόσο συμβάλλει στον περιορισμό των γυναικοκτονιών; Πιστεύετε στα αλήθεια ότι έτσι θα προστατεύσουμε περισσότερα θύματα; Θα τιμωρηθούν οι περισσότεροι δράστες; Άραγε ποια επιπρόσθετη ποινή από την ισόβια κάθειρξη, που ήδη προβλέπεται, θα απειλεί το δράστη που σκότωσε το θύμα επειδή ήταν γυναίκα; Εν τέλει, η γυναίκα μπορεί να διαπράξει γυναικοκτονία και σε ποια περίπτωση θα κριθεί ως τέτοια;

Κυρίες και κύριοι συνάδελφοι της Αντιπολίτευσης, η πρόληψη της έμφυλης βίας και της οικογενειακής βίας επιτυγχάνεται με ουσιαστική ενίσχυση των θεσμών, με ευαισθητοποίηση της κοινωνίας και με δίκαιη εφαρμογή των ήδη υπαρχουσών αυστηρών διατάξεων. Και αυτό ακριβώς έχει κάνει η παρούσα Κυβέρνηση, υιοθετώντας ολοκληρωμένα μέτρα προστασίας για τα θύματα βίας, εφαρμόζοντας τη Σύμβαση της Αλεξανδρούπολης στο ακέραιο.

**ΧΡΗΣΤΟΣ ΓΙΑΝΝΟΥΛΗΣ:** Της Κωνσταντινούπολης. Της Αλεξανδρούπολης είναι άλλο.

**ΘΕΟΦΙΛΟΣ ΞΑΝΘΟΠΟΥΛΟΣ:** Για να δείτε ότι κρεμόμαστε από τα χείλη σας.

**ΔΗΜΗΤΡΙΟΣ ΚΟΥΒΕΛΑΣ:** Της Κωνσταντινούπολης.

Το εκτιμώ ιδιαιτέρως, κύριε Ξανθόπουλε. Σας ευχαριστώ. Περιμένω και απαντήσεις.

Κλείνοντας, σας καλώ με την ευκαιρία να αφήσουμε κατά μέρος επικοινωνιακούς εντυπωσιασμούς και να εστιάσουμε στην πραγματική ενίσχυση της δικαιοσύνης και της πρόληψης. Γιατί η ανθρώπινη ζωή είναι μία και ισότιμη.

Το νομοσχέδιο ενσωματώνει τις αρχές της δικαιοσύνης, της ισονομίας, της προστασίας των ανθρωπίνων δικαιωμάτων. Σας καλώ, έστω και την τελευταία στιγμή, να υπερψηφίσετε το παρόν νομοσχέδιο, ενισχύοντας την ασφάλεια, την αλληλεγγύη και την ανθρωπιά στην ελληνική κοινωνία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο επί της διαδικασίας έχει ο κ. Καζαμίας από την Πλεύση Ελευθερίας για δύο λεπτά.

Παρακαλώ, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:**  Ευχαριστώ, κύριε Πρόεδρε.

Ήθελα και εγώ να πάρω τον λόγο νωρίτερα επί της διαδικασίας και να πω ότι η Πλεύση Ελευθερίας θεωρεί ότι ο τρόπος με τον οποίο έχει έρθει αυτό το νομοσχέδιο στην Ολομέλεια δεν είναι δόκιμος.

Η Διάσκεψη των Προέδρων, η οποία συγκλήθηκε για να αποφασίσει το πρόγραμμα αυτής της εβδομάδας για την Ολομέλεια, κατά την άποψη μας, δεν ακολούθησε την ενδεδειγμένη διαδικασία που θα έπρεπε. Προεδρεύσατε εσείς, αφού είχε παραιτηθεί ο πρώην Πρόεδρος της Βουλής, ο κ. Τασούλας. Είστε Β΄ Αντιπρόεδρος και θεωρούμε ότι η διαδικασία αυτή δεν ακολουθεί την προβλεπόμενη από τον Κανονισμό της Βουλής, διαδικασία.

Θα καταθέσουμε γραπτή ένσταση για το θέμα αυτό, όπως επίσης, θα αναπτύξουμε περισσότερο -γιατί μου δίνετε τώρα μόνο δύο λεπτά- τους λόγους για τους οποίους θεωρούμε ότι ο τρόπος, με τον οποίο ήρθε το νομοσχέδιο δεν είναι ο τρόπος που ενδείκνυται.

Επίσης, πρέπει να πω για την τροπολογία που κατατέθηκε χθες το βράδυ στις 22.30΄, είναι μια τροπολογία έξι άρθρων, είναι μια μεγάλη τροπολογία αλλά έχει γίνει πλέον σύστημα να κατατίθενται οι τροπολογίες την τελευταία στιγμή λίγο πριν τα μεσάνυχτα προτού συζητηθεί αυτή στην Ολομέλεια. Αυτή είναι μια απαράδεκτη πρακτική και γίνεται για τον προφανή λόγο να μην επιτρέπει στα κόμματα της Αντιπολίτευσης να μελετούν τις τροπολογίες. Με τον τρόπο αυτό, περνούν διατάξεις, ψηφίζονται διατάξεις χωρίς να έχουν εξεταστεί επαρκώς και δεν είναι εξαιρετικές αυτές οι περιπτώσεις, είναι ο κανόνας.

Αδυνατώ να θυμηθώ, κύριε Πρόεδρε, οποιαδήποτε τροπολογία το τελευταίο διάστημα, η οποία να μην έχει έρθει μία, μιάμιση ή δύο ώρες πριν τα μεσάνυχτα της προηγούμενης ημέρας. Θεωρούμε ότι αυτό πρέπει να σταματήσει. Έχουμε έναν νέο Πρόεδρο της Βουλής τώρα και απευθύνουμε έκκληση να πάψουν να έρχονται οι τροπολογίες μεσάνυχτα ή νύχτα, όπως λέει ο λαός μας για να προκαταλαμβάνουν τη διαδικασία και να δυσχεραίνουν το έργο της αντιπολίτευσης στη Βουλή.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ως προς το πρώτο θέμα, το οποίο αναφέρατε, οφείλω μία απάντηση. Η παραίτηση του Προέδρου της Βουλής, δεν σημαίνει παύση των λειτουργιών της Βουλής. Τη στιγμή της Διάσκεψης των Προέδρων, που έγινε και η παραίτησή του, με ρητό τρόπο προβλέπεται από τον Κανονισμό ότι ακολουθεί και ασκεί τα καθήκοντα του αρχικώς ο Α΄ Αντιπρόεδρος και αν αυτός κωλύεται, ο Β΄ Αντιπρόεδρος και αν αυτός κωλύεται, ο επόμενος Αντιπρόεδρος. Ο κ. Πλακιωτάκης ήταν εκτός Αθηνών και αναπλήρωσα εγώ τον παραιτηθέντα Πρόεδρο σε εκείνη τη διαδικασία της Διάσκεψης των Προέδρων. Τίποτε περισσότερο.

**ΧΡΗΣΤΟΣ ΓΙΑΝΝΟΥΛΗΣ:** Για το δεύτερο ζήτημα δεν θα μας απαντήσετε;

**ΠΡΟΕΔΡΕΥΩΝ (Γεώργιος Γεωργαντάς):** Για το ζήτημα αυτό φαντάζομαι ότι θα απαντήσει η Κυβέρνηση μετά.

Συνεχίζουμε με την εισηγήτρια από το ΠΑΣΟΚ - Κίνημα Αλλαγής, την κ. Λιακούλη.

Παρακαλώ, κυρία συνάδελφε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, πριν μπω στο νομοσχέδιο, κύριε Υπουργέ, προτάσσω ένα ζήτημα, μιας που συνδέεται άρρηκτα με ένα θέμα που συγκλονίζει την ελληνική κοινωνία, την επικαιρότητα και όλους εμάς τις τελευταίες ημέρες. Η ελληνική κοινή γνώμη συγκλονίζεται, λοιπόν, από τις αποκαλύψεις σχετικά με την τραγωδία των Τεμπών, όπου ηχητικά ντοκουμέντα, τα οποία είχαν χαθεί, είχαν αποκρυφθεί στην πραγματικότητα, έρχονται στην επιφάνεια για να επιβεβαιώσουν με έναν τραγικό τρόπο ότι η αιτία θανάτου των θυμάτων της τραγωδίας των Τεμπών, φαίνεται να μην είναι η σύγκρουση, αλλά μετά από αρκετή ώρα, η πυρκαγιά που ξέσπασε, για ανεξιχνίαστους μέχρι τώρα λόγους, στην αμαξοστοιχία.

Και είναι θέμα της δικαιοσύνης αυτό και στη δικαιοσύνη βέβαια βρίσκεται και τη δουλειά της θα κάνει η δικαιοσύνη και την εμπιστευόμαστε βεβαίως τη δικαιοσύνη, αλλά θα πρέπει να την εμπιστεύεστε και εσείς. Διότι το πρόβλημα δεν είναι σε εμάς, είναι σε εσάς.

Διότι βλέπουμε μπροστά μας την προσπάθεια συγκάλυψης που κάνατε και στο Κοινοβούλιο βέβαια, το προηγούμενο χρονικό διάστημα, αλλά και ότι τώρα επιχειρείτε με έναν τρόπο απολύτως ύποπτο να ρυθμίσετε θέματα που δεν είναι στην πραγματική αρμοδιότητά σας.

Σήμερα στο νομοσχέδιο, κρυφίως, μέσα σε διάφορες άλλες διατάξεις για την αναμόρφωση των ιατροδικαστικών υπηρεσιών, στο άρθρο 41 παράγραφος 6, φέρνετε τη συγκρότηση, με επίσπευση του Υπουργείου σας και με διορισμό από τον κύριο Υπουργό, μιας τριμελούς ιατροδικαστικής επιτροπής που θα αποτελείται από τον προϊστάμενο της Ιατροδικαστικής Υπηρεσίας Αθηνών και όλης της Ελλάδας και δύο ακόμα μέλη, τα οποία θα έχουν τη δυνατότητα, κυρίες και κύριοι συνάδελφοι, να επεμβαίνουν και να επαναξιολογούν την αιτία θανάτου στις ιατροδικαστικές εξετάσεις.

Πρώτον, παραβιάζετε κατάφωρα την επιστημονική ανεξαρτησία των ιατροδικαστών. Δεύτερον, μέχρι τώρα αυτό το προνόμιο το είχαν μόνο οι εισαγγελείς, που εμείς εμπιστευόμαστε, ενώ τώρα δίνετε αυτό το δικαίωμα αυτεπαγγέλτως και με απόφαση αυτής της ίδιας της επιτροπής ακόμη. Δεν είναι μόνο το «αυτεπαγγέλτως» κύριε Φλωρίδη, μη βιάζεστε να μου πείτε ότι θα κάνετε νομοτεχνική και θα πάρετε το «αυτεπαγγέλτως». Να το αποσύρετε πρέπει και θα σας πω γιατί. Γιατί η γυναίκα του Καίσαρα δεν πρέπει μόνο να είναι τίμια, αλλά και να φαίνεται. Εγώ καλοπροαίρετα σας το λέω και θα σας το αποδείξω.

Πώς συνδέεται αυτή η διάταξη με τα Τέμπη; Διότι προϊστάμενος αυτής της επιτροπής, δυνάμει του τρόπου με τον οποίο το βάζετε στο άρθρο 41 παράγραφος 6, θα είναι ένας άνθρωπος, ο οποίος αναμείχθηκε στην υπόθεση των Τεμπών ως ιατροδικαστής. Δεν μου το είπε κάποιος, το βρήκα στο «ΔΙΑΥΓΕΙΑ».

Εσείς το έχετε αναρτήσει: Απόφαση του Υπουργείου σας. Στις 1 Μαρτίου του 2023. Υπουργείο Δικαιοσύνης Γενική Διεύθυνση Οικονομικών και Διοικητικών Υπηρεσιών, Διεύθυνση Ανθρώπινου Δυναμικού και Οργάνωσης, Τμήμα Διοίκησης Ανθρώπινου Δυναμικού. Αριθμός πρωτοκόλλου 9.802.

Το καταθέτω στα Πρακτικά.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά την προαναφερθείσα απόφαση η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το καταθέτω στα Πρακτικά για να μην καταλείπετε καμιά αμφιβολία, επειδή θέλετε να μας βγάλετε τρελούς, ότι αυτή η διάταξη δεν έχει καμία σχέση με τα Τέμπη, ότι οι άνθρωποι που θα συμμετέχουν στην επιτροπή δεν είχαν καμία σχέση με τα Τέμπη, ότι δεν έχει καμία σχέση με τις ιατροδικαστικές εξετάσεις. Έψαξα όλο το βράδυ και το βρήκα. Πάρτε το λοιπόν και μαζί με αυτό αποσύρετε παρακαλώ πάρα πολύ την διάταξη του άρθρου 41 παράγραφος 6 τώρα!

Διότι αυτό που πάτε να κάνετε, δεν παραβιάζει μόνο το δικαίωμα ανεξαρτησίας των ιατροδικαστών. Ξέρετε πολύ καλά τι πάτε να κάνετε. Να επαναξιολογήσετε την αιτία του θανάτου, την ώρα που βοά ο τόπος και τα ηχητικά ντοκουμέντα φέρεται να λένε -η δικαιοσύνη θα τα αξιολογήσει- ότι τα θύματα, τα παιδιά ζούσαν μετά τη σύγκρουση, αλλά κάηκαν ζωντανά και ψάχνουν να βρουν την αιτία της πυρκαγιάς. Οι ιατροδικαστές για την αιτία του θανάτου, όπως ξέρετε, έχουν λόγο. Συνεπώς, εδώ θα πρέπει στο συγκεκριμένο θέμα να είμαστε πολύ προσεκτικοί, να είστε και εσείς πολύ προσεκτικοί και να είμαστε όλοι πολύ προσεκτικοί.

Πάμε τώρα στο νομοσχέδιο σας, το περιβόητο νομοσχέδιο περί της ενδοοικογενειακής βίας και πόσο εσείς έρχεστε να προστατεύσετε τον ελληνικό λαό από το φαινόμενο αυτό που παίρνει πλέον άγριες διαστάσεις δραματικές και ούτω καθ’ εξής.

Εσείς, εξαρχής κινηθήκατε στην ακρότητα και στον ποινικό λαϊκισμό. Πάλι αναφερθήκατε στον «μπαμπούλα» του ΣΥΡΙΖΑ. Το σύνθημα του κ. Τσίπρα «ή εμείς αυτοί» -το οποίο πράγματι και κατά τη δική μου γνώμη ήταν διχαστικό- εσείς το παίρνετε τώρα και λέτε ή εμείς ή εσείς ή εμείς ή αυτοί. Εσείς, οι «καλοί» της Κυβέρνησης που θέλετε να βάλετε τους «κακούργους» στη φυλακή και εμείς, οι «κακοί», οι οποίοι δεν θέλουμε σε καμία περίπτωση αυτοί να τιμωρηθούν και καταλογίζετε στην Αντιπολίτευση ότι έχει αυτή τη σκοπιμότητα!

Μάλιστα, κύριε Υπουργέ. Πρέπει να σας εκφράσω και την προσωπική μου θλίψη, όταν σας άκουσα στο τέλος των συνεδριάσεων των επιτροπών μας και όταν είχαν εκφραστεί οι παρατάξεις και είπαν ένα ομόθυμο «όχι» -και εξηγήσαμε και για ποιο λόγο λέμε όχι, σε αυτό το νομοσχέδιο γονατογράφημα, το οποίο πάλι μας φέρατε- όπου σηκωθήκατε πάνω και είπατε με στεντόρεια φωνή, ότι χαίρεστε πάρα πολύ που αυτό το νομοσχέδιο δεν το ψηφίζει κανένα κόμμα της Αντιπολίτευσης, ότι λέμε όλοι «όχι» και είστε μόνοι εσείς στην Κυβέρνηση, οι οποίοι υπερασπίζεστε αρχές και αξίες και την κοινωνία και το ότι οι «κακούργοι» πρέπει να είναι στη φυλακή, όπου τους αξίζει να βρίσκονται!

Ξέρετε, έλεγε ο μεγάλος Μάνος Χατζηδάκης ότι είναι σύνηθες στον πόλεμό μας με το τέρας του λαϊκισμού, αρχικά να το συνηθίζουμε και τελικά, δυστυχώς, να του μοιάζουμε. Αυτό ακριβώς βλέπω ότι σας συμβαίνει. Γι’ αυτό, λοιπόν, κάθε φορά που προβαίνετε σε τέτοιες συκοφαντικές και ακραία γενικευτικές δηλώσεις εναντίον της Αντιπολίτευσης κοιτάξτε στον καθρέφτη σας. Θα δείτε κάτι που ίσως δεν σας αρέσει.

 Ούτε, βέβαια, η παράταξη της Νέας Δημοκρατίας, η παράταξη η κυβερνητική, μας έχει συνηθίσει στη δύναμη της αλήθειας έναντι όλων των άλλων κομμάτων, όπως θέλει να παρουσιάζει η ίδια τον εαυτό της. Το επιχείρημα που θέλω να φέρω σε εσάς είναι πολύ απλό: Οκτώ φορές στις μέρες σας, από το 2019 μέχρι σήμερα, αλλάξετε τον Ποινικό Κώδικα, κουρελόχαρτο τον πυλώνα του δικαιοπολιτικού μας συστήματος. Οκτώ φορές το αλλάξατε. Αντιδράσεις στο Facebook, στο Instagram, στο Twitter, ήταν αυτά που σας έκαναν κάθε φορά να νομοθετείτε. Φώναζε ο κόσμος «αίμα», τρέχατε να φέρετε διατάξεις στον Ποινικό Κώδικα.

Όμως, ο Ποινικός Κώδικας δεν είναι παιχνίδι και αλίμονο αν καταντήσει σαν τα παιχνιδάκια α λα Τραμπ. Αλίμονο αν καταντήσει έτσι ο Ποινικός μας Κώδικας. Υπάρχουν άλλοι τρόποι, λιγότερο ακραίοι και πολύ επιδραστικοί, που μπορούν να βοηθήσουν το δικαιοπολιτικό σύστημα να εξελιχθεί, αυτό που με τόσους κόπους και αγώνες δημοκρατικών ανθρώπων, προχωρήσαμε φτάσαμε στο σημείο που βρίσκεται και βεβαίως, πρέπει δημοκρατικά να το εξελίξουμε ακόμα παραπάνω.

Αγαπητοί συνάδελφοι, μακάρι η ενδοοικογενειακή βία να μπορούσε να σταματήσει με έναν νόμο, με ένα άρθρο, με μία ποινή. Μακάρι να μπορούσε κάποιος αυστηροποιώντας τις ποινές, να καταφέρει και το επιδιωκόμενο αποτέλεσμα στην κοινωνία. Οι Ηνωμένες Πολιτείες της Αμερικής που έχουν διατηρήσει σε πολλές πολιτείες, όμως, τη θανατική ποινή, δυστυχώς, δεν έχουν κανένα αποτέλεσμα καταφέρει και το φαινόμενο της περιστρεφόμενης πόρτας, όπου μπαίνουν και βρίσκονται εγκλεισμένοι για χρόνια άνθρωποι και ξανά βγαίνουν και σε λίγο μόνο ξαναμπαίνουν μέσα, δείχνει ότι αυτό δεν έχει κανένα απολύτως αποτέλεσμα.

Κανένας παραβατικός άνθρωπος, φαίνεται από τις κοινωνικές επιστήμες και τα πορίσματα που εσείς τα γράφετε στα παλαιότερα των υποδημάτων σας -γιατί εσείς, βεβαίως, τα ξέρετε όλα-, κανένας, λοιπόν, παραβατικός δεν πτοήθηκε από το να διαπράξει ένα σοβαρό έγκλημα εξαιτίας της αυστηρότητας ενδεχόμενης ποινής.

Πάψτε, λοιπόν, να μπερδεύετε την ποινή με τον σωφρονισμό, πράγμα ανεπίτρεπτο και για νομικό, μου επιτρέπετε να πω. Πάψτε να φαντασιώνεστε τον εαυτό σας ως τον «σούπερμαν» της δικαιοσύνης που υποκαθιστάτε δικαστές, δικαστικά συμβούλια -επικίνδυνο!- και το κάνετε σε αυτό τον νόμο κατά κόρον. Θα σας αποδείξω σε λίγο σε ποιες διατάξεις. Αποφασίζετε σήμερα εσείς μόνος να προφυλακίζετε, να μην αναστέλλεται ποινή χωρίς δικαστική κρίση. Υπερήρωας, όμως, εσείς δεν είστε και δεν μπορείτε αυτό να το κάνετε. Να σας πω περισσότερο αυτό που κάνει για αντιποίηση του λειτουργήματος του δικαστή, παρά ότι εσείς βοηθάτε σε αυτή τη διαδικασία.

Βγάλτε, λοιπόν, τη μάσκα του τιμωρού. Δεν είστε. Βγάλτε τη μάσκα του σερίφη. Δεν είστε. Επιστρέψτε στην ευρωπαϊκή πραγματικότητα, αυτή που λέτε ότι εκπροσωπείτε και κυρίως, αν όντως θέλετε να αποτελείτε ευρωπαϊκή πολιτική παράταξη, νομοθετείστε με σεβασμό στις διαδικασίες. Επιτρέψτε την ορθή διαβούλευση των νομοσχεδίων και όχι την προσχηματική.

Πέρασαν, κυρίες και κύριοι συνάδελφοι, από την επιτροπή μας στην επεξεργασία αυτού του νομοσχεδίου φορείς, δεκάδες φορείς. Είχαμε τη δυνατότητα να ακούσουμε όλους τους ανθρώπους, από τις κοινωνικές συλλογικότητες που ασχολούνται με θέματα ενδοοικογενειακής βίας, παραβατικότητας ανηλίκων κ.ο.κ., μέχρι ενώσεις δικαστών, εισαγγελέων του νομικού κόσμου, οι οποίοι βεβαίως έχουν καταθέσει τα όπλα. Είπαν «δεν μπορούμε να συζητήσουμε πλέον με το Υπουργείο το οποίο δεν μας θέλει» -ακούστε-, κοινωνικούς εταίρους, συμβούλους επιστημονικούς, που θα έπρεπε να τους έχετε δίπλα, αγκαλιά και μαζί, να τους συμβουλεύεστε κάθε ώρα και κάθε στιγμή, να ακούτε τους προβληματισμούς τους, τις σκέψεις τους και να παίρνετε και την επιστημονική τους άποψη για πάρα πολλά πράγματα.

Δεν κάνετε, λοιπόν, νομοπαρασκευαστική επιτροπή, για να ρυθμίσετε ζητήματα, που αφορούν τον Κώδικα Ποινικής Δικονομίας και τον Ποινικό Κώδικα. Νομοθετείτε κατά παραγγελία συμφερόντων, μικροκομματισμών, όπως είπα πριν Facebook, social media κ.λπ., αλαλαγμών του πλήθους και λοιπών αλλότριων της νομοθετικής διαδικασίας παραγόντων. Γι’ αυτό και είστε επικίνδυνοι.

Πάψτε να ενσωματώνετε ευρωπαϊκές Οδηγίες και να λέτε στον κόσμο περήφανοι τάχα μου, δήθεν, ότι εσείς ενσωματώσατε μία ευρωπαϊκή Οδηγία για την ενδοοικογενειακή βία. Λέτε το μισό. Δεν λέτε ότι πήρατε μόνο εννέα άρθρα και ενσωματώνετε με αυτό το νομοθέτημα στο εσωτερικό δίκαιο και τα εννέα άρθρα, που όλως τυχαίως, κυρίες και κύριοι συνάδελφοι, αφορούν την αυστηροποίηση των ποινών. Τίποτα άλλο δεν είδατε μπροστά σας. Δεν είδατε το πνεύμα κατ’ αρχάς της ευρωπαϊκής Οδηγίας, που λέει ότι μαζί με την πρόληψη, υψώνουμε τείχος στην ενδοοικογενειακή βία με ευαισθητοποίηση του γενικού και του ειδικού πληθυσμού, με παρέμβαση στην πρωτοβάθμια, δευτεροβάθμια και τριτοβάθμια εκπαίδευση, δημιουργώντας συλλογικότητες μέσα στην κοινωνία που συνδέονται με την πολιτεία και εκτελούν ειδικά εκπαιδευτικά προγράμματα. Τίποτα δεν είδατε από αυτά! Τίποτα.

Θα μου πείτε, βέβαια «Τι να δουν από αυτά; Έχουμε μόνο είκοσι ξενώνες κακοποιημένων γυναικών». Τα κακοποιημένα παιδιά από γονείς ή συγγενικό περιβάλλον φιλοξενούνται στα νοσοκομεία ακόμη! Διανυκτερεύουν στα νοσοκομεία επί μέρες, στα κοινά νοσοκομεία, που δίπλα είναι το νεφρό και παραδίπλα το χειρουργείο! Τι να μου πείτε; Τι να εμπνευστείτε; Πώς να διαβάσετε οδηγίες και να τις καταλάβετε;

Πήρατε, λοιπόν, το κομμάτι που έλεγε «αίμα», αυτό το κομμάτι πήρατε μόνο και θέλετε να ενσωματώσετε μέσα στο δίκαιο, κάνοντας και πολύ μεγάλες εξαιρέσεις βέβαια, όπως τη σοβαρή διάταξη του victim blaming των δικαστικών αιθουσών. Αυτό το αντιμετωπίσαμε σαν φαινόμενο πάρα πολλές φορές σε τέτοιου είδους ζητήματα.

Εμείς θέλουμε να πιστεύουμε ότι το Υπουργείο πρέπει να έχει μια ωριμότητα και να δει τα πράγματα ξανά από την αρχή. Να φτιάξετε μια νομοπαρασκευαστική επιτροπή, όπου θα δείτε και το ζήτημα της γυναικοκτονίας. Και επειδή άνοιξε μεγάλη συζήτηση για την τυποποίηση του εγκλήματος, ας πάμε στο κεφάλαιο εγκλήματα μίσους, έμφυλης βίας και μπορούμε να συμφωνήσουμε, αν φτιάξετε ποτέ νομοπαρασκευαστική επιτροπή και δεν έχετε αυτή την ιδεοληψία, η οποία δυστυχώς σας διακατέχει.

Ποινικός λαϊκισμός, λοιπόν, διά πάσαν νόσο. Έγκλημα; Ποινή. Μεγαλύτερη ποινή. Δεν το αντιμετωπίζω; Ξανά μεγαλύτερη ποινή. Οκτώ φορές μεγαλύτερες ποινές και δυστυχώς, δεν έχετε απολύτως τίποτα καταφέρει σε κανένα επίπεδο. Αδιαφορείτε ουσιαστικά και για τις διεθνείς συμβάσεις και για τη Σύμβαση της Κωνσταντινούπολης, όπου περιμένουμε ακόμη να εκδοθούν οι κοινές υπουργικές αποφάσεις από το 2018. Περιμένουμε συστάσεις της Επιτροπής GREVIO για τα όρια που πρέπει να έχετε.

Βεβαίως, έχετε κάνει και τρομερές αστοχίες στο συγκεκριμένο νομοθέτημα, τις οποίες με χαρακτηριστικό τρόπο θα αναφέρω. Είπα ήδη στις επιτροπές και τώρα: Ο ακρωτηριασμός των γυναικείων γεννητικών οργάνων, για παράδειγμα, εισάγεται ως πλημμέλημα, ενώ σαν βαριά, σκοπούμενη βλάβη θα ήταν κακουργηματική πράξη. Η ανηλικότητα του θύματος δεν προβλέπεται σαν επιβαρυντική περίσταση, για παράδειγμα, στον καταναγκαστικό γάμο ή στη κυβερνοπαρενόχληση.

Παράδειγμα τρανταχτό, κυρίες και κύριοι συνάδελφοι, για να μας καταλαβαίνει και ο κόσμος που δεν είναι νομικοί, στα 337 του Ποινικού Κώδικα τιμωρείται η προσβολή της γενετήσιας αξιοπρέπειας, δηλαδή οτιδήποτε άλλο εκτός από την πράξη του βιασμού -επίδειξη γεννητικών οργάνων, χειρονομίες, θωπείες- με διατάξεις παλιές στην πρώτη και δεύτερη παράγραφο. Ακόμα και κατά ανηλίκου όταν γίνεται η επίδειξη, ας πούμε, των γεννητικών οργάνων, σε παιδί κάτω από δώδεκα ετών, τιμωρείται με ποινή φυλάκισης δύο ετών. Στην αμέσως επόμενη παράγραφο προβλέπετε ότι αν στείλει κάποιος μέσω κυβερνοπαρενόχλησης, όπως το ονομάζετε το αδίκημα πλέον, μία φωτογραφία σε ένα δημόσιο πρόσωπο, δημοσιογράφο ή έναν υποστηρικτή ανθρωπίνων δικαιωμάτων, ό,τι και αν σημαίνει αυτό, έχει ακριβώς την ίδια ποινή. Προσέξτε πώς απαξιώνετε ακριβώς τα εγκλήματα.

Για πλημμελήματα ενδοοικογενειακής βίας, όπως ο καυγάς, η απλή βλάβη, η απειλή, απαγορεύεται να ανασταλεί η ποινή, δηλαδή μπαίνει φυλακή. Δεν υπάρχει αναστολή της ποινής ούτε στον καυγά, ενώ, αν βιάσει γυναίκα στον δρόμο ή κάνει ένοπλη ληστεία, μπορεί να πάρει αναστολή.

Είναι φοβερό αυτό που κάνετε, την αντινομία την οποία δημιουργείτε μέσα στον Ποινικό Κώδικα. Καμία συνοχή, καμία λογική. Μια κουρελού καταντήσατε τον Ποινικό Κώδικα, ευτελίζετε το δίκαιο και επαίρεστε κιόλας ότι είστε φάρος της μεταρρύθμισης. Κάποια κόκαλα, βέβαια, είναι βέβαιο ότι για εσάς τρίζουν!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εδώ, λοιπόν, η οριζόντια μη μετατροπή και μη αναστολή των ποινών στην ενδοοικογενειακή βία έχει δημιουργήσει πλείστα όσα σχόλια, τις αντιδράσεις του νομικού κόσμου. Οι δικηγόροι βρίσκονται σήμερα και αύριο σε αποχή.

Αυτό, κύριε Φλωρίδη, εσείς πώς μπορείτε να το αιτιολογήσετε στην ελληνική κοινωνία; Βγαίνετε μόνο και λέτε «εγώ κάνω κάτι καλό και κοίτα αυτοί που δεν το καταλαβαίνουν!». Είναι δυνατόν να μη σας καταλαβαίνει όλος ο κόσμος; Μήπως εσείς δεν καταλαβαίνετε τον εαυτό σας, όταν νομοθετείτε και μας φέρνετε αυτά τα εκτρώματα, τα γονατογραφήματα και προσβάλλετε και τις διαδικασίες του Κοινοβουλίου, που θα έπρεπε να είμαστε σοβαροί. Διότι το λέω χίλιες φορές: Συλλήβδην το πολιτικό σύστημα βρίσκεται στο στόχαστρο του κόσμου, γι’ αυτό σε λίγο θα έχουμε αποχή 80%, γιατί λένε «όλοι ίδιοι είναι και τίποτα δεν κάνουν», για να αλλάξει αυτό που κάνετε εσείς σήμερα και τώρα.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ, κυρία συνάδελφε!

**ΕΥΑΓΓΕΛΙΑ ΛΙΑΚΟΥΛΗ:** Η επαναφορά, λοιπόν, του κανόνα της προφυλάκισης ακόμα και στα πλημμελήματα, που αντηχεί περασμένες…

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, ολοκληρώστε με μία φράση, σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, ολοκληρώνω σε ένα λεπτό.

Ευχαριστώ πολύ.

Να κάποια παραδείγματα που σας φέρνω γιατί αντιδρούν όλοι: Η αντικατάσταση των περιοριστικών όρων των αναμορφωτικών μέτρων με προσωρινή κράτηση, η παράταση των ανώτατων ορίων στην προσωρινή κράτηση, ακρότητες στις συμπλοκές, όπου θα κινδυνεύουν με βαριές ποινές ακόμη και αυτοί οι οποίοι βρέθηκαν τυχαία στον δρόμο.

Όλα αυτά, λοιπόν, κύριοι Υπουργοί και κυρίες και κύριοι συνάδελφοι, θα πρέπει να αντιμετωπίζονται με μεγαλύτερη σοβαρότητα, διότι πλήττουν σοβαρά τον πυρήνα του δικαιοπολιτικού μας συστήματος, που είναι η Ποινική μας Δικονομία, που είναι ο Ποινικός μας Κώδικας, που είναι τα θεμέλια του δικαίου μας. Δεν χρειαζόμαστε σερίφηδες, δεν χρειαζόμαστε Ζορό. Χρειαζόμαστε εμπνευσμένους ηγέτες και στην Κυβέρνηση και στα αρμόδια Υπουργεία και στο Υπουργείο Δικαιοσύνης, που μπορούν να δώσουν τη δυνατότητα να αντιμετωπίζονται και τα φαινόμενα της εποχής με δίκαιο και ουσιαστικό τρόπο, έτσι ώστε η κοινωνία να προχωρά και όχι να κάνει βήματα πίσω, στο μακρινό 1951.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής εγγραφής ομιλητών.

Τον λόγο έχει για λίγο ο κύριος Υπουργός.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Κυρίες και κύριοι Βουλευτές, αντιλαμβάνομαι ότι η φτώχεια επιχειρημάτων και η φτώχεια να αντιμετωπιστεί μια σημαντική νομοθετική πρωτοβουλία της Κυβέρνησης οδηγεί διαρκώς σε ένα συνηθισμένο καταφύγιο. Ποιο είναι αυτό το καταφύγιο κάποιων από την Αντιπολίτευση; Είναι αυτό που ακούσαμε νωρίτερα, είναι η ανθρώπινη τραγωδία των Τεμπών. Όταν έχουμε ζόρια σε οτιδήποτε, όταν η Κυβέρνηση φέρνει μια μεγάλη νομοθετική πρωτοβουλία, τότε ανασύρεται η τραγωδία των Τεμπών για να συνδυαστεί κάτι στο νομοσχέδιο που ενδεχομένως να έχει σχέση με την τραγωδία των Τεμπών και μια απόπειρα συγκάλυψης.

Εξηγήσαμε χθες με απόλυτη σαφήνεια -ο κύριος Υφυπουργός ήταν ξεκάθαρος- και να συμπληρώσω και εγώ σήμερα, ότι τη διάταξη αυτή η οποία προβλέπει την τριμελή επιτροπή ιατροδικαστών που μπορεί να επανεξετάσει μια ιατροδικαστική έκθεση την έχουμε πάρει αυτούσια από το Αγγλικό Δίκαιο και από το Γερμανικό.

Λοιπόν, τώρα θέλετε να μας πείτε…

**ΘΕΟΦΙΛΟΣ ΞΑΝΘΟΠΟΥΛΟΣ:** Πάρτε και από Ιταλικό!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θέλετε να μας πείτε ότι αυτή η επιστημονική δυνατότητα…

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

Διότι παρακολουθείτε, φαντάζομαι, στα κανάλια τι γίνεται πολλές φορές με τους ιατροδικαστές που τσακώνονται και γίνεται ένας χαμός στην κοινωνία.

Λοιπόν, αυτό που νομοθετούμε είναι η δυνατότητα να υπάρχει μια επιστημονική παρέμβαση από τριμελή επιτροπή ιατροδικαστών για να μπορεί να αξιολογήσει αυτά.

**ΕΥΑΓΓΕΛΙΑ ΛΙΑΚΟΥΛΗ:** Μπορεί ο εισαγγελέας.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Προσέξτε. Για να μη μείνει καμία αμφιβολία για το τι συζητάμε εδώ και επειδή έχετε εμπιστοσύνη, όπως μας είπατε, στην ελληνική δικαιοσύνη, η διατύπωση της διάταξης θα γίνει ότι αυτό μπορεί να γίνει μόνο με τη σύμφωνη γνώμη του εισαγγελέα ή του ανακριτή.

**ΔΗΜΗΤΡΙΟΣ ΜΠΙΑΓΚΗΣ:** Με πρόταση του ανακριτή.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Βεβαίως. Μισό λεπτό, κοιτάξτε λίγο…

**ΕΥΑΓΓΕΛΙΑ ΛΙΑΚΟΥΛΗ:** Να βοηθήσουμε λίγο;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Με συγχωρείτε, με συγχωρείτε…

**ΧΡΗΣΤΟΣ ΓΙΑΝΝΟΥΛΗΣ:** Αυτό γιατί δεν το είπατε χθες;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το είπαμε χθες, κύριε Γιαννούλη. Το είπαμε χθες.

**ΘΕΟΦΙΛΟΣ ΞΑΝΘΟΠΟΥΛΟΣ:** Το δηλώσατε ότι θα το πείτε!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ, να προχωρήσουμε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το ξεκαθαρίζουμε, λοιπόν. Κατ’ αρχάς, ο εισαγγελέας και ο ανακριτής δικαιούνται ανά πάσα στιγμή να διατάξουν και να δώσουν οποιαδήποτε παραγγελία θέλουν. Τελειώνει αυτό;

**ΕΥΑΓΓΕΛΙΑ ΛΙΑΚΟΥΛΗ:** Τελειώνει.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τελειώνει αυτό.

**ΕΥΑΓΓΕΛΙΑ ΛΙΑΚΟΥΛΗ:** Γιατί δεν το αφήσατε έτσι;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μισό λεπτό!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Λιακούλη! Ακουστήκατε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Λέμε, λοιπόν, ότι αυτό που θα διατυπωθεί τώρα -αυτό σας είπαμε χθες, αλλά συνεχίζετε- είναι ότι αυτή η τριμελής επιτροπή των ιατροδικαστών μπορεί να ενεργήσει μόνο με τη σύμφωνη γνώμη του εισαγγελέα ή του ανακριτή.

**ΕΥΑΓΓΕΛΙΑ ΛΙΑΚΟΥΛΗ:** Δεν έχετε εμπιστοσύνη στον εισαγγελέα;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Έχετε κάποια άλλη απορία;

**ΕΥΑΓΓΕΛΙΑ ΛΙΑΚΟΥΛΗ:** Ναι.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ορίστε.

**ΕΥΑΓΓΕΛΙΑ ΛΙΑΚΟΥΛΗ:** Ποιος θα το προτείνει;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρία Λιακούλη, κοιτάξτε λίγο…

**ΕΥΑΓΓΕΛΙΑ ΛΙΑΚΟΥΛΗ:** Ποιος θα το προτείνει; Το Υπουργείο;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το Υπουργείο τι δουλειά έχει;

**ΕΥΑΓΓΕΛΙΑ ΛΙΑΚΟΥΛΗ:** Ρωτάω.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Έχει δουλειά το Υπουργείο με ανακριτικές πράξεις; Πού το έχετε δει αυτό;

**ΔΗΜΗΤΡΙΟΣ ΜΠΙΑΓΚΗΣ:** Πώς δεν έχει;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Λοιπόν, λέμε το εξής. Πείτε ότι το προτείνει ένας περαστικός. Λέμε ότι αυτό δεν μπορεί να γίνει, εάν δεν συμφωνήσει ο ανακριτής ή ο εισαγγελέας, όποιος και να το προτείνει. Όποιος και να το προτείνει, η τριμελής επιτροπή των ιατροδικαστών δεν θα μπορεί να επιληφθεί, εάν δεν συμφωνήσει ο εισαγγελέας και ο ανακριτής. Τέλος!

Έχετε άλλη απορία σε αυτό;

**ΕΥΑΓΓΕΛΙΑ ΛΙΑΚΟΥΛΗ:** Να το δούμε, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αφού δεν έχετε απορία, μην το ξαναφέρετε λοιπόν, ότι εδώ κάνουμε κάτι περίεργο.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

**ΕΥΑΓΓΕΛΙΑ ΛΙΑΚΟΥΛΗ:** Να μας το φέρετε γραμμένο να το δούμε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Είναι στις νομοτεχνικές που θα καταθέσουμε τώρα, σε λίγο.

**ΠΡΟΕΔΡΕΥΩΝ (Γεώργιος Γεωργαντάς):** Ωραία, οπότε θα γίνει μετά η συζήτηση όπως πρέπει.

Συνεχίζουμε με τον ειδικό αγορητή από τον ΣΥΡΙΖΑ, τον κ. Ξανθόπουλο.

Πριν, όμως, του δώσω τον λόγο, κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκατρείς μαθήτριες και μαθητές και τρεις συνοδοί εκπαιδευτικοί από το 36ο Δημοτικό Σχολείο Πειραιά.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε συνάδελφε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Έχουμε συζητήσει στις επιτροπές το συγκεκριμένο νομοσχέδιο και αν έχει ένα νόημα η συζήτηση στην Ολομέλεια, είναι ακριβώς για να φτάσουμε στο απόσταγμα, στο καταστάλαγμα αυτής της συζήτησης και να αντιπαρατεθούμε επί όσων διαμείφθηκαν αυτές τις μέρες στις επιτροπές.

Κατ’ αρχάς, κύριοι Υπουργοί, για τα Τέμπη που επανέρχεστε, υπάρχει μια κεφαλαιώδης διαφορά: Εσείς προσπαθείτε να ρυθμίσετε το θέμα και εμείς δεν σας εμπιστευόμαστε. Είναι τόσο απλό. Την ώρα που χάθηκαν πενήντα επτά άνθρωποι -την ώρα, κατά κυριολεξία!- κάποιοι επεξεργάζονταν τα ηχητικά ντοκουμέντα. Την ώρα που η Ελλάδα θρηνούσε κάποιοι μπάζωναν τον χώρο με ασύλληπτες δικαιολογίες. Άρα, η 28η Φεβρουαρίου του 2023 είναι μια μέρα τομής και πολύ εύκολα δεν μπορείτε να το θεωρήσετε ως ένα διαδικαστικό ζήτημα.

Με αυτή την έννοια, λοιπόν, έχουμε υποχρέωση, επειδή απέναντί μας δεν έχουμε μια Κυβέρνηση θεσμικά προσηλωμένη στη λειτουργία της δικαιοσύνης, αλλά μια Κυβέρνηση η οποία στο πλαίσιο του επιτελικού κράτους προσπαθεί να κάνει ό,τι μπορεί, έτσι ώστε να περιορίσει τις, ούτως ή άλλως, μεγάλες απώλειες που έχει -εννοώ σε πολιτικό επίπεδο- γι’ αυτό και κάθε φορά που εσείς έχετε μια νομοθετική πρωτοβουλία, εμείς δεν βλέπουμε το τυράκι, αλλά βλέπουμε τη φάκα.

Δεύτερον, σήμερα κάνετε μια μετατόπιση στα πλάγια. Θα δούμε τη νομοτεχνική και θα τοποθετηθούμε. Όμως, μου κάνει εντύπωση, αφού, ούτως ή άλλως, ο εισαγγελέας και ο ανακριτής έχει εκ του νόμου το δικαίωμα να παραγγείλει πραγματογνωμοσύνη, εάν έχει κάποια δυσνόητα στοιχεία ή τον προβληματίζει η ιατροδικαστική έκθεση του ιατροδικαστή, ποιος είναι ο λόγος που δημιουργείται ένα ενδιάμεσο φίλτρο των τριών της τριμελούς επιτροπής;

Για να καταλήξω γιατί δεν σας εμπιστευόμαστε, διότι κάνατε φωτογραφική διάταξη πριν έναν μήνα περίπου στην τελευταία συνεδρίαση της επιτροπής πριν τα Χριστούγεννα, με την οποία παρατείνατε τη θητεία του υπηρετούντος ιατροδικαστή ως προϊσταμένου στην Ιατροδικαστική Υπηρεσία της Αθήνας, του κ. Καρακούκη, για να είναι αυτός ο οποίος θα προΐσταται αυτής της τριμελούς επιτροπής. Τόσο αφελείς μας θεωρείτε; Δηλαδή κάνετε φωτογραφική διάταξη για έναν μόνο υπάλληλο, έναν άνθρωπο, ο οποίος πρέπει να παραμείνει και θα συνταξιοδοτηθεί οσονούπω με τη λήξη του 2024, να τον κρατήσετε γιατί έχετε κατά νου να φτιάξετε μια δομή στην οποία θα προΐσταται. Εμείς τι θέλετε να πούμε; Τι ωραία και τι σοφά πράττετε; Είναι προφανές ότι είμαστε απέναντι.

Δεύτερον, γυναικοκτονίες. Θα το πω επειδή εδώ είμαστε μια σειρά νομικών και πιστεύω ότι μπορούμε να συνεννοηθούμε μεταξύ μας. Εγώ ως τομεάρχης δικαιοσύνης την περασμένη περίοδο, έχω καταθέσει πολλαπλές τροπολογίες για τη ρύθμιση του θέματος των γυναικοκτονιών. Βεβαίως, κυρίες και κύριοι συνάδελφοι δικηγόροι, δεν είπαμε για ξεχωριστή νομοτυπική μορφή του αδικήματος. Το είπα και στη Βουλή εχθές. Έχω τη δυνατότητα να το πω πιο άνετα και σήμερα στην Ολομέλεια. Δεν τεμαχίζουμε, δεν αποφλοιώνουμε την ανθρώπινη ύπαρξη και λέμε ότι άλλη είναι η γυναικοκτονία, άλλη είναι η πατροκτονία, άλλη είναι η θειοκτονία και άλλη είναι οποιαδήποτε συγγενοκτονία.

Πάμε στο άρθρο 82Α και λέμε ότι έχει ιδιαίτερα χαρακτηριστικά και είναι επιβαρυντική περίπτωση. Αυτό το πράγμα λέμε. Άρα, το 299 του Ποινικού Κώδικα παραμένει αυτούσιο, ανέγγιχτο και κάνουμε μια ρύθμιση σε ό,τι αφορά την ποινική αντιμετώπιση. Αυτό το πράγμα θα σηματοδοτήσει τη διαφορετική ποιότητα του αδικήματος γιατί ακριβώς είναι αποτέλεσμα έμφυλης βίας και γίνεται ακριβώς εξαιτίας των συγκεκριμένων χαρακτηριστικών που έχει το θύμα -για να το κλείνουμε και να μην δημιουργούμε λανθασμένες εντυπώσεις, γιατί και εμείς Νομική τελειώσαμε και εμείς δικηγορία ασκούμε και είναι προφανές ότι δεν μπορεί να υιοθετήσουμε πράγματα για τα οποία μας εγκαλείτε.

Θα ήθελα, όμως, με αφορμή τη γυναικοκτονία να σας πω και κάτι άλλο και να προβληματιστείτε πολύ σοβαρά. Οι γυναικοκτονίες είναι το μόνο αδίκημα στο οποίο έχουμε 100% εξιχνίαση. Στις γυναικοκτονίες 100% ξέρουμε ποιος δολοφόνησε το θύμα. Τι νόημα έχει, λοιπόν, αυτή η αλόγιστη αύξηση των ποινών κάθε φορά, αφού βλέπουμε ότι αυτός ο οποίος δολοφόνησε, ουδέποτε σκέφτηκε ότι: «Εγώ, αν τη σκοτώσω, θα φάω έξι ή οκτώ ή δέκα μήνες παραπάνω ή δύο χρόνια.»; Αλλού πρέπει να στρέψουμε το βλέμμα μας ως κοινωνία, ως πολιτεία. Και στο κομμάτι αυτό δεν κάνετε τίποτα. Και δεν κάνετε τίποτα, όχι γιατί είστε αδύναμοι ή γιατί δεν έχετε διατάξει σωστά τις προτεραιότητές σας, ίσα ίσα είναι προτεραιότητά σας αυτή, γιατί και ο κύριος Υπουργός εν τη ρύμη του λόγου, ενδεχομένως, είπε ότι: «Είστε μακράν της κοινωνίας εσείς, εμείς ως Κυβέρνηση συνομιλούμε με την κοινωνία».

Όμως, υπάρχουν μετρήσεις οι οποίες καταγράφουν την αποδοχή αυτών των μέτρων. Και αυτό το πράγμα είναι το θερμοκήπιο του ποινικού λαϊκισμού, στο οποίο έχετε επιδοθεί από το 2019 και μετά. Και έχετε αλλάξει τον Ποινικό Κώδικα δεκαέξι με δεκαεπτά φορές, έχετε αυξήσει τις ποινές ένα σωρό φορές, αλλά οι γυναικοκτονίες παραμένουν στο ίδιο υψηλό επίπεδο, μολονότι εξιχνιάζονται πλήρως όλες.

Τρίτον, ακούσαμε μια καινοφανή θεωρία από πλευράς του κυρίου Υπουργού προχθές ότι αυτή η Κυβέρνηση ακούει τα θύματα και ότι εμείς που διαρρηγνύουμε τα ιμάτιά μας για την ισχύ, για την προστασία του κράτους δικαίου είμαστε με τους θύτες. Είναι λογικό να το εισηγείται αυτό ο κύριος Υπουργός διότι η λογική του κατήφορου είναι ο πάτος. Άμα πάρεις μια λογική ποινικού λαϊκισμού, στο τέλος θα φτάσεις να ονοματίζεις και τα μέλη του Κοινοβουλίου ότι πάνε με την άλλη πλευρά.

Η ποιοτική διαφορά, η ουσιαστική διαφορά που έχουμε, είναι ότι εμείς είμαστε με το κράτος δικαίου και εσείς είσαστε με τον ποινικό λαϊκισμό. Αυτό είναι το πρόβλημα. Διότι οι πολίτες, είναι πολίτες, δεν χωρίζονται από το αν είναι πολιτικώς ενάγοντες ή κατηγορούμενοι. Όλοι μας, έλεγε ο μέγας Μανωλεδάκης, μπορεί να βρεθούμε κατηγορούμενοι. Όλοι μας! Για αυτό έχει πολύ μεγάλη σημασία η προστασία των δικαιωμάτων των κατηγορουμένων.

Με την έννοια αυτή, λοιπόν, δεν είμαστε ούτε με τους μεν, ούτε με τους δε. Είμαστε με το κράτος δικαίου, συστατικό στοιχείο του οποίου είναι η δικαιοσύνη και η οποία θα απονείμει τις ευθύνες και θα πει: «Ο τάδε έκανε αυτό και θα υποστεί αυτές τις συνέπειες». Αυτά είναι και τα λέω για να τα ξεκαθαρίζουμε.

Αντιπαρατεθήκαμε -δεν συγκρουστήκαμε, φροντίζω να μην συγκρούομαι, αλλά να αντιπαρατίθεμαι επί της ουσίας- με τον κύριο Υπουργό εχθές, με τον Υφυπουργό, για το ζήτημα του υπομνήματος του δηλώσαντος παράσταση για την υπεράσπιση της κατηγορίας κατά τη διαδικασία της υφ’ όρον απόλυσης. Όντως προσκόμισε ο κύριος Υπουργός δύο πολυσέλιδες αποφάσεις των ευρωπαϊκών δικαστηρίων που λένε ότι το δικαίωμα του παθόντος ή των κληρονόμων του παθόντος να ακουστούν, είναι απόρροια του δικαιώματος στη ζωή και πρέπει να λαμβάνεται υπόψη η γνώμη τους. Αυτό είναι το ρεζουμέ.

Προσέξτε, όμως, το εξής. Αυτό για ποιο λόγο συνέβη στις συγκεκριμένες αποφάσεις, οι οποίες αποτελούν οδηγό; Έρχεται το Ευρωπαϊκό Δικαστήριο να βάλει έναν φραγμό στις κολεγιές μεταξύ πολιτικής εξουσίας και δικαστικής, έτσι ώστε όταν κάποιος τιμωρηθεί με μια βαριά ποινή, μην έρθει την επόμενη μέρα το αρμόδιο όργανο και πει: «Αφέωνταί σοι αι αμαρτίαι, αμνηστεύεσαι». Να μην έρθει κάποιος αρμόδιος και, χωρίς να τηρούνται οι προϋποθέσεις, πει: «Πάρε την υφ’ όρον απόλυση». Δηλαδή κοιτάζει την εξαίρεση στο θεσμικό πλαίσιο.

Κάνει, λοιπόν, την ερμηνεία η Κυβέρνηση ότι αφού μπορεί να ακουστεί στο Ευρωπαϊκό Δικαστήριο, του δίνει τη δυνατότητα να ακουστεί και στη διαδικασία της υφ’ όρον απόλυσης. Αλλά αυτό αποτελεί μια τομή στο δικαιικό μας σύστημα. Και αυτό δεν έχετε τη νομιμοποίηση να το κάνετε, γιατί είναι ένα σύστημα το οποίο επί δεκάδες χρόνια ακολουθεί μια απαρασάλευτη τακτική που λέει το εξής. Αυτός που αντιδικεί, αυτός που παρίσταται για την υποστήριξη της κατηγορίας, ολοκληρώνεται ο ρόλος του με τη διαπίστωση της ενοχής του κατηγορουμένου. Από εκεί και μετά αυτός δεν έχει καμία -καμία!- παρέμβαση στη δίκη, ούτε επί του ύψους της ποινής, ούτε αν θα χορηγηθούν ελαφρυντικά, ούτε αν θα έχει ανασταλτικό αποτέλεσμα, τίποτε απολύτως πια. Ουσιαστικά τελειώνει ο ρόλος του εκεί.

Και θέλετε αυτούς τους συγγενείς, αυτόν τον άνθρωπο μετά από δέκα, μετά από δεκαπέντε χρόνια -ενώ η οδηγία μιλάει για απλή ενημέρωση του αποτελέσματος επί της αίτησης της υφ’ όρον απόλυσης- θέλετε να τον καταστήσετε μέρος της διαδικασίας, ενώ αυτός ο άνθρωπος δεν είχε δικαίωμα να μιλήσει ούτε καν για το ύψος της ποινής. Άρα, ναι, υπάρχουν οι αποφάσεις του Ευρωπαϊκού Δικαστηρίου που μας προσκομίσατε. Οι αποφάσεις αυτές κοιτάζουν το υπερβάλλον, το κατ’ εξαίρεση, το παρά τον νόμο και την ουσία της καταδικαστικής απόφασης, και δεν βάζουν συμμέτοχο παράγοντα της διαδικασίας τον παθόντα ή τους συγγενείς του.

Θέλω να πω και επί του νομοσχεδίου και επί των άρθρων συγκεκριμένα πράγματα και θα ολοκληρώσω, κύριε Πρόεδρε, γιατί η μέρα σήμερα προβλέπεται μακρά.

Έχετε ρύθμιση μέσα, με βάση την οποία καταργείται η μετατροπή, καταργείται η αναστολή, καταργείται το ανασταλτικό αποτέλεσμα της τυχόν ασκηθεισόμενης έφεσης για ποινές άνω των δύο ετών. Αυτό στα απλά νομικά σημαίνει προσβολή του τεκμηρίου αθωότητας, όλοι είμαστε αθώοι μέχρι την τελεσίδικη δικαστική απόφαση. Άρα, όταν μου λέτε το περίφημο «ούτε, ούτε, ούτε», εκ των προτέρων ως έννομη τάξη λέμε ότι έτσι και εισέπραξες για συγκεκριμένα αδικήματα πάνω από δύο χρόνια, έχεις τελειώσει, δεν δικαιούσαι τίποτα.

Ενδεχομένως, να αποτελεί και προσβολή της διάκρισης των εξουσιών, διότι παρεμβαίνετε σε ένα πεδίο που είναι της αποκλειστικής αρμοδιότητας του δικαστή και περιορίζεται το δικαίωμα της κρίσης του και, βεβαίως, αίρεται και η αρχή της αναλογικότητας, που είναι συστατικό στοιχείο ενός ευνομούμενου κράτος, ενός κράτους δικαίου, για το οποίο -υποτίθεται ότι προσπαθούμε όλοι μαζί, ανακαλώ το υποτίθεται - προσπαθούμε όλοι μαζί -αναγνωρίζω και τη δική σας συμμετοχή-, αλλά στο οποίο βάζουμε συνεχώς προσκόμματα και εμπόδια.

Μπαίνω ξανά στην επ’ ακροατηρίου διαδικασία για να πω το εξής: Εκεί που είχαμε άρση της υποχρέωσης του μηνυτή ή του μάρτυρα να είναι παρών στο δικαστήριο για να δώσει τις απαραίτητες διασαφήσεις και να υποστεί τη βάσανο της ακροαματικής διαδικασίας εξαιρέσατε τους αστυνομικούς. Τώρα πάτε να εξαιρέσετε και το θύμα με μια πιο ραφιναρισμένη αιτιολογία για να μην υποστεί τη βάσανο και τη δευτερογενή θυματοποίηση, δηλαδή να μην υποστεί τη βάσανο του ακροατηρίου.

Όμως, ξέρετε εδώ έχουμε και έναν κατηγορούμενο, οι υπερασπιστές του οποίου θέλουν, δικαιούνται, υποχρεούνται από το δικαιικό μας σύστημα να ρωτήσουν το φερόμενο ως θύμα να αποδείξει αυτά που λέει και να εκτιμηθεί από το δικαστήριο κατά πόσο είναι αλήθεια. Όταν θα διαβάζουμε ένα ξερό έγγραφο που θα λέει «μου έκανε αυτό, εκείνο, εκείνη τη στιγμή και έπαθα αυτό και αυτό και το άλλο» και κανείς δεν μπορεί να αντιτάξει ούτε ένα στοιχείο, καταλαβαίνετε ότι ανατρέπεται άρδην η ισορροπία ανάμεσα στα δύο μέρη της δίκης.

Και να πάω και σε ένα τελευταίο, για μην καταχρώμαι τον χρόνο, κύριε Πρόεδρε, στο περίφημο θέμα της συμπλοκής. Εάν γίνει μια συμπλοκή περισσότερων ατόμων, αλίμονο σε αυτόν που έτυχε να είναι εκεί. Περί αυτού πρόκειται. Εξατομικεύεται η ευθύνη. Συλλήβδην όλοι όσοι ενεπλάκησαν εισπράττουν μια ποινή ενδεχομένως ενιαία για όλους και, βεβαίως, επί δικαίων και αδίκων θα πέσει ο πέλεκυς, γιατί ακριβώς με τη διάταξη που φέρνετε το δικαστήριο δεν μπαίνει στη βάσανο να εξατομικεύσει την ευθύνη καθενός. Ήσουν εκεί; Άπαξ και ήσουν και επήλθε αυτό το αποτέλεσμα, θα υποστείς τις συνέπειες. Δεν ξέρω αν αυτό για εσάς αποτελεί δικαιοσύνη, αλλά για εμάς αποτελεί καταστρατήγηση των ατομικών δικαιωμάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα κάνω μια τελική παρατήρηση, γιατί νομίζω ότι τα έχουμε εξαντλήσει τουλάχιστον σε επίπεδο αντιπαράθεσης όλα.

**ΠΡΟΕΔΡΕΥΩΝ (Γεώργιος Γεωργαντάς):** Ενός λεπτού παρακαλώ.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν είναι το πρόβλημά σας η αντιμετώπιση του κοινωνικού φαινομένου, το οποίο διαλαμβάνεται στο νομοθέτημα. Το πρόβλημά σας είναι να δείξετε στο ακροατήριό, το οποίο εθίζεται στην αυστηροποίηση των ποινών, ότι είστε εδώ, ακούτε τις προθέσεις, τις διαθέσεις και τις προτάσεις του και κάθε τόσο επανέρχεστε με μια αυστηρότερη διατύπωση. Δεν είναι τυχαίο ότι το σύνολο του νομικού κόσμου είναι απέναντι. Δεν βρέθηκε κανείς να επιβεβαιώσει αυτή τη νομοθετική πρωτοβουλία σας. Και όταν αναρωτιέστε γιατί απέχουν οι δικηγόροι σήμερα και αύριο, πάτε στα πρακτικά της συζήτησης των φορέων και δείτε εκεί τις ενστάσεις, αντιρρήσεις που διατύπωσε η νομική κοινότητα.

Με αυτή την έννοια, λοιπόν, το νομοσχέδιο αυτό δεν έχει να συνεισφέρει σε τίποτα από αυτά που ζούμε ως κοινωνία και, βεβαίως, καταλαβαίνουμε την Κυβέρνηση η οποία θέλει να δείξει πάλι ότι ακούει και επικοινωνεί με το μεγάλο τμήμα της κοινωνίας, το οποίο το έχετε εθίσει στην αυστηροποίηση και στην κόντρα αυστηροποίηση και στην επιπλέον αυστηροποίηση, αλλά εμείς είμαστε εδώ για να υπερασπίζουμε τις αρχές του κράτους δικαίου, ένα δικαιότερο σύστημα απονομής δικαιοσύνης και κυρίως τη δημιουργία ενός υποστηρικτικού πλέγματος για τα θύματα, αλλά και για την κοινωνία όλη, η οποία οφείλει να έχει μέτρα πρόληψης και να μην αρκείται μόνο σε μια συνεχή καταστολή.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Μια υποχρεωτική αναφορά θέλω να κάνω προς τους συναδέλφους. Έχουν εγγραφεί ως ομιλητές περισσότεροι από πενήντα συνάδελφοι. Όταν έχουμε αυτή την κατάσταση, καταλαβαίνετε ότι πρέπει όλοι να αυτοπεριοριστούμε στον προβλεπόμενο εκ του κανονισμού χρόνο, χωρίς αυτό να αναφέρεται στον προλαλήσαντα αγαπητό συνάδελφο. Παρακαλώ όλοι από εδώ και πέρα είτε εισηγητές είτε ομιλητές στον χρόνο ο οποίος προβλέπεται να περιοριστούν ακριβώς για να μπορέσουμε να έχουμε με εύρυθμο τρόπο όλη τη διαδικασία σήμερα για όλους τους συναδέλφους. Αν έβλεπα ότι ήταν είκοσι οι συνάδελφοι, θα σας άφηνα να μιλάτε και είκοσι λεπτά. Τώρα που βλέπω ότι είναι πενήντα ένας οι συνάδελφοι και κάποιοι θα μιλήσουν 2 η ώρα τη νύχτα ζητώ από όλους ένα πράγμα, να τηρηθεί ο Κανονισμός. Αν δεν τηρηθεί, το Προεδρείο έχει τρόπο να τον τηρήσει.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα ένα μαθήτριες και μαθητές και τρεις εκπαιδευτικοί συνοδοί τους από το 7ο Δημοτικό Σχολείο Μεταμόρφωσης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει η ειδική αγορήτρια από το Κομμουνιστικό Κόμμα Ελλάδας η κ. Κομνηνάκα.

Παρακαλώ, κυρία συνάδελφε.

**ΜΑΡΙΑ ΚΟΜΝΗΝΑΚΑ:** Το σημερινό νομοσχέδιο παρουσιάζεται ως η επιβεβλημένη απάντηση από το κράτος στα αποτρόπαια φαινόμενα της βίας κατά των γυναικών, της ενδοοικογενειακής βίας, της λεγόμενης ανήλικης παραβατικότητας.

Για μια ακόμα φορά, όμως, μιλάτε για προστασία των θυμάτων και δικαιοσύνη δήθεν για να ξεπλύνετε τις ευθύνες σας, τις ευθύνες της Κυβέρνησής σας, του κράτους σας, του συστήματος που υποστηρίζετε, γιατί με τα μέτρα που φέρνετε όχι μόνο δεν προστατεύετε τα θύματα, δεν αντιμετωπίζετε τα απαράδεκτα φαινόμενα, αλλά τα αφήνετε ξανά πολλαπλά εκτεθειμένα, απροστάτευτα, ευάλωτα απέναντι στο φαύλο κύκλο αυτών των αποτρόπαιων εγκληματικών πράξεων.

Στέκεστε, κύριοι Υπουργοί, αποκλειστικά στην αυστηροποίηση των ποινών ανοίγοντας νέους επικίνδυνους δρόμους, ένταση της ποινικής καταστολής και αυτό το πρόσωπό σας δεν διστάζετε να το δείξετε ακόμα και απέναντι σε ανήλικους λεγόμενους παραβάτες, τους οποίους με μια σειρά διατάξεις τους εξομοιώνετε στην ποινική αντιμετώπιση με τους ενήλικους. Τα δικαιολογείτε, μάλιστα, αυτά λέγοντας ότι η ένταση και η βαναυσότητα των φαινομένων δικαιολογεί την εισαγωγή, όπως λέτε, εξαιρετικών ρυθμίσεων στο Ποινικό Δίκαιο, που, όμως, στην πραγματικότητα το μόνο που καταφέρνουν είναι να στρέφονται όχι μόνο έμμεσα, αλλά και άμεσα σε βάρος των δικαιωμάτων και των ελευθεριών του λαού. Για να νομιμοποιήσετε αυτές τις αντιδραστικές αλλαγές και να βρουν την επιδιωκόμενη λαϊκή αποδοχή ενδύεστε ξεδιάντροπα τον μανδύα δήθεν του υπερασπιστή των θυμάτων.

Όχι, κυρίες και κύριοι της Κυβέρνησης, δεν θα ξεμπερδέψετε έτσι εύκολα. Ξέρετε πολύ καλά ότι είναι το σύστημα της εκμετάλλευσης που στηρίζετε και εσείς και τα υπόλοιπα κόμματα, το σύστημα της νόμιμης βίας της καταστολής που κάνει χιλιάδες εγκλήματα καθημερινά για να στηρίξει τα κέρδη του. Φτάνει ακόμα και να εμπορευματοποιήσει το ανθρώπινο σώμα. Είναι αυτό το σύστημα του ανταγωνισμού, του ατομικισμού, που αναδύει σάπιες αξίες και ιδανικά από όλους τους πόρους του που οδηγεί στην υποτίμηση της προσωπικότητας ενός ανθρώπου, ακόμα και της ίδιας της ζωής του.

Οι καταδικαστέες και απαράδεκτες συμπεριφορές απέναντι στις γυναίκες, που φτάνουν μέχρι την ενδοοικογενειακή βία, τη σεξουαλική παρενόχληση, τον βιασμό, ακόμα και τις δολοφονίες γυναικών, είναι το αποτέλεσμα και όχι η αιτία της ανισότιμης θέσης της γυναίκας στην ταξική εκμεταλλευτική κοινωνία. Ξέρετε πολύ καλά ότι είναι οικονομικοί και κοινωνικοί παράγοντες που κρατούν τις γυναίκες δεμένες και δύσκολα μπορούν να ξεφύγουν ακόμα και από μια παθογόνα βίαιη σχέση.

Τα ξέρετε πολύ καλά αυτά τα δεσμά, γιατί όχι μόνο τα αναπαράγετε με την πολιτική σας με βάση τις κατευθύνσεις της Ευρωπαϊκής Ένωσης και εσείς και η προηγούμενοι, που σήμερα ρίχνουν κροκοδείλια δάκρυα για τα τραγικά αποτελέσματα αυτών των πολιτικών που ακολούθησαν.

Η πολιτική σας οδηγεί σε συνεχή επιδείνωση των συνθηκών εργασίας και ζωής ιδιαίτερα των εργαζομένων ανέργων γυναικών με την ανασφάλεια της ευέλικτης εργασίας, του πετσοκομμένου εισοδήματος, των υποβαθμισμένων και εμπορευματοποιημένων υπηρεσιών υγείας, πρόνοιας και για αυτά, βεβαίως, δεν βγάζει κανένας σας τσιμουδιά.

Γι’ αυτό οι όποιες αλλαγές στην ποινική νομοθεσία δεν μπορούν να εξασφαλίσουν την ολόπλευρη προστασία των γυναικών από τέτοια αποκρουστικά εγκλήματα όταν παραμένει κραυγαλέα η απουσία κρατικών δομών για την πρόληψη, αλλά και την επιστημονική κοινωνική υποστήριξη των θυμάτων.

Εμείς σας ρωτάμε καλόπιστα, αν θέλετε, γιατί δεν αντιμετώπισαν οι προηγούμενες αυστηρότερες διατάξεις, που εισήχθησαν έναν χρόνο πριν στον ειδικό ποινικό νόμο, τα οξυμένα προβλήματα ενδοοικογενειακής βίας; Γιατί, τόσο με την οριζόντια μείωση των ποινών επί ΣΥΡΙΖΑ όσο και με την αυστηροποίηση των ποινών επί Νέας Δημοκρατίας, συνεχίζει να μακραίνει η «ματωμένη» αλυσίδα των αποτρόπαιων περιστατικών βίας, με δεκάδες γυναίκες να δολοφονούνται κάθε χρόνο; Γιατί τόσο σε χώρες που εδώ και χρόνια έχει ρητά θεσπιστεί στο Ποινικό Δίκαιο η γενοκτονία όσο και σε αυτές που δεν έχει δεν μειώθηκαν οι δολοφονίες γυναικών από άντρες που με τον ένα ή τον άλλο τρόπο θεωρούσαν ότι έχουν δικαίωμα ζωής ή θανάτου πάνω τους;

Αυτή την πραγματικότητα, όχι μόνο τη συσκοτίζετε, αλλά κάνετε και κάτι άλλο χειρότερο. Μιλάτε εξ ονόματος των θυμάτων και μάλιστα λέτε, κύριοι Υπουργοί, ότι παίρνετε τα μέτρα που σας αναλογούν ως Υπουργείο στο επίπεδο της δικαιοσύνης και γι’ αυτό δεν μπορούμε να σας αντιτείνουμε -λέτε- το ζήτημα της απουσίας κοινωνικών δομών.

Η μνήμη σας, όμως, είναι μάλλον επιλεκτική, γιατί είναι αρμοδιότητα του Υπουργείου σας τα οικογενειακά δικαστήρια, με ειδικά εκπαιδευμένους δικαστές, με όλο το εξειδικευμένο επιστημονικό προσωπικό να επικουρεί το έργο τους για την ολόπλευρη αντιμετώπιση αυτών των τόσο σύνθετων υποθέσεων. Τι φέρνετε γι’ αυτό; Τίποτα!

Αρμοδιότητα του Υπουργείου σας είναι η ντροπιαστική υποστελέχωση των υπηρεσιών των επιμελητών ανηλίκων, με εφτά επιμελητές σε ολόκληρη την Αττική, επιφορτισμένους με πολλαπλά και σύνθετα καθήκοντα για τη στήριξη τόσο των ανήλικων θυμάτων όσο και των λεγόμενων «ανήλικων παραβατών», θυμάτων κι αυτών των αδιεξόδων της καπιταλιστικής κοινωνίας, τους οποίους μάλιστα ετοιμάζεστε στην πραγματικότητα να ποινικοποιείτε με τον ίδιο τρόπο, τόσο για τις λεγόμενες «παραβατικές συμπεριφορές» τους όσο όμως και για την αγωνιστική τους δράση. Τι φέρνετε γι’ αυτό; Τίποτα!

Αρμοδιότητα του Υπουργείου σας είναι η μη λειτουργία των σπιτιών του παιδιού και η έλλειψη του απαραίτητου επιστημονικού προσωπικού στις αντίστοιχες υπηρεσίες της περιφέρειας, ώστε η κατάθεση των ανήλικων θυμάτων να γίνεται με την παρουσία παιδοψυχολόγων ή παιδοψυχιάτρων, με τη στήριξη που πρέπει να έχουν πριν, κατά τη διάρκεια, μετά την καταγγελία των περιστατικών. Τι φέρνετε γι’ αυτό; Τίποτα!

Ή μάλλον, φέρνετε. Αντικαθιστάτε αυτή την αναγκαία στήριξη από αυτό το επιστημονικό προσωπικό με ψυχολόγους υπηρετούντες στις αστυνομικές περιφερειακές διευθύνσεις. Στην Αστυνομία λοιπόν και τα ανήλικα θύματα, να καταθέτουν χωρίς καμία ουσιαστική προστασία!

Αρμοδιότητα του Υπουργείου σας είναι οι τραγικά υποστελεχωμένες οι ιατροδικαστικές υπηρεσίες ώστε έγκαιρα και άμεσα να εξετάζονται και να περιθάλπονται τα θύματα και χωρίς καθυστερήσεις και σε άλλες μεγάλες τραγικές υποθέσεις να μπορούν να γίνονται σωστές εκθέσεις και να μην παρουσιάζονται άλλα φαινόμενα, όπως αυτά τα τραγικά που απασχολούν το τελευταίο διάστημα.

Τι φέρνετε γι’ αυτό; Ημίμετρα, καινούργια «θα» και υποσχέσεις για προσλήψεις και διατάξεις βεβαίως που καλώς ή κακώς δημιουργούν προβληματισμό για τις στοχεύσεις που πραγματικά εξυπηρετούν.

Επίσης, για τα μέτρα προστασίας των θυμάτων τελικά κωφεύετε, γιατί αυτά τα θεωρείτε κόστος αποκλείονται από το αστικό κράτος. Δεν χωράνε στα ασφυκτικά όρια των δημοσιονομικών αντοχών του. Γιατί βεβαίως απαιτούν γενναία κρατική χρηματοδότηση, ώστε να αντιμετωπίζεται το απαράδεκτο φαινόμενο σε ολόκληρη την επικράτεια να υπάρχουν μόλις είκοσι ξενώνες φιλοξενίας κακοποιημένων γυναικών και η πολύμηνη αναμονή για την ένταξη στα προγράμματα συμβουλευτικής όταν οι γυναίκες θύματα των αποτρόπαιων πράξεων αφήνονται μόνες να διαχειριστούν το τραύμα, κυρίως αστήρικτες και αβοήθητες, τόσο οι ίδιες όσο και τα παιδιά τους.

Επειδή μετράτε ως κόστος το να δώσετε οικονομική, κοινωνική και νομική στήριξη στα ίδια τα θύματα ή τις τραγικές εκείνες οικογένειες των δολοφονημένων γυναικών για να μπορέσουν να σταθούν στα πόδια τους και να ανταποκριθούν στην ανάγκη να μεγαλώσουν μόνες οι οικογένειες αυτές τα παιδιά που μένουν πίσω, τούς παρουσιάζετε τώρα ως μόνη δικαίωση τη δυνατότητα να εναντιώνονται στη διαδικασία της υφ’ όρων απόλυσης του δράστη από τη φυλακή. Πρόκειται για μια καθόλα προβληματική διάταξη, που βεβαίως δεν εξασφαλίζετε ότι δεν θα τη γενικεύσετε και σε άλλες περιπτώσεις.

Ακόμα, όμως, και με τις υποτίθεται θετικές αλλαγές που παρουσιάζετε ότι φέρνετε πώς ακριβώς προστατεύετε τα θύματα, όταν, για παράδειγμα, με απαράδεκτο τρόπο εξαρτάτε ακόμα και αυτή του την αποζημίωση από τη συμμετοχή στη διαμεσολάβηση, τη στιγμή που, όπως καταγγέλθηκε, η Εθνική Αρχή Αποζημίωσης δεν έχει κάνει παρά ελάχιστες έως ανύπαρκτες αποζημιώσεις; Και βεβαίως, τα θύματα για να μπορούν να αποζημιωθούν, αναγκάζονται τελικά σε ένα μακρύ και κοστοβόρο δικαστικό αγώνα, που ούτε μπορούν ούτε έχουν τα κουράγια, να δώσουν, και συνεχίζουν να παραμένουν απροστάτευτα στη σκληρή πραγματικότητα;

Ενισχύετε τελικά προβληματικές διαδικασίες, όπως αυτής της ποινικής διαμεσολάβησης, της οποίας επιχειρείτε στην πραγματικότητα τον εξωραϊσμό και τη νομιμοποίηση με τις διατάξεις που φέρνετε, που δεν είναι άλλο παρά στην πραγματικότητα ομολογία της αποτυχίας του θεσμού.

Συνεχίζετε να βάζετε στο ίδιο τραπέζι να διαπραγματεύονται, λες και είναι η ζωή, η γενετήσια ελευθερία, η αξιοπρέπεια των γυναικών κάτι που μπορεί να το διαπραγματευτεί με τον κακοποιητή της, με τον θύτη, με αυτόν που της έχει προκαλέσει τεράστιο τρόμο, ανασφάλεια, αθεράπευτες πληγές. Τους βάζετε να διαπραγματεύονται, τη στιγμή που αυτές οι διαδικασίες έχουν, όχι μόνο καταγγελθεί από όλες τις οργανώσεις ως αναποτελεσματικές, αλλά και πολλές φορές στην πραγματικότητα έρχονται να διευκολύνουν τους θύτες να πέφτουν στα μαλακά ή να απαλλάσσονται και να γλιτώνουν γρήγορα από τις δικαστικές διαδικασίες.

Εμφανίζετε ακόμα ως λύση τη μη κατάθεση των θυμάτων στο ακροατήριο, που εκτός βεβαίως ότι αποτελεί κατάφωρη παραβίαση του δικαιώματος του κατηγορουμένου να έχει τη δυνατότητα να εξετάζει τον μάρτυρα -αδιανόητα πραγματικά πράγματα για την ποινική διαδικασία-, τελικά όμως υπονομεύεται και η ίδια η θέση του θύματος να υποστηρίξει τα όσα καταγγέλλει. Γιατί τα τραγικά βιώματα αυτών των γυναικών, αυτών των παιδιών σε αυτά τα περιστατικά δεν αποτυπώνονται στις πολλές φορές προβληματικές και ελλιπέστατες προκαταρκτικές καταθέσεις. Πρέπει να στηρίζονται για να μπορούν να σταθούν στα πόδια τους και να υποστηρίξουν με ζωντάνια τη θέση τους και όχι βεβαίως να παρουσιάζετε ως λύση το να κρύβονται μακριά από την ποινική διαδικασία.

Αφού, λοιπόν, οι διακηρυγμένοι στόχοι του νομοσχεδίου δεν είναι παρά απραγματοποίητες διακηρύξεις, ποιες τελικά στοχεύσεις εξυπηρετεί το νομοσχέδιο;

Δεν είναι τυχαίο -σας το είπαμε και εμείς, το επανέλαβαν και οι φορείς- ότι τελικά φτάνετε να χρησιμοποιήσετε ως πρόσχημα αυτά τα πολύ αποκρουστικά φαινόμενα για να νομιμοποιήσετε στη συνείδηση βαθιά αντιδραστικές παρεμβάσεις στο Ποινικό Δίκαιο, ενισχύοντας για πολλοστή φορά την κατασταλτική του λειτουργία.

Τέτοιες είναι οι ρυθμίσεις, που αφορούν και τη διαδικασία των τηλεφωνικών καταγγελιών, διακηρύσσοντας μάλιστα ανοιχτά ότι πρόκειται για διαδικασίες που παρακάμπτουν τον Κώδικα Ποινικής Δικονομίας, λες και με αυτόν τον τρόπο εξασφαλίζεται ότι τα θύματα θα έχουν την ουσιαστική στήριξη που χρειάζονται ή λες και αυτό από μόνο του αποκλείει τα περιστατικά αστυνομικής αυθαιρεσίας, τις άτυπες παραινέσεις να μην κατατεθεί μήνυση κ.λπ..

Όσον αφορά την άτυχη Κυριακή που δολοφονήθηκε στο πλατύσκαλο του αστυνομικού τμήματος, τι αλήθεια τους εμπόδισε να της δώσουν την επιβεβλημένη προστασία; Αρχικά θα λύνατε το πρόβλημα με το πάτημα ενός panic button, τώρα με μια τηλεφωνική κλήση και με πολλές-πολλές ψηφιακές πλατφόρμες.

Βεβαίως, το πρόβλημα δεν είναι μόνο το ατελέσφορο αυτών των μέτρων αλλά και οι επικίνδυνοι δρόμοι που ανοίγουν, όπως είναι και η περίπτωση της απαγόρευσης αναστολής μετατροπής της ποινής του ανασταλτικού αποτελέσματος της έφεσης ακόμα και στα πλημμελήματα, η επέκταση της προσωρινής κράτησης, όπως και για πολλοστή φορά η παράκαμψη της διαδικασίας των δικαστικών συμβουλίων, με την απευθείας κλήση των υποθέσεων στο ακροατήριο.

Τι κι αν σας λένε κατ’ επανάληψη και οι ίδιες οι δικαστικές ενώσεις ότι με τις αποδεικτικές δυσκολίες που έχουν αυτές οι υποθέσεις είναι βέβαιο ότι θα οδηγήσουν με βεβαιότητα στη μεγαλύτερη καθυστέρηση στο σύστημα απονομής της δικαιοσύνης!

Αντίστοιχα προβληματικές είναι και οι διατάξεις του άρθρου 12. Είναι χαρακτηριστικά τα ζητήματα που ανοίγει σε σχέση με την αφαίρεση υλικού από το διαδίκτυο. Βεβαίως δεν έχουμε καμία αντίρρηση και, κατά τη γνώμη μου, δεν θα έπρεπε να γεννάται καν λόγος για το πώς θα αφαιρεθούν βίντεο που αφορούν προσωπικές στιγμές γυναικών και βίντεο γενετήσιων προσβολών ενός ανήλικου παιδιού που κυκλοφορούν στο διαδίκτυο. Εκεί η προστασία των θυμάτων πρέπει να είναι απόλυτη και να μην εξαρτάται βέβαια, όπως αφήνεται να εννοηθεί και από την ίδια την ευρωπαϊκή Οδηγία, από τα συμφέροντα ή από τις τυχόν ενστάσεις που έχουν ήδη οι διαχειριστές των πλατφορμών, δηλαδή οι πορνογραφικές πλατφόρμες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δεν είναι, όμως, τυχαίο ότι στην ίδια διάταξη εντάσσονται και τα αδικήματα της διέγερσης. Μάλιστα, ο νόμος σχετικά με την υποκίνηση της βίας με μια ιδιαίτερη ασαφή έννοια, όπως αυτή της υποκίνησης του μίσους, ξέρετε ότι έχει αξιοποιηθεί κατ’ επανάληψη και στη χώρα μας, αλλά και διεθνώς για να ενισχύεται η λογοκρισία στο διαδίκτυο. Και βεβαίως αυτό γίνεται τώρα με ακόμα πιο συνοπτικές διαδικασίες.

Βεβαίως και όσον αφορά στο θέμα της κυβερνοπαρακολούθησης, δεν μας απαντήσατε, κύριε Υπουργέ, τι σημαίνει αυτή η εντελώς προβληματική και επικίνδυνη διατύπωση που βάλατε, ότι είναι ανεκτή -το λέω ελεύθερα- η συστηματική παρακολούθηση που μπορεί να προκαλεί τρόμο ή ανησυχία σε ένα θύμα, όταν έχει δώσει τη συναίνεσή του ή όταν ο παρακολουθών έχει νόμιμη άδεια προς τούτο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε, ολοκληρώστε.

**ΜΑΡΙΑ ΚΟΜΝΗΝΑΚΑ:** Είναι δεδομένο ότι αυτές οι διατυπώσεις θα αξιοποιηθούν πολλαπλά για να δικαιολογείται ότι το θύμα δίνει δήθεν τη συναίνεσή του.

Πιο εμφατικά -και κλείνω με αυτό- φαίνεται η κατεύθυνση του νομοσχεδίου στα αδικήματα που βάζετε περί διέγερσης σε διάπραξη εγκλημάτων που χρησιμοποιούνται κατά κόρον για να χαλκεύονται κατηγορίες σε βάρος του λαϊκού κινήματος, όπως και με αυτή την απαράδεκτη διάταξη που τυποποιεί την παρεμπόδιση της δικαιοσύνης ως αυτοτελή αξιόποινη πράξη ακόμη και για υποθέσεις πλημμεληματικού χαρακτήρα που φωτογραφίζει ξεκάθαρα και δείχνει τι σας ενοχλεί, η αλληλεγγύη που έχει αναπτυχθεί από το Εργατικό Λαϊκό Κίνημα για να παύσουν οι απαράδεκτες ποινικές διώξεις που κατά κόρον παίρνετε σε βάρος των συνδικαλιστών.

Και όλα αυτά βεβαίως στην ιδιαίτερη συγκυρία που ζούμε, σε έναν κόσμο που βράζει και φλέγεται και σε συνθήκες όξυνσης των ιμπεριαλιστικών ανταγωνισμών που όλα τα αστικά επιτελεία προετοιμάζονται για να αντιμετωπίσουν τον εχθρό-λαό.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, σας παρακαλώ!

**ΜΑΡΙΑ ΚΟΜΝΗΝΑΚΑ:** Και βρήκατε ποιος είναι για σας ο εχθρός σας, στον οποίο μάλιστα φορτώσατε και τις ευθύνες, όπως κάνατε και με αυτή την απαράδεκτη διάταξη για την παραμέληση εποπτείας ανηλίκου που για ακόμα μία φορά…

**ΠΡΟΕΔΡΕΥΩΝ (Γεώργιος Γεωργαντάς):** Λυπάμαι που όλοι οι εισηγητές -και δεν αναφέρομαι μόνο σε εσάς, κυρία συνάδελφε- τα δεκαπέντε λεπτά τα κάνουν δεκαοκτώ, όταν κάποιοι συνάδελφοί σας -και θα αναφερθώ στους τελευταίους συναδέλφους του καταλόγου- θα αναγκαστούν να μιλούν στη 1.00΄ και στις 2.00΄ το βράδυ!

**ΜΑΡΙΑ ΚΟΜΝΗΝΑΚΑ:** Μισό λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε με λίγο, κυρία συνάδελφε. Στους δύο πρώτους ομιλητές δεν ήξερα πόσοι θα είναι οι εγγεγραμμένοι.

**ΜΑΡΙΑ ΚΟΜΝΗΝΑΚΑ:** Δεν είναι …(δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Τώρα ξέρω ότι οι εγγεγραμμένοι είναι πάνω από πενήντα. Και επειδή είναι εγγεγραμμένοι πάνω από πενήντα, πρέπει όλοι να αυτοπεριοριστούμε. Αν ήταν λιγότεροι, θα υπήρχε μια μεγαλύτερη ανοχή από το Προεδρείο. Παρακαλώ, λοιπόν, όταν χτυπάει το καμπανάκι στο 14ο λεπτό είναι για να κλείνουμε την ομιλία μας και όχι για να αναφερόμαστε σε καινούργια άρθρα. Στο 14ο λεπτό ξεκινάμε να κλείνουμε και στο 15ο κλείνουμε. Δεν γίνεται να μιλούν από δεκαοκτώ και είκοσι λεπτά οι εισηγητές. Και επαναλαμβάνω ότι δεν αναφέρομαι μόνο σε εσάς.

**ΜΑΡΙΑ ΚΟΜΝΗΝΑΚΑ:** Κύριε Πρόεδρε, να αυτοπεριορίζεται η Κυβέρνηση που βάζει οκτώ διαφορετικά κεφάλαια σε ένα νομοσχέδιο.

**ΠΡΟΕΔΡΕΥΩΝ (Γεώργιος Γεωργαντάς):** Ωραία, λοιπόν, εισηγηθείτε οι εισηγητές να μη μιλάτε από δεκαπέντε λεπτά, αλλά από είκοσι πέντε. Φέρτε το στη Διάσκεψη των Προέδρων! Και οι Βουλευτές να κάθονται απλά και να κοιτάνε.

**ΜΑΡΙΑ ΚΟΜΝΗΝΑΚΑ:** Θα έχουμε, λοιπόν, την ανοχή που είχαν οι προηγούμενοι εισηγητές.

**ΠΡΟΕΔΡΕΥΩΝ (Γεώργιος Γεωργαντάς):** Μα, ενημέρωσα από πριν, κυρία συνάδελφε. Φαντάζομαι ότι το καταλαβαίνετε!

**ΕΜΜΑΝΟΥΗΛ ΣΥΝΤΥΧΑΚΗΣ:** Πιο πολύ χρόνο φάγατε εσείς από τους εισηγητές, κύριε Πρόεδρε!

**ΠΡΟΕΔΡΕΥΩΝ (Γεώργιος Γεωργαντάς):** Στο 17ο λεπτό της έκανα παρατήρηση, κύριε συνάδελφε! Πρέπει να καταλάβουν όλοι ότι αυτό είναι κάτι που πρέπει να το σταματήσουμε. Διότι με αυτό που λέτε όλοι μιλάνε δεκαοκτώ και δεκαεννέα λεπτά. Τελείωσε! Ολοκληρώσατε! Σας ευχαριστώ.

Τον λόγο έχει ο κ. Γραμμένος Βασίλειος από την Ελληνική Λύση.

**ΜΑΡΙΑ ΚΟΜΝΗΝΑΚΑ:** Διακόπτετε αυτά που σας ενοχλούν, κύριε Πρόεδρε, αυτά που δεν ακούγονται.

**ΕΜΜΑΝΟΥΗΛ ΣΥΝΤΥΧΑΚΗΣ:** Την κρατάμε αυτή τη στάση σας, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Μετά το 17ο λεπτό έγινε ό,τι έγινε. Παρακαλώ!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …(δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Τζανακόπουλε, είστε ο επόμενος. Θα τα πείτε μετά.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτό το κρατάμε, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ελάτε, κύριε Γραμμένε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Τη στάση σας αυτή την κρατάμε, κύριε Πρόεδρε!

**ΠΡΟΕΔΡΕΥΩΝ (Γεώργιος Γεωργαντάς):** Μπορείτε να κάνετε ό,τι θέλετε, ό,τι νομίζετε. Τον Κανονισμό εφαρμόζω. Παρακαλώ!

**ΜΑΡΙΑ ΚΟΜΝΗΝΑΚΑ:** Μα, δεν εφαρμόζεται!

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν ντρεπόμαστε λίγο! Το κάνατε ολόκληρο θέμα! Πιο πολύ διακόψατε εσείς!

**ΠΡΟΕΔΡΕΥΩΝ (Γεώργιος Γεωργαντάς):** Έκανα δυο παρατηρήσεις για την απόλυτη αδιαφορία προς το Προεδρείο!

Κύριε Γραμμένε, ξεκινήστε, παρακαλώ.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ πολύ, κύριε Πρόεδρε.

Σήμερα συζητάμε ένα νομοσχέδιο το οποίο θα μπορούσε να χαρακτηριστεί και πολυνομοσχέδιο, αφού ρυθμίζει ποικίλα ζητήματα, ενώ η δε επεξεργασία του νομοσχεδίου, κάτι που επισημάναμε και στην επιτροπή, έγινε με μια αδικαιολόγητη ταχύτητα και βιασύνη.

Θα ήθελα να ξεκινήσω την ομιλία μου με το πολύ σοβαρό και φλέγον ζήτημα της ενδοοικογενειακής βίας. Η ενδοοικογενειακή βία είναι ένα από τα πολύ σοβαρά και διαρκώς αυξανόμενα προβλήματα που αντιμετωπίζει η κοινωνία μας. Τα ποσοστά των δολοφονιών γυναικών και των άλλων μορφών ενδοοικογενειακής βίας στη χώρα μας παραμένουν σε ανησυχητικά υψηλά επίπεδα. Στην Ελλάδα χάνονται κάθε χρόνο αθώες ζωές, ενώ εκατοντάδες γυναίκες και παιδιά βιώνουν ψυχική και σωματική κακοποίηση από άτομα του στενού οικογενειακού τους περιβάλλοντος.

Σύμφωνα με τα επίσημα στοιχεία της Ελληνικής Αστυνομίας, τους πρώτους δέκα μήνες του 2023 σημειώθηκαν 9.860 περιστατικά, ενώ το 2024 είχαμε 18.427 κρούσματα. Αντίστοιχα μεγάλη είναι η διαφορά και στις συλλήψεις, όπου ολόκληρο το 2023 συνελήφθησαν 6.453 άτομα, ενώ από τον Γενάρη μέχρι και τον Οκτώβριο του τρέχοντος έτους έχουν συλληφθεί 11.308 άτομα. Τα ποσοστά αυτά αποδεικνύουν την ανάγκη για άμεση και συστηματική παρέμβαση σε όλα τα επίπεδα. Αυτό είναι κάτι που θα πρέπει να σας προβληματίσει, κύριε Υπουργέ.

Αυτό που πρέπει να γίνει είναι να αντιμετωπίσουμε τις αιτίες πίσω από αυτή την αλυσίδα βίας και να δημιουργήσουμε ένα θεσμικό πλαίσιο που να προστατεύει τις γυναίκες, τα παιδιά, αλλά και τις ευάλωτες ομάδες της κοινωνίας μας. Η ενδοοικογενειακή βία δεν είναι απλώς ένα προσωπικό οικογενειακό ζήτημα, αλλά ένα κοινωνικό πρόβλημα που απαιτεί συλλογική δράση. Επιπλέον, το διαδίκτυο έχει αναδειχθεί ως ένας νέος εξαιρετικά επικίνδυνος τομέας βίας με το διαδικτυακό μπούλινγκ, το οποίο ανθεί, κύριοι Υπουργοί, και το revenge porn το οποίο κατήγγειλα και στην επιτροπή να αποτελούν επιτακτικά ζητήματα. Η εξάπλωση αυτών των φαινομένων είναι αδιανόητη, καθώς ολοένα και περισσότεροι νέοι και νέες βρίσκονται αντιμέτωποι με την κακοποίηση στον ψηφιακό αυτόν χώρο και σε διάφορες ψηφιακές πλατφόρμες.

Οι επιπτώσεις στην ψυχική υγεία των θυμάτων είναι σίγουρα καταστροφικές και συχνά οδηγούν σε απελπισία και, δυστυχώς, ακόμα και στην αυτοκτονία, όπως πολύ συχνά βλέπουμε μέσα από τα δελτία ειδήσεων και τις εκπομπές.

Σήμερα η ανάγκη για μια αυστηρή νομοθεσία και μέτρα πρόληψης είναι πιο επιτακτική από ποτέ. Για να μειώσουμε την ενδοοικογενειακή βία δεν αρκεί να επικεντρωθούμε μόνο στην τιμωρία των δραστών, αλλά πρέπει να δημιουργήσουμε μια κοινωνία, όπου η ισότητα, ο σεβασμός και η αλληλεγγύη να αποτελούν τη βάση των ανθρώπινων αυτών σχέσεων.

Σε κάθε περίπτωση, η αύξηση των ποινών δεν αποτελεί από μόνη της μία λύση. Αυστηρότεροι νόμοι δεν σημαίνει και απαραίτητα λιγότερο έγκλημα. Το είπαμε, το ξαναλέμε και το ξανακαταθέτουμε. Επαναλαμβάνω πως σε κάθε περίπτωση η αύξηση των ποινών δεν αποτελεί καμία απολύτως λύση. Η ποινική καταστολή δεν είναι αρκετή για να ανατρέψει τα βαθιά ριζωμένα κοινωνικά στερεότυπα και τις προκαταλήψεις που οδηγούν στη βία. Συμφωνούμε όλοι ότι η αυστηροποίηση των ποινών μπορεί να λειτουργήσει κάπως αποτρεπτικά, αλλά δεν λύνει τα υποκείμενα αίτια, όπως είναι η έλλειψη εκπαίδευσης, οι κοινωνικές ανισότητες και η αδυναμία ενίσχυσης της κοινωνικής υποστήριξης στα θύματα. Εδώ δεν υπάρχουν υποδομές ή οι ελάχιστες που υπάρχουν υπολειτουργούν. Πρέπει να δούμε πάρα πολύ σοβαρά αυτό το θέμα.

Αν πραγματικά θέλετε να λύσετε το πρόβλημα, πρέπει να δοθεί έμφαση στη δημιουργία σύγχρονων κέντρων που θα παρέχουν και στέγη και ψυχολογική υποστήριξη σε κακοποιημένες γυναίκες και κακοποιημένα παιδιά τα οποία προέρχονται από την ενδοοικογενειακή βία.

Έχουμε δει γυναίκες να καταγγέλλουν τα περιστατικά στην Αστυνομία και αμέσως μετά να επιστρέφουν σπίτι τους γιατί δεν έχουν κάπου αλλού να πάνε. Δεν έχουν κάπου να πάνε να ακουμπήσουν, κάποιος να τους μιλήσει, να τους υποστηρίξει ψυχολογικά ή, αν θέλετε, ακόμα και να στεγαστούν κάπου, να διαμείνουν προσωρινά, με αποτέλεσμα όλες αυτές οι γυναίκες να πέφτουν ξανά θύματα ή να πέφτουν θύματα ακόμα και από τα χέρια των δραστών, όπως είδαμε πρόσφατα, έξω από το αστυνομικό τμήμα.

Ψάχνουν όλες αυτές οι γυναίκες και όλα αυτά τα παιδιά μία σανίδα σωτηρίας, ένα καταφύγιο για να γλιτώσουν. Οφείλετε να τους προστατέψετε, κύριοι Υπουργοί, με κάθε μέσο και κάθε τρόπο. Όποιος σηκώνει χέρι σε γυναίκα να παίρνει τον δρόμο για τις φυλακές. Είμαστε κάθετοι σε αυτό. Δεν νοείται τον 21ο αιώνα να υπάρχουν άνδρες που χτυπούν τις γυναίκες. Δεν μπορώ να διανοηθώ ότι συμβαίνει αυτό πράγμα στη χώρα μας. Απλά είναι τα πράγματα.

Όμως, τι να λέμε τώρα; Εδώ έχετε αφήσει παιδοβιαστές να κυκλοφορούν ελεύθεροι με τους νόμους που εσείς οι ίδιοι έχετε φέρει στη Βουλή και έχετε νομοθετήσει. Αυτοί οι εγκληματίες των παιδικών ψυχών που θα έπρεπε κανονικά να σαπίζουν στα υπόγεια των σωφρονιστικών συστημάτων, είναι ελεύθεροι και κυκλοφορούν έξω ανάμεσά μας.

Θα πρέπει, κύριοι, να καταλάβουμε πως όταν επιβάλλονται οι ποινές της ισόβιας κάθειρξης, θα πρέπει να είναι ισόβια. Δεν μπορούμε να λέμε «ισόβια» και σε δύο, τρία, πέντε, έξι, επτά χρόνια να είναι έξω με κάποιες ευεργετικές διατάξεις, τις οποίες εσείς φέρνετε μέσα στη Βουλή. Απέναντι σε όλα αυτά τα εγκληματικά στοιχεία που μολύνουν την κοινωνία μας θα πρέπει να είμαστε αμείλικτοι.

Πάμε τώρα στο τρίτο μέρος του νομοσχεδίου για τους ιατροδικαστές, για τους οποίους έγινε σφοδρή αντιπαράθεση στις επιτροπές.

Κύριε Υπουργέ, ρωτάμε γιατί να μην ασκούν ιδιωτικό έργο οι ιατροδικαστές. Θέλουμε να μας απαντήσετε. Ο μισθός που λαμβάνουν είναι χαμηλός. Σας το είπαμε και στην επιτροπή. Παίρνουν πολύ λιγότερα από ό,τι παίρνουν οι γιατροί του ΕΣΥ. Έχουν τεράστια έξοδα, όταν καλούνται να μετακινηθούν σε μια άλλη πόλη για να πραγματοποιήσουν μια νεκροτομή ή, αν θέλετε, για να επιτελέσουν το έργο τους. Άλλωστε υπάρχουν καθηγητές οι οποίοι αυτή τη στιγμή ιδιωτεύουν.

Όμως, για να τελειώνει υποκρισία, επειδή ακούστηκαν πολλά στην επιτροπή και δεν μπορούμε να ανεχθούμε άλλο όλη αυτήν την υποκρισία, η αλήθεια είναι ότι ορισμένοι το πρωί εργάζονται για το Υπουργείο και άλλοι το απόγευμα κάνουν τεχνικές εκθέσεις. Το αν εκδίδουν ή όχι το απαιτούμενο νόμιμο παραστατικό είναι ένα άλλο θέμα που θα πρέπει να το δει ένα άλλο Υπουργείο, μια άλλη αρχή. Εμείς θέλουμε να τηρείται η νομιμότητα σε όλους τους τομείς.

Πάμε σε ένα άλλο θέμα, κύριε Υπουργέ. Ξέρετε πώς γίνεται η εκλογή του Γενικού Διευθυντή Προϊσταμένου Ιατροδικαστικών Υπηρεσιών στη Γαλλία, στο Ηνωμένο Βασίλειο, αλλά και στη Γερμανία; Θα σας πούμε εμείς. Οι υποψήφιοι υποβάλλονται σε διεξοδική διαδικασία αξιολόγησης των προσόντων τους και της εμπειρίας τους, ώστε να διασφαλίζεται το αδιάβλητο αυτής και να επιλέγονται με αξιοκρατικά κριτήρια οι καταλληλότεροι υποψήφιοι. Αντιθέτως, σε εμάς μια υπηρεσιακή γραμματέας, σύμφωνα με αυτά που φέρνετε εσείς για να ψηφίσουμε σήμερα, αποφασίζει και τοποθετεί όποιον θέλει. Στην περίπτωσή μας, θα αναφέρω το όνομα -και δεν είναι προσωπικό- τον κ. Καρακούκη. Επίσης, θέλω να σας ενημερώσω ότι ήδη βάσει του ν.3772/2009 αυθαίρετα έχει τοποθετηθεί ο κ. Καρακούκης ως Αναπληρωτής Προϊστάμενος στην Υπηρεσία Αθηνών, δίνοντάς του βάσει του τότε νομοσχεδίου το δικαίωμα να προΐσταται όλων των ιατροδικαστών υπηρεσιών.

Αυτό για εσάς και την Κυβέρνησή σας είναι αξιοκρατικό; Θέλουμε να μας απαντήσετε, όταν θα τοποθετηθείτε, κύριοι Υπουργοί.

Τον Δεκέμβριο του προηγούμενου έτους δόθηκε διετής παράταση στον κ. Καρακούκη με τροπολογία σε νομοσχέδιο του Υπουργείου Μεταφορών. Ο ίδιος δεν έχει καμία σχέση με τους γιατρούς του ΕΣΥ του Υπουργείου Υγείας, οι οποίοι πράγματι σώζουν ζωές, όπως δήλωσε ο ίδιος στην επιτροπή.

Είναι ξεκάθαρο, λοιπόν, ότι θέλετε να διορίζετε δικούς σας ανθρώπους σε νευραλγικές θέσεις με φωτογραφικές διατάξεις, για να είναι τα πάντα ελεγχόμενα. Άκουσα προηγουμένως τον κύριο Υπουργό να λέει «Ναι, ο ανακριτής και ο εισαγγελέας αποφασίζουν για το αν και πότε και γιατί». Ωραία, συμφωνούμε, κύριε Υπουργέ. Ο κύριος ανακριτής και ο κύριος εισαγγελέας αποφασίζουν. Εμείς τολμούμε να πούμε ότι έχουμε απόλυτη εμπιστοσύνη στην ελληνική δικαιοσύνη. Όμως, όχι στην ελληνική δικαιοσύνη την οποία εσείς διορίζετε, αλλά στην ανεξάρτητη ελληνική δικαιοσύνη.

Ο ίδιος ο κ. Φλωρίδης, εν προκειμένω, θα διορίζει με απόφασή του τα πρόσωπα που θα απαρτίζουν την τριμελή αυτή η επιτροπή. Δηλαδή, «Γιάννης κερνάει, Γιάννης πίνει». Αυτό θέλει να κάνει η Κυβέρνηση και γι’ αυτό και τοποθετεί σε νευραλγικές θέσεις και τομείς δικούς της ανθρώπους, για να μπορεί να ελέγχει όλο το σύστημα.

Γιατί, λοιπόν, τόσο μεγάλη επιμονή, κύριε Φλωρίδη, για την τριμελή αυτή επιτροπή; Τα ζητήματα της σχετικής διάταξης τα ρυθμίζει ήδη η ποινική νομοθεσία. Το γνωρίζετε αυτό. Επιπλέον, όποια ιατροδικαστική έκθεση δεν αρέσει θα δύναται εύκολα να αλλάζει, ακυρώνοντας έτσι το έργο των ιατροδικαστών, των επιστημόνων που εσείς οι ίδιοι έχετε διορίσει στα συγκεκριμένα Υπουργεία ή στις συγκεκριμένες υπηρεσίες.

Αυτό, κύριοι, συνιστά άμεση παρέμβαση στη διερεύνηση των δικαστικών υποθέσεων. Κι εδώ θα επικαλεστώ και εγώ την τραγωδία στα Τέμπη. Τι θέλετε, κύριε Φλωρίδη; Θέλετε να δημιουργήσετε μια τριμελή επιτροπή την οποία θα τοποθετήσετε ή θα στείλετε για να ανασύρει ξανά την ιστορία των Τεμπών; Κύριε Φλωρίδη, θέλω να μου απαντήσετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν ήσασταν εδώ;

**ΒΑΣΙΛΕΙΟΣ ΓΡΑΜΜΕΝΟΣ:** Ήμουν εδώ και σας άκουσα, κύριε Φλωρίδη.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν άκουσα να λέτε τίποτα! Ρώτησα αν έχετε απορίες και δεν είπατε τίποτα.

**ΒΑΣΙΛΕΙΟΣ ΓΡΑΜΜΕΝΟΣ:** Σας άκουσα, κύριε Φλωρίδη. Να απαντήσετε μετά στην τοποθέτησή σας, γιατί εγώ δεν θέλω να καταχραστώ τον χρόνο.

Με όλον τον σεβασμό, θέλετε να δημιουργήσετε την τριμελή αυτή επιτροπή για να πάει ξανά στα Τέμπη και να κάνει τη δική της έρευνα, την έρευνα που εμάς μας βολεύει; Διότι γι’ αυτό σας καταγγέλλουν. Και σας καταγγέλλουμε κι εμείς.

Γι’ αυτό, λοιπόν, η Ελληνική Λύση είναι εδώ. Αντί, λοιπόν, να κοιτάξετε να καταστείλετε και να σταματήσετε το φαινόμενο των τηλεδικών και τους ιατροδικαστές που συμμετέχουν καθημερινά στα πάνελ, οι οποίοι τηλεδικαστές έχουν κτίσει ολόκληρη καριέρα με απογευματινές και βραδινές εκπομπές και καταστρατηγούν καθημερινά το τεκμήριο της αθωότητας, της μυστικότητας και της προδικασίας, έρχεστε να μας πείτε ότι θα συστήσετε επιτροπές για να αναιρείτε τις πρώτες ή τις δεύτερες, εν πάση περιπτώσει, εκθέσεις που οι ιατροδικαστές θα έχουν καταθέσει.

Θέλω, λοιπόν, κύριε Φλωρίδη, να σας καταθέσω σήμερα το υπόμνημα που κατέθεσαν οι ιατροδικαστές στην επιτροπή μας και θέλω να το δείτε, γιατί μιλάτε για μία αναδιάρθρωση ή μία ανασύσταση της ιατροδικαστικής υπηρεσίας. Ωραία. Θα σας δείξω, λοιπόν, φωτογραφίες από ιατροδικαστικές υπηρεσίες, από νεκροτομεία, φωτογραφίες που αν πραγματικά σε μια πολιτισμένη χώρα σαν τη δικιά μας ισχύουν, τότε δυστυχώς είμαστε για κλάματα, κύριε Φλωρίδη και πρέπει να ντρεπόμαστε γι’ αυτές τις φωτογραφίες.

Θα τις καταθέσω στα Πρακτικά να τις δείτε, να τις δουν και οι συνάδελφοι, αλλά και ο ιστορικός του μέλλοντος. Έχω πάμπολλες φωτογραφίες από άθλιες κτιριακές εγκαταστάσεις, κάτω από τις οποίες διεξάγονται όλες αυτές οι νεκροτομές.

(Στο σημείο αυτό ο Βουλευτής κ. Βασίλειος Γραμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι αυτή κατάσταση; Θέλω να μας πείτε. Θέλουμε να λυθούν πρώτα όλα αυτά τα προβλήματα και μετά να φέρετε όλες αυτές τις ρυθμίσεις και αν πραγματικά αξίζουν, να τις ψηφίσουμε και εμείς. Δεν μπορεί να γίνεται λόγος για αναδιάρθρωση των δικαστικών υποδομών, όταν όλα αυτά διαδραματίζονται σήμερα μέσα σε αυτά τα κτίρια. Πρέπει, επιτέλους, να καταλάβετε ότι αυτή η φρενήρης ταχύτητα νομοθέτησης, η πολυνομία και οι διαρκείς τροποποιήσεις, για παράδειγμα, του Ποινικού Κώδικα οδηγούν σε δυσάρεστα αποτελέσματα και, σίγουρα, επικίνδυνα μονοπάτια.

Θέλετε ένα ακόμα παράδειγμα βεβιασμένης κακής νομοθέτησης; Ακούστε. Πλέον, έστω με τη μορφή υπομνήματος, βάζετε κυριολεκτικά από το παράθυρο τον παριστάμενο για την υποστήριξη της κατηγορίας να εκφράζει σήμερα γνώμη για την υφ’ όρον απόλυση ή όχι.

Αύριο θα εκφράζει, κύριε Υπουργέ, γνώμη για την ποινή και για τον τρόπο με τον οποίο η ποινή θα εκτιθεί από τον δράστη και την επόμενη ημέρα, μεθαύριο, θα αρχίσει να έχει άποψη το ίδιο άτομο ακόμη και σε ποια φυλακή θα κρατηθεί εκείνος που έχει ήδη καταδικαστεί.

Δεν τα λέμε εμείς αυτά, αλλά οι έγκριτοι νομικοί τα κατέθεσαν στις επιτροπές και σας τα είπαν οι δικηγόροι. Οι δικηγόροι σήμερα, κύριε Υπουργέ, είναι στον δρόμο. Σήμερα διαμαρτύρονται γι’ αυτό το πολυνομοσχέδιο που έχετε φέρει. Αντιδρούν. Και εύλογα. Καλό είναι, λοιπόν, να τους ακούσετε.

Το παρόν νομοσχέδιο μόνον ως επικίνδυνη νομοθετική οπισθοδρόμηση θα μπορούσε να χαρακτηριστεί. Θέτει την Ελλάδα σε έναν δρόμο μοναχικό και δύσβατο, μακριά από την παρακαταθήκη του Ευρωπαϊκού Δικαστηρίου Ανθρωπίνων Δικαιωμάτων.

Αυτά είναι μερικά από τα εγκληματικά σας λάθη, τα οποία εντοπίσαμε και επισημαίνουμε και θα συνεχίσουμε να το κάνουμε όσο βρισκόμαστε μέσα σε αυτή την Αίθουσα.

Τα υπόλοιπα, κύριοι Υπουργοί, θα τα πούμε στην ψηφοφορία.

Σας ευχαριστώ πάρα πολύ που με ακούσατε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, να σας ευχαριστήσω πολύ και για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εννέα μαθήτριες και μαθητές και δύο συνοδοί εκπαιδευτικοί από το 3ο Δημοτικό Σχολείο Μεγαλούπολης, καθώς και εννέα μαθήτριες και μαθητές και δύο συνοδοί εκπαιδευτικοί από το 2ο Δημοτικό Σχολείο Μεγαλούπολης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχει ζητήσει τον λόγο για να κάνει μία παρέμβαση η Πρόεδρος της Πλεύσης Ελευθερίας, η κ. Κωνσταντοπούλου.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Θέλω πρώτα απ’ όλα να καταγραφεί στα Πρακτικά και θα πάρω τον λόγο και μετά την ολοκλήρωση των εισηγητών, ότι η Πλεύση Ελευθερίας αντιτίθεται στο νομοσχέδιο. Αντιτίθεται στον αντισυνταγματικό τρόπο με τον οποίο εισάγεται αυτό το νομοσχέδιο, με πλήρη παρέκκλιση εφ’ όλης της ύλης, από όλες τις διατάξεις του Κανονισμού της Βουλής. Κατατέθηκε την προηγούμενη Τρίτη -πριν από εννέα μέρες- το βράδυ και συζητείται σήμερα με σύντμηση αντισυνταγματική όλων των υφισταμένων προθεσμιών και προβλέψεων του Κανονισμού της Βουλής. Κι αυτό γίνεται, γιατί ο κ. Φλωρίδης, Υπουργός Δικαιοσύνης, εντεταλμένο πρόσωπο από τον κ. Μητσοτάκη για αυτήν ακριβώς τη δουλειά -δηλαδή, για να λέει ότι είναι για τα μπάζα όσοι μιλούν για μπάζωμα και για να παρεμβαίνει ξανά και ξανά και ξανά και ξανά και ξανά στην υπόθεση που αφορά το έγκλημα των Τεμπών- φέρνει μία διάταξη φωτογραφική για την ιατροδικαστική υπηρεσία, προκειμένου να ορίσει τον κ. Καρακούκη -θυμίζω ότι ο κ. Καρακούκης είναι ο ιατροδικαστής που ανέλαβε να πει ότι ήταν ατύχημα τα Ίμια, γι’ αυτό το πρόθυμο πρόσωπο μιλούμε- προϊστάμενο με παράταση θητείας, μιας επιτροπής που ορίζεται από τον Υπουργό, δηλαδή από τον κ. Φλωρίδη -δηλαδή, από τον κ. Μητσοτάκη- προκειμένου να παρεμβαίνει ακόμη και στην αιτία θανάτου που διαπιστώνουν οι ιατροδικαστές, να παρεμβαίνει, δηλαδή, στην απονομή της δικαιοσύνης.

Στην υπόθεση των Τεμπών, γνωρίζουμε ήδη πάρα πολύ καλά ότι η Κυβέρνηση παρενέβη και ο ίδιος ο Πρωθυπουργός παρενέβη από την πρώτη στιγμή, εξασφάλισε την μιντιακή παραπλάνηση των πολιτών με τη θεωρία του ανθρώπινου λάθους και μεσολάβησε για τη διοχέτευση ηχητικών αλλοιωμένων που υποστηρίζουν το ανθρώπινο λάθος.

Διαβεβαίωνε ο κ. Μητσοτάκης ότι γνωρίζει τι μετέφερε η εμπορική αμαξοστοιχία. «Γνωρίζουμε ακριβώς τι μετέφερε», έλεγε ο κ. Μητσοτάκης τον Μάρτιο του 2023 στον κ. Θεοδωράκη, στην πρώτη του συνέντευξη μετά το έγκλημα των Τεμπών.

(Θόρυβος στην Αίθουσα)

Παρενέβη στη διαδικασία διερεύνησης, αλλάζοντας την αρμοδιότητα, ξανά και ξανά και ξανά. Τρεις φορές άλλαξε χέρια η δικογραφία τις πρώτες μέρες μετά το έγκλημα των Τεμπών, από την τροχαία Λάρισας που ήταν τα πρώτα εικοσιτετράωρα στην ανακρίτρια Λάρισας που προφυλάκισε τον σταθμάρχη και στη συνέχεια στον εφέτη ειδικό ανακριτή, με ειδική παραγγελία του Πρωθυπουργού, στον διορισμένο από αυτόν Εισαγγελέα του Αρείου Πάγου Ντογιάκο, του οποίου το παιδί -ο γιος του- ήταν συνεργάτης του κ. Καραμανλή των Τεμπών.

Με παρεμβάσεις ξανά και ξανά αλλάξατε την αρμοδιότητα, κύριε Φλωρίδη, και κάνατε αρμόδια για τις παραπομπές την Εισαγγελέα Εφετών Λάρισας κ. Αποστολάκη, αδελφή του παραιτηθέντος Βουλευτή της Νίκης κ. Αποστολάκη και το παιδί της γυναίκας αυτής εξαφανίστηκε τις παραμονές της πρωτοχρονιάς. Υπάρχει τώρα μία αρμόδια εισαγγελέας, μία και μοναδική με τις δικές σας παρεμβάσεις, που το παιδί της έχει εξαφανιστεί και πληροφορούμαι ότι έχει υποβάλλει παραίτηση. Είναι αλήθεια; Θα μας ενημερώσετε;

Κι έρχεστε να παρέμβετε και στα ιατροδικαστικά που οι συγγενείς κάνουν μηνύσεις και λένε ότι αλλοιώθηκε η διαδικασία, με πιστοποίηση αιτίας θανάτου απανθράκωση, χωρίς να έχει γίνει η απαραίτητη ιατροδικαστική διερεύνηση, πάλι με εντεταλμένο πρόσωπο της Κυβέρνησης τον κ. Καρακούκη, με διάταξη 1η Μαρτίου. Ορίσθηκε για 1η Μαρτίου, την ίδια ώρα που η σύζυγός του δικαστής, η κ. Λεπενιώτη, προσδοκούσε και την προαγωγή και ήταν λίγους μήνες αργότερα στην ακρόαση δικαστών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, ολοκληρώστε παρακαλώ, επειδή είμαστε στην κατ’ αρχήν συζήτηση, για να μπορέσουμε να προχωρήσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε ένα λεπτό θα έχω ολοκληρώσει, κύριε Πρόεδρε, ευχαριστώ.

Χωρίς αυτό να σημαίνει ότι δεν επισημαίνω ότι φιμώνεται γενικά η Αντιπολίτευση και προσωπικά θέλω να πω -και αμέσως θα ολοκληρώσω- ότι είναι αδιανόητος ο τρόπος με τον οποίο διακόψατε και κατεβάσατε από το Βήμα τη Βουλευτή άλλου κόμματος της Αντιπολίτευσης, την κ. Κομνηνάκα. Είναι αδιανόητο! Δεν μπορεί να φιμώνεται ο αντίλογος, ούτε μπορεί να μεταχειρίζεστε -ειδικά, θα το πω- γυναίκες Βουλευτές με αυτό τον τρόπο ούτε είναι ο ρόλος σας να μαλώνετε την Αντιπολίτευση.

Επανέρχομαι στην παρέμβασή μου. Γνωρίζουμε ότι αλλοιώσατε τον τόπο του εγκλήματος και μάλιστα πληρώσατε και 647.000 ευρώ…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, εάν μου επιτρέπετε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε, τη φράση μου.

**ΠΡΟΕΔΡΕΥΩΝ (Γεώργιος Γεωργαντάς):** Θα τα αναφέρετε αργότερα αυτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πληρώσατε 647.000 ευρώ για το μπάζωμα, που μας λέτε ότι είμαστε για τα μπάζα. Γνωρίζετε ότι παρεμβαίνετε σε εκκρεμή υπόθεση. Η διαδικασία είναι αντισυνταγματική και σπεύδετε άρον-άρον να προβείτε σε αναβάθμιση του κουκουλώματος κι εμείς, γι’ αυτόν τον λόγο, είμαστε με τους συγγενείς και τις οικογένειες που καλούν σε συγκέντρωση την Κυριακή μπροστά στη Βουλή.

Μόλις ολοκληρωθεί η διαδικασία των εισηγητών, θα καταθέσουμε και ένσταση αντισυνταγματικότητας της διαδικασίας, για να ακούσουμε τι έχετε να πείτε για τις παρεμβάσεις σας στην υπόθεση των Τεμπών και να δούμε, κύριε Φλωρίδη, εάν θα επιλέξετε και πάλι να κουνάτε το δάχτυλο, όπως έκανε ο κ. Καραμανλής και να λέτε «θα κάνω ό,τι θέλω».

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Πριν δώσω τον λόγο στον επόμενο εισηγητή, οφείλω να πω το εξής: Είναι παράδοξο να ακούγεται εδώ μέσα ότι η προσπάθεια τήρησης του Κανονισμού και μάλιστα, με ανοχή πάντα, είναι κατάχρηση των δικαιωμάτων του Προεδρείου.

Ζητώ απ’ όλους -διότι καταλαβαίνετε ότι μπαίνει και θέμα συνταγματικότητας, όπως υπάρχει δικαίωμα- απλά να εφαρμόσετε τον Κανονισμό, ιδίως ως προς τον χρόνο που δικαιούστε να ομιλείτε.

Ο κ. Τζανακόπουλος έχει τον λόγο από τη Νέα Αριστερά.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Κύριε Πρόεδρε, θα ήθελα τον λόγο επί της διαδικασίας, σας παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Επί της διαδικασίας; Πείτε μου τι ακριβώς επί της διαδικασίας. Θέλω να το ακούσω, επειδή είμαστε στην κατ’ αρχήν συζήτηση και έχει σημασία να ξέρω σε τι αναφέρεστε.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ναι, να σας πω, κύριε Πρόεδρε.

Ζητώ τον λόγο, επί της διαδικασίας, για να καταγγείλουμε το γεγονός ότι με απαράδεκτο τρόπο αφαιρέσατε τον λόγο από την ειδική αγορήτρια του Κομμουνιστικού Κόμματος Ελλάδας, όταν έπρεπε να τοποθετηθεί σε ένα νομοσχέδιο, όπου η Κυβέρνηση, κατά την πάγια τακτική της, φέρνει έξι νομοσχέδια σε ένα, για να μη συζητήσω για την τροπολογία με άσχετο περιεχόμενο, όπου αφορά, επίσης, πάρα πολλά ζητήματα.

Αν το Προεδρείο δεν θέλει να μιλάνε οι Βουλευτές μετά τις μία ή τις δύο η ώρα το βράδυ, να πάρει απόφαση να συνεχιστεί και αύριο η διαδικασία της συζήτησης επί του νομοσχεδίου και όχι να κόβει την ειδική αγορήτρια του Κομμουνιστικού Κόμματος Ελλάδας. Για αυτόν τον λόγο ζήτησα να πάρω τον λόγο.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Οφείλω να πω για τελευταία φορά -πιστεύω ότι δεν θα χρειαστεί άλλο σήμερα- πως ο χρόνος των εισηγητών είναι δεκαπέντε λεπτά. Στα δεκατέσσερα λεπτά υπάρχει η ειδοποίηση ότι πρέπει να ολοκληρώνει κάποιος την εισήγησή του. Η παρατήρηση στη συγκεκριμένη εισηγήτρια έγινε μετά το δέκατο έβδομο λεπτό και αφού είχε προηγηθεί αναφορά προς όλο το Σώμα ότι έχουν γραφτεί πάνω από πενήντα ομιλητές και παρακαλώ να τηρήσουν όλοι τους χρόνους τους.

Εάν τώρα αποτελεί φίμωση του οποιουδήποτε Βουλευτή το γεγονός ότι μετά το δέκατο έβδομο λεπτό από τα δεκαπέντε ζήτησα να τηρηθεί ο Κανονισμός και να ολοκληρώσει, με αδιαφορία προς το Προεδρείο, τότε παρακαλώ αυτό το αφήνω στην αξιολόγηση και την κρίση του καθενός.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ούτε να ολοκληρώσω τη σκέψη μου δεν μπόρεσα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Τζανακόπουλε, έχετε τον λόγο. Δεν θα δώσω συνέχεια. Παρακαλώ. Και δεν ήταν και επί της διαδικασίας.

(Θόρυβος στην Αίθουσα)

**ΠΑΡΑΣΚΕΥΗ (ΒΙΒΗ) ΔΑΓΚΑ:** Επί της διαδικασίας είναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήταν απαράδεκτο!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Τζανακόπουλε, έχετε τον λόγο. Μόνο τήρηση του Κανονισμού θέλω, τίποτε άλλο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, επιτρέψτε μου. Νομίζω ότι η προηγούμενη παρέμβαση της Κοινοβουλευτικής Εκπροσώπου του Κομμουνιστικού Κόμματος ήταν επί της διαδικασίας με την έννοια ότι θέλησε να στηλιτεύσει μία…

**ΠΡΟΕΔΡΕΥΩΝ (Γεώργιος Γεωργαντάς):** Είναι επί της διαδικασίας να ζητάμε να μην τηρηθεί ο Κανονισμός; Συγγνώμη, κύριε Τζανακόπουλε, πείτε το ευθέως. Είναι επί της διαδικασίας να ζητούμε να μην τηρηθεί ο Κανονισμός; Αυτό μου λέτε τώρα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Επιτρέψτε μου.

**ΠΡΟΕΔΡΕΥΩΝ (Γεώργιος Γεωργαντάς):** Μηδενίζω τον χρόνο, αλλά παρακαλώ μπείτε στο θέμα σας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, ο Κανονισμός προβλέπει ότι…

**ΘΕΟΦΙΛΟΣ ΞΑΝΘΟΠΟΥΛΟΣ:** Αντιδικείτε με τον ομιλητή.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν πειράζει, ας με κόψετε.

Ο Κανονισμός, λοιπόν, προβλέπει ότι τα νομοσχέδια συζητώνται πρώτα επί της αρχής, μετά επί των άρθρων, σε δύο συνεδριάσεις. Είναι αυτό ορθό;

Επίσης, ο Κανονισμός προβλέπει ότι δεν μπορούν να έρχονται πολυνομοσχέδια που έχουν άσχετα θέματα μεταξύ τους και να απαιτείτε από τη μεριά της Αντιπολίτευσης να εξαντλήσει την πολιτική της κριτική και την πολιτική της ανάλυση πάνω σε ένα τέτοιο νομοσχέδιο, που έχει έξι - επτά θέματα, μέσα σε ένα τέταρτο. Και εν πάση περιπτώσει αν κάποιος ευθύνεται για το γεγονός της μη τήρησης του Κανονισμού, κύριε Πρόεδρε, είναι το ίδιο το Προεδρείο της Βουλής και η Κυβέρνηση,….

(Χειροκροτήματα)

…δεν είναι οι συνάδελφοι είτε από το Κομμουνιστικό Κόμμα, είτε από τη Νέα Αριστερά, είτε από το ΠΑΣΟΚ, είτε από τον ΣΥΡΙΖΑ, είτε από την Πλεύση Ελευθερίας, είτε από οπουδήποτε, οι οποίοι επιδιώκουν να πουν μια πολιτική άποψη για έξι, επτά, οκτώ διαφορετικά ζητήματα κάθε φορά και να μας φέρνετε σε αυτή τη θέση και μετά να μας κατεβάζετε από το Βήμα. Δεν το θεωρώ ορθό.

**ΘΕΟΦΙΛΟΣ ΞΑΝΘΟΠΟΥΛΟΣ:** Να μηδενιστεί ο χρόνος του ομιλητή, κύριε Πρόεδρε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν θέλω να μηδενιστεί ο χρόνος.

Ξεκινώ με το θέμα που προκάλεσε την παρέμβαση του κ. Φλωρίδη. Προβλέπεται λοιπόν στο νομοσχέδιο σε διάταξη η οποία, αν δεν κάνω λάθος -αν κάνω λάθος, διορθώστε με- δεν υπήρχε στο νομοσχέδιο που κατατέθηκε στη διαβούλευση, η συγκρότηση επιτροπής επαναξιολόγησης των εκθέσεων των ιατροδικαστών. Αν κάνω λάθος, διορθώστε με. Έρχεται λοιπόν σε μια στιγμή όπου η ελληνική κοινωνία άναυδη παρακολουθεί τη δημοσιοποίηση του πορίσματος των πραγματογνωμόνων που όρισαν οι οικογένειες των θυμάτων των Τεμπών και το οποίο πόρισμα τι λέει; Ότι τριάντα τουλάχιστον παιδιά δεν σκοτώθηκαν κατά τη σύγκρουση, αλλά απανθρακώθηκαν μετά τη σύγκρουση. Και μας λέτε τώρα, κύριε Φλωρίδη, ότι δεν πρέπει να έχουμε εύλογη καχυποψία για το γεγονός ότι έρχεστε την ώρα που δημοσιεύεται αυτό το πόρισμα να αλλάξετε τις διαδικασίες σε ό,τι αφορά τις ιατροδικαστικές εκθέσεις και να ορίσετε επιτροπή επαναξιολόγησης αυτών των ιατροδικαστικών εκθέσεων. Και μας λέτε ως επιχείρημα, δήθεν, ότι «αντιγράφουμε τον νόμο έτσι όπως αυτός ισχύει στην Αγγλία και στη Γερμανία» και θεωρείτε ότι έχετε τη δυνατότητα να πείσετε τον οποιονδήποτε ότι τώρα σας ήρθε η επιφοίτηση να εντάξετε, να κάνετε ασκήσεις συγκριτικού δικαίου και να διορθώσετε το Ελληνικό Δίκαιο στη βάση των πορισμάτων των Γερμανών και των Άγγλων συναδέλφων σας και συναδέλφων μας. Αν μη τι άλλο μην μας περνάτε για ηλίθιους και αφελείς!

Και το δεύτερο που μας λέτε είναι ότι «μα καλά, δεν έχετε εμπιστοσύνη στην ελληνική δικαιοσύνη;». Η απάντηση είναι η εξής: προκαταβολική εμπιστοσύνη δεν έχουμε σε κανέναν και πολύ περισσότερο δεν έχουμε σε εσάς, κύριε Φλωρίδη, ο οποίος έχετε κάνει συγκεκριμένες ενέργειες, που έχουν καταγγελθεί από αυτό εδώ το Βήμα, έχοντας δημιουργήσει ακριβώς υπόνοιες μεροληψίας και συγκάλυψης από την ίδια τη μεριά της δικαιοσύνης. Αυτά που ακούστηκαν προηγουμένως είναι πράγματα για τα οποία πρέπει να πάρετε θέση. Είναι τυχαίο το γεγονός ότι εξαφανίστηκε το παιδί της εισαγγελέως η οποία χειρίζεται την υπόθεση; Αυτό δεν προκαλεί καχυποψίες και υπόνοιες, δεν σας προβληματίζει;

Αποσύρετε, λοιπόν, τη διάταξη, διότι διαφορετικά τα πράγματα θα αρχίσουν να γίνονται εξαιρετικά δύσκολα για εσάς, κύριε Φλωρίδη.

Έρχομαι στο νομοσχέδιο. Ψευδεπίγραφα αναφέρεται στον τίτλο του ότι είναι δήθεν ενσωμάτωση Οδηγίας. Η απάντηση είναι ότι δεν πρόκειται για ενσωμάτωση Οδηγίας. Όσες κριτικές παρατηρήσεις και αν είχε κανείς να κάνει σε σχέση με την Οδηγία αυτή, είναι δεδομένο ότι κινείται σε εντελώς διαφορετική κατεύθυνση από την κατεύθυνση που επιλέγει η ηγεσία του Υπουργείου Δικαιοσύνης. Δεν κινείται κατά κανέναν τρόπο στο πνεύμα ακριβώς της ποινικής αυστηροποίησης για την αντιμετώπιση του μείζονος ζητήματος της ενδοοικογενειακής βίας. Αντίθετα, η Οδηγία θα μπορούσε, σε συνδυασμό με τις συστάσεις της GREVIO, με τις δεσμεύσεις που απορρέουν από τη Σύμβαση της Κωνσταντινούπολης, να δώσει δυνατότητα για την επεξεργασία και τη νομοθέτηση ενός ολιστικού νομοθετικού πλαισίου, όχι μόνο για την τιμωρία των δραστών των συναφών εγκλημάτων, αλλά για τη διαμόρφωση θεσμών πρόληψης, πρωτοκόλλων αξιολόγησης κινδύνου, θεσμών και δομών καταφυγής και προστασίας των θυμάτων.

Τίποτα όμως από όλα αυτά δεν αποτελεί προτεραιότητα του νομοσχεδίου. Αγνοείτε πλήρως ως ηγεσία του Υπουργείου Δικαιοσύνης και ως Κυβέρνηση την ανάγκη αυτή για την ολιστική αντιμετώπιση του ζητήματος της ενδοοικογενειακής βίας, αλλά και της παραβατικότητας των ανηλίκων και περιορίζεστε αποκλειστικά και μόνο στις ποινικές διατάξεις ή κυρίως στις ποινικές διατάξεις της Οδηγίας.

Και αναρωτιέμαι: Είναι τυχαίο αυτό; Έρχεται σε σύγκρουση με τη μέχρι στιγμής στρατηγική που έχετε υλοποιήσει στο Υπουργείο Δικαιοσύνης από το 2019 μέχρι σήμερα; Η απάντηση είναι: Φυσικά και δεν είναι τυχαίο. Είναι η απόλυτη συνέχεια της στρατηγικής του ποινικού λαϊκισμού και με αυτόν τον τρόπο -και αυτό έχει πολύ μεγάλη σημασία- υπονομεύετε στην πραγματικότητα τη δυνατότητα και την προσπάθεια αντιμετώπισης του καταδικαστέου φαινομένου της ενδοοικογενειακής βίας. Και ξέρετε γιατί την υπονομεύετε; Διότι αν φέρνατε ένα ολιστικό πλαίσιο, αν φέρνατε ένα πλαίσιο το οποίο θα αντιμετώπιζε σε όλες του τις πτυχές το θέμα, τότε και υπό αυτή την προϋπόθεση θα μπορούσαμε να συζητήσουμε ενδεχομένως και για αυστηροποιήσεις ποινών σε πολύ συγκεκριμένα εγκλήματα ή για προβλέψεις εξαιρετικού δικαίου για την επιτάχυνση της διαδικασίας, λαμβάνοντας υπ’ όψιν ότι πρόκειται για ειδικό θέμα.

Εδώ όμως εσείς δεν κάνετε αυτό. Εσείς έρχεστε και συνεχίζετε μια στρατηγική που λέει ότι ο μοναδικός τρόπος για να ασκήσω αντεγκληματική πολιτική είναι η σκλήρυνση των κατασταλτικών μηχανισμών. Θα τους βάλω όλους φυλακή και θα τελειώσει το πρόβλημα της παραβατικότητας, της εγκληματικότητας είτε των ανηλίκων, είτε της ενδοοικογενειακής βίας, αγνοώντας τα πορίσματα όλων των επιστημονικών αντικειμένων και κοινοτήτων που ασχολούνται με την αντεγκληματική πολιτική.

Την ώρα όμως που επενδύετε στον ποινικό λαϊκισμό αρνείστε την ίδια στιγμή να τυποποιήσετε το έγκλημα της γυναικοκτονίας και επιχειρηματολογήσαμε αναλυτικά στις επιτροπές γιατί αυτό είναι απαραίτητο. Με δύο λέξεις, στην περίπτωση της γυναικοκτονίας το έγκλημα τελείται ακριβώς λόγω της ειδικής γυναικείας ταυτότητας. Στην περίπτωση της γυναικοκτονίας τυποποιείται το γεγονός ότι η γυναίκα δολοφονείται ως γυναίκα.

Και η απάντηση από τη μεριά του εισηγητή της Νέας Δημοκρατίας ήταν αντίστοιχη -και έκανα χθες αυτή την αναλογία στην επιτροπή- με τις απαντήσεις που δίνανε διάφοροι ακροδεξιοί μετά τη δολοφονία του Τζορτζ Φλόιντ στις Ηνωμένες Πολιτείες, όπου το σύνθημα το οποίο χρησιμοποιούσαν τότε ήταν το «Black lives matter», «οι μαύρες ζωές μετράνε, έχουν σημασία». Τι απαντούσαν τότε οι ακροδεξιοί; Το εξής: «μην λέτε “οι μαύρες ζωές μετράνε”, γιατί με αυτόν τον τρόπο υποβιβάζετε τους μαύρους συμπολίτες μας», ενώ το σύνθημα αυτό είχε ακριβώς μια κριτική λειτουργία.

Έλεγαν, λοιπόν, οι ακροδεξιοί «όλες οι ζωές μετράνε». Ναι, όλες οι ζωές μετράνε σε επίπεδο διακήρυξης του νόμου, όχι στο επίπεδο της θεσμικής πραγματικότητας. Αν όλες οι ζωές μετρούσαν με τον ίδιο τρόπο, όπως διακηρύσσει ο νόμος, τότε ξέρετε τι θα συνέβαινε; Δεν θα δολοφονούσαν τους μαύρους επειδή είναι μαύροι ούτε τις γυναίκες επειδή είναι γυναίκες. Και ακριβώς γι’ αυτόν τον λόγο προβλέπονται εγκλήματα με ρατσιστικό κίνητρο. Και ακριβώς γι’ αυτόν τον λόγο πρέπει να προβλεφθεί ειδικά το έγκλημα της γυναικοκτονίας, να τυποποιηθεί στον νόμο, για να φανεί ακριβώς ότι η δολοφονία είναι δολοφονία της γυναίκας ως γυναίκας.

(Χειροκροτήματα από την πτέρυγα της Νέας Αριστεράς)

Και σταματήστε να επαναλαμβάνετε ότι δήθεν αυτή η ρύθμιση υποβιβάζει τις γυναίκες σε καθεστώς μη ανθρώπινο, γιατί υπάρχει ανθρωποκτονία. Είναι ακριβώς το ίδιο επιχείρημα που χρησιμοποιούν όλοι οι ακροδεξιοί σε ολόκληρο τον κόσμο.

**ΔΗΜΗΤΡΙΟΣ ΚΟΥΒΕΛΑΣ:** Κύριε Πρόεδρε, θα ήθελα τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Επιστρέφω στο νομοσχέδιο. Η στρατηγική του, όπως σας είπα, είναι ο ποινικός λαϊκισμός. Μερικά παραδείγματα: έχουμε τη σταδιακή επαναφορά του θεσμού της προφυλάκισης. Σήμερα όπως γνωρίζετε στο Ποινικό Δίκαιο ισχύει η προσωρινή κράτηση, όχι η προφυλάκιση. Συγκεκριμένα, δίνεται δυνατότητα παράτασης της προσωρινής κράτησης για ανήλικους από τους έξι στους εννέα μήνες. Προβλέπεται αντικατάσταση περιοριστικών όρων με προσωρινή κράτηση σε περίπτωση παραβίασης των περιοριστικών όρων. Προβλέπεται η προσωρινή κράτηση στους δεκαοκτώ μήνες, ακόμη και για μικρότερης βαρύτητας κακουργήματα. Προβλέπεται η αντικατάσταση των περιοριστικών όρων με προσωρινή κράτηση σε περίπτωση νέας ποινικής δίωξης. Προσέξτε, θα έχουμε προσωρινή κράτηση, ενώ εισαγγελέας και ανακριτής έχουν δώσει μόνο περιοριστικούς όρους, εφόσον ασκηθεί νέα ποινική δίωξη για οποιοδήποτε αδίκημα, ακόμα και αν είναι τελείως άσχετο με την υπόθεση την πρώτη. Επίσης, προβλέπεται η αντικατάσταση των αναμορφωτικών μέτρων σε ανήλικο σε κράτηση, σε περίπτωση νέας ποινικής δίωξης.

Έχουμε εδώ την ξεθεμελίωση, στην κυριολεξία, βασικών αρχών του νεωτερικού φιλελεύθερου Ποινικού Δικαίου, όποια κριτική και αν έχει να κάνει κανείς απέναντι στο νεωτερικό φιλελεύθερο Ποινικό Δίκαιο. Ξεθεμελιώνεται, διότι με αυτόν τον τρόπο και με διατάξεις τις οποίες έχετε περάσει και τους προηγούμενους μήνες και τα προηγούμενα χρόνια περνάμε πλέον σε καθεστώς προκαταβολικής τιμωρίας, τιμωρίας, δηλαδή, χωρίς δίκη. Αυτό είναι αυτό που κάνετε εδώ.

Επίσης άλλο ένα κρίσιμο ζήτημα το οποίο ανοίγει πολύ επικίνδυνους δρόμους είναι ότι προβλέπεται η ακρόαση στη διαδικασία της υφ’ όρον απόλυσης του υποστηρίζοντος την κατηγορία. Προσέξτε εδώ, γιατί είναι σημαντικό. Ο Κώδικας Ποινικής Δικονομίας προβλέπει τη συμμετοχή του υποστηρίζοντος την κατηγορία -αυτό που ονομάζουμε πολιτική αγωγή- μέχρι του σημείου της ενοχής. Αφ’ ης στιγμής ο κατηγορούμενος αναγνωρίζεται ως ένοχος, σταματάει κάθε συμμετοχή του υποστηρίζοντος την κατηγορία. Γιατί συμβαίνει αυτό; Είναι τυχαίο; Όχι. Ο υποστηρίζων την κατηγορία δεν συμμετέχει ούτε στην επιμέτρηση της ποινής, ούτε στην απόφαση για ελαφρυντικά και ούτε φυσικά στην μετά από πέντε, δέκα, δεκαπέντε χρόνια διαδικασία για την υφ’ όρον απόλυση του κρατουμένου. Γιατί συμβαίνει αυτό; Διότι ο Κώδικας Ποινικής Δικονομίας αναγνωρίζει μια βασική αρχή και δεν θέλει να αφήσει ούτε καν την υπόνοια ότι η ποινή αποτελεί εκδίκηση της πολιτείας στο όνομα του θύματος ούτε ως προς την επιμέτρησή της ούτε ως προς την εκτέλεσή της. Η ποινή δεν είναι η εκδίκηση της πολιτείας στο όνομα του θύματος και γι’ αυτό εξαιρείται το θύμα, ο υποστηρίζων την κατηγορία από οποιαδήποτε διαδικασία μετά την κήρυξη της ενοχής.

Αυτή, λοιπόν, την αρχή εσείς την τινάζετε στον αέρα. Θα μπορούσα να προσθέσω και άλλα: την κατάργηση του ανασταλτικού αποτελέσματος της έφεσης, τον περιορισμό της αρμοδιότητας του δικαστικού συμβουλίου, που έρχεται να συμπληρώσει τους αντίστοιχους περιορισμούς προηγούμενων νομοθετικών ρυθμίσεων της Κυβέρνησης.

Το συμπέρασμα είναι σαφές και η Ένωση Δικαστών και Εισαγγελέων το συνοψίζει με πάρα πολύ καθαρό τρόπο: «Το νομοσχέδιο αποτελεί επικίνδυνη νομοθετική οπισθοδρόμηση. Θέτει την Ελλάδα σε έναν δρόμο μοναχικό και δύσβατο μακριά από την παρακαταθήκη του Ευρωπαϊκού Δικαστηρίου Δικαιωμάτων του Ανθρώπου». Αυτά δεν τα λέει η Αριστερά ούτε η Νέα Αριστερά ούτε η Αντιπολίτευση. Αυτά τα λέει η Ένωση Δικαστών και Εισαγγελέων.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Απέναντι, λοιπόν, σε αυτήν την κριτική ο κ. Φλωρίδης επιμένει στη στρατηγική, αλλά και τη ρητορική του ποινικού λαϊκισμού. Τι μας είπε με λίγα λόγια προχθές στην τοποθέτησή του κατά την τρίτη συνεδρίαση, κατά την κατ’ άρθρον συζήτηση; Ότι όποιος υπερασπίζεται τις αρχές του φιλελεύθερου, του νεωτερικού Ποινικού Δικαίου είναι με τους εγκληματίες, αν δεν είναι και ο ίδιος εγκληματίας και θέλει να μας πει ότι ένδεια επιχειρημάτων έχει η Αντιπολίτευση και όχι ο ίδιος, που καταφεύγει σε αυτού του είδους την επιχειρηματολογία. Το γεγονός δηλαδή ότι υπερασπιζόμαστε τριακόσια χρόνια φιλελεύθερης δημοκρατίας -με διαλείμματα φυσικά- σημαίνει ότι είμαστε με τους εγκληματίες!

Ακούστε, κύριε Φλωρίδη, αυτός ο δρόμος που ακολουθείτε και αυτή η λογική που ακολουθείτε δεν θα έχει καλό τέλος. Αυτό που συνοψίζει την πολιτική σας σε μία φράση είναι το εξής: Καλύτερα εκατό αθώοι στη φυλακή, παρά ένας ένοχος έξω. Αυτή είναι η φράση που συνοψίζει την πολιτική σας. Και, ξέρετε, αυτό δεν είναι κράτος δικαίου, αυτό είναι κράτος ιεροεξεταστής και εσείς θα μείνετε στην ιστορία ως ο αρχιεροεξεταστής.

Σε όλη, όμως, αυτή την προσπάθεια θα μας βρείτε απέναντί σας και όλες αυτές οι ρυθμίσεις θα είναι πάρα πολύ εφήμερες, θα ξηλωθούν μία μία. Αυτό όμως προϋποθέτει μια συνολική αλλαγή πολιτικής.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Τζανακόπουλο.

**ΔΗΜΗΤΡΙΟΣ ΚΟΥΒΕΛΑΣ:** Κύριε Πρόεδρε, παρακαλώ θα ήθελα τον λόγο επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Όπως είδατε τώρα ανέβηκα στην Έδρα. Πάντα ο Προεδρεύων διαπιστώνει σε πρώτο βαθμό αν υπάρχει προσωπικό. Επειδή όμως δεν ήμουν από την αρχή, θέλω να εξηγήσετε για ένα λεπτό σε τι συνίσταται το προσωπικό και μετά θα σας δώσω τον λόγο, αν εγώ πειστώ ότι υπάρχει προσωπικό θέμα.

Ορίστε, έχετε τον λόγο.

**ΔΗΜΗΤΡΙΟΣ ΚΟΥΒΕΛΑΣ:** Ο κ. Τζανακόπουλος τέσσερις φορές αναφέρθηκε στο πρόσωπό μου, λέγοντας χαρακτηριστικά ότι εμπνέομαι από ακροδεξιές ιδέες και έβαλε στο στόμα μου ακροδεξιά ρητορική.

Σας το επιστρέφω, κύριε Τζανακόπουλε. Είναι απολύτως απαράδεκτο, δεν το δέχομαι και απαιτώ να ανακαλέσετε.

«A propo», όπως λέμε στη Θεσσαλονίκη, δηλαδή με την ευκαιρία, το κίνημα στην Αμερική με σύνθημα «Black lives matter» απευθύνονταν στις αρχές, στην αστυνομία, στις αρχές που είχαν την ευθύνη να περιορίζουν αυτές τις κινητοποιήσεις και όχι στη δικαιοσύνη, ζητώντας να έχει ξεχωριστή ποινική μεταχείριση η ανθρωποκτονία έγχρωμου, ούτε ζήτησαν παρέμβαση στον Ποινικό Κώδικα, ούτε στο Ποινικό Δίκαιο των Ηνωμένων Πολιτειών.

Απαιτώ να ανακαλέσει ο κ. Τζανακόπουλος.

Ευχαριστώ, κύριε Πρόεδρε.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Μεταφραστές των όρων να φέρουμε γιατί έχουμε γλωσσομαθείς, γαλλομαθείς!

**ΠΡΟΕΔΡΕΥΩΝ (Αθανάσιος Μπούρας):** Κύριε Τζανακόπουλε, έχετε τον λόγο επί της πρόσκλησης του κ. Κούβελα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Αν ενοχλεί τον κύριο συνάδελφο να του καταλογίζουν έμπνευση από ακροδεξιές απόψεις, καλό είναι να μην υιοθετεί επιχειρήματα τα οποία προέρχονται από το χώρο της ακροδεξιάς.

Ευχαριστώ.

**ΔΗΜΗΤΡΙΟΣ ΚΟΥΒΕΛΑΣ:** Σοβαρά μιλάτε;

Κύριε Πρόεδρε, μπορώ να μιλήσω επί προσωπικού; Επιμένει.

**ΠΡΟΕΔΡΕΥΩΝ (Αθανάσιος Μπούρας):** Δεν μπορώ να κάνω κάτι άλλο γιατί δεν ήμουν παρών. Αν ήμουν παρών, θα μπορούσα να ενεργήσω κι αλλιώς, να πάρω και μόνος μου απόφαση να διαγραφεί κάτι από τα Πρακτικά. Τώρα δεν μπορώ να το κάνω.

**ΔΗΜΗΤΡΙΟΣ ΚΟΥΒΕΛΑΣ:** Επιμένετε να με χαρακτηρίζετε.

**ΠΡΟΕΔΡΕΥΩΝ (Αθανάσιος Μπούρας):** Κύριε Κούβελα, εντάξει. Έγιναν οι διευκρινίσεις, βρείτε τα, καλοί συνάδελφοι είστε.

Να συνεχίσουμε με τον κ. Ρούντα ως ειδικό αγορητή της Κοινοβουλευτικής Ομάδας Νίκη.

Ορίστε, κύριε Ρούντα, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, συζητάμε σήμερα στην Ολομέλεια για ένα πάρα πολύ σημαντικό ζήτημα που άπτεται μεγάλων κοινωνικών φαινομένων παθογένειας, τα οποία αφορούν στην καθημερινή μας ζωή και προφανώς και την ενσωμάτωση της Οδηγίας 2024/1385. Το μεγάλο πρόβλημα όμως είναι ότι ο τρόπος νομοθέτησης και το ίδιο το νομοσχέδιο δεν οδηγεί σε λύσεις αυτών των φαινομένων κοινωνικής παθογένειας και ούτε και ενσωματώνει σωστά την εν λόγω κοινοτική Οδηγία.

Θα ήθελα να πω ένα σημείο σημαντικό, ότι πρόσφατα διάβασα μια μελέτη του ΚΕΦΙΜ, του Κέντρου Φιλελεύθερων Μελετών, και το λέω αυτό εξ αφορμής της τροπολογίας που ήρθε, ότι τον Δεκέμβριο μόνο του 2024, τον Δεκέμβριο που μας πέρασε, πέρασαν 11 τροπολογίες συνολικά που είχαν 65 άρθρα, εκ των οποίων μόνο μία τροπολογία είχε σχέση με το υπό ψήφιση νομοσχέδιο. Οι μισές δε από αυτές εισήχθησαν είτε το προηγούμενο βράδυ είτε την ίδια μέρα της ψήφισης του νομοσχεδίου. Και αυτό το λέω για να σας αποδείξω για μία ακόμη φορά ότι νομοθετείτε επικίνδυνα, επικοινωνιακά, ευκαιριακά και παραβιάζοντας κάθε αρχή και έννοια διαβούλευσης και καλής νομοθέτησης.

Για την αρχή να πω κάτι ακόμα, ότι με την αυστηροποίηση των ποινών και τη λογική που σας διακατέχει, την έντονη απολυταρχία που διέπει την πολιτική σας σκέψη, δημιουργείτε έναν κύκλο κοινωνικών φαινομένων και παραβατικότητας. Δημιουργείτε δηλαδή με την αυστηροποίηση των ποινών κοινωνικούς θύτες και θύματα. Εστιάζετε μόνο στην καταστολή χωρίς καθόλου πρόληψη. Δεν επενδύετε στην πρόληψη, δεν επενδύετε στην παιδεία, στα σχολεία που είναι ο ασφαλέστερος τρόπος σε βάθος χρόνου να έχουμε πολίτες με στιβαρή προσωπικότητα που να σέβονται τον συνάνθρωπό τους, να έχουν λογική σκέψη, ήθος και ισχυρή προσωπικότητα.

Ξέρετε, η γυναίκα είναι και πρέπει να είναι μια βασίλισσα μέσα στην κοινωνία και μαζί με τα παιδιά είναι στολίδια και είναι η ελπίδα για το μέλλον της κάθε κοινωνίας και δυστυχώς, με τον τρόπο που νομοθετείτε τις αφήνετε εκτεθειμένες και τις γυναίκες και τα παιδιά σε κάθε είδους πράξεις βίας.

Έχετε ισοπεδώσει την παιδεία, την παραδοσιακή οικογένεια, διαλύετε θεμελιώδεις αξίες και αρχές, δημιουργείτε προϋποθέσεις εμφάνισης φαινομένων κοινωνικής παραβατικότητας και έρχεστε μετά να αυστηροποιήσετε ποινές, να δημιουργήσετε νέους με παραβατική συμπεριφορά και μετά να τους βάλετε όλους στη φυλακή, να το πω έτσι απλά.

Πραγματικά ύστερα και από τη συζήτηση των θεσμών που ακολούθησε θα έπρεπε κατά τη γνώμη μου, αν είχατε διάθεση να διαφυλάξετε τη νομοθετική σας αξιοπρέπεια, να είχατε αποσύρει το νομοσχέδιο. Όλος ο νομικός κόσμος, αξιόλογοι συνάδελφοι από όλα τα κόμματα, όλη η Αντιπολίτευση σάς κάνανε πολύ σημαντικές κριτικές και έντονη κριτική και εξακολουθείτε να κάνετε ότι δεν βλέπετε τα προβλήματα.

Πρώτο ζήτημα που ήθελα να θέσω είναι το ζήτημα της διαβούλευσης, το μόνιμο πρόβλημα που έχει η Κυβέρνησή σας, της ουσιαστικής διαβούλευσης των νόμων. Είναι ζήτημα ουσιαστικής συμμετοχής των πολιτών στη συνδιαμόρφωση των νόμων, κάτι το οποίο προφανώς δεν το θέλετε. Δεν θέλετε οι πολίτες να έχουν γνώση των νομοσχεδίων τα οποία έρχονται προς ψήφιση και τα οποία επηρεάζουν τη ζωή τους. Κάνετε διαβούλευση για τη διαβούλευση. Έχετε καταστήσει τη δημοκρατία μας ελλιπή και τη νομοθετική διαδικασία ατελή.

Ως γνωστόν, σας το είπαν όλοι, στις 24 Δεκεμβρίου, την παραμονή το βράδυ, το ανεβάσατε στην ιστοσελίδα για διαβούλευση και ναι μεν τυπικά, όπως ορίζει ο νόμος, τηρήσατε το όριο των δύο εβδομάδων, δηλαδή 14 ημερών, μέχρι τις 7 Γενάρη, αλλά ειλικρινά πρέπει να δείτε τα σχόλια: 392 σχόλια μόνο για ένα τόσο σοβαρό νομοσχέδιο.

Πήρα τα στοιχεία μέσα από την ιστοσελίδα, κύριε Υπουργέ. Το πρώτο μέρος έλαβε 283 σχόλια, το δεύτερο μέρος 17, το τρίτο μέρος 30, στο τέταρτο μέρος δεν επιτρεπόταν σχολιασμός, το πέμπτο μέρος 13 σχόλια, το έκτο μέρος 49. Και για να μην πω για τις διατάξεις που αφορούν στις ιατροδικαστικές υπηρεσίες οι οποίες ήταν εκτός διαβούλευσης και το σκανδαλώδες ζήτημα του κ. Καρακούκη, που γι’ αυτό και μόνο έπρεπε να το αποσύρετε το νομοσχέδιο.

Επειδή είναι ντροπή για τη δημοκρατία, κατά τη γνώμη μας, θα σας προτείνουμε κάτι και αν θέλετε, το ακούτε: να αναδιαμορφώσετε τον θεσμό της διαβούλευσης. Ειλικρινά ως δημόσια πολιτική έχετε κάνει αξιολόγηση; Σας προτείνουμε λοιπόν όλα τα νομοσχέδια πλέον να έχουν διάρκεια διαβούλευσης έξι εβδομάδων και τα πολυνομοσχέδια, όπως αυτό εδώ, να έχουν διάρκεια διαβούλευσης δώδεκα εβδομάδων, για να μπορούν οι πολίτες να τα βλέπουν πραγματικά και να έχει χρόνο να εκφραστεί όλη η κοινωνία των πολιτών, όλες οι απόψεις, ακόμα και οι διαφορετικές, γιατί σε μια δημοκρατία πρέπει να ακούγονται διαφορετικές απόψεις. Έτσι γίνεται η σύνθεση των απόψεων.

Επίσης, θα έπρεπε να κάνετε εκστρατεία ενημέρωσης των πολιτών ότι θα ξεκινήσει η διαβούλευση. Όταν θέλετε να διαφημίσετε το κυβερνητικό σας έργο, μια χαρά το κάνετε. Όταν όμως είναι να ενημερωθεί ο πολίτης για να διασφαλιστεί η λαϊκή κυριαρχία και η γνώση του για τα νομοσχέδια που έρχονται, τον αφήνετε μέσα στην τύφλα του.

Δεύτερο ζήτημα, νομοπαρασκευαστική επιτροπή. Γιατί την απαξιώνετε; Δηλαδή έχουν αλλάξει δεκαεννέα φορές οι ποινικοί κώδικες. Τι νομίζετε ότι είναι οι ποινικοί κώδικες; Σημειωματάριο, σβήνω, γράφω και κάνω ό,τι θέλω; Λοιπόν, δεκαεννέα αλλαγές. Αυτό και αν προκαλεί ανασφάλεια δικαίου! Είναι αδιανόητο, κατά τη γνώμη μας, να θεωρείτε ότι έχετε το μονοπώλιο της γνώσης. Θα έπρεπε να είχατε ακούσει όλο τον επιστημονικό νομικό κόσμο.

Το είπα και στην αρχή, να το επαναλάβω. Δεν έχετε πουθενά διατάξεις για την πρόληψη. Σας νοιάζει μόνο δυστυχώς η παροχή τεχνικής παιδείας στους νέους και μιλάω για τα ζητήματα των ανηλίκων και την παραβατικότητα. Σας νοιάζει μόνο η καθιέρωση του λεγόμενου νέου πατριωτισμού, η άκρατη σεξουαλική διαπαιδαγώγηση. Το να προσφέρετε παιδεία, ηθική και αρχές στα παιδιά σάς είναι παντελώς αδιάφορο. Έχετε χαθεί στον λαβύρινθο του ποινικού λαϊκισμού και έχετε αποξενωθεί πλήρως από την πραγματικότητα και τα προβλήματα της ελληνικής κοινωνίας.

Και ξέρετε, σας το έχουν επισημάνει όλοι οι φορείς, σας το έχουν επισημάνει εξαιρετικοί συνάδελφοι από όλη την Αντιπολίτευση, σας το έχουμε επισημάνει και εμείς πάρα πολλές φορές ότι οι επιλογές αυτές για την αυστηροποίηση των ποινών ρίχνουν τους πολίτες σε χειρότερη θέση. Ξέρετε, δεν βοηθάτε έτσι τα παιδιά, δεν βοηθάτε έτσι τη νεολαία. Διαιωνίζετε έναν φαύλο κύκλο παραβατικότητας και δυστυχώς, διαιωνίζετε μια κοινωνία η οποία εδράζεται στο συμφέρον, τον ατομισμό, το χρήμα και σε μια κοινωνία ψηφιακής ψευδαίσθησης όπου τα νέα παιδιά δυστυχώς αδυνατούν να αγαπήσουν και να αγαπηθούν καρδιακά, αδυνατούν να συνάψουν καρδιακές σχέσεις.

Τώρα ήθελα να πω ένα σημείο, γιατί λέτε για την αντιμετώπιση της βίας κατά των γυναικών. Ξαναλέω ότι πολύ σωστά και πρέπει να προστατεύονται οι γυναίκες γιατί είναι οι βασίλισσες της κοινωνίας. Υπάρχει όμως ένα μικρό ζήτημα, να μας αποσαφηνίσετε την έννοια του όρου γυναίκα, γιατί με τον νόμο 4491 του 2017 που ψήφισε η κυβέρνηση Τσίπρα και συνεχίζετε να τον έχετε και εσείς, πλέον στα μάτια του νόμου γυναίκα μπορεί να είναι και ένας άνδρας ο οποίος κάνει μια αλλαγή φύλου στο ληξιαρχείο. Και προφανώς αυτές οι διατάξεις, αν καταλαβαίνω σωστά, έτσι θα συμπεριλάβουν και αυτές τις περιπτώσεις.

Σκεφτείτε τώρα τι τραγικές καταστάσεις μπορούν να δημιουργηθούν όταν θα υπάρξουν περιπτώσεις διαμονής ανδρών που δηλώνουν γυναίκες σε στέγες φιλοξενίας κακοποιημένων γυναικών. Κι αυτό το λέω για να θυμίσω και την κυβίστηση του Πρωθυπουργού ο οποίος θέλησε να ταυτιστεί και να ακολουθήσει πλήρως τη νέα κυβέρνηση των Ηνωμένων Πολιτειών που θυμήθηκε ξαφνικά την κοινή λογική ότι υπάρχουν μόνο δύο φύλα. Προφανώς την περιβόητη στρατηγική ΛΟΑΤΚΙ την οποία υπερασπιζόταν την άφησε να πάει περίπατο.

Τώρα για το ζήτημα της γυναικοκτονίας, θέλαμε απλά να πάρουμε μια θέση, διαφωνώντας με ορισμένους συναδέλφους, ότι, κατά την κρίση μας, διαβάθμιση στην αξία της ανθρώπινης ζωής δεν υφίσταται. Θεωρούμε ότι άνδρες και γυναίκες και μόνο από το γεγονός ότι είναι άνθρωποι, πρέπει να τυγχάνουν σεβασμού, αγάπης, αλληλεγγύης και προστασίας. Η προστασία, κατά τη γνώμη μας, των γυναικών θα πρέπει να εδράζεται στην αυταξία, την τεράστια αυταξία που έχει ο ίδιος ο όρος και η ιδιότητα του ανθρώπου και όχι απλά και μόνο από το φύλο.

Και ξέρετε, όλες οι ζωές έχουν αξία, όλες οι ανθρώπινες ζωές, όπως και η αξία του αγέννητου παιδιού, την οποία δυστυχώς η σύγχρονη καταναλωτική κοινωνία του χρήματος και του ατομικισμού κάνει ότι δεν τη βλέπει.

Λοιπόν, θα πρέπει, κατά τη γνώμη μας, μέσω της παιδείας και μάλιστα, από τα σχολεία και από μικρή ηλικία να επενδύσουμε ώστε να δημιουργηθούν άνθρωποι με ευγένεια, με τρυφερότητα, με λεπτότητα και με ήθος ψυχής, οι οποίοι να σέβονται και να υμνούν την αυταξία του ανθρώπου.

Έχω λίγο χρόνο ακόμα. Σας ευχαριστώ. Σε κάποια, ειδικότερα, επιλεκτικά σημεία του νομοσχεδίου που μας έκαναν εντύπωση, στο άρθρο 5, για τον ακρωτηριασμό των γυναικείων οργάνων, εντάξει, είναι όχι απλά βαρβαρότητα και φρικαλεότητα, αλλά είναι αδιανόητο παγκοσμίως να συμβαίνει αυτή η αχαρακτήριστη πράξη. Θεωρούμε λοιπόν ότι η ρύθμιση την οποία φέρνετε είναι ατελής και δεν προστατεύει τις γυναίκες.

Και ξέρετε, γιατί; Αυτό που μας προβλημάτισε είναι χρήση του ρήματος «εξαναγκάζει». Η προηγούμενη ισχύουσα διάταξη αναφέρει ότι όποιος «καταπείθει», δηλαδή αντιμετωπίζετε το φαινόμενο στον εξαναγκασμό, αλλά αφήνετε έξω από τις περιπτώσεις όπου κάποιος καταπείθει μια γυναίκα, δηλαδή μπαίνει στον ψυχισμό της, μπαίνει μέσα στη λογική της και την κάνει να πιστεύει ότι αυτή η βαρβαρότητα και αυτή η φρίκη είναι φυσιολογική και το αποδέχεται.

Το λέω για τις περιπτώσεις που οι γυναίκες βρίσκονται υπό καθεστώς εξαναγκασμού και αποφασιστικής επιρροής κλειστών θρησκευτικών κοινοτήτων και ατόμων που βρίσκονται μέσα σε αυτές τις κλειστές θρησκευτικές κοινότητες και τις κάνουν να πιστεύουν ότι αυτό είναι φυσιολογικό, ότι αυτή η βαρβαρότητα και αυτή η φρίκη είναι φυσιολογική. Θεωρούμε λοιπόν ότι αυτή η διάταξη είναι άστοχη και δεν πετυχαίνει τον σκοπό της και αφήνει κερκόπορτα για να συνεχίζεται αυτή η βαρβαρότητα εις βάρος των γυναικών.

Τώρα, στο άρθρο 14 -θα παραλείψω κάποια σημεία λόγω της πίεσης του χρόνου- μας προβληματίζει το ζήτημα της απαγόρευσης της μετατροπής και της αναστολής των ποινών και της χορήγησης ανασταλτικού αποτελέσματος στην έφεση. Ξέρετε, το δικαίωμα για άσκηση έφεσης είναι κατοχυρωμένο και συνεπάγεται τουλάχιστον σε έναν βαθμό το αυτονόητο δικαίωμα ότι αυτός που θα την ασκήσει θα τύχει και τη χορήγηση του ανασταλτικού αποτελέσματος. Εσείς τι κάνετε τώρα; Καταργείτε το τεκμήριο αθωότητας. Όταν στην ουσία αποκλείετε τη δυνατότητα χορήγησης ανασταλτικού αποτελέσματος, τότε ποιος ο λόγος κάποιος να ασκήσει έφεση;

Επίσης, στην παράγραφο 5 του ίδιου άρθρου, για τα κακουργήματα της ενδοοικογενειακής βίας, τα οποία τα εισάγετε απευθείας στο ακροατήριο με το άρθρο 309, καταστρατηγείτε το ενδιάμεσο στάδιο των δικαστικών συμβουλίων. Μα τι είστε; Από μόνοι σας, έτσι το αποφασίζετε και το καταστρατηγείτε;

Άρθρο 25, αντικατάσταση, λέει, αναμορφωτικών μέτρων των ανηλίκων με περιορισμό σε ειδικό κατάστημα κράτησης με μέγιστη διάρκεια τα τρία έτη. Εδώ θα έπρεπε να βελτιώσετε τα αναμορφωτικά μέτρα και όχι απευθείας να πάτε σε περιορισμό σε ειδικό κατάστημα κράτησης. Αυτό είναι πρόληψη. Η κράτηση, ειδικά στους ανήλικους, πρέπει να είναι το τελευταίο, τελευταίο μέτρο. Εδώ θέλουμε να βοηθήσουμε τις παιδικές ψυχές.

Άρθρο 36, ζήτημα της κατ’ εξαίρεση υπέρβασης της μέγιστης διάρκειας προσωρινής κράτησης ανηλίκου και αντικατάσταση των περιοριστικών όρων με προσωρινή κράτηση. Αναφέρθηκε, και πολύ έντονα και πολύ σωστά, ότι εξαντλείτε την έννοια της καταστολής στις πλάτες των ανηλίκων. Ο εγκλεισμός στη φυλακή δεν μειώνει σε καμία των περιπτώσεων ούτε αποτρέπει την εγκληματική συμπεριφορά. Τραυματίζει την ψυχοσύνθεση των νέων και τους στιγματίζει και δυστυχώς τους κάνει και πιο επιρρεπείς στο έγκλημα.

Μετατρέπεται δυστυχώς η προσωρινή κράτηση σε ποινή, πράγμα απαράδεκτο. Γυρίζετε πίσω πολλά χρόνια τον νομικό πολιτισμό μας. Οι καρδιές, να ξέρετε, των παιδιών και των ανήλικων αγριεύουν, γιατί η πολιτεία δεν στέργει επάνω τους, δεν ασχολείται όπως πρέπει.

Κλείνοντας, θα ήθελα να αναφέρω εν συντομία κάποια ζητήματα που προέκυψαν από τις συζητήσεις των επιτροπών. Δομές προστασίας των κακοποιημένων γυναικών στην Ελλάδα είναι μόνο είκοσι. Είναι δυνατόν; Επιμελητές ανηλίκων σε όλη την Αττική μόνο εννιά. Δεκαοκτώ ή δεκαεννιά φορές έχει τροποποιηθεί ο Ποινικός Κώδικας από το 2019, οποία ανασφάλεια δικαίου. Σπίτια του παιδιού υπάρχουν μόνο τρία σε Αθήνα, Πειραιά και Θεσσαλονίκη.

Επίσης, κοινώς όλοι οι φορείς συμφώνησαν ότι η διαβούλευση ήταν προσχηματική, για τα μάτια του κόσμου, και εξαιρετικά μικρή μέσα σε χρόνο εορτών. Όλοι συμφώνησαν ότι υπάρχουν νομοτεχνικά προβλήματα και είναι μια κακή μετάφραση κοινοτικής Οδηγίας, με αόριστες έννοιες, και η προσωρινή κράτηση στα πλημμελήματα ενδοοικογενειακής βίας ήταν μια υπερβολή.

Και κάποια προβλήματα επίσης αναδείχθηκαν, όπως ότι δεν καταγράφονται οι ειδικοί παράγοντες που προκαλούν κάθε έγκλημα. Οπότε λοιπόν κάθε προσπάθεια αντεγκληματικής πολιτικής είναι καταδικασμένη σε αποτυχία, αν δεν ψάξουμε να βρούμε τα αίτια, γιατί οι γυναίκες υφίστανται βία, για ποιον λόγο. Επίσης, υποστελέχωση παντού, από επιμελητές ανηλίκων έως τις δομές προστασίας κακοποιημένων γυναικών και ανηλίκων. Και να θυμίσω ότι ο Πρόεδρος του ΔΣΑ έφερε στατιστικά, σύμφωνα με τα οποία προκύπτει ότι έχουν αυξηθεί τα ανεξιχνίαστα εγκλήματα από το 2019.

Είναι πραγματικά ένα απαράδεκτο νομοσχέδιο και είναι ευκαιρία να το αποσύρετε τώρα για να διαφυλάξετε την πολιτική και νομοθετική σας αξιοπρέπεια.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Ρούντα.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκατέσσερις μαθήτριες και μαθητές και δύο συνοδοί εκπαιδευτικοί από το 3ο Δημοτικό Σχολείο Πλωμαρίου.

Η Βουλή σάς καλωσορίζει. Σας ευχόμαστε καλή πρόοδο και καλή χρονιά.

(Χειροκροτήματα από όλες τις πτέρυγες της Βουλής)

Τώρα καλείται στο Βήμα εκ μέρους της Πλεύσης Ελευθερίας η ειδική αγορήτρια κ. Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι συνάδελφοι, κύριοι Υπουργοί, με εντελώς προκλητικό τρόπο, προσβλητικό προς τα θύματα της ενδοοικογενειακής βίας, εισάγεται σήμερα το παρόν νομοσχέδιο σε ψηφοφορία, παρότι έχουμε αντιλέξει και έχουμε διαμαρτυρηθεί σε όλη τη διάρκεια συζήτησής του στις επιτροπές για τους λόγους που αναπτύξαμε εκεί και για τους λόγους που θα συνεχίσουμε και σήμερα να αναπτύσσουμε. Ήδη η Πρόεδρος της Πλεύσης Ελευθερίας ανήγγειλε σε παρέμβασή της ότι θα καταθέσουμε και ένσταση αντισυνταγματικότητας.

Κανένας σχεδιασμός, καμία ουσιαστική βούληση να αφουγκραστείτε την πολυπρόσωπη άσκηση βίας κατά των θυμάτων ενδοοικογενειακής βίας, αγνοώντας επιδεικτικά την εκτίναξη του φαινομένου, ειδικά μετά την ψήφιση του ν.4800/2021 περί συνεπιμέλειας και όπως αυτός ο νόμος ακολούθως εκ του πρόχειρου ενισχύθηκε με τους ν.5090, ν.5108 και ν.5143 του 2024. Δεν έχει στεγνώσει το μελάνι αυτό ακόμα και με το παρόν νομοσχέδιο επιχειρείτε δήθεν να ενσωματώσετε -μερικώς τελικά ομολογήσατε- την Οδηγία 2024/1385, μερικώς γιατί εξηγήσατε ότι ένα άλλο Υπουργείο, το Οικογένειας και Κοινωνικής Συνοχής, θα επιδιώξει να ενσωματώσει κάποιες ακόμα διατάξεις, χωρίς αυτό να προκύπτει ωστόσο από πουθενά.

Άτεχνα, πλημμελώς, κάποια άρθρα της Οδηγίας εισάγονται με το παρόν νομοσχέδιο, εγείροντας πάρα πολλά ερωτηματικά σε σχέση με την ορθή ενσωμάτωση τελικά των σχετικών διατάξεων της Οδηγίας, αν και ρυθμίζει ζητήματα που έχουν ήδη ρυθμιστεί με τον νόμο που εισήχθη με τη σύμβαση της Κωνσταντινούπολης το 2018, αυτήν που εντελώς ντροπιαστικά, πραγματικά, παραμένει ανεφάρμοστη στην Ελλάδα.

Ταυτόχρονα, αγνοείτε το πόρισμα έκθεση καταπέλτης της Επιτροπής GREVIO της Ανεξάρτητης Αρχής Παρακολούθησης της Εφαρμογής της Σύμβασης της Κωνσταντινούπολης από τα κράτη μέλη, έτους 2023. Επτά άρθρα επίσης του νομοσχεδίου δεν τέθηκαν ποτέ σε διαβούλευση, αλλά προστέθηκαν αίφνης στο κατατεθέν σχέδιο νόμου ως νέα άρθρα. Γι’ αυτό και το φερόμενο για ψήφιση σχέδιο νόμου αποτελείται από ενενήντα δύο και όχι ογδόντα πέντε άρθρα.

Χωρίς συγκρότηση νομοπαρασκευαστικής επιτροπής, με κατακραυγή πλήρη από όλους τους φορείς που παρέστησαν, πλην ενός φορέα, στη διάρκεια της ακρόασης φορέων, οι οποίοι σας κατακεραύνωσαν, γιατί στην πραγματικότητα δεν είναι ένα νομοσχέδιο που θα εξαλείψει το φαινόμενο της έμφυλης βίας, παραλείποντας επιδεικτικά μάλιστα το άρθρο 48 για την αποτροπή του victim blaming εντός των δικαστικών αιθουσών, υποθέσεις σεξουαλικής βίας στο άρθρο 35, που αφορά ειδικά μέτρα για την πρόληψη του βιασμού και την προώθηση της συναίνεσης, το άρθρο 36 για την κατάρτιση επαγγελματιών και πληθώρα άρθρων που επισημαίνουν την ανάγκη λήψης στοχευμένων μέτρων υποστήριξης, τόσο σε θύματα σεξουαλικής βίας και ακρωτηριασμού γυναικείων γεννητικών οργάνων, ακόμα και σεξουαλικής παρενόχλησης στην εργασία με το άρθρο 28.

Επιχειρείτε συνεπώς την ψήφιση ενός σχεδίου νόμου χωρίς διαβούλευση, με οργανισμούς, φορείς, συλλογικότητες σε διατομεακή συνεργασία, όπως σας έχει κατ’ επανάληψη ζητηθεί με συναρμόδιους δημόσιους φορείς, όπως είναι και το Ινστιτούτο Υγείας του Παιδιού, η Γενική Γραμματεία Ισότητας Ανθρωπίνων Δικαιωμάτων, για την τελική εκπόνηση ενός σχεδίου νόμου, που θα μπορούσε να ανακουφίσει τα θύματα έμφυλης βίας και να αποτρέψει τη δημιουργία νέων θυμάτων.

Για την προστασία της ανηλικότητας, στο όνομα της οποίας νομοθετείτε, δεν έχετε προηγουμένως προκαλέσει συζητήσεις με τους πρώτους φορείς που θα μπορούσαν εποικοδομητικά να ξεκινήσουν έναν διάλογο στα σχολεία, στις οργανώσεις παιδικής προστασίας.

Βασική παράλειψη -που επιμελώς φροντίζετε- είναι η ενασχόληση νομοθετικά και με την πιο ακραία μορφή βίας εναντίον των γυναικών, την γυναικοκτονία. Αρνείστε ακόμα και τη συζήτηση επίκαιρων ερωτήσεων -τριάντα τέσσερις στον αριθμό- που έχει καταθέσει η Ζωή Κωνσταντοπούλου. Και καμία εμφάνιση του Πρωθυπουργού, σαν να μην υπάρχει η ερώτηση. Χωρίς να σημαίνει, φυσικά, ότι το υπό ψήφιση νομοσχέδιο περιλαμβάνει άλλου είδους διατάξεις -που θα έπρεπε- προσεγγίζοντας άλλου είδους μορφές βίας κατά των γυναικών.

Η ρύθμιση των όρων ζωής παιδιών που αποτελούν θύματα του όλου δικαιικού συστήματος και μιας κοινωνίας που έχει χάσει τον προσανατολισμό της, αρνείστε σιωπηρά να εννοήσετε και να λάβετε μέτρα ότι δεν πρέπει να αντιμετωπίζεται ως επιβράβευση ή τιμωρία οποιουδήποτε τρίτου -ακόμη και του ίδιου του γονέα του- αλλά αντιθέτως, πρέπει να αποφασίζεται με γνώμονα το βέλτιστο συμφέρον του παιδιού.

Συνεπώς, αποφάσεις όπως αλλαγή του τόπου κατοικίας ενός παιδιού, που από μόνες τους συνιστούν μια τραυματική συνθήκη για ένα παιδί, οφείλουν να λαμβάνονται μόνο σε περιστάσεις που αυτό κρίνεται απολύτως αναγκαίο για την προστασία του ίδιου του παιδιού, όπως για παράδειγμα περιστάσεις επικινδυνότητας του γονεϊκού περιβάλλοντος και μόνο.

Χαρακτηριστικά είναι όσα αναφέρει η έκθεση της ειδικής εισηγήτριας για τη βία κατά των γυναικών και των κοριτσιών, τις αιτίες και τις συνέπειές της. Είναι η έκθεση της Reem Alsalem, που υποβλήθηκε στο Συμβούλιο Ανθρωπίνων Δικαιωμάτων και η οποία πραγματεύεται τη σχέση μεταξύ των υποθέσεων επιμέλειας, βίας κατά των γυναικών, βίας κατά των παιδιών, με έμφαση στην κατάχρηση του όρου γονεϊκή αποξένωση και παρόμοιων ψευδοεννοιών.

Ειδικά στο πλαίσιο εκτέλεσης αποφάσεων επιμέλειας υπέρ του γονέα που προβάλλει τον ισχυρισμό ότι είναι αποξενωμένος, σε υποβληθείσες αναφορές από την Αυστραλία, την Αυστρία, αλλά και άλλες χώρες, έχει γίνει γνωστό ότι οι Αστυνομικές Υπηρεσίες Παιδικής Προστασίας, επιβάλλουν εντολές πρόσβασης και επιμέλειας σε περιπτώσεις που εμφανώς το παιδί δεν επιθυμεί να συμμορφωθεί, τραυματίζοντας σωματικά και ψυχικά τόσο το παιδί όσο και τη μητέρα. Αυτό θέλετε να συμβαίνει; Τελικά, είναι ένα νομοσχέδιο κυματοθραύστης της κοινωνικής αγανάκτησης ή μήπως συγκαλύπτει τις ρίζες της έμφυλης καταπίεσης και τις ευθύνες του κράτους και των θεσμών;

Ομολογήσατε -αφού σας κατακεραύνωσαν σχετικά με το θέμα αυτό, τόσο οι φορείς όσο και η Αντιπολίτευση- ότι τα Σπίτια του Παιδιού είναι υποστελεχωμένα και υπολειτουργούν. Και τι αντιτάξατε; Ότι μεριμνάτε με το άρθρο 34 για την παράσταση πραγματογνώμονα, υπηρετούντος στην αρμόδια Γενική Περιφερειακή Αστυνομική Διεύθυνση, κατά την εξέταση του ανήλικου θύματος ως μάρτυρα. Και είναι αρκετό; Θα κάνετε τα ουρλιαχτά των παιδιών να σιγάσουν, όταν δικαστές έχουν αποφασίσει να επιστρέφουν στον καταγγελλόμενο για κακοποίηση, γονέα;

Όσο αργείτε, κύριοι της Κυβέρνησης, τόσο καταδικάζετε τους πολίτες αυτής της χώρας και τους ανθούς της στην απελπισία, εξεγείροντας την οργή όλων μας. Μισή κουβέντα με αυτό το άρθρο και νομίζετε ότι θα γίνει πέπλο προστασίας, στον αντίποδα της ανυπαρξίας δομών στήριξης, διάλυσης υπηρεσιών κοινωνικής φροντίδας, ανεπάρκειας νομικού πλαισίου, δικαστικής ατιμωρησίας, συγκάλυψης δραστών έμφυλων εγκλημάτων και ενοχοποίησης των θυμάτων ανισότητας, διακρίσεων στην εργασία.

Αντ’ αυτών παραλείπετε όσα οι φορείς κατ’ επανάληψη έχουν προτείνει και είναι στη σωστή κατεύθυνση. Τα έχουμε επισημάνει και στη διάρκεια της συζήτησης στις επιτροπές και είναι τα εξής: Δημιουργία ειδικής υπηρεσίας σε εικοσιτετράωρη τηλεφωνική γραμμή υποστήριξης και κέντρα σε κάθε γειτονιά που θα υποδέχονται τα θύματα έμφυλης βίας και θα τα συνδράμουν στην διαδικασία της καταγγελίας, σε διαρκή διασύνδεση με εισαγγελίες ενδοοικογενειακής βίας και ξενώνες φιλοξενίας. Οικογενειακά δικαστήρια. Άμεση υποχρεωτική παραπομπή κάθε καταγγελίας που γίνεται στην Αστυνομία σε εισαγγελέα ενδοοικογενειακής βίας. Ξενώνες, κέντρα φιλοξενίας σε κάθε γειτονιά με επαρκείς θέσεις, υποδομές και προσωπικό. Άμεση δωρεάν παροχή ψυχολογικής στήριξης νομικής βοήθειας. Μέτρα οικονομικής στήριξης. Άμεση εκδίκαση υποθέσεων έμφυλης ενδοοικογενειακής βίας και όχι μετά από δύο και τρία χρόνια. Δημιουργία επίσημου μηχανισμού καταγραφής γυναικοκτονιών και περιστατικών έμφυλης βίας. Δικαιοσύνη για τις επιζώσες, τα θύματα και τις οικογένειές τους. Διορισμό ψυχολόγων και κοινωνικών λειτουργών σε σχολεία, σε σχολές, σε χώρους εργασίας, σε πανεπιστημιακά ιδρύματα. Έρευνα. Συμμετοχή όλων.

Επίσης, επισημάνθηκε από τους φορείς στη διάρκεια ακρόασης στην επιτροπή μας, ότι η χώρα μας δεν διαθέτει καμία ειδική υποστήριξη για θύματα σεξουαλικής βίας ούτε για θύματα ακρωτηριασμού γυναικείων γεννητικών οργάνων.

Ειδικά για την αξιολόγηση και διαχείριση κινδύνου σε εγκλήματα ενδοοικογενειακής βίας που προβλέπει το άρθρο 23α, για να τεθεί σε εφαρμογή πρέπει πρώτα να εκδοθεί μια ΚΥΑ έξι συναρμόδιων υπουργείων που δεν έχει ακόμη εκδοθεί εδώ και δέκα μήνες μετά την ψήφιση του ν.5090/24. Ακόμη και αυτό καθυστερεί. Αυτή είναι η επιτάχυνση της δικαιοσύνης, για την οποία μας μιλάτε.

Η αναφορά στο άρθρο 11 του παρόντος νομοσχεδίου περί διαδικασίας αποζημίωσης, δείχνει ακριβώς την αλαζονική σας στάση με την οποία κρύβετε την αλήθεια. Δεν έχουν ακόμα εκδοθεί εδώ και εξίμισι χρόνια, οι δύο ΚΥΑ που προβλέπονταν από την Κύρωση της Σύμβασης της Κωνσταντινούπολης με το ν.4531/18 άρθρο 4, για να τεθούν σε εφαρμογή οι προβλέψεις για την αποζημίωση θυμάτων τόσο για ψυχολογική υποστήριξη όσο και για τη δυνατότητά τους μετεγκατάστασης σε ασφαλές περιβάλλον.

Η GREVIO σχολιάζοντας μάλιστα στην έκθεσή της τα δεδομένα που τέθηκαν υπ’ όψιν της, σχετικά με τις αποζημιώσεις σε θύματα έμφυλης βίας στη χώρα μας, παρατηρεί πως δείχνουν ότι ο μηχανισμός επικουρικής αποζημίωσης στην Ελλάδα, παρουσιάζει σημαντικές ελλείψεις που εμποδίζουν τις γυναίκες να έχουν πρόσβαση σε αυτόν. Φυσικά και η GREVIO στις εβδομήντα μία συστάσεις της λέει πολλά ακόμα, τα οποία παντελώς αγνοείτε και δεν φαίνεται ότι στο παρόν νομοσχέδιο έχουν ληφθεί υπ’ όψιν κατ’ ελάχιστο.

Πουθενά δεν γίνεται μνεία για την ανάγκη κατάρτισης ανακριτικών υπαλλήλων και εισαγγελέων που θα διερευνούν τη δυνατότητα ποινικής διαμεσολάβησης, ώστε να είναι σε θέση να διενεργούν αξιολογήσεις κινδύνου και να λαμβάνουν και να προτείνουν μέτρα προστασίας των θυμάτων, καθώς και να ανιχνεύουν τις εκβιασθείσες πειθαναγκασμένες συναινέσεις έναρξης της ποινικής διαμεσολάβησης. Εννοείται ότι παραβιάζεται το άρθρο 48 της Σύμβασης της Κωνσταντινούπολης, η οποία έχει καλέσει τη χώρα μας μέσω της GREVIO, να απαγορεύσει τις υποχρεωτικές εναλλακτικές διαδικασίες επίλυσης διαφορών μεταξύ δράστη - θύματος για όλες τις μορφές βίας που καλύπτονται από το πεδίο εφαρμογής της παρούσας σύμβασης.

Ένα ζήτημα ενδοοικογενειακής βίας που αφορά σε παραβίαση ανθρωπίνου δικαιώματος, είναι ζήτημα ιδιωτικής διαφοράς που μπορεί να αποτελέσει αντικείμενο ποινικής διαμεσολάβησης; Είναι τέτοιο; Μπορεί να είναι; Ακούσατε τους φορείς τι λένε; Γιατί σας ζητούν την κατάργησή του; Και εν πάση περιπτώσει, γιατί σας ζητούν να γίνει μια ουσιαστική συζήτηση, την οποία ποτέ δεν έχετε κάνει για να αντιμετωπίσετε τα φαινόμενα της έμφυλης βίας σε βάθος όχι επιδερμικά, ορίζοντας τον εισαγγελέα, τον ανακριτικό υπάλληλο να αποφασίσει σε πέντε λεπτά που θα δει την επιζώσα, αν πρέπει να ξεκινήσει η διαδικασία της ποινικής διαμεσολάβησης ή όχι;

Και τα αντίποινα που θα έχει να υποστεί; Η ψυχολογική στήριξη που χρειάζεται, έχοντας απέναντί της τον θύτη; Διότι απέναντί της θα τον βρει στην ποινική διαμεσολάβηση. Και πως θα εφαρμοστεί ο κανόνας που ισχύει στη διαμεσολάβηση εν γένει και δεν τον εξαιρούμε σε αυτές τις περιπτώσεις, η αρχή της ευθυδικίας, ότι όλα τα μέρη ισότιμα θα πρέπει να συμμετέχουν στη διαδικασία; Πώς ισότιμα; Οικονομικά ισότιμα, ψυχικά ισότιμα; Πώς με ποιον τρόπο, όταν απειλούνται, όταν εκβιάζονται, όταν φοβούνται τα αντίποινα για τα παιδιά τους, όταν σύρονται σε αυτή τη διαδικασία;

**ΠΡΟΕΔΡΕΥΩΝ (Αθανάσιος Μπούρας):** Να σας διακόψω για μισό λεπτό, για να καλωσορίσουμε ένα σχολείο, διότι περιμένουν και άλλα στη συνέχεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι οκτώ μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Πάτρας.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Συνεχίστε, κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε. Ελπίζω να έχω κάποια ανοχή στον χρόνο.

**ΠΡΟΕΔΡΕΥΩΝ (Αθανάσιος Μπούρας):** Προφανώς. Αυτό είναι από την αρχή δεδομένο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Το Σύνταγμα υπερασπίζεται την ισότητα. Όμως, προϋπόθεση είναι να υπάρχει στην πραγματική ζωή. Ο μέσος Έλληνας οικογενειάρχης θεωρεί δεδομένο ότι είναι ο στύλος, η κεφαλή του σπιτιού με τη χρήση και ιδίως την κατάχρηση της εξουσίας του αυτής, να είναι ευρέως διαδεδομένη αποδεκτή και ανεκτή.

Θα αφήσουμε την ελληνική οικογένεια να μεγαλώνει αφέντες δολοφόνους; Ακόμα και από το έρκος των οδόντωνπολιτικού νομοθέτη, δηλαδή ρυθμιστή νομικού πλαισίου της ζωής των πολιτών, έχει ξεφύγει το απίθανο, το απάνθρωπο και αποκρουστικό «ο κακοποιητής σύζυγος μπορεί να είναι καλός γονιός». Όταν ο άνδρας απατά τη γυναίκα του, τη δέρνει ή την κακοποιεί, το παιδί έχει το δικαίωμα να μεγαλώνει εξίσου και με τους δύο γονείς; Όταν καθηγητής ψυχίατρος και Υφυπουργός Υγείας της Κυβέρνησής σας έχει την άποψη ότι η γυναικοκτονία έχει βιολογική βάση, είναι η φύση των πραγμάτων το αρσενικό να είναι επιθετικό; Αλήθεια, σε όλη την πανίδα το κάθε μορφή εμβίου όντος, το αρσενικό είναι πιο επιθετικό, γιατί στη φύση αυτό είναι που κυνηγάει την τροφή και αναλαμβάνει την επιθετική διεκδίκηση, το θηλυκό είναι για άλλες δουλειές, για να τίκτει. Δηλαδή, γίνεται στην αγέλη. Είτε γίνεται στην αγέλη είτε γίνεται σε δυαδική μορφή, που έχουμε στο homo sapiens, που δεν έχει αντιληφθεί ότι άλλο η αγέλη και άλλο η κοινωνία ισότιμων ανθρώπων ποιο Σύνταγμα, ποια άρθρα του προασπίζουν την ισότητα των φύλων, τα ίσα δικαιώματα των ασθενέστερων με τα ισχυρότερα μέλη της ανθρώπινης πολιτείας;

Θα ζητούσαμε με την ευκαιρία της ενσωμάτωσης της Οδηγίας να προχωρήσουμε ένα βήμα παραπέρα, ένα βήμα μπροστά, προς εξασφάλιση και πραγμάτωση της ισότητας των φύλων, με την επιπλέον προστασία του βιολογικά και κοινωνικά ασθενέστερου, δεύτερου αρχικού μέλους του πυρήνα της οικογένειας της γυναίκας, να κατοχυρωθεί νομικά ο όρος «γυναικοκτονία» ως ιδιώνυμο έγκλημα, ως έγκλημα με χαρακτηριστικά φύλου.

Η ΕΛΑΣ, μας λέτε, θα προβαίνει στην άμεση διερεύνηση περιεχομένου αναφοράς, ενεργώντας σύμφωνα με την παράγραφο 2 του άρθρου 245 του Κώδικα Ποινικής Δικονομίας σε περίπτωση καταγγελίας περιστατικού έμφυλης βίας. Θα ενημερώνει, θα υποβάλλει το προανακριτικό υλικό στον αρμόδιο εισαγγελέα μετά την ολοκλήρωση της αυτεπάγγελτης προανάκρισης. Πού θα εφαρμοστούν αυτά τα ευχολόγια; Αυτά που γράφετε στους κώδικες πού εφαρμόζονται;

Ποια αστυνομικά τμήματα προβαίνουν στις δέουσες νομικές ενέργειες; Ποιο; Αυτό της Ομονοίας, που αστυνομικός κακοποίησε το 2019 μέχρι θανάτου γυναίκα με κινητικές αναπηρίες; Που πλέον προσφάτως, τον Ιούλιο του 2024, τριαντάχρονη κατήγγειλε απόπειρα βιασμού εναντίον της στο ίδιο το Αστυνομικό Τμήμα, αλλά η Αστυνομία όχι μόνο επέδειξε αδιαφορία, αλλά διέρρευσε και το βίντεο της επίθεσης στα μέσα μαζικής επικοινωνίας χωρίς τη συναίνεσή της; Που τρεις αστυνομικοί κάθισαν στο σκαμνί για τον βιασμό το 2022 μιας δεκαεννιάχρονης μέσα στο ίδιο ΑΤ; Που ένας εικοσιδιάχρονος ένστολος, του ίδιου Αστυνομικού Τμήματος της Ομόνοιας ξυλοκόπησε άγρια νεαρή κοπέλα που αναζητούσε τον Αφρικανό φίλο της, την πέταξαν στα κρατητήρια, την κατηγόρησαν για διατάραξη λειτουργίας δημόσιας περιουσίας και για βία κατά υπαλλήλων;

Ποια δείγματα γραφής έχει ο πολίτης, με βάση τα οποία πολλάκις καταδικάστηκε η χώρα μας από το ΕΔΑ, για να στηριχθεί στην αρωγή της ΕΛΑΣ, όταν μέλη κυκλωμάτων trafficking και ελληνικής μαφίας ανήκουν στις τάξεις της, όταν βιαστές των ίδιων των παιδιών τους είναι αστυνομικοί που απολαμβάνουν ακόμα και της ασυλίας της Βουλής των Ελλήνων, υπό την Προεδρία του άρτι προσφάτως τέως Προέδρου της Βουλής των Ελλήνων και υποψηφίου για την Προεδρία της Δημοκρατίας κ. Τασούλα;

Για τα αδικήματα που ενέχουν στοιχεία βίας ή στρέφονται κατά της γενετήσιας ελευθερίας, όπως η ανθρωποκτονία, η σωματεμπορία, ο βιασμός, η απόπειρα ανθρωποκτονίας, η ενδοοικογενειακή βία, η παιδοφιλία το Υπουργείο Δικαιοσύνης φέρνει διάταξη για τα δικαστικά συμβούλια. Διάταξη-προσθήκη στο άρθρο 110 που προβλέπει ενημέρωση και δικαίωμα αντιλόγου στα θύματα και στους συγγενείς θυμάτων για την αποφυλάκιση εγκληματιών. Πάρα πολύ ωραία, θα ακούγεται το θύμα, δηλαδή.

Πολλά έχω να πω, ο χρόνος πιέζει. Το να ακούγονται τα θύματα οι κακοποιηθέντες, οι βιασμένοι, να ακούγονται οι οικείοι των δολοφονημένων είναι ένα βήμα. Θα ακούγονται αυτά που λέγονται; Θα λαμβάνονται υπ’ όψιν από την πολιτεία, από τη δικαιοσύνη ή θα απορρίπτονται αναιτιολόγητα ή αιτιολογημένα οι ενστάσεις των θυμάτων; Προβλέπεται κάτι από τη σχετική διάταξη; Ή αλλιώς, αν δεν προβλέπεται οτιδήποτε, τότε είναι κενό γράμμα και ένα κενό γράμμα μέσα σε ένα δικαιικό σύστημα που νοσεί και παραβιάζει συστηματικά τα ανθρώπινα δικαιώματα και τη Σύμβαση της Κωνσταντινούπολης.

Εξάλλου μας κάνει να διαμαρτυρόμαστε εντονότατα, να θέτουμε ζητήματα συνταγματικότητας και να αρνούμαστε να συμπράξουμε σε ένα τέτοιο νομοσχέδιο κόλαφο για την ενδοοικογενειακή βία, για την έκφυλη βία, για τα δικαιώματα όλων των πολιτών των Ελλήνων.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε τώρα.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Θα δευτερολογήσω και θα συμπληρώσω για κάποιες διατάξεις ειδικά που αφορούν στο Κτηματολόγιο, γιατί δυστυχώς αυτό δεν είναι ένα νομοσχέδιο που αφορά στην ενδοοικογενειακή βία αμιγώς. Είναι πολυνομοσχέδιο.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Καλείται τώρα στο Βήμα ο τελευταίος εκ των ειδικών αγορητών και των εισηγητών, ο κ. Πέτρος Δημητριάδης από την Κοινοβουλευτική Ομάδα των Σπαρτιατών και αμέσως μετά τον λόγο θα πάρει ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Κουτσούμπας.

Ορίστε, κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν ξεκινήσω την αγόρευση μου θέλω να θίξω ένα ζήτημα που ετέθη προηγουμένως. Επειδή έχουμε εκλογή νέου Προέδρου της Βουλής, ο οποίος εξελέγη και τον συγχαίρω για την επιτυχία του και του εύχομαι καλή επιτυχία, θέλουμε να θίξουμε ένα ζήτημα στη Διάσκεψη των Προέδρων. Θα πρέπει κάτι να γίνει με τις λήψεις των προθεσμιών στη συζήτηση των νομοσχεδίων. Δεν μπορεί σοβαρότατα νομοσχέδια, όπως αυτό εδώ, να συζητούνται με κατεπείγουσες διαδικασίες υπό ασφυκτική πίεση του χρόνου, με αποτέλεσμα να αποβαίνει εις βάρος του νομοθετικού έργου. Θεωρώ, λοιπόν, ότι σε σημαντικά νομοσχέδια θα πρέπει να δίνεται μια άνεση χρόνου, ώστε και οι φορείς να διατυπώνουν πιο άνετα τις απόψεις τους και κυρίως και οι αγορητές να έχουμε μεγαλύτερη άνεση χρόνου στη διατύπωση των απόψεών μας και στις παρατηρήσεις μας. Αυτό να ληφθεί υπ’ όψιν, παρακαλώ. Είναι επί της διαδικασίας και θα ήταν καλό να τεθεί σε εφαρμογή με την ανάληψη των καθηκόντων του νέου Προέδρου της Βουλής.

Τώρα επί του νομοσχεδίου, συζητούμε σήμερα ένα νομοσχέδιο ερανιστικό, το οποίο ρυθμίζει μία πληθώρα νομικών ζητημάτων με, κατά την άποψή μου, πρόχειρο και βεβιασμένο τρόπο. Μάλιστα, θα ήθελα να πω ότι το συγκεκριμένο νομοσχέδιο δεν είναι αποτέλεσμα διεργασιών νομοπαρασκευαστικής επιτροπής και δεν μπορώ να καταλάβω για ποιον λόγο απαξιώνουμε τις νομοπαρασκευαστικές επιτροπές.

Δεύτερον, υπήρξε μεν μια τυπική αλλά όχι επαρκής διαβούλευση. Να πω ότι το νομοσχέδιο τέθηκε σε διαβούλευση την εορταστική περίοδο, αφορούσε πάρα πολλούς φορείς και κυρίως συζητήθηκε, όπως είπα και πριν, με μια εντελώς βιαστική διαδικασία, με αποτέλεσμα πάρα πολλοί φορείς να έχουν και διαμαρτυρίες.

Να πω, λοιπόν, ότι το παρόν νομοσχέδιο ουσιαστικά δέχθηκε πυρά όχι μόνο από ολόκληρη την Αντιπολίτευση αλλά και από το σύνολο των φορέων της νομικής επιστήμης, από τις ενώσεις δικαστών και εισαγγελέων, από δικηγορικούς συλλόγους, από την Ένωση Ελλήνων Ποινικολόγων, ακόμα και από τις γυναικείες οργανώσεις, που υποτίθεται έρχεται αυτό το νομοσχέδιο να τις προστατεύσει, να προστατεύσει τα δικαιώματα των γυναικών. Ακόμα και αυτές οι οργανώσεις είχαν σοβαρότατες ενστάσεις. Αυτή, λοιπόν, η συνολική αντίθεση στο νομοσχέδιο και οι επικρίσεις που δέχτηκε θα πρέπει να προβληματίσουν σοβαρά το Υπουργείο αναφορικά με την ποιότητα του νομοσχεδίου. Είναι κάτι πάρα πολύ σοβαρό. Όταν όλοι ασκούν κριτική, κάτι δεν πάει καλά. Θα πρέπει να ληφθεί υπ’ όψιν.

Το πρώτο κεφάλαιο του νομοσχεδίου λέγεται πως εφαρμόζει, ενσωματώνει την Οδηγία 2024/1385, η οποία σχετίζεται με την αντιμετώπιση νέων μορφών βίας κατά των γυναικών. Θα ήθελα να πω ότι ουσιαστικά έχουμε μια αποσπασματική ενσωμάτωση της Οδηγίας, διότι από το σύνολο της Οδηγίας ενσωματώνετε μόνο διατάξεις που αφορούν το ποινικό σκέλος. Θα ήθελα να πω το εξής, ότι η Σύμβαση της Κωνσταντινούπολης προβλέπει ένα ολιστικό πλαίσιο αντιμετώπισης της βίας κατά των γυναικών και όχι μόνο την αλλαγή των ποινικών διατάξεων επί το αυστηρότερο.

Μάλιστα, θα ήθελα να πω ότι δεν αντιμετωπίζεται, ξέρετε, η βία κατά των γυναικών μόνο με αυστηροποίηση των ποινικών διατάξεων, αλλά με βελτίωση πρώτα απ’ όλα της πρόληψης, με την καλύτερη στελέχωση των δομών κακοποιημένων γυναικών και κυρίως, με ένα ολιστικό πλαίσιο αντιμετώπισης, το οποίο δεν υφίσταται, δυστυχώς, αυτή τη στιγμή στην Ελλάδα.

Όσο, λοιπόν, εμείς δεν εστιάζουμε στην πρόληψη και στην καλύτερη αντιμετώπιση όλων των μορφών βίας και εμμένουμε μόνο στην αυστηροποίηση των ποινικών διατάξεων, θα έχουμε μονίμως ένα μη αποτέλεσμα, θα έχουμε μονίμως έναν φαύλο κύκλο αναποτελεσματικότητας.

Πρέπει, επίσης, να δούμε τι προκαλεί τη βία. Ξέρετε, η βία κατά των γυναικών είναι ένα κοινωνικό φαινόμενο και πρέπει να εστιάσουμε στα αίτια. Εάν, λοιπόν, δεν το αντιμετωπίσουμε επαρκώς, τότε πολύ φοβάμαι ότι δεν θα μπορέσουμε ποτέ να αντιμετωπίσουμε τη βία των γυναικών και θα έχουμε μόνο αύξηση των περιστατικών. Όπως πολύ σωστά ειπώθηκε, από το 2021 έχουμε μονίμως αύξηση και όχι μείωση και θα πρέπει να δούμε για ποιον λόγο γίνεται αυτό.

Δράττομαι της ευκαιρίας να πω και κάτι για τον όρο «γυναικοκτονία». Επειδή κάποιοι συνάδελφοι είπαν ότι αν τυποποιηθεί αυτός ο όρος ως ιδιώνυμο αδίκημα, θα αντιμετωπιστεί η βία κατά των γυναικών. Για εμένα αυτό είναι λάθος. Ήδη με το υπάρχον νομικό πλαίσιο ή της ανθρωποκτονίας, μπορεί στο πλαίσιο της ποινικής διαδικασίας ο εισαγγελέας ή ο ανακριτής εάν διαπιστώσει ότι υπάρχει κάποιο κίνητρο που σχετίζεται με το φύλο, να το συνεκτιμήσει επαρκώς.

Δεν χρειάζεται, λοιπόν, να το τυποποιήσουμε σε ειδικό αδίκημα.

Και μάλιστα, να πω και κάτι άλλο. Ξέρετε ότι, εκτός από βία κατά των γυναικών, έχουμε και περιπτώσεις ενδοοικογενειακής βίας κατά ανδρών. Είχαμε πρόσφατα περίπτωση ενός στρατιωτικού. Είχαμε και δολοφονίες. Εκεί πέρα τι θα πούμε; Ότι υπάρχει ανδροκτονία; Θα γυρίσουμε σιγά-σιγά να επιμερίσουμε τις ανθρωποκτονίες σε διάφορες κατηγορίες; Αυτό, κατά την άποψή μου, προσωπικά, είναι λάθος.

Και κάτι ακόμα. Θα ήθελα λίγο να παρακαλέσω να σταματήσει λίγο η στοχοποίηση των ανδρών. Ακούω συνεχώς ότι όλοι οι άνδρες έχουμε μέσα μας έναν πατριάρχη που θέλει να δέρνει τις γυναίκες, να τις υποτάσσει, να τις βιάζει. Σας παρακαλώ πάρα πολύ λάθος, είναι λάθος αυτό εδώ. Για κάθε άνδρα που κακώς κακοποιεί μια γυναίκα υπάρχουν εκατομμύρια άνδρες που σεβόμαστε τις γυναίκες.

Πρέπει να γίνει αντιληπτό. Υπάρχουν άνδρες που έχουν οικογένειες, υπάρχουν άνδρες που έχουμε σχέσεις, υπάρχουν άνδρες οι οποίοι τιμούν τις γυναίκες. Να σταματήσει, επιτέλους, αυτή η στοχοποίηση των ανδρών και ότι όλοι οι άνδρες υποσυνείδητα είμαστε βιαστές, κακοποιητές. Να σταματήσει αυτό. Είναι μια γενίκευση, για μένα, απαράδεκτη.

Λοιπόν, θα ήθελα να πω κάτι περί του νομοσχεδίου. Το νομοσχέδιο έχει την εξής φιλοσοφία, η οποία είναι λανθασμένη, κατά την άποψή μου, ότι, αν εμείς αυστηροποιήσουμε όλες τις ποινές που σχετίζονται με την ενδοοικογενειακή βία, ειδικά εις βάρος των γυναικών, θα σταματήσει η βία. Για μένα, αυτό είναι λάθος.

Ενδεικτικό της φιλοσοφίας αυτής είναι και το άρθρο 14, όπου, εάν κάποιος είναι υπότροπος και του επιβληθεί ποινή άνω των δύο ετών για πλημμέλημα που σχετίζεται με τον ν.3500, τότε δεν προβλέπεται ούτε αναστολή, ούτε μετατροπή, ούτε καν έφεση. Και θέλω να ρωτήσω: Για ποιον λόγο; Δεν είναι αυτό αδικία; Δηλαδή, ένας άνθρωπος ο οποίος είναι υπότροπος -εγώ να το πω- και μπορεί να οδηγηθεί στη φυλακή, να καταδικαστεί με λάθος κρίση του δικαστή, τι θα του πούμε; Μείνε μέσα έως ότου αθωωθείς στον β΄ βαθμό; Αυτό, για μένα, συνιστά κατάφωρη παραβίαση του τεκμηρίου αθωότητας και δεύτερον, κατάφωρη αδικία, διότι για σοβαρότερα πλημμελήματα δεν προβλέπεται κάτι τέτοιο.

Συνιστά, λοιπόν, διάκριση και πολύ φοβάμαι ότι αυτού του είδους η διάταξη, όπως και άλλες διατάξεις που υπάρχουν στο νομοσχέδιο, θα οδηγήσουν σε κύμα προσφυγών στο ΕΔΑΑ για παραβίαση της ΕΣΔΑ, του τεκμηρίου αθωότητας, το οποίο, ως γνωστόν, σύμφωνα με την ΕΣΔΑ, εκτείνεται και στον β΄ βαθμό και παραμένεις, τεκμαίρεσαι ότι είσαι αθώος έως ότου τελεσιδικήσει η υπόθεση.

Δεν μπορεί, λοιπόν, εμείς το τεκμήριο αθωότητας να το μετατρέπουμε σε τεκμήριο ενοχής και να πρέπει ένας άνδρας που έχει καταδικαστεί σε πρώτο βαθμό να περιμένει το Εφετείο για να βγει έξω από τη φυλακή. Για μένα, αυτό είναι δικονομικά παραδεκτό και θα πρέπει να το δει το Υπουργείο σοβαρά.

Άλλα προβληματικά άρθρα τα οποία υπάρχουν. Λοιπόν, το άρθρο 24 προβλέπει ότι, όταν συζητείται στο Συμβούλιο Πλημμελειοδικών η υφ’ όρον απόλυση ενός δράστη, να καλείται ο παθών που υποστηρίζει την κατηγορία.

Αυτό, για μας, δεν είναι σωστό. Δεν θα πρέπει να καλείται και δεν θα πρέπει να παρεμβαίνει. Εμείς διαφωνούμε με αυτό, διότι υπάρχει μεγάλος, σοβαρός κίνδυνος να επηρεάσει το Συμβούλιο Πλημμελειοδικών και φυσικά, αν δράσει ο παθών, θα έχει -να το πω έτσι- και κάποια κίνητρα αντεκδίκησης. Θα πρέπει να σταματήσει αυτό εδώ. Είναι, για μας, προς λάθος κατεύθυνση.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Επίσης, ως προς το άρθρο 25 που αφορά στη μετατροπή αναθεωρητικών μέτρων, εάν λοιπόν ασκηθεί ποινική δίωξη για κακούργημα, τότε μπορεί να μετατραπούν οι περιοριστικοί όροι σε προσωρινή κράτηση. Δηλαδή, εδώ πέρα τι έχουμε; Η ποινική δίωξη, που, ως γνωστόν, ασκείται, όταν υπάρχουν ενδείξεις ενοχής, ισοδυναμεί με καταδίκη. Έχουμε, δηλαδή, μια προκαταβολική έκτιση ποινής με αυτό που γίνεται.

Αυτό, για μας, είναι λάθος. Δεν μπορεί η ποινική δίωξη να επιφέρει τέτοιο δυσμενές αποτέλεσμα. Είναι πάρα πολύ σοβαρό. Και με το να αυστηροποιούμε συνεχώς τις ποινές, χωρίς να έχουμε την απαραίτητη πρόληψη και την απαραίτητη εξιχνίαση των εγκλημάτων -η οποία, όπως είπε ο κ. Βερβεσός- έχει μειωθεί τα τελευταία χρόνια, θα είμαστε μόνο σε έναν φαύλο κύκλο, δεν θα πετυχαίνουμε τίποτα. Και αντιθέτως, θα έχουμε μια παραβίαση των θεμελιωδών δικαιωμάτων των κατηγορουμένων, που, όπως είπα και πριν, πολύ φοβάμαι ότι θα οδηγήσει σε προσφυγές στο ΕΔΑΑ και θα έχουμε καταδίκες της Ελλάδος. Είναι πάρα πολύ σημαντικό αυτό εδώ.

Θα πρέπει λίγο να δούμε πως η αντεγκληματική πολιτική παγκοσμίως αντιμετωπίζεται με μια πληθώρα από μέτρα, πρόληψη, εξιχνίαση, όχι μόνο με αυστηροποίηση των ποινών. Είναι λάθος η φιλοσοφία του νομοσχεδίου.

Επίσης, άλλα άρθρα: Λοιπόν, στο άρθρο 28, που τροποποιεί το 313, ουσιαστικά, εάν κάποιος συμμετάσχει σε μια συμπλοκή και ένας εκ των εμπλεκομένων στη συμπλοκή φέρει όπλο, όλοι συνολικά θα μπορούν να διώκονται για κακούργημα. Κατάφωρη αδικία! Σκεφθείτε κάποιος να βρεθεί τυχαία σε μια συμπλοκή ή να του επιτεθεί κάποιος και επειδή κάποιος από τους δράστες είχε όπλο, το οποίο μπορεί να μην το γνώριζε, να βρεθεί αυτός ότι διέπραξε κακούργημα. Λάθος! Θα πρέπει να τεθεί υπ’ όψιν ότι παραβιάζεται η εξατομικευμένη αποτίμηση του εγκλήματος. Πρέπει κάθε δράση εργασία να αξιολογηθεί εξατομικευμένα, όχι συνολικά για κάτι το οποίο δεν γνωρίζει. Είναι εντελώς λάθος αυτό εδώ και σε λάθος κατεύθυνση.

Επίσης, άλλα σημαντικά προβλήματα. Έγινε πάρα πολλή συζήτηση για το άρθρο περί τριμελούς ιατροδικαστικής επιτροπής. Θα ήθελα να πω το εξής. Ούτως ή άλλως, μπορεί ένας εισαγγελέας και ένας ανακριτής, εάν δεν τον ικανοποιεί μια ιατροδικαστική έκθεση, να διατάξει νέα πραγματογνωμοσύνη. Δεν μπορώ να καταλάβω για ποιον λόγο συνίσταται μια νέα τριμελής ιατροδικαστική επιτροπή, η οποία διορίζεται από το Υπουργείο, από τη στιγμή που προβλέπεται ήδη αυτό στην Ποινική Δικονομία. Και μάλιστα, εδώ υπάρχει και το θέμα του κ. Καρακούκη, το οποίο έχει προκαλέσει πάρα πολύ μεγάλες αντιδράσεις. Θα πρέπει να το δει το Υπουργείο σοβαρά.

Ακούσαμε νομοτεχνικές βελτιώσεις. Όμως, θα ήθελα να πω ότι αυτή είναι, για μένα, προβληματική διάταξη. Και επειδή άκουσα τον κύριο Υπουργό να λέει ότι εισήχθη από το εξωτερικό, από το γερμανικό και το αγγλικό δίκαιο, να σας πω ότι στην Ευρώπη, ισχύουν και άλλα μέτρα και σταθμά και κυρίως, σε άλλα ζητήματα που υπάρχουν στο εξωτερικό, όπως για παράδειγμα, η εκδίκαση των κακουργημάτων από πολυμελείς συνθέσεις δεν τηρείται από το Υπουργείο. Σε αντίθεση με όλη την Ευρώπη, εμείς έχουμε πλέον μονομελείς συνθέσεις ως επί το πλείστον στην εκδίκαση κακουργημάτων. Δηλαδή, ερχόμαστε σε αντίθεση με όλη την Ευρώπη. Αυτό γιατί δεν το εφαρμόζουμε βασικά;

Ένα άλλο θέμα, για να δούμε και λίγο το πώς αντιμετωπίζει το Υπουργείο κάποια θέματα, είναι το εξής. Λοιπόν, υπάρχει μια μεταφορά αρμοδιοτήτων από τα διοικητικά εφετεία στα τριμελή διοικητικά πρωτοδικεία, κατά κύριο λόγο, που σχετίζονται με φορολογικές διαφορές ή με συμβάσεις προμηθειών.

Θέλω να ρωτήσω: Έχει μελετηθεί εάν τα διοικητικά πρωτοδικεία μπορούν να αντέξουν τον νέο όγκο υποθέσεων ή μήπως τα φορτώσουμε με τα πινάκια των διοικητικών πρωτοδικείων, με αποτέλεσμα να έχουμε περαιτέρω επιβράδυνση της δικαιοσύνης; Αυτό είναι πάρα πολύ σημαντικό για εμάς. Όταν κάνουμε μια μεταφορά αρμοδιοτήτων, θα πρέπει να γνωρίζουμε αν μπορούν τα δικαστήρια να αντέξουν αυτόν τον όγκο των υποθέσεων.

Και κάτι τελευταίο: Μιλήσαμε για τη Δικαστική Αστυνομία, για αύξηση αρμοδιοτήτων. Να πω, λοιπόν, ως δικηγόρος, επειδή το ζω και στα δικαστήρια, ότι η Δικαστική Αστυνομία, δυστυχώς, δεν έχει ακόμα τον επαρκή εξοπλισμό και τα επαρκή μέσα. Πώς, λοιπόν, εμείς φορτώνουμε ένα σώμα με νέες αρμοδιότητες, όταν το ίδιο αυτό σώμα στερείται των απαραίτητων μέσων για να τα υλοποιήσει; Και δυστυχώς, να πω ότι η Δικαστική Αστυνομία, ακόμα και σήμερα, δεν επιτελεί τον ρόλο που θα έπρεπε να επιτελεί.

Να πω χαρακτηριστικά ότι, ενώ περιμέναμε όλοι πως θα φύγουν οι αστυνομικοί από τη φρούρηση των δικαστικών κτιρίων, ακόμα παραμένουν. Για μας, είναι πάρα πολύ σοβαρό.

Συμπερασματικά -τα υπόλοιπα θα τα πω στη δευτερολογία μου- το νομοσχέδιο επιμένει σε λάθος βάση. Θεωρεί πως με την αυστηροποίηση των ποινών θα παταχθεί η βία κατά των γυναικών. Είναι λάθος αυτό. Δεν επιμερίζει τα φαινόμενα της βίας κατά ανδρών. Και εδώ θέλω να πω ότι, ναι, να πατάξουμε τη βία κατά των γυναικών, όχι όμως εις βάρος της ισότητας των δύο φύλων.

Και μάλιστα, να πω ότι χαίρομαι, επιτέλους, που παραδεχθήκαμε ότι τα φύλα είναι δύο. Έγινε παραδεκτό! Ήταν, επιτέλους, καιρός! Μετά από τόση προπαγάνδα ότι τα φύλα είναι εξήντα εννιά, επιτέλους παραδεχθήκαμε ότι τα φύλα είναι δύο. Χαίρομαι για αυτό και ελπίζω να μείνουμε εκεί πέρα.

Επίσης, εισάγει πάρα πολλές διατάξεις αυστηροποίησης ποινών οι οποίες, κατά την άποψή μου, θα συντελέσουν στο να καταδικαστεί η Ελλάδα στο ΕΔΑΑ και είναι πάρα πολύ σημαντικό. Δεν σημαίνει ότι θα πρέπει να καταδικαζόμαστε διεθνώς με την αυστηροποίηση των ποινών, χωρίς να επιφέρουμε κάποιο αποτέλεσμα.

Τέλος, θέλω να πω ότι, για να πατάξουμε την εγκληματικότητα, τη βία κατά γυναικών, την ενδοοικογενειακή βία, χρειάζεται ένα ολιστικό πλαίσιο. Θα πρέπει να επιμείνουμε στο να στελεχωθούν επαρκώς οι δομές κακοποιημένων γυναικών, οι δομές ανηλίκων. Θα πρέπει, επίσης, να υπάρξει πρόληψη, να υπάρξει έγκαιρη εξιχνίαση των εγκλημάτων. Έτσι μόνο καταπολεμούμε την εγκληματικότητα και όχι μόνο με την αυστηροποίηση ποινών. Διαφορετικά, θα είμαστε μόνο σε έναν φαύλο κύκλο.

Τα υπόλοιπα θα τα πω στη δευτερολογία μου.

Σας ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ολοκληρώθηκε ο κύκλος των εισηγητών και των ειδικών αγορητών.

Τον λόγο τώρα έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, ο κ. Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Είναι αλήθεια πως αυτή τη φορά δεν φέρατε απλά ένα νομοσχέδιο με συνοπτικές διαδικασίες, όπως άλλωστε συνηθίζετε, φέρατε έξι στο πακέτο ενός. Μην σας βασκάνουμε! Βλέπουμε ότι είσαστε σε καλό δρόμο!

Όμως, πριν ξεκινήσω την παρέμβασή μου για το νομοσχέδιο, θα ήθελα να πω εδώ στην Ολομέλεια ότι θεωρούμε απαράδεκτη την τακτική του Προεδρεύοντος, του κ. Γεωργαντά, να αφαιρέσει αυθαίρετα τον λόγο από την εισηγήτρια του Κομμουνιστικού Κόμματος Ελλάδας, την κ. Κομνηνάκα, με πρόσχημα ότι η ομιλία της ξεπέρασε τα δεκαέξι λεπτά, τη στιγμή, μάλιστα, που οι εισηγητές των άλλων κομμάτων είχαν μέχρι τότε μιλήσει δεκαοκτώ λεπτά ο ένας και δεκαεννέα και τριάντα λεπτά οι άλλοι, και μάλιστα σε ένα νομοσχέδιο που θίγει τόσα θέματα που είναι αδύνατον να καλυφθούν μέσα σε δεκαπέντε λεπτά.

Όχι επιλεκτική ευαισθησία, λοιπόν, κύριε Πρόεδρε. Αν θέλετε να μιλήσουμε και για την τήρηση του Κανονισμού, που συνεχώς επικαλείστε, αυτός ορίζει ξεχωριστή συζήτηση επί της αρχής και ξεχωριστή συζήτηση επί των άρθρων. Αυτό εσείς το συμπτύξατε σε ένα και πρέπει μέσα σε δεκαπέντε λεπτά οι εισηγητές να τοποθετηθούν και επί της αρχής και επί των -ουκ ολίγων- άρθρων. Άλλωστε για αυτό δείχνετε ανοχή και στον χρόνο, αν έχουμε καταλάβει καλά.

Μόνο στο ΚΚΕ δεν δείχνετε ανοχή στον χρόνο, και ξέρουμε το γιατί. Είναι η φωνή που σας ενοχλεί εδώ μέσα, γιατί μιλάει ειλικρινά, μιλάει υπεύθυνα, μιλάει τεκμηριωμένα και γιατί ελέγχει αυστηρά, όπως πρέπει, την Κυβέρνηση και τις αντιλαϊκές επιλογές της. Ούτε όμως με τις απαράδεκτες αυτές διαδικασίες, και μάλιστα για τόσο ευαίσθητα θέματα, ούτε με τις ανεπίτρεπτες προσβολές σε όποιον εκφράζει διαφορετική άποψη και σας ασκεί κριτική -όπως κάνατε απέναντι στον Αντιπρόεδρο της Ένωσης Δικαστών και Εισαγγελέων- δεν πρόκειται σε καμία περίπτωση να καταφέρετε να κρύψετε τις βαθιές αντιδραστικές διατάξεις του συγκεκριμένου νομοσχεδίου σας.

Σας το λέμε ευθέως. Δεν επιτρέπεται να παίζετε με την ανησυχία του λαού μας για τα αποτρόπαια φαινόμενα της βίας κατά των γυναικών ή των παιδιών. Δεν επιτρέπεται να παίζετε με τον πόνο των θυμάτων και των οικογενειών τους, που κουράστηκαν να ακούνε μόνο υποσχέσεις, κουράστηκαν να ακούν βαρύγδουπες εκφράσεις του στυλ «επιτέλους δικαιοσύνη για τα θύματα», «πραγματική τιμωρία του δράστη», και άλλα τέτοια.

Εσείς, η Κυβέρνηση, πρέπει να απολογηθείτε στα θύματα, σε όλη την κοινωνία για τη συνολική πολιτική σας, γιατί δικαιοσύνη και προστασία για τα θύματα σημαίνει ενιαίο και εκτεταμένο δίκτυο κρατικών κοινωνικών υπηρεσιών και υποδομών, χωρίς την εμπλοκή ΜΚΟ και ιδιωτών, με γενναία αύξηση από τον κρατικό προϋπολογισμό.

Δικαιοσύνη και προστασία για τα θύματα σημαίνει δημιουργία ξενώνων στα αστικά κέντρα και στην περιφέρεια για τις κακοποιημένες γυναίκες και τα παιδιά τους, σημαίνει ενιαίο δημόσιο δωρεάν σύστημα πρωτοβάθμιας φροντίδας υγείας με σύγχρονο εξοπλισμό και μόνιμο προσωπικό που θα παρέχει υπηρεσίες με έμφαση στην πρόληψη όλο τον χρόνο και σε εικοσιτετράωρη βάση, ένα σύστημα που θα διασυνδέεται με την οικογένεια, με τα σχολεία και με τους βρεφονηπιακούς σταθμούς, με τους χώρους άθλησης και με τους χώρους εργασίας και με όλους τους κοινωνικούς φορείς, ώστε να εντοπίζει προβλήματα, να παρεμβαίνει έγκαιρα και να παρέχει ψυχολογική υποστήριξη και συμβουλευτική και οποιαδήποτε άλλη αναγκαία βοήθεια.

Δικαιοσύνη και προστασία σημαίνει μόνιμο προσωπικό ως απαραίτητη προϋπόθεση για να χτιστεί μια σχέση εμπιστοσύνης μεταξύ των επαγγελματιών και των κακοποιημένων γυναικών, με κατάργηση όλων των ελαστικών σχέσεων εργασίας, με παράλληλη δωρεάν επιμόρφωση του προσωπικού όλων των συνεργαζόμενων υπηρεσιών.

Τι προβλέπετε για όλα αυτά; Τίποτα απολύτως. Η χώρα μας διαθέτει μόλις είκοσι ξενώνες. Αντιστοιχεί μόλις ένας κοινωνικός λειτουργός ανά σαράντα χιλιάδες κατοίκους. Το 2024 με νόμο αναθέσατε στους δήμους τις υπηρεσίες υποστήριξης και κοινωνικής φροντίδας σε γυναίκες επιζήσασες της ενδοοικογενειακής βίας, ακόμα και αν αυτοί οι δήμοι δεν έχουν συμβουλευτικό κέντρο γυναικών ή εξειδικευμένο προσωπικό.

Δικαιοσύνη και προστασία για τα θύματα σημαίνει οικογενειακά δικαστήρια πλήρως στελεχωμένα με δικαστές, με υπαλλήλους και με άλλους επιστήμονες για τη στήριξη των θυμάτων και των οικογενειών τους. Δικαιοσύνη και προστασία δεν είναι οι πολυδάπανες και χρονοβόρες νομικές διαδικασίες, που ακόμα και για τη στοιχειώδη αποζημίωση πρέπει το θύμα να ανέβει έναν πραγματικό Γολγοθά. Έναν τέτοιο Γολγοθά προβλέπει το νομοσχέδιο που μας φέρατε.

Βέβαια δεν σταματάτε εκεί. Ενισχύετε τον απαράδεκτο θεσμό της ποινικής διαμεσολάβησης που φέρνει αντιμέτωπο για μία ακόμη φορά τον θύτη με το θύμα. Και παρουσιάζετε μάλιστα ως λύση τη διαδικασία υποβολής τηλεφωνικών καταγγελιών. Μετά το «πατά το κουμπί και περίμενε», λέτε στις κακοποιημένες γυναίκες και στα παιδιά «πάρε τηλέφωνο και περίμενε». Όμως, στην πράξη οι δράστες της ενδοοικογενειακής βίας δεν εντοπίζονται στο πλαίσιο του αυτοφώρου. Ακόμα και ασφαλιστικά μέτρα που εκδίδονται, μένουν κενό γράμμα. Ξέρετε και εσείς πως πολλές φορές θύματα κακοποίησης αποτρέπονται off the record –off the record!- από το να καταθέτουν μηνύσεις, και γίνονται έτσι για δεύτερη φορά θύματα. Αυτή τη φορά είναι θύματα της αστυνομικής αδιαφορίας ή και αυθαιρεσίας.

Με το νομοσχέδιό σας δεν αντιμετωπίζεται ούτε η αστυνομική αυθαιρεσία, ούτε και ο κρατικός αυταρχισμός, που φτάνουν μέχρι την αθλιότητα «το περιπολικό δεν είναι ταξί» και οι γυναίκες να δολοφονούνται στο πλατύσκαλο του Αστυνομικού Τμήματος. Είστε γελασμένοι αν νομίζετε ότι με μερικές ΕΔΕ και με κάποιες ποινές-χάδια θα ξεμπερδέψετε με τις μεγάλες ευθύνες σας. Ούτε προφανώς είναι θέμα ελλιπούς εκπαίδευσης και πρωτοκόλλων που δεν εφαρμόζονται, όπως διακινούσαν τα κυβερνητικά επιτελεία για να ξεπλυθούν από τις ευθύνες τους. Και αυτό για να μην χαλάσει το παραμύθι τους ότι η Αστυνομία, δήθεν, εγγυάται την ασφάλεια όλων.

Τα ίδια βέβαια έλεγε και ο ΣΥΡΙΖΑ και το ΠΑΣΟΚ, προτείνοντας εκσυγχρονισμό κανονισμών και πρωτοκόλλων. Όμως, η Αστυνομία και συνολικά οι κατασταλτικοί μηχανισμοί από τη φύση τους είναι η σιδερένια γροθιά αυτού του διεφθαρμένου συστήματος απέναντι στον λαό, πολύ περισσότερο όταν αυτός ο λαός παλεύει, αγωνίζεται, διεκδικεί.

Δικαιοσύνη και προστασία σημαίνει να μπορεί μια γυναίκα να σταθεί στα πόδια της, δηλαδή να είναι κοινωνικά και οικονομικά ανεξάρτητη. Αυτό προϋποθέτει να έχει μόνιμη, σταθερή δουλειά, με σταθερό ωράριο και με μισθό που θα καλύπτει τις ανάγκες της ίδιας και των παιδιών της. Για ποια προστασία, λοιπόν, μιλάτε όταν με την πολιτική σας την καταδικάζετε στην ανασφάλεια της ευέλικτης εργασίας και του πετσοκομμένου εισοδήματος, στις υποβαθμισμένες και ιδιωτικοποιημένες υπηρεσίες υγείας και πρόνοιας, στη συνολική επιδείνωση των συνθηκών εργασίας και ζωής, στην ανεργία, στη φτώχεια; Και μην μας πείτε ότι αυτά δεν είναι της αρμοδιότητάς σας, γιατί το πιο κρίσιμο από όλα είναι να αποφευχθούν αυτά τα εγκλήματα. Εκεί κρίνεται η συνολική πολιτική αντιμετώπιση.

Άλλωστε, η αυστηροποίηση των ποινών που και τώρα φέρνετε έχει αποδειχθεί ότι δεν αποτρέπει και κανένα έγκλημα, γιατί τα εγκλήματα δεν αναπτύσσονται σε κοινωνικό κενό, είναι γέννημα θρέμμα μιας κοινωνίας εκμετάλλευσης, ενός συστήματος νόμιμης βίας, εκμετάλλευσης και καταπίεσης κάθε μορφής που φτάνει μέχρι και την εμπορευματοποίηση του ανθρώπινου σώματος για τα κέρδη. Αυτό είναι το έδαφος που αναπαράγει σάπιες αξίες και διαμορφώνει προσωπικότητες ικανές να διαπράξουν τα αποτρόπαια εγκλήματα της ενδοοικογενειακής βίας, της σεξουαλικής βίας, των βιασμών, των δολοφονιών γυναικών, ακόμα και μέσα στην οικογένεια.

Και, βέβαια, όλα αυτά τα αποτρόπαια εγκλήματα δεν μειώθηκαν όλα τα προηγούμενα χρόνια ό,τι αλλαγές κι αν έγιναν ούτε με την οριζόντια μείωση των ποινών από τον ΣΥΡΙΖΑ ούτε με την αυστηροποίησή τους από τη Νέα Δημοκρατία ούτε θα αλλάξει η κατάσταση απλά αν θεσμοθετηθεί η γυναικοκτονία ως τέτοια, όπως αποδεικνύεται και στις χώρες όπου αυτή έχει θεσμοθετηθεί, γιατί όλες οι παραπάνω προσεγγίσεις είναι αποσπασμένες και όχι τυχαία από τις αιτίες που γεννούν και αναπαράγουν το πρόβλημα.

Με το νομοσχέδιο προσπαθείτε να ξεπλύνετε τις ευθύνες σας, αλλά και τις ευθύνες της Ευρωπαϊκής Ένωσης που στη ζυγαριά του κόστους-οφέλους η προστασία της ανθρώπινης ζωής θεωρείται πάντα βαρίδι που πρέπει να πεταχτεί. Αυτές τις ευθύνες τις ξεπλένετε με συμπαραστάτη τα άλλα κόμματα που, επειδή συμφωνούν και με τις ευρωπαϊκές Οδηγίες και κατευθύνσεις και τις στηρίζουν αυτές, περιορίζουν τη συζήτηση, για παράδειγμα, μόνο στην αναποτελεσματικότητα των μέτρων. Όχι βεβαίως ότι δεν υπάρχει και τέτοια, δεν λέμε αυτό.

Γι’ αυτό και σήμερα, όμως, όλοι πίνετε νερό στο όνομα της ευρωπαϊκής Οδηγίας 1835/2024, που ενσωματώνει το νομοσχέδιο αυτό και ο τσακωμός εδώ μέσα είναι αν αυτή η ενσωμάτωση γίνεται πρόχειρα ή μερικώς. Πολύ βολικός σας λέμε είναι για τη Νέα Δημοκρατία ένας τέτοιος τσακωμός.

Όμως, με την πολιτική όλων των κυβερνήσεων και την κατεύθυνση της Ευρωπαϊκής Ένωσης, που αποδέχονται ως μονόδρομο αυτή την πολιτική, όχι μόνο δεν καταργούνται οι οικονομικοί και κοινωνικοί παράγοντες που δημιουργούν τους δράστες, αλλά αντίθετα διατηρούνται τα δεσμά που δυσκολεύουν μια γυναίκα να απαλλαγεί από μια βίαιη, κακοποιητική σχέση και περιβάλλον, γιατί η πολιτική αυτή επιδεινώνει συνεχώς τους όρους και τις συνθήκες ζωής των εργαζομένων, ειδικότερα των γυναικών.

Η Ευρωπαϊκή Ένωση, για παράδειγμα, θεωρεί μη επιλέξιμο κόστος την προστασία των κακοποιημένων γυναικών και των παιδιών τους αναθέτοντάς τη σε προγράμματα με ημερομηνία λήξης για συμβουλευτικά κέντρα και ξενώνες, με εργαζόμενους δηλαδή εκεί μέσα που δουλεύουν για μήνες απλήρωτοι, όπως πρόσφατα οι εργαζόμενοι της τηλεφωνικής γραμμής 15900. Δεν είναι, βέβαια, πρωτοτυπία μόνο της δικής σας Κυβέρνησης. Τα ίδια πάνω-κάτω συνέβαιναν και με προηγούμενες αναθέτοντας όλο και μεγαλύτερο μερίδιο της κρατικής χρηματοδότησης σε ΜΚΟ, ώστε να απαλλάσσεται το κράτος από την αντίστοιχη ευθύνη, γιατί η πολιτική της Ευρωπαϊκής Ένωσης και όλων των κυβερνήσεών σας αξιοποιεί ακόμα και αυτό το ζήτημα ως πεδίο μόνο κερδοφορίας με το βλέμμα στραμμένο στους ιδιώτες και στην τσέπη τους. Η ίδια αυτή η Οδηγία που ενσωματώνεται στο νομοσχέδιο αναβαθμίζει και άλλο τον ρόλο τους.

Υπάρχει και ένα άλλο κρίσιμο ζήτημα, κύριοι της Κυβέρνησης. Ό,τι και να λέτε η αλήθεια είναι πως με το συγκεκριμένο νομοσχέδιο δεν προστατεύετε ούτε τα πιο ευάλωτα θύματα αυτής της κοινωνίας, τα παιδιά, όσα κροκοδείλια δάκρυα και αν ρίχνετε. Και όχι μόνο αυτό, αλλά αξιοποιείτε και μεγεθύνετε ένα υπαρκτό κοινωνικό πρόβλημα, αυτό της λεγόμενης νεανικής παραβατικότητας, γενικότερα της εγκληματικότητας, για να φέρετε ένα νέο πακέτο αυστηροποίησης του Ποινικού Δικαίου.

Ο στόχος σας είναι διπλός: Από τη μια να μεταθέσετε τις ευθύνες του κράτους στην ατομική ευθύνη και στην οικογένεια και, από την άλλη, να ενισχύσετε συνολικά το καταστατικό πλαίσιο με αντιδραστικές ρυθμίσεις και ποινές που έρχονται για να μείνουν.

Σας το έχουμε ξαναπεί. Δεν υπάρχουν επικίνδυνα παιδιά, αλλά παιδιά που κινδυνεύουν. Η αντιδραστική και αντιεπιστημονική λογική που διαπερνά αυτό το νομοσχέδιο ότι με πιο αυστηρές ποινές, με γενίκευση της προφυλάκισης, με περισσότερη καταστολή θα μειωθεί τάχα η εγκληματικότητα είναι άκρως επικίνδυνη ιδιαίτερα για τις νεότερες ηλικίες. Σε λίγο θα εξομοιώσετε πλήρως την ποινική μεταχείριση των ανηλίκων με αυτή των ενηλίκων.

Είναι χαρακτηριστική η απαράδεκτη πρόβλεψη για την αντικατάσταση των αναμορφωτικών μέτρων με περιορισμό σε ειδικό κατάστημα κράτησης νέων, δηλαδή φυλακή ανηλίκων. Και αυτά ενώ έχετε ήδη θεσμοθετήσει μέτρα γενικής αστυνόμευσης σε σχολεία και χώρους όπου συχνάζει η νεολαία, με προσαγωγές στον σωρό, αξιοποιώντας τα όποια φαινόμενα επιθετικότητας ανηλίκων για περισσότερη καταστολή και αστυνομοκρατία. Έτσι όπως πάτε θα επαναφέρετε εκείνον τον απαίσιο ν.4000/1958 περί τεντιμποϊσμού.

Όμως, όλες οι έρευνες δείχνουν ότι η φυλακή δεν οδηγεί σε σωφρονισμό, δεν μειώνει την υποτροπή. Το αντίθετο συμβαίνει. Είναι τραυματική για την ψυχοκοινωνική ανάπτυξη των παιδιών ή νεαρών ενηλίκων. Τα στιγματίζουν, τα εξοικειώνουν με το έγκλημα, τα προετοιμάζουν εκεί μέσα και τα φέρνουν αντιμέτωπα με ακόμα μεγαλύτερους κινδύνους. Είναι γνωστή η άθλια κατάσταση που επικρατεί στα ειδικά καταστήματα κράτησης νέων, δηλαδή στις φυλακές ανηλίκων, με την πληρότητα να είναι σχεδόν διπλάσια από τη χωρητικότητά τους.

Η αντιμετώπιση των ανηλίκων δεν πρέπει να κυριαρχείται από την τιμωρητική λογική, αλλά από την αναμορφωτική, επανορθωτική, την επιείκεια και κυρίως την παροχή ευκαιριών για μορφωτική βελτίωση, επαγγελματική και κοινωνική επανένταξη, τη στήριξη των κοινωνικών δομών και των οικογενειών τους. Και είναι πολλά τα παραδείγματα νέων που μπόρεσαν να ξεφύγουν από επικίνδυνες και παραβατικές καταστάσεις με την προϋπόθεση, όμως, να έχουν την απαραίτητη στήριξη και φροντίδα.

Την ίδια ώρα με τις διατάξεις για την παραμέληση εποπτείας ανηλίκου επιρρίπτετε αποκλειστικά στην οικογένεια την ευθύνη για τα νοσηρά φαινόμενα που γεννιούνται στο έδαφος αυτού του συστήματος. Απειλείτε τους γονείς με ποινές φυλάκισης έως πέντε ετών, με εξοντωτικές ποινές τουλάχιστον 10.000 ευρώ. Τι κάνετε, δηλαδή; Όχι μόνο δεν στηρίζετε λαϊκές οικογένειες, αλλά τις στοχοποιείτε κιόλας. Ρίχνετε το φταίξιμο στα λαϊκά σπίτια που παλεύουν για να επιβιώσουν σε εξοντωτικές συνθήκες αυξανόμενης ακρίβειας, άθλιων εμπορευματοποιημένων υπηρεσιών εκπαίδευσης, υγείας, αθλητισμού και πολιτισμού.

Δεν αρνούμαστε καθόλου το μερίδιο ευθύνης που αναλογεί στην οικογένεια, στους γονείς. Όμως, ειδικά στη συγκεκριμένη σημερινή κοινωνία δεν είναι ευθύνη των γονέων μια σειρά νοσηρών φαινομένων, με τα οποία εκδηλώνεται η νεανική παραβατικότητα. Αυτά είναι προϊόντα της σαπίλας αυτού του συστήματος, που στηρίζεται στη στυγνή εκμετάλλευση, που τσαλαπατά ανάγκες και όνειρα των νέων παιδιών, των νέων ανθρώπων, του καπιταλιστικού συστήματος δηλαδή, που βασίζεται στον ανταγωνισμό, τον ατομισμό, που καλλιεργούνται και από το εκπαιδευτικό σύστημα και που διαχέονται μέσα από πολλά κανάλια, όπως τα μέσα ενημέρωσης, το διαδίκτυο, τα μέσα κοινωνικής δικτύωσης.

Την ίδια ώρα ο Πρωθυπουργός στη φιέστα που διοργάνωσε για την προστασία των νέων από το υπαρκτό πρόβλημα του εθισμού στο διαδίκτυο περιορίστηκε σε κλήσεις προς τις ψηφιακές πλατφόρμες, δηλαδή τα ψηφιακά μεγαθήρια που πατούν επί πτωμάτων, εδώ που τα λέμε, για τα κέρδη τους. Ναι, στα ψηφιακά μονοπώλια, που ούτως η άλλως στηρίζετε και με την οικονομική φορολογική πολιτική σας, κάνετε τέτοιες εκκλήσεις. Σε αυτούς που δεν ξέρουν τι έχουν κάνετε απλά εκκλήσεις και στους γονείς, που οι περισσότεροι είναι μεροκαματιάρηδες, μοιράζετε ποινές φυλάκισης και εξοντωτικές χρηματικές ποινές και πρόστιμα.

Εμείς υπερασπιζόμαστε και παλεύουμε μαζί με τους μαθητές, μαζί με τους γονείς και τους εκπαιδευτικούς για τη συνολική αλλαγή της κατάστασης, μαζί με άμεσα και επείγοντα μέτρα, που θα έχουν στο επίκεντρο πρώτα και κύρια τα σχολεία, το εκπαιδευτικό σύστημα, όπως για την άμεση κάλυψη των τεράστιων κενών σε ψυχολόγους, κοινωνικούς λειτουργούς, που σήμερα διακτινίζονται σε διαφορετικά εντελώς σχολεία μέσα σε μια βδομάδα, σε μία μόνο μέρα εβδομαδιαίως σε κάθε σχολείο. Και μιλάμε για σχολεία με εκατοντάδες μαθητές.

Αναφέρομαι όμως και σε άλλα μέτρα, που αφορούν την υγεία, την πρόνοια, τη στήριξη, μεταξύ άλλων, των δημόσιων παιδοψυχιατρικών υπηρεσιών, που είναι σε δραματική κατάσταση, με την αναμονή για μια ψυχιατρική γνωμάτευση να φτάνει τους επτά και οκτώ μήνες. Αναφέρομαι επίσης και στην άμεση στελέχωση των ακραία απαξιωμένων υπηρεσιών επιμελητών στα δικαστήρια ανηλίκων.

Αυτές τις δίκαιες διεκδικήσεις θα τις βρείτε απέναντί σας και αυτό το ξέρετε. Γι’ αυτό αξιοποιείτε κάθε ευκαιρία για να καταστείλετε αγώνες του εργατικού λαϊκού, του νεολαιίστικου κινήματος. Φτάνετε σε τέτοιο σημείο που αξιοποιείτε ακόμα και τα σοβαρά κοινωνικά φαινόμενα σαν αυτά που συζητάμε σήμερα για να περάσετε κατασταλτικά σχέδια.

Κυρίες και κύριοι της Νέας Δημοκρατίας, στο όνομα της αντιμετώπισης της εγκληματικότητας ή παραβατικότητας ανοίγετε πολύ επικίνδυνους δρόμους με αντιδραστικά μέτρα στα οποία εναντιώνονται και πολλοί επιστήμονες – νομικοί. Κάνετε υποχρεωτική την προφυλάκιση ακόμα και για κάποια πλημμελήματα. Παρατείνετε την κράτηση. Απαγορεύετε τη μετατροπή ή την αναστολή της ποινής.

Αντίστοιχα επικίνδυνη είναι η ενίσχυση του άρθρου 184 του Ποινικού Κώδικα για τη διέγερση σε διάπραξη εγκλημάτων, βιαιοπραγίες ή διχόνοια, με την οποία διευρύνετε τις δυνατότητες για να διώκεται η έκφραση, η αγωνιστική σκέψη και δράση.

Είναι γνωστό πια πού οδηγεί η νομοθεσία και αυτές οι κατευθύνσεις της Ευρωπαϊκής Ένωσης περί αντιμετώπισης της βίαιης έκφρασης, της ρητορικής μίσους και άλλα, που απογειώνουν τη λογοκρισία και τις διώξεις, παραδείγματος χάριν, σε βάρος όσων καταδικάζουν σήμερα τη γενοκτονία του παλαιστινιακού λαού, την εγκληματική πολιτική των Ηνωμένων Πολιτειών Αμερικής, του ΝΑΤΟ, της Ευρωπαϊκής Ένωσης, του κράτους – δολοφόνου, του Ισραήλ.

Είναι τέτοια η πρεμούρα σας που εκτίθεστε. Φέρνετε ακόμα και αντιδραστικές διατάξεις άσχετες με το βασικό θέμα του δικού σας νομοσχεδίου, όπως η διάταξη που προσθέτει ως αυτοτελές ποινικό αδίκημα αυτό που εσείς ψευδεπίγραφα ονομάζετε ως παρεμπόδιση δικαιοσύνης. Σας δηλώνουμε από τώρα ότι δεν πρόκειται να σας αφήσουμε να την χρησιμοποιήσετε σε βάρος του εργατικού λαϊκού κινήματος.

Βέβαια, δεν ξεχνάμε πως αυτή η ένταση της καταστολής έχει ιστορία. Είναι διαχρονική ευθύνη και άλλων προηγούμενων κυβερνήσεων και έχει και τη «σφραγίδα» της Ευρωπαϊκής Ένωσης, για να μην ξεχνιόμαστε.

Γι’ αυτό είναι τουλάχιστον προκλητική η κάλπικη αντιπαράθεση και κριτική του ΠΑΣΟΚ, του ΣΥΡΙΖΑ, άλλων κομμάτων, που χρεώνουν αποκλειστικά στην Κυβέρνηση της Νέας Δημοκρατίας αυταρχισμό, και εξεγείρονται τάχα ενάντια στα αυστηρά μέτρα και τις ποινές.

Εμείς όμως δεν ξεχνάμε ούτε στιγμή ότι όλα τα κόμματα που κυβερνήσατε, μαζί με τους κατά καιρούς συνοδοιπόρους σας, χέρι-χέρι χτίσατε το κατασταλτικό αντιλαϊκό νομοθετικό τερατούργημα. Ο καθένας έβαζε και το «λιθαράκι» του σε αυτό.

Εννοούμε αυτό το νομοθετικό τερατούργημα, που έχετε οικοδομήσει εναλλάξ, και το οποίο προσπαθεί να ποινικοποιήσει εργατικούς λαϊκούς αγώνες. Αντιμετωπίζει με ΜΑΤ και καταστολή τις δίκαιες κινητοποιήσεις των εργαζομένων. Έχει επιστρατεύσει επανειλημμένα τα ιδιώνυμα σε βάρος των αγώνων ενάντια σε πλειστηριασμούς. Έχει φτάσει να ποινικοποιήσει ακόμα και την προοδευτική σκέψη και άποψη.

Γι’ αυτό, εσείς του ΠΑΣΟΚ και του ΣΥΡΙΖΑ και οι υπόλοιποι συνοδοιπόροι σας δεν είπατε λέξη για το άλλο σκέλος του νομοσχεδίου, αυτό που ενισχύει ακόμα περισσότερο τον αντιδραστικό μηχανισμό της Eurojust, όπως με το προληπτικό φακέλωμα προσωπικών δεδομένων ακόμα και για πρόσωπα για τα οποία δεν υπάρχουν αποδείξεις, αλλά μόνον ενδείξεις σοβαρές, όπως τις ονομάζετε, ότι είναι έτοιμα να διαπράξουν κάποια αξιόποινη πράξη. Ό,τι θέλεις βέβαια χωράει μέσα σε τέτοιες διατυπώσεις.

Σας το λέμε ακόμα μια φορά. Δεν θα τα καταφέρετε τελικά, δεν θα νομιμοποιήσετε μέσα στον ελληνικό λαό τέτοια αντιδραστικά μέτρα. Δεν θα καταφέρετε να τον πείσετε ότι κινδυνεύει από τα πάντα όλα, εκτός από τη βία και τα εγκλήματα που παράγει η δική σας πολιτική.

Στο έγκλημα στα Τέμπη, για παράδειγμα, όσο και αν τα έχετε δώσει όλα προσπαθώντας να το κουκουλώσετε, συνεχώς στο φως της δημοσιότητας έρχονται νέα ντοκουμέντα, νέα ευρήματα, που αποδεικνύουν ότι δεκάδες άνθρωποι, νέα παιδιά οι περισσότεροι, δεν χάθηκαν από την ίδια την αποτρόπαια σύγκρουση, αλλά χάθηκαν άδικα από την πυρκαγιά που ξέσπασε μετά. Ξέρετε όλοι σας ότι δεκάδες παιδιά θα μπορούσαν να είχαν σωθεί, παιδιά δικά σας, δικά μας, όλου του λαού.

Έχετε εγκληματική ευθύνη. Οφείλετε να απολογηθείτε για το συνολικό έγκλημα, να απολογηθείτε ειδικά για το τι πραγματικά προκάλεσε τη θανατηφόρα έκρηξη. Να απολογηθείτε και για την εκτεταμένη αλλοίωση του τόπου του εγκλήματος πριν τη συλλογή του απαραίτητου αποδεικτικού υλικού και για την καταστροφή κρίσιμου βιντεοληπτικού υλικού της εμπορικής αμαξοστοιχίας που αναζητήθηκε με πολύ μεγάλη καθυστέρηση και για την προβληματική ανάκτηση ηχητικών καταγραφών από τις επίμαχες συνομιλίες των εμπλεκομένων σταθμαρχών, μηχανοδηγών και άλλων.

Έχετε ευθύνη και πρέπει να απολογηθείτε για την αδικαιολόγητη μη ένταξη από τις ανακριτικές αρχές εμπειρογνωμόνων ειδικών στο αντικείμενο της έκρηξης και της πυρκαγιάς, για τη σύνταξη της αρχικής έκθεσης και τόσα άλλα.

Έχετε ευθύνη και πρέπει να απολογηθείτε για την εξόφθαλμη προσπάθεια συγκάλυψης, να απολογηθείτε και να τιμωρηθείτε αυστηρά όσοι και όσες ευθύνεστε γι’ αυτά.

Τώρα φέρνετε, εδώ που τα λέμε, και μια πολύ αμφιλεγόμενη διάταξη, αν όχι φωτογραφική, συγκροτώντας επιτροπή που μπορεί να επανεξετάζει και τις ιατροδικαστικές εκθέσεις, με επικεφαλής τον ιατροδικαστή που ήταν υπεύθυνος για τη διερεύνηση των αιτιών θανάτου των θυμάτων τότε των Τεμπών, του οποίου μάλιστα τη θητεία πριν λίγο καιρό φωτογραφικά πάλι παρατείνατε λίγο πριν τη συνταξιοδότησή του. Μόνο ερωτηματικά γεννούν όλα αυτά και δεν πείθουν οι εξηγήσεις που δίνετε.

Σε ό,τι μας αφορά, εμείς θα συνεχίσουμε να παλεύουμε μαζί με τον λαό και τα παιδιά του, για να ανατραπεί η άδικη και επαίσχυντη πολιτική σας, για να παρθούν άμεσα μέτρα προστασίας στήριξης του εργαζόμενου λαού και ειδικά των γυναικών, ειδικά της νέας γενιάς, της παιδικής και εφηβικής ηλικίας. Και δεν θα σταματήσουμε μέχρι να δημιουργηθούν όλες οι προϋποθέσεις ώστε να ικανοποιηθούν ολόπλευρα οι ανάγκες του λαού, να ξεριζωθούν οι αιτίες της πολύμορφης βίας, που τσακίζει τις ζωές ειδικά των γυναικών και των παιδιών των λαϊκών στρωμάτων.

Είμαστε ακράδαντα πεπεισμένοι και όσο περνάει ο καιρός και καταλαγιάζει ο κουρνιαχτός μεγαλώνει η απόλυτη βεβαιότητα ότι αξίζει ο αγώνας όλο και περισσότερων ανθρώπων μαζί με το ΚΚΕ, για να φτάσουμε σε ένα άλλο ανώτερο κοινωνικό σύστημα, τον σοσιαλισμό, καταργώντας τη βία, την απανθρωπιά, την εκμετάλλευση ανθρώπου από άνθρωπο που βρίσκεται στο DNA αυτού του βάρβαρου σημερινού συστήματος που εσείς προσκυνάτε. Αυτό το σύστημα που στα σπάργανα του, δηλαδή αυτό που εμείς οραματιζόμαστε και θέλουμε, στην πρώτη του απόπειρα να επικρατήσει έναντι του καπιταλισμού-ιμπεριαλισμού πρόσφερε δικαιώματα και κατακτήσεις στους εργάτες, στις γυναίκες, στα παιδιά και στους αδικημένους σάς στοιχειώνει ακόμα και σήμερα, αφού ήδη από τον περασμένο αιώνα στα πρώτα βήματά του προστάτεψε ειδικά τις γυναίκες και τους νέους και διαμόρφωσε ανώτερους όρους ζωής για τη συντριπτική πλειοψηφία των εργαζομένων.

Είστε βαθιά γελασμένοι αν νομίζετε ότι μπορείτε να πείσετε τους εργαζόμενους να εμπιστευτούν την προστασία και την ασφάλειά τους, τη δική τους και των παιδιών τους, σε αυτό το κράτος, στους νόμους σας, στο αντιδραστικό νομικό πλαίσιο που ενισχύεται και με αυτό το νομοσχέδιο, όταν μάλιστα η Κυβέρνησή σας με τη στήριξη και άλλων κομμάτων πρωτοστατεί στους πολεμικούς σχεδιασμούς των συμμάχων σας που εξελίσσονται στην περιοχή μας. Και αυτό, βέβαια, δεν πρόκειται να ανακοπεί με την εκλογή του Τραμπ, για την οποία ακούμε και διαβάζουμε τα πάντα, χωρίς όμως να φωτίζεται το πιο κρίσιμο ζήτημα, ότι στην εκλογή Τραμπ οδήγησε η ίδια η αντιπαράθεση στο εσωτερικό της άρχουσας τάξης των Ηνωμένων Πολιτειών Αμερικής για το πώς θα διατηρηθεί η πρωτοκαθεδρία τους στο παγκόσμιο ιμπεριαλιστικό σύστημα έναντι της Κίνας και των συμμάχων της. Και ξέρετε καλά πως αυτή η διαμάχη δεν πρόκειται να λήξει αναίμακτα.

Και αυτό το λέω όχι για τους αμερικανόθρεφτους προπαγανδιστές που δεν τους ενδιαφέρει αν γελοιοποιούνται με τις εκάστοτε αναλύσεις τους, ακόμα και όταν βλέπουν «φάτσα κάρτα» τον υπερυπουργό του Τραμπ, τον Μασκ, να υψώνει το χέρι σε ναζιστικό χαιρετισμό, αλλά το λέω κυρίως για όσους εμφανίζονται αισιόδοξοι για τη δήθεν φιλειρηνική ιμπεριαλιστική πολιτική που θα ακολουθήσει η νέα κυβέρνηση των ΗΠΑ.

Σας είπαμε από την πρώτη στιγμή ότι η Ελλάδα θα εξακολουθήσει να είναι το πρωτοπαλίκαρο των αμερικανονατοϊκών σχεδιασμών και η αλήθεια είναι πως δεν χάνετε ευκαιρία να μας επιβεβαιώνετε καθημερινά. Μόλις προχθές ο κ. Μητσοτάκης όχι μόνο επιβεβαίωσε ότι οι σχέσεις ανάμεσα στις δύο κυβερνήσεις είναι καλύτερες από ποτέ, αλλά έδωσε και δίκιο στον νέο Αμερικανό Πρόεδρο, γιατί ζητάει από τους Ευρωπαίους να αναλάβουν περισσότερες ευθύνες ως προς τις δαπάνες στην πολεμική οικονομία για τις ανάγκες των ιμπεριαλιστικών πολέμων τους.

Δεν είναι, βέβαια, η πρώτη φορά που ο Πρωθυπουργός ως μπροστινός λαγός τούς ζητάει να δαπανηθούν περισσότερα χρήματα σε εθνικό, αλλά και σε ευρωπαϊκό επίπεδο για την πολεμική προετοιμασία. Πρόκειται για χρήματα που λείπουν και θα λείψουν ακόμα περισσότερο από την παιδεία, από την υγεία, από το εισόδημα και γενικότερα από τις βασικές λαϊκές ανάγκες.

Όμως, κι εσείς του ΣΥΡΙΖΑ τώρα με τον Τραμπ θυμηθήκαμε την άνοδο της ακροδεξιάς στην Αμερική και τις ευθύνες της Αριστεράς σας; Όταν στην πρώτη θητεία του διαβολικά καλού Προέδρου Τραμπ αναλαμβάνατε ρόλο σημαιοφόρου των συμφερόντων των ΗΠΑ στην Ελλάδα, στην περιοχή, δεν υπήρχε αυτός ο κίνδυνος; Ο δικός σας συγκυβερνήτης ο κ. Καμμένος δεν ήταν πρώτο τραπέζι πίστα στην τελετή ορκωμοσίας του Τραμπ μαζί με όλα τα άλλα παράσιτα τύπου Μασκ, Μπέζος και δεν συμμαζεύεται; Δεν ξέρατε ότι ήταν από τότε κολλητός τους; Δεν το ξέρατε, όταν τον βάζατε Υπουργό Άμυνας στην κυβέρνηση της «Πρώτη Φορά Αριστεράς» ή μήπως είδατε αργότερα το φως το αληθινό; Αυτοκριτική, όμως, δεν σας είδαμε να κάνετε ούτε μία φορά μέχρι σήμερα.

Εμείς από αυτό το Βήμα απευθυνόμαστε σε όλους όσοι και όσες κατανοούν πόσο επικίνδυνες είναι οι εξελίξεις. Και εδώ δεν χωράει ούτε εφησυχασμός ούτε αναμονή ούτε φυσικά νέες αυταπάτες, αλλά μόνο δράση, για να βάλουμε μπροστά τις δικές μας πραγματικές ανάγκες, δηλαδή τις ανάγκες του λαού μας, της χώρας μας και να ξεμπερδεύουμε επιτέλους με όλο αυτό το σύστημα της βαρβαρότητας, της ανασφάλειας, των πολέμων και των αλλεπάλληλων κρίσεων και όσους υπηρετούν όλα αυτά.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, όσον αφορά την αρχική αναφορά σας, επιτρέψτε μου να πω το εξής: Μπορώ να δεχτώ μια προσπάθεια από μέρους μου για την αυστηρή εφαρμογή του Κανονισμού. Αυτό νομίζω ότι γίνεται για να εξυπηρετηθούν όλοι οι Βουλευτές που είναι στο Κοινοβούλιο. Δεν μπορώ, όμως, να δεχτώ ότι στη διαχείριση αυτή γίνεται κάποια διάκριση από μέρους μου. Άλλωστε, αυτό αποδεικνύεται και από το γεγονός ότι δέχθηκα πυρά από πολλά κόμματα. Εγώ κρίνομαι και αξιολογούμαι από τους συναδέλφους Βουλευτές. Προσπαθώ πραγματικά να δώσω τη δυνατότητα σε όλους να μιλήσουν και γι’ αυτό καταβάλλω προσπάθεια να τηρηθεί ο Κανονισμός. Όμως, δεν κάνω καμία διάκριση σε σχέση με το πρόσωπο που βρίσκεται κάθε φορά στο Βήμα.

Παρακαλώ, κύριε Πρόεδρε.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Μία κουβέντα, κύριε Πρόεδρε. Ήταν απαράδεκτο το ύφος και ο τρόπος που απευθυνθήκατε στην ειδική αγορήτρια, στην εισηγήτρια του Κομμουνιστικού Κόμματος Ελλάδας. Ούτε είχε τελειώσει ούτε είχε παραβιαστεί ο χρόνος της ανοχής που δίνετε σε όλους, όπως και στους προηγούμενους εισηγητές, παρά το γεγονός ότι το κάνουν κι άλλοι, και εκπρόσωποι της δικής σας παράταξης και άλλων εδώ μέσα κόμματων. Και δεν εννοώ της δικής σας προσωπικά, αλλά εννοώ από εκεί που εκλέγεστε. Και αυτό δεν μπορεί παρά να επισημανθεί στην Ολομέλεια με την παράκληση να μην ξανασυμβεί. Διότι η επίκληση του Κανονισμού δεν μπορεί να γίνεται στα 16 λεπτά της Κομνηνάκα, όταν οι δύο προηγούμενοι εισηγητές έχουν μιλήσει 18, 19 και 30 λεπτά. Οι άλλοι παραβιάζουν τον χρόνο και το Προεδρείο της Βουλής το φέρνει στην Ολομέλεια, παραβιάζοντας τον ίδιο τον Κανονισμό αν μιλήσουμε με τους δικούς σας όρους. Το ότι, δηλαδή, δεν γίνεται ξεχωριστά η συζήτηση επί της αρχής για 15 λεπτά και ξεχωριστά η συζήτηση επί των άρθρων, δηλαδή για 5, 7 και 10 λεπτά για κάθε άρθρο, για όσο καταλήγει η Ολομέλεια και η Διάσκεψη των Προέδρων.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κι εγώ ευχαριστώ.

Χωρίς καμία πρόθεση για συνέχιση, δεν ήταν ακριβώς έτσι. Προφανώς δεν σας το μετέφεραν σωστά. Σε κάθε περίπτωση, εγώ προσπαθώ…

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ήμουν παρών. Ήμουν στο γραφείο μου και τα έβλεπα.

**ΠΡΟΕΔΡΕΥΩΝ (Γεώργιος Γεωργαντάς):** ... να τηρήσω τον Κανονισμό χωρίς καμία διάκριση απέναντι σε όλους τους συναδέλφους. Με αυστηρό τρόπο; Ίσως!

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Αν θέλετε, να το πάμε αυτό μέχρι το πρωί. Άλλοι τα κάνουν αυτά. Εγώ δεν τα κάνω. Μην το συνεχίζετε.

**ΠΡΟΕΔΡΕΥΩΝ (Γεώργιος Γεωργαντάς):** Δεν το συνεχίζω. Απλά και ο κ. Λαμπρούλης πολύ σωστά κάποτε υπερασπίστηκε την τήρηση του Κανονισμού, κάτι που πρέπει να κάνουμε όλοι οι Προεδρεύοντες.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Από όλους τους Αντιπροέδρους για τον Λαμπρούλη βρήκατε να πείτε;

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Επαναλαμβάνω ότι τον Κανονισμό δεν τον τηρείτε με αυτό τον τρόπο. Και μην το συνεχίζετε τώρα και αρχίσει αυτή η κουβέντα και πάει μέχρι το βράδυ, γιατί μπορεί να πάει μέχρι το βράδυ. Το έχουν κάνει άλλοι συνάδελφοί σας εδώ μέσα.

**ΠΡΟΕΔΡΕΥΩΝ (Γεώργιος Γεωργαντάς):** Δεν μπορώ να δεχτώ ότι υπάρχει η οποιαδήποτε πρόθεση διάκρισης από την πλευρά του Προεδρείου. Αυτό ήθελα να πω και τίποτα περισσότερο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Πάτρας (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Και τώρα περνάμε στον κατάλογο των ομιλητών. Τον λόγο έχει ο κ. Δημοσχάκης από τη Νέα Δημοκρατία και ακολουθεί ο Πρόεδρος της Ελληνικής Λύσης κ. Βελόπουλος.

Παρακαλώ, κύριε Δημοσχάκη, έχετε τον λόγο.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Κύριε Πρόεδρε, μου δίνετε τον λόγο για μισό λεπτό επί της διαδικασίας αν μου το επιτρέπει και ο κύριος συνάδελφος;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Κανέλλη, αν θέλετε, αμέσως μετά τον συνάδελφο, γιατί του έδωσα ήδη τον λόγο.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Για μισό λεπτό, κύριε Πρόεδρε.

Κύριε Πρόεδρε, μήπως θα ήταν δυνατόν να ακούγονται τρεις Βουλευτές και ένας Πρόεδρος, αφού μόνος σας είπατε ότι δεν προλαβαίνουν να ακουστούν οι Βουλευτές ή τρεις Βουλευτές και ένας Υπουργός ή τρεις και κάποιος άλλος; Έλεος!

**ΕΥΑΓΓΕΛΙΑ ΛΙΑΚΟΥΛΗ:** Το έχει αποφασίσει η Διάσκεψη των Προέδρων!

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Αν το πάτε ένας, ένας, ο τελευταίος Βουλευτής θα μιλήσει στις 6.00΄ το πρωί και αν μπουν ενδιάμεσα και οι Κοινοβουλευτικοί Εκπρόσωποι, υποβαθμίζετε μόνοι σας το Κοινοβούλιο και λόγω νομοσχεδίου θα σας πω καθ’ υποτροπήν! Υποτροπιάζετε σ’ αυτό!

**ΠΡΟΕΔΡΕΥΩΝ (Γεώργιος Γεωργαντάς):** Κυρία Κανέλλη, να σας πω λίγο το εξής: Όπως ξέρετε, με βάση τη Διάσκεψη των Προέδρων ανάμεσα στους Αρχηγούς των Κοινοβουλευτικών Ομάδων και στους Κοινοβουλευτικούς Εκπροσώπους, πρέπει να είναι οι ομιλίες δύο Βουλευτών. Ειδικά για σήμερα, επειδή πρέπει να αποχωρήσει ο κ. Βελόπουλος, γι’ αυτό θα είναι ενδιάμεσα μόνο ο συνάδελφος. Δύο συνάδελφοι πάντα είναι ανάμεσα. Σωστά το λέτε. Έχει αποφασίσει έτσι η Διάσκεψη των Προέδρων και έτσι θα τηρηθεί.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Να το λέγατε εσείς, λοιπόν, για να μη με αναγκάσετε να παρέμβω. Είπατε απλώς «ο κ. Βελόπουλος».

**ΠΡΟΕΔΡΕΥΩΝ (Γεώργιος Γεωργαντάς):** Μετά από έναν. Εντάξει. Αντί για δύο, ήταν μετά από έναν, ειδικά για σήμερα.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Αν το είχατε πει σωστά ότι ο κ. Βελόπουλος έχει δουλειά και θέλει να αποχωρήσει, δεν θα είχα παρέμβει. Άρα, κάντε τη δουλειά σας τόσο δα καλύτερα!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Με τον κ. Κουτσούμπα μίλησαν δύο Βουλευτές;

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Τι είναι αυτά που λέτε;

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο. Νομίζω ότι την αναγκαιότητα της τήρησης και το πώς τηρεί ο καθένας τον Κανονισμό το βλέπουμε όλοι μας. Ας την αφήσουμε την κουβέντα και ας πάμε στις ομιλίες και τις τοποθετήσεις.

Ορίστε, κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο υπό την υπογραφή και την επιμέλεια δύο νομικών πολιτικών –και όχι μόνο- ανταποκρινόμενο στις σύγχρονες ανάγκες και απαιτήσεις της ελληνικής κοινωνίας με όρους ευαισθησίας, δικαιοσύνης και αλληλεγγύης, δίνει μία ηχηρή και μόνιμη απάντηση στα φαινόμενα αδικίας και εκμετάλλευσης, καθώς και στην κάθε μορφής και κατηγορίας κακοποίηση, με τρόπο φυσικά καινοτόμο και μεταρρυθμιστικό. Καλύπτεται ένα ευρύ φάσμα διατάξεων, ενισχύοντας την προστασία των γυναικών, των ανηλίκων, των θυμάτων ενδοοικογενειακής βίας και εκσυγχρονίζοντας, επιπλέον, το νομικό σύστημα της χώρας που το έχει ανάγκη.

Ενσωματώνοντας την ευρωπαϊκή Οδηγία 2024/1385 και βελτιώνοντας υπάρχουσες διατάξεις του ν.3500/2006 ενισχύεται το εθνικό νομοθετικό πλαίσιο για την αντιμετώπιση της ενδοοικογενειακής βίας και της στήριξης των θυμάτων αυτής, καθώς και των διαφόρων μορφών βίας κατά των γυναικών, εξασφαλίζοντας νέα σύγχρονα νομικά εργαλεία για την προστασία του θύματος χωρίς ηλικιακές και λοιπές διακρίσεις.

Η Κυβέρνηση, ακόμα από την προηγούμενη κυβερνητική περίοδο, θεσμοθέτησε σημαντικά μέτρα και δράσεις για την ουσιαστική καταπολέμηση της έμφυλης και ενδοοικογενειακής βίας, το οποίο συνιστά πρωτίστως ένα ζήτημα κοινωνικής ηθικής.

Καταθέτοντας την εμπειρία μου από όλα τα αξιώματα που κατείχα θα ήθελα να υπενθυμίσω για λόγους ιστορικούς ότι το Αρχηγείο Ελληνικής Αστυνομίας και τα στελέχη που σχεδίασαν τη λαμπρή Ολυμπιάδα «Αθήνα 2004», συνέταξαν και υλοποίησαν το 2007 το καινοτόμο για τα χρονικά δεδομένα σχέδιο υπό την ονομασία «Ιλάειρα» -για την ιστορία και μόνον θα πρέπει να καταθέσω ότι η Ιλάειρα ήταν η πρώτη γυναίκα η οποία έπεσε θύμα εκμετάλλευσης στην αρχαία Ελλάδα- το οποίο διαχρονικά ήταν πρωτοποριακό και ολοκληρωμένο τόσο για την Ελλάδα, όσο και για την Ευρωπαϊκή Ένωση, με σκοπό την καταπολέμηση της εκμετάλλευσης και της εμπορίας ανθρώπων, το γνωστό trafficking, το οποίο είχε μετεξελιχθεί σε μία διεθνή και επικερδή επιχείρηση με τζίρο πολλών δισεκατομμυρίων ευρώ και με θύματα εκατομμύρια γυναίκες και παιδιά.

Αυτό αποτέλεσε ένα χρήσιμο εργαλείο το οποίο αξιοποίησαν όλες οι υπηρεσίες της εφαρμογής του νόμου, όλες οι αστυνομίες της νοτιοανατολικής Ευρώπης και οι συναφείς διεθνείς οργανισμοί, καθώς και χώρες της Ευρωπαϊκής Ένωσης που συμμετείχαν με τους αρχηγούς και τους επικεφαλής αυτών. Και, φυσικά, πρέπει να ληφθεί υπ’ όψιν ότι η όλη σχεδίαση και επιχείρηση ήταν υπό την αιγίδα του τότε Αντιπροέδρου της Ευρωπαϊκής Ένωσης Φράνκο Φρατίνι και Υπουργού Εξωτερικών μετέπειτα, με έναν κοινό στόχο, δηλαδή τη διεθνή επιβολή του νόμου μέσα από τη διασυνοριακή ευρωπαϊκή και διεθνή συνεργασία.

Επιπρόσθετα, οι τεχνολογικές εξελίξεις της εποχής έχουν φέρει στο προσκήνιο νέες μορφές εγκλημάτων, όπως η παρενοχλητική παρακολούθηση μέσω του διαδικτύου και η κυβερνοενόχληση της γενετήσιας αξιοπρέπειας, τα οποία αντιμετωπίζει η παρούσα νομοθετική πρωτοβουλία, ρυθμίζοντας το σκοτεινό πεδίο του διαδικτύου.

Παράλληλα, προβλέπονται διατάξεις για την προστασία των ανηλίκων και την καταπολέμηση μορφών επαναλαμβανόμενης εγκληματικής συμπεριφοράς, όπως η υποκίνηση σε επαιτεία μέσω κυκλωμάτων οργανωμένου εγκλήματος και όχι μόνον.

Πρωτοποριακές είναι και οι διατάξεις οι οποίες αφορούν την ευρωπαϊκή δικαστική συνεργασία και τη διοικητική δικαιοσύνη, προβλέποντας την ενίσχυση της συνεργασίας της χώρας με την ευρωπαϊκή μονάδα δικαστικής συνεργασίας, τη λεγόμενη Eurojust, εξασφαλίζοντας ότι η Ελλάδα παραμένει στην πρωτοπορία της διεθνούς συνεργασίας για τη δικαιοσύνη, βελτιώνοντας κατ’ αυτόν τον τρόπο τον δίαυλο ανταλλαγής πληροφοριών για διασυνοριακά εγκλήματα και ενισχύοντας την αποτελεσματικότητα κατά του οργανωμένου εγκλήματος.

Η κατοχή της καίριας θέσης της χώρας μας στις διακρατικές συνεργασίες για την πάταξη του οργανωμένου εγκλήματος και των διασυνοριακών εγκλημάτων είναι διαχρονική, γιατί πιστεύουμε σε αυτήν την αρχή. Χαρακτηριστικά, τον Νοέμβριο του 2006 συμμετείχα στην κορυφαία σύνοδο Task Force των αρχηγών αστυνομιών των κρατών-μελών του μεγαλύτερου περιφερειακού οργανισμού σε παγκόσμιο επίπεδο, του οργανισμού για την ασφάλεια και τη συνεργασία στην Ευρώπη, του γνωστού ΟΑΣΕ, που πραγματοποιήθηκε στις Βρυξέλλες. Στην ατζέντα των θεμάτων ήταν μεταξύ άλλων και η εμβάθυνση της αστυνομικής συνεργασίας για την αντιμετώπιση του διασυνοριακού οργανωμένου εγκλήματος, καθώς και η ανάγκη ενίσχυσης της κοινοτικής αστυνόμευσης σε εθνικό επίπεδο, καθώς και ο ρόλος της Αστυνομίας στο σύστημα λειτουργίας της ποινικής δικαιοσύνης.

Είκοσι χρόνια μετά, κυρίες και κύριοι συνάδελφοι, καθίσταται σαφές ότι η Ελλάδα αποδεδειγμένα δεν ολιγωρεί μπροστά στις σύγχρονες κρίσεις και απαιτήσεις, αλλά και στις προκλήσεις και παραμένει σε θέση ισχύος στη σκακιέρα της συναπόφασης και της συνεπιχείρησης και, μάλιστα, εκπαιδεύοντας τους ομολόγους μας στην ευρύτερη γειτονιά μας.

Κυρίες και κύριοι συνάδελφοι, η Κυβέρνηση με τους παρόντες Υπουργούς, με τους επιμελείς, με οραματικό και ουσιαστικό σχεδιασμό και αποτελεσματικότητα θωρακίζει την κοινωνία έναντι όλων των μορφών βίας, ενισχύοντας το αίσθημα ασφάλειας, δίνοντας έμφαση στις ευάλωτες ομάδες. Στα φαινόμενα των κακοποιητικών συμπεριφορών και κάθε μορφής βίας απαντούμε στοχευμένα με πρόγραμμα, με σχέδιο και με ουσία.

Για τον λόγο αυτόν καλώ όλα τα κόμματα με αίσθημα ευθύνης να υπερψηφίσουν το παρόν νομοσχέδιο προς όφελος των πολιτών, κάνοντας –αν χρειαστεί- ουσιαστικές και οραματικές προτάσεις, εφόσον έχουν.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Πρόεδρος της Ελληνικής Λύσης κ. Βελόπουλος.

Παρακαλώ, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Κύριε Υπουργέ, πραγματικά δεν περίμενα από εσάς να πέσετε σε μια τέτοια πολιτική περιδίνηση. Και αναφέρομαι στον κ. Καρακούκη. Δεν το περίμενα πραγματικά, διότι γι’ αυτό που κάνετε τώρα –το κάνει η Κυβέρνησή σας- ένας κακοπροαίρετος έξω θα έλεγε ότι μιλάμε για ένα οργανωμένο έγκλημα συγκάλυψης της εκρήξεως και της δολοφονίας ανθρώπων στα Τέμπη. Θα μπορούσε να το πει κάποιος κακοπροαίρετος. Ο Καρακούκης, που τον φέρνετε από το παράθυρο μέσα στο νομοσχέδιο, έχει εμπλακεί εμμέσως στην ιστορία με τα Τέμπη.

Τώρα ρωτώ εγώ εσάς: Δεν υπάρχουν άλλοι άξιοι ιατροδικαστές; Ένας άλλος, ρε παιδί μου, δεν υπάρχει; Να βρούμε έναν καλό και να τον βάλουμε εκεί. Θα σου πει ο άλλος απ’ έξω, ο γονιός που έχασε το παιδί του, εγώ που έχασα τον καλύτερο μου φίλο εκεί: «Κάτι θέλουν να κουκουλώσουν. Βάζουν τον δικό τους εκεί για να μην γίνει»!

Γιατί, κύριε Υπουργέ; Εξηγήστε μου τον λόγο. Αυτό δεν είναι λογική κυβέρνησης που θέλει να έχει την έξωθεν καλή μαρτυρία. Αναρωτιέμαι γιατί! Ο συγκεκριμένος έχει συνταξιοδοτηθεί και φέρατε ειδική τροπολογία μέσα στον νόμο, μια διάταξη, τον περάσατε και του επιμηκύνατε και τη σύνταξή του. Γιατί; Δεν υπάρχουν νέα παιδιά ιατροδικαστές που δεν είναι συνταξιούχοι, να βοηθήσουν στην εξιχνίαση των Τεμπών; Ρωτώ!

Μα, τι λέω τώρα εγώ στον κ. Φλωρίδη, αφού έχω μπροστά μου από τη «Διαύγεια» το έγγραφο, την απόφασή σας, που τον στέλνετε εσείς ο ίδιος προσωπικά τον Καρακούκη εκεί να ελέγξει τα Τέμπη. Και ρωτώ: Είναι δυνατόν να γίνονται αυτά τα πράγματα και να μιλάτε για δημοκρατία, με έπαρση και αλαζονεία εδώ μέσα όλοι στη Νέα Δημοκρατία;

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ δεν θα πω ότι ήμουν ο πρώτος που φώναζε από τότε με την έκρηξη από τα ξυλόλιο –τα είχα πει- και έρχονται άλλοι εδώ μιλάνε για τα Τέμπη ξαφνικά. Δεν με απασχολεί τόσο αυτό. Τι με απασχολεί; Να ησυχάσουν αυτές οι ψυχούλες που χάθηκαν και οι συγγενείς τους. Μπορούμε; Ρωτώ την Κυβέρνηση.

(Χειροκροτήματα από την πτέρυγα της Ελληνικής Λύσης)

Κι επειδή πραγματικά υπάρχει και περίσσιο θράσος από την Κυβέρνηση, κύριε Υπουργέ, βγαίνει ο κ. Μαρινάκης –άλλο παιδί και τούτο- τη Δευτέρα και δηλώνει ότι μόνο η δικαιοσύνη θα κρίνει τι συνέβη στα Τέμπη και όχι οι πραγματογνώμονες. Βγαίνει και λέει με θράσος ο δικός σας Κυβερνητικός Εκπρόσωπος ότι οι πραγματογνώμονες δεν θα κρίνουν τι έγινε στα Τέμπη. Δηλαδή, ο δικαστής ξέρει από εκρήξεις; Δεν ντρεπόσαστε λίγο; Ξέρει από ξυλόλιο; Ξέρει από εγκαύματα; Αυτό είπε! Η δήλωση του Μαρινάκη!

Αντιλαμβάνομαι ότι δεν σας αρέσει ο Κοκοτσάκης. Το αντιλαμβάνομαι! Ή έχετε μυαλό κουκούτσι ή θέλετε συγκάλυψη του εγκλήματος. Δεν δικαιολογείται διαφορετικά.

(Χειροκροτήματα από την πτέρυγα της Ελληνικής Λύσης)

Βάλτε έναν ανεξάρτητο εσείς. Να συμφωνήσουμε όλοι όμως και οι γονείς. Τόσο απλά είναι τα πράγματα. Αυτή η σφήνα στην ιστορία να βάλετε δικούς σας ανθρώπους! Θα μπορούσα να πω και άλλα πράγματα και να τα προσωποποιήσω για στρατηγούς, αδερφούς Βουλευτών, αλλά δεν μπαίνω σε αυτή τη διαδικασία. Δεν μπαίνω! Και δεν μπαίνω για έναν λόγο, γιατί εγώ σέβομαι τον θεσμικό ρόλο της Ελληνικής Λύσης εδώ μέσα και δεν κάνω προσωπικές επιθέσεις σε κανέναν.

(Χειροκροτήματα από την πτέρυγα της Ελληνικής Λύσης)

Λέω στον Υπουργό τώρα, μιας και μιλάμε για δικαιοσύνη, δείτε εδώ εικόνες από τα δικαστήρια της Άμφισσας. Ξέρετε τι είναι αυτά; Κοιτάξτε εδώ δικαστήρια! Καλώδια, τηλέφωνα, πάνω στην αίθουσα του δικαστηρίου! Σήμερα μου τα στείλανε. Δικαστήρια στην Άμφισσα: Βάλανε τα ντουί και τα πλαστικά πάνω στην ξύλινη πόρτα για να περάσεις να πας στην αίθουσα του δικαστηρίου. Κοιτάξτε να λύσετε τα βασικά, κύριε Φλωρίδη, στην Κυβέρνηση. Τουλάχιστον, τα βασικά!

Το καταθέτω για τα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πραγματικά είναι να απορεί κανείς γιατί αυτή η χώρα, η χώρα που γέννησε τη δημοκρατία, την Εκκλησία του Δήμου, η χώρα που γέννησε τη δικαιοσύνη, η χώρα που γέννησε –αν θέλετε- τον διάλογο μέσω των ρητόρων και μέσω των δικαστικών διενέξεων κατά την αρχαιότητα, όχι μόνο δεν έχει δικαιοσύνη, όχι μόνο δεν έχει υλικοτεχνική υποδομή, αλλά με παρόμοιες παρεμβάσεις που κάνετε σήμερα, βιάζετε την ουσία της δικαιοσύνης, αυτή που ψάχνει ο ελληνικός λαός!

Κάνατε την Ελλάδα Far West! Η Ελλάδα είναι Far West και χώρα μαφιόζων. Διαβάζω: Τούρκος σκοτώνει πατέρα τριών παιδιών στην Καλαμάτα χθες. Τούρκος σκοτώνει Έλληνα στο Παλαιό Φάληρο. Τούρκοι ανοίγουν πυρ στην Άνω Γλυφάδα, μέρα μεσημέρι. Τούρκοι δολοφόνησαν στην Αρτέμιδα πριν από έναν μήνα ένα παιδάκι.

Τέτοια δικαιοσύνη και ασφάλεια, κύριε Υπουργέ, είχαμε να δούμε από την εποχή του Ιμπραήμ Πασά, τότε που ήρθε στην Πελοπόννησο και αλώνιζε. Πού είναι η ασφάλεια; Πού είναι η δικαιοσύνη;

Κι επειδή πολλά λέγονται για συνεργασίες κομμάτων –άκουσα τον κ. Κασσελάκη με το ΠΑΣΟΚ, το ΠΑΣΟΚ με τον ΣΥΡΙΖΑ, το ΠΑΣΟΚ με τον Κασσελάκη, γίνεται χαμός, αχταρμάς- θα πω κάτι πολύ απλό. Τα κόμματα που έχουν βυθιστεί στη διαφθορά και έχουν διαφθείρει έναν ολόκληρο λαό όχι ως λαό αλλά ως κρατική δομή, τα κόμματα που ψηφίζουν υπέρ των ολιγαρχών, υπέρ των τραπεζιτών, υπέρ των «καπιτα-ληστών» και έχουν βουτήξει σε όλο το μέλι σαν τις μέλισσες, βούτηξαν όλοι μαζί και πολλοί εκ των πολιτικών έγιναν πάμπλουτοι γιατί είχαν θεία στη Νιγηρία, τώρα μιλούν για συνεργασίες.

Όπως λέει και ο Μάρκος Αυρήλιος, μιας και μιλάμε για μέλι και μέλισσες, όταν δεν συμφέρει στο μελίσσι, δεν συμφέρει και στη μέλισσα. Οπότε θα συνεργαστείτε, έτσι κι αλλιώς Νέα Δημοκρατία, ΠΑΣΟΚ και ΣΥΡΙΖΑ, έμμεσα ή άμεσα κάποια στιγμή, αφού ψηφίζετε τα ίδια νομοσχέδια υπέρ των καπιταλιστών και όχι των φτωχών.

Πήγε ο Υπουργός σήμερα στο Ασκληπιείο Βούλας. Ωραιότατα. Ωραία επίσκεψη, να τα ακούνε και τα παιδάκια και από πάνω. Πήγε και τα βρήκε όλα καλά. Αυτό συμβαίνει πάντοτε εδώ και τριάντα χρόνια, όταν ο Υπουργός πάει κάπου. Θυμάμαι και στον στρατό που λέγαμε ότι έρχεται ο στρατηγός, παιδιά, βάψτε, καθαρίστε, σκουπίστε, αποψίλωση από τα πεύκα, τις βελόνες, να μη φαίνονται όταν θα έρθει ο στρατηγός. Έτσι έγινε μάλλον και σήμερα. Πήγε ο άνθρωπος εκεί, είδε ότι είναι όλα καλά και βγήκε και είπε ότι όλα είναι καλά. Δηλαδή, δεν υπάρχουν προβλήματα, δεν υπάρχουν ράντζα, δεν υπάρχει έλλειψη προσωπικού είτε νοσηλευτικού είτε ιατρικού, όλα είναι καλά! Σαν να λέει: «Στο Ασκληπιείο της Βούλας όλα είναι καλά! Βουλώστε το! Και αν δεν έχετε χρήματα, θα πεθάνετε στις καρότσες», όπως πεθαίνουν πολλοί στις καρότσες, δυστυχώς. Το έχουμε δει το έργο πολλές φορές.

Πάμε τώρα στα υπόλοιπα, γιατί θα πιέσει και ο χρόνος και δεν θέλω να τον ξεπεράσω πολύ.

Τώρα λοιπόν βγαίνει ο Μαρινάκης και μας κατηγορεί -ο κ. Μαρινάκης, ο Κυβερνητικός σας Εκπρόσωπος, όχι ο γνωστός εφοπλιστής- ότι τα δεξιά κόμματα συκοφαντούν τον Πρωθυπουργό –μισό λεπτό- ότι συκοφαντούμε τον Πρωθυπουργό για την woke ατζέντα. Αυτό είπε σήμερα, δηλαδή ότι παραπληροφορούμε για δήθεν κυβίστηση του Μητσοτάκη για τα δύο φύλα, γιατί θέλουμε να προκαλέσουμε εμείς πολιτικό ζήτημα. Ένας άνθρωπος που δίχασε όλη την ελληνική κοινωνία με το γάμο των ομοφυλοφίλων και την τεκνοθεσία και δίχασε τους Έλληνες, θέλουμε εμείς να του δημιουργήσουμε πολιτικό ζήτημα. Αφού αυτός έκανε την κυβίστηση στον Μελισσανίδη! Εγώ την έκανα;

Και είπε και το εξής αμίμητο ο Μαρινάκης, ότι η Κυβέρνηση ποτέ δεν εφάρμοσε τις ακρότητες της woke ατζέντας. Μάλιστα. Τότε στα gay pride τι δουλειά είχαν οι εκπρόσωποί σας; Ακρότητα είναι να πηγαίνεις σε gay pride όπου έχουν το σύμβολό του Ιησού μας, την εικόνα, να μην πω πού. Πήγαν εκεί εκπρόσωποι της Νέας Δημοκρατίας και βγήκαν και φωτογραφίες όλοι μαζί.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Κάποιος, λοιπόν, να πει στον Πρωθυπουργό ότι εκτίθεται με τις κυβιστήσεις του. Άλλα λέει και άλλα κάνει. Έχει τετρακόσιους μετακλητούς η Νέα Δημοκρατία στο Μαξίμου. Τετρακόσιους! Πιο πολλούς και από τον Μπάιντεν! Δεν βρέθηκε ένας να τον ενημερώσει τον Μαρινάκη και τον κ. Μητσοτάκη ότι στο site του Πρωθυπουργού γράφει τα αντίθετα από αυτά που λέει ακόμη και σήμερα; Σήμερα εάν ανοίξετε το site του Πρωθυπουργού, τώρα που μιλάμε εδώ, σας διαβάζω τι γράφει: «Στην εθνική στρατηγική για την ισότητα των ΛΟΑΤΚΙ –στη σελίδα 61, στο site του Έλληνα Πρωθυπουργού- που είναι αναρτημένη με την έκφραση «φύλου», «μακριά από τις νόρμες της διμερούς αντίληψης για τα φύλα…» -ο δίφυλος ο χθεσινός, σημερινός τρίφυλος, τετράφυλος, πεντάφυλος. Έτσι λέει εδώ: μη δυαδικά άτομα εκτός του εμφυλίου κυρίαρχου διμερούς διπόλου, queer, μακριά από τις νόρμες της κανονικότητας και της διμερούς αντίληψης για τα φύλα, ΛΟΑΤΚΙ, οτιδήποτε πέρα από τις κανονικοποιήσεις. Μη δυαδικά άτομα δεν επιθυμούν να κατηγοριοποιούνται εντός του έμφυλου κυρίαρχου διμερούς διπόλου.

Η σελίδα του Πρωθυπουργού τα λέει αυτά. Μιλάει και για άλλα φύλα. Η επίσημη σελίδα του Πρωθυπουργού διαψεύδει και τον Πρωθυπουργό και τον Μαρινάκη ότι υπάρχουν δύο φύλα! Μπείτε στη σελίδα και διαβάστε την, σήμερα, τώρα που μιλάμε.

(Χειροκροτήματα από την πτέρυγα της Ελληνικής Λύσης)

Αυτό ξέρετε τι σημαίνει; Ή ότι δεν τα πιστεύει ο Πρωθυπουργός και έκανε κυβίστηση ή ότι τα πιστεύει και έχει ηλίθιους συνεργάτες. Ένα από τα δύο. Αποφασίστε. Διαλέξτε μόνοι σας. Εγώ δεν θα πω τι έχει και ποιος είναι. Διαλέξτε μόνοι σας.

Εδώ, όμως, έχουμε έναν νέο Ναπολέοντα Αυτοκράτορα. Τι έλεγε ο Ναπολέοντας; Στεναχωριούνται οι Βουλευτές της Νέας Δημοκρατίας. Όταν ψήφιζαν τον νόμο για τον γάμο ομοφυλοφίλων και στήριζαν την Κυβέρνηση, δεν στεναχωριόντουσαν όμως! Θα σας τα λέμε εδώ, δεν γίνεται! Τι έλεγε, λοιπόν, ο Ναπολέων; Τρία πράγματα δεν κάνεις στην πολιτική –αυτό κάνει ο Μητσοτάκης- δεν υποχωρείς, δεν ανακαλείς, δεν παραδέχεσαι τα λάθη σου.

Η διαφορά μας είναι μία, ότι θα πάθετε ό,τι και ο Ναπολέων. Έρχεται το Βατερλό του το εκλογικό και εκεί θα συντριβεί και η πολιτική του και ο ίδιος. Ακούστε που σας λέω.

(Χειροκροτήματα από την πτέρυγα της Ελληνικής Λύσης)

Πάμε παρακάτω, κυβιστήσεων η συνέχεια.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πρόεδρε, να σας διακόψω ένα λεπτό, εάν επιτρέπετε, για να υποδεχτούμε τα παιδιά που μας έχουν επισκεφθεί.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι βεβαίως.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα εννέα μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Δράμας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μακεδονία, να το λέμε! Ζήτω η Μακεδονία!

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Και η Δράμα!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι η ψευτομακεδονία. Μία είναι η Μακεδονία! Παιδιά μου, η Μακεδονία είναι Ελλάδα. Όχι, όμως, η ψευτομακεδονία.

(Χειροκροτήματα από την πτέρυγα της Ελληνικής Λύσης)

Δεν πειράζει, ενοχλούνται κάποιοι. Τι να κάνουμε;

Δεν άκουσες τι είπε ο Μίτσκοσκι ίσως. Ξέρεις τι είπε; Ότι διεκδικούν τη δική μας Μακεδονία. Το είπε χθες στις Ηνωμένες Πολιτείες. Ε, βέβαια, άμα είχαν όλοι τα μυαλά τα δικά σου, δεν θα υπήρχε η Μακεδονία σήμερα ως Ελλάδα, θα ήταν κάτω από τον Όλυμπο.

Εμείς θέλουμε τη συγκεκριμένη Ελλάδα, χωρίς να αλλάξουν τα σύνορα πουθενά.

(Χειροκροτήματα από την πτέρυγα της Ελληνικής Λύσης)

Και στην τελική να σας το πω και αλλιώς: Εμείς έχουμε δικαίωμα να οραματιζόμαστε μια ισχυρή Ελλάδα. Εσείς, αν θέλετε, παραμείνετε στη μιζέρια, τη φτώχεια αυτής της κακομούτσουνης, της μίζερης Ελλάδας. Ισχυρή Ελλάδα που δεν ανέχεται κανένα υβρίδιο κράτους να διεκδικεί τη Θεσσαλονίκη. Αυτό είπε ο Μίτσκοσκι. Να ξέρουμε και τι λέμε. Αυτόν στηρίξατε, αυτόν στηρίζετε.

Πάμε στις κυβιστήσεις της Νέας Δημοκρατίας. Ξέρετε, στην πολιτική αλλάζεις ρότα. Το αντιλαμβάνομαι. Δεν αντιλαμβάνομαι όμως το να βγαίνει η Ντόρα Μπακογιάννη τώρα και να λέει «δεν μπορώ να φανταστώ εγώ η ίδια πως υπάρχουν δεκαέξι φύλα» φύλλα. Τον νόμο για τον γάμο των ομοφυλοφίλων γιατί τον ψήφισε, αφού λέει ότι υπάρχουν πολλά φύλα;

(Θόρυβος από την πτέρυγα της Νέας Δημοκρατίας)

Δεν λέει ο νόμος δύο φύλα. Λέει «παντρευτείτε και υιοθετήστε παιδιά». Αυτό λέει ο δικός σας νόμος. Σας λέω η ιστοσελίδα του Πρωθυπουργού τι λέει. Λέει και για άλλα φύλα, τρία, τέσσερα, πέντε, queer, intersex. Σήμερα που μιλάμε τα λέει μέσα. Μπείτε στην ιστοσελίδα του. Θα την κατεβάσουν τώρα. Είμαι σίγουρος.

Μίλησε για εξορύξεις. Η κ. Μπακογιάννη με κορόιδευε από το 2007, 2008, 2009 εδώ μέσα. Όταν ήμουν εκεί πίσω, ήταν δίπλα μου -ήταν Υπουργός Εξωτερικών τότε- και με κορόιδευε για τα πετρέλαια. Και τώρα μιλά για εξορύξεις! Τι γίνεται; Είστε στη γραμμή της Ελληνικής Λύσης, στη γραμμή την πατριωτική, την κοινωνική, τη λαϊκή, αλλά αντιγράφετε. Και όταν αντιγράφεις, αντιγράφεις πολλές φορές και στραβά.

Η άποψή μου είναι η εξής: Με αυτά που κάνατε εδώ και πέντε, έξι χρόνια φέρατε τη νύχτα στην Ελλάδα, πτωχεύσατε τη χώρα. Πτώχευσαν οι Έλληνες, δεν υπάρχει μεσαία τάξη. Οι Έλληνες πολίτες δεν μπορούν να τα βγάλουν πέρα. Προσπαθείτε να αφανίσετε τη μοναδική -το τονίζω- φωνή που υπάρχει εδώ μέσα, που ενώνει τον πατριωτικό χώρο, το σάλπισμα ένωσης του πατριωτικού χώρου. Σας λέμε όμως ότι το αστέρι του πατριωτικού χώρου δεν σβήνει στη νύχτα, όσο σκοτεινοί και να είστε, όσο και αν θέλετε να μας φιμώσετε, όσο και αν θέλετε να μας καταστρέψετε, εμείς αφήνουμε εσάς στη νύχτα και το αστέρι θα λάμπει ψηλά στον ουρανό. Αυτός είναι ο πατριωτικός χώρος και ό,τι και αν κάνετε δεν αλλάζει, δεν γυρίζει το ποτάμι πίσω.

(Χειροκροτήματα από την πτέρυγα της Ελληνικής Λύσης)

Αφού, λοιπόν, λέτε ότι πάμε καλά στην οικονομία, γιατί δεν δίνουμε 13ο και 14ο μισθό; Δεν λέτε ότι πάει καλά η οικονομία; Δώστε στον Έλληνα 13ο και 14ο μισθό. Στους δημοσίους υπαλλήλους γιατί δεν δίνετε; Στους συνταξιούχους γιατί δεν δίνετε; Αφού πάει καλά η οικονομία, αφού είμαστε μια χαρά, αφού έχουμε πλεόνασμα, δώστε 13ο και 14ο μισθό. Και αν δεν ξέρετε πώς, ελάτε σε μας να σας πούμε πώς εμείς μπορούμε και θα δώσουμε 13ο και 14ο μισθό και πώς μπορούμε να δώσουμε και στους συνταξιούχους.

(Χειροκροτήματα από την πτέρυγα της Ελληνικής Λύσης)

Υπάρχει τρόπος. Πού να απολύσεις τώρα, όμως, τα βολεμένα παιδιά, τους τέσσερις χιλιάδες μετακλητούς στη Νέα Δημοκρατία! Πού να τους απολύσετε! Δικά σας παιδιά είναι. Δηλαδή τέσσερις χιλιάδες δικά σας παιδιά μπορούν να τρώνε καλά και οι υπόλοιποι Έλληνες να πεινούν. Όχι! Πρώτα θα τρώνε ψωμί όλοι οι Έλληνες και μετά τα δικά σας παιδιά.

(Χειροκροτήματα από την πτέρυγα της Ελληνικής Λύσης)

Πάμε και σε μία απόδειξη ότι κλέβετε τους Έλληνες. Ακούστε: Αυξημένος είναι κατά 400% ο ειδικός φόρος κατανάλωσης ενέργειας, εκατό φορές πάνω από τον ευρωπαϊκό μέσο όρο! Το ακούτε; Εκατό φορές πιο ακριβός! Περνάς τα σύνορα με τη Βουλγαρία και κάνει η βενζίνη 1,20, μου λένε. Τα παιδιά από τη Δράμα που μας παρακολουθούν και οι κάτοικοι της Δράμας φαντάζομαι -αν και στη Δράμα είναι αποκλεισμένοι, πρέπει να πάνε από μια άλλη πλευρά- το ξέρουν. Πηγαίνουν και ψωνίζουν στο Παρανέστι.

Η ακρίβεια τελειώνει τους Έλληνες. Καταλάβετέ το. Η υπερφορολόγηση τελειώνει τις επιχειρήσεις. Βρείτε έναν τρόπο. Οριζόντιο φόρο 15%. Σας το έχω πει χίλιες φορές. Εξαφανίστηκε η μεσαία τάξη.

Για εμάς στην Ελληνική Λύση -θα το πω και ας ακουστεί άκομψο για σας- η ακρίβεια είναι μία βία ταξική, είναι μια άδικη βία. Πετύχατε να κάνατε τη μεσαία τάξη φτωχή και ασκείτε βία, κάνετε μπούλινγκ στον φτωχό Έλληνα πολίτη.

Η ενέργεια σκοτώνει την οικονομία. Σας λέγαμε ως Ελληνική Λύση -τα έλεγα πριν εγώ ως Βουλευτής- από το 2019: Κάντε εξορύξεις. Μου έβγαινε ο Δένδιας, ο δελφίνος -κυβέρνηση δεν θα το πω για «Δελφινάριο», αλλά κυβέρνηση για γέλια- και έλεγε: Δεν θα κάνουμε Κόλπο του Μεξικού το Αιγαίο. Δεν θα κάνουμε εξορύξεις, έλεγε ο Πρωθυπουργός, Τώρα τις ξαναθυμηθήκατε. Γιατί όμως; Διότι βγήκε ο Τραμπ και είπε: Εξορύξεις, εξορύξεις, εξορύξεις.

(Χειροκροτήματα από την πτέρυγα της Ελληνικής Λύσης)

Εσείς τι κάνατε πέντε χρόνια; Βάζατε ανεμογεννήτριες και φωτοβολταϊκά, την πράσινη απάτη, δηλαδή. Τι λέμε εμείς; Θα ξηλώσουμε όλους τους ανεμόμυλους που βάλατε στην Ελλάδα, γιατί είναι ανεμόμυλοι, δεν δίνουν δωρεάν ρεύμα στους Έλληνες. Λέμε: Φωτοβολταϊκά θέλετε; Στα σπίτια των Ελλήνων για να έχουν δωρεάν ρεύμα οι Έλληνες και όχι στα χωράφια όπου παράγουμε πλούτο αγροτικό. Είναι εγκληματικά αυτά που κάνετε. Και τώρα ανακοινώνει ο ΔΕΔΔΗΕ ότι ζητάει αύξηση τελών χρήσης δικτύου 200 εκατομμύρια ευρώ, επειδή έχει ρευματοκλοπές και βλάβες στο δίκτυο. Άλλα 200 εκατομμύρια! Το σύνηθες υποζύγιο θα πληρώσει πάλι, ο πολίτης.

Και ενώ έχουμε πρόβλημα ενέργειας ως χώρα, βγαίνει ο Ρωμανός, που τον κάνατε και Βουλευτή, και λέει την μπούρδα του, ότι είμαστε απολύτως θωρακισμένοι διότι παίρνουμε φυσικό αέριο από τον Turk Stream. Δεν ξέρει ο άνθρωπος αυτός ότι το αέριο αυτό είναι και ρωσικό και οι Τούρκοι τα αρπάζουν. Δηλαδή είναι χαρούμενος που το παίρνει από τους Τούρκους και δίνει λεφτά και στους Ρώσους. Τι να πω; Γι’ αυτό σας λέω για μπούρδες. Αυτά είναι μπούρδες κανονικές. Αν τα έλεγε Βουλευτής δικός μας ή κάποιου άλλου κόμματος, θα το έκαναν σημαία όλα τα κανάλια. Τα κανάλια, όμως, αυτά τα κρύβουν, την μπουρδολογία συγκεκριμένων ανθρώπων.

Ξέρετε, λοιπόν, πώς μασουλάνε το κρατικό χρήμα οι φίλοι σας; Θα σας το πω τώρα: Με τον αέρα τον κοπανιστό. Ποιος είναι αυτός; Τα φωτοβολταϊκά παίρνουν επιδότηση από το Ταμείο Ανάκαμψης. Ξέρετε πώς τα παίρνουν τα λεφτά; Ως ψηφιακή αναβάθμιση. Δηλαδή παίρνουν δισεκατομμύρια ευρώ και τα περνάνε ως ψηφιακά τα φωτοβολταϊκά για να πάρουν γρήγορα τα λεφτά. Αυτό είναι απάτη, είναι κομπίνα, είναι μαφιόζικη λειτουργία. Το κατήγγειλαν οι ενεργειακοί επιθεωρητές οι οποίοι τα βλέπουν με τα μάτια τους. Παίρνουν τα λεφτά από το Ταμείο Ανάκαμψης που δίνονται με συγκεκριμένο τρόπο και λόγο και τα δίνετε εδώ γιατί βάζετε κωδικό ότι είναι ψηφιακό.

Τι να σας πω, ρε παιδιά; Σας λέμε πού είναι τα στραβά. Σας λέμε πού είναι τα καλά και πάτε πάντα στραβά. Πάτε στα καλά τουλάχιστον. Σκοτώνετε τη γεωργία. Έχουμε ήδη funds να κατάσχουν αγροτική γη και να τη μετατρέπουν σε μη παραγωγική. Η Ελλάδα κατέγραψε 25% μείωση της αγροτικής παραγωγής το 2023 και οι αγρότες πεινούν. Η επιχείρηση «αγροκτονία» συνεχίζεται από τη Νέα Δημοκρατία. Θέλετε να αφανίσετε τον πρωτογενή τομέα.

Οι αγρότες είναι στα μπλόκα. Θα μου πείτε ότι είθισται κάθε Ιανουάριο, Φεβρουάριο. Είθισται μεν, αλλά έχετε εθιστεί στο να θέλετε να αφανίσετε και να εξαφανίσετε την αγροτική παραγωγή, την κτηνοτροφική παραγωγή, τη μελισσοκομική παραγωγή και την αλιεία.

(Χειροκροτήματα από την πτέρυγα της Ελληνικής Λύσης)

Πώς κρατιέστε όρθιοι; Από την προπαγάνδα. Δεν μπορώ να ανταγωνιστώ ως Ελληνική Λύση τα δικά σας χρήματα, γιατί δεν είναι δικά σας χρήματα, είναι κρατικά.

Το 2024 συγκροτήθηκε το ΕΚΚΟΜΕΔ και έρχεται η Κυβέρνηση και δίνει 60 εκατομμύρια ευρώ σε αυτόν τον φορέα για να κάνουν woke ταινίες -δεν ξέρω-, παρακμιακά σίριαλ. Για σίριαλ, λέει, 60 εκατομμύρια ευρώ. Και για τον μέγα, τον τεράστιο Ιωάννη Καποδίστρια δεν βρέθηκε ευρώ να δώσει αυτή η Κυβέρνηση. Δίνουν, όμως, σε αυτούς οι οποίοι κάνουν παρακμιακά σίριαλ.

(Χειροκροτήματα από την πτέρυγα της Ελληνικής Λύσης)

Αυτή είναι η ποιοτική μας διαφορά. Εμείς έχουμε προσήλωση στις παραδοσιακές αρχές, στην ιστορία και τον πολιτισμό μας. Έχουμε προσήλωση στους τεράστιους αγώνες των Ελλήνων και κυρίως στην αγάπη του Έλληνα για την ιστορία του. Θα του διδάξουμε του Έλληνα ιστορία ελληνική και όχι πλασματική που διδάσκετε εσείς.

Στα Πρακτικά της Βουλής ο ΕΚΚΟΜΕΔ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε και στα εθνικά. Φέρατε τη χώρα πραγματικά πολύ χαμηλά. Βρυχώνται και τα ποντίκια απέναντί μας, τα ποντικάκια! Βγήκε ο Μίτσκοσκι -το είπα προηγουμένως- στις Ηνωμένες Πολιτείες και μίλησε για άλυτο και υπαρκτό μακεδονικό ζήτημα μεταξύ Ελλάδας και Σκοπίων, υπονοώντας μακεδονική μειονότητα στη Βόρεια Ελλάδα ξεκάθαρα. Το ελληνικό Υπουργείο Εξωτερικών τι είπε; «Η περαιτέρω πρόοδος στις διμερείς σχέσεις μεταξύ Βόρειας» λέει η Νέα Δημοκρατία, ψευτομακεδονίας δηλαδή «και η ομαλή συνέχιση της ευρωπαϊκής πορείας της γείτονος προϋποθέτουν τον πλήρη σεβασμό της Συμφωνίας των Πρεσπών».

Πού είναι οι χλαμύδες; Πού είναι οι σάρισες; Πού είναι τα δόρατα των συλλαλητηρίων; Πού πήγαν; Στο χρονοντούλαπο της ιστορίας; Τη Συμφωνία των Πρεσπών προδοτική τη λέγανε πολλοί Βουλευτές από τη Νέα Δημοκρατία. Δεν θα πω ο Άδωνις τι έλεγε. Έκανε και μαθήματα Ιστορίας! Τι έγινε;

Και εδώ λέει το εξής αμίμητο, παραδεχόμενο το Υπουργείο Εξωτερικών αλυτρωτικές διακηρύξεις: «Και βεβαίως» λέει ο κ. Γεραπετρίτης «την αποχή από αλυτρωτικές διακηρύξεις και αξιώσεις σε βάρος γειτονικών χωρών». «Τι θέλει να πει ο ποιητής», ο Υπουργός Εξωτερικών της Ελλάδος; Ότι οι Σκοπιανοί διεκδικούν ελληνικό έδαφος. Δηλαδή το υβρίδιο απειλεί και διεκδικεί από την Ελλάδα! Τόσο χαμηλά φέρατε την Ελλάδα! Καταγγείλτε τώρα την προδοτική Συμφωνία των Πρεσπών! Καλούμε τους Έλληνες να μην ψηφίσουν Νέα Δημοκρατία, να ψηφίσουν εμάς που θα την καταγγείλουμε.

(Χειροκροτήματα από την πτέρυγα της Ελληνικής Λύσης)

Και επειδή είστε η Κυβέρνηση της μούφας και της απάτης, της πολιτικής εξαπάτησης των Ελλήνων, ήρθε εδώ ο Άδωνις, αυτός ο απίστευτος τύπος, αυτός ο πολιτικάντης τύπος και έβαλε χέρι, αν δεν κάνω λάθος, σε εσάς για το Turkaegean και σ’ εμάς, την Ελληνική Λύση, ότι δηλαδή πέτυχε μια περήφανη νίκη, νίκησε ο Άδωνις και η Κυβέρνηση, «Turkaegean δεν υπάρχει» μας έλεγε εδώ ο πολιτικός νάνος, ο πολιτικός απατεώνας. Γιατί αν λες συνειδητά, συνειδητό ψέμα…

**ΔΙΟΝΥΣΙΟΣ ΧΑΤΖΗΔΑΚΗΣ:** Για το όνομα του Θεού!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε λίγο, μη βιάζεστε. Μισό λεπτό.

Σε έκθεση στο Ελσίνκι για τον τουρισμό -εδώ με στοιχεία θα μιλάμε. Είναι πολιτική εξαπάτηση να λες ψέματα συνειδητά, εξαπατάς τον κόσμο- που πραγματοποιήθηκε από 16 έως 19 Ιανουαρίου του 2025, όλα τα φυλλάδια της Τουρκίας γράφουν «Turkaegean»! Τι κάνατε λοιπόν;

Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε έκθεση για τον τουρισμό στο Ελσίνκι, που έγινε τώρα, πρόσφατα! Όσο υπάρχει η Ελληνική Λύση εδώ δεν θα κοροϊδεύετε τους Έλληνες, θα τους λέτε την αλήθεια. Είναι πολιτική εξαπάτηση!

(Χειροκροτήματα από την πτέρυγα της Ελληνικής Λύσης)

Ποιος εξαπατά τους Έλληνες και είναι πολιτικός…Πείτε μου τη λέξη εσείς, δεν λέω εγώ «απατεώνας». Πείτε τι είναι. Ψεύτης; Ψεύτης, συμφωνούμε. Την ώρα που το τουρκικό Υπουργείο Παιδείας έδωσε την άδεια στο φασιστικό ινστιτούτο των «Γκρίζων Λύκων» να διαπαιδαγωγούν τα τουρκόπουλα, η Νέα Δημοκρατία κάνει μαθήματα ομοφυλοφιλικής διαπαιδαγώγησης στα παιδιά στα σχολεία! Κάνετε λάθη, σας λέω. Κάνετε λάθη, μεγάλα λάθη.

Δυστυχώς η Νέα Δημοκρατία κατήντησε ένα ιδεολογικό ζόμπι. Δεν έχει ιδεολογία πλέον το κόμμα αυτό, δεν έχει τις αξίες του Κωνσταντίνου Καραμανλή του πρώτου. Δεν έχει την πιστότητα λόγων και έργου, δεν έχει τη διαφάνεια εκείνη που πρέπει να έχει ένα κόμμα για να ορίζει τη μοίρα ενός ολόκληρου έθνους. Είναι διαβρωμένο από τη βάση την κομματική, όχι τους ψηφοφόρους, τα στελέχη, μέχρι πολύ ψηλά. Απόλυτη προτεραιότητα της Νέας Δημοκρατίας είναι η συμμετοχή στη νομή της εξουσίας και στη λαφυραγώγηση από τους ολιγάρχες καπιταλιστές όλου του πλούτου, της κινητής και ακίνητης περιουσίας της χώρας. Κυβερνάτε έξι χρόνια. Έξι χρόνια ψευτοεκσυγχρονισμός, ιδεολογικός επαρχιωτισμός, ελιτίστικη υπεροψία και αλαζονεία, διαφθορά και διαπλοκή, παραγωγική και δημογραφική συρρίκνωση, με υπογραφή του σημερινού δήθεν εκσυγχρονιστού – μεταρρυθμιστού Κυριάκου Μητσοτάκη, που όταν θα ψηφίζετε Πρόεδρο της Δημοκρατίας θα εγκρίνετε και πάλι τα αντιλαϊκά μέτρα του, που φέρνει στη Βουλή, και την αντεθνική του επιλογή.

(Χειροκροτήματα από την πτέρυγα της Ελληνικής Λύσης)

Κλείνοντας, επειδή μας ρωτούν πολλοί τι θα κάνουμε εμείς, πώς χτίζεις μια Ελλάδα ξανά -γιατί η πατρίδα μας χρειάζεται με τα παιδιά αυτά τα νεαρά να ξαναχτιστεί από την αρχή, καθώς η σήψη είναι έντονη και μιλάμε για μια Ελλάδα που κατήντησε πλέον ένα κουφάρι, που δεν έχει ακίνητη περιουσία δική της, καθώς το δημόσιο δεν έχει περιουσία, τα έχουμε εκποιήσει όλα, άρα είμαστε οικονομικά ένα κουφάρι- και τι μπορεί να κάνει η Ελληνική Λύση, εμείς μπορούμε να τους απαντήσουμε: Γκρεμίζοντας ό,τι ανάξιο, ό,τι αναξιοκρατικό, ό,τι διεφθαρμένο, ό,τι ανεδαφικό, ό,τι αντικοινωνικό, ό,τι αντεθνικό, γκρεμίζοντας το παλιό σύστημα, το οποίο είναι στην υπηρεσία των ολιγαρχών και πλουσίων κάνοντας τους Έλληνες φτωχούς, μπορούμε να αλλάξουμε την Ελλάδα.

Και η Ελλάδα αλλάζει με έναν τρόπο: Να αλλάξει ο καθένας ξεχωριστά, να γίνουμε Έλληνες, όχι νεοέλληνες, να κοιτάξουμε μπροστά, να διεκδικήσουμε το μέλλον για τα παιδιά που είναι εκεί πάνω,…

(Χειροκροτήματα από την πτέρυγα της Ελληνικής Λύσης)

…το μέλλον της Ελλάδας, το μέλλον της πατρίδας.

Για ένα καλύτερο μέλλον υπάρχει λύση και αυτή είναι η Ελληνική Λύση. Έχει το όραμα,…

(Χειροκροτήματα από την πτέρυγα της Ελληνικής Λύσης)

…έχει το σχέδιο και κυρίως διεκδικεί τη λογική και το αυτονόητο για την πατρίδα.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνονται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Δράμας (δεύτερο τμήμα)

Σάς καλωσορίζουμε στη Βουλή.

(Χειροκροτήματα από όλες τις πτέρυγες της Βουλής)

Πριν δώσω τον λόγο στον επόμενο ομιλητή, έχει ζητήσει να κάνει τρίλεπτη παρέμβαση ο Υπουργός κ. Φλωρίδης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κυρία Πρόεδρε.

Κύριε Πρόεδρε, κύριε Βελόπουλε, δεν μπορώ να καταλάβω γιατί πρέπει να καταφύγετε σε κάτι που είναι ψέμα όταν αναφέρεστε σε μένα. Αναφέρατε ότι εγώ είχα δώσει ως Υπουργός μια εντολή να μετακινηθούν ιατροδικαστές. Καταθέσατε λοιπόν ένα χαρτί υποτίθεται για να το αποδείξετε. Αυτό το χαρτί που καταθέσατε είναι μια απόφαση που εκδόθηκε από τη Γενική Διευθύντρια του Υπουργείου Δικαιοσύνης. Εγώ δεν ήμουν Υπουργός. Εκδόθηκε τότε, όταν έγινε το φοβερό αυτό δυστύχημα στα Τέμπη. Δεν ήμουν Υπουργός.

Όμως ξέρετε ποιο είναι το ανήθικο στην υπόθεση αυτή; Κάνετε διαρκώς -και άλλοι εδώ μέσα- έναν συνειρμό των ιατροδικαστών, και ειδικά του κ. Καρακούκη, με τα Τέμπη. Αυτό λοιπόν το χαρτί που καταθέσατε τι λέει; Ότι όταν έγινε αυτό το φοβερό δυστύχημα το Υπουργείο Δικαιοσύνης σκέφτηκε, όπως είχε υποχρέωση να σκεφτεί -και σας ρωτώ εσάς, αν ήσασταν Υπουργός Δικαιοσύνης και γινόταν αυτό το φοβερό δυστύχημα αν θα σκεφτόσασταν το ίδιο ή κάτι άλλο-, σκέφτηκε λοιπόν ότι ενδεχομένως οι ιατροδικαστές της Λάρισας να μην επαρκούν να κάνουν το ιατροδικαστικό έργο, λόγω ακριβώς του μεγάλου αριθμού των νεκρών. Εξεδόθη λοιπόν μία απόφαση από τη Γενική Διευθύντρια που έλεγε ότι πρέπει να μετακινηθούν τρεις ιατροδικαστές από την Αθήνα -αυτό λέει το χαρτί που καταθέσατε- και δύο ιατροδικαστές από τη Θεσσαλονίκη, μαζί με νεκροτόμους, προκειμένου να συνδράμουν το έργο των ιατροδικαστών της Λάρισας.

Προχθές, καταθέτοντας στην επιτροπή μας ο κ. Καρακούκης, ο οποίος ηγούνταν αυτής της αποστολής, είπε το εξής, ότι «πήγαμε από επιβεβλημένο καθήκον, αλλά όταν φτάσαμε μας είπαν οι ιατροδικαστές της Λάρισας ότι δεν χρειαζόμαστε διότι μπορούσαν να φέρουν το έργο μόνοι τους εις πέρας και αποχωρήσαμε». Δεν μετείχαν καθόλου στο ιατροδικαστικό έργο εκεί.

Αυτά λοιπόν τα περίεργα έγιναν αντικείμενο και εισαγγελικής έρευνας και η υπόθεση τέθηκε στο αρχείο, διότι ο κ. Καρακούκης, οι άλλοι δύο της Αθήνας και οι δύο της Θεσσαλονίκης δεν συμμετείχαν στο ιατροδικαστικό έργο των Τεμπών. Δεν συμμετείχαν και προσπαθείτε με χίλιους τρόπους τώρα να τους μπλέξετε, ενώ έχει κριθεί το θέμα αυτό από χίλιες μεριές. Και προχθές που κατατέθηκε αυτό από τον κ. Καρακούκη στην επιτροπή δεν είδα καμία αντίδραση όταν ο άνθρωπος είπε τι συνέβη. Και το ξαναφέρνετε και το ξαναφέρνετε και το ξαναφέρνετε, διότι υπάρχει η κλασική αντίληψη του Γκέμπελς «λέγε ψέματα, λέγε ψέματα, κάποια στιγμή θα πιστέψει ο κόσμος ότι είναι αλήθεια».

Και μια φράση ακόμα. Έχετε έναν φόβο για τους Τούρκους, κύριε Βελόπουλε. Όπου ακούτε «Τούρκοι», Τούρκοι εδώ, Τούρκοι εκεί, Τούρκοι παρακάτω. Να σας πω κάτι; Εγώ είμαι σίγουρος ότι δεν τους φοβόσαστε -και θα σας πω γιατί δεν τους φοβόσαστε-, απλώς εμπορεύεστε τον φόβο στον λαό. Και ξέρετε γιατί δεν τους φοβόσαστε; Γιατί ο Μητσοτάκης και η Κυβέρνησή του φρόντισε τα είκοσι τέσσερα Rafale να είναι εδώ, φρόντισε τα F-16 να έχουν όλα εκσυγχρονιστεί. Προχθές έγινε μια αερομαχία στο Αιγαίο με τα F-16 τα αναβαθμισμένα. Οι Τούρκοι θα τη θυμούνται για πολλά χρόνια αυτή! Τα «αόρατα» υποβρύχια είναι εκεί, ο Σιδερένιος Θόλος ετοιμάζεται μαζί με το Ισραήλ. Τα ανθυποβρυχιακά ελικόπτερα είναι εδώ. Ο Μητσοτάκης την ασφάλισε τη χώρα. Μη φοβόσαστε, λοιπόν. Είναι εξασφαλισμένη η Ελλάδα σε όλα τα επίπεδα, όσον αφορά κάθε εξωτερικό κίνδυνο. Αφήστε το εμπόριο του φόβου,…

(Χειροκροτήματα από την πτέρυγα της Νέας Δημοκρατίας)

…διότι είμαι σίγουρος ότι εσείς μια χαρά διασκεδάζετε, μια χαρά περνάτε, αλλά συνεχίζετε το εμπόριο του φόβου μπας και φοβάται ο κοσμάκης.

Δεν φοβάται ο κόσμος. Η Ελλάδα είναι ασφαλισμένη!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Λιακούλη, έχετε τον λόγο για τρία λεπτά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κυρία Πρόεδρε, μισό λεπτό.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βελόπουλε, θα σας παρακαλέσω μόνο πάρα πολύ σύντομα, διότι πρέπει να προχωρήσει ο κατάλογος.

**ΛΑΖΑΡΟΣ ΤΣΑΒΔΑΡΙΔΗΣ:** Δεν έχει προχωρήσει καθόλου.

**ΠΡΟΕΔΡΕΥΟΥΣΑ (Όλγα Γεροβασίλη):** Το ξέρω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ας το λέγατε στον Υπουργό, κύριε συνάδελφε, που έκανε παρεμβολή. Πρέπει να απαντήσω.

Λοιπόν, ακούστε, δεν είναι προσωπικό…

**ΛΑΖΑΡΟΣ ΤΣΑΒΔΑΡΙΔΗΣ:** (δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτά στη Βέροια. Άστα αυτά, να τα λες εκεί, στον κ. Φλωρίδη, δικός σας είναι.

Κύριε Υπουργέ, όταν μιλάω στον Υπουργό, μιλάω στην Κυβέρνηση που εκπροσωπεί. Γιατί το παίρνετε προσωπικά εσείς; Στην Κυβέρνηση που εκπροσωπεί. Εσείς εκπροσωπείτε τη Νέα Δημοκρατία, βέβαια πριν από λίγο καιρό το ΠΑΣΟΚ, το σημιτικό ΠΑΣΟΚ, αύριο μπορεί να είναι με τον ΣΥΡΙΖΑ. Δικό σας θέμα, δική σας επιλογή, επειδή μιλάτε για ηθική στην πολιτική.

Λέτε ότι στείλατε κάποιους, αποφασίστηκε εκείνη τη στιγμή, ο προηγούμενος από εσάς, χωρίς να ρωτήσει εκείνους τους ιατροδικαστές αν χρειάζονται βοήθεια ή αν δεν χρειάζονται. Ελλάδα 2.0! Εκσυγχρονισμός! Εκσυγχρονιστικό κράτος! Ωραία Ελλάδα! Έτσι κυβερνάτε; Με ένα τηλέφωνο να ρωτήσετε «Μπορείτε, παιδιά;», δεν θα στέλνατε κόσμο εκεί να δει και να τους ξαναγυρίσετε πίσω.

Πάμε στα υπόλοιπα. Διότι για μένα, κύριε Υπουργέ, ανήθικο είναι να ακούς τον Πρωθυπουργό να λέει ότι δεν έγινε έκρηξη, ότι έχει στοιχεία και να τα λέει στα κανάλια. Ανήθικο είναι να λες ότι γνωρίζει καλύτερα από τους εμπειρογνώμονες-πραγματογνώμονες ο Μαρινάκης σε σχέση με το τι έχει γίνει εκεί. Και να σας πω και κάτι ακόμα; Είναι ανήθικο να προκαταλαμβάνεις ως Πρωθυπουργός το αποτέλεσμα της δικαιοσύνης και να λες «Δεν υπάρχει πρόβλημα». Και το έχει κάνει ο Πρωθυπουργός όχι μία, αλλά τρεις φορές σε τηλεοπτικές συνεντεύξεις.

Δηλαδή, για να μην το πάμε προσωπικά, να σας πω ότι τον Καρακούκη τον μπλέκετε εσείς. Εσείς το μπλέκετε τώρα. Συνταξιούχος είναι ο άνθρωπος. Αφήστε τον στη σύνταξή του να πάει για ψάρεμα, να πάει για κυνήγι. Γιατί τον επαναφέρετε; Για εξηγήστε μου. Δεν μου απαντάτε. Δηλαδή στον συνταξιούχο δίνουμε δουλειά; Ας πάει να κάνει κάποιος άλλος νέος ιατροδικαστής τη δουλειά αυτή.

Και ανήθικο, κύριε Υπουργέ, με θλίψη θα το πω, είναι να βγαίνετε σε πανελλαδικό κανάλι και στη Βουλή εσείς προσωπικά και να λέτε ότι όποιοι μίλησαν για μπάζωμα που μπαζώθηκε ο χώρος, είναι για τα μπάζα. Μην μιλάτε για ηθική, γιατί -θα το πω ευθέως- εκτίθεστε πολύ άσχημα.

Κλείνοντας, να ρωτήσετε τον κύριο Πρωθυπουργό, επειδή είπατε για τα Rafale και τις Belharra, ποιος του τηλεφώνησε γι’ αυτά, κύριε Υπουργέ. Άλλα ήθελα να πάρει. Ξέρει ο κ. Χατζηδάκης, γελάει. Εγώ του τηλεφώνησα και του είπα ότι υπάρχουν τα Rafale. Γελάτε, ξέρω τι λέω εγώ, όπως τα οχήματα στον Έβρο.

Και να σας πω και κάτι, κύριε Υπουργέ, επειδή γελάτε, είστε γελαστερός, ακούστε λίγο. Εμείς δεν φοβόμαστε τους Τούρκους. Δεν φοβηθήκαμε κανέναν Τούρκο. Εδώ δεν φοβόμαστε εσάς εκεί που είστε. Ξέρετε τι φοβόμαστε, κύριε Υπουργέ; Τους φίλους σας τους Τούρκους και εσάς και τις επιλογές σας. Αυτός είναι ο φόβος με τα ελληνοτουρκικά. Είστε εύκολοι ακόμη και συνεκμετάλλευση να πάτε. Το λέγανε όλοι οι Υπουργοί σας στα κανάλια μαζί με τον Βενιζέλο πριν από λίγο καιρό.

Και κλείνοντας, να υπενθυμίσω κάτι στον Υπουργό. Η πολιτική κρίνεται από το αποτέλεσμα. Και σας λέω το εξής. Πέρασε ενάμισης χρόνος, ακόμα παλεύουν οι γονείς και οι συγγενείς να δικαιωθούν. Αν αυτό στην ψυχή, την καρδιά τη δική σας δεν χτυπάει διαφορετικά, επιτρέψτε σε εμάς που έχουμε μια ευαισθησία, γιατί έχασα έναν προσωπικό φίλο εκεί, να χτυπάει διαφορετικά.

Εγώ, κύριε Φλωρίδη, στα μπάζα που έστειλε η Κυβέρνησή σου βρήκα το κόκαλο του φίλου μου περίπου οκτώ χιλιόμετρα μακριά, πεταμένο μες στα σκουπίδια. Μη μου λέτε για ηθική.

Να κοιτάξετε τον καθρέφτη καλά εσείς στη Νέα Δημοκρατία, γιατί άλλο ηθική στην πολιτική και άλλο λόγια για ηθική. Περί ηθικής να πάτε να διαβάσετε το βιβλίο του Αριστοτέλη, αλλά και ο Πλάτωνας έχει πει κάτι. Θα σας βοηθήσει πολύ, κύριε Φλωρίδη, για να έχετε καλύτερη γνώση.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Λιακούλη, έχετε τον λόγο για μια τρίλεπτη παρέμβαση.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κυρία Πρόεδρε.

Κατ’ αρχάς υπάρχει ένα προσωπικό θέμα, κύριε Υπουργέ. Δεν μπορείτε να λέτε ό,τι θέλετε. Θα μου επιτρέψετε με σεβασμό και στα καθήκοντά σας και στη θέση σας -είναι θεσμικός ο ρόλος σας-, πλην όμως θεωρώ ότι ξεφεύγετε. Και δεν ήταν μόνο τα μπάζα. Σήμερα μας λέτε γκεμπελίστες, γκεμπελικούς; Εφαρμόζουμε μέσα στο Κοινοβούλιο γκεμπελικές μεθόδους, για να αντιμετωπίσουμε την Κυβέρνηση;

Δεν ξέρω αν συναισθάνεστε τι λέτε αλήθεια, αλλά εγώ, κυρία Πρόεδρε, ζητώ από τον κύριο Υπουργό να ανακαλέσει αυτό που είπε. Γιατί είμαστε, κύριε Υπουργέ, γκεμπελίστες κι εφαρμόζουμε τέτοιες μεθόδους; Αναφερθήκατε σε εμάς. Το ΠΑΣΟΚ άνοιξε το θέμα αυτό και χθες στην επιτροπή και σήμερα.

Τι λέτε για τον κ. Καρακούκη; Δεν κατάλαβα. Ψελλίζατε πράγματα. Θέλετε να τα ακούσετε. Σεβάστηκα το όνομα του ανθρώπου. Κατέθεσα τα έγγραφα. Δεν αναφέρθηκα καθόλου προσωπικά. Η δικαιοσύνη θα το ερευνήσει. Τι κάνετε λοιπόν;

Έχει ήδη το δικαίωμα ο εισαγγελέας και ο ανακριτής, εάν δεν είναι ικανοποιημένος από το πόρισμα των ιατροδικαστών εκθέσεων, να ορίσει πραγματογνώμονες άλλους, όποιους θέλει, και δύο και τρεις και πέντε και δεκαπέντε. Το ίδιο δικαίωμα έχει ο ανακριτής και οι μηνυτές. Το ίδιο δικαίωμα έχουν και πολλοί ακόμη, οι οποίοι έχουν εμπλακεί στην υπόθεση. Ναι ή όχι; Με τον προηγούμενο νόμο, το λέει η επιστημονική επιτροπή, με το άρθρο 2 του ν.3772/2009.

Ο κ. Καρακούκης -το κατέθεσα το έγγραφο- ήταν ορισμένος να πάει στα Τέμπη. Τι σημαίνει «Πήγα και έφυγα»; Πήγε, έμεινε εκεί μία μέρα, αν θέλετε και περισσότερες πληροφορίες, έδωσε εντολές. Η ιατροδικαστής της Λάρισας η οποία νεκροτόμησε δήλωσε: «Εμείς νεκροτομήσαμε κάτω από σαφείς και συγκεκριμένες εντολές». Αυτό είπε η ιατροδικαστής. Και έφυγαν την επόμενη μέρα το απόγευμα. Ναι ή όχι; Ναι.

Τι λέτε στο Κοινοβούλιο; Πήγε ο Καρακούκης και έφυγε, άρα δεν έκανε απολύτως τίποτα; Είναι αυτό πραγματικά θέση και στάση Υπουργού; Εμείς τι συζητάμε; Ότι μέχρι τώρα υπήρχε το δικαίωμα ο εισαγγελέας, ο ανακριτής και όλοι οι παράγοντες της υπόθεσης να ζητήσουν πραγματογνωμοσύνες, άρα υπήρχε αυτό το δικαίωμα και εσείς στα ξαφνικά έρχεστε και φτιάχνετε μια τριμελή επιτροπή ιατροδικαστών με επικεφαλής τον κ. Καρακούκη, ο οποίος θα ήταν σε σύνταξη ο άνθρωπος σε λίγο, αλλά εσείς φροντίσατε τον Δεκέμβρη του 2024 να παρατείνετε τη θητεία του για δύο χρόνια και να παραμείνει και να είναι προϊστάμενος σε αυτήν την επιτροπή και να πάει στα Τέμπη και να εξετάσει ξανά αν αυτοί οι άνθρωποι χάθηκαν από τη σύγκρουση ή από την πυρκαγιά.

Πάρτε τη διάταξη πίσω. Σώστε τα προσχήματα. Ούτε τα αυτεπαγγέλτως σας σώζουν ούτε τίποτα. Σύμφωνα με την επιστημονική επιτροπή -ορίστε, το έγγραφο είναι δικό σας-, υπάρχει το δικαίωμα ήδη να διορίζονται άλλοι και άλλοι και άλλοι πραγματογνώμονες και ιατροδικαστές.

Ποιος ο λόγος που φτιάχνετε αυτήν την τριμελή επιτροπή με τον Καρακούκη; Δεν μπορείτε δηλαδή να κάνετε τίποτε άλλο χωρίς τον Καρακούκη; Να μην πάω παρακάτω και να ρωτήσω πώς επιλέχθηκε όταν έγινε η τραγωδία των Τεμπών ο Καρακούκης και δεν επιλέχθηκαν άλλοι από αλλού. Αν θέλετε όμως, αυτήν τη συζήτηση θα την κάνω. Ας σεβαστούμε τα πρόσωπα όμως, η διαδικασία να προχωρήσει.

Κύριε Υπουργέ, όμως γκεμπελίστες και γκεμπελικές μεθόδους σε εμάς όχι μόνο δεν το ανέχομαι, όχι μόνο δεν το δέχομαι, αλλά πραγματικά, κυρία Πρόεδρε, και εσείς έχετε την ευθύνη από το Προεδρείο σας, διά αυτού του αιτήματος να απευθυνθείτε στον κύριο Υπουργό και να ζητήσετε την ανάκληση της συγκεκριμένης φράσης και λέξης από τα Πρακτικά.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Μουλκιώτης Γεώργιος, Βουλευτής του ΠΑΣΟΚ - Κινήματος Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Πάντως, κύριοι Υπουργοί, η κ. Λιακούλη έθεσε μείζονος σπουδαιότητας ζητήματα τα οποία δεν πρέπει να περάσουν έτσι και ειδικά για το τελευταίο θέμα, πέραν όλων των άλλων που εισηγήθηκε.

Κυρίες και κύριοι συνάδελφοι, είμαι υποχρεωμένος να αναφερθώ σε αυτό το σχέδιο νόμου, το οποίο αφορά την αντιμετώπιση μορφών βίας κατά γυναικών, την ενσωμάτωση της Οδηγίας 2024/1385, ρυθμίσεις άλλες, αντικαταστάσεις για τη Eurojust, για την προστασία ανηλίκων, για τους κώδικες ποινικής πολιτικής δικονομίας. Και χθες το βράδυ στις 10.30 μια τροπολογία, η οποία έχει, ακούστε: Άρθρο 1. Αντιποίηση επαγγέλματος ψυχολόγου, Άρθρο 2. Συγκρότηση Διοικητικού Συμβουλίου Κέντρου Διαφύλαξης Αγιορείτικης Κληρονομιάς, Άρθρο 3. Διασφάλιση Εκθέσεων Βιωσιμότητας για οικονομικό έτος 2024, Άρθρο 4. Ρυθμίσεις που αφορούν τη ΔΕΠΑ Εμπορίας Α.Ε., Άρθρο 5. Ζώνη μειωμένου τιμολογίου ηλεκτρικής ενέργειας, Άρθρο 6. Απογραφή υφιστάμενων δραστηριοτήτων στο Ολοκληρωμένο Πληροφοριακό Σύστημα Άσκησης Δραστηριοτήτων και Ελέγχων, ανάρτηση δικαιολογητικών κ.λπ..

Τι σχέση και τι συνάφεια -σύμφωνα με την καλή νομοθέτηση και με την Οδηγία που η Κυβέρνηση έχει υιοθετήσει- έχει αυτή η τροπολογία με το συζητούμενο σήμερα νομοσχέδιο; Ας δοθεί μια απάντηση κάποια στιγμή.

Κυρία Πρόεδρε, ναι, να τελειώσουν οι άσχετες τροπολογίες. Είναι ντροπή για τον τρόπο που νομοθετεί αυτή η Κυβέρνηση, είμαι υποχρεωμένος να το πω.

Το modus operandi της Κυβέρνησης της Νέας Δημοκρατίας είναι αδιαμφισβήτητα η κακή νομοθέτηση. Είναι πραγματικά φοβερό το πώς και πόσο για το εισηγούμενο νομοσχέδιο, απαξιώνετε τη διαβούλευση καθώς και τη διαδικασία επεξεργασίας στις επιτροπές.

Η δριμεία κριτική που έχει ασκηθεί είναι υποχρεωτική και όχι μόνο εύλογη για τον απαράδεκτο αυτόν τρόπο. Τα είπε και η κ. Λιακούλη, η εισηγήτριά μας, τα είπε και ο συνάδελφος του Υπουργού και δικός μας στην ίδια νομική, την ίδια χρονική περίοδο. Δεν μπορούμε να μην τα πούμε. Είναι ντροπή για μας τέτοια πράγματα που έχουμε έστω και την ελάχιστη σχέση με τη νομική. Δεν μπορούμε να τα ανεχθούμε.

Σας χαρακτηρίζει ξεκάθαρα η αλαζονεία στον τρόπο της νομοθέτησης και της διακυβέρνησης, όσο και αν σας κακοφαίνεται. Τι άλλο να σας πω; Πείτε μου. Αν είναι καλό να αποσύρω και να πάρω πίσω ό,τι είπα. Τι άλλο να πω;

Κυβερνάτε δημοσκοπικά μόνο και με αυτόν τον τρόπο νομοθετείτε. Ό,τι παίζει η επικαιρότητα. Δεν νομοθετείτε για την κοινωνία. Για την επικοινωνία νομοθετείτε. Το λέμε και ξεκαθαρίζουμε, νομοθετείτε για το θεαθήναι. Πώς το βλέπετε Υπουργείο Δικαιοσύνης χωρίς νομοπαρασκευαστική επιτροπή; Πείτε μου. Πείτε μου ποια είναι η αιτιολογία αυτού του θέματος για να το καταλάβω κι εγώ. Χωρίς εύλογο χρόνο διαβούλευσης. Πάμε σε fast track διαδικασίες. Πόσο ακόμα, λοιπόν, το εισηγούμενο νομοσχέδιο θα είναι πιο πολύπαθο; Τι άλλο θα γίνει; Υπάρχουν τόσες αντιδράσεις. Μόνο επικοινωνιακή είναι η λογική. Και επιτρέψτε μου να πω κάτι, δεν είναι δεξιό αυτό, κύριε Υπουργέ, είναι «Αδέξιο», με το άλφα κεφαλαίο. Δεν τολμάω να πω κάτι διαφορετικό, εξοργίζομαι με αυτά που βλέπω.

Είμαστε μαχόμενοι δικηγόροι κάθε μέρα, τριάντα πέντε χρόνια, σαράντα χρόνια. Είναι ντροπή αυτό που βλέπω, κύριε Θεόφιλε, αγαπητέ συμφοιτητή μου. Δεν μπορώ να το δεχθώ και τα λέω έτσι ξεκάθαρα. Και παίρνω χρόνο, ίσως, από το σημερινό νομοσχέδιο. Δεν μπορεί να συνεχιστεί αυτή η συμπεριφορά της Κυβέρνησης. Δεν μπορεί να συνεχιστεί! Πρέπει να ξεκαθαρίσουν τα πράγματα, κύριε Υπουργέ. Σας γνωρίζω και δεν πιστεύω ότι εσείς ανέχεστε κάτι τέτοιο. Είμαι βέβαιος ότι δεν το ανέχεστε.

Όμως, ορθώστε ανάστημα νομικής φύσεως, ουσιαστικό, για αυτόν τον τρόπο και το θέμα το οποίο ανακύπτει αυτή τη φορά, όπως είναι η διαδικασία. Βιάστηκε ο Υπουργός να πει στις επιτροπές κιόλας, ότι φέρνουμε αντιρρήσεις στην αντιπολίτευση να μην πηγαίνουν οι κακούργοι στη φυλακή.

Όχι, κύριοι Υπουργοί, ανέκαθεν ήμασταν σαφείς, οι ένοχοι να τύχουν της ανάλογης ποινικής μεταχείρισης. Αυτό είναι ο νομικός πολιτισμός. Αν είχαμε εδώ καθηγητές του Ποινικού Δικαίου και άκουγαν τι ακούγεται και τι τραβάμε σε αυτήν τη διαδικασία, θα άφριζαν.

Εμφορείστε από έναν ποινικό λαϊκισμό. Εισηγείστε αυστηροποίηση ποινών για τις οποίες δεν βρίσκεται σύμφωνο κανέναν από τον χώρο της δικαιοσύνης και απ’ τους αρμόδιους φορείς. Μια αυστηροποίηση ποινών, ουραγός της νομοθετικής παρέμβασης 5090/2024, για αλλαγές στην αναστολή και έκτιση ποινών και την παρουσιάζετε πάλι, με ποιο κάλυμμα; Την υπεράσπιση των θυμάτων.

Έτσι, λοιπόν, πιστεύετε ότι θα πατάξετε την ενδοοικογενειακή βία; Με εγωκεντρική και κοντόφθαλμη λογική, που βάζετε εσείς σκόπιμα; Δεν θέλω να το πιστέψω. Σε δεύτερη μοίρα, το αναφαίρετο δικαίωμα για δίκαιη δίκη και για την προστασία των δικαιωμάτων του κατηγορουμένου.

Η γενική κατεύθυνση του νομοσχεδίου είναι έντονα τιμωρητική και αναμένεται να οδηγήσει σε μη διαχειρίσιμη αύξηση του αριθμού των υποδίκων και καταδίκων στα ήδη υπερκορεσμένα σωφρονιστικά καταστήματα της χώρας.

Το κείμενο των προτεινόμενων διατάξεων, φαίνεται να εμπνέεται από την ιδέα ότι η νομοθετική αντιμετώπιση των υπαρκτών προβλημάτων της παραβατικότητας των ενηλίκων και των ανηλίκων, πρέπει να εξαντλείται στη θέσπιση αυστηρότερων κυρώσεων. Αυτή είναι μια ανορθολογική αντιμετώπιση του θέματος.

Υποβιβάζει τη νομοθετική πρωτοβουλία σε μια χάρτινη συμβολική παραγωγή διατάξεων, οι οποίες, ενώ ουδέν ή ελάχιστα μόνο συνεισφέρουν στην αποτελεσματική αντιμετώπιση της παραβατικότητας, προκαλούν πλήθος ανεπιθύμητων και κοινωνικά βλαπτικών παρενεργειών που διασπούν την κοινωνική συνοχή, οδηγούν στο περιθώριο ευρείες ομάδες προσώπων, ευνοούν καταχρηστικές συμπεριφορές από κρατικά όργανα και ιδιώτες και μετατρέπουν το ποινικό δίκαιο από εγγυητή της προσωπικής ελευθερίας σε απειλή του.

Πέραν των όσων ακούστηκαν -και με κριτική- για το νομοσχέδιο αυτό, τι λέει η Ένωση Ελλήνων Ποινικολόγων; Λέει το εξής: Το νομοσχέδιο διακηρύσσει τον θυματόφιλο προσανατολισμό του εισάγοντας εξαιρετικό δίκαιο που περιορίζει δραστικά θεμελιώδη δικαιώματα του κατηγορουμένου, τον οποίον αντιμετωπίζει εν πολλοίς ως αποδεδειγμένο «δράστη» του αδικήματος που του αποδίδεται.

Οι διατάξεις του νομοσχεδίου που αποκλίνουν ουσιωδώς και από το Σύνταγμα, αλλά και από διεθνή κείμενα, από κεφαλαιώδεις διατάξεις του φιλελευθέρου ουσιαστικού και δικονομικού ποινικού δικαίου -και λέω, κύριε Υπουργέ, για το τεκμήριο αθωότητας, λέω για την αρχή της αναλογικότητας, για την εξατομίκευση της ποινής, για το δικαίωμα της αποτελεσματικής υπερασπίσεως, για την επιβολή προσωρινής κράτησης μόνον ως έσχατου μέσου διασφάλισης των σκοπών της δίκης- συνιστούν επικίνδυνη δικαιοκρατική οπισθοδρόμηση, ενώ η ενσωμάτωση της Οδηγίας που φέρνετε, η 2024/1385 επιχειρείται με πλημμελή και έντονα άτεχνο τρόπο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παρεμπιπτόντως, επιτρέψτε μου να αναφερθώ σε ένα μόνο ζήτημα και κλείνω, κυρία Πρόεδρε.

Το Ευρωπαϊκό Δικαστήριο για τα Δικαιώματα του Ανθρώπου μέχρι τα τέλη του 2023 για το θέμα των τρόπων που η Ελλάδα χειρίζεται βασικά ζητήματα, έχει εκδώσει σε βάρος της χώρας μας εκατόν τριάντα εννέα καταδικαστικές αποφάσεις για παραβίαση του άρθρου 3 της ΕΣΔΑ, λόγω κακών συνθηκών κράτησης σε σωφρονιστικά καταστήματα και αστυνομικά κρατητήρια. Και η χώρα μας έχει κληθεί να καταβάλει αποζημιώσεις ύψους 2.866.520 ευρώ.

Εύχομαι και ελπίζω να διαψευστούν αυτά τα οποία θα πω. Αρχές τώρα του έτους πρόκειται ακόμα για χίλιες διακόσιες ογδόντα επτά ατομικές προσφυγές που θα δικάσει πάλι η ΕΣΔΑ. Και θα έχουμε πάλι τα ίδια. Γιατί να δίνουμε τόσα λεφτά για αποζημιώσεις και να μη συμμορφωθούμε με το πλαίσιο της ΕΣΔΑ και άλλων διεθνών συμβάσεων και αυτά τα χρήματα, τα οποία αναγκαζόμαστε να δίνουμε, να τα δώσουμε για τη χώρα, για κοινωνικές δομές, για να προφυλάξουμε οτιδήποτε μπορούμε να κάνουμε για το καλό της κοινωνίας;

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα έξι μαθήτριες και μαθητές και πέντε συνοδοί εκπαιδευτικοί από το Δημοτικό Σχολείο Ζηπαρίου Κω.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επόμενη ομιλήτρια είναι κ. Πόπη Τσαπανίδου, Βουλευτής του ΣΥΡΙΖΑ. Ακολουθεί η κ. Κανέλλη, Βουλευτής του Κομμουνιστικού Κόμματος. Θα γίνει μια μικρή παρέμβαση από την Πρόεδρο της Πλεύσης Ελευθερίας, κ. Κωνσταντοπούλου. Ο κ. Σκυλακάκης θα πάρει τον λόγο επί της τροπολογίας και θα συνεχίσουμε με τον κατάλογο.

Παρακαλώ, κυρία Τσαπανίδου, έχετε τον λόγο.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, αγαπητά παιδιά και συνοδοί, δεν θα μείνω στο άρθρο 41 του συγκεκριμένου νομοσχεδίου που συζητάμε, κυρία Υπουργέ, διότι τα ακούσατε και από τον εισηγητή μας τον κ. Ξανθόπουλο και από τα μέλη της Αντιπολίτευσης. Οφείλετε να το αποσύρετε, να μην αφήνετε σκιές και να μην παραπονιέστε, γιατί το συσχετίζουν με την υπόθεση των Τεμπών, διότι εσείς είστε με τις πολιτικές σας, που αφήνετε σκιές πάνω σε ένα θέμα που ειδικά μετά τις τελευταίες αποκαλύψεις, κάνει την κοινωνία να βράζει.

Φαίνεστε ότι αποσιωπείτε, ότι συγκαλύπτετε, ότι αποκρύπτετε, ότι δεν λέτε την αλήθεια για ένα θέμα που έχουμε ανατριχιάσει όλοι από την στιγμή που συνέβη μέχρι και σήμερα και που ο τρόπος που φέρνετε το άρθρο 41, αφήνει πολλά ανοιχτά παράθυρα για να υποθέσουμε διαφορά -και όχι καλά- πάνω σε αυτό.

Μπαίνω λίγο στο νομοσχέδιο που συζητάμε και θα αναφερθώ στο θέμα της βίας κατά των γυναικών, της ενδοοικογενειακής βίας, των βιασμών. Θα ξεκινήσω να μιλώ με αριθμούς, από αυτούς που η Κυβέρνηση αγαπάει πολύ να παρουσιάζει, πάντα όμως με θετική χροιά.

Είναι αρνητικοί οι αριθμοί που θα σας παρουσιάσω και έχουν να κάνουν με μία πολύ αρνητική πραγματικότητα, την οποία βιώνουν καθημερινά οι Ελληνίδες σε αυτήν τη χώρα, από τα πολύ μικρά τους χρόνια μέχρι και μεγάλη ηλικία.

Το 40,4% των γυναικών έχουν αναφέρει ότι έχουν βιώσει ψυχολογική βία σε αυτήν τη χώρα. Ξέρετε τι σημαίνει αυτό; Ότι σχεδόν η μία στις δύο Ελληνίδες έχουν υποστεί ψυχολογική κακοποίηση. Μπορείτε λίγο να το φανταστείτε; Φαντάζομαι ότι δυσκολεύεστε να το κάνετε αν είστε άντρες. Οι γυναίκες ή το έχετε βιώσει ή το έχετε ακούσει από κάποιο πολύ κοντινό σας πρόσωπο.

Tο 29,6% έχει υποστεί σωματική κακοποίηση, δηλαδή, τρεις στις δέκα γυναίκες στην Ελλάδα έχουν πέσει θύμα ξυλοδαρμού. Τις έχουν επιτεθεί. Τρεις στις δέκα γυναίκες! Είναι συγκλονιστικός ο αριθμός. Το 18,1% έχει πέσει θύμα σεξουαλικής κακοποίησης, δύο στις δέκα γυναίκες θύματα σεξουαλικής κακοποίησης. Τα επαναλαμβάνω για να τα κατανοήσουμε. Δεν είναι αριθμοί. Είναι άνθρωποι πίσω από τους αριθμούς, είναι γυναίκες που προσφέρουν σε αυτήν τη χώρα, που αποτελούν γρανάζι αυτής της κοινωνίας που θέλουμε να πάει μπροστά. Δεκαπέντε γυναίκες δολοφονήθηκαν μέσα στο 2024 και ακόμη δεν ξεκίνησε το 2025 και έχουμε ήδη την πρώτη γενοκτονία. Είναι η Ευγενία, η οποία κατέληξε δύο μήνες μετά τον ξυλοδαρμό που υπέστη από τον σύντροφό της.

Αντιλαμβάνεστε ότι η κατάσταση είναι σοβαρή; Καταλαβαίνετε ότι έχουμε σήμερα την ευκαιρία να νομοθετήσουμε για τη βία κατά των γυναικών, έτσι ώστε να πάρει μία ανάσα η γυναίκα εκεί έξω, η οποία μας ακούει και που φοβάται να πει όχι, που φοβάται να περπατήσει μόνη της στο δρόμο; Είναι, πραγματικά, πολύ δύσκολο να αντιληφθεί ένας άντρας τι σημαίνει «φοβάμαι στον δρόμο». Που φοβάται να φύγει από το σπίτι της, που φοβάται να μιλήσει με έναν άνδρα συνάδελφό της, γιατί ζει υπό το καθεστώς αυτής της βίας, ζει υπό τον τρόμο του συζύγου ή του συντρόφου της.

Οι ψυχολογικές επιπτώσεις της ενδοοικογενειακής βίας, οι ψυχολογικές επιπτώσεις του βιασμού πέρασαν στα ψιλά, δεν αναφέρθηκαν πολύ, πολύ. Μείναμε λίγο στο πώς θα γραφτεί ο νόμος, έτσι ώστε να γίνουν αυστηρότερες οι ποινές, σύμφωνα με αυτό που έχετε φέρει. Οι ψυχολογικές επιπτώσεις είναι βαθύτατες και μακροχρόνιες. Οδηγούν σε προβλήματα ψυχικής υγείας, εμποδίζουν τις γυναίκες να συμμετέχουν πλήρως στην κοινωνία. Και ξέρετε η κοινωνία δεν είναι μία έννοια αφηρημένη. Η κοινωνία αποτελείται από μονάδες, από την κάθε μία μονάδα μας.

Μία γυναίκα, λοιπόν, η οποία πλήττεται και όταν τα ποσοστά είναι σε τέτοια ύψη σε αυτήν τη χώρα, τι δείχνει; Δείχνει ότι όλοι μας νοσούμε. Θα έρθει και σε εμάς, μας επηρεάζει. Δεν λειτουργεί σωστά η κοινωνία μας και οφείλουμε να το καταλάβουμε και να τις συμπεριλάβουμε.

Πολλά θύματα βιώνουν στη συνέχεια διαταραχή μετατραυματικού στρες, κατάθλιψη, άγχος, έχουν ακόμα και αυτοκτονικές τάσεις, προβλήματα ψυχικής υγείας, τα οποία μπορεί να μείνουν ακόμη και πολλά χρόνια μετά τη διακοπή της βίας, η αυτοαντίληψή τους, αισθάνονται ένα αίσθημα κατωτερότητας μόνιμο ότι δεν αξίζουν. Ζουν βυθισμένες μέσα στην ντροπή και την ενοχή που τους έχει φορτώσει κάποιος άλλος, ο θύτης τους, ο οποίος επίσης πρέπει να πέσει στο μικροσκόπιο της κοινωνίας, της πολιτείας και της Κυβέρνησης με έναν τρόπο πιο φροντιστικό. Ένας τραυματισμένος άνθρωπος είναι και αυτός. Αλλά εδώ μιλάμε για τον θύτη απέναντι στα θύματα. Τα θύματα απομονώνονται κοινωνικά, δεν μπορούν να μετέχουν, γιατί στιγματίζονται, γιατί χειραγωγούνται ακόμη από τους δράστες, γιατί φοβούνται. Αυτή η απομόνωση επιδεινώνει τα προβλήματα και ανοίγει αυτόν τον φαύλο κύκλο, που μας οδηγεί όλους σε χειρότερο σημείο.

Η κατάσταση, λοιπόν, είναι σοβαρή. Και εσείς τι κάνετε; Κατεβάζετε σύντομα-σύντομα, μέσα στις γιορτές των Χριστουγέννων, όταν όλοι ήμασταν σε ξεκούραση με τις οικογένειές μας, χωρίς διαβούλευση το νομοσχέδιο αυτό, σχεδόν στα κρυφά, σαν να θέλετε να το κρύψετε. Αναρωτιέμαι γιατί συνέβη αυτό; Αγνοήσατε κάθε μέτρο πρόληψης. Ξεχάσατε τι σημαίνει η λέξη «προστασία» θυμάτων. Αρνηθήκατε να βάλετε τον όρο «γυναικοκτονία» στον Ποινικό Κώδικα. Αντίθετα, βρήκατε μια άλλη, δεν σας άρεσε η ενδοοικογενειακή βία. Σπιλώνει τόσο πολύ αυτό το γεγονός ότι υπάρχει, την εικόνα αυτής της ονειρικής οικογένειας των διαφημίσεων, την οποία θέλετε να πλασάρετε ότι υπάρχει στην Ελλάδα, κύριε Υπουργέ; Και τι κάνατε κατά την προσφιλή σας τακτική; Τιμωρητικά μέτρα, αυξήσατε τις ποινές.

Ήρθε στην επιτροπή, σύσσωμος ο νομικός κόσμος και σας είπε, σε έξι χρόνια έχετε ανεβάσει τις ποινές δεκαοκτώ φορές. Τι σας κάνει να πιστεύετε ότι η 19η είναι αυτή που θα βάλει τα πράγματα σε τάξη και θα φοβούνται πια οι δράστες και δεν θα δέρνουν τις γυναίκες τους, δεν θα τις βιάζουν, δεν θα τις χειραγωγούν, δεν θα τις βάζουν κάτω από τον τρόμο, σε καθεστώς τρόμου, γιατί είναι η 19η φορά που ανεβάσατε τις ποινές; Αδιανόητα πράγματα, δηλαδή.

Τι θα έπρεπε να κάνετε; Βλέπω τον χρόνο που τελειώνει και τα λέω πολύ αναλυτικά. Να ενσωματώσετε στο σύνολο την Οδηγία. Να μην πάρετε μόνο το κομμάτι της αύξησης των ποινών. Να πάρετε και τα υπόλοιπα άρθρα της Οδηγίας, όχι μόνο τα εννέα και να μιλήσετε για πρόληψη. Να ρίξετε, δηλαδή, λεφτά και προσοχή στη δημιουργία ξενώνων. Είκοσι ξενώνες στο σύνολο της χώρας και όλες είναι σε Αθήνα, Θεσσαλονίκη, Πειραιά. Έχετε την αίσθηση ότι στις υπόλοιπες περιοχές της Ελλάδας δεν κατοικούν γυναίκες; Ή μήπως κατοικούν, αλλά ο αέρας χωρίς καυσαέριο κάνει τις οικογένειες να είναι όλες μέσα σε ένα ροζ συννεφάκι; Για τις γυναίκες εκείνες γιατί δεν κάνετε τίποτα; Γιατί τους γυρνάτε την πλάτη;

Δώστε χρήματα για να αυξηθούν οι ξενώνες, να υπάρξει πρόληψη από τα σχολικά χρόνια, από τα παιδιά που μας ακούνε, να ξεχωρίζουν τη βία από την αρχή της. Δεν είναι βία όταν κάποιος σηκώσει το χέρι του πάνω σου. Δεν εκδηλώνεται τότε η βία. Η βία εκδηλώνεται από την στιγμή που θα σου πει «Έλα, μωρέ, τώρα, τι μιλάς εσύ;», από την στιγμή που θα σου πει «Θα πας με τη φίλη σου; Σπίτι σου θα μείνεις!». Να μάθει η γυναίκα από τα νεαρά της χρόνια και τα αγόρια να ξεχωρίζουν τι είναι βία, να μπορούν να την εντοπίσουν για να την αντιμετωπίσουν. Αυτό θα έπρεπε να κάνετε, πρόληψη. Οι ποινές δεκαοκτώ φορές δεν έφεραν κανένα απολύτως αποτέλεσμα.

Κλείνοντας, θα αναφερθώ πολύ λίγο στο θέμα της αντιμετώπισης της παραβατικότητας της νεολαίας. Τι κάνατε; Αυξήσατε πάλι τις ποινές. Στρέψατε πάλι το χέρι σας στην οικογένεια, μια οικογένεια που ταλαιπωρείται να τα βγάλει πέρα, που αφήνει τα παιδιά της μόνα στο σπίτι, γιατί δουλεύει για να βγάλει χρήματα για να τα ταΐσει και να τα συντηρήσει και της είπατε «εσύ φταις που το παιδί σου εμφανίζει σημεία παραβατικότητας και θα πληρώσεις αυστηρό πρόστιμο» και τους βάζετε να πληρώσουν πρόστιμο. Αν ένα από τα παιδιά εκεί κάνει μία παραβατική συμπεριφορά, κάνει μπούλινγκ σε έναν συμμαθητή του, σπάσει κάτι, εμφανίσει μία παραβατική συμπεριφορά και οδηγηθεί στο δικαστήριο, οι γονείς του θα πληρώσουν 10.000 ευρώ πρόστιμο. 10.000 ευρώ είναι το ετήσιο εισόδημα του μέσου Έλληνα σήμερα! Τι τους κάνετε; Τους γονατίζετε; Και αυτό το λέτε αντιμετώπιση της παραβατικής βίας; Αδυνατώ να καταλάβω τη λογική σας, ειλικρινά.

Θα σας πω με το χέρι στην καρδιά. Έχω μεγαλώσει τρία παιδιά, τρία κορίτσια. Είναι νέες γυναίκες. Οι δύο μένουν στο εξωτερικό και αισθάνομαι ασφαλής για αυτές. Η τρίτη μένει στην Αθήνα. Ειλικρινά, με αυτό το νομοσχέδιο που κατεβάζετε και το οποίο, βεβαίως, βλέπουμε με πολύ μεγάλες επιφυλάξεις, όπως καταλάβατε, δεν αισθάνομαι καθόλου ασφαλής να κυκλοφορεί στον δρόμο μόνη της, δεν αισθάνομαι καθόλου ασφαλής σε κάθε σχέση που μπαίνει.

Ειλικρινά, λυπάμαι που δεν αντιλαμβάνεστε τις γυναίκες στη χώρα αυτή, που δεν ακούτε, δεν συνομιλείτε με τις γυναικείες οργανώσεις, που υπάρχουν τόσες και κάνουν εκπληκτικό έργο εκεί έξω και έχουν προτάσεις για να τις υιοθετήσετε. Δεν τις ακούτε, τους γυρνάτε την πλάτη.

Ειλικρινά, λυπάμαι που τη γυναίκα στην Ελλάδα, την Ελληνίδα, δεν τη βλέπετε και δεν την ακούτε. Για σας είναι αόρατή.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια η Βουλευτής του Κομμουνιστικού Κόμματος Ελλάδας κ. Λιάνα Κανέλλη.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Θα έκλεινα με τον Ελύτη, αλλά επειδή υπάρχουν παιδιά, ακόμα και την ώρα που φεύγουν, θα αρχίσω με τον Ελύτη και θα αρχίσω με το Μονόγραμμα:

«Θα γυρίσει αλλού τις χαρακιές της παλάμης, η Μοίρα, σαν κλειδούχος. Μια στιγμή θα συγκατατεθεί ο καιρός. Πώς αλλιώς, αφού αγαπιούνται οι άνθρωποι. Θα παραστήσει ο ουρανός τα σωθικά μας και θα χτυπήσει τον κόσμο η αθωότητα με το δριμύ του μαύρου του θανάτου. Πενθώ τον ήλιο και πενθώ τα χρόνια που έρχονται χωρίς εμάς και τραγουδώ τ’ άλλα που πέρασαν εάν είναι αλήθεια.»

Είναι από το Μονόγραμμα. Ανοίξτε το να διαβάσετε, να καταλάβετε τι μπορεί να σημαίνει αγάπη ακόμη και στις σημερινές μέρες. Γιατί όταν μιλάτε για ανθρώπινες σχέσεις επί των οποίων και διά των οποίων προκύπτει κακοποίηση, πρέπει να γνωρίζεις πως είναι η μη κακοποιητικές σκέψεις. Αυτό είναι θέμα κουλτούρας. Είναι θέμα κοινωνίας. Είναι θέμα πραγματικής ισότητας. Είναι θέμα μιας γυναίκας που δεν παίρνει 18% λιγότερο μισθό από τον άντρα για την ίδια δουλειά, για τις ίδιες ώρες, στον ίδιο τόπο. Μην υποκρίνεστε ότι είστε σε μια κοινωνία που μπορείτε να τις σώσετε με ποινές.

Επίσης, μην υποκρίνεστε ότι δεν ξέρετε τι συμβαίνει γύρω σας. Αυτήν την στιγμή που μιλάτε για την πάταξη της ενδοοικογενειακής βίας, πλακώσατε στα δακρυγόνα τους αγρότες που βγήκαν στην Καρδίτσα μετά τις καταστροφές με τα τρακτέρ και τους είπατε ότι δεν θα βγουν, για να μη βιάσουν τον Ε65, που είχαν πάρει τα μέτρα τους και ήξεραν πώς θα βγουν.

Και τελικά, δεν καταφέρατε τίποτα εκτός από το να δείξετε το πρόσωπό σας, γιατί αυτοί βγήκαν και περπάτησαν στον Ε65 για να διαμαρτυρηθούν για την πείνα, για τη φτώχεια, για την καταστροφή στον κάμπο, πράγματα τα οποία αφορούν στην ελληνική οικογένεια, που κακοποιείται από το πρωί έως το βράδυ -πριν φτάσουμε στα ειδικά του νομοσχεδίου- με την πολιτική σας.

Πάμε στην ουσία των πραγμάτων. Έρχεστε με μια ευρωπαϊκή Οδηγία που την παίρνετε και την κόβετε. Οι ευρωπαϊκές Οδηγίες είναι κάτι σαν τη Βίβλο. Οι ευρωπαϊκές Οδηγίες είναι κάτι για το Ταλμούδ, κάτι σαν το Κοράνι -για να μην αφήσω τίποτα απ’ έξω- που το παίρνουμε και το φέρνουμε στα μέτρα μας. Προσθέτουμε, κόβουμε, ράβουμε και φτιάχνουμε έναν νόμο.

Η πηγή της Οδηγίας είναι η Ευρώπη, είναι οι ευρωπαϊκές αξίες;

Λοιπόν, εγώ έχω μνήμη και όπως λέει το ποίημα, αν πέρασαν τα χρόνια, αν είναι αλήθεια, εγώ να πάω στην αλήθεια, που δεν διαψεύδεται. Ποια Ευρώπη, ω ρε; Εδώ, Βουλευτές είμαστε! Δεν μπορεί να κοιμόμαστε όλοι όρθιοι! Μη μας περνάτε για βλάκες, ειδικά εμάς, του ΚΚΕ, αποκλείεται, όσο και να φωνάξετε, όσο και να μας βρίσετε.

Άλλωστε, τώρα πια, από δω και μπρος, μπαίνουμε στον αιώνα του Τραμπ και αφού μπαίνουμε στα χρόνια του Τραμπ, να ξέρετε ότι έχει παρθεί απόφαση με μεγάλη πλειοψηφία στη Βουλή των Αντιπροσώπων, να γίνονται υποχρεωτικώς μαθήματα αντικομμουνισμού σε όλες τις τάξεις των σχολείων. Οι ψήφοι «υπέρ» ήταν τριακόσιοι πενήντα και παραπάνω. Αν δεν το ξέρετε, μάθετέ το. Τώρα πια, οι συνεταίροι μας και φίλοι μας Αμερικάνοι και στο ΝΑΤΟ και παντού έχουν εντολή στα σχολεία να διδάσκουν αντικομμουνιστική θεωρία.

**ΔΗΜΗΤΡΙΟΣ ΚΟΥΒΕΛΑΣ:** Εδώ έχουμε δημοκρατία. Μην στεναχωριέστε.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Έχουμε δημοκρατία. Είναι δημοκρατικό αυτό. Πολύ σωστά! Δημοκρατικό είναι.

Εγώ είμαι δημοσιογράφος. Τρέμω τη δημοκρατία, διότι στην τεχνητή νοημοσύνη, εάν βάλετε τη λέξη «πώς γίνεται ο άνθρωπος κιμάς», η απάντηση είναι «Κασόγκι», δημοσιογράφος. Κιμάς έγινε μέσα στο Προξενείο. Μη μου μιλάτε για βία!

Γυρίζω στην Ευρώπη. Ποια Ευρώπη για την ενδοοικογενειακή βία; Ο νεότερος βιαστής της Πελικό στη Γαλλία, του Προέδρου που μου μιλούσε για δημοκρατία στην Πνύκα, ήταν είκοσι έξι ετών. Βίασε την Πελικό -ακούστε με καλά- την ημέρα που γεννιόταν το παιδί του στο μαιευτήριο. Ο εικοσιεξάχρονος που γινόταν μπαμπάς! Πάρτε τη γαλλική εμπειρία και φέρτε μου την εδώ να μου την κάνετε Οδηγία. Περάστε την καλύτερα από το Βέλγιο, από το σκάνδαλο του Ντιτρού, ή περάστε την ακόμα καλύτερα από το Βατικανό. Πεθαίνω!

Όταν μιλάτε για βία απέναντι σε παιδιά και σε γυναίκες, εμένα στο μυαλό μου μου έρχεται το Βατικανό, μου έρχεται ένα μη τιμωρημένο παπαδαριό! Και γίναμε τόσο Ευρωπαίοι που το αντιγράψαμε και εδώ. Έχουμε και εμείς «Κιβωτούς»!

Και έρχεστε και μου βάζετε ποινή! Τι ποινή έχει η Ευρώπη για αυτά; Πείτε μου: Τι ποινή, τι ποινές έχει που τα σταμάτησαν; Ποιος θα μου δώσει οδηγίες; Η Ευρωπαϊκή Ένωση; Τι; Ποιος θα μου τις δώσει; Το άγαλμα της «Μάνας», που μου έχετε ξαμολήσει εδώ, στη Βουλή και το έχετε φτιάξει άγαλμα εκεί, να το βλέπουμε, να το προσκυνάμε; Τα πιστεύετε αυτά που λέτε;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έρχεστε και μου φέρνετε ένα νομοσχέδιο με το οποίο θα πάω να διαπραγματευτώ! Ποιος; Η ξυλοδαρμένη με τον ξυλοδέροντα, η βιασμένη με τον βιαστή. Να το πάω και λίγο παραπέρα; Να κάνω και λίγο χιούμορ; Εγώ και ο Κασιδιάρης με το Προεδρείο της Βουλής! Να πάω; Διότι δεν είναι μόνο στον δρόμο ο φόβος. Είναι παντού. Δεν είναι μόνο στον δρόμο η βία. Είναι παντού. Και δεν ξέρω σε ποια μάνα πρέπει να πάει το πρόστιμο. Μάλλον στη δικιά μου, την πεθαμένη. Εκεί θα πρέπει να πάει το πρόστιμο!

Έχετε καταλάβει ότι μιλάτε για διαβούλευση για ένα τέτοιο ζήτημα με καινούργιους όρους, με γυναικοκτονίες, με φαινόμενα πολλαπλασιαστικά, στον αιώνα όπου σήμερα οι δισεκατομμυριούχοι που εκλέχτηκαν στην άλλη πλευρά του Ατλαντικού βγαίνουν και λένε «επιτέλους, είμαστε ελεύθεροι, μπορούμε να βρίζουμε, να πιάνουμε πισινούς και βυζιά όπου θέλουμε, χωρίς να μας λέει κανένας τίποτα; Είναι δηλώσεις περασμένες, δεν τις έβγαλα από το κεφάλι μου.

Σε αυτήν την ελευθερία την καπιταλιστική, την καταπληκτική, τη συμμαχική, τη νατοϊκή, έρχεστε και μου λέτε ότι με μια ευρωπαϊκή Οδηγία θα σωθούμε από την κακοποίηση των γυναικών και με αυτές τις ποινές και με αυτή τη διαπραγμάτευση. Συνάμα, φέρνετε και άλλα δέκα.

Πού είναι, μωρέ, η συζήτηση στην κοινωνία πραγματικά; Πού είναι οι συζητήσεις στα πανεπιστήμια για τις γυναικοκτονίες, στις νομικές σχολές, στις σχολές πολιτικών επιστημών; Πού είναι οι κουβέντες ανοιχτές στο Κοινοβούλιο; Πού είναι οι ομάδες που κανονικά πρέπει να κουβεντιάσουν; Και βρήκε τη λύση άντε μια συλλογικότητα, που είναι στην πραγματικότητα μια ομαδούλα, η οποία αύριο το πρωί, όπως έκανε παλιά με τις πατάτες από το Νευροκόπι, θα φτιάξει μια οργάνωση. Η μια που φυλάει τα παιδιά, η άλλη θα φυλάει τις μαμάδες των παιδιών, η άλλη θα βρει και κάνα χορηγό να πληρώνει τα πρόστιμα των γονέων!

Εδώ μου φτιάξατε πρότυπα σχολεία με το όνομα του ευεργέτη και μου λέτε ότι είναι και δημόσια -θα τρελαθώ!- και μου τα πήγατε σε φτωχές συνοικίες. Με έχετε ακούσει από αυτό το Βήμα να μιλάω για το Χάρβαρντ Σεπολίων και για το Τζωρτζ Τάουν Αγίας Παρασκευής; Αυτό τι θα κάνει; Θα ανεβάσει τι; Πώς;

Είστε η ίδια κοινωνία που χρησιμοποιεί τον όρο «λαθρεμπόριο ναρκωτικών», γιατί δέχεστε να υπάρχει εμπόριο ναρκωτικών. Υπάρχει εμπόριο ναρκωτικών και μου μιλάτε για «λαθρεμπόριο ναρκωτικών»; Ποιο είναι το νόμιμο εμπόριο ναρκωτικών, για να υπάρχει παράνομο;

Τι είναι αυτά που έρχεστε και λέτε εδώ; Τα φτιάχνετε πρόχειρα, τα φέρνετε εδώ, λέτε με στόμφο πέντε πράγματα, ξεχνώντας ότι δεν υπάρχει περίπτωση το μέλλον της υγείας να ανοίγει με κλειδαρά. Δεν υπάρχει…

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κανέλλη, θα παρακαλούσα να ολοκληρώσετε.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Κλείνω αμέσως.

Ούτε θα μας σώσετε από τον καρκίνο. Μόνο καταψήφιση σε αυτό το νομοσχέδιο. Και αν πούμε και δυο-τρία «ναι» σε δύο άρθρα, είναι γιατί έχουμε συναίσθηση του ρόλου μας εδώ να περισώσουμε ό,τι περισώζεται, όχι για κανέναν άλλον λόγο, αλλά για να δυναμώσει ο λαός και να περπατάει με τα πόδια, όταν του κόβετε το τρακτέρ.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τα επόμενα τρία λεπτά για τον Υπουργό κ. Σκυλακάκη επί τροπολογίας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ πολύ, κυρία Πρόεδρε.

Θα αναφερθώ στην συγκεκριμένη τροπολογία, στα δύο θέματα που με αφορούν. Το πρώτο είναι για τη ΔΕΠΑ, όπου διατηρούνται κάποιες ευελιξίες τώρα που έγινε η αποχώρηση του ιδιώτη από τη ΔΕΠΑ, γιατί δεν πρέπει να ξεχνάμε ότι η ΔΕΠΑ, ως φορέας, είναι σε μια εξαιρετικά ανταγωνιστική αγορά -μιλάμε για τη ΔΕΠΑ Εμπορίας- και χρειάζεται αυτές της ευελιξίες ακριβώς αυτές που είχε ως τώρα για να μπορεί να στέκεται σε αυτήν την αγορά χωρίς προβλήματα.

Σε ό,τι αφορά τώρα το διζωνικό, αυτό το θέμα το έχουμε παρουσιάσει εδώ και πολύ καιρό στην κοινή γνώμη. Είναι μια τυπική διαδικασία αυτή η τροπολογία, ώστε να μπορούμε να το φέρουμε χωρίς να υπάρχουν νομικές αμφιβολίες. Επί της ουσίας, όμως, να ενημερώσω το Σώμα ως προς το τι κάνουμε.

Στην πραγματικότητα, έχουμε τις μεσημεριανές ώρες, προπαντός από την άνοιξη μέχρι και το φθινόπωρο, αλλά πολλές φορές και τον χειμώνα, πολύ χαμηλότερες τιμές ηλεκτρικού ρεύματος χονδρικής από ό,τι τις βραδινές ώρες. Η δομή αυτή της ηλεκτροπαραγωγής θα συνεχίσει και θα γίνεται όλο και πιο πιεστική από πλευράς τιμών στις μεσημεριανές ώρες στα επόμενα χρόνια, καθώς θα έχουμε μια ραγδαία αύξηση των φωτοβολταϊκών. Ήδη έχει υπάρξει, αλλά θα συνεχίσει. Θα φτάσουμε μέσα στα επόμενα τρία χρόνια τα 12-13 γιγαβάτ φωτοβολταϊκά.

Συνεπώς, έχουμε ανάγκη να μεταφέρουμε, όσο γίνεται, τη ζήτηση από τις βραδινές ώρες, που είναι ακριβές, στις μεσημεριανές ώρες, που είναι πολύ φθηνότερες, προς όφελος των νοικοκυριών και των επιχειρήσεων. Για τις επιχειρήσεις, που είναι η μισή κατανάλωση περίπου της χώρας, υπάρχει το πορτοκαλί τιμολόγιο και οι έξυπνοι μετρητές που έχουν πλέον σε πολύ μεγάλο βαθμό εγκατασταθεί. Αυτό είναι δυνατό χωρίς να παρεμβαίνουμε εμείς. Κάθε επιχείρηση ξέρει το δικό της προφίλ και μπορεί να κινηθεί. Για τα νοικοκυριά για να εγκατασταθούν πλήρως οι έξυπνοι μετρητές θα χρειαστούν αρκετά χρόνια ακόμη. Συνεπώς, θα αξιοποιήσουμε τους αναλογικούς μετρητές, δημιουργώντας μια δεύτερη ζώνη, μεσημεριανή -12.00΄ με 15.00΄ ή 11.00΄ με 15.00΄ το καλοκαίρι- στην οποία θα σπρώξουμε -αυτός είναι ο στόχος- τους οικιακούς καταναλωτές που έχουν τους αντίστοιχους μετρητές και μπορούν να την αξιοποιήσουν. Κρατάμε και ένα κομμάτι τη νύχτα τις ώρες πολύ μειωμένης ζήτησης, για να υπάρχει μια ισορροπία. Για αυτές τις ώρες οι τιμές εκτιμούμε ότι θα είναι αντίστοιχες ή λίγο φθηνότερες από αυτές που ίσχυαν για το νυχτερινό τιμολόγιο.

Η παρέμβαση θα οδηγήσει σε μια μείωση των τιμών γενικότερα, γιατί όταν φεύγει η ζήτηση από το βράδυ, όπου μπορεί να φτάσουμε και τις τριακόσιες και τις διακόσιες πενήντα, και πέφτει στο μεσημέρι που μπορεί να φτάσουν και τα 5 και τα 10 ευρώ, έχουμε μια συνολική βοήθεια σε όλους τους καταναλωτές ηλεκτρικού ρεύματος, πέραν αυτών που θα αξιοποιήσουν το συγκεκριμένο τιμολόγιο.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Χάιδω Ασημακοπούλου Βουλευτής της Ελληνικής Λύσης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και μετά θα ήθελα να μιλήσω εγώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Έχω ήδη ανακοινώσει από πριν ότι θα πάρετε μετά τον λόγο, κυρία Πρόεδρε.

Έχετε τον λόγο, κυρία Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, η βία κατά των γυναικών παραμένει ένα διαδεδομένο ζήτημα παγκοσμίως, επηρεάζοντας άτομα σε όλα τα δημογραφικά στοιχεία και τις κοινωνίες. Η ισότητα των φύλων, ως σημαντικός στόχος για τη βιώσιμη ανάπτυξη και δείκτης της προόδου μιας κοινωνίας, αποτελεί ένα ζήτημα που αφορά ολόκληρη την κοινωνία και διαπερνά όλες τις εμφάσεις της προσωπικής, της δημόσιας και της συλλογικής ζωής. Πρόκειται για ένα διαχρονικό και παγκόσμιο φαινόμενο, το οποίο εκδηλώνεται με διάφορες μορφές και πλήττει κυρίως τις γυναίκες.

Παρόλο που το διεθνές ευρωπαϊκό και το εθνικό θεσμικό πλαίσιο παρέχουν ένα πλαίσιο προστασίας για τα άτομα που έχουν υποστεί έμφυλη βία, το φαινόμενο εξακολουθεί να έχει ευρεία έκταση και σοβαρές επιπτώσεις σε ατομικό και κοινωνικό επίπεδο. Αυτό σημαίνει ότι κάτι δεν γίνεται σωστά. Οι διαστάσεις και οι πτυχές της έμφυλης βίας απαιτούν εξειδικευμένη γνώση, ενημέρωση και ευαισθητοποίηση, τόσο για την κατανόηση και την αναγνώριση του φαινομένου ως τέτοιου, όσο και για την ανάληψη πρωτοβουλιών για την πρόληψη και την καταπολέμησή του, καθώς και για τη διαχείριση σχετικών περιπτώσεων από επαγγελματίες του πεδίου.

Η εφαρμογή στρατηγικών πρόληψης και υποστήριξης είναι ένα κρίσιμο βήμα προς το σπάσιμο των αλυσίδων αυτής της μορφής κακοποίησης, κάτι που δεν φαίνεται να προωθείται με το παρόν νομοσχέδιο. Τα αίτια του φαινομένου είναι πολύπλοκα και πολύπλευρα. Τα θύματα πρέπει να οπλίζονται με γνώση και με ευαισθητοποίηση. Πρέπει να κατανοήσουν τη σημασία της αναζήτησης βοήθειας και της καταγγελίας εναντίον των κακοποιών τους.

Ένα τόσο σοβαρό ζήτημα τέθηκε εν μέσω των γιορτών σε διαβούλευση, γεγονός που δημιούργησε πλήθος αντιδράσεων από τον νομικό κόσμο, καθώς συντάχθηκε χωρίς τη συμμετοχή του -και όχι μόνο- όπως επιβάλλουν οι αρχές της καλής νομοθέτησης. Και τελικά με τον τρόπο που το καταθέσατε ούτε συμβάλλει στην αποτελεσματική πρόληψη, ούτε καταπολεμά ουσιαστικά τη βία κατά των γυναικών.

Οι αριθμοί μιλούν. Από τις 13 έως τις 19 Ιανουαρίου 2025 οι αστυνομικές δυνάμεις ανταποκρίθηκαν σε εξακόσιες είκοσι τέσσερις κλήσεις για περιστατικά ενδοοικογενειακής βίας. Παράλληλα διαχειρίστηκαν τριακόσια ενενήντα τρία περιστατικά. Πραγματοποίησαν διακόσιες εβδομήντα έξι συλλήψεις. Και βοήθησαν εκατόν δεκαέξι γυναίκες, θύματα μέσω της Εφαρμογής «Panic Button». Έξι θύματα μεταφέρθηκαν σε δομές προστασίας και άλλα δεκατρία σε ιατροδικαστές ή νοσοκομεία.

Το πρόβλημα είναι τεράστιο. Η δημιουργία ενός δικτύου υποστήριξης και εκπαίδευσης των θυμάτων σχετικά με τα νόμιμα δικαιώματά τους και τους πόρους που έχουν στη διάθεσή τους, όπως οι τηλεφωνικές γραμμές και οι υποδομές υποστήριξης της ενδοοικογενειακής βίας, είναι απαραίτητα. Προφανώς έτσι δεν αποτρέπεται η κακοποίηση αλλά μπορεί να ενδυναμωθεί η ασφάλειά τους.

Για παράδειγμα, στο άρθρο 10 προβλέπεται η δυνατότητα υποβολής καταγγελίας των αδικημάτων του άρθρου 3 με χρήση ηλεκτρονικών μέσων και ειδικότερα προφορικά μέσω τηλεφώνου ή άλλων συστημάτων φωνητικών μηνυμάτων ή μέσω ηλεκτρονικής πλατφόρμας στην αρμόδια υπηρεσία της Ελληνικής Αστυνομίας. Στο ίδιο άρθρο επίσης αναφέρεται ότι ο καταγγέλλων έχει δικαίωμα να λάβει αντίγραφο της καταγγελίας του, παροχή βοήθειας πρόσφορης και ανάλογης με την ηλικία του. Πώς ακριβώς εξειδικεύεται αυτή η βοήθεια; Αυτά είναι θέματα που δεν πρέπει να αφήνονται έτσι αόριστα.

Τα τελευταία χρόνια η αυξανόμενη χρήση και διάδοση του διαδικτύου, σε συνδυασμό με την υφιστάμενη έξαρση της έμφυλης βίας, οδήγησε στην εμφάνιση της διαδικτυακής βίας σε βάρος γυναικών με το ποσοστό της στην Ευρωπαϊκή Ένωση να ανέρχεται στο 23%, σύμφωνα με την Κομισιόν, για το 2022. Με το παρόν τροποποιείται το αδίκημα της κυβερνοπαρενόχλησης, ενσωματώνοντας την παράγραφο γ΄ του άρθρου 7 της Οδηγίας 2024/1385, η οποία ορίζει ότι τιμωρείται ως ποινικό αδίκημα η μη ζητηθείσα αποστολή μέσω Τεχνολογιών Πληροφοριών και Επικοινωνιών, εικόνας, βίντεο ή άλλου παρόμοιου υλικού που απεικονίζει γεννητικά όργανα, όταν η εν λόγω συμπεριφορά ενδέχεται να προκαλέσει σοβαρή ψυχολογική βλάβη στο πρόσωπο που λαμβάνει το υλικό αυτό.

Σε θεσμικό επίπεδο το εκπαιδευτικό σύστημα μπορεί να παίξει σημαντικό ρόλο στην αντιμετώπιση της έμφυλης βίας, όπως και στην πρόληψη της βίας στην ενήλικη ζωή. Είναι σαφές ότι αποτελεί κεντρικό στοιχείο της ζωής των νέων και ένα από τα κύρια πλαίσια μέσα στα οποία πραγματοποιείται η έμφυλη κοινωνικοποίησή τους, αλλά και ο χώρος όπου διαμορφώνονται και ενισχύονται οι στάσεις τους απέναντι στον εαυτό τους και στους άλλους.

Είναι ξεκάθαρη η ανάγκη για μια πιο οργανωμένη αντιμετώπιση του θέματος από το εκπαιδευτικό σύστημα, ξεκινώντας την εκπαίδευση σε αυτά τα ζητήματα με οργανωμένο τρόπο. Ιδιαίτερα, σ' ό,τι έχει να κάνει με τον κυβερνοχώρο, η διοργάνωση ειδικών συζητήσεων και προγραμμάτων για την εκπαίδευση των μαθητριών και των μαθητών στον σεβασμό των δικαιωμάτων των άλλων κατά τη χρήση του διαδικτύου και την αποφυγή των διακρίσεων που συμβαίνουν μέσω αυτού, θα είναι καθοριστική.

Είναι ανάγκη να υπάρξει μια νέα προσέγγιση στις πολιτικές ασφαλείας που δεν βασίζεται αποκλειστικά και στείρα στην αντιμετώπιση και στην καταστολή. Σύμφωνα μάλιστα με την Ένωση Δικαστών και Εισαγγελέων, η σκληρή ποινική καταστολή με την εγκατάλειψη ευρωπαϊκών νομοθετικών προτύπων, είναι μια μέθοδος ατελέσφορη για να επιφέρει μείωση της εγκληματικότητας. Βασική ευθύνη του κράτους είναι να ενισχύει την πρόληψη και την προστασία των ευάλωτων και να συνδυάζει πολιτικές ασφαλείας και πρόνοιας. Προκειμένου να επιτευχθούν σταθερές και μακροχρόνιες αλλαγές, πρέπει να συμμετέχουν οι τρεις βασικές κοινωνικές διαστάσεις, που είναι η οικογένεια, το σχολείο και η κοινότητα.

Στόχος της πρόληψης ενάντια στη βία είναι η ενίσχυση των προστατευτικών παραγόντων που συμβάλλουν στην εξάλειψη της βίας κατά των γυναικών μέσω της ανάπτυξης των κατάλληλων δεξιοτήτων που θα ενδυναμώσουν τα άτομα και θα τα κάνουν ικανά να απορρίψουν κακοποιητικές συμπεριφορές με απώτερο σκοπό τη δημιουργία ενημερωμένων και ευαισθητοποιημένων νέων ανθρώπων και πολιτών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρία Πρόεδρε, τελειώνω.

Εμείς στην Ελληνική Λύση πιστεύουμε ότι ο αγώνας για την εξάλειψη κάθε μορφής βίας πρέπει να είναι συνεχής και αδιαπραγμάτευτος. Ένα ολοκληρωμένο σύστημα υποστήριξης των θυμάτων βίας απαιτεί μια ολιστική προσέγγιση που αντιμετωπίζει την άμεση ασφάλεια, τη μακροπρόθεσμη ανάρρωση και την πρόληψη. Για εσάς, όμως, όλα αυτά, όπως φαίνεται και από το νομοσχέδιο που συζητούμε σήμερα, είναι απλώς ψιλά γράμματα.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μιλήσω μετά τον επόμενο ή δώστε μου τώρα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Είναι καλύτερα τώρα γιατί θα ενημερώσω και τη διαδικασία παρακάτω.

Μετά από εσάς, κύρια Κωνσταντοπούλου, θα είναι δύο Βουλευτές. Θα ακολουθήσει η ομιλία του κ. Στίγκα, του Προέδρου των Σπαρτιατών, δύο Βουλευτές και θα ακολουθήσει η ομιλία του Υπουργού, του κ. Φλωρίδη, και θα συνεχίσουμε κάπως έτσι.

Επομένως, έχετε τον λόγο τώρα, κυρία Κωνσταντοπούλου, για την παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, σας ευχαριστώ.

Ζήτησα τον λόγο, προκειμένου να ενημερώσω το Σώμα ότι η Πλεύση Ελευθερίας και η Κοινοβουλευτική μας Ομάδα καταθέτει ένσταση αντισυνταγματικότητας του νομοσχεδίου στο σύνολό του, την οποία θα σας εγχειρίσω αμέσως στη συνέχεια εις χείρας σας, προκειμένου να καταχωρισθεί στα Πρακτικά και ζητάμε να αποκρουστεί το νομοσχέδιο, η διαδικασία κατεπείγουσας εισαγωγής του στην Ολομέλεια με σκοπό να ψηφισθεί άρον-άρον και να προκληθούν τετελεσμένα, τετελεσμένα που αφορούν ένα ευρύτατο φάσμα τομέων, αλλά αφορούν και με ανατριχιαστικό τρόπο το έγκλημα των Τεμπών και συγκροτούν άλλη μια παρέμβαση, δική σας, κύριε Φλωρίδη, της Κυβέρνησής σας, κύριε Μητσοτάκη, στη διερεύνηση του εγκλήματος των Τεμπών.

Η Πλεύση Ελευθερίας ξέρετε ότι από την πρώτη στιγμή της έναρξης αυτής της Κοινοβουλευτικής Περιόδου έδωσε αμέτρητες μάχες για να εφαρμόζεται με διαφάνεια, με πρόσβαση των πολιτών στην κοινοβουλευτική διαδικασία ο Κανονισμός της Βουλής, για να σταματήσει η νομοθέτηση άρον-άρον από μια άδεια Βουλή με απόντες Βουλευτές, για να σταματήσει η εικονική διαβούλευση, για να έρθουν οι φορείς μέσα στη Βουλή.

Προτείναμε και για το νομοσχέδιο αυτό τον Σύλλογο Οικογενειών Θυμάτων Πληγέντων του Δυστυχήματος των Τεμπών 2023 και τους αποκλείσατε. Δεν τους προσκαλέσατε.

Φέραμε με την επιμονή μας ξανά τους φορείς μέσα στη Βουλή και μέσα στις συνεδριάσεις των επιτροπών. Επιμένατε τότε να τους καλείτε μόνο μέσω webex. Εξηγήσαμε στην κοινωνία και θα συνεχίσουμε να το εξηγούμε γιατί σε όλη την κοινοβουλευτική περίοδο υπό τον ικανό για όλα, έτοιμο για όλα και πρόθυμο για όλα κ. Τασούλα δεν εφαρμόστηκε ούτε μια φορά ο Κανονισμός της Βουλής. Και επιμείναμε ότι η εφαρμογή του Κανονισμού της Βουλής είναι ζήτημα δημοκρατίας και άπτεται του Συντάγματος.

Το Σύνταγμά μας στα άρθρα 74 και 76 ορίζει τη διαδικασία συζήτησης των νομοσχεδίων. Ορίζει ότι μόνο σε εξαιρετικές περιπτώσεις και περιστάσεις μπορεί ένα νομοσχέδιο να καθορίζεται ως κατεπείγον και υπήρξε κατάχρηση της διαδικασίας αυτής σε όλη την περίοδο των μνημονίων. Ορίζει, επίσης, ότι όλες οι εξουσίες πηγάζουν από τον λαό, ασκούνται υπέρ του λαού και στο όνομά του, όπως ορίζει το Σύνταγμα. Και επιπλέον ορίζει το Σύνταγμά μας ότι οι τρεις λειτουργίας του κράτους είναι ανεξάρτητες: δικαστική, νομοθετική, εκτελεστική.

Με το νομοσχέδιο αυτό, που επιθυμούσατε να ψηφιστεί κάτω από το ραντάρ, μπήκε στις επιτροπές και ολοκληρώθηκε η διαδικασία συζήτησης των επιτροπών μέσα σε τέσσερις μέρες. Έχει κατατεθεί μόλις την προηγούμενη Τρίτη κοντά στα μεσάνυχτα και έχετε παραβιάσει όλες τις διατάξεις του Κανονισμού της Βουλής που προβλέπουν προθεσμίες για τη συζήτηση. Οι προθεσμίες αυτές δεν είναι εθιμοτυπικές, είναι προθεσμίες δημοκρατίας και διαφάνειας για την πραγματική εκπροσώπηση των πολιτών εδώ μέσα στη Βουλή και για να ασκείται η νομοθετική λειτουργία πράγματι στο όνομα του ελληνικού λαού.

Εσείς επιχειρείτε με αυτό το νομοσχέδιο που μπαίνει κάτω από το χαλί την ώρα που προτείνει Πρόεδρο Δημοκρατίας ο κ. Μητσοτάκης τον κ. Τασούλα, την ώρα που παραιτείται ο κ. Τασούλας και εκλέγεται νέος Πρόεδρος της Βουλής ο κ. Κακλαμάνης, την ώρα που συμβαίνουν όλα αυτά με τα οποία ασχολείται σχεδόν αποκλειστικά το σύνολο -σχεδόν- των μέσων ενημέρωσης, εσείς φέρνετε ένα νομοσχέδιο 92 άρθρων, μέσα στα οποία κρύβετε, κύριε Φλωρίδη, την πολλοστή παρέμβασή σας στη διερεύνηση του εγκλήματος των Τεμπών.

Ειδικότερα στο άρθρο 41 παράγραφος 6 του νομοσχεδίου, κατά του οποίου στρεφόμαστε ειδικά με την επισήμανση ότι η ένστασή μας πλήττει το σύνολο του νομοσχεδίου και τη συζήτησή του, η οποία είναι εντελώς αντισυνταγματική.

Δε θα μπορούσε ποτέ, κυρία Πρόεδρε, υπό καμία έννοια να εισαχθεί στην Ολομέλεια το παρόν νομοσχέδιο. Με φωτογραφική, όμως, επιπλέον διάταξη, γιατί είστε άπληστοι, άπληστοι και ασύδοτοι, θέλετε να ελέγξετε τα πάντα.

Πρόεδρος Δημοκρατίας ο κ. Τασούλας που έκρυβε στο συρτάρι του τις δικογραφίες για το έγκλημα των Τεμπών. Παρέμβαση του κ. Μητσοτάκη από την πρώτη στιγμή στο ηχητικό του εγκλήματος των Τεμπών και αλλοίωση του ηχητικού. Παρέμβαση του κ. Μητσοτάκη από την αρχή στον τόπο του εγκλήματος των Τεμπών και μπάζωμα του τόπου, το οποίο εσείς επιχειρήσατε να απαξιώσετε λέγοντας ότι όσοι μιλούν για μπάζωμα είναι για τα μπάζα. Αυτή ήταν η έκφρασή σας.

Τώρα τι έχετε να πείτε που αποκαλύπτεται με τον πιο βροντερό τρόπο ότι πέθαναν μικρά παιδιά, νέα παιδιά συνειδητοποιώντας ότι θα πεθάνουν, κάηκαν ζωντανά από έκρηξη που προκλήθηκε από παράνομες ουσίες που μετέφερε η εμπορική αμαξοστοιχία με οδηγό εθελοντή στο γραφείο του κ. Μητσοτάκη. Ο οδηγός της εμπορικής αμαξοστοιχίας ήταν εθελοντής στο γραφείο του κ. Μητσοτάκη.

Η εμπορική αμαξοστοιχία…

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας κ. Ζωής Κωνσταντοπούλου)

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την ένσταση αναπτύσσω, κυρία Πρόεδρε, και θα ολοκληρώσω. Νομίζω ότι δεν είναι κάτι ήσσον αυτό που λέω.

**ΠΡΟΕΔΡΕΥΟΥΣΑ (Όλγα Γεροβασίλη):** Καθόλου ήσσον, το αντίθετο θα έλεγα, …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ακριβώς έτσι, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** … αλλά για την εύρυθμη συζήτηση και για την τήρηση των χρόνων, γι’ αυτό σας διέκοψα. Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στο όνομα του κ. Μητσοτάκη. Εντάξει.

**ΠΡΟΕΔΡΕΥΟΥΣΑ (Όλγα Γεροβασίλη):** Για να μείνει το όνομα αποτυπωμένο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, μένει η παρέμβασή σας.

Η εμπορική αμαξοστοιχία που μετέφερε παράνομο υλικό είχε οδηγό ο οποίος ήταν εθελοντής στο γραφείο του Πρωθυπουργού. Ο Πρωθυπουργός παρενέβη στη δικαιοσύνη και ζήτησε από τον κ. Ντογιάκο, διορισμένο εισαγγελέα του Αρείου Πάγου, να αλλάξει χέρια η ανάκριση. Ο γιος του κ. Ντογιάκου ήταν συνεργάτης διορισμένος του Υπουργού Υποδομών και Μεταφορών κ. Καραμανλή.

Η Κυβέρνηση δεν έχει πάψει να παρεμβαίνει στον τόπο του εγκλήματος, στη διερεύνηση του εγκλήματος, στην ανάκριση για το έγκλημα, με διαρκείς φωτογραφικές διατάξεις οι οποίες αποσκοπούν στον έλεγχο της διαδικασίας.

Τέτοια φωτογραφική διάταξη ήταν η διάταξη που φέρατε εσείς, κύριε Φλωρίδη, για να είναι μόνη αρμόδια για τις παραπομπές του εγκλήματος των Τεμπών η Εισαγγελέας Εφετών Λάρισας, εν προκειμένω Εισαγγελέας Αποστολάκη, της οποίας έχει εξαφανιστεί το παιδί.

Φωτογραφική διάταξη φέρατε τον Δεκέμβριο του 2024 -τελευταίο νομοσχέδιο της Κυβέρνησης για το 2024- για τον τομέα των σιδηροδρόμων και σε αυτό το νομοσχέδιο είχατε φωτογραφική διάταξη για τον κ. Καρακούκη, τον προϊστάμενο της Ιατροδικαστικής Υπηρεσίας Αθηνών. Του παρατείνατε τη θητεία.

Και σήμερα φέρνετε φωτογραφική διάταξη στο άρθρο 41 παράγραφος 6, με την οποία προβλέπετε τη συγκρότηση για πρώτη φορά μιας επιτροπής ιατροδικαστών υπό τον κ. Καρακούκη, που του παρατείνατε τη θητεία και τον ονομάζετε προϊστάμενο της ιατροδικαστικής υπηρεσίας, που θα μπορεί να παρεμβαίνει στην αιτία θανάτου των θυμάτων εγκλημάτων.

Τον κ. Καρακούκη όρισε το Υπουργείο Δικαιοσύνης. Δεν έχει σημασία αν ήσασταν εσείς Υπουργός, ήταν άλλος Υπουργός. Του κ. Μητσοτάκη πάλι ήταν. Διότι έχει καταφέρει να αλλάζει τα πρόσωπα, αλλά να επιβάλλεται σε αυτά με τη μέθοδο των υποκλοπών και των παρακολουθήσεων.

Την 1η Μαρτίου του 2023, με το που ξημέρωσε η μέρα μετά το έγκλημα των Τεμπών, με ειδική απόφαση ο κ. Καρακούκης, με αυτοκίνητο του Υπουργείου Δικαιοσύνης και συνοδευόμενος από ορισμένους από την Κυβέρνηση ιατροδικαστές, παρενέβη και στη διαδικασία των νεκροψιών και νεκροτομών των θυμάτων των Τεμπών.

Η κ. Καρυστιανού, όπως και άλλοι γονείς, έχουν κατ’ επανάληψη καταγγείλει ότι εμποδίζονται ακόμη και να μάθουν την πραγματική αιτία θανάτου των παιδιών τους. Και τώρα που αποκαλύπτεται ότι υπήρχαν παιδιά που πέθαναν από τις παράνομες ύλες που μεταφέρονταν και προκάλεσαν την έκρηξη, αυτήν την έκρηξη και αυτές τις ύλες που ο κ. Μητσοτάκης ονόμαζε «θεωρίες συνωμοσίας», τώρα, λοιπόν, που φτάνει εκεί η υπόθεση, εσείς παρεμβαίνετε ακόμη και στην ιατροδικαστική διερεύνηση.

Κυρία Πρόεδρε, η Πλεύση Ελευθερίας καταθέτει ένσταση αντισυνταγματικότητας του νομοσχεδίου ως ευθείας παρεμβάσεως στη δικαιοσύνη, ως ευθείας παρεμβάσεως σε ποινική υπόθεση κακουργημάτων για τα οποία είναι υπόλογη η Κυβέρνηση, ως ευθεία παρέμβαση στην ανεξάρτητη διερεύνηση ενός εγκλήματος που έχει συγκλονίσει την ελληνική κοινωνία και που τα στοιχεία του, όσα υλικά μπαζώματος και αν ρίξετε και όση προπαγάνδα κι αν κάνετε και όσα ηχητικά και αν παραποιήσετε και όσους κι αν διορίσετε και όσους κι αν ανταμείψετε, θα βγουν στην επιφάνεια, όπως βγαίνει πάντα η αλήθεια.

Είναι αντισυνταγματικό το νομοσχέδιο. Ζητούμε να εφαρμοστεί η διαδικασία αντισυνταγματικότητας που προβλέπεται στον Κανονισμό της Βουλής. Και περιμένουμε, κυρία Πρόεδρε, να μας ορίσετε ποια ώρα θα συμβεί αυτό.

Και σας διαβεβαιώνουμε, κύριε Φλωρίδη, και διαβεβαιώνουμε και τον κ. Μητσοτάκη ότι υπάρχουν κάποιοι σε αυτήν τη χώρα -οι πιο πολλοί είναι εκεί έξω και θα είναι στο Σύνταγμα την Κυριακή- που η καρδιά τους χτυπάει για αλήθεια και δικαιοσύνη και δεν υπάρχει τίποτε που θα τους αποτρέψει. Και δεν υπάρχει και τίποτε που θα εμποδίσει την Πλεύση Ελευθερίας από το να συνεχίζει να είναι η φωνή τους και η υπεράσπισή τους εδώ μέσα στη Βουλή.

Σας ευχαριστώ, κυρία Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Πέρκα.

Κυρία συνάδελφε, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κυρία Πρόεδρε.

Εγώ, πριν ξεκινήσω, θέλω να κάνω μια αναφορά στα λεγόμενα του κ. Βελόπουλου. Εγώ θα τον χαρακτήριζα πραγματικά πολιτικό απατεώνα. Σπέρνει φόβο και μίσος, καλλιεργεί στην κοινωνία μια μιζέρια. Εννοώ την αναφορά του στη Φλώρινα, ότι κινδυνεύει. Από ποιόν; Από ένα κράτος που δεν έχει στρατό; Έτσι, όμως, είναι η ακροδεξιά. Αυτό είναι το «λίπασμα», αυτή είναι η «τροφή» της: φόβος, μίσος και μιζέρια!

Συνεχίζω. Σχετικά με τα Τέμπη, μπάζωμα επιτόπου, εξεταστική επιτροπή παρωδία, μοντάζ, σβήσιμο οπτικοακουστικού υλικού, αποστολή ελλιπούς υλικού από τον ΟΣΕ! Εκτός από τον Πρωθυπουργό, δύο χρόνια μετά δεν γνωρίζει κανείς μας το φορτίο της εμπορικής αμαξοστοιχίας. Το πόρισμα της ΕΟΔΑΣΑΑΜ αγνοείται δύο χρόνια. Και μάλιστα, η Ευρώπη αμφισβητεί την ανεξαρτησία του Οργανισμού.

Η Νέα Αριστερά έχει καταθέσει αίτημα σύγκλησης της Διαρκούς Επιτροπής Παραγωγής και Εμπορίου σε κοινή συνεδρίαση με την Ειδική Μόνιμη Επιτροπή Θεσμών και Διαφάνειας, προκειμένου να παρουσιαστούν τα νέα στοιχεία που πράγματι συνεχώς έρχονται στη δημοσιότητα.

Αυτό το έγκλημα της συγκάλυψης, το δεύτερο έγκλημα, δυστυχώς, αγαπητοί κυβερνητικοί Βουλευτές και Υπουργοί, δεν θα περάσει. Η αλήθεια θα λάμψει και η συγκάλυψη δεν θα τελεσφορήσει.

Περνάω στο νομοσχέδιο. Για μια ακόμη φορά νομοθετείτε παραβιάζοντας τις προβλεπόμενες διαδικασίες, αλλά και -το πιο σοβαρό- αγνοώντας τις απόψεις, όχι μόνο της Αντιπολίτευσης, αλλά και των φορέων της επιστήμης και της κοινωνίας συνολικά.

Προφανώς, έτσι, όχι μόνο υποβαθμίζετε τη δημοκρατία, αλλά δεν λύνετε κανένα πρόβλημα, γιατί απλούστατα δεν είναι αυτός ο σκοπός σας. Προφανώς δεν πρόκειται για ενσωμάτωση της Οδηγίας, η οποία, με όποια κριτική μπορεί να ασκήσει κανείς, δίνει κατευθύνσεις για ένα ολιστικό πλαίσιο αντιμετώπισης της ενδοοικογενειακής βίας.

Αντιθέτως, εσείς, κατά την προσφιλή σας τακτική, προτάσσετε τον ποινικό λαϊκισμό σε ό,τι αφορά στους ανήλικους, καλλιεργείτε τον ηθικό πανικό και την ανατροφοδότηση της βίας. Και βεβαίως, αρνείστε επιμόνως και ανεξηγήτως να εισάγετε στον Ποινικό Κώδικα τον όρο «γυναικοκτονία», για να είναι πολύ δύσκολο να αντιληφθεί κανείς τη διαφοροποίηση ενός εγκλήματος που τελείται ακριβώς λόγω της έμφυλης ταυτότητας, δηλαδή ότι το έγκλημα τελείται επειδή ακριβώς το θύμα είναι γυναίκα. Πάει περίπατο και η σύμβαση της Κωνσταντινούπολης και οι συστάσεις της Επιτροπής GREVIO!

Είναι γεγονός ότι δεν αναγνωρίζετε την έμφυλη ανισότητα και την καταπίεση. Ως απότοκο αυτής της θεώρησης δεν αναγνωρίζετε την ενδοοικογενειακή βία και τη βία κατά των γυναικών ως ειδικό αντικείμενο, αλλά ως ένα ακόμα θέμα ανάμεσα στα άλλα που θα αντιμετωπιστεί με το γνωστό φάρμακο διά πάσαν νόσο, την ποινική αυστηροποίηση και τον ποινικό λαϊκισμό.

Πολύ κακή υπηρεσία προσφέρετε, κύριε Υπουργέ, στο κίνημα για την αντιμετώπιση της βίας κατά των γυναικών. Οι προβλέψεις του νομοσχεδίου σας βρίσκονται πολύ μακριά από τα αιτήματα του γυναικείου κινήματος και των γυναικείων οργανώσεων.

Δεν ξέρω πραγματικά αν δεν συμβουλεύεστε την ιστορία ή αν αντιθέτως τη λαμβάνετε υπ’ όψιν και νομοθετείτε ακριβώς για να παράξετε συγκεκριμένα αποτελέσματα, να ανατροφοδοτήσετε τη βία και την αυστηροποίηση και τη σκλήρυνση του δικαστικού κατασταλτικού μηχανισμού του κράτους, να δημιουργήσετε μια κοινωνία που θα γεννά βία και καταστολή. Με λίγα λόγια, να μας γυρίσετε εκατό, διακόσια, τριακόσια χρόνια πίσω.

Δεν θα συνεχίσω. Τα είπε πολύ αναλυτικά ο εισηγητής μας κ. Τζανακόπουλος.

Θέλω να μιλήσω κάπως για τις τροπολογίες. Ακούσαμε τώρα τον κ. Σκυλακάκη. Ξέρει και παραδέχεται ο ίδιος ότι η πλειοψηφία των πολιτών δεν διαθέτει έξυπνους μετρητές. Το καθυστέρησαν. Μας φέρνει εδώ μία νέα ζώνη μειωμένου τιμολογίου. Είναι μία θετική διάταξη, θα έλεγα, γιατί υπάρχει περίσσεια ενέργειας την ώρα που οι ΑΠΕ παράγουν ρεύμα και θα μπορούσε να είναι φθηνότερο, από την οποία όμως δεν μπορούν να ωφεληθούν οι πολίτες, γιατί δεν προχώρησαν οι έξυπνοι μετρητές, παρά μόνο η μέση τάση, κυρίως κάποιοι επαγγελματίες.

Το άλλο, όμως, που θέλω να πω είναι για το κτηματολόγιο. Σας είχαμε καταθέσει ως Νέα Αριστερά τροπολογία λέγοντας ότι αυτή η ημερομηνία 30-11-2024 δεν είναι ρεαλιστική. Έγινε επίκαιρη ερώτηση πάλι από τον Δημήτρη Τζανακόπουλο γι’ αυτό το θέμα. Έχει γίνει χαμός σε όλη τη χώρα και έρχεστε σήμερα και παραδέχεστε ότι πράγματι η προθεσμία δεν μπορεί να τηρηθεί και φέρνετε μια τροπολογία για να παίρνει αποφάσεις από μόνο του το διοικητικό συμβούλιο. Εν τω μεταξύ παίρνει παράτυπες αποφάσεις τόσο καιρό. Λειτουργεί και μια παράλληλη πλατφόρμα, χωρίς όλα τα στοιχεία και έχει γίνει πάλι μπάχαλο. Ακούστε λίγο και την επιστημονική κοινότητα.

Προχωράω, όμως, σε μια τροπολογία που δεν έγινε αποδεκτή και κυρίως είναι και η αιτία που πήρα τον λόγο σήμερα. Πρόκειται για την τροπολογία που κατέθεσε ο κ. Κουκουλόπουλος από το ΠΑΣΟΚ για τη ρήτρα δίκαιης μετάβασης των λιγνιτικών περιοχών. Προφανώς δεν έγινε δεκτή από την Κυβέρνηση. Προφανώς μπορούμε να την στηρίξουμε, αλλά θέλει κάποιες διορθώσεις και κάποια συζήτηση.

Πρώτον, μέσα στις λιγνιτικές περιοχές είναι και η Μεγαλόπολη. Νομίζω ότι εδώ δεν υπάρχει αντίρρηση. Εγώ θα υπενθυμίσω πόσες τέτοιες προτάσεις έχουν κατατεθεί τα τελευταία χρόνια. Ήμασταν τότε στον ΣΥΡΙΖΑ και υπήρξε δέσμευση για θεσμοθέτηση ρήτρας μηδενικού ελλείμματος, ρυθμών ανάπτυξης και θέσεων εργασίας, τροπολογία για την ένταξη των λιγνιτικών περιοχών σε νέο ειδικό καθεστώς του αναπτυξιακού νόμου ώστε να διασφαλιστεί ότι η δίκαιη μετάβαση θα είναι δίκαιη και δεν θα παράξει νέες ανισότητες και συγχρόνως βεβαίως θα ικανοποιηθεί και η ανάγκη της χώρας για περιφερειακή ανάπτυξη και αποκέντρωση.

Έχει δικαιωθεί πλήρως η κριτική μας από την πρώτη στιγμή ότι πρόκειται για μία απολιγνιτοποίηση που δεν έχει κανένα απολύτως σχέδιο -αντικαθιστά ουσιαστικά τον λιγνίτη με φυσικό αέριο- και καμία ουσιαστική αναπτυξιακή στρατηγική από τη μεριά της Κυβέρνησης.

Σήμερα, τα αποτελέσματα είναι πια μετρήσιμα: πρώτη θέση σε ανεργία, πτώση πληθυσμού, μείωση του κατά κεφαλήν ΑΕΠ. Προχθές κάναμε περιοδεία με τον Πρόεδρο της Κοινοβουλευτικής μας Ομάδας Αλέξη Χαρίτση σε όλες αυτές τις περιοχές. Η κατάσταση είναι απελπιστική και ως τοπική Βουλευτής τη ζω κάθε μέρα. Η πραγματικότητα είναι ότι η ρήτρα δίκαιης μετάβασης -και αυτό είναι ενδιαφέρον- είχε υιοθετηθεί από την Κυβέρνηση. Βέβαια δεν θεσμοθετήθηκε ποτέ. Ήταν στις προτάσεις της Συντονιστικής Επιτροπής του ΣΔΑΜ. Ο κ. Μουσουρούλης την ανέφερε για το «Εξοικονομώ», ο κ. Χατζηδάκης την ανέφερε.

Άρα, το πρόβλημα δεν ήταν ποτέ η έλλειψη συντονισμού. Δομές υπήρχαν και υπάρχουν. Πολιτική βούληση δεν υπάρχει. Υπήρχε η κυβερνητική επιτροπή σε επίπεδο συναρμόδιων Υπουργών και η συντονιστική επιτροπή σε επίπεδο γενικών γραμματέων και, δυστυχώς, είδαμε πού κατέληξε όλο αυτό. Μέχρι σήμερα έχουμε μόνο εξαγγελίες, υποσχέσεις και επιτροπές κυρίως στην Αθήνα. Και η περιοχή ερημοποιείται, φτωχοποιείται και είναι δραματική η κατάσταση. Αυτό είναι, όμως, το επιτελικό κράτος του κ. Μητσοτάκη. Όχι μόνο δεν λύνει τα προβλήματα, αλλά έχουν πάει σαφώς πολύ χειρότερα.

Από την αρχή κατηγορήσαμε την Κυβέρνηση για το άκρως συγκεντρωτικό και αθηνοκεντρικό μοντέλο διακυβέρνησης με επικαλύψεις αρμοδιοτήτων, μετάβαση σε Α.Ε., κ.λπ.. Και λέμε το εξής: Πού είναι τα 7,5 δισεκατομμύρια που είχε υποσχεθεί ο Πρωθυπουργός στις περιοχές; Πού είναι; Τι έγινε; Από τις δεκαέξι εμβληματικές επενδύσεις που είχαν αναφερθεί στο ΣΔΑΜ και μετά έγιναν πέντε, δεν υπάρχει τίποτα. Οι επιχειρήσεις συνεχώς αποσύρουν το ενδιαφέρον τους, γιατί δεν υπάρχουν κίνητρα, δεν υπάρχουν συνδέσεις για χίλιους δυο λόγους. Κανείς δεν ασχολείται. Η απορρόφηση των ευρωπαϊκών κονδυλίων είναι απογοητευτική. Ο επικεφαλής της Ευρωπαϊκής Επιτροπής Ράσμουσεν προειδοποιεί συνεχώς ότι τα μη απορροφηθέντα κονδύλια θα επιστραφούν. Και κανενός δεν ιδρώνει το αυτί.

Να υιοθετηθεί ρήτρα για οποιαδήποτε επένδυση γίνεται στις λιγνιτικές περιοχές. Ακούστε λίγο πριν πάω σε αυτό. Δεν έχει γίνει χωροταξικός σχεδιασμός. Δεν έχουν προχωρήσει τα ειδικά πολεοδομικά σχέδια, τα οποία θα όριζαν πού θα πάει κάθε επένδυση, αλλά κυρίως θα μπορούσαν -εφόσον γίνονταν και αποκαταστάσεις που δεν έχει πέσει φτυαριά- να παραδοθούν εδάφη στις τοπικές κοινωνίες, στους αγρότες, κ.λπ.. Δεν έχει γίνει τίποτα από όλα αυτά. Η ενίσχυση μικρομεσαίων και κυρίως μικρών και πολύ μικρών επιχειρήσεων, γιατί αυτή είναι η παραγωγική βάση της περιοχής, είναι τελείως άνιση. Οι ενεργειακές κοινότητες υπονομεύονται και ο ηλεκτρικός χώρος έχει καλυφθεί από δύο, τρεις μεγάλους επενδυτές, με αποτέλεσμα και όταν κάνουν οι πολίτες ενεργειακές κοινότητες δεν έχουν χώρο να συνδεθούν.

Εμείς λέμε μέσα σε όλα αυτά -έχουμε κάνει πάρα πολλές ερωτήσεις και κοινοβουλευτικό έλεγχο- να υιοθετηθεί και μια ρήτρα οποιαδήποτε επένδυση γίνεται στις λιγνιτικές περιοχές -και μιλάω για τα μεγάλα φωτοβολταϊκά πάρκα και των ανεμογεννητριών που όπως είπα γίνονται από δυο-τρεις επενδυτές χωρίς να ασχολείται κανείς με τις τοπικές κοινωνίες- να δίνεται ένα ποσοστό ως αντιστάθμιση στις λιγνιτικές περιοχές. Για παράδειγμα, το 50% να αφορά ενεργειακές κοινότητες των λιγνιτικών περιοχών.

Και κάτι τελευταίο. Ξέρει όλη η περιοχή μου ότι κάθε μέρα από τα σύνορα, από το τελωνείο Νίκης από Φλώρινα, περνάνε περίπου διακόσια φορτηγά…

**ΠΡΟΕΔΡΕΥΟΥΣΑ (Όλγα Γεροβασίλη):** Συντομεύετε, σας παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Τελειώνω, κυρία Πρόεδρε.

Τι γίνεται; Σκάβουν στην Αχλάδα που έχει τις επιπτώσεις από την εξόρυξη του λιγνίτη και μάλιστα με μεταφορείς από το άλλο κράτος μεταφέρουν όλο αυτό για να καεί δίπλα.

Δεν είναι φιλοπεριβαλλοντική αυτή η πολιτική, για να έχει φθηνό ρεύμα ο κ. Μυτιληναίος.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της ΑΙΘΟΥΣΑΣ «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τέσσερις συνοδοί εκπαιδευτικοί από το 3ο Γυμνάσιο Άρτας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα μου επιτρέψετε να καλωσορίσω και προσωπικά, διότι είναι τα παιδιά και οι καθηγητές τους από την πατρίδα μου.

Καλώς ήρθατε και να έχετε μια ευχάριστη διαμονή εδώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, θα μπορούσα να έχω τον λόγο για μισό λεπτό;

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, σας καταθέτω στα Πρακτικά την ένσταση αντισυνταγματικότητας -θα την εγχειρίσω τώρα στην Έδρα- και στις 18.00΄ η ώρα θα την αναπτύξουμε.

(Η προαναφερθείσα ένσταση αντισυνταγματικότητας της Πλεύσης Ελευθερίας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

**(**Να μπουν οι σελ. 243-247)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Η ένσταση αντισυνταγματικότητας που κατατέθηκε, θα διανεμηθεί στις Κοινοβουλευτικές Ομάδες για να ενημερωθούν και η συζήτηση της αντισυνταγματικότητας θα ξεκινήσει στις 18.00΄.

Επίσης, πριν καλέσω την κ. Γεωργία Κεφαλά Βουλευτή της Πλεύσης Ελευθερίας, θα ήθελα να πω κάτι.

Ο Βουλευτής της Νέας Δημοκρατίας κ. Θεόδωρος Ρουσόπουλος ζητεί άδεια ολιγοήμερης απουσίας λόγω των καθηκόντων του ως Προέδρου της Κοινοβουλευτικής Συνέλευσης του Συμβουλίου της Ευρώπης.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Η Βουλή ενέκρινε τη ζητηθείσα άδεια.

Ορίστε, κυρία Κεφαλά, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κυρία Πρόεδρε.

Πραγματικά, η έλλειψη λόγων και συγκεκριμένης στάσης από την Κυβέρνηση μετά από όλες αυτές τις αποκαλύψεις που έχουν γίνει πάνω στο θέμα του εγκλήματος των Τεμπών είναι εντυπωσιακή. Δεν έχουν πάρει καμία απολύτως θέση που να απαντά σε όλα αυτά τα ερωτήματα που διαρκώς θέτει η Αντιπολίτευση.

Συγκεκριμένα θα ήθελα να θυμηθώ τη χθεσινή μας συνεδρίαση στην Επιτροπή Κοινωνικών Υποθέσεων, όπου είχε έρθει ο κ. Γεωργιάδης μαζί με τον κ. Θεμιστοκλέους ως εκπρόσωποι της Κυβέρνησης για τα Κέντρα Τραύματος, κάτι που θα μας έρθει την επόμενη εβδομάδα, φαντάζομαι, στην Ολομέλεια της Βουλής. Ήταν πραγματικά εντυπωσιακή η επίθεση που κάνανε διαρκώς στους ανθρώπους που είχαν να πουν οποιαδήποτε κριτική πάνω σε αυτό το θέμα, κατηγορώντας μας ότι δεν θέλουμε τα Κέντρα Τραύματος και μιλώντας εξαιρετικά εριστικά με το γνωστό ύφος του κ. Γεωργιάδη, ο οποίος είπε κάτι εξαιρετικά εντυπωσιακό. Μάλιστα και σε μία φιλική, ας το πούμε, διάθεση ανάμεσα στους Βουλευτές και στον κύριο Υπουργό είπε ότι έτσι δικαιολογείται από τη συμμορία της μιζέριας της Αντιπολίτευσης -το είπε ξανά- η πτώση της Αριστεράς παγκοσμίως. Και φυσικά χαιρόταν για την άνοδο της ακροδεξιάς και έλεγε ότι ο λόγος που γίνεται αυτό είναι ότι οι πολίτες αρχίζουν να γίνονται λογικότεροι.

Αυτά μας είπε και συνέχισε να μας μαλώνει μαζί με τον κ. Θεμιστοκλέους γιατί αυτή ήταν η κατάσταση, λέει, πενήντα χρόνια τώρα. Έτσι ήταν τα ασθενοφόρα, αυτούς τους οδηγούς είχε, πάντα είχε στρατιωτικούς. Τίποτα δεν άλλαξε ποτέ. Άρα, γιατί να αλλάξει τώρα;

Να θυμίσουμε ότι τα μισά από τα πενήντα χρόνια από την αποκατάσταση της δημοκρατίας στη χώρα κυβερνά η Νέα Δημοκρατία και αυτό που μας λένε είναι ότι δεν έχουν διάθεση να αλλάξουν απολύτως τίποτα. Και βέβαια, αυτή είναι η αλήθεια. Κι εμείς συμφωνούμε απόλυτα σε αυτό, ότι τα νομοσχέδια που φέρνετε δεν έχουν καμία διάθεση να αλλάξουν κάτι.

Αφού, λοιπόν, έχετε εξαθλιώσει οικονομικά -γιατί σαφώς έχω κι εγώ ένα μερίδιο ευθύνης ως πολίτης, αλλά όχι το δικό σας μερίδιο- τους ανθρώπους, παρουσιάζεστε ταυτόχρονα ως σωτήρες. Εσείς είστε, δηλαδή, αυτοί που θα τους σώσετε από τις ορδές των απελπισμένων που δημιουργούνται από τους πολέμους που εσείς στηρίζετε και υποδαυλίζετε, εσείς είστε αυτοί που θα τους σώσετε από τις τράπεζες, που πάλι εσείς επιτρέπετε να λειτουργούν ληστρικά, εσείς είστε αυτοί που θα τους σώσετε από την ακρίβεια που έχει δημιουργήσει η συσσώρευση πλούτου που, επίσης, στηρίζετε.

Τι προσπαθείτε να κάνετε, δηλαδή, παγκοσμίως, κύριε Άδωνι; Αυτό που προσπαθείτε να κάνετε είναι να δημιουργήσετε φοβισμένους μεσήλικες, πράγμα που έχετε καταφέρει με έλεγχο των πάντων, όπως των μέσων μαζικής ενημέρωσης και των αγορών, για να μπορείτε να ελέγχετε τους ανθρώπους. Όμως, αυτό που έχω να σας πω είναι ότι αυτοί οι άνθρωποι θα αντικατασταθούν πάρα πολύ γρήγορα από νέους που δεν έχουν τίποτα να χάσουν και δεν θα αφήσουν τα όνειρά τους στα χέρια σας. Θα αντικατασταθούν, λοιπόν, αυτοί οι άνθρωποι από νέους που ενημερώνονται όχι από τα κανάλια σας, αλλά από άλλες ανεξάρτητες πηγές. Ήδη η γλώσσα με την οποία συνεννοούνται οι νέοι είναι κάτι που δεν το γνωρίζετε και γι’ αυτό και δεν μπορείτε να καταλάβετε ούτε τη μουσική τους ούτε και το χιούμορ τους. Δεν μπορείτε να καταλάβετε ότι έρχονται δυνατότεροι από ποτέ, αδέσμευτοι και για πρώτη φορά με γνώση των ζητούμενων. Η νεολαία για πρώτη φορά ξέρει, κατά τη γνώμη μας. Έχει γνώση της κατάστασης και των επιθυμιών της και του ωφέλιμου για όλους. Έχει σεβασμό για την προσωπική επιθυμία, για το όνειρο και φυσικό σεβασμό στη διαφορετικότητα, κάτι που εσείς έχετε ξεχάσει.

Όταν παίρνεις παιδιά που με πολλή αγάπη και κόπο φοιτούν σε ένα μουσικό σχολείο και έχουν τεράστιο σεβασμό και γνώση για τη σπουδαιότητα της μουσικής -όχι επειδή η μουσική πρέπει να είναι σε κάποιο ξεχωριστό βάθρο, αλλά επειδή είναι φυσική συνέπεια του ανθρώπου, η μουσική είναι μια φυσική διαδικασία, όπως είναι και το παιχνίδι- και ζώσα σχέση με τη μουσική και τα βάζετε ως μουσικό χαλί σε κοπή πίτας πολιτικής εκδήλωσης, το λιγότερο που μπορώ να πω είναι πως έχετε χάσει κάθε επαφή με το φαινόμενο της ζωής. Τόση είναι η αλλοίωση που έχετε υποστεί. Νομίζετε πως τα νέα παιδιά είναι παροπλισμένα μπροστά σε ένα κινητό που τους έχετε πλασάρει. Ετοιμαστείτε, όμως, γιατί έρχονται καινούργια κορίτσια και αγόρια και αυτή θα είναι η λύση στον κόσμο που έχετε δημιουργήσει και ο οποίος είναι βασισμένος στην καταστολή, στην καταπίεση, στον φόβο, σε μία εγκληματική και τοξική αρρενωπότητα, την οποία ενώ λέτε πως καταδικάζετε, στην πραγματικότητα την ενισχύετε με κάθε σας λόγο, με κάθε σας κίνηση και με κάθε σας επιλογή.

Και σε αυτό το νομοσχέδιο έχουμε αυστηροποίηση των ποινών, κάτι που δεν έχει καμία σχέση με την ορθή και αποτελεσματική αντιμετώπιση. Όσον αφορά στο θέμα της βίας των ανηλίκων, έχετε αναλογιστεί ποτέ ότι οι έφηβοι είναι υπό διαρκή επιτήρηση κάτω από το βλέμμα δασκάλων, γονιών, συγγενών, προπονητών κ.ο.κ., μεγαλωμένοι σε διαμερίσματα με ελάχιστο ελεύθερο χρόνο, ανήμποροι να έρχονται σε επαφή με τους συνομηλίκους τους και να αναπτύσσουν φιλικές σχέσεις, κάτι απόλυτα φυσικό και με πλήρη υποβάθμιση του κοινόχρηστου χώρου στις μεγάλες πόλεις;

Απορείτε για τη βία; Ο δημόσιος χώρος χάνει το μέγεθος και τον ρόλο που θα έπρεπε να έχει, επειδή κι αυτός μεταφράζεται σε χρήμα. Πού θα μπορούσε ένας έφηβος ή μία έφηβη να συναντηθεί σε ασφαλές περιβάλλον με έναν άλλον έφηβο και να περάσει δωρεάν λίγο εποικοδομητικό χρόνο;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Παρέχετε κάπου μία τέτοια δυνατότητα; Πού; Μπορούν τα παιδιά να παίξουν μουσική στα πολιτιστικά σας κέντρα, στους δήμους; Πού; Παρέχετε δωρεάν μία τέτοια σύγχρονη δυνατότητα στα παιδιά σαν τη δυνατότητα που είχαμε, για παράδειγμα, στην εφηβεία μας να πάμε σε ένα κέντρο, όπως είναι το αθλητικό κέντρο του Αγίου Κοσμά και απλά με την επίδειξη της ταυτότητάς μας να κάνουμε όποια δραστηριότητα θέλαμε, χωρίς δασκάλους και επιβλέποντες, χωρίς αθλητικούς συλλόγους; Πόσες τέτοιες φιλικές εγκαταστάσεις υπάρχουν στον μαζικό αθλητισμό; Η συγκεκριμένη, την οποία μάλιστα είχε εγκαινιάσει ο Κωνσταντίνος Καραμανλής το 1961, είναι διαρκώς σε υποβάθμιση, ενώ δεν επαναλήφθηκε ποτέ καμία τέτοια πρωτοβουλία. Τι γίνεται, λοιπόν, από τότε; Συρρίκνωση! Επίσης, κάτι ανάλογο δεν έχει επαναληφθεί πουθενά.

Αν πραγματικά, λοιπόν, νοιάζεστε, δώστε παροχές στην παιδεία, δώστε ευκαιρίες στους νέους για να ασχοληθούν δωρεάν με τον αθλητισμό και τη μουσική και χωρίς να τους λέτε τι να ακούσουν και πώς να παίξουν.

Η ειδική αγορήτριά μας κ. Καραγεωργοπούλου έκανε μια κατατοπιστικότατη και εμπνευσμένη ομιλία για τη συνεπιμέλεια και για τη δυσμενέστατη θέση των γυναικών που δήθεν καλούνται να διαπραγματευτούν επί ίσοις όροις την ανά τους αιώνες οικονομική, κοινωνική και επαγγελματική δυσμενή τους θέση, ακόμα και τη σχέση τους με τα παιδιά τους σε μία κατ’ επίφαση ίση θέση με τον άνδρα, ενώ ξέρουμε όλοι πως αυτό δεν ισχύει. Έτσι, αρνείστε με πείσμα την αναγνώριση του διώνυμου εγκλήματος της γυναικοκτονίας, όταν γνωρίζετε το χρέος που έχετε για να αλλάξετε τη νοοτροπία και όχι την τιμωρία, να δουλέψετε επιτέλους την πρόληψη.

Αν, για παράδειγμα, κινδυνεύουν να εξαφανιστούν οι λύκοι, κάνουμε λάθος, επειδή ξεχωρίζουμε τους λύκους από τα άλλα ζώα; Αν κινδυνεύουν οι κοραλλιογενείς ύφαλοι, είναι κακό να πάρουμε ειδικά μέτρα για να τους προστατεύσουμε; Αυτό μας λέτε; Ότι είναι λάθος να χαρακτηρίζουμε τη γυναικοκτονία ως γυναικοκτονία και ότι προσβάλλουμε τις υπόλοιπες υπάρξεις, τους υπόλοιπους ανθρώπους; Αυτός είναι ακροδεξιός λόγος που δεν θέλει να υπερασπίζονται τον εαυτό τους οι βαλλόμενοι ούτε να αποκτούν δικαιώματα αυτοί που για αιώνες δεν έχουν.

Η Πλεύση Ελευθερίας έχει καταθέσει ένσταση αντισυνταγματικότητας για την απαράδεκτη τροπολογία ελέγχου των μηχανισμών, αλλά και για όλο το νομοσχέδιο. Έχουμε μεγάλο ενδιαφέρον να δούμε τι θα συμβεί στη συνέχεια και από τα υπόλοιπα κόμματα της Αντιπολίτευσης.

Σας ευχαριστώ πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Πρόεδρος της Κοινοβουλευτικής Ομάδας Σπαρτιάτες κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Πρόεδρε, κύριε Υπουργέ, κυρίες και κύριοι συνάδελφοι, έχω πει πολλές φορές ότι η χώρα μας έχει πάρα πολλά μεγάλα προβλήματα τα οποία και πρέπει να συζητάμε και να δίνουμε λύσεις. Όμως, τι συμβαίνει; Εμείς οι Σπαρτιάτες έχουμε πάνω μας πάρα πολλούς χαρακτηρισμούς και δεν τολμάμε να στρέψουμε το κεφάλι μας και δεχόμαστε συνεχώς επιθέσεις. Θα προτιμούσα σε ολόκληρη την ομιλία μου να συζητήσω γι’ αυτό το πολύ σοβαρό νομοσχέδιο που είναι κατά της ενδοοικογενειακής βίας, άσχετα αν δεν είναι σωστά δομημένο, αλλά και για άλλα θέματα που, όπως είπα, απασχολούν τη χώρα μας και τον ελληνικό λαό. Όμως, δεν μπορώ να μην απαντήσω. Και είναι γεγονός ότι αυτή η Βουλή και τα υφιστάμενα κόμματα που την απαρτίζουν συνεχίζουν να μας εκπλήσσουν τόσο με την υποκρισία τους όσο και με την ψυχοπάθειά τους.

Πρώτα απ’ όλα, αναφέρομαι στις κατάπτυστες δηλώσεις του αστοιχείωτου πολιτικά και ηθικά κ. Μαρινάκη που είπε ότι δεν δεχόμαστε ως Νέα Δημοκρατία τις ψήφους των ακροδεξιών. Ποιος είσαι, κύριε Μαρινάκη, που δεν δέχεσαι; Ποιος είσαι που δεν δέχεσαι; Πάλι καλά που ο εν λόγω κύριος δεν μας εξέδωσε και απαγορευτικό να μην ψηφίσουμε και τον Νικήτα Κακλαμάνη! Πάλι καλά, δηλαδή, που δεν μας δίνει οδηγίες για το ποιον θα ψηφίσουμε και ποιον δεν θα ψηφίσουμε. Η greek παράνοια σε όλο της το μεγαλείο! Προφανώς και ο κυβερνητικός γκαουλάιτερ ξέχασε ότι πρόκειται για ψηφοφορία για το ανώτατο πολιτειακό αξίωμα. Όμως, όπως είπαμε, ο πολιτικός ογκόλιθος Μαρινάκης νόμιζε ότι πρόκειται για κανένα φιλαράκι μας από τη γειτονιά με το οποίο ενδεχομένως κάποτε να παίζαμε μπάλα.

Προφανώς, στην πασοκοκρατούμενη Νέα Δημοκρατία του Πατέλη, του Σκέρτσου και των Υπουργών του Σημίτη, έχουν πάθει βέρτιγκο και βγάζουν μόνοι τους τα μάτια τους. Μπορεί άνετα κάποιος να δει ότι στη σημερινή κακόμοιρη Νέα Δημοκρατία δεν πρυτανεύει η λογική -αφού είναι και κυβερνών κόμμα- η εθνική ενότητα -όπως όφειλαν να κάνουν- και η πολιτική άμιλλα, αλλά πρυτανεύουν το μίσος, η διάλυση, η χαζομάρα και ενίοτε, η άκρατη βλακεία. Δηλαδή, πολιτική ορατότης μηδέν!

Είμαι ο πρώτος πολιτικός Αρχηγός που ανέβηκε στο Βήμα, μετά την ομιλία του κ. Τασούλα, που ανακοίνωσε την πρόθεση του Πρωθυπουργού να είναι υποψήφιος για Πρόεδρος της Δημοκρατίας, με την αστική ευγένεια που με χαρακτηρίζει και χωρίς αναστολές, χωρίς κόμπλεξ, όπως έχουν κάποιοι αρκετοί εδώ μέσα, είπα τη γνώμη μου και την άποψή μου για έναν άνθρωπο που συνεργάζομαι εδώ και ενάμιση χρόνο, από την στιγμή που μπήκαμε εδώ μέσα στο ελληνικό Κοινοβούλιο.

Αν θέλετε να πω και κάτι ακόμα, ουδείς τέλειος. Κι ο κ. Τασούλας, μπορεί ενδεχομένως, να μην είναι και τέλειος ως άνθρωπος ή ως πολιτικός, εντάξει, αλλά είπα την άποψή μου, όπως ακριβώς μου έβγαινε, εν αντιθέσει, με κάποιους Κοινοβουλευτικούς Εκπροσώπους και μία Πρόεδρο κόμματος που πέρασαν αυτόν τον άνθρωπο γενεές δεκατέσσερις. Έβριζαν χυδαία αυτοί που πριν ενάμιση χρόνο τον είχαν ψηφίσει για Πρόεδρο της Βουλής, αλλά τώρα δεν τους κάνει για Πρόεδρος της Δημοκρατίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς δεν τον ψηφίσαμε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Εσείς, ενδεχομένως μπορεί, κυρία Κωνσταντοπούλου και το διορθώνω. Αρκετοί από αυτούς, όμως, που τον έβριζαν, τώρα δεν τον θέλουν.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Ο Δουδωνής, εδώ του ΠΑΣΟΚ, άφριζε, λες και είχε πιει απορρυπαντικό. Αυτό που ζήσαμε εδώ πέρα, δεν έχει ξαναγίνει. Θεωρώ ότι είναι και ντροπή για το ελληνικό Κοινοβούλιο. Εγώ, όμως, είπα την άποψή μου, όπως έπρεπε να την πω.

Να σας πω και κάτι ακόμα; Εκείνη την ημέρα συζητιόταν η αναστολή χρηματοδότησης των Σπαρτιατών, αλλά εγώ είχα το θάρρος της γνώμης μου, να πω την άποψή μου για έναν άνθρωπο. Και να σταματήσουν κάποιες φωνές εδώ μέσα που λένε ότι οι Σπαρτιάτες είναι δεκανίκι της Κυβέρνησης. Έχετε δει πολλά δεκανίκια να τα αποκλείουν από τις Ευρωεκλογές; Έχετε δει πολλά δεκανίκια να τους κόβουν τη χρηματοδότηση; Δεν θα πω για άλλα πράγματα. Δικαίωμά τους αρκετοί εδώ να είναι υποκριτές και θρασύδειλοι, αν θέλετε, γιατί αν είχε προτείνει η Νέα Δημοκρατία έναν δικό τους υποψήφιο, τότε θα ήταν όλα καλά και θα έσταζαν μέλι για αυτόν τον υποψήφιο. Όπως, για παράδειγμα, έπαιζε πολύ το όνομα του πολλά βαρύ και ασήκωτου -κυριολεκτικά και μεταφορικά- Βενιζέλου, του Γιάννη Στουρνάρα και άλλων γραφικών που έστειλαν την Ελλάδα και τους Έλληνες στον μεσαίωνα των μνημονίων. Και μόνο η αναφορά του ονόματός τους, στέλνει κύματα ανατριχίλας σε ολόκληρη την Ελλάδα.

Επίσης, έχουμε και την βγαλμένη από τη ναφθαλίνη κ. Κατσέλη, που την παρουσιάζουν ως υπερκομματική και τον ξεχασμένο από τον Θεό κ. Γιαννίτση και άλλα τέτοια φρούτα της μεγάλης σχολής των πασόκων. Αν δεν είχε πεθάνει, βεβαίως, ο Σημίτης, είμαι σχεδόν σίγουρος ότι ο κ. Μητσοτάκης θα τον είχε προτείνει. Όμως, όπως και σε άλλα πράγματα, ο κ. Μητσοτάκης έκανε άμεση στροφή, γιατί για κακή του τύχη στην Αμερική εκλέχτηκε ο Τραμπ. Βεβαίως, ήρθε και άλλη μία σφαλιάρα για τον κ. Μητσοτάκη, ότι δεν ήταν καλεσμένος. Είναι ένα μεγάλο θέμα που έχει προεκτάσεις, βεβαίως και στη χώρα μας.

Τι να πούμε; Για τον κ. Μητσοτάκη, που ενώ ήταν υπέρ της woke ατζέντας, έφερε αυτό το σχέδιο εδώ, προσβάλλοντας βάναυσα τους Έλληνες και τις ελληνικές οικογένειες και τώρα βγήκε και είπε ότι υπάρχουν μόνο δύο φύλα; Πριν έλεγε ότι υπάρχουν τρία φύλα. Μπορεί, ενδεχομένως, κατά την προσωπική του άποψη, να ήταν και περισσότερα τα φύλα.

Επίσης, ακούστηκε εδώ από τον κ. Φάμελλο -που αν θέλετε την προσωπική μου άποψη, θεωρώ ότι είναι σοβαρός άνθρωπος- το εξής: Αφήστε -λέει- δεν θα πω τι είπαν οι Σπαρτιάτες. Δηλαδή, τι είπαμε, κύριε Φάμελλε; Για δώστε μας να καταλάβουμε τι είπαμε. Είπα την προσωπική μου άποψη για έναν άνθρωπο. Και στο κάτω-κάτω δεν είπα κι αν θα τον ψηφίσω, άσχετα τώρα τι λέει ο Μαρινάκης. Είχα, όμως, το θάρρος της γνώμης να πω αυτό που ήθελα να πω.

Και βεβαίως, η καραμέλα που πιπιλάνε και τα δύο κόμματα της Αντιπολίτευσης είναι ότι ο Πρόεδρος της Δημοκρατίας πρέπει να έχει ευρεία αποδοχή. Πολύ ωραία, συμφωνώ. Είναι, όμως, πράγματι έτσι; Η κ. Σακελλαροπούλου, αν θυμάμαι καλά, βγήκε με διακόσιες εξήντα μία ψήφους. Άρα, είχε ευρεία αποδοχή και ψηφίστηκε και από τα τρία κόμματα. Τίμησε, όμως, τον θεσμό ή τον κατάντησε αυτό που είναι σήμερα; Τον πρόσβαλε βάναυσα ή όχι; Ποια ήταν η δημοφιλία της κ. Σακελλαροπούλου, όταν ανέλαβε Πρόεδρος της Δημοκρατίας και ποια είναι τώρα; Να σας πω και κάτι; Είμαι πολύ θεσμικός και στεναχωριέμαι όταν μιλάω για τέτοιου είδους θέματα. Πιστεύω, όμως, ότι οι σωστοί άνθρωποι δίνουν αξία και υπόσταση στους θεσμούς και όχι το αντίστροφο.

Θα κλείσω με μια ανακοίνωση από το υποκριτικό ΠΑΣΟΚ. Έσπασε -λέει- μια πολιτική παράδοση τριάντα ετών και οι χειρισμοί στο θέμα της προεδρίας δεν συνάδουν με το πνεύμα του Συντάγματος που επιτάσσει ευρείες συναινέσεις και ότι το ΠΑΣΟΚ δεν θα ακολουθήσει τη Νέα Δημοκρατία στην καταπάτηση των θεσμικών παραδόσεων. Και αυτά, κυρίες και κύριοι, τα υποκριτικά, τα λέει το ΠΑΣΟΚ που έχει καταληστεύσει τη χώρα, έχει ρημάξει την Ελλάδα εδώ και δεκαετίες και χρωστάει και 500 εκατομμύρια, αλλά τώρα τον νοιάζουν οι θεσμοί και δεν συναινεί σε τέτοιες αλχημείες.

Πάμε λίγο στο σημερινό θέμα που θεωρώ ότι είναι πάρα πολύ σοβαρό. Η βία κατά των γυναικών και εν τέλει η οικογενειακή βία αποτελεί μια τραγωδία για την Ελλάδα -τραγωδία!- που δεν αφορά μόνο τα θύματα, αλλά και κάθε μέλος της οικογένειας κάθε πολίτη αυτής της χώρας.

Να σκεφτούμε ότι μεταξύ του 2020 και του 2024 καταγράφτηκαν εκατόν είκοσι πέντε γυναικοκτονίες! Εκατόν είκοσι πέντε αθώες ψυχές που χάθηκαν άδικα. Εκατόν είκοσι πέντε οικογένειες θυμάτων που βυθίστηκαν στο σκοτάδι και άλλες τόσες των θυτών που, επίσης, έπεσαν στο δικό τους βάραθρο. Ανάμεσά τους και δεκάδες παιδιά θυτών και θυμάτων που απέκτησαν ψυχικά τραύματα, που είναι αμφίβολο αν θα μπορέσουν ποτέ να επουλωθούν και να παραμείνουν αυτά τα παιδιά λειτουργικά μέλη της κοινωνίας μας.

Αυτά τα νούμερα δεν είναι στατιστικές, είναι άνθρωποι. Είναι η απόδειξη μιας κοινωνίας που αποτυγχάνει να προστατεύσει τους πιο ευάλωτους από εμάς. Κι όλα αυτά, μέσα σε μια κοινωνία που γερνά γοργά, μια κοινωνία σε δημογραφική κατάρρευση. Οφείλουμε όλοι, λοιπόν, να αναλάβουμε δράση τώρα, όχι αύριο, ούτε όταν θα ωριμάσουν οι συνθήκες, αλλά τώρα! Η αδράνεια κοστίζει ζωές.

Οι Σπαρτιάτες απαιτούμε αποτελεσματική δικαιοσύνη που δεν θα χαρίζεται, δηλαδή, αυστηροποίηση των ποινών για τους δράστες. Ένα μέρος είναι αυτό. Διότι διαβάζω εδώ στο άρθρο 8, κύριε Υπουργέ, για την προσβολή της γενετήσιας αξιοπρέπειας. Βέβαια, δεν μπορώ να τα διαβάσω όλα, παίρνω ένα απλό παράδειγμα. Αν ο παθών είναι κάτω των δώδεκα χρόνων, η φυλάκιση είναι δύο χρόνια ή χρηματική ποινή. Κάποιος ανώμαλος δηλαδή που προσβάλλει παιδιά με οποιονδήποτε τρόπο ή θα κάτσει δύο χρόνια στη φυλακή ή αν έχει χρήματα, θα πληρώσει. Αυτό, δεν λέγεται δικαιοσύνη. Αυτό, δεν πρόκειται να αποτρέψει όλους αυτούς να σκοτώνουν γυναίκες και να κάνουν ό,τι κάνουν. Σε καμία περίπτωση! Και θα εξηγήσω λίγο παρακάτω.

Δομές πλήρους προστασίας για τα θύματα της βίας. Οι χώροι φιλοξενίας, η δωρεάν ψυχολογική υποστήριξη, οι εικοσιτετράωρες τηλεφωνικές γραμμές, το panic button δεν είναι πολυτέλειες, είναι ελάχιστη υποχρέωση του κράτους προς τους πολίτες. Όπως ελάχιστη υποχρέωση προς τους Έλληνες και τις Ελληνίδες είναι η πλήρης βοήθεια των αστυνομικών αρχών προς όποιον ζητά βοήθεια, για να μην επαναληφθούν φαινόμενα, όπως της άτυχης Κυριακής Γρίβα που ξεψύχησε έξω από το Αστυνομικό Τμήμα Αγίων Αναργύρων πέρυσι τον Απρίλιο, γιατί η πολιτεία αποτυγχάνει να προστατεύσει τους πολίτες της. Τότε ποιος θα μπορέσει να το κάνει;

Επειδή ως πολιτικός Αρχηγός έχω επισκεφτεί πάρα πολλά αστυνομικά τμήματα, είναι ελάχιστα -μετρημένα στα δάχτυλα του ενός χεριού- τα αστυνομικά τμήματα που έχουν μέσα ανθρώπους που υποστηρίζουν θύματα ενδοοικογενειακής βίας.

Αυτό θα έπρεπε, κυρίες και κύριοι, να γίνει σε ολόκληρη την Ελλάδα. Και όχι μόνο να γίνει σε ολόκληρη την Ελλάδα, αλλά οι αστυνομικοί να έχουν και την κατάλληλη εκπαίδευση και τα κατάλληλα πτυχία, έτσι ώστε να βοηθήσουν όλους αυτούς τους ανθρώπους που θέλουν βοήθεια.

Η ελληνική οικογένεια είναι το θεμέλιο της κοινωνίας μας. Είναι το τελευταίο προπύργιο της κοινωνικής συνοχής και της εθνικής αξιοπρέπειας. Καταρρέει, όμως, υπό το βάρος της φτώχειας, της ανεργίας, της κοινωνικής απομόνωσης και δυστυχώς, όπως είπαμε, της ενδοοικογενειακής βίας. Αυτές οι πρωτοφανείς προκλήσεις δεν είναι φυσικά φαινόμενα, αλλά αποτέλεσμα πολιτικών επιλογών, που αγνοούν τον πυρήνα της κοινωνίας μας.

Πόσο ακόμα θα αντέξει η Ελλάδα χωρίς ισχυρές οικογένειες; Αν δεν τις προστατεύσουμε, αν επιτρέψουμε στη βία να συνεχίσει να καταστρέφει ζωές, τότε τι μέλλον έχουμε ως χώρα, την στιγμή μάλιστα που είμαστε σε δημογραφική κατάρρευση;

Πρέπει να προωθήσουμε τις αξίες που μας ενώνουν, την αγάπη, τον σεβασμό, την αλληλεγγύη. Αυτές οι αξίες, βαθιά ριζωμένες στην ορθόδοξη θρησκευτική μας παράδοση, καθοδήγησαν τον λαό μας μέσα από δυσκολίες και δοκιμασίες αιώνων, προσφέροντας σε όλους εμάς ασφάλεια και συνοχή. Ωστόσο ως χώρα έχουμε απομακρυνθεί από αυτές χάνοντας τον δρόμο μας και αφήνοντας το κενό να γεμίζει με φαινόμενα βίας και κοινωνικής διάσπασης.

Ας αφήσουμε πίσω, λοιπόν, τις ιδεολογικές διαφορές και ας δράσουμε τώρα, γιατί κάθε μέρα που περνάει χωρίς μέτρα είναι μια μέρα που θέτει περισσότερες ζωές σε κίνδυνο.

Η γυναίκα είναι πυλώνας της οικογένειας και της κοινωνίας και αξίζει πραγματική στήριξη και όχι υποσχέσεις και ελπίδες που εξανεμίζονται. Ως μητέρα, εργαζόμενη και φορέας αξιών η γυναίκα χρειάζεται πρακτικά εργαλεία για να σταθεί μόνη της και να προοδεύσει.

Οι Σπαρτιάτες απαιτούμε άμεση δράση και προτείνουμε συγκεκριμένα μέτρα: επιδότηση πολύτεκνων οικογενειών για να πάψει η πολυτεκνία να είναι μία οικονομική καταδίκη, για να μην έχουμε επανάληψη φαινομένων, όπως το πρόσφατο συμβάν στο Ορμένιο με την οικογένεια από την οποία έκοψαν το επίδομα πολυτέκνων ύψους 2.500 ευρώ ετησίως επειδή αυξήθηκε το οικογενειακό επίδομα κατά 1.000 ευρώ το έτος -αυτή είναι η κακομοιριά της Κυβέρνησης-, μείωση κόστους στέγασης, με χαμηλά ενοίκια και άτοκα δάνεια για νέες οικογένειες, ώστε να αποκτήσουν ένα ασφαλές σπίτι, δημιουργία θέσεων εργασίας στην περιφέρεια για να ξαναζωντανέψει η ύπαιθρος, ενισχύοντας την αγροτική παραγωγή και την οικονομία, πρόγραμμα μικροδανείων για γυναίκες, για να αποκτήσουν οι γυναίκες το δικαίωμα στην επιχειρηματική δημιουργία, επάρκεια δημόσιων βρεφονηπιακών σταθμών για να στηριχθούν οι εργαζόμενες μητέρες και να μεγαλώνουν βεβαίως τα παιδιά τους με ασφάλεια. Ταυτόχρονα η καταπολέμηση της ανισότητας είναι απαραίτητη. Οι γυναίκες πρέπει να αισθάνονται ασφαλείς στο σπίτι, στη δουλειά, να προστατεύονται από διακρίσεις και να έχουν ίσες ευκαιρίες στην εργασία, αλλά βεβαίως και στην κοινωνία.

Οι Σπαρτιάτες λέμε: Μηδενική ανοχή στη σεξουαλική παρενόχληση και τις διακρίσεις, με αυστηρούς ελέγχους και εκπαίδευση για την αλλαγή νοοτροπίας.

Άκουσα πάρα πολλούς συναδέλφους και συναδέλφισσες προηγουμένως που είπαν ότι ό,τι ποινές και να βάλουμε, κύριε Υπουργέ, σε αυτούς τους ανθρώπους που έχουν μέσα τους όλη αυτήν την κακία και είναι απαίδευτοι άνθρωποι, δεν πρόκειται ποτέ να σταματήσουν όλα αυτά τα φαινόμενα. Σας το λέει ένας άνθρωπος που έχει βιώσει ως παιδί -σε ηλικία κάτω των δέκα ετών- την ενδοοικογενειακή βία. Θεωρώ ότι η παιδεία αυτού του είδους πρέπει να ξεκινάει από τα σχολεία, να μαθαίνουν τα παιδιά ότι ο άντρας πρέπει να είναι άντρας και να συμπεριφέρεται ως άντρας και η γυναίκα να είναι γυναίκα, γιατί αργότερα θα κληθεί να γίνει και μητέρα. Άρα έχει έναν μεγαλύτερο ρόλο και πρέπει να σταθεί ισάξια. Θεωρώ και το τονίζω ότι όλη αυτή η παιδεία πρέπει να ξεκινάει από τα σχολεία.

Η ενίσχυση της οικογένειας δεν είναι πολυτέλεια, είναι οξυγόνο για την Ελλάδα. Χρειαζόμαστε τις πολιτικές που θα δημιουργούν ένα περιβάλλον όπου οι γυναίκες και οι οικογένειες θα ανθίζουν και δεν θα καταρρέουν. Η μητρότητα πρέπει να προστατευθεί, η αξιοπρέπεια κάθε οικογένειας να διασφαλιστεί και κάθε παιδί να μεγαλώνει με ασφάλεια και ελπίδα. Οι Σπαρτιάτες δεσμευόμαστε να κάνουμε την οικογένεια ξανά κέντρο της πολιτικής δράσης, να βάλουμε τέλος στις πολιτικές που την αποδυναμώνουν γιατί χωρίς ισχυρή οικογένεια δεν υπάρχει ισχυρή Ελλάδα. Η Ελλάδα δεν αντέχει άλλη αποτυχία ούτε η ψυχική υγεία είναι πολυτέλεια. Είναι αναγκαίο θεμέλιο για μια κοινωνία που θέλει να προοδεύσει.

Κυρίες και κύριοι, θέλω να κλείσω με μια παρατήρηση, πως ο Πρωθυπουργός, ο κ. Μητσοτάκης, έχει αντικοινοβουλευτική και αντιδημοκρατική συμπεριφορά. Αύριο θα γίνει συζήτηση εδώ στην «Ώρα του Πρωθυπουργού». Ο κ. Μητσοτάκης θα απαντήσει στον Πρόεδρο του ΠΑΣΟΚ για τον πρωτογενή τομέα για τον οποίο έχει θέσει ένα ζήτημα και τη γεωργική παραγωγή. Είναι η δεύτερη ερώτηση σε λιγότερο από έναν χρόνο που ο κ. Μητσοτάκης απαντάει στον Πρόεδρο του ΠΑΣΟΚ.

Θα ήθελα να σας πω κάτι που δεν γνωρίζετε, ότι για τη γεωργική παραγωγή και τα προβλήματα των αγροτών έχω καταθέσει ερώτηση για την «Ώρα του Πρωθυπουργού» εδώ και οκτώ μήνες. Ο κ. Μητσοτάκης έχει απαντήσει δύο φορές -με την αυριανή- στον Αρχηγό του ΠΑΣΟΚ και σε μένα δεν έχει απαντήσει.

Και ξέρετε τι άλλο συμβαίνει; Ότι εγώ την ερώτηση αυτή που έκανα, ξέρω γιατί την έκανα. Δεν την έκανα θεωρητικά, την έκανα και πρακτικά. Με τον Βουλευτή μας τον Αλέξανδρο Ζερβέα πριν από αρκετούς μήνες πήγαμε και κάναμε αυτοψία στον κάμπο της Κωπαΐδας και είδαμε από πρώτο χέρι όλα τα προβλήματα που έχουν οι αγρότες. Μιλάω με αγρότες σε όλη την Ελλάδα. Επισκέφτηκα τον αντιπεριφερειάρχη Στερεάς Ελλάδας στη Λιβαδειά για να μου πει και αυτός τα προβλήματα που αντιμετωπίζουν οι αγρότες, που είναι τεράστια. Ο κ. Μητσοτάκης δεν καταδέχτηκε ποτέ να απαντήσει στο ερώτημά μου.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο των Σπαρτιατών, τον κ. Στίγκα.

Επόμενος ομιλητής είναι ο κ. Ιωάννης Δημητροκάλλης, ανεξάρτητος Βουλευτής. Θα ακολουθήσουν η κ. Μονογυιού και η κ. Κουρουπάκη.

Κύριε Δημητροκάλλη, έχετε τον λόγο.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Πριν τοποθετηθώ επί του νομοσχεδίου, θα ήθελα να σχολιάσω συνοπτικά το παγκοσμίου ενδιαφέροντος γεγονός, την ορκωμοσία του Ντόναλντ Τραμπ, η οποία σηματοδοτεί την έναρξη μιας νέας εποχής για τις Ηνωμένες Πολιτείες με πολιτικές που αποκαθιστούν την εθνική υπερηφάνεια, την οικονομική ευρωστία και την ασφάλεια των πολιτών.

Ο Τραμπ επιστρέφει στο τιμόνι με ξεκάθαρο όραμα τον τερματισμό της λαθρομετανάστευσης με το κλείσιμο των συνόρων, τη στήριξη της παραγωγικής βάσης της χώρας και την ενίσχυση της δημόσιας ασφάλειας, πάντα προς όφελος του αμερικανικού λαού και μακριά από διεθνιστικά πειράματα που εξυπηρετούν την ελίτ του βαθέος κράτους.

Αξίζει να σημειωθεί ότι εν μέσω αυτής της ιστορικής στιγμής ο Κυριάκος Μητσοτάκης δεν έλαβε πρόσκληση για την τελετή ορκωμοσίας. Είναι μία σαφής υπενθύμιση ότι η στάση της Κυβέρνησης της Νέας Δημοκρατίας απέναντι στον Τραμπ υπήρξε εχθρική, καθώς ο Μητσοτάκης στο παρελθόν είχε ταχθεί ανοιχτά υπέρ του Τζο Μπάιντεν, της Καμάλα Χάρις και της διεθνιστικής woke ατζέντας, που υπονόμευσε την αμερικανική κοινωνία. Με την στήριξή του στο βαθύ κράτος των Ηνωμένων Πολιτειών Αμερικής ο Μητσοτάκης επέλεξε για άλλη μια φορά τη λάθος πλευρά της Ιστορίας.

Έρχομαι στο σημερινό νομοσχέδιο. Σήμερα δεν βρισκόμαστε απλώς μπροστά σε μία νομοθετική πρωτοβουλία, αλλά σε μία ηθική υποχρέωση, μια υποχρέωση απέναντι στην οικογένεια, την κοινωνία και το έθνος μας, μια υποχρέωση που επιτάσσει να πούμε ότι η ενδοοικογενειακή βία που είναι η μάστιγα απειλεί την ίδια την ύπαρξή μας ως Ελλήνων, διαλύοντας την οικογενειακή συνοχή, καταστρέφοντας την ακεραιότητα του έθνους μας και υπονομεύοντας το μέλλον των παιδιών μας.

Δεν θα επιτρέψουμε, λοιπόν, η βία να κυριαρχεί στο θεμέλιο κράτος μας, που είναι η οικογένεια. Όταν οι γυναίκες μας, τα παιδιά μας και οι αδύναμοι γίνονται θύματα βίας, τότε η καρδιά του έθνους μας χτυπά αδύναμα και αυτό δεν μπορούμε να το επιτρέψουμε. Δεν μπορούμε να ανεχτούμε την κατάρρευση των ηθικών αξιών που καθορίζουν την ελληνική κοινωνία. Το τρίπτυχο πατρίδα-θρησκεία-οικογένεια πρέπει να παραμείνει ο φάρος που καθοδηγεί την ελληνική κοινωνία.

Η ενδοικογενειακή βία, ιδιαίτερα όταν προέρχεται από άνδρες που χειραγωγούν τις γυναίκες, προσβάλλει τις θεμελιώδεις αξίες του πατριωτισμού και της ελληνικής οικογένειας. Ορισμένοι άνδρες εκμεταλλευόμενοι τη δύναμη και την επιρροή τους δημιουργούν σχέσεις εκμετάλλευσης, όπου η γυναίκα νιώθει ότι φταίει για τη βία που υφίσταται και έτσι αδυνατεί να αντιδράσει, κρατώντας την αιχμάλωτη στην εξουσία του θύτη της. Αυτό είναι μία παραβίαση της ελληνικής έννοιας της οικογένειας, όπου ο άντρας πρέπει να είναι προστάτης, όχι θύτης.

Δεν μπορούμε να παραβλέψουμε τη βαρύτητα αυτού του ζητήματος γιατί δεν αφορά μόνο την προστασία των γυναικών, αλλά και την προστασία των παιδιών μας. Τα παιδιά μας που μεγαλώνουν σε τέτοιες οικογένειες υποφέρουν και συχνά επηρεάζονται για μία ζωή, κουβαλώντας ψυχολογικά προβλήματα και στο τέλος γίνονται και τα ίδια μελλοντικοί θύτες. Είναι αυτονόητο ότι η κακοποίηση και η βία καταστρέφουν την εθνική μας κληρονομιά και δημιουργούν μία κοινωνία χωρίς ελπίδα για το μέλλον. Και δεν μιλάω μόνο για τη σωματική βία, αλλά και για την ψυχολογική βία, όπου ο θύτης απειλεί ότι θα βλάψει το θύμα ή την οικογένειά του ή ότι θα αυτοκτονήσει ή έχουμε τη δημιουργία ενοχών στη σύντροφο και αδιάκοπο έλεγχο της προσωπικής της ζωής ή προσπάθεια απομόνωσης του θύματος από οικογενειακό, φιλικό και συγγενικό περίγυρο κ.λπ..

Έχουμε και τη λεκτική βία, που είναι η πιο συνηθισμένη μορφή ενδοοικογενειακής βίας και άρρηκτα συνδεδεμένη με την ψυχολογική. Αν, λοιπόν, δεν αποτρέψουμε και αυτές τις μορφές βίας μέσα στην οικογένεια, δεν θα καταφέρουμε να προστατεύσουμε τα παιδιά μας. Αν δεν αποτρέψουμε την ανάπτυξη αυτής της πληγής στην καρδιά της κοινωνίας μας, τότε αποτυγχάνουμε ως έθνος.

Ωστόσο δεν φτάνει αυτό το νομοσχέδιο. Πρέπει να ξεριζώσουμε από τη ρίζα την ενδοοικογενειακή βία και αυτό για να το κάνουμε χρειαζόμαστε τα σχολεία μας, ώστε να εκπαιδεύουν τη νέα γενιά για τις συνέπειες της βίας είτε αυτή εκδηλώνεται μέσα στην οικογένεια είτε με τη μορφή εκφοβισμού όπως το μπούλινγκ. Οι νέοι πρέπει να διδάσκονται τις αξίες του αλληλοσεβασμού, ώστε να χτίσουμε μια κοινωνία πιο δίκαιη και ασφαλή. Η Ελλάδα, η πατρίδα μας, δεν μπορεί να ζήσει χωρίς την οικογένεια. Ο Έλληνας, η Ελληνίδα και τα παιδιά τους είναι το θεμέλιό της. Δεν μπορούμε να επιτρέψουμε σε κανέναν να καταστρέφει την ευημερία των οικογενειών μας με τη βία. Το κράτος μας οφείλει να παρέχει κάθε δυνατή προστασία στους πολίτες του, ειδικά στα θύματα που δεν έχουν φωνή, που βρίσκονται σε απομόνωση, που υποφέρουν σιωπηλά και πρέπει να το κάνουμε με αποφασιστικότητα και σφοδρότητα. Το νομοσχέδιο που συζητάμε σήμερα δεν είναι παρά μια πρώτη προσπάθεια να θέσουμε ένα φρένο στην ενδοοικογενειακή βία, αλλά δεν φτάνει μόνο αυτό. Δεν αρκεί να ψηφίσουμε μόνο έναν νόμο. Χρειαζόμαστε ισχυρές ποινές για τους θύτες, αλλά και πραγματικά καταφύγια για τα θύματα, για να μπορέσουν να φύγουν από τις καταπιεστικές συνθήκες και να βρουν καταφύγιο και στήριξη και εννοείται ότι θα πρέπει να στηρίξουμε ως έθνος και την πρόληψη τέτοιων καταστάσεων.

Οφείλουμε να προστατεύουμε το μέλλον της χώρας μας και να κάνουμε τα πάντα για να εγγυηθούμε την ασφάλεια και την ευημερία των οικογενειών μας. Δεν είναι απλώς θέμα εφαρμογής νόμου, είναι θέμα εθνικής ευθύνης, εθνικής υπερηφάνειας και κοινωνικής συνοχής. Ο κάθε Έλληνας και η κάθε Ελληνίδα πρέπει να νιώθει ασφαλής στην οικογένειά του, να νιώθει ότι το κράτος και η κοινωνία τούς στηρίζουν ειδικά σε στιγμές δυσκολίας.

Οφείλουμε να σταθούμε δίπλα στα θύματα, να καταδικάσουμε τη βία και να διώξουμε από τις κοινωνίες μας κάθε μορφή κακοποίησης. Αυτή η μάχη δεν είναι μόνο νομική, είναι πολιτιστική. Η Ελλάδα πρέπει να παραμείνει ένας τόπος που προστατεύει την οικογένεια, την τιμή, την ευημερία και την ασφάλεια των πολιτών της. Εμείς ως Έλληνες οφείλουμε να προστατεύσουμε τις παραδόσεις μας και να δώσουμε το παράδειγμα στους νέους και στις νέες της χώρας μας. Ο αγώνας για την εξάλειψη της ενδοοικογενειακής βίας είναι ο αγώνας για το μέλλον της πατρίδας μας και αυτόν τον αγώνα είναι υποχρέωσή μας να τον δώσουμε μέχρι τέλους.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητροκάλλη.

Καλείται στο Βήμα η κ. Αικατερίνη Μονογυιού Βουλευτής της Νέας Δημοκρατίας.

**ΑΙΚΑΤΕΡΙΝΗ ΜΟΝΟΓΥΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, στέκομαι σήμερα ενώπιόν σας με βαθιά συγκίνηση αλλά και ευθύνη, στηρίζοντας αυτό το νομοσχέδιο που αφορά γυναίκες και παιδιά. Ως γυναίκα Βουλευτής Κυκλάδων γνωρίζω από πρώτο χέρι τις δυσκολίες που αντιμετωπίζουν πολλές γυναίκες, ιδίως στην επαρχία, όμως η σιωπή συχνά επικρατεί.

Σήμερα δίνουμε ένα δυνατό μήνυμα. Σπάει η σιωπή. Λέμε: τέλος στην αδικία! Το νομοσχέδιο αυτό ενσωματώνει τη σχετική ευρωπαϊκή Οδηγία, εισάγει ουσιαστικά μέτρα για τα θύματα και αποτρέπει τους δράστες.

Μεταξύ άλλων θεσπίζεται, πρώτον, η περαιτέρω αντιμετώπιση εγκλημάτων μέσα στις οικογένειες, τα οποία συχνά προκαλούνται από κίνητρα έμφυλων στερεοτύπων που στρέφονται εναντίον των γυναικών, παιδιών, ηλικιωμένων και κάθε είδους διαφορετικότητας.

Δεύτερον, η ποινικοποίηση της παρενόχλησης μέσω διαδικτύου.

Τρίτον, η υποχρέωση επαγγελματιών να αναφέρουν περιστατικά βίας προς ενήλικους και ανήλικους.

Για πρώτη φορά ποινικοποιείται το να αναγκάζει ή να παροτρύνει κάποιος παιδιά κάτω των δεκαπέντε ετών να βλέπουν ακατάλληλο βίντεο.

Αυτό όμως που με συγκινεί βαθιά είναι ότι η Κυβέρνηση και ο Πρωθυπουργός Κυριάκος Μητσοτάκης έχουν θέσει ως προτεραιότητα την προστασία των θυμάτων που βρίσκονται παγιδευμένα, όπως γυναίκες και παιδιά.

Δεν μπορώ να μην σταθώ στη σημασία της γυναικείας αλληλεγγύης. Στις Κυκλάδες, όπου η παράδοση και οι οικογενειακοί δεσμοί συνυπάρχουν, βλέπω συχνά γυναίκες να στηρίζουν η μία την άλλη, να ανοίγουν τα σπίτια τους και τις καρδιές τους για να προσφέρουν βοήθεια. Ενωμένες μπορούμε να αλλάξουμε το μέλλον για τη γυναίκα και τα παιδιά!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Μονογυιού.

Πριν δώσω τον λόγο στην κ. Κουρουπάκη, ο κύριος Υπουργός έχει ζητήσει τον λόγο για την κατάθεση νομοτεχνικών βελτιώσεων.

Κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Καταθέτω τις νομοτεχνικές βελτιώσεις, ανάμεσα στις οποίες υπάρχει και αυτή η ρύθμιση για το άρθρο 41, έτσι ώστε να μη μείνει καμία αμφιβολία σχετικά με όσα είπαμε και χθες στην επιτροπή και όσα είπα εδώ σήμερα για την ακριβή αναδιατύπωση αυτού του συγκεκριμένου άρθρου, όπου το λέμε ότι αυτό απαιτεί «έγκριση της αρμόδιας εισαγγελικής ή δικαστικής αρχής ή έπειτα από παραγγελία των ανωτέρω».

**ΧΡΗΣΤΟΣ ΓΙΑΝΝΟΥΛΗΣ:** Ή έπειτα;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ή έπειτα από παραγγελία αυτών, του εισαγγελέα και του ανακριτή, δηλαδή ή παραγγελία ή οπωσδήποτε έγκριση δική τους.

(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(ΝΑ ΜΠΟΥΝ ΟΙ ΣΕΛ.276-281

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό. Οι νομοτεχνικές θα μοιραστούν στους εισηγητές.

Καλείται στο Βήμα η κ. Ασπασία Κουρουπάκη Κοινοβουλευτική Εκπρόσωπος της Νίκης.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, συζητάμε σήμερα ένα νομοσχέδιο το οποίο στοχεύει στην αντιμετώπιση της ενδοοικογενειακής βίας και της βίας κατά των γυναικών.

Για να μιλήσουμε, όμως, για την προστασία των γυναικών θα πρέπει, κύριοι της Κυβέρνησης, να καταλήξουμε σε συμφωνία πάνω στο στοιχειώδες, ποιες ανθρώπινες υπάρξεις θεωρούνται γυναίκες. Ο Πρωθυπουργός προχθές ανέφερε τα εξής: «Τυχαίνει να πιστεύω ότι υπάρχουν δύο φύλα, το αρσενικό και το θηλυκό. Αυτή είναι η προσωπική μου άποψη. Αυτό υπαγορεύει η βιολογία». Αυτό υπαγορεύει η βιολογία, μάλιστα.

Εφόσον, κύριε Μητσοτάκη, αναγνωρίζετε και εσείς επιτέλους ότι το φύλο υπαγορεύεται από τη βιολογία, οφείλετε να δρομολογήσετε δύο πράγματα: Πρώτον, να καταργήσετε άμεσα τον επαίσχυντο νόμο, τον ν.4491/2017, ένα νομοθετικό έκτρωμα που επιτρέπει την ελεύθερη αλλαγή φύλου με μόνη τη δήλωση της σχετικής βούλησης ενώπιον ενός δικαστή. Δεύτερον, να προστατεύσετε τη γυναικεία ύπαρξη, αναγνωρίζοντας νομικά τη βιολογική πραγματικότητα των φύλων.

Όταν ψηφιζόταν ο νόμος για την ταυτότητα φύλου, ο Πρωθυπουργός, οι Βουλευτές και νυν Υπουργοί είχαν καταφερθεί με σκληρά λόγια. Ο κ. Βορίδης φώναζε τότε ότι το νομοσχέδιο εκείνο ήταν ενταγμένο σε μία αντίληψη εκρίζωσης και αποσύνθεσης των ταυτοτήτων. Μόλις, όμως, ανεβήκατε στην εξουσία, τα ξεχάσατε όλα. Σκύψατε και εσείς το κεφάλι σε αυτή την αισχρή παραφυάδα του δικαιωματισμού, τη λεγόμενη «ιδεολογία του φύλου» και όχι μόνο διατηρήσατε τον νόμο, αλλά καταργήσατε και τη μοναδική προϋπόθεση που περιείχε, το πρόσωπο που ζητά την αλλαγή φύλου να μην είναι έγγαμο. Μέχρι πού θα φτάσει ο εμπαιγμός σας προς τους Έλληνες;

Στις αμερικανικές εκλογές ο αμερικανικός λαός υποστήριξε τον Τραμπ, γιατί είχε ξεκάθαρη θέση υποστηρίζοντας το αυτονόητο, την ύπαρξη των δύο φύλων. Φαίνεται, λοιπόν, ότι η βοή από την άλλη όχθη του Ατλαντικού σάς κάνει να βλέπετε ξαφνικά το φως το αληθινό. Δεν εξηγούνται διαφορετικά οι όψιμες δηλώσεις του Πρωθυπουργού σας για την τυραννία των μειοψηφιών και τα δύο φύλα. Έστω και έτσι, έστω και κινούμενοι από πολιτικό τυχοδιωκτισμό, δεν είναι αργά να πράξετε το σωστό.

Η Νίκη πριν από δύο μήνες κατέθεσε στη Βουλή μία εμπεριστατωμένη πρόταση νόμου για την προστασία των δύο φύλων και της ανηλικότητας. Την καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά την προαναφερθείσα πρόταση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η πρότασή μας προβλέπει την κατάργηση του ν.4491 και περιέχει λεπτομερή ρύθμιση για τη νομική αναγνώριση του ανδρικού και του γυναικείου φύλου με βάση τη βιολογική πραγματικότητα.

Κύριε Υπουργέ, δεν έχετε παρά να εντάξετε τα άρθρα της πρότασής μας στο παρόν νομοσχέδιο, αλλά ακόμα και αν δεν είστε έτοιμος να κάνετε αυτό το βήμα, προσθέστε τουλάχιστον στο άρθρο 4 του νομοσχεδίου έναν νομοθετικό ορισμό για το γυναικείο φύλο. Υπάρχει έτοιμος στην πρόταση νόμου μας. Εάν δεν το πράξετε, η απόπειρά σας να προστατεύσετε τις γυναίκες είναι εκτεθειμένη στον παραλογισμό του δικαιωματισμού. Τι θα γίνει, εάν ένας άνδρας ως προς τη βιολογία, αλλά καταχωρημένος ως γυναίκα πέσει θύμα βίας από οικείο πρόσωπο; Θα φιλοξενηθεί και αυτός σε στέγες φιλοξενίας κακοποιημένων γυναικών; Τι θα γίνει, εάν ο ίδιος ο άνδρας είναι ο δράστης του εγκλήματος της βίας; Θα οδηγηθεί στις γυναικείες φυλακές;

Να σας θυμίσω άλλωστε ότι στους πρόσφατους Ολυμπιακούς Αγώνες άνδρας που συμμετείχε ως γυναίκα στους αγώνες πυγμαχίας κατάφερε με την ανδρική σωματοδομή να επιβληθεί της γυναίκας αντιπάλου του.

Η πρόταση νόμου της Νίκης δίνει τη λογική λύση σε όλα τα παραπάνω ερωτήματα και κάνει ένα βήμα ακόμα, απαγορεύει τη διάδοση της εγκληματικής ιδεολογίας του φύλου στα παιδιά, ποινικοποιεί τις θεραπείες επιβεβαίωσης φύλου σε ανηλίκους και επιβάλλει αυστηρές κυρώσεις στους γιατρούς που προβαίνουν στις σχετικές πράξεις. Η προτεινόμενη ρύθμισή μας είναι σαφής και συμπληρωματική προς το άρθρο 315 του Ποινικού Κώδικα που ορίζει τα εξής: «Όποιος καταπείθει γυναίκα να υποβληθεί σε ακρωτηριασμό των γεννητικών της οργάνων τιμωρείται με φυλάκιση». Η ρύθμιση αυτή καθιστά αξιόποινη την άσκηση ισχυρής επιρροής και πειθούς σε μία γυναίκα, προκειμένου να αποδεχθεί τον γυναικολογικό ακρωτηριασμό της. Μία τέτοια αξιόποινη επιρροή θα μπορούσε να θεωρηθεί ότι ασκούν όχι μόνο όσοι πρεσβεύουν ακραίες ισλαμικές παραδόσεις, αλλά και όλοι εκείνοι οι νοσηροί νόες που προωθούν την ιδέα της αλλαγής φύλου.

Αυτή, λοιπόν, τη σαφή και περιεκτική ρύθμιση του Ποινικού Κώδικα αντί να τη διευρύνετε ώστε να προστατεύει κάθε φυσικό πρόσωπο -άνδρα ή γυναίκα- την ακρωτηριάζετε με το άρθρο 5 του νομοσχεδίου σας.

Συνεχίζοντας με το άρθρο 4 του νομοσχεδίου, με το οποίο διευρύνετε την έννοια της βίας κατά των γυναικών ή οικείων προσώπων και εντάσσετε σε αυτήν την ψυχολογική και οικονομική βία, σε αντίθεση με τη σωματική και τη σεξουαλική βία, η άσκηση ψυχολογικής ή οικονομικής βίας δεν μπορούν ούτε να οριστούν ούτε να αποδειχτούν ευχερώς σε μία ποινική διαδικασία. Σύμφωνα με τον αμερικανικό Δημόσιο Οργανισμό Υγείας CDC, περίπου 41% των γυναικών και το 26% των ανδρών βίωσαν σεξουαλική βία, σωματική βία, ή επίμονη παρακολούθηση από έναν οικείο σύντροφο κατά τη διάρκεια της ζωής τους. Το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από τα στοιχεία του ίδιου Οργανισμού προκύπτει ότι στις ΗΠΑ πάνω από εξήντα ένα εκατομμύρια γυναίκες και πενήντα τρεις εκατομμύρια άνδρες έχουν βιώσει ψυχολογική επιθετικότητα από έναν οικείο σύντροφο στη διάρκεια της ζωής τους. Πώς μπορεί μία τόσο διάχυτη βία που είναι πλέον ορατή και στην Ελλάδα να αντιμετωπιστεί με περισσότερες προφυλακίσεις και ποινική καταστολή; Πόσες φυλακές και πόσες στέγες φιλοξενίας θα πρέπει να ανοίξουν, για να υποδεχτούν τους δράστες και τα θύματα αυτής της πολυδιάστατης βίας;

Γι’ αυτό, λοιπόν, αντιδρά η Ένωση Δικαστών που σας μέμφεται για νομοθετική επιμονή στη θέσπιση αυστηρότερων διατάξεων που διασπούν την ενότητα του Δικαίου ως απάντηση στην αντιμετώπιση προβλημάτων που έχουν χαρακτηριστικά κοινωνικής παθογένειας.

Μην αντιδράτε, λοιπόν, κύριε Υπουργέ, όταν κατηγορείστε για ποινικό λαϊκισμό, γιατί ως λαϊκισμός εκλαμβάνεται η διαρκής καταφυγή σας στην εύκολη λύση της ποινικής καταστολής.

Έχει θεσπιστεί από την πολιτεία ένας νόμος για την ενδοοικογενειακή βία από το 2006. Έχουμε, επίσης, έναν νέο πιο αυστηρό Ποινικό Κώδικα, ο οποίος έχει ήδη υποστεί πάρα πολλές τροποποιήσεις. Αντιμετωπίστηκε, όμως, το φαινόμενο της βίας μέσα στο σπίτι με τα μέτρα των κυβερνήσεων; Το αντίθετο συνέβη. Χίλιες τριακόσιες τρεις καταγγελίες για ενδοοικογενειακή βία το 2010, πάνω από εντεκάμισι χιλιάδες το 2023. Θα μου πείτε ίσως ότι η αύξηση των καταγγελιών είναι αποτέλεσμα της αυξημένης ευαισθητοποίησης της κοινωνίας πάνω στο πρόβλημα. Αν αυτό είναι ακριβές, γιατί την περίοδο του COVID και των υποχρεωτικών εγκλεισμών τα περιστατικά ενδοοικογενειακής βίας υπερδιπλασιάστηκαν και έκτοτε παραμένουν σε υψηλό επίπεδο;

Οι εγκλεισμοί, λοιπόν, είχαν καθοριστική επίπτωση τόσο στην κατάρρευση των γεννήσεων όσο και στην αύξηση της βίας μέσα στο σπίτι, εν ολίγοις στην κατάρρευση στις ανθρώπινες σχέσεις και στην οικογενειακή συνοχή. Δεν θα τιμωρηθεί, όμως, κανείς για αυτήν την πρωτοφανή βία που ασκήθηκε στους Έλληνες πολίτες, τα αποτελέσματα της οποίας θα είναι ορατά για πολλά χρόνια ακόμα, γιατί προλάβατε να οχυρώσετε τις επιτροπές που εισηγήθηκαν τους δρακόντειους εγκλεισμούς πίσω από το ακαταδίωκτο.

Αν, λοιπόν, σας ενδιαφέρει η προστασία των γυναικών και της κοινωνικής ειρήνης, πρέπει να σκύψετε επάνω στους παράγοντες που γεννούν και αναπαράγουν τη βία. Γνωρίζουμε όλοι -και υπάρχουν επιστημονικές μελέτες που το επιβεβαιώνουν- ότι η ανεργία, η οικονομική ανέχεια και το άγχος της επιβίωσης αποτελούν βασική εύφλεκτη ύλη για τις τριβές και τη διχόνοια μέσα στο σπίτι. Υπάρχουν, επίσης, πολλές επιστημονικές έρευνες που συσχετίζουν την ενδοοικογενειακή βία με άλλους παράγοντες, όπως τον εθισμό στο αλκοόλ, την πορνογραφία, ή τον εθισμό στα τυχερά παιχνίδια. Σύμφωνα με μία από αυτές τις έρευνες, ο παθολογικός τζόγος σχετίζεται με αύξηση κατά είκοσι φορές στη σοβαρή συζυγική βία. Το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην Ελλάδα ο τζίρος του επίγειου και διαδικτυακού τζόγου αυξήθηκε από 16 δισεκατομμύρια ευρώ το 2019 σε 36 δισεκατομμύρια ευρώ το 2023. Αύξηση, 125%. Αύξηση αντίστοιχη προφανώς και στα φορολογικά έσοδα. Έχετε, όμως, αναλογιστεί πόση βία και οργή εκδηλώθηκε μεταξύ των συζύγων για όλα αυτά τα παιγμένα στον τζόγο δισεκατομμύρια; Πώς η βία μέσα στο σπίτι αποτελεί προέκταση και εκτόνωση της βίας που ασκείται στα νοικοκυριά λόγω της υπερχρέωσης της ακρίβειας του ρεύματος, του πληθωρισμού στις τιμές των βασικών καταναλωτικών αγαθών;

Χρειάζονται, λοιπόν, περισσότερα διαρθρωτικά μέτρα και λιγότερος ποινικός ακτιβισμός. Μια ανθρωποκεντρική και φιλόθρησκη παιδεία. Περιορισμός της πρόσβασης ιδίως των ανηλίκων στα τυχερά παιχνίδια, την πορνογραφία, το αλκοόλ. Επανακαθορισμός των ορίων ηλικίας στη σήμανση καταλληλότητας προγραμμάτων.

Δεν υπηρετείτε την υπόθεση γυναίκα και μητέρα με αυτούς τους βερμπαλισμούς. Η πολιτική σας και η ρητορική σας είναι ξύλινη, σεξιστική, στερεοτυπική. Αυξάνει τις αντιθέσεις μεταξύ των δύο φύλων, τροφοδοτεί τον διχασμό και τη διαίρεση μέσα στην κοινωνία. Αποπροσανατολίζει τον δημόσιο διάλογο. Δεν εξυπηρετεί την συνολική αποκλιμάκωση της βίας και αυτό αποδεικνύεται από την έκρηξη της ενδοοικογενειακής βίας τα τελευταία χρόνια. Δεν ασχολείστε, λοιπόν, με τα πραγματικά αίτια της βίας, γιατί η αντιμετώπιση των αιτιών της θα φέρει αντιμέτωπους την Κυβέρνηση σας και την Ευρωπαϊκή Ένωση με τις ίδιες σας τις πολιτικές που την ανέχονται και την αναπαράγουν. Οικοδομείτε τις κοινωνικές σας πολιτικές πάνω στα ερείπια της ελληνικής οικογένειας.

Ιδιαίτερα ανησυχητικό είναι το γεγονός ότι η βία αφορά και παιδιά. Δυστυχώς, κρύβουμε το πρόβλημα γιατί θεωρούμε πως αφορά μεμονωμένα οικογενειακά ζητήματα. Η εκπαίδευση, η ενημέρωση και η ενδυνάμωση της κοινωνίας είναι καθοριστικές για την πρόληψη και την καταπολέμηση της ενδοοικογενειακής βίας.

Οφείλουμε να δημιουργήσουμε ένα περιβάλλον όπου τα θύματα θα αισθάνονται ασφαλή να αναζητήσουν βοήθεια. Η πολιτεία, οι φορείς και η κοινωνία ολόκληρη πρέπει να συνεργαστούν για να προσφέρουν την απαραίτητη στήριξη, ψυχολογική βοήθεια και νομική προστασία. Είναι, επίσης, σημαντικό να τονίσω ότι η πρόληψη της ενδοοικογενειακής βίας πρέπει να ξεκινά από την παιδική ηλικία. Η καλλιέργεια της ισότητας, του σεβασμού και της ενσυναίσθησης μέσα στις οικογένειες και στα σχολεία μπορεί να μειώσει τη συχνότητα των βίαιων συμπεριφορών και να παράγει σχέσεις υγιείς και ισότιμες.

Για όλους αυτούς τους λόγους καταψηφίζουμε το παρόν νομοσχέδιο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κουρουπάκη.

Επόμενος ομιλητής ο κ. Γεώργιος Σταμάτης, Βουλευτής της Νέας Δημοκρατίας.

Θα ακολουθήσουν η κ. Καζάνη και η κ. Φωτίου.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υφυπουργέ, προσπαθώντας να κατανοήσω τις όποιες διαφωνίες γι’ αυτό το νομοσχέδιο, ειλικρινά πολλές φορές δυσκολεύομαι. Πρώτον, γιατί έχουμε μια ευρωπαϊκή Οδηγία που μέρος της είναι μέσα στο νομοσχέδιο. Και όπως αντιλαμβάνεστε, κυρίες και κύριοι συνάδελφοι, η χώρα μας εδώ και πάρα πολλά χρόνια είναι μέλος της Ευρωπαϊκής Ένωσης, άρα είναι και νομική της υποχρέωση να ενσωματώνει τις ευρωπαϊκές Οδηγίες, τις οποίες έχουν επεξεργαστεί τα κράτη-μέλη, τις έχει δουλέψει το Συμβούλιο και βέβαια και το Ευρωπαϊκό Κοινοβούλιο.

Το ερώτημα που τίθεται πολλές φορές είναι αν πρέπει και αν θα δώσει λύση ο όρος γυναικοκτονία. Εγώ, να σας πω την αλήθεια, δεν είμαι αρνητικός, αλλά θα πρέπει να το δούμε σε μια γενικότερη αντιμετώπιση όλου του φαινομένου και να δούμε τελικά αν το έγκλημα με βάση το φύλο τιμωρείται διαφορετικά απ’ ό,τι αν δεν είναι χωρίς αυτήν τη διάσταση. Απ’ ό,τι γνωρίζω -δεν είμαι νομικός- είναι ισόβια. Άρα, το δικαστικό μας σύστημα και οι νόμοι μας έχουν ήδη αποφανθεί σε αυτό. Θα αποτρέψει κάποιον βίαιο άνθρωπο να μη σκοτώσει μια γυναίκα αν θα υπάρχει ο όρος γυναικοκτονία; Εδώ νομίζω πρέπει να είμαστε πολύ προσεκτικοί, γιατί πολλές φορές οι όροι αυτοί μπορεί να δημιουργήσουν άλλου είδους θέματα, τα οποία θα τα βρούμε μπροστά μας. Κυρίως, όμως, το ερώτημα είναι πώς παράγεται όλο αυτό και αν το υπάρχον νομοσχέδιο δίνει λύσεις σ’ αυτό.

Επιτρέψτε μου να σας πω ότι την 27η Ιανουαρίου -δηλαδή σε τέσσερις ημέρες από τώρα- είναι τα ογδόντα χρόνια απελευθέρωσης του Άουσβιτς. Δημοσιεύτηκε χθες η έρευνα της διάσκεψης των εβραϊκών αξιώσεων. Κύριε Υπουργέ, θέλω να το ακούσετε, είναι πολύ σημαντικό. Το 46% δεκαοκτώ έως είκοσι εννέα ετών στη Γαλλία δεν γνωρίζει ότι υπήρξε Ολοκαύτωμα. Το ίδιο ποσοστό άνω των σαράντα ετών στη Γερμανία δεν πιστεύει ότι υπήρξαν έξι εκατομμύρια Εβραίοι. Άρα, ζούμε σε μια εποχή που δεν διδάσκουμε και δεν διδασκόμαστε από τα εγκλήματα κατά της ανθρωπότητας που έχουν συμβεί στον χώρο που έχουμε επιλέξει. Και αναλογιζόμαστε γιατί υπάρχει βία στη ζωή μας. Άρα, αυτό που είναι πολύ σημαντικό -θα συμφωνήσω με πολλούς- είναι: Ποιες αξίες; Αλλά για ποιες αξίες και σε ποια κοινωνία να γυρίσουμε;

Κατηγορείται η Κυβέρνηση. Η Κυβέρνηση τα τελευταία έξι χρόνια έχει φέρει τα πιο συμπεριληπτικά, δικαιωματικά μέτρα για να προστατεύσει τους πιο ευάλωτους συμπολίτες μας. Και αυτοί οι ευάλωτοι συμπολίτες μας δεν προέρχονται από Δεξιές οικογένειες ή σοσιαλιστικές ή Αριστερές ή κομμουνιστικές. Προέρχονται από Έλληνες πολίτες. Άρα, το κακό και η βία πηγάζει από άλλα πράγματα. Και αν η βία πηγάζει από τη φτώχεια, να σας θυμίσω ότι αυτή η Κυβέρνηση μείωσε τις ανισότητες κατά 2,5%. Να σας θυμίσω ότι αυτή η Κυβέρνηση έχει δώσει τα περισσότερα χρήματα που έχει δώσει ποτέ κυβέρνηση στη χώρα για να στηρίξει τους ευάλωτους κυρίως συμπολίτες μας από τη Μεταπολίτευση μέχρι και τώρα, σε σημείο που κατηγορήθηκε και ο Πρωθυπουργός ότι δεν είναι φιλελεύθερος.

Άρα, το ερώτημα είναι αν αυτό το νομοσχέδιο απαντάει στις κρίσιμες προκλήσεις της εποχής μας. Και προφανώς τις απαντάει. Και όσον αφορά γιατί το δεύτερο μέρος της Οδηγίας δεν ενσωματώνεται στο κομμάτι της πρόληψης, είναι διότι προφανώς το επισπεύδον και αρμόδιο Υπουργείο είναι ένα άλλο και δεν είναι το Υπουργείο Δικαιοσύνης.

Εγώ θέλω να σταθώ σε κάτι το οποίο, κύριε Υπουργέ, το κρίνω πάρα, πάρα, πάρα πολύ σημαντικό. Ποινικοποιούνται οι καταναγκαστικοί γάμοι. Έχουμε καταναγκαστικούς γάμους στη χώρα μας; Κάποιοι μπορεί να τους λέμε ή να τους ονομάζουμε και πρώιμους. Προφανώς και έχουμε, για τους οποίους οι δικαιωματιστές ή οι υπερασπιστές των ανθρωπίνων δικαιωμάτων δεν μιλάνε καθόλου. Δεν λένε τίποτα για τα παιδιά που γίνονται γονείς όντας παιδιά και κάνοντας παιδιά. Και χαίρομαι που το αρμόδιο Υπουργείο και η αρμόδια Υπουργός –προφανώς θα συνεργαστεί με το αρμόδιο Υπουργείο, η κ. Παπακώστα στο Υπουργείο Συνοχής- θα ξεκινήσει μια διαδικασία και της ευαισθητοποίησης. Δεν μπορούν αυτοί οι άνθρωποι μέσω ενός εθιμικο-πολιτιστικού δικαίου ή μιας κουλτούρας και πολλές φορές και μέσω απαγωγών να εξαναγκάζουν τα παιδιά να παντρεύονται παιδιά. Γιατί αυτό είναι ακόμα χειρότερο, το παιδί να παντρεύεται παιδί, που δεν παντρεύεται με βάση την κλασική έννοια του γάμου. Εκεί, λοιπόν, όλοι αυτοί οι δικαιωματιστές δεν έχουν πει κουβέντα. Αυτός που έρχεται να το κάνει πράξη είναι ο Κυριάκος Μητσοτάκης και εσείς κατηγορείτε την Κυβέρνηση. Δικαίωμά σας. Εμείς πιστεύουμε ότι με τη συστηματική δουλειά που γίνεται στο πεδίο προχωράμε πολλά βήματα παραπάνω.

Κύριε Υπουργέ, θα ήθελα να σταθώ πάρα πολύ -καθώς το κρίνω πάρα πολύ σημαντικό- στο ότι είμαστε σε πάρα πολύ σωστή κατεύθυνση και θα πρέπει ενδεχομένως να δώσουμε και μεγαλύτερη έμφαση στη σύσταση της GREVIO για την εντατικοποίηση της δράσης στο κομμάτι της πρόληψης, καταπολέμησης κ.ο.κ.. Και κυρίως θα πρέπει να δούμε -γιατί πολλές φορές ούτε αυτό το συζητάμε στον δημόσιο διάλογο- το γεγονός ότι κάποιες γυναίκες είναι περισσότερο ευάλωτες από κάποιες άλλες. Είναι οι γυναίκες που ανήκουν στη ΛΟΑΤΚΙ κοινότητα και αυτό δεν αλλάζει, είναι οι γυναίκες Ρομά, είναι οι γυναίκες μεταναστευτικού-προσφυγικού προφίλ, είναι οι γυναίκες στην τρίτη ηλικία, είναι οι γυναίκες που, όπως το λέει και η Σύμβαση Κωνσταντινούπολης, τους ασκείται οικονομική βία, δεν γνωρίζουν πόσα χρήματα ο άνδρας φέρνει μέσα στην οικογένεια.

Νομίζω ότι με τη συστηματική εκπαίδευση επαγγελματιών, αλλά και γενικότερα την ευαισθητοποίηση της κοινωνίας μπορούμε να κάνουμε ένα βήμα παραπάνω.

Κύριε Υπουργέ, με βάση το αποτυχημένο μοντέλο που έχει κάνει το Υπουργείο Δικαιοσύνης όσον αφορά «Το Σπίτι του Παιδιού» νομίζω ότι ήρθε η ώρα να μιλήσουμε ανοιχτά και για τα κέντρα αντιμετώπισης της σεξουαλικής βίας. Υπάρχει το μοντέλο στην Αυστραλία. Υπάρχουν και διάφορα άλλα μοντέλα. Μπορούμε να τα δούμε. Είναι συγκεκριμένοι χώροι στους οποίους μια γυναίκα η οποία έχει βιαστεί μπορεί να έχει την ψυχολογική και ιατρική περίθαλψη και να αποφύγουμε και τον στιγματισμό που μπορεί από μόνη της η πράξη να κάνει.

Νομίζω, κυρίες και κύριοι συνάδελφοι, ότι είναι ακόμη ένα νομοσχέδιο που δείχνει πρώτον, ότι η Κυβέρνηση αυτή δουλεύει σοβαρά. Προφανώς το κομμάτι της πρόληψης είναι σημαντικό, αλλά από την άλλη και το κομμάτι της τιμωρίας αυτών που διαπράττουν αυτά τα εγκλήματα είναι εξίσου σημαντικό, γιατί μόνο έτσι θα μπορέσουμε να κάνουμε ένα βήμα παραπάνω. Εγώ θα συμφωνήσω. Προφανώς και στα σχολεία πρέπει να γίνουν πολλά περισσότερα πράγματα. Αλλά μην ξεχνάτε ότι και στα χρόνια της ευημερίας είχαμε τα ίδια. Άρα, δεν είναι μόνο η φτώχεια ή η κοινωνική ανισότητα. Είναι γενικά πώς δομούμε και πως φτιάχνουμε μια κοινωνία που θέλουμε για τα παιδιά μας και πως τα προσανατολίζουμε. Και αυτό που πρέπει να δούμε είναι ότι μέσα σε αυτήν τη χώρα όλοι είναι ίσοι και όλοι πρέπει να αντιμετωπίζονται ίσα. Και η Κυβέρνηση το κάνει και στο κομμάτι της πρόληψης και στο κομμάτι της τιμωρίας, γιατί κανένας δεν είναι υπεράνω νόμου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σταμάτη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι επτά μαθήτριες και μαθητές και δυο συνοδοί εκπαιδευτικοί από το 43ο Δημοτικό Σχολείο Θεσσαλονίκης.

Η Βουλή σάς καλωσορίζει, παιδιά, και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

**ΔΗΜΗΤΡΙΟΣ ΚΟΥΒΕΛΑΣ:** Κύριε Πρόεδρε, είναι το δημοτικό μου σχολείο.

**ΠΡΟΕΔΡΕΥΩΝ (Βασίλειος Βιλιάρδος):** Ωραία, χαίρομαι.

Καλείται στο Βήμα η κ. Αικατερίνη Καζάνη, Βουλευτής του ΠΑΣΟΚ.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, καλούμαστε σήμερα να ψηφίσουμε ένα νομοσχέδιο του Υπουργείου Δικαιοσύνης που πραγματεύεται ζητήματα που αφορούν όλες και όλους: την έμφυλη βία, την ενδοοικογενειακή βία, την παραβατικότητα των ανηλίκων και την καταπολέμησή τους.

Η Κυβέρνηση ισχυρίζεται ότι με το νομοσχέδιο αυτό θα πατάξει τα φαινόμενα αυτά. Προσπαθεί να εμφανιστεί ως προστάτης των αδύναμων και των θυμάτων. Στην πραγματικότητα, όμως, λειτουργεί επιφανειακά και με επικοινωνιακούς σκοπούς. Το μόνο που κάνει είναι οι αλλαγές στον Ποινικό Κώδικα. Χωρίς καμμία διαβούλευση με τους φορείς, χωρίς καν να συσταθεί νομοπαρασκευαστική επιτροπή, το Υπουργείο φέρνει ένα νομοσχέδιο γεμάτο λάθη και παραλείψεις. Αντί να προκρίνει ολιστικές πολιτικές για την αντιμετώπιση της έμφυλης βίας, απορρίπτει τα άρθρα της Οδηγίας 1385 που αφορούν στην πρόληψη και την προστασία των θυμάτων. Για άλλη μια φορά η Κυβέρνηση αρνείται να νομοθετήσει τον όρο γυναικοκτονία. Ο όρος πρέπει επιτέλους να ενσωματωθεί στο Ποινικό Δίκαιο και το έγκλημα να τιμωρείται με μεγαλύτερη ποινή ως ιδιώνυμο.

Είναι αυτονόητο ότι το φύλο του θύματος είναι βασικό κριτήριο για την τέλεση της γυναικοκτονίας, ότι τα αίτια του εγκλήματος είναι καθαρά σεξιστικά. Η Κυβέρνηση, όμως, συνεχίζει να κωφεύει. Εξάλλου, ο ίδιος ο Πρωθυπουργός έχει επανειλημμένως δηλώσει αντίθετος προς την νομοθέτηση του όρου. Κατανοώ ότι η Νέα Δημοκρατία μπορεί να αντιλαμβάνεται διαφορετικά κοινωνικά φαινόμενα, όπως την έμφυλη βία και τα εγκλήματα κατά των γυναικών, αλλά δεν μπορούμε πια να κρυβόμαστε. Ας πούμε επιτέλους τα πράγματα με το όνομά τους. Η κυβερνώσα παράταξη έχει αποδείξει ότι η ενίσχυση της θέσης των γυναικών στην κοινωνία δεν την αφορά. Μόλις την επομένη των εκλογών του 2023 κατήργησε μετά από τριάντα οκτώ χρόνια τη Γραμματεία Ισότητας των Φύλων, όταν τα φαινόμενα έμφυλης βίας έχουν λάβει μορφή πανδημίας, όταν τα δελτία ειδήσεων καθημερινά είναι γεμάτα από περιστατικά ενδοοικογενειακής βίας και παραβατικότητας ανηλίκων, όταν τα τελευταία τέσσερα χρόνια έχουν δολοφονηθεί εβδομήντα πέντε γυναίκες, δεκαπέντε μόνο το 2024 και όταν ήδη έχουμε την πρώτη γυναικοκτονία του 2025 με θύμα την σαραντάχρονη Ευγενία.

Η Κυβέρνηση αρνείται να λάβει μέτρα για να αντιμετωπίσει τα φαινόμενα αυτά. Δεν προβλέπει τη θέσπιση προγραμμάτων εκπαίδευσης στην ισότητα, τα οποία θα έπρεπε να ξεκινούν από το σχολείο, ώστε να αλλάξει η αντίληψη της κοινωνίας για τη βία, την εξουσία και τον έλεγχο. Δεν προβλέπει την ένταξη των θυτών σε προγράμματα ώστε να προληφθούν μελλοντικά περιστατικά βίας. Η Κυβέρνηση αδιαφορεί για τη στήριξη των θυμάτων. Δεν προβλέπει την αύξηση των δομών φιλοξενίας. Εκατοντάδες είναι οι γυναίκες που παραμένουν με τον κακοποιητή τους, επειδή δεν έχουν πού να μείνουν αν τον εγκαταλείψουν, πού να κοιμηθούν το βράδυ αυτές και τα παιδιά τους. Δεν υπάρχει πρόβλεψη για να βοηθηθούν οι γυναίκες αυτές, να βρουν εργασία, να ενταχθούν ξανά στην κοινωνία. Πρόκειται, λοιπόν, για ένα νομοσχέδιο που καθρεφτίζει την αδιαφορία και την άρνηση της Κυβέρνησης να δώσει λύσεις. Ένα νομοσχέδιο γεμάτο ασάφειες και αντινομίες, με πράξεις που δεν συμβαδίζουν με τις ποινές.

Ως προς την παραβατικότητα των ανηλίκων, η Κυβέρνηση δεν λαμβάνει καμία πρωτοβουλία, ενώ το φαινόμενο λαμβάνει ανεξέλεγκτες διαστάσεις. Το 2024 τα περιστατικά εγκληματικότητας με ανήλικους δράστες αυξήθηκαν κατά 50%. Καθημερινές είναι οι περιπτώσεις εκφοβισμού, επιθέσεων και ληστειών από ανηλίκους. Στο νομοσχέδιο, όμως, δεν υπάρχει καμία αναφορά στη δημιουργία ενός ευρύτερου πλαισίου πρόληψης του φαινομένου. Αν ως κράτος, ως πολιτεία δεν λάβουμε άμεσα ουσιαστικά μέτρα θα συνεχίσουμε να είμαστε θεατές σε εγκλήματα που διαπράττονται από θύτες παιδιά. Θα συνεχίσουμε να μετράμε κακοποιημένες και δολοφονημένες μητέρες, αδελφές και κόρες. Δεν υπάρχει πλέον χρόνος. Είναι καθήκον μας ως κοινωνία να προστατεύσουμε κάθε γυναίκα από το να γίνει είδηση στο αστυνομικό δελτίο και να προωθήσουμε έναν κόσμο που τα παιδιά μας δεν θα γίνουν ούτε θύματα ούτε θύτες.

Στο σημείο αυτό θα ήθελα να αναφερθώ και σε ένα πολύ σημαντικό ζήτημα που αφορά την Εύβοια και συγκεκριμένα τον Δήμο Κύμης - Αλιβερίου. Σύμφωνα με πρόσφατες μετρήσεις, το νερό σε πολλές περιοχές του δήμου είναι ακατάλληλο προς κατανάλωση. Οι περιοχές αυτές έχουν κηρυχθεί σε κατάσταση έκτακτης ανάγκης και όλα αυτά μάλιστα σε έναν δήμο με έντονο πρόβλημα λειψυδρίας, όπου οι κάτοικοι, εν έτει 2025, πολλές φορές δεν έχουν νερό στις βρύσες τους. Πρέπει επιτέλους να ολοκληρωθεί το φράγμα Μανικίων. Τόσα χρόνια δεν έχει βρεθεί χρηματοδότηση. Είναι ευκαιρία, λοιπόν, να ενταχθεί το έργο στο Ταμείο Απανθρακοποίησης.

Θα ήθελα ακόμα να αναφερθώ στους σεισμόπληκτους της 3ης Νοεμβρίου στο Μαντούδι. Έχει περάσει πάνω από ένας χρόνος και ακόμα περιμένουν. Πότε επιτέλους θα δημοσιευθεί η ΚΥΑ για να λάβουν την αναγκαία στεγαστική συνδρομή; Με τον κεντρικό οδικό άξονα τι συμβαίνει; Γιατί δεν υπάρχει καμία απολύτως πρόοδος στο έργο; Το τμήμα Ψαχνά - Στροφιλιά έπρεπε να βρίσκεται σε φάση δημοπράτησης και ακόμη δεν έχουν γίνει οι μελέτες. Το έργο παρουσιάστηκε το 2021 στο πλαίσιο του προγράμματος Εύβοια μετά. Τριάμισι χρόνια αργότερα το απόλυτο τίποτα.

Πριν δύο εβδομάδες μάλιστα το Υπουργείο ανακοίνωσε ότι μεταβιβάζει στην Περιφέρεια Στερεάς Ελλάδας την αρμοδιότητα εκπόνησης των μελετών. Ως άλλος Πόντιος Πιλάτος το Υπουργείο αποποιείται την ευθύνη ενός τόσο σημαντικού έργου. Άλλη μία απόδειξη της αδιαφορίας της Κυβέρνησης για την Εύβοια.

Κλείνω την ομιλία μου, κύριε Πρόεδρε, ζητώντας ακόμα μία φορά την ένταξη των πυρόπληκτων δήμων της βόρειας Εύβοιας στις ευεργετικές διατάξεις περί απαλλαγής του ΕΝΦΙΑ του 2025. Λίγο πριν τη λήξη του 2024 η Κυβέρνηση έφερε τροπολογία για την απαλλαγή από τον ΕΝΦΙΑ του 2025 πληγεισών περιοχών από τις πυρκαγιές του 2018. Το ΠΑΣΟΚ από αυτήν εδώ την έδρα ζήτησε να ενταχθούν όλες οι πληγείσες περιοχές. Η Κυβέρνηση, όμως, με τη συνήθη απάθειά της αδιαφόρησε. Επαναφέρω, λοιπόν, το θέμα αυτό και ζητώ να ενταχθεί άμεσα η πληγείσα Βόρεια Εύβοια στην απαλλαγή από τον ΕΝΦΙΑ του 2025.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καζάνη.

Καλείται στο Βήμα η κ. Θεανώ Φωτίου, Κοινοβουλευτική Εκπρόσωπος της Νέας Αριστεράς και μετά θα ακολουθήσει ο Υπουργός, ο κ. Φλωρίδης.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υπουργέ, το άρθρο 41 που περιέλαβε η Κυβέρνηση στο νομοσχέδιο αφορά ευθέως, όπως ξέρετε, το έγκλημα των Τεμπών. Παρεμβαίνετε, επομένως, άλλη μια φορά, όπως το έχετε κάνει επανειλημμένα, για να αποσιωπηθούν τα αίτια, για να αλλοιωθούν τα ευρήματα, για να μην αποδοθούν ευθύνες κυβερνητικές. Ζητάμε να αποσύρετε το άρθρο 41.

Όσο για το νομοσχέδιο, πρόκειται για ένα νομοσχέδιο ψευδεπίγραφο, συνονθύλευμα ετερόκλητων κεφαλαίων, με πρόσχημα την ενσωμάτωση ευρωπαϊκής Οδηγίας, που όχι μόνο παραβιάζετε το γράμμα και το πνεύμα της, αλλά την κατακρεουργείτε κυριολεκτικά, κυρίως όσον αφορά το ολοκληρωμένο σχέδιο προστασίας γυναικών και παιδιών.

Είναι ενδιαφέρον ότι παραλείψατε τα 3/4 των άρθρων της Οδηγίας, εκείνα δηλαδή που δημιουργούν το ολιστικό νομοθετικό και κοινωνικό πλαίσιο αντιμετώπισης της βίας, την πρόληψη -ειδικότερα την πρόληψη βιασμού- την ενθάρρυνση της καταγγελίας, την ανάληψη των περιστατικών από αρχές με εμπειρία και τεχνογνωσία, την ατομική αξιολόγηση κάθε περιστατικού, την περαιτέρω προστασία των θυμάτων και την αποφυγή της επαναθυματοποίησής τους κατά την ποινική διαδικασία, τη λήψη επαρκών μέτρων προστασίας και υποστήριξης του κάθε θύματος, τη λειτουργία κέντρων άμεσης υποδοχής και πιο μακροχρόνιας φιλοξενίας. Παραλείπετε, δε, όλες τις διατάξεις της Οδηγίας που αφορούν στον συντονισμό των δράσεων και παρεμβάσεων, συμβολή των εθνικών φορέων και στη συνεργασία με τις μη κυβερνητικές οργανώσεις, ενώ ενσωματώνετε επιλεκτικά κάποια από τα άρθρα για την κακοποίηση μέσω κυβερνοχώρου, αφήνοντας τα υπόλοιπα εκτός.

Το νομοσχέδιο σας, σε ό,τι αφορά τη βία κατά των γυναικών, δεν έχει λάβει υπ’ όψιν ούτε κατ’ ελάχιστο τη Σύμβαση της Κωνσταντινούπολης ούτε τις εξήντα εννιά συστάσεις της GREVIO, που είναι ο φορέας της Ευρωπαϊκής Ένωσης ο αρμόδιος για την εφαρμογή της Σύμβασης της Κωνσταντινούπολης -για να ξέρουμε τι λέμε- από τις οποίες, οι δεκαεπτά κατεπείγουσες σας εστάλησαν πριν δεκαπέντε μέρες και σφυρίζετε αδιάφορα.

Στις πρόσθετες διατάξεις για την ενδοοικογενειακή βία, στην ουσία επεκτείνετε τις απαράδεκτες προβλέψεις του νόμου Τσιάρα για τη συνεπιμέλεια. Και γνωρίζοντας ότι οι κακοποιητές, πατώντας πάνω στην έννοια της γονεϊκής αποξένωσης, υποβάλλουν συνεχώς μηνύσεις στα θύματά τους -μέχρι και σαράντα- για παρεμπόδιση, δήθεν, επαφής με τα παιδιά τους και οι κακοποιημένες γυναίκες δεν μπορούν να αντιμετωπίσουν αυτόν τον καταιγισμό μηνύσεων με τα ελάχιστα οικονομικά μέσα που έχουν και διαθέτουν και αναγκάζονται να υποχωρήσουν κάθε φορά, φέρνοντας σε επαφή τα παιδιά με τον κακοποιητή της ή και τους.

Οι διατάξεις του νομοσχεδίου περί ποινικής διαμεσολάβησης έρχονται σε αντίθεση με όλες τις συστάσεις του Συμβουλίου της Ευρώπης και της GREVIO.

Και φυσικά ούτε σε αυτό το νομοσχέδιο περιλαμβάνετε την έννοια της γυναικοκτονίας, πάγιο αίτημα του γυναικείου κινήματος. Ισχυρίζεστε διαρκώς ότι δεν χρειάζεται, γιατί πρόκειται περί ανθρωποκτονίας και καλύπτεται από τον Ποινικό Κώδικα ως τέτοια. Όμως, η γενοκτονία είναι ένα έγκλημα το οποίο έχει ρίζες σε πολύ σκληρά κοινωνικά δομημένα στερεότυπα της πατριαρχίας, στην αντίληψη ότι η γυναίκα είναι αντικείμενο, όχι αυτόνομο υποκείμενο που έχει επιλογές και διαθέσεις αλλά αντικείμενο το οποίο ο άντρας/σύντροφος ερωτικός, πριν, μετά και ούτω καθ’ εξής μπορεί να ορίσει τις επιθυμίες, τις διαθέσεις, τα όριά του. Και όταν παρεκκλίνει από αυτά τα όρια, έχει το δικαίωμα ο άνδρας επειδή είναι εκείνη αντικείμενο να την τιμωρήσει όπως νομίζει, να την προσβάλλει, να τη θίξει, να τη χτυπήσει, να τη σκοτώσει. Γιατί πρέπει να αναγνωριστεί ως διακριτό έγκλημα; Διότι είναι πολύ σημαντικό αυτό το κοινωνικά δομημένο στερεότυπο να το αναγνωρίσει η ελληνική έννομη τάξη ως απαράδεκτο, ως μη επιτρεπτό. Είναι πολύ σημαντική αυτή η ορατότητα.

Η Νέα Αριστερά, λοιπόν, καταθέτει εδώ, για να ακουστούν και να έχουν φωνή οι προτάσεις των γυναικείων οργανώσεων. Τι λένε οι γυναικείες οργανώσεις; Η Οδηγία 2024/1385 -αυτή εδώ- να αποτελέσει από μόνη της ένα ολοκληρωμένο νομοσχέδιο, σε συνδυασμό με τη Σύμβαση της Κωνσταντινούπολης 2018/4531 και την εφαρμογή των συστάσεων της GREVIO, που έχουν υποβληθεί στη χώρα μας από τις 14-11-23, «Εισαγωγή του όρου γυναικοκτονία στο νομικό πλαίσιο, υλοποίηση του ν.2447/1996, για τη δημιουργία οικογενειακών δικαστηρίων, περισσότερες δομές στήριξης θυμάτων ενδοοικογενειακής και οικονομικής βίας, ενίσχυση των μέτρων για την ταχύτατη απομάκρυνση προσβλητικού διαδικτυακού περιεχομένου, συντονισμένη εκπαίδευση των εμπλεκόμενων επαγγελματιών, εισαγωγή του μαθήματος της «Ισότητας των φύλων» σε όλες τις βαθμίδες του εκπαιδευτικού μας συστήματος».

Κύριε Υπουργέ, γιατί αυτή η ανάγκη υπερταχύτατης ψήφισης του νομοσχεδίου, με τις ψήφους αποκλειστικά της κυβερνητικής πλειοψηφίας; Πιστεύω, εγώ προσωπικά, για δύο λόγους. Ο πρώτος, διότι όσο καθυστερεί το θέμα, αποκτά κοινωνικά ακροατήρια που αφυπνίζονται, όπως το σύνολο του δικηγορικού κόσμου, που σήμερα και αύριο απεργεί. Αλλά όχι μόνο αυτά. Κοινωνικά ακροατήρια, όπως τις οικογένειες, που αρχίζουν να καταλαβαίνουν τι συμβαίνει όσο συζητιέται.

 Ο δεύτερος λόγος είναι ότι η βία, με τις πολλαπλές της μορφές, χτυπάει κάθε πόρτα, πολλαπλασιάζεται καθημερινά και η Κυβέρνηση είναι ανίκανη να την αντιμετωπίσει. Δεν είναι μόνο οι γυναίκες που κινδυνεύουν. Είναι τα παιδιά που κινδυνεύουν και ευαισθητοποιούν όλη την κοινωνία. Η ενδοσχολική και εξωσχολική βία, η βία ανηλίκων κατά ανηλίκων και ενηλίκων, η βία του διαδικτύου. Κατάπληκτοι νοικοκυραίοι, γείτονες, πέφτουν από τα σύννεφα καθημερινά.

Επιτέλους, ποιος φταίει; Η οικογένεια, το σχολείο, οι παρέες, το διαδίκτυο, τα κινητά, τα iPads, τα παιχνίδια στις πλατφόρμες, οι ξένοι, οι πρόσφυγες, οι μετανάστες, οι Ρομά; Κάθε τόσο ανακαλύπτεται ένας νέος εχθρός.

Οι ανήλικοι θύτες νομιμοποιούν την κακοποίηση συνομηλίκων τους, ανεβάζοντας στο διαδίκτυο ντροπιαστικές και ενοχοποιητικές σκηνές. Το διαδίκτυο έχει την υπερδύναμη των χιλιάδων «likes», των «ηρώων» -σε εισαγωγικά- της μιας ημέρας, των ακολούθων. Το διαδίκτυο είναι η φυγή από την πραγματικότητα, που είναι απωθητική. Εδώ δοξάζεται η κυριαρχία του ατομισμού, το εγώ. Το διαδίκτυο προσφέρει την κοινωνική απάθεια, για να αντιμετωπιστεί μια πραγματικότητα σκληρή και πολλές φορές άδικη.

Είναι τυχαίο ότι η Ελλάδα κατέχει τη δεύτερη θέση στην Ευρωπαϊκή Ένωση σε κατάθλιψη και άγχος, με επτά στα δέκα άτομα να μη λαμβάνουν καμμία βοήθεια; Και ενώ κάθε μήνα εξαγγέλλονται νέα μέτρα καταστολής από τον Πρωθυπουργό και τους Υπουργούς του, η βία -σε όλες της τις εκφάνσεις- αυξάνεται. Με βάση τα στοιχεία της Ελληνικής Αστυνομίας, διπλασιάστηκαν τα θύματα ενδοοικογενειακής βίας μέσα στο πρώτο δεκάμηνο του 2024, σε σχέση με το 2023, από εννέα χιλιάδες οκτακόσια ενενήντα περιστατικά, σε δεκαοκτώ χιλιάδες τριακόσια είκοσι επτά, με δεκαπέντε χιλιάδες πεντακόσιες εβδομήντα μία γυναίκες θύματα.

Ο κ. Μητσοτάκης νιώθει, λοιπόν, ότι απειλείται και πρέπει να δράσει γρήγορα. Ενεργοποιεί τα αντανακλαστικά του ηθικού πανικού και αυξάνει τις ποινές για τους ανήλικους, μειώνοντας την προστασία της ανηλικότητας. Εγκληματεί απέναντι στα παιδιά και στα εγγόνια μας. Οι ανήλικοι και οι νέοι μέχρι είκοσι πέντε χρόνων δεν χρειάζονται αναμορφωτήρια, φυλακές ανηλίκων και αυστηρότερες ποινές. Χρειάζονται μέτρα προστασίας για το βέλτιστο συμφέρον του παιδιού, είτε είναι θύματα είτε είναι θύτες. Χρειάζονται πρόληψη, έγκαιρη και έγκυρη ανίχνευση περιστατικών, συνεργασία εισαγγελικών αρχών με κοινωνικές υπηρεσίες και δομές των δήμων. Χρειάζονται απομάκρυνση από το ακατάλληλο οικογενειακό περιβάλλον, ψυχολογική, κοινωνική και οικονομική στήριξη προς αποκατάσταση.

Χρειάζονται, δηλαδή, υπηρεσίες και δομές που απαιτούν χρήματα, ενώ η έκθεση του Λογιστηρίου του Κράτους δεν εμφανίζει ούτε ευρώ. Από εκεί το καταλαβαίνουμε.

Αρκεί να κλείνετε τους ανήλικους παραβάτες με κάθε αφορμή στις φυλακές ανηλίκων και τους νέους από είκοσι ένα χρονών, αντί από είκοσι πέντε που ισχύει σήμερα, στις φυλακές ενηλίκων για να κάνουν «διδακτορικό» στο οργανωμένο έγκλημα. Αυξάνετε σε δεκαοκτώ μήνες από δώδεκα το όριο προσωρινής κράτησης και χρησιμοποιείτε αντί για περιοριστικούς όρους σε περίπτωση νέας δίωξης.

Η διάταξη κατά των γονέων για ελλιπή επιμέλεια ανηλίκων είναι εγκληματική. Μιλάτε για φυλάκιση ενός έτους και για πρόστιμο 10.000 ευρώ, όταν το ατομικό εισόδημα της κατώτερης εισοδηματικής κατηγορίας στη χώρα μας είναι 7.000 συνολικά τον χρόνο. Δεν υπάρχει καμμία πρόβλεψη για το τι γίνονται τα παιδιά αυτών των γονιών. Εκτός κι αν θεωρείτε ότι όλοι οι γονείς και τα παιδιά πρέπει να βρίσκονται στις φυλακές.

Δεν υπάρχει καμμία πρόβλεψη για τη λειτουργία του σωτήριου σε τέτοιες περιπτώσεις θεσμού του επαγγελματία αναδόχου. Το παιδί θύμα επαναθυματοποιείται, αφού καταντήσατε να λειτουργούν σήμερα ενάμισι «Σπίτι του Παιδιού» και με το νομοσχέδιο δεν καθίσταται υποχρεωτική η κατάθεση των ανηλίκων αυτών εκεί, αλλά μπορεί να γίνεται στη ΓΑΔΑ και στα αστυνομικά τμήματα, όπως η δωδεκάχρονη του Κολωνού. Πόσες φορές η κοπελίτσα αυτή έχει θυματοποιηθεί λέγοντας ξανά και ξανά το ίδιο πράγμα;

Το νομοσχέδιο είναι η απόδειξη ότι θέλετε να κρύψετε τα βαθύτερα αίτια της παιδικής παραβατικότητας. Διότι είναι η δική σας νεοφιλελεύθερη ιδεολογία που την αναπαράγει και την τρέφει. Είναι η ιδεολογία της ατομικής ευθύνης, απέναντι σε κάθε συλλογική δράση και διεκδίκηση. Η ιδεολογία του «ο καθένας την πάρτη του». Η λατρεία της οικονομικής ισχύος ως απόλυτου μέσου κατοχύρωσης του κοινωνικού κύρους. Η μεγιστοποίηση του ανταγωνισμού. Ο νικητής τα παίρνει όλα. Είναι η κυνική ιδεολογία του νεοφιλελευθερισμού που βασίζεται στην φθηνή εργασία, στην εξόντωση και την ιδιωτικοποίηση της υγείας, της παιδείας, της κοινωνικής προστασίας και πρόνοιας, με την αναδιανομή του πλούτου από τους φτωχούς και μεσαίους στους πλούσιους, με τη φτώχεια, την παιδική φτώχεια και τις ανισότητες να αυξάνονται διαρκώς.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Αυτή η θρασύτατη ιδεολογία διαπερνά τον ιστό της κοινωνίας, διαπερνά τη νέα γενεά και της αφήνει ένα σκληρό διπλό αποτύπωμα. Καταλαβαίνει ότι την εξαπατούν και ο θυμός της μεγαλώνει. Παράλληλα, βυθίζονται στον πλασματικό κόσμο του διαδικτύου και τους πολλαπλούς εθιστικούς του κινδύνους. Δυστυχώς, όσο είναι κυρίαρχη η ιδεολογία του νεοφιλελευθερισμού, η ιδεολογία δηλαδή «ο καθένας για την πάρτη του», όσο δεν κατανοούμε ότι το παιδί, η γυναίκα, ο έφηβος της διπλανής πόρτας είναι η δική μας οικογένεια, τόσο η βία θα θεριεύει.

Μπορούμε να σπάσουμε τη βιτρίνα αυτής της ιδεολογίας. Χρειάζεται δουλειά, χρειάζονται αγώνες, συλλογική δράση και επιμονή. Εμείς, στη Νέα Αριστερά, θεωρούμε ότι είναι από τους πιο σημαντικούς αγώνες που πρέπει να δώσουμε για την ανθρωπιά και για τη νέα γενιά.

Καταψηφίζουμε το νομοσχέδιο.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Τον λόγο έχει η κ. Μάνη - Παπαδημητρίου για μία τροπολογία της για τρία λεπτά και θα ακολουθήσει ο Υπουργός.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ, κύριε Πρόεδρε.

Όσον αφορά τα άρθρα 3 και 6 της με γενικό αριθμό 307 τροπολογίας, θα ήθελα να πω τα εξής:

Με το άρθρο 3 της τροπολογίας εισάγεται μια μεταβατική διάταξη για τις εκθέσεις βιωσιμότητας που προβλεπόταν ήδη στο άρθρο 7 του ν.5164/2024. Η μεταβατική αυτή διάταξη τι αφορά; Με τη διάταξη αυτή πλέον θα έχουν τη δυνατότητα, εφόσον το επιθυμούν οι επιχειρήσεις, να μπορούν οι ορκωτοί ελεγκτές λογιστές που έχουν επιλεγεί από τις τακτικές γενικές συνελεύσεις των μετόχων της επιχείρησής τους να συντάξουν για τη χρήση 2024 τις εκθέσεις βιωσιμότητας προς διευκόλυνση των επιχειρήσεων, εφόσον οι ίδιες επιθυμούν τις εκθέσεις αυτές να τις συντάξουν οι ορκωτοί ελεγκτές λογιστές που έχουν επιλέξει.

Συνεχίζοντας, με το άρθρο 6 της τροπολογίας ρυθμίζονται θέματα που αφορούν το Ολοκληρωμένο Πληροφοριακό Σύστημα Άσκησης Δραστηριοτήτων και Ελέγχων που προβλέπεται στο άρθρο 14 του ν.4442/2016. Σε λίγες μέρες θα τεθεί σε πλήρη παραγωγική λειτουργία το νέο Ολοκληρωμένο Πληροφοριακό Σύστημα Αδειοδοτήσεων και Ελέγχων και με τις παρούσες διατάξεις προβλέπονται τα θέματα για τη μετάβαση από το μέχρι σήμερα ισχύον πληροφοριακό σύστημα, το Notify Business, που περιγράφονταν στον ν.4442/2016, στο νέο πληροφοριακό σύστημα.

Με τη ρύθμιση του άρθρου 14α προβλέπεται η υποχρέωση απογραφής στο νέο πληροφοριακό σύστημα του συνόλου των οικονομικών δραστηριοτήτων που υπάγονται στον ν.4442/2016, με σκοπό τα δεδομένα των οικονομικών δραστηριοτήτων να είναι καταγεγραμμένα στο νέο πληροφοριακό σύστημα. Η απογραφή θα γίνεται χωρίς καμμία οικονομική επιβάρυνση, εφόσον τηρηθεί η προθεσμία που ορίζεται στη διάταξη για την απογραφή, ήτοι εφόσον γίνει μέχρι 31-12-2025. Αν υπερβεί αυτήν την παραπάνω ημερομηνία η επιχείρηση, τότε θα υποχρεούται σε καταβολή ενός παραβόλου 200 ευρώ. Οι επιχειρήσεις δε που δεν έχουν απογραφεί στο μέχρι σήμερα ισχύον σύστημα θα πρέπει κι αυτές να καταγραφούν, να καταχωρηθούν στο νέο πληροφοριακό σύστημα.

Επίσης, θα πρέπει όλες οι επιχειρήσεις να αναρτήσουν στο νέο πληροφοριακό σύστημα τα δικαιολογητικά τους. Σε περίπτωση που δεν το κάνουν, θα επιβληθούν κυρώσεις που προβλέπονται από τον νόμο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Παπαδημητρίου.

 **ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, θα ήθελα να κάνω μία ερώτηση στην κυρία Υφυπουργό.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα να κάνω μία ερώτηση και δύο παρατηρήσεις στα άρθρα 3 και 6 της τροπολογίας που μόλις τώρα υποστήριξε η κυρία Υφυπουργός.

Η πρώτη παρατήρηση είναι ότι η τροπολογία αυτή ήρθε στις 22.30΄ χθες το βράδυ. Στο άρθρο 6, το οποίο ήρθε χθες το βράδυ, τώρα με τις νομοτεχνικές βελτιώσεις έρχεται η Κυβέρνηση να διορθώσει πράγματα τα οποία ανακάλυψε από χθες το βράδυ μέχρι σήμερα, περιλαμβανομένου και του τίτλου του εσωτερικού άρθρου ο οποίος αλλάζει.

Η δεύτερη παρατήρηση είναι ότι το άρθρο 3, το οποίο είναι μια μεταβατική διάταξη -και πάλι είναι ενδεικτικό του τρόπου με τον οποίο νομοθετεί η Κυβέρνηση- έρχεται για να διορθώσει κάτι σε ένα νομοσχέδιο που συζητήσαμε και ψηφίστηκε πριν από ένα μήνα περίπου. Το άρθρο 3 συγκεκριμένα, κύριε Πρόεδρε, λέει ότι μπορούν οι επιχειρήσεις κατ’ εξαίρεση για το έτος 2024 -αυτό αφορά την ενσωμάτωση μιας ενωσιακής Οδηγίας- να ζητήσουν από ορκωτούς λογιστές να συντάξουν τις καινούργιες εκθέσεις βιωσιμότητας που αφορούν την περιβαλλοντική, την κοινωνική βιωσιμότητα των επιχειρήσεων.

Οι εκθέσεις βιωσιμότητας, σύμφωνα με τον νόμο αυτό που ψήφισε η Κυβέρνηση πριν ένα μήνα και υπάρχουν πολλά άρθρα μέσα στον νόμο αυτό, χρειάζονται ειδική εκπαίδευση, διότι ακριβώς οι ορκωτοί λογιστές δεν μπορούν να συντάξουν εκθέσεις βιωσιμότητας. Αλλιώς ο νόμος δεν θα είχε μια σειρά άρθρων που λένε ότι πρέπει να εκπαιδεύονται οι ορκωτοί λογιστές ούτως ώστε να μάθουν τι απαιτείται και πώς πρέπει να συντάσσουν αυτές τις εκθέσεις βιωσιμότητας.

Η πρώτη παρατήρηση ως προς αυτό είναι η εξής. Δεν το σκεφτήκατε ένα μήνα πριν ότι θα βρεθείτε τώρα σε αυτήν την κατάσταση; Γιατί εμείς το σκεφτήκαμε και είχαμε αναφερθεί σε αυτό.

Το δεύτερο, κυρία Υφυπουργέ, είναι ότι χωρίς να έχουν εκπαιδευτεί για να συντάξουν τις καινούργιες αυτές εκθέσεις βιωσιμότητας οι ορκωτοί λογιστές, που τώρα σύμφωνα με την μεταβατική διάταξη αυτή μπορούν να τις συντάσσουν, πώς πιστεύτε ότι θα τις συντάξουν αυτοί οι ορκωτοί λογιστές; Το έχετε σκεφτεί; Πιστεύετε ότι θα είναι σοβαρές εκθέσεις βιωσιμότητας, όταν οι ορκωτοί λογιστές δεν τις έχουν συντάξει ποτέ προηγουμένως και δεν έχει προβλεφθεί η δυνατότητα εκπαίδευσής τους από την νομοθέτηση που εισάγετε τώρα εσείς, ούτως ώστε να τις συντάξουν σωστά; Φοβόμαστε ότι δεν θα συντάξουν καθόλου εκθέσεις βιωσιμότητας. Δεν θα μπορέσουν. Θα γράψουν κάποιες γενικόλογες παρατηρήσεις, ούτως ώστε να εκπληρώσουν αυτά που λέει η διάταξη. Κατά συνέπεια, για το 2024, σε παράβαση της ενωσιακής Οδηγίας, φοβόμαστε ότι δεν θα συνταχθούν εκθέσεις βιωσιμότητας για τις επιχειρήσεις. Ή νομίζετε ότι δεν θα γίνει έτσι;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Καζαμία.

Θέλατε να απαντήσετε, κυρία Υφυπουργέ; Δεν θέλετε.

Τον λόγο έχει ο κύριος Υπουργός, ο κ. Φλωρίδης, για την ομιλία του και θα ακολουθήσουν ο κ. Κυριαζίδης και μετά ο Πρόεδρος της Νέας Αριστεράς, ο κ. Χαρίτσης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Κυρίες και κύριοι Βουλευτές, οι συζητήσεις που έγιναν στην αρμόδια επιτροπή της Βουλής, αλλά και η συζήτηση που εξελίσσεται στην Ολομέλεια ήταν εξαιρετικά διαφωτιστικές, κυρίως όσον αφορά τη στάση των κομμάτων της Αντιπολίτευσης, αλλά και τη διαρκή υποκρισία που τους διακρίνει. Θα εξηγήσω τι εννοώ.

Συζητάμε εδώ ένα μείζονος σημασίας νομοσχέδιο το οποίο αφορά στην αντιμετώπιση ενός σημαντικού κοινωνικού προβλήματος, το οποίο ονομάζεται ενδοοικογενειακή βία. Είναι ένα θέμα το οποίο αφορά κυριολεκτικά το σύνολο της ελληνικής κοινωνίας, η οποία αγωνιά και αναζητά από την πολιτεία να υπάρξει ένα προστατευτικό πλαίσιο, ώστε τα φαινόμενα αυτά να αντιμετωπίζονται με επιτυχία, να περιορίζονται και εν πάση περιπτώσει οι άνθρωποι να μπορούν να ζουν ειρηνικά και χωρίς τον φόβο. Είναι ένα νομοσχέδιο το οποίο οργανώνει ακόμα περισσότερο και ενισχύει το υφιστάμενο πλαίσιο, προκειμένου να προστατευτούν τα πιο ευάλωτα άτομα στην ελληνική κοινωνία και κυρίως οι γυναίκες και τα παιδιά. Αυτό το κάνει με πάρα πολύ συγκεκριμένο τρόπο, δηλαδή με το κάθε ένα άρθρο ξεχωριστά και εν τω συνόλω.

Η Αντιπολίτευση, λοιπόν, η οποία κόπτεται όλα τα χρόνια για την υπεράσπιση των δικαιωμάτων των ευάλωτων συμπολιτών μας, μετήλθε από την αρχή διάφορα διαδικαστικά τερτίπια, να μη μιλήσει καθόλου μα καθόλου για το νομοσχέδιο και κυρίως για το βασικό του κεφάλαιο το οποίο είναι η προστασία των πλέον αδύναμων κοινωνικών ομάδων. Η πρώτη καταφυγή που μας έφαγε ώρες κυριολεκτικά στις συζητήσεις στις επιτροπές ήταν ότι το νομοσχέδιο έρχεται κατεπειγόντως, δεν πρόλαβαν να το διαβάσουν, δεν πρόλαβαν να προετοιμαστούν. Αυτό κατέπεσε γρήγορα, διότι ήρθαν στο φως τα στοιχεία που λένε ότι εδώ κυρώνουμε κατά βάση μια ευρωπαϊκή Οδηγία η οποία έχει δημοσιευτεί τον Μάιο του 2024, δηλαδή πριν από οκτώ μήνες, και η Κυβέρνηση είχε ανακοινώσει από τον Ιούλιο του 2024 ότι θα ενσωματώσει την Οδηγία αυτή όσο γίνεται πιο σύντομα και θα είμαστε η πρώτη χώρα που θα ενσωματώσουμε την Οδηγία αυτή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν την ενσωματώνετε.

**ΠΡΟΕΔΡΕΥΩΝ (Βασίλειος Βιλιάρδος):** ΚυρίαΠρόεδρε, σας παρακαλώ μη διακόπτετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Άρα, λοιπόν, τα κόμματα είχαν την άνεση -αν έδειχναν μια στοιχειώδη επιμέλεια, πράγματι, για τα δικαιώματα των αδύναμων αυτού του τόπου- να ενημερωθούν τι λέει αυτή η Οδηγία όσον αφορά,, κυρίως το ζήτημα της νομοθετικής πρωτοβουλίας του Υπουργείου Δικαιοσύνης, δηλαδή το κεφάλαιο των ποινικών διατάξεων. Οκτώ μήνες μετά η Αξιωματική Αντιπολίτευση, δηλώνοντας ότι δεν πρόλαβε να το διαβάσει, ισχυρίστηκε ότι ο ένας μήνας που υπάρχει μέχρι σήμερα από τότε που αναρτήθηκε στη διαβούλευση και αυτός δεν ήταν αρκετός. Όμως, παραδόξως, τα κόμματα της Αντιπολίτευσης και όσους ακούμε σήμερα εδώ, πρόλαβαν να διαβάσουν και να αντιπαρατεθούν με την Κυβέρνηση στο Κοινοβούλιο για όλες εκείνες τις διατάξεις -που δεν είναι πολλές, λίγες είναι- και οι οποίες αφορούν όχι στην προστασία των θυμάτων, στην αγωνία που τους διακατέχει μην τυχόν και κανένας εγκληματίας πάει φυλακή. Έχει κατηγορηθεί η Κυβέρνηση ότι στη διαδικασία της προστασίας των θυμάτων…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς πρέπει να πάτε φυλακή!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ, δεν είναι ευγενικό αυτό που κάνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μα, εκείνοι πρέπει να πάνε φυλακή!

**ΠΡΟΕΔΡΕΥΩΝ (Βασίλειος Βιλιάρδος):** Αυτό που κάνετε δεν είναι ευγενικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οι μεγαλύτεροι εγκληματίες είστε!

**ΠΡΟΕΔΡΕΥΩΝ (Βασίλειος Βιλιάρδος):** Μην το ξαναπείτε, κυρία Πρόεδρε. Μη διακόπτετε. Όταν θέλετε μετά παίρνετε τον λόγο. Δεν είναι σωστό να μιλάμε έτσι.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όλη, λοιπόν, η αντιπαράθεση έγινε για τα λίγα -επαναλαμβάνω- άρθρα εκείνα που προβλέπουν ότι όσοι διαπράττουν σημαντικά αδικήματα τα οποία προβλέπονται από αυτόν τον νόμο και εφόσον τιμωρούνται από μια ποινή και πάνω, αυτοί θα πηγαίνουν φυλακή. Όλη η αντιπαράθεση που κάνατε με την Κυβέρνηση είναι να μην πηγαίνουν φυλακή. Αυτό μόνο σας νοιάζει.

**ΧΡΗΣΤΟΣ ΓΙΑΝΝΟΥΛΗΣ:** Καλά τώρα, σοβαρολογείτε; Κύριε Πρόεδρε, είναι στα όρια της γελοιότητας αυτό.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, σας παρακαλώ, πώς είναι δυνατόν να διακόπτετε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Για τηνυποστήριξη αυτού του ισχυρισμού μου θα πάω ένα-ένα τα άρθρα για να δείτε τι δεν ψηφίζετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το άρθρο 41 μην ξεχάσετε!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, θα συνεχίσουμε έτσι με αυτόν τον τρόπο;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Με το άρθρο 3 ενσωματώνουμε το άρθρο 1 της Οδηγίας. Τι λέει αυτό το άρθρο; Ότι το πεδίο εφαρμογής της Οδηγίας καταλαμβάνει ποινικά αδικήματα στους τομείς της γενετήσιας ελευθερίας, της οικονομικής εκμετάλλευσης της γενετήσιας ζωής, της βίας κατά των γυναικών και των παιδιών και της γενετήσιας ελευθερίας στον χώρο της πληροφορικής. Αυτό λέει η Οδηγία στο άρθρο 1 το οποίο ενσωματώνουμε και αυτή η προστασία οργανώνεται με τα παρακάτω άρθρα.

Στο άρθρο 4, λοιπόν, του νομοσχεδίου ενσωματώνεται το άρθρο 2 της Οδηγίας, το οποίο τι κάνει; Διευρύνει τον ορισμό της βίας κατά των γυναικών, δηλαδή διευρύνει το πεδίο του τι εννοούμε βία κατά των γυναικών. Άρα, εισάγει έννοιες οι οποίες τώρα δεν είναι στο νομοθετικό οπλοστάσιο της χώρας και λέει ότι και για αυτές τις μορφές βίας οι γυναίκες θα προστατεύονται. Δεν το ψηφίζετε.

Τι εξηγεί η Οδηγία η ίδια; Αυτή είναι η παράγραφος 2 αυτού του άρθρου. Τι είναι η εξ οικείων βία για την οποία μας είπατε πολλά και ότι δήθεν δεν χρησιμοποιούμε τον όρο ενδοοικογενειακή; Λέει, λοιπόν, ότι η εξ οικείων βία είναι πράξεις σωματικής, σεξουαλικής, ψυχολογικής ή οικονομικής βίας, οι οποίες λαμβάνουν χώρα εντός της οικογένειας ή της οικιακής μονάδας ή του φορέα παροχής κοινωνικής μέριμνας, ανεξάρτητα από βιολογικούς, νομικούς ή οικογενειακούς δεσμούς. Τι σημαίνει, δηλαδή, αυτό; Ότι πέρα από αυτό που μπορεί να χαρακτηριστεί η οικογένεια και η βία που ασκείται εκεί, υπάρχει και άλλη βία η οποία μπορεί να ασκηθεί σε φορείς προστασίας ανηλίκων, ας πούμε, που είχαμε διάφορα περιστατικά. Εκεί, εάν υπάρχει μόνο η έννοια της ενδοοικογενειακής βίας, αυτά τα περιστατικά που είναι σε αυτά τα ιδρύματα δεν θεωρούνται τέτοια αδικήματα. Αυτό, λοιπόν, έρχεται και ρυθμίζει η Οδηγία και ρυθμίζει ο νόμος αυτός. Και αυτό δεν το ψηφίζετε.

Τι δεν ψηφίζετε, επίσης, με διάφορα ωραία θεωρητικά που ακούσαμε εδώ; Τι λέει το άρθρο 5; Αυτό το άρθρο αφορά την τυποποίηση σε ποινικό αδίκημα του ακρωτηριασμού των γυναικείων γεννητικών οργάνων. Και αυτό δεν το ψηφίζετε.

Τι λέει το άρθρο 6; «Παράνομη βία, καταναγκασμός σε γάμο». Δεν χρειάζεται να πω πολλά εδώ πέρα. Αυτό είναι το άρθρο 6. Όποιος εξαναγκάζει με βία κ.λπ. να γίνει ένας γάμος, ο οποίος γίνεται με βία. Και αυτό δεν το ψηφίζετε.

Το άρθρο 7 του νομοσχεδίου τι λέει; «Παρενοχλητική κυβερνο-παρακολούθηση». Τι είναι αυτό; Είναι όποιος προκαλεί τρόμο ή ανησυχία σε άλλον ή με άλλη παράνομη πράξη, χρησιμοποιώντας το διαδίκτυο και όποιος θέτει σε συνεχή παρακολούθηση κάποιον άλλον, προφανώς χωρίς αυτός ο άλλος να το θέλει. Αυτό λέει το άρθρο 7. Και αυτό δεν το ψηφίζετε.

Το άρθρο 8 τι λέει; «Κυβερνο-παρενόχληση», δηλαδή όποιος με χειρονομίες γενετήσιου χαρακτήρα κ.λπ. ψαρεύει ανηλίκους στο διαδίκτυο. Και αυτό δεν το ψηφίζετε εσείς οι υπερασπιστές των ανθρωπίνων και ατομικών δικαιωμάτων και των δικαιωμάτων των γυναικών και των παιδιών. Λοιπόν, πού τα πουλάτε τα παραμύθια σας τώρα ότι είστε υπερασπιστές αυτών των δικαιωμάτων; Σας τα πήρα τα άρθρα ένα-ένα.

Τι λέει το άρθρο 9; Το άρθρο 9 λέει: «Διέγερση σε διάπραξη εγκλημάτων βιαιοπραγίες ή διχόνοια». Αυτό είναι ενσωμάτωση των άρθρων 6 και 7 της Οδηγίας. Και αυτό δεν το ψηφίζετε.

Εδώ ακούσαμε, επίσης, για το άρθρο 10 του νομοσχεδίου ότι σας προξενεί κατάπληξη, γιατί δίνουμε κυρίως στις γυναίκες τις κακοποιημένες τη δυνατότητα να κάνουν καταγγελία, είτε με ένα τηλεφώνημα είτε με ένα ηλεκτρονικό μήνυμα. Σας προκαλεί κατάπληξη αυτό. Θέλετε οι γυναίκες να τρέχουν στα αστυνομικά τμήματα; Δίνουμε αυτήν τη δυνατότητα και εσείς την αρνείστε; Δεν το ψηφίζετε και αυτό!

Το άρθρο 11 τι λέει; «Κοινωνική συμπαράσταση, υποχρεώσεις επαγγελματιών, ατομική αξιολόγηση θυμάτων και διαχείριση της δευτερογενούς θυματοποίησης».

Το άρθρο 12 τι λέει; «Μέτρα για την αφαίρεση ορισμένου διαδικτυακού υλικού». Δηλαδή έχουν σηκωθεί κάποια βίντεο τα οποία δημιουργούν τεράστια προβλήματα σε γυναίκες και παιδιά και εμείς έχουμε μια διάταξη για να μπορούμε αυτό να το εφαρμόσουμε, να τα αφαιρέσουμε αυτά. Δεν το ψηφίζετε κι αυτό.

Το άρθρο 13: Απειλεί, μέσω επίμονης καταδίωξης ή αθέμιτης παρακολούθησης, μέλος οικογένειας. Κι αυτό δεν το ψηφίζετε.

Και δεν ψηφίζετε επίσης τις διατάξεις που η ίδια η Οδηγία μάς λέει ότι θα πρέπει να επαναφέρουμε –ναι, να επαναφέρουμε- αυτήν την αντίληψη της υποτροπής, του υποτρόπου δηλαδή, γιατί ακούσαμε στην επιτροπή και ωραίες θεωρίες οι οποίες τα προηγούμενα χρόνια κάτω από μια θεωρητική προσέγγιση η έννοια του υποτρόπου έπαψε να υπάρχει στο ποινικό μας σύστημα. Τι είναι ο υπότροπος; Αυτός που εγκληματεί, καταδικάζεται, βγαίνει, συνεχίζει, συνεχίζει, συνεχίζει. Κι αυτή η συμπεριφορά δεν έχει μια ιδιαίτερη ποινική απαξία. Αυτή είναι η υποτροπή. Η Ευρωπαϊκή Οδηγία μάς λέει ότι πρέπει να νομοθετήσουμε την υποτροπή.

Η αγωνία σας είναι στην παράγραφο 3 αυτού του άρθρου, ότι σε κακουργήματα που τιμωρούνται μέχρι δέκα χρόνια και σε πλημμελήματα -μιλάμε για εγκλήματα ενδοοικογενειακής βίας- στα οποία προβλέπεται ποινή φυλάκισης τουλάχιστον ενός έτους και διενεργείται κύρια ανάκριση, τότε επιτρέπεται ο αρμόδιος ανακριτής να επιβάλει προσωρινή κράτηση. Ακούω μια καταπληκτική συζήτηση εδώ. Λέτε: Προσωρινή κράτηση στα πλημμελήματα; Λοιπόν, ρίξτε μια ματιά στο άρθρο 6 του Συντάγματος το οποίο ισχύει εδώ και δεκαετίες και το οποίο λέει ότι και για πλημμελήματα που ο νόμος θεωρεί ότι πρέπει, άρα δηλαδή η Βουλή κρίνει ότι πρέπει, μπορεί να επιβάλλεται προσωρινή κράτηση μέχρι έξι μήνες. Έτσι λέει το άρθρο 6 του Συντάγματος. Κι αυτό ισχύει σε κάποια άλλα πλημμελήματα.

Το ερώτημα, λοιπόν, προς εσάς είναι: Γιατί δεν θέλετε να εφαρμοστεί η διάταξη του άρθρου 6 του Συντάγματος για τη δυνατότητα προσωρινής κράτησης στα αδικήματα ενδοοικογενειακής βίας, εσείς οι προστάτες των γυναικών; Γιατί δεν θέλετε και κάνετε ολόκληρες θεωρίες γιατί δεν πρέπει να γίνει αυτό;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και για προσέξτε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ. Την άποψή του λέει. Δεν επιτρέπεται να λέει την άποψή του;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μα, λέει ψέματα.

**ΠΡΟΕΔΡΕΥΩΝ (Βασίλειος Βιλιάρδος):** Ό,τι θέλει λέει, κυρία Πρόεδρε. Σας παρακαλώ.

(Θόρυβος στην Αίθουσα)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και τι λέει αυτό το άρθρο; Πότε επιβάλλεται προσωρινή κράτηση σύμφωνα με το Σύνταγμα; Εάν ο ανακριτής κρίνει ότι η πράξη τελέστηκε με ιδιαίτερη σκληρότητα ή κατά συρροή ή κατ’ εξακολούθηση ή καθ’ υποτροπή. Μόνο σ’ αυτές τις περιπτώσεις ο ανακριτής μπορεί να επιβάλει την κατά το άρθρο 6 του Συντάγματος επιτρεπόμενη προσωρινή κράτηση και στα πλημμελήματα.

Και τι λέει αυτό το άρθρο επίσης; Λέει ότι η προδικασία για τα αδικήματα του παρόντος, δηλαδή της ενδοοικογενειακής βίας, διεξάγεται στον απολύτως αναγκαίο χρόνο και η εκδίκασή τους προσδιορίζεται με απόλυτη προτεραιότητα. Και αυτά δεν τα ψηφίζετε.

Στη συνέχεια έχουμε και το άρθρο 15.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για το 41 πείτε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα έρθει και το 41, μη στεναχωριέστε.Θα έρθει, θα έρθει, γιατί όλο αυτό το παραμύθι κάποια στιγμή θα τελειώσει.

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Συνάδελφοι, σας παρακαλώ, κάντε ησυχία για να τελειώσει την ομιλία του. Μη διακόπτετε.

(Θόρυβος στην Αίθουσα)

**ΛΑΖΑΡΟΣ ΤΣΑΒΔΑΡΙΔΗΣ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, γιατί επεμβαίνετε;

**ΛΑΖΑΡΟΣ ΤΣΑΒΔΑΡΙΔΗΣ:** Γιατί δεν τον αφήνει να μιλήσει.

**ΠΡΟΕΔΡΕΥΩΝ (Βασίλειος Βιλιάρδος):** Δεν έχετε καμμία δουλειά να επεμβαίνετε. Σας παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ακούστε τώρα τι λέει το άρθρο 15. Το άρθρο 15 λέει: Αν αποδεδειγμένα προκύπτει πως τόσο το πρόσωπο στο οποίο αποδίδεται η τέλεση του εγκλήματος, όσο και το θύμα βρίσκονται σε πρόδηλη οικονομική αδυναμία με αποτέλεσμα να αδυνατεί να αποζημιωθεί το θύμα σύμφωνα με τα προηγούμενα εδάφια και υφίσταται ανάγκη μετεγκατάστασης του θύματος και των ανήλικων τέκνων του σε ασφαλές περιβάλλον και κάλυψης βασικών βιοτικών αναγκών -προσέξτε τώρα εδώ, εσείς οι φιλεύσπλαχνοι, τι λέμε εμείς- προβλέπεται η καταβολή εφάπαξ ποσού αποζημίωσης προς το θύμα η οποία καταβάλλεται δίχως καθυστέρηση από την Ελληνική Αρχή Αποζημίωσης.

Καταλαβαίνετε τι λέμε εδώ το οποίο δεν το ψηφίζετε; Λέμε ότι εάν ένα θύμα έχει ανάγκη να μετεγκατασταθεί μαζί με τα παιδιά του και δεν έχει χρήματα, τότε η Ελληνική Αρχή Αποζημίωσης πληρώνει.

(Χειροκροτήματα από την πτέρυγα της Νέας Δημοκρατίας)

Αυτά, λοιπόν, δεν τα ψηφίζετε.

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, μη διακόπτετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Πάμε στο άρθρο 16, στην περίφημη διαμεσολάβηση. Προσέξτε, κατ’ αρχάς, η διαμεσολάβηση, όπως γνωρίζετε στο Δίκαιό μας, δεν είναι υποχρεωτική. Εάν όμως -δείτε αυτό- σε κάποιες περιπτώσεις ο εισαγγελέας διακρίνει ότι η συμφωνία διαμεσολάβησης που του πήγαν είναι προϊόν εξαναγκασμού του θύτη προς το θύμα, τότε δεν δέχεται ο εισαγγελέας τη διαμεσολάβηση. Κι αυτό δεν το ψηφίζετε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, να σας διακόψω για ένα λεπτό για να κάνω μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και πέντε συνοδοί εκπαιδευτικοί από το Δημοτικό Σχολείο Βασιλικών Θεσσαλονίκης.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Ευχαριστώ, κύριε Υπουργέ, μπορείτε να συνεχίσετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Πάμε τώρα στο άρθρο 20. Να σας θυμίσω τι είχαμε ψηφίσει στις προηγούμενες διατάξεις. Είχαμε ψηφίσει μια διάταξη όπου δίναμε την απόλυτη προστασία στους γιατρούς, στους νοσηλευτές, στους καθηγητές, στους δασκάλους, στους ψυχιάτρους, που έρχονται αντιμέτωποι με φαινόμενα ενδοοικογενειακής βίας, να μπορούν να τα καταγγείλουν χωρίς να κινδυνεύουν από ποινική δίωξη.

Αυτή η διάταξη που ψηφίσαμε και ισχύει με τον Ποινικό Κώδικα έφερε στο φως πολλά τέτοια περιστατικά, τα οποία απασχόλησαν τη δημοσιότητα. Εάν δεν είχαμε ψηφίσει αυτήν τη διάταξη για να προσφέρουμε αυτήν την προστασία στους επαγγελματίες της υγείας να είστε κάτι περισσότερο από σίγουροι ότι με χειροπέδες θα βρίσκονταν αυτοί, διότι οι θύτες θα εξανάγκαζαν τα θύματα να πουν ότι ο γιατρός λέει ψέματα. Συνεπώς, αυτή η διάταξη προστάτευσε όλους αυτούς και ήρθαν στην επιφάνεια.

Τι κάνουμε τώρα με το άρθρο 20; Βάζουμε και τους φαρμακοποιούς και τους φυσιοθεραπευτές σ’ αυτούς που έχουν υποχρέωση να καταγγείλουν τα περιστατικά και τους προστατεύουμε.

Ας έρθω τώρα εκεί που δώσατε τη μεγάλη μάχη και είπατε καταπληκτικά πράγματα. Ποια είναι αυτή; Είπατε: Από πού ως πού τα θύματα ή οι συγγενείς των θυμάτων, εφόσον τα θύματα δεν ζουν, να έχουν τη δυνατότητα να απευθυνθούν με υπόμνημα στο δικαστικό συμβούλιο το οποίο θα κρίνει μια αίτηση προσωρινής αποφυλάκισης ή αποφυλάκισης με όρους κάποιου που έχει καταδικαστεί γι’ αυτά τα αδικήματα; Τι αναλύσεις μας κάνατε; Ότι αυτό προσβάλλει το ποινικό μας σύστημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα ήθελα λίγο χρόνο ακόμα, γιατί η Κυβέρνηση τελικά βρίσκεται σε μειονεκτική θέση, σε σχέση τουλάχιστον με τους Αρχηγούς. Έχω δει πόσο μίλησε ο καθένας. Πιστέψτε με, δεν θα αργήσω, δύο άρθρα είναι ακόμη.

Φέρνουμε, λοιπόν, αυτήν τη διάταξη σε εκτέλεση και συμμόρφωση με τις αποφάσεις του Ευρωπαϊκού Δικαστηρίου Ανθρωπίνων Δικαιωμάτων, όπως σας τις καταθέσαμε. Και ακούσαμε το εξής: «Το δικαιικό μας σύστημα δεν είναι διαμορφωμένο σ’ αυτήν τη βάση τόσα χρόνια και αυτό συνιστά τομή». Αυτή είναι η φράση που χρησιμοποίησε ο κ. Ξανθόπουλος.

Όντως είναι τομή, κυρίες και κύριοι Βουλευτές, διότι οι ποινικές νομοθεσίες των κρατών-μελών του Συμβουλίου της Ευρώπης που είναι σαράντα έξι έχουν διαμορφωθεί επί πάρα πολλές δεκαετίες με βάση τις αποφάσεις που βγάζει αυτό το δικαστήριο. Τα ποινικά συστήματα δεν είναι σταθερά, διαμορφώνονται και διαπλάθονται ανάλογα με τις κοινωνικές ανάγκες όπως αυτές εξελίσσονται και βεβαίως όπως αυτές τις διαπλάθει το Ευρωπαϊκό Δικαστήριο των Δικαιωμάτων του Ανθρώπου.

Και για να σας δείξω πόσο υποκριτές είστε εσείς που μιλάτε για γυναικοκτονίες εδώ μέσα θέλω να σας πω το εξής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ντρέπεστε λίγο;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ!

Τι είναι αυτά που λέτε; Μπορείτε να μη διακόπτετε; Δεν θα του πείτε εσείς τι θα λέει. Σας παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εάν έχουμε μια δολοφονία γυναίκας και έχει καταδικαστεί ο δολοφόνος –γυναικοκτονία- εσείς που χύνετε τα κροκοδείλια δάκρυα λέτε ότι οι συγγενείς της δολοφονημένης γυναίκας δεν έχουν δικαίωμα να πουν την άποψή τους γραπτά στο δικαστικό συμβούλιο που θα εξετάσει την αίτηση προσωρινής αποφυλάκισης του δολοφόνου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος σας τα είπε αυτά;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εσείς τα λέτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μόνοι σας τα λέτε.Είστε ψεύτης.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ. Τι κάνετε; Καθυστερείτε συνεχώς τη διαδικασία. Δεν το καταλαβαίνετε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Άρα, έχετε δηλώσει ότι δεν ψηφίζετε το άρθρο 24 το οποίο δίνει, μεταξύ των άλλων, τα δικαιώματα στους συγγενείς των δολοφονημένων γυναικών να εμφανιστούν με υπόμνημα στο δικαστικό συμβούλιο και να πουν την άποψή τους για τον δολοφόνο που ζητάει την πρόωρη αποφυλάκισή του. Το αρνείστε αυτό. Δεν ψηφίζετε το άρθρο 24.

Λοιπόν, σας ενόχλησε και το άρθρο για την παρεμπόδιση της δικαιοσύνης. Κάτι μας είπαν εδώ, ακούσαμε διάφορα. Θέλετε, δηλαδή, να υπάρχουν τρόποι να παρεμποδίζεται η δικαιοσύνη για να μην μπορέσει να καταλήγει σε αποτελέσματα. Εμείς, όμως, αυτούς που παρεμποδίζουν την λειτουργία της δικαιοσύνης, προβλέπουμε να τιμωρούνται.

Ακούσαμε, επίσης, και για τους γονείς οι οποίοι απειλούνται με ποινές. Λοιπόν, οι γονείς οι οποίοι παραμελούν συστηματικά τα παιδιά τους, είναι πρώτα απ’ όλα επικίνδυνοι για τα παιδιά τους. Για τα ίδια τα παιδιά τους είναι επικίνδυνοι, όταν παραμελούν τη φροντίδα γι’ αυτά και τα παιδιά παίρνουν τον στραβό δρόμο και τελικά μπορούν να γίνουν εγκληματίες. Αυτό που τους λέμε εδώ, προειδοποιητικά, είναι ότι αν φέρεις παιδιά στον κόσμο οφείλεις να ασκείς τα γονεϊκά σου καθήκοντα, να προσέχεις τα παιδιά σου. Κανένα δικαστήριο δεν θα καταδικάσει έναν γονιό ο οποίος κάποια στιγμή του ξέφυγε το παιδί. Θα καταδικάσει εκείνον που συστηματικά αμελεί να ασκήσει τα γονεϊκά του καθήκοντα.

Επίσης, ακούσαμε κάτι ωραίες νομικές αντιλήψεις για την υποτροπή, η οποία ρυθμίζεται εδώ με συγκεκριμένο άρθρο. Δείτε λίγο. Εγκληματεί κάποιος, πηγαίνει στον ανακριτή, του βάζει περιοριστικούς όρους, ας πούμε να πληρώσει εγγύηση, να μη βγει από τη χώρα και να εμφανίζεται στο αστυνομικό τμήμα. Αυτός αυτούς τους όρους τους τηρεί, αλλά εγκληματεί ξανά. Τον ξαναπιάνουν. Του ξαναβάζουν όρους. Ξανά αυτός τηρεί τους όρους αλλά ξανακλέβει, ξαναληστεύει. Λοιπόν, ξέρετε πόσες τέτοιες περιπτώσεις έχουμε τώρα; Είναι κάποιος που είναι έξω με δεκατρείς υποθέσεις.

Τι λέμε τώρα; Ότι εάν σου έχουν επιβληθεί περιοριστικοί όροι, που σημαίνει ότι κατηγορείσαι για κακούργημα και διαπράξεις άλλο κακούργημα, συμπληρώνουμε -οι παρατηρήσεις που έγιναν από κάποιους ήταν σωστές- και λέμε ότι εάν και στη νέα διάπραξη του κακουργήματος ο ανακριτής και ο εισαγγελέας επιβάλλουν περιοριστικούς όρους και δεύτερη φορά, τότε ανακαλούνται οι όροι της προηγούμενης και πας μέσα. Λοιπόν, δεν θα είσαι έξω εσύ και θα συνεχίσεις να ληστεύεις, χωρίς να συμβαίνει τίποτα. Γι’ αυτό αντιδράτε. Ούτε την υποτροπή θέλετε.

Και να έρθω και σε αυτό το περίφημο άρθρο 41. Είπαμε χθες -διότι αυτό ήταν εφεύρεση χθεσινή- ότι το 41 κάτι υποκρύπτει. Και φυσικά το τελευταίο καταφύγιο όταν δεν έχετε πραγματικά να πείτε κάτι για όλα αυτά τα οποία απασχολούν την ελληνική κοινωνία, ήταν ότι έπρεπε να βρείτε έναν τρόπο να υπεκφύγετε και τα Τέμπη προσφέρονται. Δηλαδή, τι προσφέρεται; Προσφέρεται η εκμετάλλευση του πόνου των συγγενών. Και αυτό γίνεται συστηματικά, η εκμετάλλευση μιας ανθρώπινης τραγωδίας.

Και ανακαλύφθηκε εδώ ότι στο πλαίσιο όλου αυτού του κεφαλαίου -γιατί δεν είναι ένα άρθρο αυτό, μόνο του, χώρια, ξέμπαρκο- είναι ένα άρθρο μέσα σε όλα εκείνα του κεφαλαίου που αναδιοργανώνουν την ιατροδικαστική υπηρεσία της χώρας, την εκσυγχρονίζουν. Ένα από αυτά τα άρθρα είναι. Και τι λέμε εκεί; Λέμε ότι μπορεί να γίνει επαναξιολόγηση της συνταχθείσας ιατροδικαστικής έκθεσης από μια τριμελή επιτροπή ιατροδικαστών.

Έγινε μία παρατήρηση ότι αυτό, ξέρετε, μπορεί να οδηγήσει σε αυτόνομες πρωτοβουλίες, παρ’ ότι όσοι ξέρουν στοιχειώδη νομικά γνωρίζουν ότι αυτό δεν μπορεί να γίνει. Γιατί δεν μπορεί να γίνει; Διότι δεν υπάρχει δυνατότητα να ασκηθεί ανακριτική πράξη που να έχει οποιαδήποτε επίπτωση σε ανακριτική διαδικασία χωρίς την εντολή αρμόδιου δικαστικού οργάνου. Δεν μπορεί να γίνει.

Λοιπόν, τι είναι αυτό τώρα; Γι’ αυτό σας άφησα να πείτε πολλά και να εκτεθείτε. Ξέρετε τι είναι αυτό; Αυτό είναι η επιτροπή της προστασίας των φτωχών θυμάτων. Τι είναι αυτό; Τι είναι, λοιπόν, τα φτωχά θύματα; Έπρεπε να δείτε μία καταγγελία σήμερα στις τηλεοράσεις. Ακούστε λίγο. Έχει γίνει μία δολοφονία ή οτιδήποτε άλλο και ο εισαγγελέας έχει διατάξει νεκροψία. Οι συγγενείς του θύματος την αμφισβητούν. Έχουν δικαίωμα να την αμφισβητήσουν. Έχουμε τελευταία πάρα πολλά τέτοια. Δεν έχουμε; Ερώτηση: Εάν οι συγγενείς αυτού του θύματος είναι φτωχοί και δεν έχουν τα 10.000 να δώσουν για να προσλάβουν ιδιωτικό σύμβουλο ιατροδικαστή, τι κάνουν;

**ΕΥΑΓΓΕΛΙΑ ΛΙΑΚΟΥΛΗ:** Θα πάνε στον εισαγγελέα που δεν εμπιστεύεστε, όμως.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ακούστε να δείτε τώρα. Αυτή, λοιπόν, η τριμελής επιτροπή είναι για εκείνα τα φτωχά θύματα που αμφισβητούν την έκθεση ενός ιατροδικαστή και μπορούν να προσφύγουν δωρεάν στην τριμελή επιτροπή των ιατροδικαστών. Λοιπόν, αυτό σας διέφυγε. Τώρα πώς διατυπώσαμε τη διάταξη; Θα το ακούσουμε και σε λίγο.

Λοιπόν, λέμε τώρα αυτεπαγγέλτως με επιμέλεια των ιατροδικαστών υπηρεσιών, όπως τη διατυπώσαμε με αυτό που καταθέσαμε, και έγκριση της αρμόδιας εισαγγελικής ή δικαστικής αρχής ή έπειτα από παραγγελία των ανωτέρω. Τι σημαίνει τώρα με απλά λόγια εδώ; Σημαίνει ότι κανένα τριμελές ιατροδικαστικό συμβούλιο δεν μπορεί να επιληφθεί για να επαναξιολογήσει καμμία ιατροδικαστική έκθεση εάν δεν έχει παραγγελία από εισαγγελέα ή ανακριτή. Λοιπόν, τι έχετε να πείτε τώρα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, αν θέλετε, ολοκληρώστε σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Δεν λέει αυτό η νομοτεχνική.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σας τη διάβασα κατά λέξη. Η νομοτεχνική λέει «με επιμέλεια των ιατροδικαστικών υπηρεσιών και έγκριση της αρμόδιας εισαγγελικής ή δικαστικής αρχής ή έπειτα από παραγγελία των ανωτέρω». Τι θέλετε άλλο;

**ΕΥΑΓΓΕΛΙΑ ΛΙΑΚΟΥΛΗ:** Τι έγκριση;

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, μπορείτε να τον αφήσετε να ολοκληρώσει; Δεν γίνεται να διακόπτουμε τον κάθε ομιλητή. Εσάς σας διακόπτει κανείς; Κυρία Λιακούλη, πρέπει να ολοκληρωθεί η διαδικασία. Σας παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτό, λοιπόν, με απλά λόγια λέει ότι καμμία επαναξιολόγηση από την τριμελή ιατροδικαστική επιτροπή δεν μπορεί να γίνει εάν δεν συμφωνεί ο ανακριτής και ο εισαγγελέας. Τελεία και παύλα.

**ΕΥΑΓΓΕΛΙΑ ΛΙΑΚΟΥΛΗ:** Το αυτεπαγγέλτως το βγάλατε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θέλετε να το βγάλετε;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Λιακούλη, τι θα γίνει τώρα; Δεν γίνεται να διακόπτουμε τον κάθε ομιλητή να κάνουμε ερωτήσεις. Εάν θέλετε μετά θα πάρει ο Κοινοβουλευτικός Εκπρόσωπος τον λόγο να ρωτήσει. Αυτό το δικαίωμα δεν το έχετε και το ξέρετε.

Κύριε Υπουργέ, σας παρακαλώ να ολοκληρώσετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Είτε είναι αυτεπαγγέλτως είτε όχι όποια δυνατότητα επαναξιολόγησης ιατροδικαστικής έκθεσης δεν γίνεται εάν δεν συμφωνεί ο εισαγγελέας και ο ανακριτής, είτε είναι αυτεπάγγελτα είτε είναι από μόνο του είτε είναι ό,τι θέλετε.

Είπα και πριν -και τελειώνω, κύριε Πρόεδρε- αυτό που ίσως δεν θέλετε να καταλάβετε, παρ’ ότι εμφανίζεστε υπερασπιστές -επαναλαμβάνω- των ανθρωπίνων και ατομικών δικαιωμάτων, είναι το εξής, ότι τα εγκλήματα ενδοοικογενειακής βίας είναι τελείως ξεχωριστά από οποιοδήποτε άλλο έγκλημα. Γιατί; Γιατί αυτά γίνονται μεταξύ ανθρώπων που συνοικούν, που βρίσκονται στον ίδιο χώρο και είναι μαζί ενδεχομένως και χρόνια. Και εκεί θέλει μία πολύ μεγάλη προστασία, ιδιαίτερα προληπτική προστασία, δηλαδή προστασία αποτροπής και όλα τα άλλα τα οποία κάνουμε εδώ και ήδη έχουμε κάνει για να μπορέσεις να το προλάβεις. Δεν είναι το έγκλημα όπου κάποιος έρχεται και σε πυροβολεί, δεν είναι κάποιος που έρχεται και σε κλέβει, δεν είναι κάποιος που σε ληστεύει, δεν είναι κάποιος που σε χτυπάει, δεν είναι ένας τρίτος. Είναι μεταξύ ανθρώπων που ζουν μαζί. Αυτή, λοιπόν, και μόνο η πραγματικότητα επιβάλλει μία ιδιαίτερη προσοχή.

Είχα την ευκαιρία να πάρω τα άρθρα ένα προς ένα για να ακούσει ο κόσμος τι δεν ψηφίζετε κάτω από υπεκφυγές. Και επαναλαμβάνω: Όσο και να προσπαθείτε να εκμεταλλευτείτε μια ανθρώπινη τραγωδία, θα καταλήξετε και το Υπουργείο Γεωργίας να φέρνει νομοσχέδιο εδώ για πορτοκάλια, εσείς να λέτε ότι τα τελάρα μπορεί να είναι ύποπτα γιατί κάτι έχει συμβεί. Λοιπόν, δεν πάει έτσι.

(Θόρυβος-διαμαρτυρίες στην Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή σας! Ντροπή!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν πάει έτσι!

Εάν δεν έχετε επιχειρήματα να μιλήσετε γι’ αυτό το νομοσχέδιο, για τα συγκεκριμένα άρθρα που σας διάβασα ένα προς ένα, τα οποία τα καταψηφίζετε απευθυνόμενοι στον ελληνικό λαό, τότε προφανώς θα υπεκφεύγετε και θα αναζητάτε προστασία πολιτική κάτω από μία ανθρώπινη τραγωδία.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό, τον κ. Φλωρίδη.

Τον λόγο έχει πρώτα η κ. Δάγκα για να καταθέσει μια ονομαστική ψηφοφορία εκ μέρους του ΚΚΕ και μετά ο κ. Γιαννούλης.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Τον σχολιασμό όσων απαράδεκτων ανέφερε ο Υπουργός σε σχέση με το νομοσχέδιο που περιλαμβάνει ενενήντα δύο άρθρα, θα το κάνουμε στην παρέμβασή μας.

Τώρα θα ήθελα να ανακοινώσω στο Σώμα ότι η Κοινοβουλευτική Ομάδα του ΚΚΕ καταθέτει αίτηση για ονομαστική ψηφοφορία επί της αρχής και επί του άρθρου 41 του νομοσχεδίου.

(Στο σημείο αυτό η Βουλευτής κ. Παρασκευή (Βιβή) Δάγκα καταθέτει για τα Πρακτικά την προαναφερθείσα αίτηση ονομαστικής ψηφοφορίας, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 339)

ΑΛΛΑΓΗ ΣΕΛΙΔΑ

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ο κ. Γιαννούλης για μία παρέμβαση και μετά κ. ο Μάντζος.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κύριε Πρόεδρε, απευθύνομαι σε σας γιατί τα όσα προσβλητικά έχουν διατυπωθεί από τον Υπουργό Δικαιοσύνης σε σχέση με την γκεμπελική διάσταση της Αντιπολίτευσης, σε σχέση με τη μομφή κατά των δικαστών και της δικαιοσύνης, τα όσα χυδαία έχουν διατυπωθεί υπό μορφή αλαζονικής αντίδρασης και ενοχικής αντίδρασης, με υποχρεώνουν να απευθυνθώ μέσω του Προεδρείου στην Κυβέρνηση.

Λυπάμαι και ντρέπομαι! Λυπάμαι και ντρέπομαι γιατί θα αναγκαστώ να ξεκινήσω με το επιμύθιο συμπέρασμα που λέει: «Το σχέδιο νόμου που εξήγγειλε ο Υπουργός Δικαιοσύνης αποτελεί επικίνδυνη νομοθετική οπισθοδρόμηση, θέτει την Ελλάδα σε έναν δρόμο μοναχικό και δύσβατο, μακριά από την παρακαταθήκη του Ευρωπαϊκού Δικαστηρίου των Δικαιωμάτων του Ανθρώπου». Ένωση Δικαστών και Εισαγγελέων.

Θέλω να θυμίσω, επίσης, μια λεπτομέρεια γιατί παίζουμε με τις ερμηνείες, ότι η προσωρινή κράτηση για πλημμελήματα καταργήθηκε από την Κυβέρνηση του ΠΑΣΟΚ με Πρωθυπουργό, αν δεν κάνω λάθος, τον Κώστα Σημίτη και τον κ. Φλωρίδη -που σήμερα δίνει εξετάσεις μάλλον σε μία ακροδεξιά ρητορεία- στέλεχος εκείνης της περιόδου.

Λυπάμαι και ντρέπομαι, γιατί η στάση του Υπουργού Δικαιοσύνης αυτής της χώρας αποτελεί στίγμα για το κράτος δικαίου, τη δημοκρατία και τον κοινοβουλευτισμό. Εγκαλεί την Αντιπολίτευση με απέραντο πολιτικό θράσος ότι δεν ψηφίζει.

Θέλω να του θυμίσω τι περιλαμβάνει η ενσωμάτωση της κοινοτικής Οδηγίας. Και αυτό το λένε οι άνθρωποι που ζουν τον πόνο, που δεν το περιγράφουν εξ αποστάσεως, που η φωτιά καίει εκεί που πέφτει και όχι σε όσους χτίζουν πολιτικές καριέρες με πολιτικάντικο και ποινικό λαϊκισμό, κατηγορώντας την Αντιπολίτευση και μένοντας τραγικά μόνοι σε αυτή την Αίθουσα. Θέλω να του θυμίσω ότι το Κέντρο για την Ισότητα και τα Έμφυλα Δικαιώματα εγκαλεί την Κυβέρνηση για άρθρα που δεν ενσωματώνει γιατί φοβάται μήπως η εγχώρια τραμπική αντίληψη τούς θέσει εκτός πολιτικού νυμφώνος. Αυτό συζητάμε: Πώς η Νέα Δημοκρατία θα καλύψει το κενό προς την ακροδεξιά!

Εγκαλείται η Κυβέρνηση -και κλείνω με αυτό- ότι ενσωματώνει αυτό που βολεύει τη ρητορεία του «απολύτως τίποτε», που θέτει εν αμφιβόλω το κράτος δικαίου, τη δικαιοσύνη και την ευνομούμενη πολιτεία και δεν λαμβάνει μέτρα και πρόληψη γι’ αυτό που μπορεί να δώσει λύση στο πρόβλημα: την πρόληψη, την προστασία, την παιδεία, την κουλτούρα, τον πολιτισμό, την ιστορία, πράγματα στα οποία έχετε προκλητική δυσανεξία.

Ελπίζω να μην είστε Υπουργός σε κάποια επόμενη κυβέρνηση της Νέας Δημοκρατίας. Ελπίζω να μην είστε Υπουργός σε κάποια επόμενη κυβέρνηση συνεργασίας της Νέας Δημοκρατίας με τους Σπαρτιάτες. Δεν με ενδιαφέρει! Αυτό που με ενδιαφέρει είναι ότι δεν έχετε ενσωματώσει πολύ συγκεκριμένα άρθρα της κοινοτικής Οδηγίας που είναι στην εντελώς αντίθετη κατεύθυνση από αυτή που μας οδηγείτε τώρα. Οδηγείτε τη χώρα πίσω με μία μεσαιωνική αντίληψη που το μόνο που πετυχαίνει είναι να μας εκθέτει και εντός της χώρας και διεθνώς.

Λυπάμαι, κύριε Φλωρίδη, που το λέω, αλλά αποδεικνύεστε ολίγιστος, πολύ λίγος γι’ αυτή την Αίθουσα, αυτό το πολίτευμα και αυτόν τον τόπο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Γιαννούλη.

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Ακούσαμε πάρα πολλά από τον κύριο Υπουργό. Κατ’ αρχάς, να πω ότι καμμία υπεκφυγή δεν υπήρξε, τουλάχιστον όσο μπόρεσα να παρακολουθήσω, από τα κόμματα της Αντιπολίτευσης και δη από το ΠΑΣΟΚ - Κίνημα Αλλαγής, όσον αφορά στο πάρα πολύ σοβαρό νομοσχέδιο το οποίο συζητούμε σήμερα.

Καμμία υπεκφυγή, με καμμία διάταξη εντός κι εκτός του σχεδίου νόμου δεν υπήρξε, κύριε Πρόεδρε, όσον αφορά στο ζήτημα για παράδειγμα του άρθρου 41, μιας διάταξης για την οποία εκθέσαμε την Κυβέρνηση και ζητήσαμε εγκαίρως να αποσυρθεί η διάταξη ή να τροποποιηθεί με τέτοιο τρόπο, ώστε να διασφαλίζονται τα δικαιώματα των πολιτών με πρόσβαση στον αρμόδιο εισαγγελέα. Τίποτα από τα δύο δεν κάνατε!

Και σε κάθε περίπτωση, δεν μπορεί να έρχεται να απειλεί, να μιλά και να καταλογίζει στην Αντιπολίτευση -και μάλιστα στο ΠΑΣΟΚ - εργαλειοποίηση μιας τραγωδίας, ενός εγκλήματος, o Υπουργός εκείνος ο οποίος σε κάθε περίπτωση εργαλειοποιεί το θυμικό ενός λαού και το κοινό περί δικαίου αίσθημα έτσι όπως το ερμηνεύει εκείνος και η Κυβέρνησή του σε ένα κρίσιμο πεδίο κοινωνικά φορτισμένο, μια κοινωνική παθογένεια όπως η ενδοοικογενειακή βία.

Ακούσαμε πάρα πολλά και μας είπε ο Υπουργός ότι δεν άκουσε και τίποτα για το σχέδιο νόμου. Μα, είναι δυνατόν; Στις συνεδριάσεις της επιτροπής και σήμερα στην Ολομέλεια ακούστηκαν τόσα επιχειρήματα από το ΠΑΣΟΚ και από άλλα κόμματα της Αντιπολίτευσης και για τη διαδικασία και για την ουσία. Η διαδικασία κατ’ αρχάς είναι ουσία, διότι εδώ δεν είναι μόνο ότι δεν τηρείται ο Κανονισμός της Βουλής και το Σύνταγμα όσον αφορά στην νομοθέτηση, είναι η ίδια η μέθοδος και το σκεπτικό της νομοθέτησης.

Εδώ υπάρχει κάτι βαθύτερο, μία βαθύτερη παθογένεια, κύριε Πρόεδρε. Εδώ υπάρχει μια Κυβέρνηση η οποία βλέπει τους πολίτες όχι ως πολίτες αλλά ως τηλεθεατές, ωσάν η ενδοοικογενειακή βία να μην είναι μια πραγματική παθογένεια αλλά να είναι σειρά στο Netflix. Ακούμε στις ειδήσεις για ένα έγκλημα, έρχεται ο Υπουργός σε τηλεοπτική εκπομπή και λέει: «Θα πάρω μέτρα» κι έρχεται και παίρνει μέτρα αποσπασματικά για πολλοστή φορά, χωρίς να αναλύει ούτε τις αιτίες ούτε να αξιολογεί τα προηγούμενα μέτρα γιατί απέτυχαν ούτε να συζητά για το panic button και αν λειτουργεί, για την Αστυνομία αν έχει εκπαιδευτεί, αν υπάρχουν δομές υποστήριξης των θυμάτων, όχι των θυμάτων τελικά του φόνου αλλά των θυμάτων της καθημερινής βίας μέσα στο σπίτι και στην οικογένεια. Δεν τα συζητάμε αυτά.

Και μας λέει για μία Οδηγία. Μα, φέρτε τη να την ψηφίσουμε! Εμείς σας ζητούμε να ενσωματώσουμε στο σύνολό της την Οδηγία, όχι όπως τη θέλετε εσείς, εκεί που σας βολεύει και πιστεύετε ότι «κουμπώνει» στο κυβερνητικό αφήγημα το νεοσυντηρητικό, το οποίο έχετε επιλέξει τις τελευταίες εβδομάδες, ιδίως μετά τις αμερικανικές εκλογές. Φέρτε τις διατάξεις που μιλούν για την προστασία των θυμάτων, για την πρόληψη, τις διατάξεις τις λιγότερο δημοφιλείς στο δικό σας εκλογικό ακροατήριο. Αλλά δεν το κάνετε!

Γιατί δεν το κάνει η Κυβέρνηση; Διότι είναι μια Κυβέρνηση, η οποία έχει διακριθεί σε μία έννοια τοξική και επικίνδυνη, που είναι ο νομικός λαϊκισμός και δη ποινικός λαϊκισμός. Είναι μια εξαιρετικά επικίνδυνη και τοξική έννοια για την κοινωνία μας.

Τί λέει η Κυβέρνηση; Έρχεται εδώ στη Βουλή και λέει: «Εγώ έχω τη μοναδική αλήθεια και είμαι ο μόνος ο οποίος μπορώ να χτυπήσω το έγκλημα. Όσοι δεν συμφωνείτε με αυτήν την αλήθεια, είστε επικίνδυνοι εχθροί του λαού και υπερασπίζεστε τους εγκληματίες, τους βιαστές, τους κακοποιητές». Και το λέει σε εκλεγμένους εκπροσώπους του λαού. Το λέει στη Βουλή των Ελλήνων. Το λέει η εκτελεστική εξουσία, στη νομοθετική εξουσία. Η εκτελεστική βαφτίζει τη νομοθετική «υπερασπιστή του εγκλήματος».

Αυτός είναι ο ορισμός του ποινικού λαϊκισμού, κύριε Πρόεδρε, και δεν μπορεί να ακούγεται κάτι τέτοιο στη χώρα μας, μετά από τόσες δεκαετίες κοινωνικών και νομικών μεταρρυθμίσεων.

Όσο, λοιπόν, αυτό το ύφος της αλαζονείας και του λαϊκισμού σάς χαρακτηρίζει, κυρίες και κύριοι της Κυβέρνησης, εμείς θα μπορούμε με θάρρος να σας εκθέτουμε στην κοινωνία και να λέμε ότι ναι, όσο η Νέα Δημοκρατία καταφεύγει στη δική της μετά-αλήθεια, ευτυχώς θα υπάρχει και η αλήθεια της δημοκρατίας και του κράτους δικαίου.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Μάντζο.

Τον λόγο έχει η Πρόεδρος της Πλεύσης Ελευθερίας για την παρέμβαση που ζήτησε.

(Θόρυβος στην Αίθουσα)

Παρακαλώ, κύριε ναύαρχε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όταν τελειώσετε, κύριοι.

**ΠΡΟΕΔΡΕΥΩΝ (Βασίλειος Βιλιάρδος):** Ξεκινήστε, κυρία Πρόεδρε, να τελειώνει η διαδικασία.

Έχουμε αργήσει ήδη πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το γνωρίζω και είχαμε πει ότι στις 18:00΄ θα γινόταν η διαδικασία της ένστασης αντισυνταγματικότητας. Καταλαβαίνω θα γίνει λίγο πιο μετά.

Θα απαντήσω στον κύριο Υπουργό, αφού μου μηδενίσετε τον χρόνο.

Κύριε Φλωρίδη, έχετε ξεπεράσει κάθε όριο θράσους και ανηθικότητας. Έρχεστε στην Ολομέλεια της Βουλής αδιάβαστος ως προς τα άρθρα του νομοσχεδίου σας το οποίο επιχειρήσατε να διατρέξετε και δεν ξέρετε και τι λέει το κάθε άρθρο. Μόνο «μπλα, μπλα, μπλα» δεν μας είπατε. Είπατε «και λοιπά και λοιπά και λοιπά». Δεν έχετε καμμία διάθεση να πάρετε ουσιαστικά μέτρα κατά της έμφυλης βίας αλλιώς θα το είχατε κάνει από πέρυσι τον Φλεβάρη που σας παρακαλούσαν οι οργανώσεις που υποστηρίζουν και υπερασπίζονται τα δικαιώματα των γυναικών και αγωνίζονται για την πάταξη της έμφυλης βίας, την οποία εσείς προφανέστατα δεν θεωρείτε πρόβλημα.

Το κόμμα στο οποίο σήμερα βρίσκεστε και το οποίο υπερασπίζεστε εμπλέκεται στην υπόθεση Μίχου. Μιλώ για τον παιδοβιαστή της δωδεκάχρονης. Το κόμμα στο οποίο βρίσκεστε και υπερασπίζεστε, εμπλέκεται στην υπόθεση Γεωργιάδη, στελέχους σας καταδικασμένου….

(Θόρυβος στην Αίθουσα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, θα αρχίσουμε πάλι τα ίδια; Ό,τι θέλει θα πει.

Σας παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ, κύριε Πρόεδρε, μην τους αφήνετε.

(Θόρυβος στην Αίθουσα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Δεν γίνεται έτσι η διαδικασία. Σας παρακαλώ!

Θα λογοκρίνω τι λέει;

(Θόρυβος στην Αίθουσα από την πτέρυγα της Νέας Δημοκρατίας)

Τι θέλετε, κύριε συνάδελφε;

**ΜΑΚΑΡΙΟΣ ΛΑΖΑΡΙΔΗΣ:** Να την επαναφέρετε στην τάξη! Τι είναι αυτά που λέει;

**ΠΡΟΕΔΡΕΥΩΝ (Βασίλειος Βιλιάρδος):** Θα πει αυτά που νομίζει. Δεν λογοκρίνω κανέναν. Δεν είναι δουλειά μου να λογοκρίνω κανέναν εδώ, σας παρακαλώ!

**ΜΑΚΑΡΙΟΣ ΛΑΖΑΡΙΔΗΣ:** Είναι σοβαρά πράγματα αυτά;

**ΠΡΟΕΔΡΕΥΩΝ (Βασίλειος Βιλιάρδος):** Σοβαρά είναι, βέβαια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι ο κ. Λαζαρίδης που μου έλεγε ότι δεν έχω παιδιά…

**ΔΗΜΗΤΡΙΟΣ ΚΟΥΒΕΛΑΣ:** …σε βάρος της γενετήσιας αξιοπρέπειας παιδιών; Σοβαρά το λέτε, κυρία Πρόεδρε; Δεν ντρέπεστε;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, τι διαδικασία είναι αυτή;

(Θόρυβος στην Αίθουσα από την πτέρυγα της Νέας Δημοκρατίας)

Αυτό δεν είναι σωστό. Δεν νομίζετε; Δεν νομίζετε ότι δεν πρέπει να γίνεται το ίδιο; Σας παρακαλώ.

Συνεχίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελα, παρακαλώ, να επαναφέρετε τον χρόνο και συνεχίζω αμέσως.

(Θόρυβος στην Αίθουσα από την πτέρυγα της Νέας Δημοκρατίας)

Ναι, ναι, με μπούλινγκ θα σταματήσετε τους πολιτικούς σας αντιπάλους!

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, δεν θα τελειώσουμε έτσι ποτέ. Δεν το καταλαβαίνετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** ..με μπούλινγκ και προπηλακισμούς, οι μάτσο Βουλευτές!

(Θόρυβος στην Αίθουσα από την πτέρυγα της Νέας Δημοκρατίας)

Δείτε εδώ.

**ΜΑΚΑΡΙΟΣ ΛΑΖΑΡΙΔΗΣ:** Η πορφυρογέννητη μιλάει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς, κύριε Λαζαρίδη, που μου λέγατε ότι δεν έχω παιδιά και γι’ αυτόν τον λόγο δεν μπορώ να μιλώ για τα Τέμπη. Εσείς!

(Θόρυβος στην Αίθουσα από την πτέρυγα της Νέας Δημοκρατίας)

Κύριε Πρόεδρε, παρακαλώ ανακαλέστε τους στην τάξη, αν μπορεί αυτό να γίνει.

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, το θεωρείτε σωστό αυτό που κάνετε;

(Θόρυβος στην Αίθουσα από την πτέρυγα της Νέας Δημοκρατίας)

Α, μπράβο, πολύ ωραία! Όποιος θέλει, θα μιλάει όποτε θέλει!

(Θόρυβος στην Αίθουσα από την πτέρυγα της Νέας Δημοκρατίας)

Σας παρακαλώ τώρα. Σταματήστε να τελειώνουμε την διαδικασία. Σας παρακαλώ. Σταματήστε να παρεμβαίνετε! Δεν γίνεται να διακόπτετε, δεν το καταλαβαίνετε;

**ΔΗΜΗΤΡΙΟΣ ΚΟΥΒΕΛΑΣ:** Όχι, σε σχέση με βιασμούς ανηλίκων να το πάρετε πίσω, κυρία Πρόεδρε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Γεωργιάδης…

(Θόρυβος στην Αίθουσα από την πτέρυγα της Νέας Δημοκρατίας)

Αφήστε το μπούλινγκ.

(Θόρυβος στην Αίθουσα από την πτέρυγα της Νέας Δημοκρατίας)

Δείτε εδώ. Χτυπάνε τα χέρια τους για να μη μιλήσει ο αντίπαλος. Κύριε Πρόεδρε, αυτός είναι ο φασισμός.

**ΠΡΟΕΔΡΕΥΩΝ (Βασίλειος Βιλιάρδος):** Θα αφήσετε την Πρόεδρο να ολοκληρώσει την παρέμβασή της; Κύριοι συνάδελφοι, της Νέας Δημοκρατίας δεν είναι στάση αυτή. Είναι ντροπή αυτό που γίνεται. Αφήστε να ολοκληρώσει την παρέμβασή της να συνεχίσει η διαδικασία.

(Θόρυβος στην Αίθουσα από την πτέρυγα της Νέας Δημοκρατίας)

Εσείς τι σηκώνετε το χέρι; Τι νομίζετε ότι είσαστε; Ντροπή να σηκώνετε χέρι! Σήκωσα εγώ το χέρι μου; Σας παρακαλώ! Δεν ντρέπεστε λίγο. Μαζεύεστε όλοι και μιλάτε όλοι μαζί; Σας παρακαλώ, τι τρόπος είναι αυτός;

(Θόρυβος στην Αίθουσα από την πτέρυγα της Νέας Δημοκρατίας)

Σας παρακαλώ, κύριε Κυριαζίδη!

Κυρία Πρόεδρε, παρακαλώ συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, παρακαλώ να μην υπολογιστεί όλος αυτός ο χρόνος που καταναλώθηκε με αυτόν τον τρόπο.

**ΠΡΟΕΔΡΕΥΩΝ (Βασίλειος Βιλιάρδος):** Όσο μπορείτε πιο γρήγορα να συνεχιστεί η διαδικασία, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, εδώ υπάρχει μια συντονισμένη προσπάθεια…

**ΠΡΟΕΔΡΕΥΩΝ (Βασίλειος Βιλιάρδος):** Καταλαβαίνετε ότι περιμένει τόση ώρα ο Πρόεδρος της Νέας Αριστεράς. Πραγματικά μία ώρα περιμένει περίπου. Να ολοκληρώσουμε τη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, αλλά μην το κάνετε αυτό, παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Ναι, αλλά πρέπει κάποια στιγμή να ολοκληρώσουμε τη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, αλλά μην το κάνετε αυτό, παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Όχι, αλλά πρέπει κάποια στιγμή να ολοκληρώσουμε. Σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με τη διαφορά ότι εγώ δεν είχα ξεκινήσει να ομιλώ και υπέστην αυτό το οποίο υπέστην.

**ΠΡΟΕΔΡΕΥΩΝ (Βασίλειος Βιλιάρδος):** Μιλήστε τώρα και ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Η Νέα Δημοκρατία εμπλέκεται σε πλείστες όσες περιπτώσεις και δεν έχετε δώσει εξηγήσεις για την εμπλοκή σας και στην υπόθεση του κ. Γεωργιάδη, παρ’ ολίγον αντιπρόεδρου σας, που είναι καταδικασμένος για κακοποίηση ανηλίκων, κύριοι που εξανίσταστε, και στην υπόθεση Μίχου και στην υπόθεση βεβαίως του αστυνομικού της Βουλής που τον κρατούσε ο κ. Τασούλας εδώ εννέα μήνες αφότου έγινε η καταγγελία της συζύγου του για κακοποίηση της ίδιας και των παιδιών τους. Έχετε πολύ μεγάλο θράσος να προσπαθείτε να αποσείσετε τις ευθύνες σας

Και έχετε, κύριε Φλωρίδη, -για να επανέλθω σε εσάς, γιατί σε εσάς απευθυνόμουν πριν παρέμβει εδώ η ομάδα των πελταστών- πολύ μεγάλο θράσος να έρχεστε αδιάβαστος ακόμη και ως προς τις διατάξεις του νομοσχεδίου σας, να μας λέτε ότι ενσωματώνετε Οδηγία ενώ φέρνετε λίγα μόνο άρθρα της Οδηγίας και λέτε ότι τα υπόλοιπα θα τα φέρει άλλο Υπουργείο με άλλο νομοσχέδιο, να αρνείστε πεισματικά και με οίηση, με αλαζονεία να ποινικοποιήσετε τη γυναικοκτονία ως αυτοτελές κακούργημα και να προσπαθείτε να στιγματίσετε την Αντιπολίτευση ότι όταν υπερασπίζεται τις αρχές του κράτους δικαίου και τα θύματα υπερασπίζεται δήθεν εγκληματίες.

Οι μεγαλύτεροι εγκληματίες σε αυτήν εδώ τη χώρα είστε εσείς, η Κυβέρνησή σας, ο κ. Μητσοτάκης, ο κ. Καραμανλής και όλοι όσοι εμπλέκεστε στο έγκλημα των Τεμπών και στη συγκάλυψή του. Εσείς πρέπει να μπείτε στη φυλακή και εσείς μπλοκάρετε την απονομή της δικαιοσύνης, όπως σας κατήγγειλε η ίδια η Ευρωπαία Εισαγγελέας.

Θέλει πολύ μεγάλο θράσος όταν έχω καταθέσει τριάντα τέσσερις επίκαιρες ερωτήσεις στον κ. Μητσοτάκη για την ποινικοποίηση της γυναικοκτονίας και δεν έρχεται, μία σε εσάς και δεν ήρθατε αλλά στείλατε τον Υφυπουργό, όταν έχω καταθέσει πέντε επίκαιρες ερωτήσεις για την θεσμοθέτηση ειδικού μηχανισμού καταγραφής των γυναικοκτονιών και πάλι δεν ήρθατε και στείλατε τον Υφυπουργό και ο Πρωθυπουργός επίσης δεν έρχεται.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω.

Θέλει πάρα πολύ μεγάλο θράσος να προσπαθείτε να αντιστρέψετε την πραγματικότητα και να αντιμεταθέσετε τις κακουργηματικές δικές σας ευθύνες.

Για τα υπόλοιπα θα τα πούμε και στην ένσταση αντισυνταγματικότητας και στην κυρίως ομιλία μου, κύριε Φλωρίδη, στην οποία θα αναφερθώ εγώ ένα-ένα στα άρθρα που εσείς δεν ξέρατε ούτε να τα αναφέρετε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

**ΑΝΝΑ ΕΥΘΥΜΙΟΥ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, έχετε τον λόγο.

**ΑΝΝΑ ΕΥΘΥΜΙΟΥ:** Πολλά ακούστηκαν και σε ένα κλίμα από το πρωί δυναμιτισμένο, σε ένα νομοσχέδιο που πραγματικά θα περιμέναμε να υπάρχει συναίνεση, γιατί έχει βαθύ κοινωνικό αποτύπωμα, αφορά όλη την κοινωνία και είναι ένα νομοσχέδιο που έχει ένα κοινωνικό πρόσημο. Και εδώ ήρθαμε όχι για να ακούμε αντεγκλήσεις αλλά να ενώσουμε δυνάμεις.

Έτσι, λοιπόν, με βάση αυτά που ακούστηκαν, θα ήθελα να καταθέσω ρητά, απόλυτα και κατηγορηματικά ότι ύβρεις και συκοφαντίες κατά της παράταξης της Νέας Δημοκρατίας, που υπηρετούμε τόσα χρόνια, δεν γίνονται αποδεκτές, τις αποκρούουμε ρητά και απερίφραστα απ’ όπου και αν προέρχονται και αυτό ζητούμε να καταγραφεί στα Πρακτικά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Σας ευχαριστούμε πολύ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ζητώ τον λόγο για ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Όχι, όχι.

Καλείται στο Βήμα ο κ. Δημήτρης Κυριαζίδης, Βουλευτής της Νέας Δημοκρατίας. Θα ακολουθήσει ο Πρόεδρος της Νέας Αριστεράς κ. Χαρίτσης και μετά η ένσταση αντισυνταγματικότητας.

**ΧΡΗΣΤΟΣ ΓΙΑΝΝΟΥΛΗΣ:** Ζητώ τον λόγο ως Κοινοβουλευτικός Εκπρόσωπος, κύριε Πρόεδρε, για ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Γιαννούλη, τελείωσε η διαδικασία, σας παρακαλώ. Δεν έχουμε αρχίσει ακόμη την ένσταση. Μετά τον κ. Κυριαζίδη θα σας δώσω για ένα λεπτό τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μην αδικήσουμε τον κ. Κυριαζίδη. Ένα λεπτό ζητώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, όχι, σας παρακαλώ. Μιλήσατε προηγουμένως.

Κύριε Κυριαζίδη, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Δυστυχώς, συνάδελφοι της Αντιπολίτευσης, συνεχίζετε να διακατέχεστε από συμπλέγματα και ιδεοληψίες του παρελθόντος. Δεν αφήνετε να κάνουμε ένα βήμα μπροστά. Είναι πάρα πολύ λυπηρό. Μας βλέπει η ελληνική κοινωνία. Συνεχίζουμε με την ίδια νοοτροπία και αντίληψη στο παρελθόν να κινούμαστε. Μιλάτε για προοδευτικότητα. Για ποια προοδευτικότητα μιλάτε; Σας ζήσαμε ενάμιση χρόνο, που σας βλέπαμε και λυπόμασταν, μεταξύ σας να υβρίζεστε σε κάθε επίπεδο, με κάθε περιεχόμενο.

Εν πάση περιπτώσει, ας έρθω σε ένα νομοσχέδιο που είχα την ψευδαίσθηση ότι θα υπήρχε μία κοινή πλεύση. Δυστυχώς, η πλεύση πήρε τον δρόμο της κατηφόρας. Θα μπορούσε να πει κανείς ότι η προσαρμοστικότητα είναι ο ακρογωνιαίος λίθος της εξέλιξης και της επιτυχίας. Τα τελευταία χρόνια ζούμε μέσα σε ένα ταχέως μεταβαλλόμενο και εξελισσόμενο περιβάλλον, που φέρει αλλαγές σε κάθε επίπεδο, όπως και σε αυτό των έκνομων πράξεων και της εγκληματικότητας.

Σε πολλές περιπτώσεις το διαδίκτυο και γενικότερα οι νέες τεχνολογίες έχουν γίνει τα όργανα διαμέσου των οποίων ασκείται βία ή γίνεται κάλεσμα και πρόκληση και πρόσκληση για άσκηση ψυχολογικής ή σωματικής βίας, ενώ όλο και συχνότερα ευάλωτες ομάδες συμπολιτών μας πέφτουν θύματα εγκληματικής συμπεριφοράς. Συνεπώς, η άμεση προσαρμογή στα νέα δεδομένα αποτελεί τον μονόδρομο προς την αποτελεσματικότητα. Αυτό είναι ξεκάθαρο στο πνεύμα και το σκεπτικό πίσω από το παρόν νομοσχέδιο του Υπουργείου Δικαιοσύνης.

Η χώρα μας πρωτοπορεί, αποτελώντας την πρώτη χώρα της Ευρωπαϊκής Ένωσης που ενσωματώνει άμεσα τη σχετική ευρωπαϊκή Οδηγία παρά τις αντιρρήσεις σας και τις διαφωνίες σας στο Εθνικό Δίκαιο. Όμως, δεν στεκόμαστε απλά στην υιοθέτηση της ευρωπαϊκής Οδηγίας στην ελληνική έννομη τάξη, αλλά διευρύνουμε, βελτιώνουμε και επικαιροποιούμε τις υπάρχουσες διατάξεις του ν.3500/2006 για την αντιμετώπιση της ενδοοικογενειακής βίας. Ειδικότερα περιλαμβάνει ζητήματα πρόληψης και αντιμετώπισης της ενδοοικογενειακής βίας, των εγκλημάτων κατά των γυναικών και την προστασία των παιδιών και των πιο ευαίσθητων συμπολιτών μας που ανήκουν σε συγκεκριμένες ευάλωτες ομάδες. Καλύπτει επίσης και τις νέες μορφές και τα νέα είδη εγκλημάτων στον κυβερνοχώρο.

Το προς συζήτηση νομοσχέδιο δεν αποτελεί μια μεμονωμένη δράση ή μια δικαστική ρύθμιση με σκοπό τον εντυπωσιασμό όπως θέλετε εσείς να φέρεται. Αποτελεί αναπόσπαστο κομμάτι μιας καλά δομημένης στρατηγικής και η λογική συνέχεια μιας σειράς πρωτοβουλιών και εργαλείων προστασίας ήδη διαθέσιμων στους συμπολίτες μας, όπως το panic button και η risk tool που ήδη λειτουργούν ως ασπίδα προστασίας για τα θύματα βίαιων συμπεριφορών.

Αντίστοιχα το ζήτημα της ενδοοικογενειακής βίας δεν είναι απλώς ένα νομικό ζήτημα το οποίο αντιμετωπίζεται ως μια νομικά κολάσιμη πράξη. Είναι πρωτίστως ένα ζήτημα κοινωνικής ηθικής και πρόβλημα της διπλανής πόρτας και της καθημερινότητας και ως τέτοιο η Κυβέρνηση το εκλαμβάνει και επιχειρεί να το αντιμετωπίσει βάσει των δεσμεύσεων που έχει αναλάβει. Εν ολίγοις, η αντιμετώπιση της ενδοοικογενειακής βίας, της έμφυλης βίας, της βίας κατά των γυναικών και των πιο ευαίσθητων ομάδων αποτελεί τον καθρέφτη της εξέλιξης της κοινωνίας και του πολιτιστικού επιπέδου ενός λαού.

Στο πρώτο μέρος του νομοσχεδίου συναντάμε ρυθμίσεις για την ποινικοποίηση εγκλημάτων που λαμβάνουν χώρα και χώρο στο διαδίκτυο, όπως η παρενοχλητική κυβερνοπαρακολούθηση μέσω επίμονης παρακολούθησης κινήσεων και δραστηριοτήτων με στόχο την προστασία της ιδιωτικής ζωής των θυμάτων από ψηφιακές επιθέσεις. Σε περίπτωση που η πράξη αυτή στρέφεται σε βάρος ανηλίκου ή ανυπεράσπιστου προσώπου η ποινή αυστηροποιείται και αυτό δεν το θέλετε.

Εν συνεχεία, τροποποιείται το αδίκημα της κυβερνοπαρενόχλησης με την αποστολή πραγματικής ή σχεδιασμένης εικόνας ή οπτικοακουστικού υλικού που προσβάλλει τη γενετήσια αξιοπρέπεια του αποδέκτη και του προκαλεί φόβο, ανησυχία ή ψυχολογική βλάβη. Εντάσσεται νέα πρόβλεψη για να ρυθμιστεί η ειδική μορφή υποκίνησης αορίστου αριθμού ατόμων μέσω διαρροής πληροφοριών προσωπικού χαρακτήρα του θύματος με τη χρήση νέων τεχνολογιών και επικοινωνιακών μέσων, προκειμένου να προκαλέσει στο στοχοποιούμενο προσωπικό εξευτελισμό, σωματική ή ψυχολογική βλάβη.

Οι προαναφερθείσες ρυθμίσεις κρίνονται απαραίτητες δεδομένης της αλόγιστης και απερίσκεπτης χρήσης του διαδικτύου, όπου συχνά η ανωνυμία ενθαρρύνει την παραβατική συμπεριφορά. Ο σαφής, ρητός και συμπεριληπτικός ορισμός των όρων βία κατά των γυναικών, εξ οικείων βία και του συντρόφου εξυπηρετούν τη θεσμοθέτηση ενός πληρέστερου και πλέον σύγχρονου πλαισίου πρόληψης και αντιμετώπισης της βίας που επεκτείνεται και πέρα από τα στενά νοούμενο οικογενειακό περιβάλλον σε ευρύτερες μορφές κοινωνικής συνύπαρξης, προσφέροντας προστασία σε ένα ευρύτερο κύκλο πιθανών δραστών. Συμπεριλαμβάνεται, μάλιστα, η περίπτωση του αδικήματος του καταναγκαστικού ελέγχου, όπου ο δράστης είναι συνήθως πρόσωπο γνωστό στο θύμα, το οποίο ενδέχεται να εμπιστεύεται. Αυτή η βία μπορεί να εκδηλώνεται ανεξάρτητα από το αν ο δράστης και το θύμα συγκατοικούν ή έχουν βιολογικούς, νομικούς ή οικογενειακούς δεσμούς. Η βία μπορεί να λάβει χώρα σε οικίες, οικιακές μονάδες, όπως κοινόβια, ή σε φορείς κοινωνικής μέριμνας, όπως δομές φιλοξενίας, ιδρύματα ανηλίκων ή ξενώνες κακοποιημένων γυναικών.

Τέλος, ποινικοποιώντας την υποκίνηση σε επαιτεία, η πολιτεία δείχνει μηδενική ανοχή στην εκμετάλλευση των αδύναμων για οικονομικό όφελος. Πλέον προβλέπονται αυστηρές ποινές για όσους επωφελούνται από την επαιτεία μέσω κυκλωμάτων οργανωμένου εγκλήματος που δρουν συστηματικά. Τέτοια φαινόμενα παρατηρούνται όλο και συχνότερα ιδιαίτερα στα μεγάλα αστικά κέντρα και είναι ακόμη πιο έντονα τις μέρες των εορτών.

Συμπερασματικά θεωρώ ότι με το παρόν νομοσχέδιο η ελληνική πολιτεία εξασφαλίζει και σε θεσμικό επίπεδο ότι η αξιοπρέπεια και η ανθρώπινη ζωή έχουν την ίδια αξία χωρίς καμμία διάκριση και προστατεύονται ακριβώς με τον ίδιο τρόπο. Ύστερα από τις παρατηρήσεις σας, αν θέλετε, και διευκρινίσεις που δόθηκαν και ενσωματώθηκαν -και υπήρξαν προσθήκες νομικές και από πλευράς σας, από πλευράς Υπουργείου Δικαιοσύνης- θα ήθελα να πιστεύω ότι τελικά θα ψηφίσετε το συγκεκριμένο νομοσχέδιο, που είναι θετικό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κυριαζίδη.

Τον λόγο έχει ο Πρόεδρος της Νέας Αριστεράς, ο κ. Χαρίτσης, και αμέσως μετά θα αρχίσουμε με την ένσταση αντισυνταγματικότητας.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κυρίες και κύριοι συνάδελφοι, θα μου επιτρέψετε να ξεκινήσω με τις ευρύτερες εξελίξεις στη χώρα μας και διεθνώς. Βεβαίως το κάνω αυτό γιατί τελικά, όπως θα φανεί ελπίζω και στην πορεία της ομιλίας μου, όλα τελικά συνδέονται, όλα τελικά είναι αλληλένδετα.

Η σημερινή συνεδρίαση, λοιπόν, κυρίες και κύριοι συνάδελφοι, γίνεται λίγο μετά την ορκωμοσία του νέου Προέδρου των Ηνωμένων Πολιτειών της Αμερικής και λίγες μόλις ημέρες πριν από την ψηφοφορία εδώ, στην Εθνική Αντιπροσωπεία, για την εκλογή του νέου Προέδρου της Δημοκρατίας στη χώρα μας.

Ξεκινώντας από το πρώτο, οφείλω να πω ότι η συνθήκη η οποία διαμορφώνεται στην άλλη πλευρά του Ατλαντικού δεν είναι πλέον μια συνθήκη απλώς ανησυχητική. Μπαίνουμε σε μια σκοτεινή εποχή, αυτή είναι η πραγματικότητα.

Παρακολουθήσαμε την τελετή ορκωμοσίας του νέου πλανητάρχη, του Ντόναλντ Τραμπ, η οποία τα είχε όλα. Είχε μια βαθύτατα διχαστική ομιλία. Είχε δισεκατομμυριούχους που κατέχουν τεχνολογικούς κολοσσούς να βρίσκονται στην πρώτη σειρά. Είχε υπογραφή εκτελεστικών διαταγμάτων σε ένα κακόγουστο επικοινωνιακό σόου για την αποχώρηση των ΗΠΑ από τη Συμφωνία του Παρισιού για το κλίμα, για την αποχώρηση από τον Παγκόσμιο Οργανισμό Υγείας, για τη νέα σκληρή μεταναστευτική πολιτική, για την τεράστια οπισθοδρόμηση στα εμφύλια δικαιώματα. Και είχε, βεβαίως, και τον ναζιστικό χαιρετισμό του μεγιστάνα του πλουσιότερου ανθρώπου στον πλανήτη και στενότερο συνεργάτη του Τραμπ, του Ίλον Μασκ. Είχε όλα αυτά τα οποία πλέον δεν μας εκπλήσσουν αλλά μας τρομάζουν και πρέπει να μας τρομάζουν.

Ξέραμε βεβαίως -και γι’ αυτό δεν μας εκπλήσσουν- τι εστί Τραμπ. Το ξέραμε ότι είναι αρνητής της κλιματικής αλλαγής και ότι είναι αντιεμβολιαστής. Ξέραμε τις ρατσιστικές του απόψεις και την αλλεργία του στους μετανάστες. Και, βεβαίως, αν κάποιοι -και το παρατηρεί ακόμα κανείς στη δημόσια σφαίρα- προσπαθούν να δικαιολογήσουν ή να υποτιμήσουν το ναζιστικό χαιρετισμό του Μασκ, είτε εθελοτυφλούν είτε ακόμα χειρότερα επιχειρούν να τον ξεπλύνουν. Είναι γνωστή η στήριξή του μάλιστα στο γνωστό ακροδεξιό κόμμα το οποίο επελαύνει αυτήν τη στιγμή στη Γερμανία, στο AFD. Απλώς, φαίνεται ότι ένιωσε την ανάγκη να εξηγήσει και σε όποιον δεν το είχε καταλάβει γιατί ακριβώς στηρίζει την ακροδεξιά.

Τι συμβαίνει, όμως, και στην από εδώ πλευρά του Ατλαντικού τώρα. Σε μια Ευρωπαϊκή Ένωση που βιώνει υπαρξιακή κρίση οι φόβοι και οι ανησυχίες περιορίζονται –κακώς, πολύ κακώς- στον οικονομικό τομέα και οι Ευρωπαίοι ηγέτες ελπίζουν -δεν ξέρω πού στηρίζουν αυτές τις ελπίδες τους- ότι ο Πρόεδρος Τραμπ δεν θα πραγματοποιήσει τις απειλές του για την επιβολή δασμών.

Ακούσαμε μάλιστα χθες την κ. Φον ντερ Λάιεν, την Πρόεδρο της Κομισιόν, από το Νταβός να προσπαθεί να διασκεδάσει τις εντυπώσεις δηλώνοντας ότι η Ευρωπαϊκή Ένωση είναι έτοιμη να συζητήσει και να διαπραγματευτεί υπερασπιζόμενη -μας είπε- τις αρχές και τα συμφέροντά τους. Δεν ξέρω πόσο έτοιμη είναι η Ευρωπαϊκή Ένωση να αντιμετωπίσει έναν πιθανό εμπορικό πόλεμο των ΗΠΑ. Βλέπουμε, όμως, στο μεταξύ ήδη αυτές τις ημέρες ένα νέο ράλι στις τιμές του φυσικού αερίου μόνο και μόνο στο άκουσμα των απειλών Τραμπ για επιβολή δασμών. Αυτή είναι η κατάσταση.

Και τι συμβαίνει στα καθ’ ημάς; Στα καθ’ ημάς, η εγχώρια ακροδεξιά πανηγυρίζει από το πρωί μέχρι το βράδυ. Διαγκωνισμός γίνεται για το ποιος θα αναλάβει την επίσημη αντιπροσωπεία στη χώρα μας του Ντόναλντ Τραμπ. Κι όλο αυτό μέσα σε ένα κρεσέντο χυδαιότητας, ρατσιστικού, ομοφοβικού λόγου. Ουδεμία έκπληξη για την ακροδεξιά. Μάλλον, όμως, δεν πρέπει να μας εκπλήσσει η στάση του Έλληνα Πρωθυπουργού, η αντίδραση σε όλες αυτές τις εξελίξεις του κ. Μητσοτάκη, ο οποίος έσπευσε να δώσει διαπιστευτήρια στον κ. Τραμπ. Ο κ. Μητσοτάκης ήταν πολύ αποκαλυπτικός στην εκδήλωση με τον πρώην Ιταλό Πρωθυπουργό, τον κ. Λέτα. Είπε ότι δεν ανησυχεί καθόλου για την αποχώρηση των ΗΠΑ από τη Συμφωνία του Παρισιού για το κλίμα, ενώ η κλιματική κρίση,, βεβαίως είναι ήδη εδώ και στη χώρα μας έχουμε βιώσει με πολύ επώδυνο τρόπο τις επιπτώσεις της. Δεν ανησυχεί καθόλου, επίσης, μας είπε για την αποχώρηση των ΗΠΑ από τον Παγκόσμιο Οργανισμό Υγείας με ό,τι αυτό συνεπάγεται, μιας και οι ΗΠΑ είναι ο μεγαλύτερος χρηματοδότης του ΠΟ, σε περίπτωση μιας νέας κρίσης πανδημικής. Δεν ανησυχεί καθόλου μας είπε για τις βλέψεις του Τραμπ για τη Γροιλανδία ή για το τι θα σημάνει η στάση του για τον πόλεμο στην Ουκρανία.

Αλλά προσέξτε, ο κ. Μητσοτάκης, που δεν ανησυχεί για όλα αυτά, βλέπει ένα κάλεσμα αφύπνισης εκ μέρους του Τραμπ για την Ευρώπη, για να αυξήσει τις αμυντικές της δαπάνες. Αυτό βλέπει ο κ. Μητσοτάκης μέσα σε όλη αυτήν την ιστορία. Μας λέει ότι ο Τραμπ έχει δίκιο όταν λέει ότι οι χώρες του ΝΑΤΟ πρέπει να αυξήσουν τις αμυντικές δαπάνες από το 2% και να τις εκτινάξουν στο 5%. Και εντάξει, λέει ο κ. Μητσοτάκης, μπορεί να μη φτάσουμε στο 5% που λέει ο Τραμπ, αλλά θα το πλησιάσουμε. Αυτή είναι η σπουδή του Πρωθυπουργού. Αυτό είναι το όραμά του να αυξήσουμε τις αμυντικές δαπάνες. Για να χρησιμοποιήσω ακριβώς τα λόγια του, είπε ο κ. Μητσοτάκης: «Θα πρέπει να ξοδέψουμε περισσότερα σε εθνικό επίπεδο και στη συνέχεια να δούμε πώς θα ξοδέψουμε περισσότερα και σε ευρωπαϊκό επίπεδο». Αυτό είπε ο κ. Μητσοτάκης ο οποίος οραματίζεται ένα νέο Ταμείο Ανάκαμψης. Προσέξτε, όμως, όχι ένα νέο Ταμείο Ανάκαμψης για την αντιμετώπιση της κλιματικής κρίσης. Όχι ένα νέο Ταμείο Ανάκαμψης, για να αποκαταστήσουμε τις καταστροφικές συνέπειες του «Daniel» στη Θεσσαλία, για παράδειγμα, που ενάμιση χρόνο μετά ακόμα αιμορραγεί. Όχι για να θωρακίσουμε τη χώρα μας απέναντι σε νέα ακραία φυσικά φαινόμενα τα οποία θα έρθουν το επόμενο διάστημα. Όχι για την παραγωγική ανασυγκρότηση της χώρας και ειδικά περιοχών, όπως είναι η δυτική Μακεδονία που επισκέφθηκα προχθές, οι οποίες πληρώνουν τη βίαιη μετάβαση, χωρίς κανένα σχέδιο, από τη διαδικασία της απολιγνιτοποίησης. Όχι για να ενισχύσουμε το ΕΣΥ το οποίο δεν είναι απλώς υποβαθμισμένο, καταρρέει αυτήν τη στιγμή σε όλη τη χώρα. Όχι για όλα αυτά. Ο κ. Μητσοτάκης λέει να δημιουργήσουμε ένα νέο Ταμείο Ανάκαμψης για τις αμυντικές δαπάνες. Αυτό τον νοιάζει.

Ελπίζω τώρα που αποσαφηνίζονται τα πράγματα, κυρίες και κύριοι συνάδελφοι του ΠΑΣΟΚ και του ΣΥΡΙΖΑ, να κατανοήσετε αυτό που λέγαμε και κατά τη συζήτηση του προϋπολογισμού και γιατί εμείς στη Νέα Αριστερά καταψηφίσαμε τις αμυντικές δαπάνες του κ. Μητσοτάκη. Δεν είναι, βεβαίως, θέμα δικής μας δικαίωσης. Δεν το βάζω με αυτούς τους όρους ούτε έχει νόημα απλώς και μόνον να σας πούμε ότι εμείς σας τα λέγαμε. Το αναφέρω, όμως, το υπογραμμίζω, γιατί είναι σημαντικό να αλλάξετε γραμμή πλεύσης έστω και τώρα, όσο είναι καιρός, και να σταματήσετε να δίνετε λευκές επιταγές στον κ. Μητσοτάκη σε τόσο κρίσιμα ζητήματα, εκτός, βεβαίως, κι αν συμφωνείτε με την αύξηση των αμυντικών δαπανών και με όλο αυτό το σχέδιο της μετατροπής της χώρας μας και όλης της Ευρώπης σε μια πολεμική οικονομία. Αν είναι έτσι, να μας το πείτε και να το πείτε και στους πολίτες και να το πείτε και στους νέους και στις νέες οι οποίες θα φεσωθούν για δεκαετίες και θα υπονομευτεί το οποιοδήποτε αναπτυξιακό μέλλον αυτής της χώρας.

Είπε και άλλα ενδιαφέροντα, όμως, ο κ. Μητσοτάκης, ο δήθεν φιλοπεριβαλλοντικός κ. Μητσοτάκης, που τώρα ζητάει εκπτώσεις στην Ευρωπαϊκή Πράσινη Συμφωνία. Έτσι είναι, όταν πιέζεσαι από τα μεγάλα λόμπι, από τα ιδιωτικά συμφέροντα, αλλά και όταν πιέζεσαι πολιτικά και από την ακροδεξιά. Τότε πετάς τη μάσκα της «πράσινης» Κυβέρνησης που διαφήμιζες στο προηγούμενο διάστημα και επανέρχεσαι στις εργοστασιακές ρυθμίσεις της Δεξιάς.

Και, βέβαια, έσπευσε ο κ. Μητσοτάκης να συμφωνήσει με τον Πρόεδρο Τραμπ στην αναγνώριση μόνο δύο φύλων, γιατί έτσι, λέει, επιτάσσει η βιολογία. Και δεν το κάνει αυτό, για να κάνει τον Τραμπ να χαρεί. Το κάνει αυτό για να λάβει μέρος στον διαγκωνισμό των κομμάτων στα ακροδεξιά του ο κ. Μητσοτάκης και να χαϊδέψει τα αυτιά του ακροατηρίου που μοιράζονται, γιατί αυτή είναι η πραγματική Δεξιά, αυτός είναι ο πραγματικός Κυριάκος Μητσοτάκης.

Δεν είναι η εικόνα που για άλλες σκοπιμότητες επέλεξε να εμφανίσει στο νόμο για τα ομόφυλα ζευγάρια. Και είναι ακριβώς αυτή η εικόνα της Δεξιάς, της καθεστωτικής Δεξιάς που μας απέδειξε περίτρανα και με την επιλογή του για την Προεδρία της Δημοκρατίας. Γιατί έτσι αντιλαμβάνεται ο κ. Μητσοτάκης τη δημοκρατία, με μία λογική καθεστωτική, με την υπαγωγή των θεσμών στο κόμμα, το οποίο δεν χρειάζεται πλέον άλλα κεντρώα, κεντροδεξιά ή κεντροαριστερά φτιασιδώματα. Θέλει να διεκδικήσει ξανά το ακροατήριο που βλέπει να του γλιστράει προς τα Δεξιά του ή μάλλον προς τα ακροδεξιά του για να είμαι πιο ακριβής.

Θέλετε να θυμηθούμε τι έλεγε εδώ ο κ. Μητσοτάκης, σε αυτήν εδώ την Αίθουσα από αυτό ακριβώς εδώ το Βήμα, όταν γινόταν η συζήτηση για τη συνταγματική Αναθεώρηση όσον αφορά τη διαδικασία της εκλογής του Προέδρου της Δημοκρατίας; Διαβάζω από τα Πρακτικά της Βουλής. Έλεγε ο κ. Μητσοτάκης: «Αυτή είναι η πρόταση την οποία εισηγούμαστε στη Βουλή και είναι αυτονόητο ότι η συνταγματική πρόβλεψη για τελική εκλογή του Προέδρου της Δημοκρατίας με απλή πλειοψηφία δεν αναιρεί, το επαναλαμβάνω, δεν αναιρεί» -έλεγε ο κ. Μητσοτάκης, δικά του λόγια- «την πολιτική ευθύνη της εκάστοτε πλειοψηφίας να αναζητεί πρόσωπο το οποίο θα εξασφαλίζει τη μεγαλύτερη δυνατή συναίνεση». Έτσι έλεγε ο κ. Μητσοτάκης.

Άρα, εδώ τι συμβαίνει; Τρία είναι τα ενδεχόμενα: Είτε ο κ. Μητσοτάκης άλλαξε γνώμη από τότε, από τη συνταγματική Αναθεώρηση και δεν πιστεύει πλέον σε αυτά τα οποία έλεγε τότε είτε τότε δεν πίστευε αυτά τα οποία έλεγε και ψευδόταν συνειδητά από το Βήμα της Βουλής είτε έχει μία εντελώς διαφορετική αντίληψη περί συναίνεσης, όπου η συναίνεση αφορά μόνο το δικό του κόμμα, είναι η συναίνεση της Νέας Δημοκρατίας, αυτό εννοεί ως συναίνεση.

Κατάφερε, όμως, τελικά ο κ. Μητσοτάκης να επιτύχει συναίνεση με την πρότασή του. Ποια είναι η συναίνεση την οποία έχει πετύχει; Είναι η ψήφος του κόμματος των Σπαρτιατών. Συγχαρητήρια, κύριε Μητσοτάκη!

Εδώ, όμως, πρέπει να πω, κυρίες και κύριοι συνάδελφοι, ότι δυστυχώς -και το «δυστυχώς» το εννοώ- και τα κόμματα της αριστερής και προοδευτικής Αντιπολίτευσης και κυρίως το ΠΑΣΟΚ και ο ΣΥΡΙΖΑ έχουν μια πολύ μεγάλη ευθύνη σε αυτή την κατάσταση και σε αυτήν την εξέλιξη. Γιατί, δυστυχώς, στο θέμα της εκλογής νέου Προέδρου της Δημοκρατίας φέρθηκαν καιροσκοπικά και μικροκομματικά. Και αυτό έχει καταγραφεί πλέον στην ιστορία.

Η Νέα Αριστερά πήρε την πρωτοβουλία και θέλησε να βάλει τέλος σε αυτή την απαράδεκτη κατάσταση που είχε διαμορφώσει η κυβερνητική παράταξη εδώ και μήνες με μια ακατάσχετη ονοματολογία, με διαρροές, με σενάρια, με τα διάφορα παπαγαλάκια να προσπαθούν να τεστάρουν τις διαθέσεις της κοινής γνώμης του εκλογικού Σώματος αλλά και των εσωτερικών ισορροπιών μέσα στο κόμμα της Νέας Δημοκρατίας. Αυτά ήταν που προσέβαλαν τον θεσμό του ανώτατου πολιτειακού αξιώματος και όχι, βεβαίως, η πρωτοβουλία της Νέας Αριστεράς.

Και θελήσαμε να βάλουμε ένα τέλος στην πλήρη απαξίωση των θεσμών και τις αλλεπάλληλες παραβιάσεις του κράτους δικαίου από την Κυβέρνηση Μητσοτάκη και τον Πρωθυπουργό προσωπικά και να το βάλουμε αυτό το τέλος με τη συμβολική αυτή κίνηση της υποψηφιότητας, γι’ αυτό προτείναμε τον κ. Χρήστο Ράμμο, που συμβολίζει ακριβώς την υπεράσπιση του κράτους δικαίου ενάντια σε αυτόν τον καθεστωτισμό του Μεγάρου Μαξίμου στην υπόθεση των υποκλοπών. Είμαστε υπερήφανοι για αυτή την πρότασή μας και είμαστε υπερήφανοι και για την αποδοχή της από τον κ. Ράμμο.

Τι έκανε, όμως, δυστυχώς η Αντιπολίτευση; Ο μεν ΣΥΡΙΖΑ κινήθηκε με μια απαράδεκτη μικροκομματική και παλαιοκομματική τακτική και σιώπησε, και το ΠΑΣΟΚ,, που ο ίδιος ο Αρχηγός του υπήρξε στόχος παρακολούθησης από την ΕΥΠ του κ. Μητσοτάκη χωρίς ακόμη να γνωρίζει γιατί, περίμενε μέχρι τελευταία στιγμή με την ελπίδα ότι θα προτείνει ο κ. Μητσοτάκης κάποια υποψηφιότητα από τον δικό του χώρο και τελικά έπεσε στη φάκα του κ. Μητσοτάκη. Έτσι, λοιπόν, έδωσαν τα δύο κόμματα, ΠΑΣΟΚ και ΣΥΡΙΖΑ, άπλετο χρόνο και χώρο στον κ. Μητσοτάκη να αναλάβει τελικά την πρωτοβουλία των κινήσεων και να φέρει την πρόταση για τον κ. Τασούλα, μία επιλογή υπερσυντηρητική, μία επιλογή που προφανώς δεν μπορεί να τύχει ευρείας συναίνεσης και μία επιλογή της οποίας η στάση, ειδικά στο ζήτημα των υποκλοπών, είναι –νομίζω- γνωστή σε όλους πλέον, δεν χρειάζεται να την επαναλάβω.

Εμείς ως Νέα Αριστερά έχουμε αποδείξει ότι δεν μπαίνουμε σε αυτές τις μικροκομματικές λογικές και τους τακτικισμούς και το αποδείξαμε και στη διαδικασία εκλογής Προέδρου της Δημοκρατίας. Και έτσι, απέναντι σε μία επικίνδυνη κυβερνητική πολιτική και στη βαθιά καθεστωτική αντίληψη της Κυβέρνησης της Δεξιάς, η Νέα Αριστερά αποφάσισε δημοκρατικά και συλλογικά να στηρίξει την υποψηφιότητα εν τέλει της Λούκας Κατσέλη, μιας πολιτικού με προοδευτικό πολιτικό αποτύπωμα.

Κυρίες και κύριοι συνάδελφοι, έρχομαι και στα του νομοσχεδίου και δεν μπορώ να μην απευθυνθώ στον Υπουργό και να ξεκινήσω λέγοντας ότι, κύριε Υπουργέ, εσείς έρχεστε εδώ και εισηγείστε ένα νομοσχέδιο για να πείσετε τους Βουλευτές να το υπερψηφίσουν. Αν δεν μπορείτε να πείσετε τη Βουλή με τα επιχειρήματά σας για να υπερψηφιστεί το νομοσχέδιό σας, αυτό είναι δική σας ευθύνη και δικό σας πρόβλημα και σε κάθε περίπτωση αυτό είναι το καθήκον σας να κάνετε. Δεν μπορείτε, όμως, να έρχεστε εδώ στην Εθνική Αντιπροσωπεία και με αυτό το εριστικό ύφος και με αυτό το στυλ ωσάν να είστε επαρχιώτης λυκειάρχης του μετεμφυλιακού κράτους να μας κουνάτε και το δάχτυλο και να μιλάτε για ένδεια επιχειρημάτων εσείς -εσείς μιλάτε για ένδεια επιχειρημάτων!- της Αντιπολίτευσης, όταν σε όποιον τολμήσει να διαφωνήσει μαζί σας τι του λέτε; Του λέτε ότι θέλει να βγάλει τους εγκληματίες από τη φυλακή, αυτό του λέτε, αυτό είναι το επιχείρημά σας.

Ακούγοντας, όμως, τον κ. Φλωρίδη πριν από λίγο σκεφτόμουν -για να το συνδέσω και με τις ευρύτερες πολύ σκοτεινές εξελίξεις που έχουμε διεθνώς, αλλά και στη χώρα μας- ότι ξέρετε, το πέρασμα από το φως στο σκοτάδι δεν γίνεται σε μια στιγμή. Γίνεται σιγά σιγά, γίνεται σταδιακά και πολλές φορές αργούμε παρά πολύ να συνειδητοποιήσουμε το μέγεθος αυτής της μετάβασης προς το σκότος και πολλές φορές όταν το κάνουμε αυτό, είναι ήδη πολύ αργά. Και αυτό γίνεται με μικρές καθημερινές κινήσεις, με τακτικές, με συμπεριφορές. Γίνεται, όμως και με πολιτικές επιλογές.

Και μια πολιτική επιλογή την οποία εσείς, κύριε Υπουργέ, και η Κυβέρνησή σας την υπηρετείτε πιστά από την πρώτη μέρα ανάληψης της διακυβέρνησης είναι ο ποινικός λαϊκισμός. Είναι μια τέτοια πολιτική επιλογή την οποία υπηρετείτε πιστά και είναι από αυτές τις πολιτικές επιλογές οι οποίες χτίζουν τελικά τις συνθήκες για την άνοδο της ακροδεξιάς.

**ΠΡΟΕΔΡΕΥΩΝ (Βασίλειος Βιλιάρδος):** Μου επιτρέπετε μία διακοπή, κύριε Πρόεδρε, για να αναγγείλω τα παιδιά;

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ναι, βεβαίως, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», πενήντα μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο Πρέβεζας.

Η Βουλή σάς καλωσορίζει, παιδιά, και σας εύχεται καλή πρόοδο!

(Χειροκροτήματα από όλες τις πτέρυγες της Βουλής)

Ευχαριστώ πολύ, κύριε Πρόεδρε.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Εγώ ευχαριστώ, κύριε Πρόεδρε.

Και ερωτώ, κύριε Υπουργέ: Τι άλλο είναι οι δεκαοχτώ, αν δεν κάνω λάθος, μετρημένες τροποποιήσεις στον Ποινικό Κώδικα μέσα σε πέντε χρόνια, όχι ως αποτέλεσμα παρακολούθησης της εφαρμογής του βελτιώσεων, διορθώσεων, αλλά ακολουθώντας –μας το είπατε και τώρα, σήμερα εδώ στην ομιλία σας, πριν από λίγη ώρα- την ατζέντα την οποία βάζουν τα δελτία ειδήσεων και οι μεσημεριανές εκπομπές στην τηλεόραση; Ποινικός λαϊκισμός, είναι η εργαλειοποίηση του ποινικού νόμου για χάρη της επικοινωνίας. Είναι μια άκρως αντιεπιστημονική, αναποτελεσματική εν τέλει νομοθέτηση στην κατεύθυνση αυστηροποίησης των ποινών. Και γιατί γίνεται όλο αυτό; Για να ικανοποιηθεί εκείνη η μερίδα της κοινωνίας η οποία σας ενδιαφέρει, που θέλει πιο πολλή φυλακή, θέλει μεγαλύτερη τιμωρία, θέλει εξόντωση.

Η Κυβέρνηση της Νέας Δημοκρατίας έχει αποδείξει όλα αυτά τα χρόνια ότι δεν την ενδιαφέρει να μειωθεί το έγκλημα. Δεν την ενδιαφέρει η πρόληψη που είναι η ουσία της αντεγκληματικής πολιτικής. Γι’ αυτό εξάλλου μετέφερε και τη Γενική Γραμματέα Αντεγκληματικής Πολιτικής στο Υπουργείο Προστασίας του Πολίτη. Δεν την ενδιαφέρει ο σωφρονισμός. Δεν την ενδιαφέρει η επανένταξη. Την ενδιαφέρει να χαϊδεύει τα πιο συντηρητικά αντανακλαστικά ενός ακροδεξιού ακροατηρίου που αυτή τη στιγμή είναι το target group της Κυβέρνησης Μητσοτάκη. Περισσότερη αυστηροποίηση, περισσότερη καταστολή, περισσότερη φυλακή! Και αυτό το κάνει χωρίς δισταγμό ακόμη και σε πεδία τόσο ευαίσθητα όσο είναι η παραβατικότητα των ανηλίκων και η ενδοοικογενειακή βία.

Και δεν διστάζει να τροποποιήσει ξανά και ξανά, καθιστώντας κουρελόχαρτα ουσιαστικά τους νόμους και δημιουργώντας μια απίστευτη ανασφάλεια δικαίου, τόσο σημαντικά νομοθετήματα όπως είναι ο Ποινικός Κώδικας, ο οποίος για αυτόν ακριβώς τον λόγο έχει τη μορφή του κώδικα και δεν είναι ένας απλός νόμος χωρίς νομοπαρασκευαστικές επιτροπές, χωρίς ανταλλαγή απόψεων από τους ανθρώπους που δρουν στο πεδίο, γιατί έτσι μας συμφέρει, έτσι συμφέρει την Κυβέρνηση της Δεξιάς, για να ρίξει αίμα στην αρένα των τηλεδικαστηρίων.

Τι πιστεύετε, κύριε Υπουργέ, ότι θα προσφέρει η αυστηροποίηση των ποινών και η αύξηση του εγκλεισμού στη διαδικασία της πρόληψης του εγκλήματος; Ειλικρινά. Απέτρεψε η αυστηροποίηση που την είχατε ήδη νομοθετήσει σε προηγούμενη παρέμβασή σας τη γενοκτονία της Κυριακής στην είσοδο του αστυνομικού τμήματος; Πιστεύετε ειλικρινά ότι ο κάθε δράστης κάθεται και μετράει την ποινή που θα πρέπει να εκτίσει πριν από το έγκλημα του; Και επίσης, τι πιστεύετε ότι προσφέρει στην κοινωνία η στάση σας, να εξαναγκάσετε σε αποχώρηση τον αντιπρόεδρο της Ένωσης Δικαστών και Εισαγγελέων με μια απαράδεκτη προσβολή ότι αυτά που λέει δεν έχουν σχέση με τη νομική επιστήμη; Απαράδεκτη συμπεριφορά. Απαράδεκτη συμπεριφορά! Τι άλλο είναι αυτό εκτός από απαξίωση του θεσμού της δικαιοσύνης και νερό στο μύλο της ακροδεξιάς;

Φέρνετε ένα νομοσχέδιο με το οποίο ενσωματώνεται λιγότερο από το μισό της κοινοτικής Οδηγίας. Γιατί; Για ποιον λόγο λιγότερο από το μισό της κοινοτικής Οδηγίας; Και, βεβαίως, είπατε και κάτι άλλο, κύριε Υπουργέ, πριν. Κάτι το οποίο κατά τη γνώμη μου είναι απαράδεκτο. Είπατε στο νομοθετικό Σώμα, στη Βουλή, ότι αν ήθελε να ενημερωθεί η Βουλή για το νομοσχέδιο που το φέρατε με επείγουσα διαδικασία, τελευταία στιγμή, μπορούσε να διαβάσει την Οδηγία πριν από την κατάθεση του νομοσχεδίου το οποίο την ενσωματώνει. Προσβάλλετε τη Βουλή και τους Βουλευτές με αυτήν τη στάση, κύριε Υπουργέ. Προσβάλετε τη Βουλή και τους Βουλευτές. Και φέρνετε, βεβαίως, γι’ αυτό πάτε σε λιγότερο από τη μισή ενσωμάτωση, διατάξεις που αφορούν την ποινική μεταχείριση, αλλά αφήνετε εκτός τις ρυθμίσεις που αφορούν την πρόληψη. Δεν θα μειωθεί, κύριε Υπουργέ, η ενδοοικογενειακή βία, δεν θα μειωθούν οι γενοκτονίες που είναι η κορύφωση της, με ποινές και βραχιολάκια. Και το ξέρετε αυτό. Ξέρετε πάρα πολύ καλά, δικηγόρος είστε, ότι αν δεν εξαλειφθούν οι συνθήκες που γεννούν το έγκλημα, δεν θα αλλάξει τίποτα. Ίσα, ίσα τα πράγματα θα γίνουν πολύ χειρότερα. Και φαίνεται αυτό γιατί οι συνθήκες συνεχώς χειροτερεύουν.

Πριν περάσετε, λοιπόν, στην αυστηροποίηση των ποινών, ρωτήσατε πώς δουλεύουν τα γραφεία ενδοοικογενειακής βίας της ΕΛΑΣ; Μάθατε αν είναι καλά στελεχωμένα και ποιοτικά και ποσοτικά; Μιλήσατε με δικηγόρους που ασχολούνται με αυτό το αντικείμενο νύχτα-μέρα, να σας πουν ότι ακόμη και σήμερα, εν έτει 2025, οι γυναίκες θύματα ενδοοικογενειακής βίας δυσκολεύονται πάρα πολύ στις καταγγελίες; Γιατί αυτά λένε σε εμάς. Αυτά μας μεταφέρουν από την καθημερινή εμπειρία τους. Έχετε καθόλου εικόνα πόσο δύσκολο είναι για μια κακοποιημένη γυναίκα στην επαρχία, σε ένα χωριό στη Μεσσηνία, στη Λακωνία, στη Φλώρινα, στον Έβρο, να πάει στο αστυνομικό τμήμα της περιοχής και να καταγγείλει το έγκλημα ή αν μπορεί να μετακινηθεί σε μια δομή υποστήριξης, πολλά χιλιόμετρα μακριά, όταν μάλιστα υπάρχουν και παιδιά; Τα έχετε αναλογιστεί όλα αυτά; Αυτά θα έπρεπε να δείτε, κύριε Υπουργέ. Εκεί θα έπρεπε να παρέμβετε, κύριε Υπουργέ, και όχι να φέρνετε κάθε τρεις και λίγο τροποποιήσεις για την αύξηση των ποινών.

Και πριν ολοκληρώσω, κύριε Πρόεδρε, την σημερινή μου ομιλία, θέλω να σταθώ σε ένα πολύ σημαντικό ζήτημα. Είναι προφανώς η ρύθμιση για τη σύσταση επιτροπής που θα επαναξιολογεί τις ιατροδικαστικές εκθέσεις. Φτάσατε στο σημείο, κύριε Υπουργέ, αν είναι δυνατόν, να μας λέτε ότι αυτό γίνεται για τα φτωχά θύματα. Αν είναι δυνατόν!

Σας ζητώ ευθέως, κύριε Υπουργέ, να πάρετε πίσω αυτήν τη ρύθμιση. Η κοινωνία ή όποιος τέλος πάντων αντέχει, γιατί δεν είναι καθόλου εύκολο, ακούει αυτές τις μέρες ανατριχιαστικά ηχητικά, με τις φωνές των παιδιών που δεν σκοτώθηκαν στη σύγκρουση, αλλά απανθρακώθηκαν στη συνέχεια. Οι υπόνοιες για συγκάλυψη του εγκλήματος των Τεμπών επαυξάνονται και πληθαίνουν. Σας έχουν κυκλώσει από παντού. Έχετε την υποχρέωση ως Υπουργός Δικαιοσύνης να μην αφήσετε κανένα περιθώριο συγκάλυψης. Πάρτε πίσω, λοιπόν, το άρθρο 41, τώρα, κύριε Υπουργέ. Τώρα.

Κυρίες και κύριοι συνάδελφοι της προοδευτικής Αντιπολίτευσης, θα κλείσω απευθυνόμενος σε εσάς με μια τελευταία κουβέντα. Θα πω ότι σε όλα αυτά που διαδραματίζονται εντός και εκτός της χώρας, είμαστε υποχρεωμένοι να υψώσουμε τείχος και να αντισταθούμε. Να αντισταθούμε στην απαξίωση των θεσμών, να αντισταθούμε στην επιστροφή της κομματικοποίησης του θεσμού της Προεδρίας της Δημοκρατίας από τον κ. Μητσοτάκη, να αντισταθούμε σε αυτόν τον πρωτοφανή καθεστωτισμό, να αντισταθούμε στα σκοτάδια που φέρνει η νέα εποχή Τραμπ για τον πλανήτη, να αντισταθούμε στη μετατροπή της Ευρώπης σε πολεμική οικονομία, να αντισταθούμε στη συρρίκνωση των ατομικών δικαιωμάτων, να αντισταθούμε στη συνεχή υποβάθμιση, επιδείνωση της ζωής των ανθρώπων γύρω μας. Έχουμε το χρέος, έχουμε την ευθύνη να αντισταθούμε. Και γι’ αυτό χρειάζεται να δημιουργήσουμε ένα λαϊκό, αντιφασιστικό μέτωπο, γιατί μόνο έτσι μπορούμε να ανατρέψουμε αυτό που βλέπουμε να έρχεται κατά πάνω μας, προς όλους μας.

(Χειροκροτήματα από την πτέρυγα της Νέας Αριστεράς)

Και οφείλουμε να αρθούμε στο ύψος των πολύ δύσκολων σημερινών περιστάσεων, μακριά από μικρόψυχες, παλαιοκομματικές τακτικές και μακριά από στενόμυαλους, μικροκομματικούς, μικροπολιτικούς υπολογισμούς.

Τώρα είναι η ώρα για ένα νέο, μεγάλο, δημοκρατικό, λαϊκό, αντιφασιστικό μέτωπο.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νέας Αριστεράς, τον κ. Χαρίτση.

Θα εισέλθουμε τώρα στη διαδικασία της συζήτησης της ένστασης της αντισυνταγματικότητας.

Κυρία συνάδελφε, κυρία Πρόεδρε, προβάλατε αντιρρήσεις συνταγματικότητας και ζητάτε να αποφανθεί η Βουλή. Θα εφαρμόσουμε, λοιπόν, την παράγραφο 2 του άρθρου 100 του Κανονισμού της Βουλής. Έχουν δικαίωμα να μιλήσουν ο λέγων, δηλαδή εσείς κυρία Πρόεδρε της Πλεύσης Ελευθερίας, ο αντιλέγων, δηλαδή ο κ. Πλεύρης εκ μέρους της Νέας Δημοκρατίας, οι Πρόεδροι των Κοινοβουλευτικών Ομάδων ή οι Κοινοβουλευτικοί Εκπρόσωποι και οι αρμόδιοι Υπουργοί, καθένας για πέντε λεπτά της ώρας. Από τα κόμματα έχουν δηλωθεί τα εξής: Από το ΠΑΣΟΚ θα μιλήσει ο κ. Μάντζος, από τον ΣΥΡΙΖΑ ο κ. Ξανθόπουλος, από το ΚΚΕ η κ. Δάγκα, από την Ελληνική Λύση ο κ. Χήτας, από τη Νέα Αριστερά ο κ. Τζανακόπουλος, από τη Νίκη η κ. Κουρουπάκη και από τους Σπαρτιάτες ο κ. Κόντης.

Έχετε τον λόγο για πέντε λεπτά από τη θέση σας, κυρία Πρόεδρε, για να στηρίξετε την αίτηση αντισυνταγματικότητας που καταθέσατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα καταθέσω έγγραφα, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ. Απλά να παραμείνουμε στα πέντε λεπτά γιατί έχει περάσει πολύ ώρα και το ξέρετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ας μην το κουράζουμε άλλο, εντάξει.

**ΠΡΟΕΔΡΕΥΩΝ (Βασίλειος Βιλιάρδος):** Αυτό λέω. Να μην το κουράζουμε.

Ελάτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κρίμα που δεν μπορώ να έχω τη δική σας καλή διάθεση. Από τις 28 Φεβρουαρίου 2023 εγώ προσωπικά έχω χάσει τον ύπνο μου, γιατί αυτό που αποδείχθηκε στο έγκλημα των Τεμπών είναι αυτό που είπα από την πρώτη μέρα. Η διαφθορά σκοτώνει. Η δική σας διαφθορά. Είναι αυτό που το βροντοφωνάζουν οι φοιτητές και οι εξεγερμένοι στη Σερβία. Η διαφθορά σκοτώνει. Εκεί όπου με την κατάρρευση ενός σιδηροδρομικού σταθμού σκοτώθηκαν αθώα θύματα την ώρα που στην Ελλάδα με τη σύγκρουση δύο τρένων, μιας επιβατικής και μιας εμπορικής αμαξοστοιχίας, αφαιρέθηκε η ζωή από πενήντα επτά ανθρώπους.

Η ένσταση αντισυνταγματικότητας που καταθέτει η Πλεύση Ελευθερίας αποτελεί υπεράσπιση του δικαιώματος για ανεξάρτητη δικαιοσύνη, για απονομή δικαιοσύνης, για λογοδοσία και απόδοση ευθυνών και για να πάνε οι υπαίτιοι στη φυλακή. Άκουσα ότι θα είναι αντιλέγων ο κ. Πλεύρης. Ο κ. Πλεύρης είναι μηνυόμενος στην υπόθεση των Τεμπών, πρώην Υπουργός Υγείας, μεταξύ εκείνων που μετέβησαν από την πρώτη στιγμή μαζί με τον Πρωθυπουργό στον τόπο του εγκλήματος και ασφαλώς γνωρίζει τις κυβερνητικές και πρωθυπουργικές μεθοδεύσεις που έγιναν από την πρώτη στιγμή στον τόπο του εγκλήματος, στη δικογραφία του εγκλήματος και τα στοιχεία του εγκλήματος.

Πολλοστή παρέμβαση αποτελεί το αντισυνταγματικό άρθρο 41 του νομοσχεδίου με το οποίο επιχειρείτε να ελέγξετε τη διαδικασία. Επιχειρείτε να προστατευθείτε και να αυτοαθωωθείτε, όπως κάνατε με την απόρριψη του αιτήματος σύστασης προανακριτικής επιτροπής για το έγκλημα των Τεμπών χειροκροτώντας έξαλλα όρθιοι τον Κώστα Καραμανλή, τον παραιτηθέντα Υπουργό Υποδομών και Μεταφορών. Να αυτοαθωωθείτε όπως κάνατε ξετσίπωτα με το πόρισμα επτακοσίων σελίδων που συντάξατε και ψηφίσατε μόνοι σας και το επιβάλατε ως πόρισμα για τα Τέμπη. Έχει όλο πια καταρριφθεί από την αρχή μέχρι το τέλος. Την ώρα που κρύβατε και έκρυβε ο κ. Τασούλας τις δικογραφίες και τα αποσταλέντα στοιχεία δικογραφίας κατά των Υπουργών σας και κατά των εκλεκτών σας.

Κυρίες και κύριοι, το νομοσχέδιο αυτό εισάγεται με κατεπείγοντα τρόπο καθότι είναι επιδίωξη της Κυβέρνησης, κατά παράβαση των κανόνων του Κανονισμού της Βουλής και του Συντάγματος, να μην πάρει είδηση κανείς τι κάνει. Μόνο που τώρα σας έχουν πάρει είδηση όλοι. Έχουν πάρει είδηση ότι ο κ. Μητσοτάκης, που όπως είπε έμαθε από την πρώτη στιγμή για το δυστύχημα, κινητοποιήθηκε και έμεινε άγρυπνος όλη νύχτα, γνωρίζει και εμπλέκεται στο γεγονός ότι στο σημείο σύγκρουσης έσπευσε ο Στρατός αλλά και κάποια αταυτοποίητα άτομα που έψαχναν κάτι που δεν έχει αποκαλυφθεί. Είναι αποτυπωμένα όμως στα βίντεο.

Ο ελληνικός λαός έχει αντιληφθεί ότι από την πρώτη στιγμή παρεμβήκατε στο υλικό συντονισμένα, διοχετεύσατε αλλοιωμένο υλικό των ηχητικών καταγραφών για να στοιχειοθετηθεί αυτό που είπε ο κ. Μητσοτάκης ότι όλα οφείλονται σε ένα ανθρώπινο λάθος. Σήμερα έχει αποδειχθεί ότι το υλικό αυτό ήταν αλλοιωμένο και ότι ακόμη-ακόμη, αντί να ασχοληθείτε με την πλήρη εξασφάλιση μέσων για τη διαλεύκανση, ασχοληθήκατε και μετήλθατε ειδικά και ιδιαίτερα τεχνάσματα για να καλύψετε τα ίχνη σας. Από τις πρώτες ενέργειες που κάνατε ήταν το μπάζωμα του τόπου του εγκλήματος, κατά παράβαση κάθε αρχής της ποινικής δικονομίας, της εγκληματολογίας, της ιατροδικαστικής. Άρον-άρον αφαιρέσατε από τον τόπο υπολείμματα ανθρώπων και τα πετάξατε σε ιδιωτικό χώρο και ανακαλύφθηκαν οκτώ μήνες αργότερα από τους ειδικούς ερευνητές. Άρον-άρον μπαζώσατε τον τόπο του εγκλήματος και τσιμεντώσατε το σημείο της σύγκρουσης για να κρύψετε τι; Για να κρύψετε σαφέστατα τις ουσίες που είχαν διαχυθεί στον χώρο. Αυτό σας ένοιαζε. Αυτό ένοιαζε τον κ. Μητσοτάκη. Γι’ αυτό εκταμιεύθηκαν με παράνομες διαδικασίες 647.000 ευρώ για μπάζωμα που εμφανίστηκε ως έργο ανάπτυξης.

Κυρίες και κύριοι, την 1η Μαρτίου 2023 ορίστηκε από τον Υπουργό Δικαιοσύνης του κ. Μητσοτάκη ο κ. Καρακούκης, υπεύθυνος μαζί με άλλους εκλεκτούς ιατροδικαστές να μεταβεί στον τόπο του εγκλήματος και να συνδράμει στην ιατροδικαστική διερεύνηση.

Καταθέτω στα Πρακτικά το έγγραφο της «ΔΙΑΥΓΕΙΑΣ» την 1η Μαρτίου. Ούτε είκοσι τέσσερις ώρες δεν είχαν περάσει. Διατέθηκε ειδικό υπηρεσιακό όχημα της κεντρικής υπηρεσίας του Υπουργείου Δικαιοσύνης για να μεταφέρει τον κ. Καρακούκη. Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπό το βλέμμα, λοιπόν, του κ. Καρακούκη παραβιάστηκαν όλοι οι κανόνες διαφύλαξης του τόπου του εγκλήματος. Είναι αρμοδιότητα ιατροδικαστή. Παραβιάστηκαν όλοι οι κανόνες διερεύνησης των υπολειμμάτων. Παραβιάστηκε ο κανόνας της διενέργειας τοξικολογικής εξέτασης που θα καταδείκνυε εξαρχής την ύπαρξη των παράνομων και εύφλεκτων ουσιών που μετέφερε η εμπορική αμαξοστοιχία και εξασφαλίστηκαν αυτά τα οποία ήθελε ο Πρωθυπουργός. Ποια; Μα, τα αφηγήματα για μία σύγκρουση που δεν περιείχε κανενός είδους παράνομη μεταφορά.

Διαβάζω τι είπε ο κ. Μητσοτάκης στον κ. Θεοδωράκη στην ερώτηση «Τι περιείχε το εμπορικό τρένο; Δηλαδή, η μεγάλη φωτιά είχε σχέση με την ουσία, με τα υλικά που μετέφερε;». Ακούστε τώρα. Κυριάκος Μητσοτάκης, τρεις εβδομάδες μετά το έγκλημα των Τεμπών.

**ΧΡΙΣΤΙΝΑ ΑΛΕΞΟΠΟΥΛΟΥ:** Αυτό είναι αίτηση αντισυνταγματικότητας, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, μη διακόπτετε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα σας ξανακάνει Υπουργό, κυρία Αλεξοπούλου.

**ΧΡΙΣΤΙΝΑ ΑΛΕΞΟΠΟΥΛΟΥ:** Να πει ό,τι θέλει για την αντισυνταγματικότητα.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, μη διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα σας ξανακάνει Υπουργό Μεταφορών και Υποδομών. Μη φωνάζετε.

**ΧΡΙΣΤΙΝΑ ΑΛΕΞΟΠΟΥΛΟΥ:** Γιατί να επιτρέπεται να λέει άσχετα;

**ΠΡΟΕΔΡΕΥΩΝ (Βασίλειος Βιλιάρδος):** Δεν επιτρέπετε να διακόπτετε, κυρία συνάδελφε. Δεν το γνωρίζετε; Δεν γίνεται να διακόπτετε.

**ΧΡΙΣΤΙΝΑ ΑΛΕΞΟΠΟΥΛΟΥ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Τι είπατε; Είπατε κάτι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι η πρώην Υπουργός Μεταφορών που μπήκε στο τρένο για να πει ότι είναι ασφαλής. Σταματήστε τώρα. Εντάξει. Σας ξέρουμε έναν-έναν και μία-μία.

**ΧΡΙΣΤΙΝΑ ΑΛΕΞΟΠΟΥΛΟΥ:** Είπατε ότι ξεκίνησε η διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ακούστε, λοιπόν, τι είπε. Ακούστε τι είπε ο κ. Μητσοτάκης.

«Είχε σχέση» τον ρωτάει «με την ουσία, με τα υλικά που μετέφερε;». Απάντηση, Κυριάκος Μητσοτάκης: «Καμμία, καμμία. Το γνωρίζουμε αυτό πια με βεβαιότητα. Γνωρίζουμε ακριβώς τι μετέφερε το εμπορικό τρένο. Δεν υπήρχε τίποτα εύφλεκτο. Η σύγκρουση ήταν τόσο βίαιη και τόσο σφοδρή που προκάλεσε, αυτό μας λένε οι ειδικοί» -ακούστε- «μία πρώτη ανάφλεξη και προφανώς στη συνέχεια υπήρχαν εύφλεκτα υλικά. Λάδια..» -η θεωρία των λαδιών, των ελαίων σιλικόνης- «…τα οποία πήραν φωτιά όταν έγινε η σύγκρουση».

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Άρα, σε αυτό θέλω να απαντήσω κατηγορηματικά γιατί ξέρετε, όχι μόνο στη χώρα μας, πια παντού, ευδοκιμούν οι θεωρίες συνωμοσίας. Δεν υπήρχε τίποτα ύποπτο στην εμπορική αμαξοστοιχία».

Καταθέτω τα προαναφερθέντα στον κ. Μητσοτάκη στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αναπτύσσω την ένσταση, κύριε Πρόεδρε, επιτρέψτε μου.

**ΠΡΟΕΔΡΕΥΩΝ (Βασίλειος Βιλιάρδος):** Έχετε μιλήσει και προηγουμένως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εν μέσω διακοπών και προπηλακισμών από τα ύποπτα πρόσωπα.

(Θόρυβος στην Αίθουσα)

Ο κ. Μητσοτάκης, στη συνέχεια, έστειλε επιστολή στον κ. Ντογιάκο, στις 6 Μαρτίου 2023, με την οποία του ζητάει «να ανατεθεί σε άλλον ανακριτή» -κι έτσι κι έγινε- «η διερεύνηση των Τεμπών».

Την καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για αυτά, για τα οποία διαβεβαίωνε ο κ. Μητσοτάκης, ότι δηλαδή γνωρίζει και ακριβώς τι μετέφερε η εμπορική αμαξοστοιχία. Καταθέτω στα Πρακτικά τα δημοσιεύματα «ο Κυριάκος Μητσοτάκης στην κηδεία του μηχανοδηγού Σπύρου Βούλγαρη». Είναι ο Κυριάκος Μητσοτάκης με δίπλα του τον κ. Σταϊκούρα και την ομολογία του Πρωθυπουργού από τα Πρακτικά της Βουλής, στις 28 Μαρτίου 2024: «Φτάσατε στο σημείο, κυρία Κωνσταντοπούλου, να επικαλείστε τον μηχανοδηγό της εμπορικής αμαξοστοιχίας -είχα πάει στην κηδεία του, έτυχε να τον γνωρίζω, όχι καλά, ήταν εθελοντής μου, πράγματι, στη Χαλκοκονδύλη- αφήνοντας ένα ασύλληπτο υπονοούμενο: Ότι, τάχα, επειδή ήταν εθελοντής μου και τον γνώριζα, με είχε ειδοποιήσει για το φορτίο το οποίο είχε μεταφερθεί». Αυτά λέει ο κ. Μητσοτάκης στην απολογία του εδώ στη Βουλή, στην πρόταση μομφής που καταθέσαμε τέσσερα κόμματα της Αντιπολίτευσης.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι μεθοδεύσεις της συγκάλυψης και οι παρεμβάσεις σας στην υπόθεση των Τεμπών ξεκινούν από την πρώτη στιγμή, με τον ορισμό του κ. Καρακούκη, συνεχίζονται με παρεμβάσεις στον τόπο του εγκλήματος, στο ηχητικό καταγραφής των συνομιλιών του σταθμάρχη και των μηχανοδηγών, των σταθμαρχών, περνούν από το γεγονός ότι με έναν μυστηριώδη τρόπο το 2023 δεν ελήφθησαν ποτέ οι βιντεοσκοπήσεις της εμπορικής αμαξοστοιχίας και το 2024 αποκαλύφθηκε ότι τα βιντεοληπτικά υλικά, που κατασχέθηκαν με τεράστια καθυστέρηση, ήταν κατεστραμμένα, δηλαδή ότι παραδόθηκε κατεστραμμένο υλικό από τη φόρτωση του σταθμού Θεσσαλονίκης και της εμπορικής αμαξοστοιχίας.

Έχετε μετέλθει τα πάντα! Δρομολογήσατε την εξαίρεσή μου από την Εξεταστική Επιτροπή για τα Τέμπη με μεθοδεύσεις από ένα Επιστημονικό Συμβούλιο της Βουλής, στο οποίο μετέχουν δύο υπερασπιστές κατηγορουμένων για τα Τέμπη. Φτάσατε στο σημείο να σας καταγγέλλει η Ευρωπαία Εισαγγελέας, η κ. Λάουρα Κοβέσι, ότι προσπαθεί να διερευνήσει και την εμποδίζετε!

Καταθέτω στα Πρακτικά τη δήλωσή της «μας μπλοκάρουν από το να βρούμε την αλήθεια». Σε εσάς αναφέρεται.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φτάσατε στο σημείο να συγκαλύπτετε ακόμη και την ύπαρξη υλικού που αποδεικνύει ότι κάηκαν ζωντανά τριάντα ένα θύματα των Τεμπών. Κάηκαν ζωντανά. Κάηκαν ζωντανοί άνθρωποι και νεαρά παιδιά, φοιτητές και φοιτήτριες. Το υλικό το ηχητικό, αυτό που ακούει όλη η Ελλάδα όλες τις τελευταίες ημέρες, ήταν στα χέρια σας, ήταν στην ανάκριση και μεθοδεύτηκε η ψευδής απομαγνητοφώνηση, η παρασιώπηση και αυτού του υλικού.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Σήμερα αντικαθίσταται η Εισαγγελέας Εφετών Λάρισας, που εν μέσω των παρεμβάσεών σας, αφού πρώτα την ορίσατε εκείνη μόνη αρμόδια για να παραπέμψει όποιους παραπέμψει και να κλείσει την υπόθεση, βιώνει την εξαφάνιση, εδώ και τέσσερις εβδομάδες, του παιδιού της. Και παραιτήθηκε.

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πρόεδρε, αν μου επιτρέπετε, να ολοκληρώνετε σιγά-σιγά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε. Έχω να καταθέσω κάποια έγγραφα στα Πρακτικά και θα ολοκληρώσω.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Να πείτε και το άρθρο του Συντάγματος να ξέρουμε πού είναι η αντισυνταγματικότητα.

(Θόρυβος από την πτέρυγα της Νέας Δημοκρατίας)

**ΧΡΙΣΤΙΝΑ ΑΛΕΞΟΠΟΥΛΟΥ:** Είστε εκτός θέματος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εκτός θέματος; Εσείς είστε εκτός θέματος, γι’ αυτό κατρακυλάτε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, μη διακόπτετε.

(Θόρυβος – Διαμαρτυρίες)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς είστε εκτός θέματος, γιατί σας νοιάζουν τα λεφτά, γιατί σας νοιάζει η τσέπη σας και δεν σας νοιάζουν τα αθώα παιδιά…

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ! Ηρεμήστε, παρακαλώ.

Προς το Σώμα, παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πού να ηρεμήσουνε, κύριε Πρόεδρε; Εδώ είναι πολλά τα λεφτά που παίζονται και πολλά τα συμφέροντα που ενεργοποιούνται.

**ΛΑΖΑΡΟΣ ΤΣΑΒΔΑΡΙΔΗΣ:** Ντροπή σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ ντρέπομαι για εσάς. Ντρέπομαι. Ντρέπομαι, όχι όπως ντρεπόταν ο κ. Καραμανλής, ντρέπομαι για την κατάντια σας να συγκαλύπτετε τις ευθύνες…

(Χειροκροτήματα)

(Θόρυβος από την πτέρυγα της Νέας Δημοκρατίας)

Φυλάξτε τα για τον κ. Μητσοτάκη αυτά.

…να συγκαλύπτετε τις ευθύνες για την αφαίρεση ανθρώπινων ζωών και να γελάτε και να κάνετε πλάκα. Ντρέπομαι. Ντρέπομαι, ειλικρινά.

Κύριε Πρόεδρε, το συγκεκριμένο νομοσχέδιο έρχεται στη Βουλή με παραβίαση των άρθρων 1, 26, 73, 74, 75, 76 του Συντάγματος. Έρχεται στη Βουλή με παραβίαση, επίσης, του άρθρου 85 παράγραφος 1 του Κανονισμού της Βουλής, που λέει ότι τα νομοσχέδια που κατατίθενται μέχρι την Πέμπτη συζητιούνται την επόμενη εβδομάδα, του άρθρου 89 παράγραφος 7 του Κανονισμού της Βουλής, που λέει ότι δεν μπορεί το νομοσχέδιο να εισαχθεί σε συζήτηση αν δεν πέρασε μία εβδομάδα από την κατάθεσή του, του άρθρου 90 του Κανονισμού της Βουλής, που λέει ότι από την πρώτη ανάγνωση μέχρι τη δεύτερη πρέπει να μεσολαβούν επτά ημέρες -εδώ μεσολάβησαν λιγότερες από είκοσι ώρες. Με παραβίαση του άρθρου 91 παράγραφος 7 του Κανονισμού της Βουλής, που λέει ότι η έκθεση της Διαρκούς Επιτροπής κατατίθεται στη Βουλή και διανέμεται στους Βουλευτές δύο μέρες πριν τη συνεδρίαση -κατατέθηκε η έκθεση στη Βουλή στην έναρξη της συνεδρίασης- των άρθρων που προβλέπουν ότι μεσολαβούν τουλάχιστον δύο μέρες από την ολοκλήρωση της συζήτησης στην επιτροπή για τη συζήτηση στη Βουλή. Ολοκληρώθηκε η συζήτηση χτες το απόγευμα, προς βράδυ και η συζήτηση έγινε σήμερα το πρωί.

Έρχεται, δηλαδή, με παραβίαση όλων εκείνων των άρθρων του Συντάγματος που προβλέπουν μια διαφανή νομοθετική λειτουργία, τέτοια που μπορούν να την παρακολουθήσουν οι πολίτες. Εσείς με αδιαφανείς διαδικασίες εισαγάγατε ένα άρθρο φωτογραφικό, το άρθρο 41 παράγραφος 6 -δεν υπήρχε στη διαβούλευση, ήταν κρυμμένη διάταξη που τη φέρατε με αυτήν την υπόγεια και υποχθόνια διαδικασία- και με το άρθρο αυτό συστήνετε μια ειδική επιτροπή που την ελέγχετε εσείς, με επικεφαλής τον κ. Καρακούκη. Δηλαδή ποιον; Αυτόν τον οποίο επιστρατεύσατε από την 1η Μαρτίου του 2023, αυτόν του οποίου τη θητεία ανανεώσατε, πάλι με ένα κρυμμένο αρθράκι, στις 20 Δεκεμβρίου στο τελευταίο νομοσχέδιο του 2024, που ήταν νομοσχέδιο για τον σιδηρόδρομο αλλά ασχολήθηκε με τα της ιατροδικαστικής υπηρεσίας.

Αυτόν, δηλαδή, που έκανε την βρώμικη δουλειά στην υπόθεση των Τεμπών, με εντολή σας. Αυτόν που ευθύνεται για το γεγονός ότι οι μανάδες και οι πατεράδες, η κ. Καρυστιανού, ο κ. Ασλανίδης, ο κ. Τηλκερίδης, ο κ. Πλακιάς, οι μανάδες και οι πατεράδες των Τεμπών μέχρι σήμερα ζητάνε εξηγήσεις γιατί δεν έγιναν κανονικές διαδικασίες νεκροψίας και νεκροτομής, γιατί δεν έγινε ιατροδικαστική διερεύνηση του χώρου, γιατί δεν έγινε τοξικολογικός έλεγχος των θυμάτων.

Την ώρα που πια αποκαλύπτεται με τρόπο περίτρανο από τις εκθέσεις των πραγματογνωμόνων και την ειδική εξειδίκευση του κ. Κοκοτσάκη ότι αντίθετα προς τα λεγόμενα του κ. Μητσοτάκη, η εμπορική αμαξοστοιχία, κύριοι, μετέφερε παράνομο φορτίο με εύφλεκτες ύλες που προκάλεσαν αυτή την τεράστια έκρηξη, το μανιτάρι που περιγράφεται και αποτυπώνεται στο βίντεο της σύγκρουσης, αυτήν την τεράστια έκρηξη που δεν επήλθε εξαρχής και από την ώρα της σύγκρουσης μέχρι την έκρηξη μεσολάβησε χρόνος.

Σε αυτό τον χρόνο κάποια παιδιά, αγωνιώντας για τη ζωή τους, καλούσαν σε βοήθεια. Έλεγαν: «Δεν έχω οξυγόνο» -αυτό είναι σύμπτωμα της αφαίρεσης του οξυγόνου από αυτές τις ουσίες, αν υπήρχαν άλλες ουσίες, θα υπήρχε καπνός- «κάντε κάτι», «θα πεθάνουμε». Και η τελευταία λέξη αυτού του κοριτσιού προς τη φίλη της, λίγο πριν χάσουν τη ζωή τους, είναι αυτή που σας ξεγυμνώνει. «Σ' αγαπώ», είπε στη φίλη της η κοπέλα. Σε αυτήν την πιο φρικιαστική στιγμή, που θα σας στοιχειώνει για πάντα, αυτά τα παιδιά, τα θύματα σας…

**ΔΗΜΗΤΡΙΟΣ ΚΥΡΙΑΖΙΔΗΣ:** Να σας φέρουμε μαντίλι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να μου φέρετε το μαντίλι; Σαν δε ντρέπεστε!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σαν δεν ντρέπεστε! Να μου φέρετε το μαντίλι;

(Θόρυβος – Διαμαρτυρίες)

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ!

Κυρία Πρόεδρε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε αυτές τις ώρες τα παιδιά αυτά ξεγύμνωσαν τη δικιά σας αναλγησία, τη δικιά σας απανθρωπιά, τη δικιά σας ξετσιπωσιά και το γεγονός ότι για να παραμείνετε σ’ αυτές τις καρέκλες είστε διατεθειμένοι…

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ντροπή σας! Κάθε φορά τα ίδια!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τις ντροπές να τις κρατήσετε για τον κ. Καραμανλή και για τον εαυτό σας και για τον κ. Μητσοτάκη. Και τους μορφασμούς που κάνετε.

(Θόρυβος – Διαμαρτυρίες)

**ΠΡΟΕΔΡΕΥΩΝ (Ιωάννης Πλακιωτάκης):** Μην απαντάτε παρακαλώ.

Κυρία Πρόεδρε, ολοκληρώστε παρακαλώ.

**ΛΑΖΑΡΟΣ ΤΣΑΒΔΑΡΙΔΗΣ:** Εμείς σεβόμαστε τον χρόνο. Σεβόμαστε τους συναδέλφους!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτά τα παιδιά…

(Θόρυβος από την πτέρυγα της Νέας Δημοκρατίας)

Δείτε εδώ. Ούτε μπροστά στον θάνατο που προκαλέσατε δεν έχετε σεβασμό.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ. Κυρία Πρόεδρε, βοηθήστε. Σας παρακαλώ να ολοκληρώσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι να βοηθήσω; Εδώ η κατάσταση είναι πέραν της αρμοδιότητας.

Τα παιδιά αυτά, λοιπόν, που δεν θα με εμποδίσετε να αναφερθώ σ’ αυτά…

(Θόρυβος - Διαμαρτυρίες)

Δεν θα με εμποδίσετε! Δεν θα με εμποδίσετε! Δεν θα κλείσετε τη διαδικασία με ειρωνείες και με προσβολές στα θύματα.

**ΔΗΜΗΤΡΙΟΣ ΚΥΡΙΑΖΙΔΗΣ:** Ούτε με εκβιασμό δικό σου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα κλείσετε τη διαδικασία με τις ύβρεις και τις χυδαιότητές σας!

Τα παιδιά αυτά είναι θύματά σας. Τα χέρια σας είναι βαμμένα με το αίμα τους! Όλων σας! Και εμείς…

(Θόρυβος - Διαμαρτυρίες)

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ντροπή σου! Δεν ντρέπεσαι;

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πρόεδρε, παρακαλώ όχι αναφορές, όχι χαρακτηρισμούς.

(Θόρυβος από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και εμείς…

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πρόεδρε, παρακαλώ όχι τέτοιους χαρακτηρισμούς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Να ολοκληρώσετε παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, ναι. Προσπαθώ.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ!

**ΝΙΚΟΛΑΟΣ ΒΛΑΧΑΚΟΣ:** Ντροπή! Πρέπει να ντρέπεσαι!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βλαχάκο, ο Καρακούκης ξέρετε ποιος είναι;

**ΝΙΚΟΛΑΟΣ ΒΛΑΧΑΚΟΣ:** Έχουμε χάσει κι εμείς ανθρώπους! Δεν κάναμε έτσι!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βλαχάκο, ο Καρακούκης...

**ΝΙΚΟΛΑΟΣ ΒΛΑΧΑΚΟΣ:** Έχουμε χάσει κι εμείς ανθρώπους! Δεν κάναμε έτσι!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βλαχάκο, ο Καρακούκης είναι ο ιατροδικαστής που είπε ότι ο αδελφός σας στα Ίμια έφυγε από ατύχημα.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Έχει χάσει τον αδελφό του για την πατρίδα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο Καρακούκης…

**ΝΙΚΟΛΑΟΣ ΒΛΑΧΑΚΟΣ:** Αφήστε τον κ. Καρακούκη.

**ΠΡΟΕΔΡΕΥΩΝ (Ιωάννης Πλακιωτάκης):** Κλείστε το, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι ο ιατροδικαστής που είπε ότι ο αδελφός σας στα Ίμια έφυγε από ατύχημα.

(Θόρυβος - Διαμαρτυρίες)

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ο ήρωας αδελφός του! Ο ήρωας ο αδελφός του από ατύχημα; Ντροπή σας! Την Κυριακή τον πενθούν. Πενθούν τον αδελφό του την Κυριακή!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Καρακούκης δεν είπε ότι καταρρίφθηκε το ελικόπτερο…

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πρόεδρε, δεν είμαστε δικαστήριο εδώ μέσα. Παρακαλώ να αποφεύγουμε τους χαρακτηρισμούς.

Ολοκληρώστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, όχι με απειλές.

(Θόρυβος από την πτέρυγα της Νέας Δημοκρατίας)

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εμείς απειλούμε; Εσείς που βρίζετε τον Βλαχάκο; Ντροπή σας!

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πρόεδρε, βοηθήστε τη διαδικασία. Ολοκληρώστε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να ησυχάσουν για να ολοκληρώσω, κύριε Πρόεδρε.

**ΝΙΚΟΛΑΟΣ ΒΛΑΧΑΚΟΣ:** Τόσα χρόνια κοινοβουλευτικός αυτό το παράδειγμα δίνετε;

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επιτρέψτε μου, κύριε Πρόεδρε, με δύο φράσεις να ολοκληρώσω. Προσπαθήστε να ακούσετε αυτό που θα πω, κύριε Βλαχάκο.

**ΝΙΚΟΛΑΟΣ ΒΛΑΧΑΚΟΣ:** Θα καθίσω να σας ακούσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καθίστε, παρακαλώ. Προσπαθήστε να ακούσετε αυτό που θα πω.

**ΠΡΟΕΔΡΕΥΩΝ (Ιωάννης Πλακιωτάκης):** Μία τελευταία κουβέντα, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, με δύο φράσεις ολοκληρώνω.

Πρώτον, προς τον κ. Βλαχάκο. Κύριε Βλαχάκο, εγώ πιστεύω ότι το ελικόπτερο…

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Ήταν ατύχημα. Το είπες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …το οποίο καταρρίφθηκε στα Ίμια, δέχθηκε επίθεση και ότι ο αδελφός σας δεν ήταν θύμα ατυχήματος.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Άρα, δεν ήταν ατύχημα!

(Θόρυβος – Διαμαρτυρίες)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Καρακούκης, όμως…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ζήτα συγγνώμη τώρα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Καρακούκης, όμως, αυτός που τώρα αναλαμβάνει τη βρώμικη δουλειά, είναι ο ιατροδικαστής που συγκάλυψε το θάνατο του αδελφού σας. Σκεφτείτε τα, ενημερωθείτε, δείτε τα και όποτε θελήσετε να ερευνηθεί η υπόθεση των Ιμίων, εγώ θα είμαι δίπλα σας. Το έχω πει εδώ στη Βουλή και θα το λέω κάθε φορά.

Κυρίες και κύριοι, την αλήθεια δεν μπορείτε να τη συγκαλύψετε ό,τι και να κάνετε. Τα παιδιά αυτά, οι πενήντα επτά ψυχές, ζητούν δικαίωση.

**ΠΡΟΕΔΡΕΥΩΝ (Ιωάννης Πλακιωτάκης):** Κλείστε παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και γι’ αυτές τις ψυχές εμείς το ελάχιστο που έχουμε να κάνουμε είναι να αντιστεκόμαστε σε αυτό που εσείς μεθοδεύετε και να προβάλλουμε όχι μόνον ένσταση αντισυνταγματικότητας, αλλά και αντίσταση στη βίαιη κατάλυση του Συντάγματος που επιχειρείτε, προσπαθώντας να στραγγαλίσετε τη δικαιοσύνη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Πλεύρης, ο αντιλέγων.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Κύριε Πρόεδρε, είμαι αντιλέγων. Θα χρειαστώ χρόνο δεν θα πω αντίστοιχο, αλλά θα χρειαστώ παραπάνω. Να τηρείται η διαδικασία. Λέγων-αντιλέγων δεν είναι Πρόεδρος Κοινοβουλευτικής Ομάδας.

Κυρίες και κύριοι συνάδελφοι, μέχρι σήμερα πίστευα ότι η κ. Κωνσταντοπούλου έχει μια ευαισθησία, ότι κατά βάσιν διαφέρει. Σήμερα κατάλαβα ότι δεν την νοιάζουν καθόλου τα Τέμπη. Είναι μια πολιτική αριβίστρια και τη νοιάζει μόνο το πολιτικό όφελος.

(Χειροκροτήματα από την πτέρυγα της Νέας Δημοκρατίας)

Για ποιον λόγο; Για τον τρόπο τον κυνικό που είδαμε από αυτό εδώ το Βήμα να απευθύνεται στον αδελφό του ήρωα των Ιμίων και να του λέει «πέθανε από ατύχημα ο αδελφός σας».

(Χειροκροτήματα από την πτέρυγα της Νέας Δημοκρατίας)

Ευτυχώς υπάρχουν τα βίντεο. Λίγες μέρες πριν το μνημόσυνο στα Ίμια, αυτή η Πρόεδρος που υποτίθεται ότι ενδιαφέρεται για τους συγγενείς, που ενδιαφέρεται για τα θύματα, με ένα τέτοιο ύφος κοίταξε τον Βλαχάκο και του λέει: «Από ατύχημα πέθανε ο αδερφός σου».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ντρέπεστε!

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Μόλις κατάλαβε τι έχει πει και πόσο κυνικά κοίταξε στα μάτια έναν συγγενή που έχει χάσει τον αδερφό του, πήγε να αναθεωρήσει.

(Χειροκροτήματα από την πτέρυγα της Νέας Δημοκρατίας)

Κυρία Κωνσταντοπούλου, μάθετε το εξής: Οι τρεις ήρωες τον Ιμίων σκοτώθηκαν για την πατρίδα! Δεν ήταν ατύχημα! Δεν ήταν ατύχημα! Να ντρέπεστε! Να ζητήσετε συγγνώμη!

(Χειροκροτήματα από την πτέρυγα της Νέας Δημοκρατίας)

Και για να τελειώνουμε αυτήν την κουβέντα, όσον αφορά αυτά τα οποία λέτε για τους Βουλευτές της Νέας Δημοκρατίας, μας είπατε σήμερα όλη την ημέρα ότι καλύπτουμε εγκλήματα, καλύπτουμε παιδοβιαστές, ότι έχουμε στα χέρια μας αίμα και είπατε ότι μας νοιάζουν οι καρέκλες. Αυτές τις καρέκλες, όλοι που βλέπετε εδώ, κυρία Κωνσταντοπούλου, τις έχουν καταλάβει με τις ψήφους του ελληνικού λαού. Οι δικοί σας Βουλευτές τις κατέλαβαν γιατί αλλάξατε τη σειρά και τους βάλατε.

(Χειροκροτήματα από την πτέρυγα της Νέας Δημοκρατίας)

Δίπλα σας κάθονται Βουλευτές που δεν ψηφίστηκαν από τον ελληνικό λαό, κάθονται Βουλευτές που βγήκαν πιο κάτω στην κατάταξη και ασκήσατε δικαίωμα Προέδρου και τους βάλατε πρώτους στη λίστα. Άρα, οι δικοί σας Βουλευτές κάθονται για την καρέκλα. Οι Βουλευτές της Νέας Δημοκρατίας κάθονται με την ψήφο του ελληνικού λαού, για να τελειώνουμε με όλα αυτά.

(Χειροκροτήματα από την πτέρυγα της Νέας Δημοκρατίας)

Κάπου εδώ θα μπορούσε να τελειώσει η κουβέντα για την αντισυνταγματικότητα, γιατί η κυρία Πρόεδρος δεν έθεσε κανένα θέμα αντισυνταγματικότητας. Περιμένω να τοποθετηθούν τα άλλα κόμματα, όχι στο πολιτικό σκέλος της κριτικής της οποίας κάνετε και έχω ακούσει, αλλά να πείτε ότι υπάρχει θέμα αντισυνταγματικότητας.

Προσπαθώ τώρα να ερμηνεύσω γιατί μεταξύ των άρθρων που είπε, είπε και το άρθρο 21, το οποίο αφορά την προστασία του γάμου και της οικογένειας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το 1 και 26.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι διακοπές.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Πάμε, λοιπόν, τώρα να δούμε το τι έχει ειπωθεί. Πρώτα απ’ όλα, ως προς τη διαδικασία, βάλατε θέμα αντισυνταγματικότητας για δήθεν παραβίαση του Κανονισμού της Βουλής. Ως Πρόεδρος της Βουλής θα έπρεπε τουλάχιστον να γνωρίζετε ότι τα θέματα -ακόμα και αν υπάρχουν- παραβίασης του Κανονισμού της Βουλής δεν είναι θέματα αντισυνταγματικότητας. Είναι προδήλως απαράδεκτο. Βάσει, όμως, της διαδικασίας, τι είπατε; «Εγώ προσβάλλω ως αντισυνταγματικά όλα τα άρθρα του νόμου».

Άρα, να ξέρουν σήμερα ότι προσβάλλει ως αντισυνταγματικό η κ. Κωνσταντοπούλου το άρθρο που δίνει το δικαίωμα στο θύμα να έχει λόγο και να ακούγεται όταν αποφυλακίζεται ο θύτης, ότι προσβάλλει ως αντισυνταγματικό το άρθρο που αυστηροποιεί τις διαδικασίες για την ενδοοικογενειακή βία, ότι προσβάλλει ως αντισυνταγματικό τα άρθρα που αυστηροποιούν τις ποινές. Και επειδή πιθανολογώ ότι δεν θα υπάρξει κόσμος από τα άλλα κόμματα να στηρίξει αυτές τις αντισυνταγματικότητες, η μόνη που τις εκφράζει θα είναι η κ. Κωνσταντοπούλου και οι θύτες που ευνοούνται από αυτές τις διατάξεις, δηλαδή σύζυγοι που χτυπάνε γυναίκες και παιδιά, θύτες που πάνε να αποφυλακιστούν, στους οποίους επιλέξατε να γίνεται πολιτική μητέρα με την τοποθέτησή σας από αυτό το Βήμα.

Η διαδικασία του Κανονισμού της Βουλής τηρήθηκε απαρέγκλιτα. Λέτε ότι έρχεται με τη διαδικασία του κατεπείγοντος. Αν ερχόταν με τη διαδικασία του κατεπείγοντος -που είχε αυτήν τη δυνατότητα η Κυβέρνηση-, θα συζητούνταν μια μέρα στην επιτροπή, μια μέρα στην Ολομέλεια. Τηρήθηκε ο χρόνος για την κλήση που θα γίνει η συζήτηση με τη σκέψη ότι τέθηκε και θέμα από συναδέλφους Βουλευτές να μην είναι Παρασκευή, τηρήθηκε η διαδικασία των φορέων, όπου οι φορείς μίλησαν είκοσι ένας στο σύνολο, ενώ βάσει του Κανονισμού θα μπορούσαν να μιλήσουν δέκα, τηρήθηκε η διαδικασία της τρίτης συνεδρίασης που γίνεται αμέσως μετά και δόθηκε μία μέρα για να μπορέσουν να ακουστούν και τηρήθηκε και η διαδικασία το ότι έρχεται αυτήν τη στιγμή στην Ολομέλεια. Άρα, δεν τίθεται κανένα θέμα ότι παραβιάστηκε ο Κανονισμός της Βουλής, που και πάλι δεν θα γεννούσε θέμα αντισυνταγματικότητας.

Πάμε στο δεύτερο σκέλος. Τι λέει τώρα η κ. Κωνσταντοπούλου; «Επειδή εγώ θεωρώ ότι όλο αυτό το κάνετε πολιτικά, γιατί θέλετε να ελέγξετε το έγκλημα των Τεμπών, έρχεστε -και άρα τι λέω- παραβιάζετε το άρθρο 26, τη διάκριση των εξουσιών, δηλαδή αυτήν τη στιγμή παρεμβαίνει η νομοθετική και η εκτελεστική εξουσία στη δικαστική».

Πρώτα απ’ όλα, κυρίες και κύριοι συνάδελφοι, το να αλλάζουν άρθρα που αφορούν Κώδικα Ποινικής Δικονομίας -Ποινικός Κώδικας, ιατροδικαστική υπηρεσία- είναι θέματα που αφορούν νόμους; Νόμοι. Τους νόμους, λοιπόν, ποιος τους ψηφίζει; Η Βουλή. Άρα, δεν μπορεί να τεθεί θέμα ότι παραβιάζεται η διάκριση των εξουσιών, γιατί ο κύριος Υπουργός αλλάζει άρθρο νόμου με νόμο. Πώς αλλιώς αλλάζει το άρθρο του νόμου; Τι έχετε επιλέξει εσείς, όμως, πολιτικά; Οτιδήποτε γίνεται, συμπεριλαμβανομένου και του Προέδρου της Δημοκρατίας, να συνδυάζεται με τα Τέμπη. Άρα, βάζουμε τα Τέμπη μπροστά, «ό,τι πάτε να αλλάξετε, επειδή συνδυάζεται με τα Τέμπη, παραβιάζει την αρχή της διάκρισης των εξουσιών».

Και θα ακούσω, θα ακούσω το ΠΑΣΟΚ, θα ακούσω τον ΣΥΡΙΖΑ. Έχει τη δυνατότητα να αλλάξει η Βουλή αυτόν τον νόμο ή δεν έχει; Γιατί αν δεν έχει, δεν τίθεται θέμα αντισυνταγματικότητας. Το να έρθετε, κύριε Ξανθόπουλε, κύριε Γιαννούλη και να πείτε «εγώ διαφωνώ, διαφωνώ για ένα, δυο, τρεις λόγους», προφανέστατα αυτό το αντιλαμβανόμαστε, δεν είναι θέμα αντισυνταγματικότητας, είναι θέμα πολιτικής διαφωνίας και της κριτικής της οποίας έχετε. Άρα, σε κανένα πλαίσιο δεν τίθεται θέμα αντισυνταγματικότητας.

Κυρία Πρόεδρε -και κλείνω-, κανονικά σε αυτήν την ένσταση επειδή είμαστε και σε νομοσχέδιο του Υπουργείου Υγείας, όχι απλώς θα είχε κηρυχθεί απαράδεκτη σε δικαστήριο, αλλά θα σας είχαν καταδικάσει και στα δικαστικά έξοδα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δικαιοσύνης, κύριε, μπερδευτήκατε.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Θα λέγανε ότι είναι τόσο προδήλως απαράδεκτη και νόμου αβάσιμη, που θα πληρώσετε για τα δικαστικά έξοδα.

Όμως, κυρία Πρόεδρε, αναφερθήκατε και σε εμένα. Ναι, εγώ πήγα στα νοσοκομεία από την πρώτη μέρα. Και έχω ζητήσει, από όποια Κοινοβουλευτική Ομάδα θέλει -υπάρχουν φάκελοι στη Βουλή και αναφέρονται και τα όργανα, πηγαίντε διαβάστε, πήγα και στην εξεταστική να μιλήσω-, αν θέλει κάποιος, οποιοσδήποτε, για μένα να πάει να πει το οτιδήποτε, να πάει να συντάξει αν θέλει. Εγώ και στην εξεταστική πήγα και ερωτήθηκα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας έχω κάνει μήνυση, κύριε Πλεύρη.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Μήνυση μου έκαναν αφού εξαιρεθήκατε από την επιτροπή. Εγώ δεν θα μπω ποτέ να αντιδικήσω με συγγενείς θυμάτων. Δεν θα μπω ποτέ να αντιδικήσω με συγγενείς θυμάτων! Η μήνυση έγινε όλως τυχαίως αφού εσείς εξαιρεθήκατε.

Κυρία Πρόεδρε, και εμείς μιλάμε με συγγενείς θυμάτων. Εγώ εκείνη τη μέρα ήμουν εκεί και κοιτούσα έναν προς έναν τους συγγενείς στα μάτια. Πραγματικά τους κοιτούσα με έναν πόνο καρδιάς. Μάλιστα και η κ. Λιακούλη είχε έρθει και με είχε δει στο νοσοκομείο που ήμουν. Στα νοσοκομεία ήμουν. Είχε γίνει ένα τεράστιο δυστύχημα. Εκεί ήμασταν. Και σήμερα μιλάω με συγγενείς θυμάτων και προχθές μίλησα με συγγενείς θυμάτων.

Η διαφορά μας, κυρία Κωνσταντοπούλου, είναι ότι εγώ δεν πρόκειται ποτέ αυτήν την εμπειρία που βίωσα να θελήσω να την καρπωθώ πολιτικά, ενώ εσείς ζείτε μόνο από τραγωδίες, γιατί δεν έχετε τίποτα άλλο να προσφέρετε στην πολιτική ζωή του τόπου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Ξανθόπουλος, Κοινοβουλευτικός Εκπρόσωπος του ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κάνω μια έκκληση στην Αίθουσα να χαμηλώσουν οι τόνοι, να μιλήσουμε επί της ένστασης αντισυνταγματικότητας, γιατί αυτό που διακυβεύεται σήμερα εδώ είναι κάτι περισσότερο από μια κοινοβουλευτική αντιπαράθεση. Είναι το δικαίωμά μας να έχουμε άποψη και κυρίως να είμαστε σύννομοι με τον όρκο που έχουμε δώσει, να τηρούμε το Σύνταγμα και τους νόμους.

Κύριε Πρόεδρε, είμαι Βουλευτής από το 2019 και στο διάστημα αυτών των πεντέμισι ετών δεν έχω ψηφίσει ένα νομοσχέδιο με τους χρόνους και τις προθεσμίες που προβλέπει ο Κανονισμός της Βουλής των Ελλήνων.

Το έχω θέσει επανειλημμένα στη Διάσκεψη των Προέδρων, το έχω κουβεντιάσει με συναδέλφους των άλλων κοινοβουλευτικών κομμάτων και με την έννοια αυτή το πρώτο σκέλος της ένστασης αντισυνταγματικότητας τουλάχιστον, ανταποκρίνεται σε μια βασική ανάγκη, να επανέλθει ο Κανονισμός της Βουλής σε πλήρη λειτουργία.

Λέει η ένσταση ότι ουσιαστικά προβλέπεται η διαδικασία του κατεπείγοντος, αλλά ο εισηγητής Υπουργός οφείλει να ζητά την άδεια και να το επικυρώνει με τον τρόπο αυτόν ως κατεπείγον. Ουδέποτε έχει τηρηθεί αυτό.

Κι εμείς όταν ήμασταν κυβέρνηση είχαμε την ευθύνη, αλλά είχαμε τη μέγγενη των μνημονίων που έπρεπε να παρουσιάζουμε ανά τακτά χρονικά διαστήματα και κάτω από πιεστικότατες προθεσμίες τις νομοθετικές μας πρωτοβουλίες. Όμως, από τη στιγμή που δεν υπάρχει αυτή η πίεση, η ευθύνη της εκάστοτε κυβερνητικής Πλειοψηφίας είναι πολύ μεγάλη.

Με την έννοια αυτή, λοιπόν, θεωρώ ότι ναι μεν δεν τηρείται ο Κανονισμός της Βουλής με ευθύνη της Πλειοψηφίας και το έχουμε καταγγείλει επανειλημμένα, αλλά δεν είμαι σίγουρος αν αυτό αποτελεί κώλυμα συνταγματικής τάξης ή αποτελεί εσωτερικό θέμα της Βουλής το οποίο πρέπει να το λύσουμε στη Διάσκεψη των Προέδρων.

Παίρνω από αυτό ερέθισμα για να ολοκληρώσω τη σκέψη μου επί του πρώτου σκέλους και να πω το εξής. Ίσως η εκλογή του κ. Κακλαμάνη στην Προεδρία της Βουλής και η νέα κατάσταση που θα επικρατήσει να βοηθήσει έτσι ώστε ο Κανονισμός της Βουλής να επανέλθει σε πρώτη ζήτηση. Και θα καταλάβω πάρα πολύ καλά τις ανάγκες και της Κυβέρνησης και της Πλειοψηφίας κατ’ εξαίρεση και όταν συντρέχουν λόγοι να ακολουθείται η διαδικασία του κατεπείγοντος και όχι η εξαίρεση να γίνεται κανόνας.

Κατά την άποψή μου, θα προχωρήσω στην ουσία σε ό,τι αφορά ειδικώς το άρθρο 41. Τα είπα προηγουμένως κατά τη διάρκεια της τοποθέτησής μου και νομίζω ότι από την ακροαματική διαδικασία, παρ’ όλη την προσπάθεια που ασκήθηκε από την Πλειοψηφία και από τον Υπουργό κ. Φλωρίδη, από κανέναν μας δεν φεύγει η σκέψη ότι πιθανόν -με πιθανότητες μιλάω- αυτή η πρωτοβουλία να φωτίζει και να έχει σχέση με την προδικασία που συντελείται στη δικαστική διερεύνηση του εγκλήματος των Τεμπών.

Μ’ αυτήν την έννοια, λοιπόν, μια επιτροπή η οποία θα κρίνει την επιστημονική δουλειά των ιατροδικαστών και η οποία επιτροπή μέχρι και σήμερα δεν υφίστατο, και ούτε υπάρχει αποχρών λόγος να υφίσταται -το εφεύρημα της τελευταίας στιγμής του κυρίου Υπουργού που είναι για τους ανήμπορους και τους άπορους που δεν μπορούν να πληρώσουν μια ξεχωριστή πραγματογνωμοσύνη, εμένα δεν μου ακούγεται πειστικό- θεωρώ ότι είναι πολύ πιθανόν να εμπλέκεται στην ιστορία της προδικασίας του εγκλήματος των Τεμπών.

Με την έννοια αυτή, για να φανούμε -όχι μόνο για να είμαστε υπέρμαχοι της διάκρισης των εξουσιών- και να δείξουμε ότι όντως ως νομοθετικό Σώμα, ως κυρίαρχη Βουλή, αποκλείουμε κάθε ενδεχόμενο να υπάρξει μια επίδραση, παρέμβαση, στη διαδικασία απονομής της δικαιοσύνης, θεωρούμε ότι πρέπει να γίνει, ως προς το σκέλος αυτό, δεκτή η ένσταση της αντισυνταγματικότητας που πρόβαλε η Πλεύση Ελευθερίας. Και γι’ αυτόν τον λόγο την αποδεχόμαστε σε ό,τι αφορά το άρθρο 41 συνολικά.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Ξανθόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και τρεις συνοδοί εκπαιδευτικοί από το 7ο Γυμνάσιο Καρδίτσας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Μάντζος, Κοινοβουλευτικός Εκπρόσωπος του ΠΑΣΟΚ.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Διά του προσώπου σας θα απευθυνθώ στον νέο Πρόεδρο της Βουλής των Ελλήνων κ. Νικήτα Κακλαμάνη για να του ευχηθώ για μια ακόμη φορά καλή αρχή. Για να την έχουμε, όμως, αυτήν την καλή αρχή, προφανώς θα πρέπει πρώτα και κύρια να κάνω μια επίκληση της ακροτελεύτιας φράσης του στην ομιλία του όταν ανέβηκε στη θέση του Προέδρου της Βουλής, να μην μετανιώσουμε την ψήφο μας προς το πρόσωπό του.

Αν αυτή η πρόταση δεν είχε κάποιο εσωτερικό νόημα προς τη Νέα Δημοκρατία, αλλά απευθύνεται στα άλλα κόμματα, της Αντιπολίτευσης, που εν πάση περιπτώσει, πράγματι δεν θέλουμε να μετανιώσουμε την ψήφο που δώσαμε στο πρόσωπο του κ. Κακλαμάνη, η πρώτη και κυρίαρχη απαίτηση που έχουμε στο πρόσωπό του είναι κυρίως να αλλάξει ο τρόπος με τον οποίο λειτουργεί η Βουλή όσον αφορά στη νομοθετική της λειτουργία.

Επειδή ακριβώς ψηφίσαμε τον κ. Κακλαμάνη, έχουμε πολύ μεγαλύτερες απαιτήσεις από εκείνον και από το Προεδρείο στο σύνολό του. Οι διαδικασίες, οι οποίες πράγματι δεν τηρούνται όπως θα έπρεπε και είναι γνωστό και το έχουμε πει σε πάρα πολλές συνεδριάσεις και της Διάσκεψης των Προέδρων, έχουν να κάνουν κυρίως με τη μη τήρηση των προθεσμιών, σύμφωνα με τον Κανονισμό της Βουλής και το Σύνταγμα. Κι αυτό έχει να κάνει και με τη διαδικασία με την οποία εισάγεται ένα σχέδιο νόμου στην Ολομέλεια αλλά και στις επιτροπές. Είναι πολλές φορές που κατατίθεται ένα σχέδιο νόμου από την Κυβέρνηση, έρχεται πολύ σύντομα στις επιτροπές, συντέμνονται οι προθεσμίες ακόμα και όσον αφορά στην ακρόαση των φορέων, ενώνονται με τις υπόλοιπες συνεδριάσεις της επιτροπής και φτάνει στην Ολομέλεια της Βουλής πολύ σύντομα ένα σχέδιο νόμου. Αυτό είναι εις βάρος της διαβούλευσης, της ακρόασης των φορέων και της σοβαρής επεξεργασίας του σχεδίου νόμου.

Είμαι βέβαιος ότι οι συντάκτες του νόμου περί του επιτελικού κράτους και της καλής νομοθέτησης θα συμφωνούσαν μαζί μου σ’ αυτά που λέω τώρα και σ’ αυτό που υποστηρίζουμε ως Κοινοβουλευτική Ομάδα χρόνια τώρα. Το πρόβλημα είναι ότι έχουν περάσει πέντε χρόνια από τότε που υπάρχει αυτός ο νόμος για την καλή νομοθέτηση, είναι πολλά χρόνια από τότε που εφαρμόζεται ο Κανονισμός της Βουλής σαν να έχουμε ακόμα μνημονιακή εποχή και μνημονιακές πιέσεις, είναι πολλά τα κατάλοιπα από την κακή εφαρμογή του Κανονισμού ακόμα και από την περίοδο της πανδημίας. Άρα, κάνουμε έκκληση προς το Προεδρείο διακομματικά και συναινετικά να δούμε αυτές τις προθεσμίες και να μπορέσουμε να εφαρμόσουμε τον Κανονισμό της Βουλής όσο πιο πιστά γίνεται.

Εμείς δεν θα μείνουμε προφανώς σε αυτήν την έκκληση. Θα πάρουμε πρωτοβουλίες και στη Διάσκεψη των Προέδρων να θέσουμε το ζήτημα της τήρησης των προθεσμιών της νομοθετικής λειτουργίας και στις επιτροπές και στην Ολομέλεια. Και δεν θα μείνουμε μόνο σ’ αυτό. Θα ζητήσουμε και κάτι ακόμα το οποίο είδαμε και το έθεσε σωστά ο Κοινοβουλευτικός Εκπρόσωπος του ΣΥΡΙΖΑ από το πρωί. Όταν έχουμε κατάθεση τροπολογιών νυχτερινές ώρες πριν την παραμονή του νομοσχεδίου στην Ολομέλεια, τροπολογίες που είναι μικρά νομοσχέδια με πολλές άσχετες, μη συναφείς μεταξύ τους διατάξεις δημιουργείται πρόβλημα, γιατί:

Πρώτον, αυτές δεν έχουν περάσει από τη βάσανο της ακρόασης των φορέων. Άρα, είναι ανέλεγκτες από την κοινωνία των πολιτών, για να το πούμε με όρους πολιτικούς. Έχουμε πολύ μικρό χρόνο για να τις επεξεργαστούμε, ανεπαρκή. Έχετε βρεθεί στην Αντιπολίτευση και θυμάστε, κυρίες και κύριοι συνάδελφοι, πώς είναι. Και το σημαντικότερο, παγιδεύεται η Βουλή με την υποχρέωση να τοποθετηθεί με μία ψήφο «ναι», «όχι» ή «παρών» στο σύνολο ενός μίνι νομοσχεδίου, όπως είναι κατά κανόνα οι τροπολογίες.

Θα πρέπει να αλλάξει και ο τρόπος και ο χρόνος υποβολής των τροπολογιών. Θα πρέπει να μην είναι άσχετες και μη συναφείς ούτε προς το σχέδιο νόμου, αλλά ούτε και μεταξύ τους οι διατάξεις των τροπολογιών. Και το κυριότερο, θα πρέπει να δίνεται η δυνατότητα στην Αντιπολίτευση να τοποθετείται άρθρο προς άρθρο για να παίρνει και η Κυβέρνηση και η Αντιπολίτευση την ευθύνη της ψήφου και όχι να καταγγέλλετε την Αντιπολίτευση συλλήβδην ότι απείχε ή ψήφισε «παρών» ή καταψήφισε ή ψήφισε «ναι» σε μια τροπολογία στην οποία υπάρχει ένα συνονθύλευμα άσχετων και μεταξύ τους μη συναφών διατάξεων.

Και το δεύτερο, όσον αφορά το άρθρο 41 παράγραφος 6, θέλω να πω τα εξής. Κατ’ αρχάς, είναι η εισηγήτριά μας κ. Λιακούλη αυτή που από το πρωί έχει θέσει το ζήτημα στο επίκεντρο της κοινοβουλευτικής συζήτησης. Έχω την περηφάνια να πω ότι αυτό έγινε με τη δέουσα σοβαρότητα με την επίκληση και κατάθεση δημόσιων εγγραφών, με την επίκληση των νόμιμων διαδικασιών και των διατάξεων του Κώδικα Ποινικής Δικονομίας και της νομοθεσίας μας, με ένα μέτρο που προσήκει στην οδύνη των οικογενειών που έχασαν τα παιδιά τους και τους συγγενείς τους σ’ αυτό το τραγικό δυστύχημα, το έγκλημα στα Τέμπη, και με το μέτρο που προσήκει στο συλλογικό πένθος μιας ολόκληρης κοινωνίας.

Σας καλέσαμε, κύριε Υπουργέ -και είναι ήδη πολλές ώρες, είναι τουλάχιστον έξι ώρες από τότε που η εισηγήτρια μας σας κάλεσε εκ νέου- να αποσύρετε τη διάταξη ή να την τροποποιήσετε κατά τρόπον, ώστε να δίνει τη δυνατότητα στους πολίτες να απευθύνονται στον εισαγγελέα. Να μην έρχεται ο Υπουργός με ένα δικό του όργανο να διορίζει ουσιαστικά εκείνον που θα διενεργήσει την προδικασία, την προανάκριση, αλλά να αφεθεί αυτό στη δικαιοσύνη, στη δικαστική εξουσία.

Εμείς δεν παρεμβαίνουμε με την πρότασή μας αυτή και δεν θέλουμε κανένας να παρεμβαίνει σε μια ανοικτή δικαστική υπόθεση, όχι μόνο στα Τέμπη, σε καμία ανοικτή δικαστική υπόθεση. Και επειδή ακριβώς σεβόμαστε τις δικαστικές διαδικασίες, το κράτος δικαίου και τη δικαιοσύνη, δεν θέλουμε να το κάνει κανένας αυτό που δεν κάνουμε εμείς. Και κυρίως, δεν θέλουμε να το κάνει ο Υπουργός ο επί της δικαιοσύνης με τη νομοθεσία που εισάγει στη Βουλή, με νομοθετικές παρεμβάσεις.

Για τον λόγο αυτό, λοιπόν, σας καλούμε για πολλοστή φορά και στο πλαίσιο αυτής της ενστάσεως αντισυνταγματικότητας, να αποσύρετε αυτήν τη διάταξη η οποία παρεμβαίνει σε μία ανοικτή ποινική προδικασία, σε μία υπόθεση, η οποία έχει να κάνει με τον θάνατο δεκάδων νέων συνανθρώπων μας σε ένα τραγικό έγκλημα - δυστύχημα στο σιδηροδρομικό δίκτυο της χώρας.

Η αβελτηρία η διοικητική των προηγούμενων ετών έχει τη βασική ευθύνη γι’ αυτό, αλλά πρέπει πια να υπάρξει και η δέουσα δικαστική διαδικασία χωρίς παρέμβαση σε κανέναν λειτουργό της διαδικασίας: Δικαστικό, εισαγγελικό, ανακριτικό, ιατροδικαστή, σε κανέναν λειτουργό όλης της αλυσίδας. Ας εμπιστευτούμε -πρώτοι εσείς και ύστερα όλοι εμείς- τους δικαστές, το κράτος δικαίου και τη δικαιοσύνη και ας μην φέρνουμε διατάξεις, οι οποίες δημιουργούν περισσότερη σκιά από αυτή που αντέχει η κοινωνία μας γι’ αυτό το έγκλημα.

Διαλύστε, λοιπόν, εσείς, έστω και τώρα, στο και δέκα, τις σκιές στις οποίες βυθίζετε τη δημόσια ζωή και που τις δημιουργείτε εσείς οι ίδιοι αυτές τις σκιές, ειδάλλως, θα μείνετε μόνοι σας στο σκοτάδι. Και εμείς, το μόνο που θα κάνουμε, είναι να φέρνουμε στο φως τις δικές σας ευθύνες.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μάντζο.

Τον λόγο έχει η κ. Δάγκα, Κοινοβουλευτικός Εκπρόσωπος από το ΚΚΕ.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Η Κοινοβουλευτική Ομάδα του ΚΚΕ έχουμε καταγγείλει αλλεπάλληλες φορές τη διαδικασία που ακολουθείται από την Κυβέρνηση. Έχει μαλλιάσει η γλώσσα μας κυριολεκτικά και στη Διάσκεψη των Προέδρων και στις επιτροπές της Βουλής και στην Ολομέλεια για την απαράδεκτη τακτική της σύντμησης των διαδικασιών, των προθεσμιών, που βέβαια δεν είναι πρωτοτυπία της σημερινής Κυβέρνησης, γιατί την ίδια τακτική ακολούθησαν και οι προηγούμενες κυβερνήσεις ΣΥΡΙΖΑ, η προηγούμενη κυβέρνηση της Νέας Δημοκρατίας μαζί με το ΠΑΣΟΚ, τότε στο όνομα των έκτακτων συνθηκών σε συνθήκες κρίσης και μνημονίων.

Κατά τη γνώμη μας, βέβαια, δεν είναι τυχαία αυτή η προσπάθεια που γίνεται. Δηλαδή, ότι αξιοποιεί η Κυβέρνηση με υπερβάλλοντα ζήλο τη διαδικασία του κατεπείγοντος, υπερβαίνοντας ακόμα και το πλαίσιο που θέτει το ίδιο το Σύνταγμα.

Στην πραγματικότητα, στοχεύετε πιο μακριά. Στοχεύετε ουσιαστικά να καθιερωθούν τέτοιες απαράδεκτες τακτικές ως κανονικότητα, ακριβώς για να μπορεί το κράτος πιο γρήγορα και πιο άμεσα να περνάει όλες εκείνες τις επικίνδυνες επιδιώξεις, τα δολοφονικά σχέδια του κεφαλαίου, ιδιαίτερα σε συνθήκες πολεμικής προετοιμασίας.

Προφανώς, εμείς δεν μπορούμε να συμβιβαστούμε με μια τέτοια κατάσταση και πρέπει να πάρει τέλος, δηλαδή να εφαρμοστεί ο Κανονισμός της Βουλής, άλλη συζήτηση επί της αρχής, άλλη συζήτηση επί των άρθρων. Πρέπει να σταματήσει αυτό το να κατατίθενται οι τροπολογίες το προηγούμενο βράδυ, ενώ προβλέπεται μία προθεσμία τριών ημερών ακόμη και από το Σύνταγμα.

Και βέβαια, η αντίθεσή μας αφορά στην ουσία του νομοσχεδίου, έτσι όπως αναλύθηκε και από το Γενικό Γραμματέα της Κεντρικής Επιτροπής του ΚΚΕ και από την ειδική αγορήτρια του κόμματός μας και Βουλευτές.

Πιο συγκεκριμένα, όμως, σε σχέση με το άρθρο 41, σας αναδείξαμε πάρα πολύ συγκεκριμένα την προβληματική διάταξη που υπάρχει, όπου ουσιαστικά ένα διορισμένο από την Κυβέρνηση όργανο θα μπορεί να παρεμβαίνει στην εξέλιξη μιας υπόθεσης που εξετάζεται και μάλιστα σε αυτήν την επιτροπή ορίζεται επικεφαλής ο ιατροδικαστής, που ήταν υπεύθυνος για την εξέταση των θυμάτων των Τεμπών. Καμία από τις εξηγήσεις που δόθηκαν δεν μας πείθει ότι η συγκεκριμένη διάταξη είναι άσχετη από το τραγικό έγκλημα των Τεμπών. Είναι προκλητικό να επικαλείται ο Υπουργός ότι αφορά η διάταξη αυτή τους άπορους συμπολίτες μας, γιατί αν ήθελε να αντιμετωπίσει δυσκολίες, θα προσλάμβανε μόνιμο προσωπικό, μόνιμους ιατροδικαστές.

Οπότε όσο κι αν ενοχλείστε, κύριοι και κυρίες της Κυβέρνησης, η αλήθεια είναι ότι έχετε πάρει master στη συγκάλυψη των ευθυνών σας, στη συγκάλυψη των πραγματικών αιτιών που οδήγησαν στο έγκλημα των Τεμπών από όλη τη διαδικασία που ακολουθήθηκε με την εξεταστική, μέχρι την εκτεταμένη αλλοίωση του τόπου του εγκλήματος, μέχρι την καταστροφή κρίσιμου βιντεοληπτικού υλικού, την αδικαιολόγητη μη ένταξη εμπειρογνωμόνων από τις ανακριτικές αρχές, ειδικών δηλαδή στο αντικείμενο των πυρκαγιών και εκρήξεων.

Να είστε σίγουροι, βέβαια, πως ό,τι και αν κάνετε, μαζί με τους εργαζόμενους, τον λαό και τη νεολαία δεν θα επιτρέψουμε να συγκαλυφθεί αυτό το έγκλημα. Θα ενώσουμε τη φωνή μας μαζί με τις οικογένειες των θυμάτων την Κυριακή στο Σύνταγμα. Και από αυτήν τη σκοπιά, από την άποψη της πολιτικής ουσίας στηρίζουμε την ένσταση αντισυνταγματικότητας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Δάγκα.

Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Λοιπόν, να ’μαστε πάλι σε συζήτηση αντισυνταγματικότητας. Από το 2019 και κάθε φορά που συζητάμε ένα θέμα, το οποίο ένα κόμμα θεωρεί ότι είναι αντισυνταγματικό, έχει μαλλιάσει η γλώσσα μας να επαναλαμβάνουμε συνεχώς κάθε φορά που γίνεται μια ένσταση αντισυνταγματικότητας ότι η Ελλάδα έχει ανάγκη την ύπαρξη ενός συνταγματικού δικαστηρίου.

Αν η χώρα μας είχε συνταγματικό δικαστήριο, δεν θα είχε φτάσει στο σημερινό κατάντημα να μας απειλούν, όπως έγινε σήμερα το πρωί, ακόμη-ακόμη και τα Σκόπια. Αν η χώρα μας είχε συνταγματικό δικαστήριο, θα είχαμε αποφύγει πολλά δεινά, όπως μνημόνια, όπως τις Πρέσπες, όπως τον γάμο των ομοφυλοφίλων. Δεν θα τολμούσε καμία κυβέρνηση να τα θεσμοθετήσει, εάν πολύ απλά υπήρχε το συνταγματικό δικαστήριο. Αν η χώρα μας είχε συνταγματικό δικαστήριο, δεν θα υπήρχε και λόγος να γίνεται αυτήν τη στιγμή η συζήτηση αυτή.

Και επειδή πολλοί λένε -και προφανώς και σκέφτεστε τώρα που τα λέω- τι θα μπορούσε να κάνει ένα συνταγματικό δικαστήριο, αφού τους δικαστές τους διορίζει η Κυβέρνηση, απαντάμε σ’ αυτό και λέμε το εξής. Σας και τους προτρέπουμε όλους όσοι σκέφτονται κάτι τέτοιο να διαβάσουν το πρόγραμμά μας.

Τι λέει το πρόγραμμά μας; Είναι κάτι το οποίο θα το προτείνουμε και θα το επαναλάβουμε και στην επερχόμενη Αναθεώρηση του Συντάγματος, τη δημιουργία επιτέλους συνταγματικού δικαστηρίου, που θα συγκροτείται με κλήρωση κατά το 1/3 από ανώτατους δικαστές, κατά το 1/3 από καθηγητές Νομικής και κατά το 1/3 από δικηγόρους στον Άρειο Πάγο με χρονικά κλιμακωτή ανανέωση. Ένα τέτοιο, λοιπόν, συνταγματικό δικαστήριο, ένα τέτοιο αμερόληπτο συνταγματικό δικαστήριο θα βάλει φρένο στην αντισυνταγματική ασυδοσία της εκάστοτε κυβέρνησης σε βάρος της ελληνικής κοινωνίας.

Είπε προηγουμένως ο αντιλέγων, ο κ. Πλεύρης: «Μα, η Βουλή ψηφίζει». Δεν ψηφίζει η Βουλή, ψηφίζει η Κυβέρνηση, ως νόμος ορίζει. Το Σύνταγμά μας λέει παντού: «Όπως νόμος ορίζει». Έρχεται η Κυβέρνηση ορίζει τον νόμο, κουρελόχαρτο το Σύνταγμα, προχωράμε και η ζωή συνεχίζεται.

Άρα, λοιπόν, κάνετε ό,τι θέλετε εσείς, γιατί έχετε την πλειοψηφία, γιατί σας ψήφισε ελληνικός λαός, αλλά κάνετε αυτό που θέλετε εσείς.

Τώρα, κύριε Φλωρίδη, εσείς προηγουμένως πραγματικά δώσατε ένα ρεσιτάλ. Τον Καρακούκη τον έχετε πάρει αλά μπρατσέτα τόσα χρόνια. Όχι εσείς προσωπικά -γιατί το πήρατε προσωπικά προηγουμένως-, αλλά η Κυβέρνηση. Τον παίρνετε λες και είναι ο άνθρωπος-αξεσουάρ και τον κουβαλάτε παντού μαζί σας σε ό,τι και αν κάνετε.

Είχε συμμετάσχει και είχε εμπλακεί, κύριε Υπουργέ της Δικαιοσύνης, ο κ. Καρακούκης στην ιατροδικαστική εξέταση των θυμάτων του εγκλήματος των Τεμπών. Τώρα, εσείς λέτε: «πήγε, έκατσε μισή ώρα και έφυγε». Πήγε κανονικά, έδωσε εντολές, την άλλη μέρα έφυγε. Πήγε ο άνθρωπος εκεί. Τα άλλα που λέτε εσείς, είναι θεωρίες συνωμοσίας. Ερώτηση: Δεν υπάρχουν άλλοι άξιοι άνθρωποι πιο νέοι από τον Καρακούκη, για να διαλύσετε και εσείς τις όποιες υποψίες έχουμε εμείς οι κακοπροαίρετοι, οι καχύποπτοι; Τι τον κουβαλάτε μαζί σας τον Καρακούκη; Τι πράμα είναι αυτό με τον Καρακούκη, κύριε Φλωρίδη, που δεν έκανε –τάχα- και τίποτα, πήγε και έφυγε μόνο;

Πώς τολμάτε, επίσης, κύριε Υπουργέ, σε ένα νομοσχέδιο, το σημερινό που αφορά στην προστασία των γυναικών -σας άκουγα και προηγουμένως με ένα στόμφο- να λέτε ότι η Αντιπολίτευση δεν θα ψηφίσει αυτό. Ποιος σας είπε αυτά τα πράγματα; Αυθαίρετα πήρατε τον λόγο και μιλήσατε αντί ημών για το τί θα ψηφίσουμε και τί όχι. Σας πληροφορούμε ότι πολλά επιμέρους άρθρα που αφορούν σε αυστηροποίηση ποινών κ.λπ., εννοείται, θα τα ψηφίσουμε.

Αλλά ένα τέτοιο νομοσχέδιο που είναι για την προστασία των γυναικών, έρχεστε και το «πειράζετε» -με την κακή έννοια, για να μην πω ότι το «βρωμίζετε»- με τέτοιες διατάξεις συγκάλυψης του εγκλήματος των Τεμπών. Βάζετε αυτές τις διατάξεις μέσα σε ένα τέτοιο νομοσχέδιο και το κάνετε εσείς το λάθος.

Τι φέρνετε, λοιπόν; Για να καταλάβει ο κόσμος. Φέρνετε τη συγκρότηση και με διορισμό από εσάς, από τον Υπουργό -Γιάννης πίνει, Γιάννης κερνάει, ό,τι θέλει κάνει ο Γιάννης- μιας τριμελούς ιατροδικαστικής επιτροπής, που θα έχει τη δυνατότητα να επεμβαίνει και να επαναξιολογεί την αιτία θανάτου στις ιατροδικαστικές εξετάσεις. Παραβιάζετε, λοιπόν, την ανεξαρτησία των ιατροδικαστών.

Η επέμβαση, λοιπόν, αυτή που κάνετε, ανοίγει την κερκόπορτα να αλλοιωθεί, να αλλάξει το περιεχόμενο των εκθέσεων που έχουν συνταχθεί και για εμάς -αν θέλετε- συνιστά ευθεία, κατάφωρη παραβίαση της ποινικής προδικασίας.

Ερώτηση: Θα έρχεται, η τριμελής επιτροπή, κύριε Φλωρίδη, και αν δεν αρέσει το αποτέλεσμα της ιατροδικαστικής εξέτασης, θα το αλλάζει; Ναι, θα μπορεί να το κάνει αυτό. Ακυρώνοντας τις ήδη συνταχθείσες ιατροδικαστικές εκθέσεις; «Ναι» είναι η απάντηση στο ερώτημα αυτό. Θα μπορεί να το κάνει ο Καρακούκης και η παρέα του, εάν ο ίδιος το κρίνει απαραίτητο.

Πείτε μας: Ποιος είναι ο λόγος ύπαρξης της εν λόγω επιτροπής, ειδικά από τη στιγμή που ήδη προβλέπεται αντίστοιχη δυνατότητα από την ποινική νομοθεσία; Αυτό προβλέπεται ήδη. Σώνει και καλά να μας «φυτέψετε» τον Καρακούκη και την επιτροπή που θα ορίσετε εσείς!

Φέρατε μια νομοτεχνική πριν από λίγο. Εμείς περιμέναμε να κάνετε μια κίνηση, να το πάρετε και να κάνετε κάτι άλλο και να πούμε «Να, ο άνθρωπος το σκέφτηκε και κάνει κάτι άλλο. Το παίρνει λίγο πίσω. Το βάζει λίγο μπρος» και να βρούμε μια λύση. Φέρατε μια νομοτεχνική η οποία είναι εμπαιγμός, είναι σκέτη κοροϊδία.

Κλείνω και λέω ότι εμείς επιμένουμε: Αποσύρετε τώρα αυτή τη διάταξη για να τελειώνει η συζήτηση εδώ. Δεν τιμά κανέναν. Ούτε εσάς που νομοθετείτε, ούτε το Κοινοβούλιο τιμά. Θα το περάσετε, όμως. Τσάμπα μιλάμε εδώ για την αντισυνταγματικότητα, τσάμπα μιλάμε και για οτιδήποτε άλλο. Εσείς θα κάνετε πάλι αυτό που θέλετε. Αλλά να ξέρετε ότι ο κόσμος βλέπει και παρακολουθεί.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Χήτα.

Τον λόγο και ο κ. Τζανακόπουλος, Κοινοβουλευτικός Εκπρόσωπος από τη Νέα Αριστερά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Προκαταβολικά να πω το εξής: Νομίζω, κύριε Πρόεδρε, ότι η προηγούμενη ένταση προκλήθηκε από τη μεριά της Κοινοβουλευτικής Πλειοψηφίας όταν κάποιος -δεν ξέρω ποιος- συνάδελφος τόλμησε να εκστομίσει μια χυδαία φράση απευθυνόμενος στην Πρόεδρο της Πλεύσης Ελευθερίας. «Να σας φέρουμε κι ένα μαντήλι να κλάψετε». Από το σημείο εκείνο και μετά τα πράγματα στην κυριολεξία ξέφυγαν. Και αυτό το συνειδητοποίησαν και πολλοί συνάδελφοι και συναδέλφισσες από την ίδια την Κοινοβουλευτική Πλειοψηφία και γι’ αυτό γύρισαν και λέγανε στον κύριο ο οποίος είχε αυτή την ειρωνική διάθεση την ώρα που συζητάμε ένα πάρα πολύ σοβαρό ζήτημα, να κλείσει το στόμα του και να μην παρεμβαίνει κατά τον τρόπο αυτό.

Ήθελα, επίσης, να σημειώσω, κύριε Πρόεδρε, ότι αν οι Βουλευτές της Νέας Δημοκρατίας έδειχναν την ίδια ιερή αγανάκτηση που έδειξαν προηγουμένως απέναντι στις μεθοδεύσεις της Κυβέρνησης για τη συγκάλυψη του εγκλήματος των Τεμπών, ενδεχομένως, οι συγγενείς των θυμάτων να έβρισκαν την πολυπόθητη δικαίωση για την οποία αγωνίζονται και για την οποία θα είμαστε κι εμείς την Κυριακή το πρωί στο Σύνταγμα για να διαδηλώσουμε ακριβώς τη διάθεσή μας να μην επιτρέψουμε να συνεχιστεί αυτή η επιχείρηση συγκάλυψης από τη μεριά της Κυβέρνησης της Νέας Δημοκρατίας.

Επίσης, για να αποκατασταθούν τα πράγματα, κύριε Πλεύρη, νομίζω ότι αποδώσατε στην Πρόεδρο της Πλεύσης Ελευθερίας μία φράση ή μία άποψη, η οποία δεν ήταν δική της. Αντιθέτως, η ίδια την απέδωσε στον κ. Καρακούκη, αλλά εν πάση περιπτώσει, νομίζω ότι θα δείτε τα Πρακτικά και θα κατανοήσετε ότι δεν χρειάζεται να μπαίνουμε σε τέτοιου τύπου αντιπαραθέσεις και αποδόσεις, οι οποίες δεν ανταποκρίνονται στην πραγματικότητα.

Να πω, όμως, και κάτι για όσα ακούστηκαν προηγουμένως από τους συναδέλφους της Ελληνικής Λύσης για το συνταγματικό δικαστήριο, το οποίο υποτίθεται ότι θα αποτελέσει τη λύση σε όλα τα προβλήματα της ελληνικής κοινωνίας.

Οι συνάδελφοι της Ελληνικής Λύσης θα μπορούσαν να προτείνουν και την αυτοδιάλυση του Σώματος, όπως επίσης και την αυτοδιάλυση της Κυβέρνησης και να αναθέσουν την εκτελεστική, τη νομοθετική και τη δικαστική εξουσία στους δικαστές. Θα ήταν μία αποτελεσματική λύση!

Για να βάλουμε, λοιπόν, τα πράγματα στη θέση τους, να σας ενημερώσω, κύριοι της Ελληνικής Λύσης, ότι στην Ελλάδα υπάρχει έλεγχος συνταγματικότητας των νόμων από τα δικαστήρια και αυτός είναι διάχυτος και παρεμπίπτων. Επίσης, να σας ενημερώσω ότι ακόμα και σε χώρες που λειτουργεί συνταγματικό δικαστήριο, αυτό δεν εμποδίζει τη Βουλή να συζητά και να αποφαίνεται επί της συνταγματικότητας νομοσχεδίων ή συγκεκριμένων ρυθμίσεων νομοσχεδίων.

Επομένως, οι κύριοι της Ελληνικής Λύσης, να σταματήσουν να υποβαθμίζουν τον δημόσιο διάλογο με αυτού του τύπου τις λαϊκιστικές δημαγωγίες και αυτού του τύπου τον πολιτικό λόγο της εξαπάτησης. Δεν ξέρω αν είναι άγνοια ή συνειδητή επιλογή σας, αυτή η γραμμή της πολιτικής εξαπάτησης των πολιτών.

Έρχομαι τώρα στα ζητήματα της αντισυνταγματικότητας και πρώτα στο ζήτημα της διαδικασίας. Οι διαδικαστικοί κανόνες –κι αυτό το λέω και για τον αντιλέγοντα εκ μέρους της Πλειοψηφίας- που προβλέπονται στον Κανονισμό της Βουλής, αντλούν την δεσμευτικότητά τους από τα άρθρα 74, 75 και 76 του Συντάγματος. Είναι εντελώς διαφορετικό θέμα ότι αυτοί οι κανόνες δεν μπορούν να κριθούν από το δικαστήριο. Δεν μπορεί να κριθεί αν ακολουθήθηκαν από τα δικαστήρια, γιατί; Διότι κατά πάγια νομολογία θεωρούνται αυτά interna corporis, δηλαδή, εσωτερικά του Σώματος και τα δικαστήρια δεν μπορούν να κρίνουν αν τηρήθηκε ή δεν τηρήθηκε η κοινοβουλευτική διαδικασία, διότι, αν το έκαναν, αυτό θα αποτελούσε παραβίαση της αρχής της διάκρισης των εξουσιών.

Σημαίνει άραγε τούτο ότι τα άρθρα 74, 75 και 76 του Συντάγματος έχουν απλώς προτρεπτικό χαρακτήρα; Είναι, δηλαδή, άρθρα του Συντάγματος τα οποία δεν τυγχάνουν εφαρμογής; Είναι μη δεσμευτικά; Η απάντηση είναι προφανώς «όχι», διότι δεν υπάρχουν μη δεσμευτικοί συνταγματικοί κανόνες. Ποιος είναι αρμόδιος να αποφανθεί για το αν αυτοί οι κανόνες τηρούνται; Η Βουλή. Επομένως, έχετε άδικο όταν λέτε ότι κρίνεται ως απαράδεκτη η ένσταση αντισυνταγματικότητας για τη μη τήρηση των διαδικαστικών κανόνων που προβλέπονται στον Κανονισμό της Βουλής και στο Σύνταγμα.

Είναι απολύτως παραδεκτή, διότι εδώ στην Ολομέλεια της Βουλής είναι ο μοναδικός τόπος όπου μπορεί να κριθεί αν έχουν τηρηθεί οι διαδικασίες που προβλέπει το Σύνταγμα. Άρα, είναι για έναν ακόμα λόγο παραδεκτή, αν θέλετε να χρησιμοποιήσουμε αυτού του τύπου τη δικονομική ορολογία, η οποία δεν ταιριάζει στην Ολομέλεια της Βουλής.

Τηρήθηκαν, λοιπόν, αυτοί οι κανόνες, έτσι όπως διαμορφώνονται στον Κανονισμό της Βουλής και έτσι όπως θεμελιώνεται στα άρθρα 74, 75 και 76 του Συντάγματος; Η απάντηση είναι προφανής. Δεν τηρήθηκαν. Υπό αυτήν την έννοια προκύπτει αναγκαία ότι το νομοσχέδιο είναι αντισυνταγματικό. Το γεγονός δε ότι μπορεί αυτή η μη τήρηση των διαδικαστικών αυτών κανόνων να είναι εξακολουθητική, σε τίποτα δεν αλλάζει στην ουσία του πράγματος.

Δεύτερον, ζήτημα αντισυνταγματικότητας προκύπτει και από το άρθρο 41, το οποίο συγκροτεί η ιατροδικαστική επιτροπή, η οποία θα επαναξιολογεί ιατροδικαστικές εκθέσεις. Γιατί προκύπτει ζήτημα; Θα σας πω αμέσως. Διότι φωτογραφίζει τον επικεφαλής της επιτροπής, τον κ. Καρακούκη. Πρόκειται επομένως για νόμο ατομικό και όχι γενικό και αφηρημένο, ο οποίος παραβιάζει την αρχή της ισότητας, κύριε αντιλέγοντα. Όπως γνωρίζετε, οι νόμοι πρέπει να είναι καθολικοί, γενικοί και αφηρημένοι και δεν πρέπει να αφήνεται η υπόνοια ότι φωτογραφίζουν συγκεκριμένα πρόσωπα. Και εδώ η φωτογραφικότητα της διάταξης είναι κάτι περισσότερο από προφανής. Διότι πριν από λίγες μέρες ανανεώσατε κιόλας, ως μη οφείλατε, τη θητεία του συγκεκριμένου, τον οποίο τώρα βάζετε επικεφαλής στη συγκεκριμένη επιτροπή. Και ακριβώς αυτό, δηλαδή ότι έχουμε να κάνουμε με νόμο ατομικό, συνηγορεί και σε μία περαιτέρω σκέψη. Ποια; Ότι εδώ έχουμε να κάνουμε με απόπειρα παρέμβασης σε εκκρεμή ποινική δίκη και ιδιαίτερα στην εκκρεμή ποινική δίκη των Τεμπών.

Άρα, ορθώς εσείς λέτε «Πώς θέλετε να αλλάξει ένας νόμος; Με νόμο». Βεβαίως. Αυτό σημαίνει ότι οποτεδήποτε αλλάζει ένας νόμος με νόμο, συνεπάγεται και τη συνταγματικότητα του νέου νόμου; Όχι φυσικά. Είναι παράλογο αυτό το οποίο ισχυρίζεστε. Μπορεί ένας νόμος που αλλάζει έναν προηγούμενο νόμο, κάλλιστα να είναι αντισυνταγματικός. Γιατί; Γιατί παραβιάζει άλλες αρχές.

Θα ήθελα, όμως, κλείνοντας, να θέσω και ένα τρίτο ζήτημα αντισυνταγματικότητας, το οποίο έχει να κάνει με το εξής: Όλοι μας γνωρίζουμε ή τουλάχιστον σχεδόν όλοι -δεν ξέρω αν το γνωρίζουν οι συνάδελφοι της Ελληνικής Λύσης- ότι καμία ποινή δεν επιβάλλεται χωρίς νόμο και κανένα έγκλημα δεν υπάρχει χωρίς νόμο. Υπάρχουν πάρα πολλές διατάξεις του νομοσχεδίου, οι οποίες μετατρέπουν την προσωρινή κράτηση σε προφυλάκιση. Τι κάνουν δηλαδή; Επιβάλλουν προκαταβολική ποινική τιμωρία, δηλαδή, ποινική τιμωρία χωρίς προηγούμενο νόμο και συγκεκριμένο νόμο. Εξ αυτού του λόγου είναι και αυτές αντισυνταγματικές.

Για όλους αυτούς τους λόγους τους οποίους εξέθεσα, εμείς θα υπερψηφίσουμε την ένσταση αντισυνταγματικότητας η οποία έχει υποβληθεί.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Κουρουπάκη, Κοινοβουλευτική Εκπρόσωπος της Νίκης.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Αρχικά θα ήθελα να επισημάνω την απρεπή συμπεριφορά σας απέναντι στην κ. Κωνσταντοπούλου. Δεν ταιριάζουν τέτοια σχόλια στη συζήτηση του θλιβερού γεγονότος των Τεμπών. Κατά τα άλλα, μας φέρνετε νομοσχέδια κατά της βίας.

Συνεχίζω. Έχουμε επανειλημμένα διαμαρτυρηθεί για την συστηματική παραβίαση των αρχών της καλής νομοθέτησης από την Κυβέρνηση. Σε τι να πρωτοαναφερθώ; Στην προσχηματική δημόσια διαβούλευση εν μέσω εορτών, στην αδικαιολόγητη σύντμηση των προθεσμιών, που προβλέπονται για τη συζήτηση στην επιτροπή και την άρον-άρον εισαγωγή στην Ολομέλεια προς ψήφιση, στην κατάθεση τροπολογιών κυριολεκτικά την τελευταία στιγμή, στην προσθήκη εμβόλιμων ρυθμίσεων χωρίς δημόσια διαβούλευση όπως αυτής της παραγράφου 6 του άρθρου 41, με την οποία επιχειρείτε να χειραγωγήσετε το έργο των ιατροδικαστών με την πρόβλεψη της επαναξιολόγησης των ιατροδικαστικών εκθέσεων από μία τριμελή επιτροπή κεντρικά διορισμένη από τον Υπουργό Δικαιοσύνης;

Είναι προφανές ότι η μεθόδευση αυτή ρίχνει βαριά σκιά και στην υπόθεση των Τεμπών, που βρίσκεται σε ένα κρίσιμο στάδιο διερεύνησης, καθώς νέα στοιχεία βγαίνουν στο φως αναφορικά με τις συνθήκες θανάτου πολλών επιβατών του μοιραίου τρένου. Διαπιστώνουμε, επομένως, και εμείς την τυπική αντισυνταγματικότητα στην οποία προστίθενται και προβληματισμοί πάνω στην ουσιαστική αντισυνταγματικότητα του νομοσχεδίου.

Τι σας είπαν η Ένωση Δικαστών και η Ένωση Ελλήνων Ποινικολόγων; Ότι οι διατάξεις του παρόντος νομοσχεδίου αποκλίνουν ουσιωδώς από το Σύνταγμα και τα διεθνή κείμενα, ότι παραβιάζεται το τεκμήριο της αθωότητας και η αρχή της αναλογικότητας μεταξύ του αδικήματος και της ποινής, ότι πολλές ποινικές διατάξεις είναι ασαφείς με αόριστες και τις δυσερμήνευτες νομικές έννοιες κατά παράβαση της αρχής της σαφήνειας και της προβλεψιμότητας των ποινικών νόμων, ότι αμβλύνεται ο χαρακτήρας της προσωρινής κράτησης ως έσχατου μέσου για τη διασφάλιση των σκοπών της δίκης.

Κλείνοντας, θα ήθελα να επισημάνω το εξής: Μεθαύριο θα εκλέξουμε Πρόεδρο της Δημοκρατίας. Θα είναι ο Πρόεδρος όλων των Ελλήνων ή η επιλογή της κυβερνητικής Πλειοψηφίας; Θα βρεθεί ένας Πρόεδρος που θα ορθώσει το ανάστημά του απέναντι στη συστηματική παραβίαση του Συντάγματος, του Κανονισμού της Βουλής, των αρχών της καλής νομοθέτησης, που θα αναπέμψει κάποιον ψηφισμένο νόμο στο Κοινοβούλιο, ασκώντας τις εξουσίες που του δίνει το Σύνταγμα;

Από το 1974 πέρασαν από το Κοινοβούλιο νόμοι που οδήγησαν τη χώρα στα βράχια. Όλοι τους εκδόθηκαν και δημοσιεύτηκαν στην Εφημερίδα της Κυβέρνησης χωρίς καμία αναπομπή, χωρίς καμία αντίρρηση από τον ανώτατο πολιτειακό παράγοντα της χώρας. Πρέπει να μπει ένα ανάχωμα στην ολοκληρωτική σας νοοτροπία.

Η Νίκη υποστηρίζει την ένσταση αντισυνταγματικότητας. Επίσης, θα στηρίξουμε την κινητοποίηση που διοργανώνει ο Σύλλογος Συγγενών των Θυμάτων των Τεμπών την Κυριακή.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ο κ. Κόντης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και μετά εγώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πρόεδρε, είμαστε στη διαδικασία συζήτησης ένστασης αντισυνταγματικότητας. Ομιλήσατε ως λέγουσα. Εάν θέλει ο Κοινοβουλευτικός σας Εκπρόσωπος, έχει τον λόγο. Διαφορετικά προχωράμε. Δεν μπορεί να έχετε δύο ιδιότητες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** (Δεν ακούστηκε)…Δεν πειράζει, κύριε Πλακιωτάκη. Σας έχουν επιτεθεί αρκετά. Δεν θέλω να σας εκθέσω άλλο.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Εγώ θα συμφωνήσω με τους προλαλήσαντες στο θέμα της νομοθέτησης. Ειδικά για εμάς, τα μικρά κόμματα, ο τρόπος που νομοθετούμε και έρχονται στις επιτροπές είναι πολύ δύσκολος. Πολλές φορές συμπίπτει και επιτροπή πάνω σε επιτροπή. Έρχονται νομοσχέδια με ταχύτητα κατεπείγοντος. Και θα συμφωνήσω, επίσης, ότι τροπολογίες έρχονται το βράδυ της προηγουμένης της ψήφισης ή μάλλον της ίδιας ημέρας και αυτό είναι σίγουρα ένα θέμα που αντίκειται στους κανονισμούς. Θα έπρεπε τουλάχιστον δύο μέρες πριν να έχουμε τροπολογίες και να είναι σύμφωνες με το νομοσχέδιο. Εδώ σε μία τροπολογία έρχεται ένα κράμα ρυθμίσεων οι οποίες είναι και διαφορετικές μεταξύ τους.

Περίμενα για την αντισυνταγματικότητα να ακούσω -και δεν άκουσα από κανέναν- το θέμα του τεκμηρίου της αθωότητας και της αναλογικότητας. Το τεκμήριο αθωότητας είναι το υπ’ αριθμόν ένα θέμα το οποίο θα πρέπει να θιγεί σε θέματα καταδίκων και νόμων και τιμωριών και δυστυχώς -δεν ξέρω γιατί- δεν το άκουσα να το θίγει κανείς.

Δεν θα μπω στο άρθρο 41, γιατί διασταλτικά επιφέρει μια αντισυνταγματικότητα, χωρίς άμεσα να παραβαίνει άρθρο του Συντάγματος. Είναι, όμως, διασταλτικά μια παραβίαση σε μία ήδη υπάρχουσα διαδικασία. Θεωρούμε, λοιπόν, ότι αν δεν υπάρχει και θέμα από την πλευρά του κυρίου Υπουργού -που θέλω καλόπιστα να πιστεύω ότι δεν υπάρχει-, θα μπορεί να παραλειφθεί ή τουλάχιστον να αλλάξει το σκεπτικό του άρθρου αυτού. Και εμείς θα στηρίξουμε την πρόταση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κόντη.

Τον λόγο έχει η Κοινοβουλευτική Εκπρόσωπος της Νέας Δημοκρατίας κ. Ευθυμίου.

**ΑΝΝΑ ΕΥΘΥΜΙΟΥ:** Δεν θα αναφερθώ σε όσα πολύ σωστά ανέφερε ο αντιλέγων για την ένσταση αντισυνταγματικότητας. Θα αναφερθώ κυρίως στις τοποθετήσεις των Κοινοβουλευτικών Εκπροσώπων στο πρώτο κομμάτι όσον αφορά την καλή νομοθέτηση είτε αφορά τα νομοσχέδια είτε αφορά τις τροπολογίες.

Εγώ θα αναφερθώ με στοιχεία που αποτυπώνονται στον τέταρτο κύκλο αξιολόγησης της Επιτροπής GRECO του Συμβουλίου της Ευρώπης σε ό,τι αφορά τις τροπολογίες και θα σας αναφέρω τα εξής: Από τις 5 Οκτωβρίου του 2020 ως την 1η Οκτωβρίου του 2021 υπήρξαν εκατόν εξήντα επτά έγκαιρες τροποποιήσεις -τροπολογίες δηλαδή εννοεί το κείμενο- και εξήντα μία τροποποιήσεις της τελευταίας στιγμής. Από τις 4 Οκτωβρίου του 2021 ως 30 Σεπτεμβρίου του 2022 υπήρξαν εκατόν εξήντα έξι έγκαιρες τροποποιήσεις και μία τροποποίηση της τελευταίας στιγμής. Από τις 3 Οκτωβρίου του 2022 ως τις 17 Μαρτίου του 2023 υπήρξαν μόνο εξήντα επτά έγκυρες τροποποιήσεις και καμία τροποποίηση, δηλαδή τροπολογία, της τελευταίας στιγμής. Αυτό σημαίνει λοιπόν, όπως λέει και η Επιτροπή GRECO ότι χαιρετίζει αυτή την προσπάθεια, ότι πράγματι από την Κυβέρνηση καταβάλλεται μια προσπάθεια σωστής νομοθέτησης, να λάβουμε βέβαια υπ’ όψιν, μέσα σε ένα περιβάλλον που όλα τρέχουν τόσο γρήγορα και εξελίσσονται που προφανώς με κάποιον τρόπο πρέπει να ακολουθήσει και η νομοθετική διαδικασία, για να μπορέσουμε να είμαστε συνεπείς στις επιταγές και στις κοινωνικές ανάγκες.

**ΔΗΜΗΤΡΙΟΣ ΜΑΝΤΖΟΣ:** Να τροποποιήσουμε τον Κανονισμό.

**ΑΝΝΑ ΕΥΘΥΜΙΟΥ:** Να το δούμε, λοιπόν, αυτό για την τροποποίηση του Κανονισμού. Είναι κάτι που μπορούμε να συζητήσουμε. Αλλά όταν υπάρχουν τέτοιες κοινωνικές ανάγκες πρέπει να ανταποκρινόμαστε νομοθετικά. Άρα, αυτό που λέτε το κρατάμε για την ανάγκη τροποποίησης του Κανονισμού. Όμως, δεν έχει σχέση με τη συνταγματικότητα ή όχι.

Δεν σας διέκοψα. Παρακαλώ, να συνεχίσω.

Δεύτερο θέμα, πραγματικά μου προξενείται μία έκπληξη νομικά από τους Κοινοβουλευτικούς Εκπροσώπους που λένε ότι το άρθρο 41 είναι αντισυνταγματικό. Άλλο η διαφορά ως προς την ουσία του άρθρου 41, να το ακούσουμε, να απαντήσουμε, να απαντήσει η Κυβέρνηση, αυτό έχει διαφορά, και άλλο διαφορά ως προς το Σύνταγμα. Αν για οποιονδήποτε λόγο προσβληθεί αυτή η διάταξη ως αντισυνταγματική, δεν θα γίνει δεκτή. Και να σας πω γιατί; Δεν μπορώ να προκαταλάβω τη δικαστική εξουσία, αλλά είναι πιθανό να μη γίνει δεκτή. Θα σας πω γιατί. Γιατί πρώτον, υπάρχει το άρθρο 77 του Συντάγματος, το οποίο λέει ότι το Κοινοβούλιο είναι πηγή, προφανώς, όλων των εξουσιών και δη είναι αυτό που κάνει την αυθεντική ερμηνεία των νόμων. Η αυθεντική ερμηνεία των νόμων ανήκει στη νομοθετική εξουσία, ένα.

Δεύτερον, πάνω σε αυτά που είπε και ο κ. Τζανακόπουλος, η ρύθμιση αυτή που φέρνει το άρθρο 31 δεν είναι φωτογραφική διάταξη. Είναι μια διάταξη που είναι γενική και αφηρημένη. Ο χαρακτήρας της ρύθμισης αυτής είναι γενικός και αφηρημένος. Δεν είναι φωτογραφικός, γιατί καταλαμβάνει και πάρα πολλές περιπτώσεις, όπως εξήγησε ο Υπουργός, που διαφωνούν οι συγγενείς των θυμάτων και θέλουν ακριβώς να προσβάλουν την ιατροδικαστική έκθεση. Και έρχεται στη δημοσιότητα σε πολλές υποθέσεις. Άρα, δεν μπορούμε να πούμε ότι αυτή είναι μια φωτογραφική διάταξη, ώστε να συνδεθεί –σωστά το είπε- με την παραβίαση της αρχής της ισότητας. Αν γινόταν αυτό, ναι, θα μπορούσαμε να συζητήσουμε για την αντισυνταγματικότητα. Τώρα όμως δεν μπορεί να γίνει αυτό το πράγμα.

Και επίσης, το τρίτο θέμα, επειδή το έψαξα ενδελεχώς, είναι ότι από την νομολογιακή ανάλυση τόσο του Αρείου Πάγου, πολύ περισσότερο του Αρείου Πάγου, αλλά και δευτερευόντως του Συμβουλίου Επικρατείας, προκύπτει σπάνια η χρήση της αρχής διάκρισης των εξουσιών ως αυτοτελές κριτήριο για τη συνταγματικότητα της νομοθετικής παρέμβασης. Αυτό, λοιπόν, είναι σπάνιο ως αυτοτελής λόγος, όπως γίνεται εδώ. Θα μπορούσε ίσως να συνδεθεί με κάτι άλλο, αλλά έτσι όπως γίνεται δεν υπάρχει θέμα αντισυνταγματικότητας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Ευθυμίου.

Ολοκληρώνουμε τη συζήτηση για την ένσταση αντισυνταγματικότητας με τον Υπουργό Δικαιοσύνης, τον κ. Φλωρίδη.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρίες και κύριοι Βουλευτές, υπάρχουν δύο λόγοι σε αυτήν την προβληθείσα προσχηματικά τελείως, γιατί έπρεπε να δοθεί μια θεατρική παράσταση και τίποτα περισσότερο δήθεν συμπόνιας προς τους συγγενείς των θυμάτων, ενώ δεν πρόκειται για τίποτε άλλο παρά για μία διαρκή πολιτική εκμετάλλευση αυτού του πόνου.

(Χειροκροτήματα από την πτέρυγα της Νέας Δημοκρατίας)

Μία διαρκή πολιτική εκμετάλλευση μέσα από διαρκή ψέματα των πολιτικών που εμπλέκονται στην υπόθεση αυτή, των πολιτικών επαναλαμβάνω.

Η απόλυτη απουσία σοβαρού κοινοβουλευτικού λόγου, που επί της ουσίας θα αντικρούει το συζητούμενο νομοσχέδιο, όχι μόνο αυτό, αλλά και άλλα πριν, και αυτά που θα έρθουν, οδηγεί την Αντιπολίτευση μονίμως σε αυτό το ζήτημα, ότι δηλαδή, άσχετα από το τι λέει το κάθε φορά νομοσχέδιο υπάρχει αυτό το ζήτημα το οποίο πρέπει διαρκώς να υπόκειται σε πολιτική εκμετάλλευση. Γι’ αυτό και εδώ τέθηκε αυτή η ένσταση, η οποία στηρίζεται σε ένα παραμύθι, σε ένα ψέμα.

Λοιπόν, εξήγησα στην ομιλία μου γιατί είναι ψέμα και γιατί είναι παραμύθι. Θα σας πω, λοιπόν, όσον αφορά το δεύτερο μέρος της ενστάσεως ότι οι παλιοί δικηγόροι που είχα συναντήσει εγώ στα νιάτα μου, χρησιμοποιούσαν τον όρο ή τη διατύπωση «είναι εις ακατάληπτον νομική γλώσσα». Και ξέρετε, έχουν εκδοθεί και αποφάσεις οι οποίες λένε ότι απορρίπτεται η αγωγή διότι «είναι εις ακατάληπτον ελληνική γλώσσα». Κάτι τέτοιο έχουμε και εδώ.

Και ξέρετε γιατί το έχουμε εδώ αυτό; Διότι ποιος είναι ο τίτλος; Ο τίτλος είναι ότι επιχειρείται μια παρέμβαση σε μία ανοιχτή ανακριτική υπόθεση. Όλοι αυτοί που επιχειρηματολόγησαν όμως δεν εξήγησαν πώς θα γίνει αυτή η παρέμβαση. Είπαν ότι πρόκειται για μία παρέμβαση. Πώς θα γίνει αυτή η παρέμβαση δεν μπήκε στον κόπο να πει κανένας γιατί το παραμύθι δεν δέχεται υποστήριξη. Το παραμύθι δεν μπορεί να εξηγηθεί.

Θα σας πω λοιπόν. Έχουμε μια ανοιχτή ανακριτική διαδικασία, όπου η διάταξη αυτή προβλέπει ότι, όπως την ολοκληρώσαμε για να μη μείνει καμία απολύτως αμφιβολία περί τίνος πρόκειται, μία τριμελής από ιατροδικαστές επιτροπή μπορεί να επαναξιολογήσει ιατροδικαστικές εκθέσεις μόνο μετά από παραγγελία εισαγγελικού λειτουργού ή ανακριτή ή μόνο με τη σύμφωνη γνώμη τους.

Άρα, λοιπόν, εσείς που λέτε ότι ετοιμάζεται εδώ μία παρέμβαση από μία τριμελή από ιατροδικαστές επιτροπή, πώς αυτή θα παρέμβει; Μπορείτε να το πείτε, να το περιγράψετε; Πώς θα παρέμβει; Για να παρέμβει αυτή η επιτροπή με ένα πόρισμα, θα πρέπει να το ζητήσει ο εισαγγελέας ή ο ανακριτής ή να συμφωνήσουν. Αν δεν συμφωνήσουν και αν δεν το ζητήσουν, αυτή η τριμελής επιτροπή δεν μπορεί να κάνει τίποτα απολύτως. Γι’ αυτό, λοιπόν, είναι το παραμύθι σας.

**ΚΩΝΣΤΑΝΤΙΝΟΣ ΦΛΩΡΟΣ:** Άρα είναι αχρείαστη.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, μη διακόπτετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όχι. Θα σας πω, λοιπόν, αυτό που σας είπα νωρίτερα, γιατί αγνοούσα ένα περιστατικό σήμερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφήστε τα περιστατικά.

(Θόρυβος στην Αίθουσα)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ακούστε λίγο, γιατί τώρα μου ήρθε. Το αγνοούσα αυτό όταν έλεγα κάποια πράγματα.

Λοιπόν, σε ένα τηλεοπτικό κανάλι εμφανίστηκε ένας άνθρωπος με την εικόνα του, όχι καλυπτόμενος, ένας δυστυχής άνθρωπος, ο οποίος είπε, κατήγγειλε συγκεκριμένα σήμερα, ότι «ο κρατικός ιατροδικαστής τάδε» -με το όνομά του- «μου ζήτησε 10.000 ευρώ για να συνδράμει την οικογένειά μου για το δολοφονημένο μας παιδί». Λοιπόν, έτσι είπε αυτός. Δεν ξέρω αν είναι έτσι ή όχι, αλλά στην περίπτωση που αυτό είναι αληθινό, καταλαβαίνετε ότι αυτή η επιτροπή είναι το καταφύγιο του φτωχού. Αυτή η επιτροπή είναι το καταφύγιο του φτωχού θύματος.

(Χειροκροτήματα από την πτέρυγα της Νέας Δημοκρατίας)

Είναι το καταφύγιο, διότι αν υπήρχε αυτή η επιτροπή, θα μπορούσε να προσφύγει και η επιτροπή να ζητήσει την άδεια του εισαγγελέα και του ανακριτή να διενεργήσει την πρόσθετη.

**ΕΥΑΓΓΕΛΙΑ ΛΙΑΚΟΥΛΗ:** Δηλαδή οι πραγματογνώμονες πληρώνονται;

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ πάρα πολύ, αφήστε τον λίγο να ολοκληρώσει. Παρακαλώ, όχι διακοπές.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτό, λοιπόν, ήταν μέσα στα αδιέξοδά σας, το παραμύθι που στήσατε. Πόσες φορές ρωτήσαμε πώς θα γίνει η παρέμβαση στην πράξη, στην πράξη πώς θα γίνει η παρέμβαση, αυτή που λέτε ότι ετοιμάζουμε μία παρέμβαση. Δηλαδή η τριμελής ιατροδικαστών επιτροπή θα διερευνήσει ιατροδικαστικές εκθέσεις που έγιναν δυο χρόνια πριν χωρίς τον εισαγγελέα και τον ανακριτή! Πώς θα το κάνει αυτό πρακτικά; Γιατί δεν το λέτε;

**ΚΩΝΣΤΑΝΤΙΝΟΣ ΦΛΩΡΟΣ:** …(Δεν ακούστηκε)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Γιατί λέτε ψέματα. Γιατί βρήκατε ένα πρόσχημα. Βρήκατε ένα πρόσχημα, για να συγκροτήσετε το προοδευτικό σας μέτωπο, αλλά πρέπει να ξέρετε ότι αυτό το μέτωπο που ονομάζετε «προοδευτικό» είναι μέτωπο εναντίον της ελληνικής κοινωνίας, είναι μέτωπο εναντίον των αδυνάτων, είναι μέτωπο εναντίον των γυναικών. Διότι αυτό το νομοσχέδιο που δεν ψηφίζετε θα σας κυνηγάει.

(Χειροκροτήματα από την πτέρυγα της Νέας Δημοκρατίας)

Ξέρετε γιατί θα σας κυνηγάει; Όταν θα εμφανίζονται τα φαινόμενα της ενδοοικογενειακής βίας -όσα εμφανίζονται- τότε θα ακούτε από εμάς ότι αυτές τις διατάξεις που προστατεύουν γυναίκες και παιδιά δεν τις ψηφίσατε. Δεν ψηφίσατε το πλαίσιο που προστατεύει γυναίκες και παιδιά!

(Χειροκροτήματα από την πτέρυγα της Νέας Δημοκρατίας)

Αυτό προσπαθήσατε να αποφύγετε σήμερα και στήσατε το παραμύθι της δήθεν παρέμβασης μιας διάταξης που δεν μπορεί πρακτικά να ισχύσει χωρίς εισαγγελέα και δικαστή. Δεν μπορεί να ισχύσει.

(Θόρυβος στην Αίθουσα)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτό το παραμύθι στήσατε. Και τι μένει από όλο αυτό; Μένει αυτή η πολιτική γύμνια του ότι δεν μπορείτε να συγκροτήσετε συγκεκριμένο αντιπολιτευτικό λόγο και καταφεύγετε σε ανθρώπινα δυστυχήματα, καταφεύγετε στην εκμετάλλευση ενός ανθρώπινου πόνου.

(Χειροκροτήματα από την πτέρυγα της Νέας Δημοκρατίας)

Σας είπα και στην επιτροπή σας ότι οφείλω εκ μέρους της Κυβερνήσεως να εκφράσω τις ευχαριστίες μου προς εσάς, γιατί δεν ψηφίζετε αυτό το νομοσχέδιο. Σας είμαστε υπόχρεοι που δεν το ψηφίζετε και σας εξήγησα γιατί. Διότι η Κυβέρνηση κατοχυρώνεται έτσι ως ο μοναδικός συνομιλητής με τις αγωνίες της ελληνικής κοινωνίας.

(Χειροκροτήματα από την πτέρυγα της Νέας Δημοκρατίας)

Είναι ο μοναδικός συνομιλητής απέναντι στο αίτημα της ελληνικής κοινωνίας να υπάρξει προστασία. Εσείς συγκροτείτε το μέτωπο εναντίον των αδυνάτων. Αυτό το μέτωπο θα το βρίσκετε μπροστά σας διαρκώς, γιατί απέναντι σε αυτό το μέτωπο είναι το μέτωπο των αδυνάτων, είναι το μέτωπο των γυναικών, είναι το μέτωπο των κακοποιημένων, είναι το μέτωπο των παιδιών που προστατεύει αυτό το νομοσχέδιο.

(Χειροκροτήματα από την πτέρυγα της Νέας Δημοκρατίας)

Και σκεφτήκατε αντισυνταγματικότητες. Να τις χαίρεστε τις αντισυνταγματικότητές σας. Εμείς είμαστε εδώ για τον λαό, τους ευπαθείς, τις γυναίκες και τα παιδιά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Κοιτάξτε, η διαδικασία έχει ολοκληρωθεί. Ήταν συγκεκριμένη διαδικασία και έχει ολοκληρωθεί. Στην ομιλία σας μπορείτε να αναφερθείτε.

Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής για το θέμα της αντισυνταγματικότητας που ετέθη.

Παρακαλώ οι αποδεχόμενοι την ένσταση αντισυνταγματικότητας, να εγερθούν.

(Εγείρονται οι αποδεχόμενοι την πρόταση)

Προφανώς, δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.

Συνεπώς, η ένσταση αντισυνταγματικότητας απορρίπτεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Περιμένουν σαράντα συνάδελφοι, κυρία πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελα να κάνω μια παρέμβαση επί προσωπικού.

**ΠΡΟΕΔΡΕΥΩΝ (Ιωάννης Πλακιωτάκης):** Όχι, κυρία Πρόεδρε, όχι. Θα συνεχίσουμε. Έχετε εξαντλήσει τις παρεμβάσεις.

Θα καλέσω στο Βήμα την κ. Ασημίνα Σκόνδρα.

Κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, αγαπητοί συνάδελφοι, αγαπητή Πρόεδρε, με όλο τον σεβασμό, εγώ είμαι Βουλευτής, εσείς είστε Πρόεδρος κόμματος και σέβομαι τον θεσμό. Όμως, πραγματικά δεν σας επιτρέπω να λέτε ότι στα χέρια μας έχουμε αίμα εγώ και οι συνάδελφοί μου. Γιατί, αν θέλετε να μιλήσουμε σε αυτήν τη γλώσσα, θα σας πω ότι εσείς τρέφεστε με το αίμα τέτοιων δυστυχημάτων -κομματικά εννοώ και πολιτικά- γιατί μόνο τότε έχετε λόγο ύπαρξης. Σας ευχαριστώ πολύ, κύριε Πρόεδρε, για την παρέμβαση.

Η οικογένεια, λοιπόν, εξ ορισμού είναι καταφύγιο γαλήνης και αρμονίας, αυτό που δεν είχαμε εδώ σήμερα. Επομένως, η ενδοοικογενειακή βία συνιστά την απόλυτη αντίφαση. Γι’ αυτό το κατ’ εξοχήν ασφαλές περιβάλλον, εκεί όπου ο καθένας θα έπρεπε να βρίσκει προστασία και στήριξη, γίνεται χώρος βίαιης συμπεριφοράς κατά των γυναικών, κατά των παιδιών ή κατά κάθε αδύναμου μέλους της γενικότερα. Το γεγονός ότι ενδοοικογενειακή είναι η βία μεταξύ ατόμων που σχετίζονται με ιδιαίτερη σχέση αίματος ή εξ αγχιστείας την καθιστά απεχθέστερη και τραγικότερη έναντι κάθε άλλης μορφής. Γίνεται εκμετάλλευση από τον θύτη της σχέσης εμπιστοσύνης, κατάχρηση της οικειότητας, αλλά και κατάχρηση εξουσίας. Υπερβαίνει δε τα κοινωνικά, οικονομικά, θρησκευτικά και πολιτιστικά όρια. Θίγει την ισότητα ανδρών και γυναικών, αλλά και τις ατομικές ελευθερίες και τα ατομικά δικαιώματα γενικότερα. Είναι ολέθρια για τα θύματά της και αποτελεί απειλή για τον κοινωνικό ιστό, γιατί τρέφεται από έναν καταστροφικό φαύλο κύκλο. Σε αυτήν την περίπτωση ό,τι γίνεται πίσω από κλειστές πόρτες δεν είναι ιδιωτική υπόθεση. Η βία κατά των γυναικών μάς αφορά όλες και όλους και η Κυβέρνηση Μητσοτάκη και το Υπουργείο Δικαιοσύνης παρεμβαίνει με κατάλληλες πολιτικές, για να την περιορίσει και κατά το δυνατόν να την εξαλείψει.

Αγαπητοί συνάδελφοι της Αντιπολίτευσης, διατείνεστε ότι έχουν αυξηθεί τα περιστατικά ενδοοικογενειακής βίας και κατηγορείτε γι’ αυτό την Κυβέρνηση. Κάνετε λάθος. Αντιθέτως, η Κυβέρνηση έσπασε τον κύκλο της σιωπής ενθαρρύνοντας τις γυναίκες, δίνοντάς τους τα εργαλεία να μιλήσουν και δημιούργησε τις προϋποθέσεις, ώστε να καταγγείλουν αυτό που βιώνουν. Η αύξηση που εσείς εννοείτε είναι η αύξηση του αριθμού των γυναικών-θυμάτων που προχωρούν πια σε καταγγελίες και ευτυχώς που συμβαίνει αυτό και αυξάνονται. Το διάστημα 2012-2020 η αύξηση των καταγγελιών έφτασε έως 26%. Το 2021 η αύξηση ήταν της τάξης του 72,9 %. Το 2022 σε σχέση με το 2020 ο αριθμός των γυναικών που κατήγγειλαν ενδοοικογενειακή βία στις αρχές υπερδιπλασιάστηκε φτάνοντας το 137,6%. Αλλά και αν υποθέσουμε ότι υπάρχει αύξηση των ίδιων των περιστατικών, καλό είναι να μας εξηγήσετε εσείς που ισχυρίζεστε ότι φταίει η Κυβέρνηση πού ακριβώς φταίει. Το 2024 πάνω από δύο χιλιάδες γυναίκες εγκατέστησαν το panic button, μια εφαρμογή που σώζει ζωές, ενώ κάθε εβδομάδα υπολογίζεται ότι δέκα ακόμη γυναίκες προσέρχονται σε αστυνομικά τμήματα ζητώντας να το εγκαταστήσουν.

Στο εθνικό πρόγραμμα για την πρόληψη και την καταπολέμηση της βίας κατά των γυναικών περιλαμβάνεται ένα ολοκληρωμένο δίκτυο εξήντα πέντε δομών στην επικράτεια για την πρόληψη και την αντιμετώπιση όλων των μορφών βίας: ενδοοικογενειακή, σεξουαλική παρενόχληση, βιασμός, εμπορία γυναικών με στόχο τη σεξουαλική εκμετάλλευση. Το πρόγραμμα έχει ως πυλώνα στήριξης τα σαράντα τέσσερα συμβουλευτικά κέντρα και τους είκοσι ξενώνες φιλοξενίας γυναικών θυμάτων βίας προσφέροντας υπηρεσίες υποστήριξης στις γυναίκες-θύματα και στα παιδιά τους. Στο πλαίσιο αυτό λειτουργεί πανελλαδικά και επί εικοσιτετραώρου βάσεως και η Γραμμή SOS 15900 της Γενικής Γραμματείας Ισότητας και Ανθρωπίνων Δικαιωμάτων του Υπουργείου Κοινωνικής Συνοχής και Οικογένειας. Επίσης, τα θύματα έμφυλης ή και ενδοοικογενειακής βίας περιλαμβάνονται ως κατηγορία δικαιούχων του ειδικού βοηθήματος ευάλωτων ομάδων από τη ΔΥΠΑ.

Κυρίες και κύριοι συνάδελφοι, το σχέδιο νόμου που συζητάμε σήμερα μεταξύ άλλων προβλέπει την ενίσχυση του νομικού πλαισίου, εισάγοντας νέες ρυθμίσεις για τη σύγχρονη βία κατά των γυναικών και των παιδιών τους. Στοχεύει στην πρόληψη, την αποτελεσματικότερη ποινική αντιμετώπιση των εγκλημάτων αυτών και την ενίσχυση της προστασίας και υποστήριξης των θυμάτων.

Ενσωματώνει την Οδηγία (ΕΕ) 2024/1385 για την ενδοοικογενειακή βία, που καθορίζει τη δυνατότητα των θυμάτων να καταγγέλλουν εγκλήματα και να λαμβάνουν υποστήριξη.

Βεβαίως, η Κυβέρνηση δεν χρησιμοποιεί τον νομοθετικό ακτιβισμό για να δώσει την εντύπωση ότι τάχα επιλύει σύνθετα κοινωνικά φαινόμενα. Αντίθετα, έρχεται, πρώτον, να καλύψει το όποιο νομοθετικό κενό υπάρχει, να εκσυγχρονίσει το κατασταλτικό οπλοστάσιο της πολιτείας και δεύτερον, να τονώσει την πρόληψη στο συγκεκριμένο πεδίο, ενισχύοντας τη νομική θέση, τα δικαιώματα των θυμάτων και της συνοχής της οικογένειας.

Σε ό,τι αφορά άλλες διατάξεις, θα σταθώ ξεχωριστά σε αυτές που αφορούν τα εγκλήματα στον κυβερνοχώρο. Ποινικοποιείται η παρενοχλητική κυβερνοπαρακολούθηση, το stalking, με ποινές αυστηρότερες, όταν αυτό γίνεται κατά ανηλίκων ή ευάλωτων ατόμων. Αντιστοίχως και για την κυβερνοπαρενόχληση.

Από την άλλη πλευρά, συστήνεται ηλεκτρονική πλατφόρμα για τη διευκόλυνση υποβολής καταγγελιών στις αρμόδιες αρχές, δηλαδή την αποστολή υλικού που προκαλεί φόβο ή ψυχολογική βλάβη και τη διαρροή προσωπικών πληροφοριών.

Κυρίες και κύριοι συνάδελφοι, το Β΄ Μέρος του νομοσχεδίου επικεντρώνεται στην ενίσχυση των μηχανισμών προστασίας των ανηλίκων, αλλά και την αποτελεσματική αντιμετώπιση της παραβατικότητάς τους. Δίνεται, για παράδειγμα, στο δικαστήριο ανηλίκων με το άρθρο 25 η δυνατότητα να αντικαθιστά αναμορφωτικά μέτρα για έφηβους άνω των δεκαπέντε ετών με εναλλακτικές ποινές, όπως η κατ’ οίκον έκτιση, η κοινωφελής εργασία, ή ο περιορισμός σε ειδικό κατάστημα κράτησης νέων.

Προβλέπεται επίσης η αναδιοργάνωση των ιατροδικαστικών υπηρεσιών και η λειτουργία της Eurojust, της Ευρωπαϊκής Μονάδας Δικαστικής Συνεργασίας.

Τέλος, για πρώτη φορά ποινικοποιείται η υποκίνηση σε επαιτεία. Συγκεκριμένα, το νομοσχέδιο περιλαμβάνει διάταξη που προβλέπει ποινές για όσους υποκινούν, καθοδηγούν, διοργανώνουν, ή διευκολύνουν την επαιτεία, για αυτούς που εκμεταλλεύονται δηλαδή ανήλικα, ευάλωτα άτομα, ή άτομα με αναπηρία. Αξίζει να σημειωθεί ότι το 2018 είχε καταργηθεί το άρθρο 407 του Ποινικού Κώδικα, το οποίο τιμωρούσε την επαιτεία. Η νέα διάταξη δεν επαναφέρει την ποινικοποίηση της επαιτείας αυτής καθ’ αυτής, αλλά στοχεύει στην πηγή του κακού, δηλαδή στην τιμωρία εκείνων που την εκμεταλλεύονται.

Κυρίες και κύριοι συνάδελφοι, είναι σαφές ότι το νομοσχέδιο που συζητάμε άπτεται ζητημάτων με ισχυρό κοινωνικό αποτύπωμα και πάντα επίκαιρο. Τα περισσότερα από αυτά και βεβαίως, η πάταξη της ενδοοικογενειακής βίας, είναι αποτέλεσμα πολλών παραγόντων. Είναι αποτέλεσμα αλλαγής νοοτροπίας, εκπαίδευσης, παιδείας, ενημέρωσης, πρόληψης και οικονομικής ανεξαρτησίας των γυναικών. Η βία, δυστυχώς, υπάρχει παντού, ανεξαρτήτως κοινωνικής ή οικονομικής τάξης, μορφωτικού επιπέδου, πολιτιστικής κατάρτισης, ανεπτυγμένου ή μη ανεπτυγμένου κράτους. Εκεί, όμως, που βρίσκεται η διαφορά είναι στο τι κάνουμε για να την προλάβουμε. Οφείλουμε ως κράτος και ως κοινωνία να μην κλείνουμε τα μάτια.

Σε ό,τι με αφορά ως Βουλευτή και ως γυναίκα, στηρίζω και υποστηρίζω καθετί προς αυτήν την κατεύθυνση, όπως φυσικά στηρίζω και ψηφίζω και το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε, κ. Σκόνδρα.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι τρεις μαθήτριες και μαθητές και τέσσερις συνοδοί εκπαιδευτικοί από το Διαπολιτισμικό Δημοτικό Σχολείο Σαπών Ροδόπης.

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Τον λόγο έχει ο κ. Βασίλειος Υψηλάντης από τη Νέα Δημοκρατία.

**ΙΩΑΝΝΗΣ (ΓΙΑΝΝΗΣ) ΟΙΚΟΝΟΜΟΥ:** Κύριε Πρόεδρε, μέχρι τι ώρα θα πάει ο κατάλογος σήμερα; Μπορείτε να μας πείτε;

**ΠΡΟΕΔΡΕΥΩΝ (Ιωάννης Πλακιωτάκης):** Δεν έχουμε εικόνα ακόμα. Πιστεύω ότι σε λίγο θα σας πούμε.

Ορίστε, κύριε Υψηλάντη, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι Βουλευτές, ήθελα να ξεκινήσω σήμερα την ομιλία μου με ευχές στον νέο Πρόεδρο, τον αγαπητό συνάδελφο Νικήτα Κακλαμάνη. Του τις στέλνω από το Βήμα αυτό. Να ευχηθώ υγεία, δύναμη και κάθε επιτυχία στα νέα του καθήκοντα!

Όμως, πραγματικά θα έπρεπε ο ελληνικός λαός να παρακολουθήσει μετά από αυτό το δήθεν συνταγματικό σόου, την αντισυνταγματικότητα δηλαδή, τα άδεια έδρανα όλων αυτών από την άκρα Δεξιά μέχρι δεν ξέρω εγώ ποιους να αποχωρούν από τη Βουλή, να μην κάθονται να υποστηρίξουν όλα αυτά τα οποία πραγματικά η Κυβέρνηση της Νέας Δημοκρατίας και η φωνή της λογικής φέρνει στον ελληνικό λαό. Και είναι διατάξεις οι οποίες δίδουν απαντήσεις στις ανησυχίες, τους προβληματισμούς και βεβαίως, σε ό,τι πρέπει να γίνει, προκειμένου να βελτιωθεί η δικαιοσύνη.

Το νομοσχέδιο ενσωματώνει μία ευρωπαϊκή Οδηγία, την Οδηγία (ΕΕ) 2024/1385, σύμφωνα με την οποία ενισχύεται η εθνική νομοθεσία για την ενδοοικογενειακή βία, εισάγεται ο όρος «εξ οικείων», ώστε η πρόληψη της βίας να επεκταθεί και πέραν του οικογενειακού περιβάλλοντος. Περιλαμβάνει την περίπτωση του αδικήματος του καταναγκαστικού ελέγχου από δράστη που είναι συνήθως πρόσωπο γνωστό στο θύμα.

Ρυθμίζονται εγκλήματα που διαπράττονται σε βάρος των γυναικών και τυποποιούνται εγκλήματα που διαπράττονται στον κυβερνοχώρο, συγκεκριμένα η παρενοχλητική παρακολούθηση μέσω διαδικτύου, με στόχο την προστασία της ιδιωτικής ζωής των θυμάτων από ψηφιακές επιθέσεις, της κυβερνοενόχλησης γενετήσιας αξιοπρέπειας, όπου τιμωρείται η διασπορά προσωπικών δεδομένων με σκοπό την εξευτελιστική μεταχείριση των θυμάτων, το «doxing», που είναι το έγκλημα όπου έχουμε διαδικτυακή κακοπροαίρετη στοχοποίηση προσώπου με σκοπό την αποκάλυψη προσωπικών στοιχείων χωρίς τη συγκατάθεση του θύματος.

Ιδιαίτερα σημαντική είναι η διάταξη του άρθρου 10 για τις ηλεκτρονικές καταγγελίες, ενώ υπάρχουν σημαντικές τροποποιήσεις του ν.3500/2006 για την ενδοοικογενειακή βία, όπου έχουμε την υποχρέωση επαγγελματιών που πληροφορούνται ή αντιλαμβάνονται βάσει ενδείξεων τη διάπραξη εγκλήματος σε βάρος ανηλίκων να το αναφέρουν ακόμα και αν πιθανολογούν τη διάπραξη αυτού του εγκλήματος. Ιδιαίτερη υποχρέωση αυτής της αναφοράς έχουν οι επαγγελματίες, όπως είναι οι φαρμακοποιοί και οι φυσικοθεραπευτές που συνήθως είναι το πρώτο καταφύγιο των θυμάτων αυτών.

Αυτά είναι που δεν θέλουν να ψηφίσουν, γι’ αυτά φώναζαν τόσες ώρες εδώ πέρα, το Β΄ Μέρος ενός νομοσχεδίου που προβλέπει διατάξεις που αφορούν την προστασία των ανηλίκων και την ποινική αντιμετώπιση της επαναλαμβανόμενης εγκληματικότητας, με ιδιαίτερη έμφαση στην επανένταξη των παραβατικών ανηλίκων και τη ρύθμιση σχετικά με τη δυνατότητα του ζημιωθέντος διαδίκου που είχε δηλώσει υποστήριξη της κατηγορίας να υποβάλει υπόμνημα στο Συμβούλιο Πλημμελειοδικών κατά τη διαδικασία εξέτασης της υπό όρο απόλυσης καταδικασθέντος για εγκλήματα βίας ή κατά της γενετήσιας ελευθερίας. Είναι οι ρυθμίσεις οι οποίες αποτελούν ουσιαστικά συμμόρφωση σε αποφάσεις του Ευρωπαϊκού Δικαστηρίου των Δικαιωμάτων του Ανθρώπου. Αυτά εδώ πολεμούσαν τόσες ώρες εδώ πέρα και στην επιτροπή!

Στο ίδιο κεφάλαιο εισάγονται διατάξεις οι οποίες αφορούν την παρακώλυση της δικαιοσύνης. Ενδεικτικά να αναφέρουμε τον εξαναγκασμό μαρτύρων για να προβούν σε ψευδείς καταθέσεις ή στην καταστροφή αποδεικτικών στοιχείων, τη διάταξη που προβλέπεται στο άρθρο 29 και αφορά την υποκίνηση σε επαιτεία, που στόχο έχει την προστασία ανηλίκων και ευάλωτων ομάδων, την τροποποίηση των άρθρων 381, 405 του Ποινικού Κώδικα στα άρθρα 32 και 33 του νομοσχεδίου, που προβλέπουν τη δυνατότητα πλήρους απαλλαγής μείωσης της ποινής στους δράστες εγκλημάτων κατά της ιδιοκτησίας και της περιουσίας, υπό την προϋπόθεση ότι επιδεικνύουν έμπρακτη μετάνοια μετά την επιστροφή των κλοπιμαίων και την πλήρη ικανοποίηση. Αυτά δεν θέλουν να υποστηρίξουν και να ψηφίσουν, κυρίες και κύριοι συνάδελφοι!

Στο Γ΄ Μέρος του νομοσχεδίου έχουμε την αναδιάρθρωση των ιατροδικαστικών υπηρεσιών με αυστηρούς πειθαρχικούς κανόνες εισαγωγής τεχνητής νοημοσύνης, με σκοπό τη βελτίωση και την ταχύτητα στην κατάθεση των πορισμάτων, αλλαγές στη Δικονομία και στη Διοικητική Δικονομία με την ανακατανομή της ύλης και την επιτάχυνσή της.

Στο ΣΤ΄ Μέρος υπάρχουν ρυθμίσεις που αφορούν τη λειτουργία της Δικαστικής Αστυνομίας και διατάξεις που αφορούν την τιμωρία της αντιποίησης του επαγγέλματος του γιατρού και του φυσικοθεραπευτή.

Επιτρέψτε μου, όμως, να σταθώ στο άρθρο 88 για τα Δωδεκάνησα που αφορά τη λειτουργία του Κτηματολογίου της Δωδεκανήσου.

Κύριε Υπουργέ, ουσιαστικά σήμερα με αυτές τις διατάξεις δίνετε την ουσιαστική μετάβαση από τον Κτηματολογικό Κανονισμό της Δωδεκανήσου, το ιταλικό αυτό νομοθέτημα που διατηρήθηκε μέχρι τώρα μετά την ενσωμάτωση της Δωδεκανήσου, στο ελληνικό Κτηματολόγιο, όπως επίσης και την κατάργηση της αρμοδιότητας του Υπουργείου Δικαιοσύνης και τη μετάβαση, όπως είπαμε, στο νέο Κτηματολόγιο που είναι υπό την επίβλεψη, υπό την επιτήρηση του Υπουργείου Ψηφιακής Διακυβέρνησης.

Κύριοι Υπουργοί, διασφαλίζετε τη μετάβαση από το κτηματολογικό γραφείο Ρόδου και Κω στο ελληνικό Κτηματολόγιο και από την εφαρμογή του κτηματολογικού κανονισμού Δωδεκανήσου στην εφαρμογή του συστήματος λειτουργίας του εθνικού Κτηματολογίου.

Με την παράγραφο 1 εισάγεται διαδικασία ελέγχου των πράξεων όπως ισχύει σε όλη τη χώρα. Ακόμα προβλέπεται ότι δεν θα γνωστοποιούνται πλέον οι απορριπτικές αποφάσεις, έτσι ώστε να ελαφρύνει η όλη διαδικασία και η μετάπτωση την οποία αναμένουμε.

Στο σημείο αυτό παρακαλώ, κύριε Υπουργέ, για τη ρύθμιση θεμάτων ουσιαστικού εμπράγματου δικαίου από την προηγούμενη κατάσταση, να συσταθεί μία επιτροπή με τη συμμετοχή και του Δικηγορικού Συλλόγου Ρόδου και του Κτηματολογίου της Δωδεκανήσου. Αυτό αποτελεί επιτακτική ανάγκη.

Θέλω να σας συγχαρώ για την αποφασιστικότητα και την αποτελεσματικότητα που επιδεικνύετε, προτείνοντας τη διάρρηξη του άρθρου 85 για την αντιμετώπιση ζητημάτων όπως κατά παρέκκλιση από τη μίσθωση ακινήτων για τις ανάγκες της δικαιοσύνης, ακόμα και για τη στέγαση διοικητικών δικαστηρίων. Επίσης, με το άρθρο 86 παρέχεται δυνατότητα παραχώρησης ακινήτων του Υπουργείου Δικαιοσύνης, ΤΑΧΔΙΚ, προκειμένου να χρησιμοποιηθούν για κοινωφελείς σκοπούς. Μακάρι την πρωτοβουλία σας αυτή, την διάταξη, να την υιοθετήσουν και άλλα Υπουργεία.

Τέλος, θα ήθελα να επισημάνω ότι ακραίες και εκρηκτικές τοποθετήσεις στην Επιτροπή Δημόσιας Διοίκησης, αλλά και σήμερα εδώ στην Ολομέλεια, είναι απαράδεκτες, αντιδημοκρατικές και κατακριτέες. Με την υιοθέτηση θέσεων του Δικηγορικού Συλλόγου Αθηνών και της Ολομέλειας, κύριε Υπουργέ, αποδεικνύεται ότι υπάρχει και ο δρόμος της συνεννόησης και της βελτίωσης κάθε νομοθετήματος. Κάθε άλλη προσέγγιση είναι μη δημοκρατική και αγγίζει τα όρια της υστερίας.

Σας συγχαίρω για τον διαρκή μεταρρυθμιστικό αγώνα που κάνετε προς όφελος της ελληνικής κοινωνίας και της δικαιοσύνης, δηλώνοντας, κυρίες και κύριοι συνάδελφοι, ότι υπερψηφίζω το νομοσχέδιο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Υψηλάντη.

Τον λόγο έχει ο κ. Μακάριος Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι. Η δικαιοσύνη δεν είναι απλώς ένας θεσμός. Είναι ο καθρέφτης της κοινωνίας που θέλουμε να οικοδομήσουμε. Με αυτήν τη σκέψη συζητάμε σήμερα για ένα νομοσχέδιο που πέρα από μία ακόμα νομοθετική πράξη είναι και μια πράξη ευθύνης και δέσμευσης απέναντι στους πολίτες. Σε μια εποχή που η βία εξελίσσεται και οι πληγές της κοινωνίας παραμένουν ανοιχτές, έχουμε καθήκον να θωρακίσουμε τους πιο ευάλωτους.

Σήμερα το Κοινοβούλιο καλείται να κάνει ένα αποφασιστικό βήμα προς μία κοινωνία, όπου η ασφάλεια, η αξιοπρέπεια και η δικαιοσύνη αποτελούν καθημερινή πραγματικότητα. Δεν είμαστε εδώ για να συζητήσουμε θεωρητικά. Είμαστε εδώ για να απαντήσουμε στα αιτήματα εκείνων που υψώνουν τη φωνή τους, ζητώντας προστασία. Είμαστε εδώ για τις γυναίκες που φοβούνται να μιλήσουν, είμαστε εδώ για τα παιδιά που δεν ξέρουν πώς να ζητήσουν βοήθεια, για τις οικογένειες που βλέπουν τον κύκλο της βίας να επαναλαμβάνεται.

Αυτό το νομοσχέδιο είναι μια απάντηση στις ανάγκες της εποχής, αλλά και ένα σαφές μήνυμα ότι στην Ελλάδα του 2025 δεν υπάρχει χώρος για τη βία, την εκμετάλλευση και τον φόβο. Με βάση αυτό άλλωστε κινείται και λειτουργεί η Κυβέρνηση της Νέας Δημοκρατίας από το 2019 μέχρι και σήμερα, περίοδο κατά την οποία έχουν γίνει πολλά και σημαντικά πράγματα με τη σχετική λίστα να εμπλουτίζεται διαρκώς, επικαιροποιημένη και προσαρμοσμένη στα νέα δεδομένα.

Ανάμεσα στα άλλα, για την πιο αποτελεσματική αντιμετώπιση του προβλήματος λειτουργεί ένα ολοκληρωμένο δίκτυο σε όλη την επικράτεια, ένα ολοκληρωμένο δίκτυο δομών με σαράντα τέσσερα συμβουλευτικά κέντρα, είκοσι ξενώνες και φυσικά την αδιάκοπη λειτουργία της τηλεφωνικής γραμμής υποστήριξης 15900.

Ακούω την κριτική από τα κόμματα της Αντιπολίτευσης, κύριε Υπουργέ, ότι αυτά τα οποία κάνουμε είναι λίγα. Να συμφωνήσουμε νομίζω όλοι εδώ στο Σώμα ότι πρέπει διαρκώς να γίνονται περισσότερα. Βεβαίως όμως, ούτε το ΠΑΣΟΚ ούτε ο ΣΥΡΙΖΑ μας λένε επί των ημερών τους τι ακριβώς έκαναν. Ταυτόχρονα, εμείς συνεχίζουμε την υλοποίηση του Εθνικού Σχεδίου Δράσης για την Ισότητα των Φύλων 2021-2025, με βασικό άξονα την καταπολέμηση κάθε μορφής βίας σε βάρος των γυναικών, ενώ έχει ήδη προχωρήσει η εκπόνηση του πρώτου Εθνικού Σχεδίου Δράσης Για Τις Γυναίκες, την Ειρήνη και την Ασφάλεια 2023-2028. Επίσης, έχουν δραστηριοποιηθεί οι υπηρεσίες της Ελληνικής Αστυνομίας και ιδιαίτερα τα Επιχειρησιακά Γραφεία Αντιμετώπισης Ενδοοικογενειακής Βίας. Χορηγείται σε γυναίκες θύματα η εφαρμογή του Panic Button και έχουν εξασφαλιστεί στην περιφέρεια σε κάθε αστυνομική διεύθυνση ένας ή περισσότεροι ειδικά διαμορφωμένοι χώροι για τη βραχυπρόθεσμη ασφαλή φιλοξενία γυναικών θυμάτων ενδοοικογενειακής βίας, καθώς και μελών της οικογένειάς τους. Θέμα χρόνου είναι να ενεργοποιηθεί και το ειδικό εργαλείο αποτίμησης κινδύνου, το λεγόμενο Risk Tool, ενώ στα ελληνικά πανεπιστήμια σε συνεργασία με τις επιτροπές ισότητας θα τρέξει εκπαιδευτικό πρόγραμμα για την αντιμετώπιση της σεξουαλικής παρενόχλησης στον χώρο των Ανώτατων Εκπαιδευτικών Ιδρυμάτων.

Κυρίες και κύριοι συνάδελφοι. Με το νομοσχέδιο που συζητάμε ερχόμαστε να διορθώσουμε λάθη και ενδεχομένως και παραλείψεις, διαχρονικές παραλείψεις και διαχρονικά λάθη του παρελθόντος και να προλάβουμε όσο το δυνατόν άλλες δυσάρεστες καταστάσεις στο μέλλον, με αυστηρότερη αντιμετώπιση των θυτών και αποτελεσματικότερη προστασία των θυμάτων της ενδοοικογενειακής βίας, με τις δίκες να διεξάγονται πλέον κατά προτεραιότητα.

Προς αυτήν την κατεύθυνση ενισχύεται το νομικό και το θεσμικό πλαίσιο για την προστασία των γυναικών, για την καταπολέμηση νέων μορφών βίας κατά αυτών, ενώ ενσωματώνεται η ευρωπαϊκή Οδηγία 2024/1385 για τη βία κατά των γυναικών και την ενδοοικογενειακή βία. Παράλληλα, εισάγονται σημαντικές τροποποιήσεις στον Ποινικό Κώδικα, ενώ η αναδιοργάνωση των ιατροδικαστικών υπηρεσιών και η ενίσχυση της λειτουργίας της Eurojust θα βελτιώσουν τις διαδικασίες δίωξης των εγκλημάτων.

Δεν θέλω να μπω πιο αναλυτικά στο νομοσχέδιο. Άλλωστε, το έχει κάνει με έναν εξαιρετικό τρόπο ο εισηγητής μας, ο κ. Δημήτρης Κούβελας και για την οικονομία της συζήτησής μας. Αυτό το οποίο θέλω να επισημάνω για το σημερινό νομοσχέδιο, ολοκληρώνοντας σιγά-σιγά, είναι πως πρόκειται για ένα καινοτόμο βήμα. Και εδώ πραγματικά θέλω να πω ένα μεγάλο μπράβο και ένα ευχαριστώ και στον κ. Φλωρίδη και στον κ. Μπούγα για την εξαιρετική δουλειά που κάνουν όλο το προηγούμενο χρονικό διάστημα, μια δουλειά που προστατεύει τα θύματα βίαιων συμπεριφορών και απαντά σε ποινικά επιλήψιμες συμπεριφορές. Χρέος όλων μας είναι να δείξουμε μηδενική ανοχή απέναντι σε αυτά τα περιστατικά και να δημιουργήσουμε ένα πλέγμα προστασίας των πιο αδύναμων. Είναι καθήκον μας να ενθαρρύνουμε, να καταγγέλλουμε, να συμπαραστεκόμαστε, αλλά και να προλαμβάνουμε τέτοιες θλιβερές καταστάσεις. Αποτελεί στρατηγική μας προτεραιότητα. Απαιτείται μία ολιστική προσέγγιση του προβλήματος και η Κυβέρνηση του Κυριάκου Μητσοτάκη είναι αποφασισμένη να την κάνει.

Οι προσπάθειές μας για την εξάλειψη της βίας απαιτεί σχεδιασμό και συνεργασία. Φαντάζομαι αυτό δεν χωράει καμία αμφιβολία. Καμία, μα καμία κυβέρνηση -και αυτό είναι και μια απάντηση σε όλα αυτά τα οποία ακούσαμε σήμερα από τα κόμματα της Αντιπολίτευσης- δεν μπορεί να αντιμετωπίσει το πρόβλημα από μόνη της, όσα μέτρα και αν πάρει, χωρίς τη συμμετοχή της οικογένειας και χωρίς τη συμμετοχή της κοινωνίας. Καλούμε, επομένως, όλους τους φορείς και τους πολίτες να συμμετέχουν σε αυτή την συλλογική προσπάθεια. Ας στείλουμε από εδώ σήμερα ένα ισχυρό μήνυμα. Φοβάμαι, βέβαια, ότι αυτό το μήνυμα φεύγει μόνον από την πλευρά της Νέας Δημοκρατίας, από την κυβερνητική παράταξη.

Αυτά τα οποία ακούσαμε σήμερα και ακούσαμε και στις επιτροπές από τα άλλα κόμματα το δείχνουν, θα έλεγα, γιατί στη συνείδηση του ελληνικού λαού έχουν ήδη καταδικαστεί.

Κλείνω. Η αλλαγή δεν είναι απλώς δυνατή, κυρίες και κύριοι συνάδελφοι. Είναι ήδη σε εξέλιξη και όλοι μας είμαστε ή μπορούμε να γίνουμε μέρος αυτής. Με την υπερψήφιση του νομοσχεδίου λέμε «ναι» σε μία κοινωνία χωρίς βία, με ασφάλεια, με αξιοπρέπεια και ελπίδα. Το οφείλουμε στους εαυτούς μας αλλά πρωτίστως, κυρίες και κύριοι συνάδελφοι, το οφείλουμε στις νέες γενιές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Λαζαρίδη.

Τον λόγο έχει ο κ. Αλέξανδρος Μαρκογιαννάκης.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Στον απόηχο των πολλών και θεματικών εξελίξεων του τελευταίου διαστήματος συζητάμε σήμερα ένα σχέδιο νόμου το οποίο έρχεται να μας υπενθυμίσει τι είναι πάνω απ’ όλα οι ευρωπαϊκές δημοκρατίες. Είναι κράτη δικαίου τα οποία προτάσσουν την προστασία των αδυνάτων, την καταπολέμηση της βίας και της εγκληματικότητας και την αποτελεσματική εφαρμογή των νόμων προς όφελος της κοινωνίας.

Το σημερινό νομοσχέδιο του Υπουργείου Δικαιοσύνης επικεντρώνεται σε ζητήματα πολύ ευαίσθητα τόσο από κοινωνική όσο και από ποινική άποψη. Στις βασικές του διατάξεις, εκείνες που στο πρώτο μέρος συνιστούν την ενσωμάτωση της ευρωπαϊκής Οδηγίας 2024/1385, αντιμετωπίζονται ζητήματα σχετικά με την καταπολέμηση της βίας κατά των γυναικών, της εξ οικείων βίας και άλλων αδικημάτων που αφορούν τη γενετήσια εκμετάλλευση γυναικών, παιδιών και λοιπών ευάλωτων ατόμων. Πρόκειται για ζητήματα τα οποία τα τελευταία χρόνια αναδεικνύονται όλο και εντονότερα και βρίσκονται συχνά δυστυχώς στην πρώτη γραμμή της επικαιρότητας. Η ανάδειξή τους έχει να κάνει πρώτα από όλα με σημαντικές αλλαγές σχετικά με την ευαισθητοποίηση της κοινωνίας μας απέναντι σε συμπεριφορές οι οποίες κάποτε είτε γίνονταν ανεκτές είτε αποσιωπούνταν. Τώρα όμως αυτή η σιωπή έχει αρχίσει και σπάει. Τα θύματα μιλούν. Το περιβάλλον παρεμβαίνει υπέρ τους. Τα περιστατικά έρχονται στο φως ολοένα και περισσότερο και συχνά η πολιτεία οφείλει να έχει ένα πλήρως διαμορφωμένο νομικό πλαίσιο ώστε να μπορεί να αποδώσει δικαιοσύνη και φυσικά να προστατέψει τα μέλη της.

Σε αυτό το πλαίσιο η ενσωμάτωση της Οδηγίας της Ευρωπαϊκής Ένωσης είναι απολύτως χρήσιμη και επίκαιρη. Επιφέρει μια σειρά από αναγκαίες και χρήσιμες αλλαγές και προσθήκες στο υφιστάμενο νομικό πλαίσιο για την προστασία των γυναικών και των θυμάτων ενδοοικογενειακής βίας. Ως υφιστάμενο νομικό πλαίσιο αναφέρομαι κυρίως στον ν.3500/2006 περί ενδοοικογενειακής βίας τον οποίο βασικά ενισχύει και εκσυγχρονίζει το Υπουργείο Δικαιοσύνης με την ενσωμάτωση της συγκεκριμένης ευρωπαϊκής Οδηγίας.

Το πρώτο μέρος του σχεδίου νόμου του Υπουργείου Δικαιοσύνης καλύπτει μία σειρά από αδικήματα από τα οποία θα μου επιτρέψετε να αναφέρω ενδεικτικά και μόνο κάποια. Να τα αναφέρω κυρίως επειδή απλώνονται από τις πλέον παραδοσιακές μορφές αδικημάτων έως τις κατ’ εξοχήν ψηφιακές και έτσι μας δείχνουν την έκταση και την ποικιλομορφία των πρακτικών αυτών. Έτσι, λοιπόν, εν έτει 2025 έχουμε μπροστά μας αυστηρές ρυθμίσεις για τον ακρωτηριασμό γεννητικών οργάνων γυναικών, πρακτική ειδεχθή και όμως υπαρκτή, που μας θυμίζει ότι η βία κατά των γυναικών έχει βαθιές ρίζες στις κοινωνίες του παρελθόντος και τις παραδόσεις τους. Ο καταναγκαστικός γάμος, άλλη μια πρακτική που μας έρχεται από ένα όχι και τόσο εξευγενισμένο παρελθόν, αντιμετωπίζεται στις διατάξεις ως αυτοτελές αδίκημα και με την πρόβλεψη ποινών για τη χρήση βίας ή απειλών.

Επιπλέον, περιγράφεται ποινικά η παρενοχλητική κυβερνοπαρακολούθηση, περισσότερο γνωστό τα τελευταία χρόνια ως stalking. Πρόκειται για ένα φαινόμενο με επιβλαβή και επιζήμια συμπεριφορά, απόλυτα συνδεδεμένη με την ψηφιοποίηση των συναλλαγών και των επαφών μας, όπως και η κυβερνοπαρενόχληση η οποία επίσης αποτελεί αντικείμενο ρύθμισης. Εισάγεται ακόμα και αντιμετωπίζεται ποινικά η έννοια του doxing, διαρροή δηλαδή, προσωπικών δεδομένων με στόχο την υποκίνηση τρίτων σε πρόκληση σωματικής ή ψυχολογικής βλάβης στο θύμα.

Θα μπορούσα να συνεχίσω με πολλά άλλα από όσα αδικήματα περιλαμβάνει το παρόν νομοσχέδιο. Ο κατάλογος είναι μεγάλος αλλά αυτά νομίζω δίνουν την εικόνα του νομοθετήματος ως προς αυτό το σκέλος του. Εμπλουτίζει τα προστατευτικά και κατασταλτικά εργαλεία της πολιτείας και ενισχύει τον μηχανισμό εντοπισμού εγκλημάτων ενδοοικογενειακής βίας επεκτείνοντας την υποχρέωση αναφοράς στα επαγγέλματα των φαρμακοποιών και των φυσικοθεραπευτών. Σημαντικό είναι ακόμα το γεγονός ότι και για τις περιπτώσεις αδικημάτων βίας κατά γυναικών ή εξ οικείων βίας επεκτείνεται και η υποχρέωση κοινωνικής συμπαράστασης στα θύματα παράλληλα με την πρόβλεψη αποζημίωσής τους από την Ελληνική Αρχή Αποζημίωσης.

Πέραν της ενσωμάτωσης της Οδηγίας, έχουμε και άλλες σημαντικές ρυθμίσεις στο συζητούμενο νομοσχέδιο. Ρυθμίσεις για την προστασία της ανηλικότητας, αλλά και την αποτελεσματική αντιμετώπιση της παραβατικότητας των ανηλίκων. Σημειώνω ανάμεσα σε άλλα τις αλλαγές στην εκδίκαση των σχετικών υποθέσεων, καθώς οι ανήλικοι πλέον δεν θα κλητεύονται υποχρεωτικά στο ακροατήριο αλλά θα μπορεί να γίνεται απλώς η ανάγνωση της κατάθεσής τους. Επιπλέον, με το νομοσχέδιο προβλέπονται αυστηρές ποινές για τη διευκόλυνση επαιτείας και την παραμέληση εποπτείας ανηλίκου, όπως ακριβώς θα έπρεπε να συμβαίνει σε τέτοιες περιπτώσεις. Από την άλλη, για την αντιμετώπιση της παραβατικότητας των ανηλίκων στο νομοσχέδιο προβλέπεται η δυνατότητα αντικατάστασης αναμορφωτικών μέτρων με την κατ’ οίκον έκτιση ή με παροχή κοινωφελούς εργασίας για πράξη που αν την τελούσε ενήλικος θα ήταν κακούργημα ή υπάρχει κατ’ εξακολούθηση παραβίαση των αναμορφωτικών μέτρων.

Κυρίες και κύριοι συνάδελφοι, έχουμε σήμερα ενώπιόν μας ένα νομοσχέδιο με έντονη τη σφραγίδα του σύγχρονου ευρωπαϊκού κράτους δικαίου. Ένα νομοσχέδιο το οποίο έχει ως πρώτο του στόχο να ενισχύσει τη νομική προστασία των γυναικών και των θυμάτων βίας εξ οικείων. Για να το πετύχει αυτό ενσωματώνει την ευρωπαϊκή Οδηγία, εισάγοντας στην εθνική έννομη τάξη τις τελευταίες εξελίξεις στην ευρωπαϊκή και διεθνή νομοθεσία. Την ίδια στιγμή με άλλες διατάξεις του προάγει την προστασία των ανηλίκων από τη βία και τον καταναγκασμό, αλλά λαμβάνει και μέτρα για την αντιμετώπιση της παραβατικότητάς τους.

Συνολικά μπορεί κάποιος να υποστηρίξει ότι το Υπουργείο Δικαιοσύνης δημιουργεί ένα σύγχρονο και επομένως ένα ισχυρότερο νομικό και θεσμικό πλαίσιο για την προστασία των θυμάτων και ειδικά των γυναικών και των ανηλίκων για την καταπολέμηση της βίας και της εγκληματικότητας. Σε μία σύγχρονη δημοκρατική κοινωνία η προστασία των ευάλωτων μελών της, ειδικά η προστασία των γυναικών, των θυμάτων ενδοοικογενειακής βίας και των ανηλίκων, είναι θεμελιώδης υποχρέωση της πολιτείας και πραγματικός δείκτης πολιτισμού. Με το παρόν σχέδιο νόμου το Υπουργείο Δικαιοσύνης και η Κυβέρνηση υλοποιούν αυτήν ακριβώς την υποχρέωση με τον πλέον ενδεδειγμένο τρόπο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μαρκογιαννάκη.

Τον λόγο έχει ο κ. Αθανάσιος Ζεμπίλης από τη Νέα Δημοκρατία.

**ΑΘΑΝΑΣΙΟΣ ΖΕΜΠΙΛΗΣ:** Κύριοι Υπουργοί, κυρίες και κύριοι συνάδελφοι, πολλές και σύνθετες είναι οι αιτίες που προκαλούν διεθνώς αύξηση της βίας και της εγκληματικότητας. Παράλληλα και νέες μορφές εγκλήματος προστίθενται, ενώ οι σύγχρονες κοινωνίες κρύβουν ολοένα και περισσότερους καινούργιους κινδύνους.

Στις μέρες μας μια από τις συνηθέστερες και συστηματικότερες παραβιάσεις των ανθρωπίνων δικαιωμάτων παγκοσμίως είναι η βία κατά των γυναικών. Και βέβαια οι χώρες της Ευρωπαϊκής Ένωσης δεν θα μπορούσαν να αποτελέσουν εξαίρεση. Έτσι, κατά την τελευταία διετία παρατηρείται στην Ευρώπη αύξηση της ενδοοικογενειακής βίας κατά 60% με θύματα κυρίως, γυναίκες και παιδιά. Αυτό δείχνει ότι η βία κατά των γυναικών δεν γνωρίζει σύνορα, δεν γνωρίζει θρησκείες, δεν γνωρίζει πολιτισμούς, δεν γνωρίζει κοινωνικές τάξεις.

Στο πλαίσιο αυτό η Ευρωπαϊκή Ένωση πρότεινε μία νέα Οδηγία, την 2024/1385 για την καταπολέμηση όλων των μορφών βίας κατά των γυναικών και της εξ οικείων βίας.

Με τον τρόπο αυτόν η Ευρωπαϊκή Ένωση και τα κράτη-μέλη εκδηλώνουν τη βούλησή τους να εργαστούν σε διάφορα μέτωπα για τον τερματισμό της έμφυλης βίας, την προστασία των θυμάτων αυτής και την τιμωρία των δραστών.

Είναι πολύ σημαντικό ότι η χώρα μας, που συνήθως καθυστερεί την προσαρμογή της στους ενωσιακούς κανόνες, είναι η πρώτη που ενσωματώνει τη συγκεκριμένη Οδηγία στο εθνικό της δίκαιο, προκειμένου να επιτύχει πληρέστερη προστασία των θυμάτων.

Για τον λόγο αυτό, οφείλουμε να συγχαρούμε τον Υπουργό Δικαιοσύνης, τον κ. Φλωρίδη, τον Υφυπουργό, τον κ. Μπούγα, καθώς και όλους όσοι εργάστηκαν και συνέβαλαν στη διαμόρφωση αυτού του νομοτεχνικά άρτιου νομοσχεδίου.

Το γεγονός αυτό, άλλωστε, από μόνο του καταδεικνύει ότι η χώρα μας είναι αποφασισμένη να διαχειριστεί με μηδενική ανοχή τα φαινόμενα της βίας κατά των γυναικών. Άλλωστε, ο αντίκτυπος της βίας κατά των γυναικών, δεν αφορά μόνο τις γυναίκες που έχουν πέσει θύματα. Επηρεάζει τις οικογένειες, τους φίλους, επηρεάζει την κοινωνία στο σύνολό της. Είναι ενδεικτικό ότι ένας μεγάλος αριθμός βίαιων περιστατικών, περίπου 73%, γίνεται αντιληπτός από τα παιδιά που ζούσαν μαζί τους.

Πράγματι, το τελευταίο διάστημα, παρά την αυστηροποίηση του νομοθετικού πλαισίου, έχουμε σοκαριστική αύξηση αυτού του αντικοινωνικού φαινομένου και στη χώρα μας, αφού το 2024 έκλεισε με σχεδόν διπλάσια περιστατικά αυτής της μορφής βίας σε σχέση με το 2023.

Αντίστοιχα, στην Περιφέρεια Στερεάς Ελλάδας, σύμφωνα με τα επίσημα στοιχεία της Ελληνικής Αστυνομίας, το 2023 είχαμε τετρακόσια ογδόντα επτά περιστατικά ενδοοικογενειακής βίας και το 2024 φτάσαμε στα εννιακόσια σαράντα πέντε περιστατικά, παρουσιάζοντας αύξηση 90%.

Η Εύβοια, που έχει περίπου τα μισά συμβάντα της περιφέρειας, από τα διακόσια εξήντα τέσσερα περιστατικά το 2023, έφτασε στα τετρακόσια πενήντα εννέα το 2024, παρουσιάζοντας αύξηση 67%. Είναι δε χαρακτηριστικό ότι η Βοιωτία, από τα πενήντα εννέα περιστατικά το 2023, έφτασε στα εκατόν εξήντα εννέα περιστατικά, παρουσιάζοντας αύξηση 200%.

Δεν υπάρχει αμφιβολία ότι η αύξηση αυτή, στον μεγαλύτερο βαθμό, οφείλεται και στο γεγονός ότι πλέον τα θύματα μιλάνε. Επειδή, όμως, εκπροσωπούμε μικρές κοινωνίες και γνωρίζουμε πρόσωπα και καταστάσεις, σίγουρα έχουμε και αύξηση των πραγματικών περιστατικών.

Άραγε, υπό τις κρατούσες συνθήκες, θα μπορούσε να μείνει ανεπηρέαστο το σύστημα απονομής δικαιοσύνης; Να κλείνουμε τα μάτια σε τέτοια νοσηρά και διαρκώς πολλαπλασιαζόμενα περιστατικά κακοποίησης; Να αφήνουμε, δηλαδή, ανυπεράσπιστες -σε τέτοιες επιθέσεις- γυναίκες, αλλά και παιδιά, που ζητούν απεγνωσμένα βοήθεια;

Οφείλουμε, συνεπώς, να αφουγκραστούμε το κοινωνικό σώμα, που με υπευθυνότητα και ωριμότητα ορίζει το μέγεθος της απαξίας των πράξεων και θέτει το ανώτατο όριο στο κατώφλι ανοχής της κοινωνίας. Διότι μια σύγχρονη ποινική νομοθεσία δεν μπορεί να είναι αποκομμένη από την κοινωνία, αλλά θα πρέπει να ανταποκρίνεται στην εποχή της, να δίνει λύσεις στα κοινωνικά προβλήματα και να απαντά στις νέες εκφάνσεις της εγκληματικότητας, με τρόπο αναλογικό και δίκαιο.

Δεν θα διαφωνήσει κανείς –επειδή ειπώθηκε- ότι η ποινική καταστολή δεν είναι πανάκεια. Και δεν είναι πανάκεια ιδιαίτερα σε αδικήματα που εκδηλώνουν με ακραίο τρόπο την έμφυλη βία, τη βία κατά των γυναικών, κατά των ανηλίκων, την παραβατικότητα των ανηλίκων. Εάν ίσχυε άλλωστε αυτό, η ανθρωπότητα θα είχε λύσει προ καιρού τα ζητήματα εγκληματικότητας και θα ζούσαμε όλοι σε κόσμους ειρηνικούς και ασφαλείς. Ωστόσο, αποτελεί έναν σημαντικό κρίκο σε μια μεγάλη αλυσίδα παρεμβάσεων, για να σπάσει επιτέλους ο φαύλος κύκλος της βίας.

Είναι σίγουρο ότι απαιτούνται και δράσεις εκτός των στενών ορίων της ποινικής νομοθεσίας, οι οποίες εκτείνονται από τους τομείς της απασχόλησης και της εκπαίδευσης ως τις νέες τεχνολογίες και περιλαμβάνουν στοχευμένες πρωτοβουλίες πρόληψης, ευαισθητοποίησης, ενημέρωσης και προστασίας των θυμάτων βίας. Μόνον τότε αντιμετωπίζουμε με συντονισμένο και ολιστικό τρόπο τα περιστατικά της έμφυλης βίας. Εδώ έρχονται οι ευθύνες της πολιτείας, της κοινωνίας, της οικογένειας, του σχολείου, της τοπικής αυτοδιοίκησης, προκειμένου να εξαλειφθούν τα στερεότυπα που τυφλώνουν και -κάποιες φορές- σκοτώνουν.

Οφείλουμε να στελεχώσουμε τις κοινωνικές και προνοιακές υπηρεσίες, να δημιουργήσουμε δημόσιες δομές και εξειδικευμένα κέντρα για τις γυναίκες θύματα βίας. Δημόσιες δομές συμβουλευτικής για παροχή της αναγκαίας επιστημονικής και κοινωνικής υποστήριξης στα θύματα.

Θυμάμαι στον Δήμο Χαλκιδέων το 2013, που το αντικοινωνικό αυτό φαινόμενο δεν είχε τις διαστάσεις και δεν είχε την έξαρση που έχει σήμερα, προνοήσαμε ως δημοτική αρχή και δημιουργήσαμε το Κέντρο Συμβουλευτικής Υποστήριξης Γυναικών Θυμάτων. Το στελεχώσαμε με το κατάλληλο προσωπικό, με δικηγόρους, ψυχολόγους, κοινωνιολόγους και ξεκινήσαμε μια καμπάνια καλώντας τα θύματα που ήταν εγκλωβισμένα σε κακοποιητικές σχέσεις να σπάσουν τη σιωπή τους. Τότε ορισμένοι μιλούσαν για μια αχρείαστη δομή. Κι όμως, αυτά τα έντεκα χρόνια λειτουργίας έχει αντιμετωπίσει περισσότερα από πεντακόσια περιστατικά σε Εύβοια και Βοιωτία. Απαιτείται, συνεπώς, μια ολόπλευρη προστασία των γυναικών θυμάτων της βίας και κυρίως στήριξη, για να μην αισθανθούν ποτέ μόνες, ποτέ αβοήθητες.

Ολοκληρώνοντας, θα ήθελα να τονίσω ότι σήμερα με το παρόν σχέδιο νόμου ακούμε τις φωνές των ανυπεράσπιστων θυμάτων της βίας. Ακούμε τις γυναίκες, ακούμε τα ανήλικα παιδιά, ακούμε όλες αυτές τις φωνές που φοβισμένα, αλλά ευδιάκριτα, μας λένε «μην αδιαφορείτε, μην προσπερνάτε την έμφυλη βία».

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ζεμπίλη.

Τον λόγο έχει ο κ. Αριστοτέλης Σπάνιας από τη Νέα Δημοκρατία.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Δικαιοσύνης.

Στο σχέδιο νόμου προβάλλονται κυρίως οι διατάξεις που στοχεύουν στην πρόληψη και καταπολέμηση της βίας κατά των γυναικών, των αδικημάτων που αφορούν τη γενετήσια εκμετάλλευση γυναικών, παιδιών και ευάλωτων ατόμων, την τέλεση αυτών στον χώρο της πληροφορικής, την ενσωμάτωση της ευρωπαϊκής Οδηγίας για τη βία κατά των γυναικών και την ενδοοικογενειακή βία.

Περιγράφονται περιπτώσεις βίας και η τιμωρία σε κάθε μία από αυτές. Έτσι, η άσκηση σωματικής βίας, η απειλή αυτή που εξαναγκάζει άλλον σε πράξη, παράλειψη ή ανοχή και ο παθών δεν έχει υποχρέωση να το πράξει, τιμωρείται, ανεξάρτητα αν στρέφεται εναντίον εκείνου που απειλείται ή κάποιου από τους οικείους του. Αν από τις πράξεις προκύπτει θάνατος ή βαριά σωματική βλάβη, επιβάλλεται κάθειρξη.

Τιμωρούνται αυστηρά όλες οι περιπτώσεις που, χρησιμοποιώντας το τηλεπικοινωνιακό μέσο, προκαλείται βλάβη σε βάρος ανήλικου ή προσώπου που δεν μπορεί να υπερασπιστεί τον εαυτό του. Εξίσου βαριά ποινή επιβάλλεται σε περιπτώσεις προσβολής της τιμής κάποιου, με την χρήση γενετήσιων πράξεων ενώπιον άλλου, όπως και όταν χρησιμοποιηθούν δεδομένα προσωπικού χαρακτήρα, χωρίς τη συγκατάθεση, με σκοπό την υποκίνηση άλλων ατόμων να προκαλέσουν σωματική ή ψυχολογική βία.

Η αρμόδια υπηρεσία της ΕΛΑΣ λαμβάνει τις καταγγελίες, προβαίνει άμεσα σε διερεύνηση, παίρνει μέτρα για την προστασία του θύματος και υποβάλλει το προανακριτικό υλικό στον εισαγγελέα. Προσδιορίζονται οι όροι σύστασης και λειτουργίας της τηλεφωνικής γραμμής και της ηλεκτρονικής πλατφόρμας υποβολής καταγγελιών όταν διαπράττονται αξιόποινες πράξεις. Αναφέρονται στον αρμόδιο εισαγγελέα πρωτοδικών και διατάσσεται η αφαίρεση από τη διαχείρισή της ή τον πάροχο φιλοξενίας του περιεχομένου ιστοσελίδας που φιλοξενείται στην Ελλάδα. Σε μη συμμόρφωση εντός είκοσι τεσσάρων ωρών, διακόπτεται η πρόσβασή του στο διαδίκτυο.

Σε περιπτώσεις μέλους οικογένειας το οποίο προκαλεί τρόμο ή ανησυχία σε άλλο μέλος, απειλώντας το με βία ή άλλη παράνομη πράξη, τιμωρείται με φυλάκιση.

Όταν αυτά έχουν τελεστεί από υπότροπο και έχει καταδικαστεί αμετάκλητα είτε με πλημμέλημα στην πενταετία για αδίκημα ενδοοικογενειακής βίας, ανεξάρτητα του ύψους της ποινής ή για αδίκημα βίας σε φυλάκιση έξι μηνών ή για κακούργημα μέσα στη δεκαετία, τιμωρείται με φυλάκιση, η οποία δεν μετατρέπεται και δεν αναστέλλεται, όπως και δεν μεταβάλλονται οι περιοριστικοί όροι που επιβάλλονται για την προστασία θύματος ως παρεπόμενη ποινή.

Ο εισαγγελέας σε εξαιρετικές περιπτώσεις μπορεί να αποσπάσει ή να μεταθέσει υπάλληλο-θύμα ενδοοικογενειακής βίας σε άλλη αντίστοιχη θέση.

Η διαδικασία ποινικής διαμεσολάβησης εφαρμόζεται όταν ο υπαίτιος αναγνωρίζει τα περιστατικά της υπόθεσης και υπάρχει η υπόσχεσή του ότι δεν θα τελέσει στο μέλλον πράξη οικογενειακής βίας και θα μπει σε ένα ειδικό πρόγραμμα σε φορέα που θα ανήκει ή στο Υπουργείο Εξωτερικών, είτε Υγείας, είτε Κοινωνικής Συνοχής και Οικογένειας και αυτός θα προβεί σε κάθε άλλη ενέργεια που θα προτείνει το θύμα, ούτως ώστε σε θετική απάντηση του παθόντος η υπόθεση να μπαίνει στο αρχείο, σε αρνητική να κινείται η ποινική διαδικασία.

Αναλύονται οι επαγγελματικοί κλάδοι που υποχρεούνται αναφοράς εγκλημάτων ενδοοικογενειακής βίας, ανεξαρτήτως της ύπαρξης επαγγελματικού απορρήτου. Αν ασκηθεί ποινική δίωξη για πράξεις κατά τη διάρκεια αναμορφωτικών μέτρων που σε ενήλικους θα ήταν κακούργημα ή μέτρα που παραβιάζονται συνεχώς, μπορούν να αντικατασταθούν με κατ’ οίκον έκτιση, με κοινωφελή εργασία, ακόμη και με περιορισμό σε κατάστημα κράτησης νέων έως τρία έτη.

Γίνονται παρεμβάσεις σε περιπτώσεις που εξαιτίας συμπλοκής από πολλούς επήλθε σωματική βλάβη ανθρώπου. Ο καθένας από αυτούς τιμωρείται για τη συμμετοχή τρία έτη, σε περίπτωση κατοχής όπλου έως οκτώ.

Τιμωρούνται αυστηρά οι περιπτώσεις που κάποιος υποκινεί ανηλίκους έως δεκαπέντε έτη να παρακολουθεί μέσω της τεχνολογίας ή να παρίσταται σε γενετήσια πράξη, έστω και χωρίς να συμμετέχει.

Προβλέπεται η φυλάκιση σε εκείνον, εκτός αν τιμωρείται αυστηρότερα με άλλη διάταξη, που ενώ έχει υποχρέωση εποπτείας ανηλίκου δεν το παρεμπόδισε να τελέσει αξιόποινη πράξη.

Επιβάλλονται περιοριστικοί όροι σε ανήλικο άνω των δεκαπέντε ετών έως έξι μήνες και παρατείνεται για τρεις μόνο για έγκλημα όπου αν το τελούσε ενήλικας θα ήταν κακούργημα.

Οι ιατροδικαστικές κρατικές υπηρεσίες διενεργούν πράξεις βάσει του Κώδικα Ποινικής Δικονομίας μετά από εντολή των δικαστικών αρχών της περιφέρειας. Σε θάνατο ασθενούς από παθολογικά αίτια ακολουθείται συγκεκριμένη κατά περίπτωση διαδικασία, παραποίηση της οποίας συνιστά ειδικό πειθαρχικό παράπτωμα.

Αναπτύσσεται πληροφοριακό σύστημα στο Υπουργείο Δικαιοσύνης για τη διαχείριση των ιατροδικαστών πράξεων.

Ενδυναμώνεται η παρουσία της χώρας στην Ευρωπαϊκή Μονάδα Δικαστικής Συνεργασίας ώστε να ενισχύεται μεγάλος αριθμός υποθέσεων με διασυνοριακό χαρακτήρα.

Ενισχύονται οι αρμοδιότητες του ένστολου προσωπικού της Δικαστικής Αστυνομίας.

Αναλύεται κι εξηγείται η αντιποίηση του επαγγέλματος του φυσιοθεραπευτή, του ιατρικού επαγγέλματος, του επαγγέλματος του ψυχολόγου.

Περιγράφεται η διαδικασία ορισμού εισαγγελέα και ανακριτή ανηλίκων.

Κυρίες και κύριοι συνάδελφοι, στο σχέδιο νόμου γίνεται μια συμμετρική κατανομή της δικαστικής ύλης μεταξύ των διοικητικών δικαστηρίων για την αποτελεσματικότερη παροχή δικαστικής προστασίας και την επιτάχυνση της έκδοσης των δικαστικών αποφάσεων.

Η απόδοση δικαιοσύνης, η προστασία κάθε πολίτη, ιδιαίτερα εκείνων που ανήκουν στις ευάλωτες κοινωνικές ομάδες, αποτελεί προτεραιότητα της Κυβέρνησης του Κυριάκου Μητσοτάκη. Οι μεταρρυθμίσεις, οι οργανωμένες, στοχευμένες παρεμβάσεις στο νομικό πλαίσιο που στοχεύουν στην προστασία της ανηλικότητας, την αντιμετώπιση της παραβατικότητας των ανηλίκων, την καταπολέμηση της βίας κατά των γυναικών και ειδικών μορφών επαναλαμβανόμενης εγκληματικότητας, δημιουργούν τις κατάλληλες συνθήκες που κάνουν κάθε πολίτη να αισθάνεται ασφαλής και να εμπιστεύεται τις αποφάσεις της δικαιοσύνης, δημιουργώντας έτσι ένα κράτους δικαίου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Σπάνια.

Τον λόγο έχει ο κ. Σταύρος Παπασωτηρίου.

**ΣΤΑΥΡΟΣ ΠΑΠΑΣΩΤΗΡΙΟΥ:** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, θα ξεκινήσω κάπως ανάποδα, από τη βουλευτική τροπολογία της τελευταίας στιγμής, όπως λέγεται, που κατέθεσε χθες ο συνάδελφος από την Κοζάνη κ. Κουκουλόπουλος, καθώς αφορά τη θέσπιση ρήτρας δίκαιης μετάβασης για όλη τη Δυτική Μακεδονία και αγγίζει και τη Φλώρινα την οποία εκπροσωπώ. Γι’ αυτό θα πω ότι σε θέματα που δεν αφορούν έναν μόνο νομό, αλλά ολόκληρη την περιφέρειά μας, θα έπρεπε ίσως όλοι οι Βουλευτές της Δυτικής Μακεδονίας να συνεργαζόμαστε κινούμενοι έγκαιρα και όχι μεμονωμένα.

Θα πρέπει, επίσης, να πω ότι η συγκεκριμένη τροπολογία δίνει τροφή για σκέψη. Όχι γιατί δεν υπάρχει ρήτρα δίκαιης μετάβασης, που είναι ουσιαστικά το Πρόγραμμα Δίκαιης Αναπτυξιακής Μετάβασης, ένα πρόγραμμα που θυμίζω ότι σχεδίασε και εφαρμόζει πρώτη αυτή η Κυβέρνηση στο πλαίσιο του ΕΣΠΑ, αλλά επειδή ο κ. Κουκουλόπουλος προτείνει χρήσιμα πράγματα, όπως η έμμεση δημογραφική ενίσχυση των περιοχών αυτών με την κατά προτεραιότητα πλήρωση θέσεων δημοσίων υπαλλήλων σε φορείς της Δυτικής Μακεδονίας.

Είναι μία θετική πρόταση την οποία μπορεί να δει η Κυβέρνηση μέσα στο γενικότερο πλαίσιο των σχεδιαζόμενων πολιτικών για τις ακριτικές περιοχές, την ορεινότητα και την επανακατοίκηση με την οποία ασχολείται ιδιαίτερα η αρμόδια Υπουργός, η κ. Ζαχαράκη και να τη δούμε πάνω στη βάση μέτρων που έχουν, ήδη, εξαγγελθεί από τον Πρωθυπουργό Κυριάκο Μητσοτάκη για τις περιοχές όπως ο Έβρος.

Φυσικά, τόσο σύνθετα θέματα δεν λύνονται με ένα απλό «εντέλλεσθε» μιας τροπολογίας, αλλά έχουν διατομεακή διάσταση. Για παράδειγμα, εδώ η κ. Ζαχαράκη που έχει τον συντονιστικό ρόλο είναι συναρμόδια Υπουργός μαζί με τον κ. Λιβάνιο. Είμαι βέβαιος ότι τον Φεβρουάριο που θα ανακοινώσει η Υπουργός τα νέα μέτρα για τη δημογραφική πολιτική και ειδικά για την επανακατοίκηση, θα συμπεριλάβει όλες τις αναγκαίες παραμέτρους για τη λύση του σύνθετου αυτού προβλήματος.

Κύριε Πρόεδρε, επανέρχομαι στο νομοσχέδιο για να διαπιστώσω το προφανές, ότι πρόκειται για μία σπουδαία νομοθετική πρωτοβουλία την οποία κανονικά θα έπρεπε να στηρίζουν όχι γιατί την στηρίζει η Νέα Δημοκρατία, αλλά επειδή αφορά εξαιρετικά επίκαιρα προβλήματα όπως είναι η ενδοοικογενειακή βία και η βία των ανηλίκων. Γι’ αυτό δεν καταλαβαίνω γιατί κόμματα όπως το ΠΑΣΟΚ, ο ΣΥΡΙΖΑ, το ΚΚΕ, η Νέα Αριστερά, η Πλεύση Ελευθερίας, που στα λόγια τουλάχιστον έχουν διακριθεί στον τομέα των δικαιωμάτων, όχι μόνο δεν στηρίζουν, αλλά καταψήφισαν το παρόν νομοσχέδιο στην επιτροπή.

Είναι ένα νομοσχέδιο που έρχεται να αντιμετωπίσει κοινωνικά προβλήματα όπως η βία κατά των γυναικών, η ενδοοικογενειακή βία και οι νέες μορφές βίας μεταξύ των ανηλίκων. Νομίζω ότι όλα τα κόμματα της Αντιπολίτευσης που θα εμμείνουν σε αυτήν την αδιέξοδη στάση οφείλουν να εξηγήσουν στην κοινωνία και ιδιαίτερα στα θύματα τέτοιων μορφών βίας γιατί το καταψηφίζουν. Είναι ένα νομοσχέδιο που προωθεί την αυξημένη προστασία των θυμάτων της ενδοοικογενειακής βίας και γενικότερα της βίας κατά των πλέον ευάλωτων, προστατεύοντας τα δικαιώματά τους.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη περιλαμβάνει στο παρόν νομοσχέδιο ουσιαστικά μέτρα πρόληψης και αποτελεσματικότερης ποινικής αντιμετώπισης των εγκλημάτων αυτών. Κυρίως, όμως, έρχεται να προστατέψει τα ίδια τα θύματα με καινοτόμα μέτρα, όπως η πρόβλεψη δυνατότητας υποβολής ηλεκτρονικής καταγγελίας χωρίς αυτοπρόσωπη παρουσία των θυμάτων, καθώς και η υποβολή αποδεικτικών στοιχείων με ηλεκτρονικά μέσα προκειμένου να ελαχιστοποιηθεί η έκθεση των θυμάτων.

Καθιερώνεται, επίσης, η παροχή ειδικής στήριξης στα θύματα από αστυνομικές αρχές, κοινωνικές υπηρεσίες, υπηρεσίες υγείας, καθώς και η υποχρέωση όλων των επαγγελματιών που κατά την επαφή τους με τα θύματα εντοπίζουν ευρήματα που παραπέμπουν σε κακοποίηση να ενημερώνουν τις αρμόδιες αρχές.

Επίσης, με το άρθρο 12 διασφαλίζονται τα δικαιώματα των θυμάτων και η αποφυγή περαιτέρω θυματοποίησής τους μέσω της ψηφιακής πρόσβασης τρίτων σε αναρτημένο υλικό που εμπίπτει στις παραπάνω αξιόποινες πράξεις.

Είναι, όμως, εξίσου σημαντικά, κύριε Υπουργέ, και τα διαδικαστικά μέτρα που θεσμοθετούμε, όπως η κατά απόλυτη προτεραιότητα διεξαγωγή της προσδοκίας και της εκδίκασης των υποθέσεων ενδοοικογενειακής βίας, αλλά και η παράκαμψη της ενδιάμεσης χρονοβόρας διαδικασίας των δικαστικών συμβουλίων. Ας μην ξεχνάμε ότι πολλές φορές το χειρότερο για τα θύματα είναι μια δικαστική διερεύνηση που δεν τελειώνει έγκαιρα, προκαλώντας τους αχρείαστη ψυχική επιβάρυνση αλλά και ανασφάλεια, καθώς συχνά οι θύτες παραμένουν ελεύθεροι μέχρι την ολοκλήρωση της διαδικασίας. Κατ’ αυτόν τον τρόπο περιορίζουμε την πιθανότητα εκφοβισμού των θυμάτων για να μη στηρίξουν τις κατηγορίες ή ακόμα χειρότερα τη νέα θυματοποίησή τους.

Το ίδιο κάνουμε και με το άρθρο 19 που προβλέπει τη δυνατότητα μη εμφάνισης του θύματος μάρτυρα στην ακροαματική διαδικασία και ανάγνωσης της κατάθεσής του για λόγους προστασίας της ψυχικής ή σωματικής υγείας, όπως επίσης την προστασία της εύθραυστης ψυχολογίας του θύματος από εκφοβισμό και δυστυχώς πιθανά αντίποινα.

Εδώ έρχεται μία ακόμα κρίσιμη διάταξη του νομοσχεδίου που επιτρέπει στο δικαστήριο να επιβάλει ως παρεπόμενη ποινή περιοριστικούς όρους για την προστασία του θύματος, ιδίως με την απαγόρευση προσέγγισης σε κάθε είδους επικοινωνία του θύτη με το θύμα ή άτομα του συγγενικού περιβάλλοντος.

Κύριε Πρόεδρε, για τη Νέα Δημοκρατία τα πράγματα είναι ξεκάθαρα. Στηρίζουμε την αυστηροποίηση του ποινικού νόμου για την τιμωρία εγκλημάτων κατά γυναικών, παιδιών και γενικότερα ευάλωτων συνανθρώπων μας, όπως και την ενίσχυση του πλαισίου προστασίας και τη στήριξη των θυμάτων, χωρίς αστερίσκους ή πολιτικές μικρότητες. Ελπίζω ειλικρινά να κάνουν το ίδιο και όλα τα άλλα κόμματα χωρίς επιφυλάξεις, γιατί η κοινωνία μάς παρακολουθεί και μπορεί να διακρίνει την ανέξοδη αντιπολίτευση από την πραγματική πολιτική υπέρ της κοινωνίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπασωτηρίου.

Τον λόγο έχει η κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα συζητάμε ένα νομοσχέδιο που θα έπρεπε να είναι σημείο καμπής για την κοινωνία μας, αλλά αντ’ αυτού για ακόμη μια φορά παρουσιάζεται κάτι πρόχειρο, αποσπασματικό και εξοργιστικά ελλιπές.

Μιλάμε για ένα φαινόμενο που δολοφονεί σωματικά, ψυχικά, καθημερινά γυναίκες. Μιλάμε για οικογένειες που διαλύονται, για παιδιά που μεγαλώνουν μες στον τρόμο, για ανθρώπους που αναγκάζονται να ζουν σιωπηλά μέσα σε έναν εφιάλτη. Και, όμως, αντί να αντιμετωπίσετε το ζήτημα αυτό με τη σοβαρότητα που απαιτεί, φέρνετε ένα νομοσχέδιο-βιτρίνα, ένα νομοσχέδιο που δεν ανταποκρίνεται ούτε στις ανάγκες της κοινωνίας και σαφώς ούτε στις απαιτήσεις της ευρωπαϊκής Οδηγίας 1385.

Η διαδικασία, δε, με την οποία φέρνετε το νομοσχέδιο, με τη μορφή του κατεπείγοντος, το λιγότερο που μπορούμε να πούμε είναι ότι είναι προσβλητική διαδικασία για το Κοινοβούλιο και φυσικά για τους πολίτες που εκπροσωπούμε. Αντιμετωπίζετε τη βία κατά των γυναικών ως μια γραφειοκρατική υποχρέωση απέναντι στην Ευρωπαϊκή Ένωση, αντί για μια ηθική υποχρέωση, για ένα καθήκον προς τις ίδιες τις γυναίκες της χώρας μας.

Το νομοσχέδιο, δε, περιλαμβάνει μία ρύθμιση για τη δημιουργία τριμελούς επιτροπής που θα επανεξετάζει πορίσματα των ιατροδικαστών. Και ρωτάμε: Ποιοι είναι οι λόγοι που οδηγούν σε αυτήν την πρωτοφανή ρύθμιση; Μήπως έχει σχέση με προσπάθεια συγκάλυψης των ευθυνών για τα εγκλήματα, όπως αυτό των Τεμπών; Μήπως θα ζητηθεί ξανά ιατροδικαστική έρευνα για τα θύματα, θέτοντας υπό αμφισβήτηση την αξιοπιστία των επιστημόνων που, ήδη, εργάστηκαν σε αυτήν την τραγωδία; Οι νέες αποκαλύψεις σχετικά με την τραγωδία των Τεμπών -που ένας θεός ξέρει πόσο υπομονή κάνω και δεν έχω πατήσει το κουμπί να παίξει live το βίντεο και να το ακούσετε και εσείς με τα αυτιά σας και όλοι όσοι παρακολουθούν-, πρόκειται να επανεξεταστούν, πρόκειται να τροποποιηθούν; Ποια είναι η σκοπιμότητα να τίθενται εν αμφιβόλω ιατροδικαστές, όταν, ήδη, υπήρχε η δυνατότητα επανεξέτασης με εισαγγελική εντολή; Πρόκειται για θεσμική διαφάνεια ή για μια προσπάθεια μηχανισμών χειραγώγησης; Ρωτάμε.

Και έρχομαι στην καρδιά του νομοσχεδίου που είναι η αντιμετώπιση της βίας κατά των γυναικών. Η ευρωπαϊκή Οδηγία προσφέρει σαφώς ένα πλαίσιο, μια ολοκληρωμένη στρατηγική που περιλαμβάνει πρόληψη, προστασία, υποστήριξη των θυμάτων και φυσικά δικαιοσύνη. Ωστόσο, εσείς επιλέγετε να ενσωματώσετε μόνο ότι δεν έχει κόστος και να αγνοήσετε τις κρίσιμες διατάξεις που αφορούν τη ζωή και την αξιοπρέπεια χιλιάδων γυναικών. Και ξέρετε κάτι; Ποιον προσπαθούμε να κοροϊδέψουμε εδώ μέσα; Σε ποιον απευθυνόμαστε; Ο κόσμος δεν καταλαβαίνει; Αυτοί που μας βλέπουν, αυτοί μας ακούνε δεν αντιλαμβάνονται; Ποιος υποστηρίζει το ότι ένα νομοσχέδιο, μια νομοθετική ρύθμιση, δεν έχει και θετικά πράγματα; Υπάρχει κάποια αμφιβολία σε αυτό; Η δουλειά της Αντιπολίτευσης ποια είναι; Να λέει σε μια κυβέρνηση «μπράβο», «όλα τι καλά που τα έχετε κάνει», «συγχαρητήρια» ή να αναδεικνύει τις ελλείψεις, αυτά που μπορούν να διορθωθούν; Πόση αλαζονεία δηλαδή; Μετά από πέντε χρόνια διακυβέρνησης ακόμα δεν μπορείτε να αντιληφθείτε και να αποδεχτείτε τον ρόλο της Αντιπολίτευσης;

Η Οδηγία προβλέπει, κυρίες και κύριοι συνάδελφοι, τη δημιουργία επαρκών δομών φιλοξενίας για τα θύματα βίας. Αυτοί οι χώροι δεν είναι απλώς καταφύγια. Είναι μέρη που οι γυναίκες και τα παιδιά τους μπορούν να νιώσουν ασφάλεια, να λάβουν ψυχολογική και κοινωνική υποστήριξη, να ξανασταθούν -αν θέλετε- στα πόδια τους. Η Οδηγία ορίζει πως πρέπει να υπάρχει ένας ξενώνας ανά δέκα χιλιάδες κατοίκους. Στην Ελλάδα με πληθυσμό δέκα εκατομμύρια αυτό σημαίνει ότι χρειαζόμαστε δομές που μπορούν να φιλοξενήσουν χίλιες οικογένειες. Και τι έχουμε σήμερα; Έχουμε μόλις είκοσι ξενώνες. Το νομοσχέδιο αυτό αντιλαμβάνεστε ότι δεν περιλαμβάνει ούτε μια πρόβλεψη για την αύξηση των δομών αυτών.

Παρακάτω, η Οδηγία δίνει επίσης έμφαση στη δημιουργία κέντρων για τα θύματα βιασμού. Αυτά τα κέντρα προσφέρουν ολοκληρωμένη στήριξη στα θύματα, ιατρική φροντίδα, ψυχολογική υποστήριξη, νομική βοήθεια, ενώ διασφαλίζουν αξιοπρέπεια και την ιδιωτικότητα των θυμάτων. Η ύπαρξη τέτοιων κέντρων μειώνει σημαντικά τον κίνδυνο επαναθυματοποίησης από τις αρχές ή το σύστημα υγείας και διευκολύνει την πρόσβαση των θυμάτων στη δικαιοσύνη, καθώς τους παρέχει τη δυνατότητα να καταγγείλουν την κακοποίηση σε ένα ασφαλές περιβάλλον. Στη χώρα μας δεν υπάρχει ούτε ένα τέτοιο κέντρο κι όμως το νομοσχέδιο δεν περιλαμβάνει καμία πρόβλεψη για τη δημιουργία τους.

Το ίδιο τραγική είναι και η απουσία εκπαίδευσης των επαγγελματιών που έρχονται σε επαφή με θύματα βίας. Αστυνομικοί, δικαστικοί λειτουργοί, κοινωνικοί λειτουργοί, ψυχολόγοι, χρειάζονται εξειδικευμένη εκπαίδευση. Τα σωματεία εργαζομένων των Ελλήνων αστυνομικών το λένε σε όλους τους τόνους ότι θέλουν βοήθεια για να κάνουν σωστά τη δουλειά τους, για να κάνουν σωστά το καθήκον, αναγνωρίζουν τις ανάγκες των θυμάτων και να αποφεύγουν τη δευτερογενή θυματοποίηση. Στην Ελλάδα αυτή η εκπαίδευση απουσιάζει πλήρως και ούτε και τώρα θεσμοθετείται.

Και τι να πούμε για την πρόληψη; Μεγάλη υπόθεση. Η Οδηγία προτείνει εκστρατείες ευαισθητοποίησης, εκπαιδευτικά προγράμματα για νέους, δράσεις ενημέρωσης, συναίνεση στις διαπροσωπικές σχέσεις. Όλα αυτά είναι κεντρικά εργαλεία για την καταπολέμηση της έμφυλης βίας. Κι, όμως, ούτε αυτά περιλαμβάνονται στο παρόν νομοσχέδιο.

Να πω για την απουσία του όρου «γυναικοκτονία», το ότι είναι ένα σοβαρότατο έλλειμμα, το ότι η γυναικοκτονία δεν είναι απλά ένας φόνος; Είναι η ακραία μορφή μισογυνισμού. Η αναγνώριση του όρου αυτή δεν είναι συμβολική, κυρίες και κύριοι συνάδελφοι, είναι ουσιαστική. Υπογραμμίζει πολύ απλά τη συστημική διάσταση αυτών των εγκλημάτων και είναι ανάγκη να την αντιμετωπίσουμε με στοχευμένα μέτρα. Χωρίς επαρκείς δομές, χωρίς ολοκληρωμένες υπηρεσίες και χωρίς ουσιαστική πρόληψη οι γυναίκες και τα παιδιά που υφίστανται βία θα παραμένουν εγκλωβισμένες και εγκλωβισμένα σε αυτόν τον φαύλο κύκλο. Πόσες γυναίκες δεν φεύγουν από κακοποιητικές σχέσεις γιατί δεν έχουν πού να πάνε; Πόσες μητέρες βάζουν τον εαυτό τους σε δεύτερη μοίρα επειδή δεν μπορούν να εξασφαλίσουν ένα ασφαλές περιβάλλον για τα παιδιά τους; Χωρίς επαρκείς ξενώνες στην πραγματικότητα τούς ζητάμε να επιλέξουν ανάμεσα στην προσωπική τους ασφάλεια και στην ασφάλεια των παιδιών τους. Πότε επιτέλους θα ξεκινήσει μια σοβαρή συζήτηση για το πώς πρέπει να προλαμβάνεται το να μη φτάνει το θύμα στη θέση του θύματος;

Καλούμε, λοιπόν, την Κυβέρνηση -και κλείνω με αυτό, κύριε Πρόεδρε, και ευχαριστώ- να αναλάβει την ευθύνη και να ενσωματώσει πλήρως την ευρωπαϊκή Οδηγία. Η προστασία των γυναικών και των παιδιών δεν πρέπει να είναι αποσπασματική ούτε επιφανειακή. Κανένας μα κανένας δεν πρέπει να ζει υπό τον φόβο της βίας και κανένα θύμα δεν πρέπει να μένει αβοήθητο.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Χρηστίδου.

Τον λόγο έχει η κ. Θωμαΐς Οικονόμου.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, το θέμα της ενδοοικογενειακής βίας απασχολεί -και δικαίως- την κοινωνία, τους πολίτες και όλες τις πολιτικές δυνάμεις, γιατί συνιστά ένα πραγματικά μεγάλο κοινωνικό ζήτημα με ευρύτερες συνέπειες που χρήζουν ειδικής αντιμετώπισης από την πολιτεία. Και βέβαια, εδώ οι διαπιστώσεις μόνες τους δεν αρκούν.

Η Αντιπολίτευση ασχολείται διαρκώς -τουλάχιστον στα λόγια- με θέματα όπως η ενδημική βία, πλέον, κατά των γυναικών, η ενδοοικογενειακή βία μεταξύ συζύγων και κατά παιδιών, οι νέες μορφές βίας μεταξύ των ανηλίκων που έχουν πάρει ευρύτερες διαστάσεις, χωρίς όμως να προτείνει, χωρίς να μας λέει τι θα κάνουμε για την αντιμετώπιση του προβλήματος.

Η Κυβέρνηση της Νέας Δημοκρατίας, ως οφείλει, παίρνει τη συζητούμενη νομοθετική πρωτοβουλία ακριβώς για να αντιμετωπίσει τα παραπάνω προβλήματα, με αίσθημα ευθύνης απέναντι στην κοινωνία και ιδιαίτερα στα θύματα της κακοποίησης, τους συνανθρώπους μας που πρέπει να σκεπτόμαστε πριν από οτιδήποτε άλλο, γιατί, όπως έχει πει και ο αρμόδιος Υπουργός κ. Φλωρίδης, οφείλουμε να προστατεύουμε τα δικαιώματα όλων, αλλά δικαιώματα δεν έχουν μόνο οι θύτες, έχουν και τα θύματα.

Κυρίες και κύριοι συνάδελφοι, είναι πραγματικά άξιο απορίας γιατί δεν μπορούμε να συμφωνήσουμε στα αυτονόητα. Είναι ακατανόητο γιατί στην επιτροπή ήδη κόμματα, κατά τα άλλα λαλίστατα για τα σχετικά θέματα, όπως το ΠΑΣΟΚ, ο ΣΥΡΙΖΑ, το ΚΚΕ, η Νέα Αριστερά, η Πλεύση Ελευθερίας, έσπευσαν να καταψηφίσουν το παρόν νομοσχέδιο. Επαναλαμβάνω ότι όλα τα παραπάνω κόμματα τα οποία έχουν διακριθεί στο πεδίο του δικαιωματισμού δεν εξέφρασαν απλώς κάποιες επιφυλάξεις, αλλά καταψήφισαν, χωρίς αστερίσκους, ένα νομοσχέδιο που προωθεί την αυξημένη προστασία των θυμάτων ενδοοικογενειακής βίας και διαφυλάττει ανθρώπινα δικαιώματα, ίσως γιατί τελικά τα δικαιώματα, σύμφωνα με την Αντιπολίτευση, δεν μπορούν να είναι ίσα για όλους.

Κύριοι συνάδελφοι, για τη Νέα Δημοκρατία τα πράγματα είναι ξεκάθαρα. Στηρίζουμε την αυστηροποίηση του ποινικού νόμου για την τιμωρία εγκλημάτων κατά γυναικών, παιδιών και γενικότερα ευάλωτων συνανθρώπων μας, όπως και την ενίσχυση του πλαισίου προστασίας και υποστήριξης των θυμάτων. Χωρίς «ναι μεν, αλλά», χωρίς υποσημειώσεις, χωρίς επιφυλάξεις.

Κύριε Πρόεδρε, οι διατάξεις που ψηφίζουμε σήμερα δεν είναι απλώς αναγκαίες για την άμεση προστασία της κοινωνίας μας. Είναι μέτρα πρόληψης που θα οδηγήσουν στη μείωση των ακραίων αυτών μορφών εγκληματικότητας και στο μέλλον.

Αναφέρομαι συγκεκριμένα στην αυξημένη κοινωνική προστασία των θυμάτων ενδοοικογενειακής βίας, στη θέσπιση αξιόποινου για νέες μορφές εγκλημάτων που στρέφονται κατά γυναικών και παιδιών, στη διευκόλυνση της πρόσβασης των θυμάτων στη δικαιοσύνη και την άμεση καταγγελία των εγκλημάτων αυτών από επαγγελματίες που ενδέχεται να λάβουν γνώση κατά την άσκηση των καθηκόντων τους.

Εδώ είναι εξίσου σημαντικό να υπογραμμίσουμε και την εισαγωγή ειδικών προβλέψεων για την αντιμετώπιση εγκλημάτων τα οποία πλέον διαπράττονται συχνά και στον ψηφιακό χώρο, όπως η προσβολή της γενετήσιας εκμετάλλευσης και της γενετήσιας ελευθερίας ή ακόμα και η εξίσου αρρωστημένη άσκηση βίας κατά ανυπεράσπιστων ανθρώπων που εμπορευματοποιούνται στο διαδίκτυο.

Κύριε Υπουργέ, ως μητέρα που έχω μεγαλώσει δύο παιδιά, γνωρίζω τις ευθύνες και τις δυσκολίες που αντιμετωπίζει ο κάθε γονιός. Δεν υπάρχει, επίσης, καμία αμφιβολία ότι όλοι οι γονείς χαιρόμαστε με τις επιτυχίες των παιδιών μας και πάνω απ’ όλα με το να είναι τα ίδια τα παιδιά χαρούμενα, επιστρέφοντας κάποια από τα καλά πράγματα που τους δώσαμε στην κοινωνία.

Υπάρχουν, όμως, δυστυχώς στη ζωή και οι περιπτώσεις παιδιών που όχι μόνο δεν προσφέρουν πράγματα στην κοινωνία, αλλά αντιθέτως αναπτύσσουν έντονα αντικοινωνικές συμπεριφορές, ίσως γιατί τα δυστυχή αυτά παιδιά δεν πήραν κάτι θετικό από τους δικούς τους ανθρώπους, ίσως γιατί οι ίδιοι οι γονείς δεν είχαν κάτι θετικό να τους δώσουν. Σε κάθε περίπτωση, όπως έδειξε και η πρόσφατη βεβήλωση του αγάλματος του Κατσαντώνη, ως πολιτεία οφείλουμε να εξετάζουμε το ενδεχόμενο παραμέλησης της εποπτείας των ανηλίκων ως ένα πιθανό αίτιο της παραβατικής ή και εγκληματικής συμπεριφοράς τους.

Με άλλα λόγια, σωστά έρχεται το Υπουργείο Δικαιοσύνης και αυστηροποιεί τις σχετικές προβλέψεις του ποινικού νόμου γιατί οι γονείς ως υπεύθυνοι ενήλικοι δεν μπορούν να δηλώσουν αμέτοχοι ή άσχετοι, ειδικά σε ό,τι έχει να κάνει με τη συμπεριφορά των ανήλικων παιδιών τους. Προφανώς οι γονείς δεν έχουν μόνο την ευθύνη της ανατροφής, αλλά και της εποπτείας των παιδιών τους, ιδιαίτερα όταν αυτά δρουν ανεξέλεγκτα, βανδαλίζοντας δημόσιους χώρους ή όταν στρέφονται εναντίον άλλων παιδιών ή ακόμα και ενηλίκων. Αυτό είναι το νόημα του άρθρου 31 για την τροποποίηση του Ποινικού Κώδικα σε σχέση με το αδίκημα της παραμέλησης εποπτείας ανηλίκων παιδιών, ιδίως όταν αυτά διαπράττουν βίαια εγκλήματα.

Επίσης, ως γιατρός δεν μπορώ παρά να συμφωνήσω με τις ρυθμίσεις των άρθρων 65 και 66 σχετικά με την αυστηροποίηση των ποινών για τα αδικήματα της αντιποίησης του ιατρικού λειτουργήματος και του φυσιοθεραπευτικού επαγγέλματος, αφού η προστασία της δημόσιας υγείας αποτελεί κορυφαίο κοινωνικό αγαθό.

Κλείνοντας, κύριοι συνάδελφοι, θέλω να επιστρέψω στην αρχική σκέψη αυτού του νομοσχεδίου που είναι η προστασία των θυμάτων. Είναι εξαιρετικά σημαντικό ότι είναι αυτή η Κυβέρνηση που κάνει πράξη το δικαίωμα των ανήλικων μαρτύρων θυμάτων προσβολής προσωπικής και γενετήσιας ελευθερίας να μη θυματοποιούνται περαιτέρω κατά τη συμμετοχή τους σε δικαστικές διαδικασίες.

Το ίδιο κάνει και με το άρθρο 20 όπου διευρύνονται οι κατηγορίες επαγγελματιών οι οποίοι, όταν κατά την εκτέλεση των καθηκόντων τους διαπιστώνουν με οποιονδήποτε τρόπο διάπραξη εγκλήματος ενδοοικογενειακής βίας, υποχρεούνται να το αναφέρουν. Δεν πρέπει να ξεχνάμε ότι η υπόθεση της οικογενειακής βίας δεν αφορά μόνο τα θύματα ή το κράτος. Τελικά είναι ένα πρόβλημα που αγγίζει ολόκληρη την κοινωνία και στο οποίο όλοι μας μπορούμε και πρέπει να βοηθήσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Οικονόμου.

Τον λόγο έχει η κ. Αγγελική Δεληκάρη.

**ΑΓΓΕΛΙΚΗ ΔΕΛΗΚΑΡΗ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητούμε στην Ολομέλεια σήμερα ένα σημαντικό νομοσχέδιο του Υπουργείου Δικαιοσύνης. Πρόκειται για ένα νομοσχέδιο που κινείται στους εξής άξονες: Αντιμετώπιση νέων μορφών βίας κατά των γυναικών, πρόσθετες ρυθμίσεις στον νόμο περί ενδοοικογενειακής βίας, μέτρα για την προστασία των ανηλίκων και καταπολέμηση της εγκληματικότητας, αναδιοργάνωση των ιατροδικαστικών υπηρεσιών και τέλος διάφορες άλλες διατάξεις που ρυθμίζουν ζητήματα των τακτικών διοικητικών δικαστηρίων και λοιπές ρυθμίσεις αρμοδιότητάς του.

Πρόκειται για ένα πολυθεματικό νομοσχέδιο, τη συζήτηση και την επεξεργασία του οποίου παρακολούθησα με ενδιαφέρον στην αρμόδια επιτροπή.

Πέρα από την έντονη σε ορισμένες περιπτώσεις ανταλλαγή απόψεων, ήταν καίριες οι διευκρινίσεις του αρμόδιου Υπουργού, του κ. Γιώργου Φλωρίδη, καθώς και του Υφυπουργού κ. Γιάννη Μπούγα. Φυσικά, απολύτως διαφωτιστικές και οι τοποθετήσεις του εισηγητή της Πλειοψηφίας, του φίλου και συναδέλφου Δημήτρη Κούβελα. Ως μη νομικός, δεν θα αναλωθώ σε τεχνικά ζητήματα και νομικές λεπτομέρειες, που, ήδη, έχουν αναφερθεί εν πολλοίς από πλέον ειδικούς συναδέλφους.

Το πρώτο μέρος του νομοσχεδίου αφορά την ενσωμάτωση της Οδηγίας 2024/1385, για την ενίσχυση της νομοθεσίας για την ενδοοικογενειακή βία με έμφαση στην πρόληψη, τον ανασχεδιασμό της ποινικής αντιμετώπισης και τέλος, την προστασία των θυμάτων. Ιδιαίτερα σημαντικό είναι το άρθρο 4, στο οποίο ορίζονται οι έννοιες της βίας κατά των γυναικών και της εξ οικείων βίας του εξαρτώμενου προσώπου και του συντρόφου. Καλύπτονται πρακτικά όλες οι πιθανές εκδοχές σχέσης ανάμεσα στη γυναίκα-θύμα βίας και στον θύτη.

Ειδικότερα, ως προς το κομμάτι του συντρόφου, έγινε προσπάθεια ώστε να οριοθετηθεί η έννοια εντός του κύκλου των de facto οικογενειακών σχέσεων, όπως ορίζονται από ευρωπαϊκές Οδηγίες και Συμβάσεις, οι οποίες έχουν κυρωθεί και ενσωματωθεί στο Εθνικό μας Δίκαιο. Πολύ συχνά, γινόμαστε κοινωνοί περιστατικών ενδοοικογενειακής βίας με θύματα κυρίως γυναίκες και ανήλικα παιδιά. Είναι καθήκον της πολιτείας να νομοθετήσει ένα αποτελεσματικό πλαίσιο, ένα δίχτυ προστασίας γύρω από τα θύματα, να νομοθετήσει κατά τέτοιον τρόπο, ώστε οι δυνητικοί θύτες να γνωρίζουν ότι θα τιμωρηθούν αυστηρά. Αυτές οι παραβατικές συμπεριφορές δεν πρέπει να γίνονται και δεν θα γίνονται πλέον ανεκτές.

Το νέο ψηφιακό περιβάλλον, κυρίες και κύριοι συνάδελφοι, δημιουργεί και νέες απειλές απέναντι σε ανήλικους, σε ευάλωτα άτομα και φυσικά απέναντι σε γυναίκες. Η παρενοχλητική κυβερνοπαρακολούθηση, stalking, είναι μία από αυτές. Επιπλέον, έχουμε την κυβερνοπαρενόχληση και το doxing, άλλες παρόμοιες παραβατικές συμπεριφορές, που προκαλούν φόβο ή ψυχολογική βλάβη στο θύμα.

Με τα άρθρα 7 έως 9 ποινικοποιούνται με αυστηρές ποινές τα παραπάνω, ενώ με το άρθρο 10 δημιουργείται ηλεκτρονική πλατφόρμα προς διευκόλυνση της υποβολής καταγγελιών στις αρμόδιες αρχές.

Το δεύτερο μέρος του νομοσχεδίου περιλαμβάνει διατάξεις για την προστασία ανηλίκων, καθώς και για την καταπολέμηση εγκληματικότητας στην οποία εμπλέκονται. Το θεσμικό πλαίσιο αναμορφώνεται, ώστε να θεραπεύσει τυχόν υπάρχοντα κενά, αλλά και να εισαχθούν ρυθμίσεις που επιτάσσουν οι τεχνολογικές εξελίξεις. Όπως, για παράδειγμα, μέσω του άρθρου 39, με το οποίο τροποποιείται το άρθρο 339 του Ποινικού Κώδικα, ποινικοποιείται για πρώτη φορά η παράσυρση ανηλίκου κάτω των δεκαπέντε ετών σε παρακολούθηση γενετήσιας πράξης μέσω τεχνολογίας επικοινωνιών.

Με το τρίτο μέρος του νομοσχεδίου η Κυβέρνηση και το Υπουργείο Δικαιοσύνης προχωρούν στην αναδιοργάνωση των ιατροδικαστικών υπηρεσιών. Εισάγονται νέα εργαλεία, όπως η χρήση πληροφοριακού συστήματος για την εξαγωγή ιατροδικαστικών εκθέσεων με τη χρήση τεχνητής νοημοσύνης. Καλύπτονται κενά στη στελέχωση των ανωτέρω υπηρεσιών μέσω ειδικής διαδικασίας πρόσληψης νεκροτόμων. Άκουσα με προσοχή την τοποθέτηση του προϊσταμένου των ιατροδικαστικών υπηρεσιών του κράτους, του κ. Καρακούκη και κατανόησα καλύτερα τον καίριο ρόλο του, αλλά και τον λόγο για τον οποίο η συγκεκριμένη αναδιοργάνωση είναι επιβεβλημένη.

Το τέταρτο μέρος του νομοσχεδίου περιλαμβάνει τροποποιήσεις στη λειτουργία της Eurojust, ενώ στο πέμπτο μέρος έχουμε ρυθμίσεις ή καλύτερα αλλαγές στην καθ’ ύλη και κατά τόπο αρμοδιότητα των διοικητικών δικαστηρίων. Στόχος των αλλαγών αυτών είναι η αποφόρτιση των εφετείων, η οποία θα επιφέρει ασφαλώς και ταχύτερη και αποτελεσματικότερη απονομή δικαιοσύνης πλήρως εναρμονισμένη με τη λογική και των άλλων νομοθετικών πρωτοβουλιών του Υπουργείου.

Τέλος, το έκτο μέρος του νομοσχεδίου περιλαμβάνει διάφορες ειδικές διατάξεις που θεραπεύουν συγκεκριμένα ζητήματα που υφίστανται και χρήζουν αντιμετώπισης.

Κυρίες και κύριοι συνάδελφοι, είμαι πολύ ευαίσθητη, όπως και όλες και όλοι σας σε ζητήματα ενδοοικογενειακής βίας, στις καταγγελίες για βία κατά των γυναικών, για όλες αυτές τις παραβατικές και νοσηρές συμπεριφορές που παρακολουθούμε μέσα από τους δέκτες μας ή διαβάζουμε στα μέσα μαζικής ενημέρωσης. Είναι πια καιρός η πολιτεία να γίνει ακόμη αυστηρότερη απέναντι σε αυτά τα φαινόμενα και το παρόν νομοσχέδιο του Υπουργείου Δικαιοσύνης συνιστά μια αναγκαία μεταρρύθμιση στη σωστή κατεύθυνση. Γι’ αυτό και σας καλώ να το υπερψηφίσετε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Δεληκάρη.

Τον λόγο έχει ο κ. Ιωάννης Οικονόμου.

**ΙΩΑΝΝΗΣ (ΓΙΑΝΝΗΣ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επιτρέψτε μου να ξεκινήσω την ομιλία μου από ένα ζήτημα αρχής, το οποίο θεωρώ εξίσου, αν όχι περισσότερο, σημαντικό από το πολύ σημαντικό νομοσχέδιο που συζητάμε σήμερα, κύριε Υπουργέ, και αναφέρομαι στην πολιτική αντιπαράθεση, το πώς πρέπει να γίνεται στα επιχειρήματα, στην κριτική εδώ στον ναό της δημοκρατίας, που είναι το Κοινοβούλιο.

Σπεύδω να πω ότι προσωπικά είμαι υπέρ της πολιτικής και της ιδεολογικής αντιπαράθεσης και κατανοώ την αναγκαιότητά της, την επιδιώκω, πολλές φορές κατανοώ και το να ξεφεύγει κάπως από κάποιους τόνους και να γίνεται λίγο πιο υπερβολική. Σήμερα είχαμε τέτοια πολιτική αντιπαράθεση. Είχαμε μία κριτική για το νομοσχέδιο, κύριε Υπουργέ, από την πλευρά της Αντιπολίτευσης. Μας είπε η Αντιπολίτευση, για παράδειγμα, ότι ενσωματώνουμε μόνο εκείνα τα άρθρα της Οδηγίας τα οποία είναι πιο καλά στα ώτα των ανθρώπων που είναι πιο κοντά στην Κεντροδεξιά, αλλά δεν ακούγονται τόσο καλά κάποια άλλα που δεν ενσωματώνουμε. Υπήρξε απάντηση γι’ αυτό.

Ακούσαμε μία κριτική ότι σπεύδουμε να αλλάζουμε τον Ποινικό Κώδικα, ενώ θα έπρεπε να έχουμε φροντίσει να λειτουργούν καλύτερα όσες πρόνοιες είχαμε ψηφίσει το προηγούμενο διάστημα. Ακούσαμε και την κριτική αυτή. Ακούσαμε μία κριτική ότι πρέπει να είμαστε πιο συνεπείς σε κάποιες προθεσμίες και να δίνουμε περισσότερο χρόνο στην Αντιπολίτευση να μελετήσει τους νόμους και όλα τα υπόλοιπα. Μπορώ να χαρακτηρίσω την κριτική αυτή άδικη. Μπορώ να τη χαρακτηρίσω υπερβολική. Μπορώ να τη χαρακτηρίσω άτοπη. Τοποθετηθήκαμε, απαντήθηκε, είναι μέσα στο πλαίσιο της πολιτικής αντιπαράθεσης και από το ΠΑΣΟΚ και από τον ΣΥΡΙΖΑ και από το Κομμουνιστικό Κόμμα Ελλάδας και από τις άλλες πτέρυγες της Βουλής.

Ζήσαμε, όμως, και κάτι άλλο. Ζήσαμε και ένα κρεσέντο και ένα παραλήρημα χυδαιότητας, ύβρεων από την πλευρά της κυρίας Προέδρου της Πλεύσης Ελευθερίας, της κ. Κωνσταντοπούλου. Για να μην κατηγορηθώ, όπως συνήθως κάνει η κ. Κωνσταντοπούλου το τελευταίο διάστημα, ότι κάνω bullying και όλα τα υπόλοιπα γελοία και αυτοαναφορικά που επικαλείται κάθε φορά που κάποιος αναδεικνύει τον τρόπο που με έλλειψη σεβασμού απευθύνεται στο Ελληνικό Κοινοβούλιο, θα διαβάσω, κυρίες και κύριοι συνάδελφοι, από τα Πρακτικά: «Το κόμμα σας, στο οποίο σήμερα βρίσκεστε και το οποίο υπερασπίζεστε» -απευθύνεται στον κ. Φλωρίδη- «εμπλέκεται στην υπόθεση Μίχου. Μιλώ για τον παιδεραστή της δωδεκάχρονης. Το κόμμα στο οποίο βρίσκεστε και υπερασπίζεστε εμπλέκεται στην υπόθεση Γεωργιάδη, στελέχους σας καταδικασμένου». Διαβάζω παρακάτω: «Η Νέα Δημοκρατία εμπλέκεται σε πλείστες όσες περιπτώσεις και δεν έχετε δώσει εξηγήσεις για την εμπλοκή σας, της Νέας Δημοκρατίας, στην υπόθεση του κ. Γεωργιάδη, παραλίγον Αντιπροέδρου σας, που είναι καταδικασμένος για κακοποίηση παιδιών. Εμπλέκεται η Νέα Δημοκρατία, κύριοι που εξανίσταστε, και στην υπόθεση Μίχου, και στην υπόθεση του αστυνομικού της Βουλής εμπλέκεται η Νέα Δημοκρατία». Παρακάτω διαβάζω: «Οι μεγαλύτεροι εγκληματίες σ’ αυτήν εδώ τη χώρα είστε εσείς, η Νέα Δημοκρατία, η Κυβέρνηση και ο κ. Μητσοτάκης». Και βέβαια υπάρχουν και τα όσα ακολούθησαν και μετά στην ομιλία της για την ένσταση συνταγματικής αναθεώρησης.

Λοιπόν, ακούστε να δείτε, κυρίες και κύριοι συνάδελφοι, και το λέω με όλη την ευθύνη ως Βουλευτής του Ελληνικού Κοινοβουλίου. Η Κυβέρνηση θα απαντήσει. Ο φτηνός και ο χυδαίος τρόπος με τον οποίον τοποθετείται η κ. Κωνσταντοπούλου αποτελεί την επιτομή των αθλιότερων πρακτικών της παγκόσμιας ακροδεξιάς, αποτελεί άγος, ύβρη, υπονομεύει τη δημοκρατία. Είναι η αναπαραγωγή από το Βήμα της Βουλής των πρωτοσέλιδων του «Μακελειού». Αυτό είναι για να λέμε τα πράγματα με το όνομά τους.

Έχουμε διαφορές, έχουμε διαφορετικές οπτικές, γίνεται σκληρή κριτική απαντιέται, αλλά δεν πρέπει να βάλουμε ένα τέρμα σε αυτό; Ερωτώ όλες τις πολλές πτέρυγες του Κοινοβουλίου: Εμπλέκεται η Νέα Δημοκρατία με τον παιδεραστή Μίχο; Αλήθεια; Εμπλέκεται η Νέα Δημοκρατία με ανθρώπους που έχουν καταδικαστεί για κακοποίηση ανηλίκων; Αλήθεια; Είμαστε οι μεγαλύτεροι εγκληματίες της χώρας; Αλήθεια; Και αφήνουμε αυτόν τον λόγο εδώ να αναπαράγεται; Και απευθύνομαι και στην ελληνική κοινωνία που ψάχνει αντισυστημικές εκφράσεις. Αυτό θέλει στο Ελληνικό Κοινοβούλιο, την αναπαραγωγή των πρωτοσέλιδων του «Μακελειού»;

Κυρίες και κύριοι συνάδελφοι, και οι Βουλευτές και το Προεδρείο πρέπει να βάλουν ένα τέρμα στον κατήφορο αυτό. Αυτή είναι η πραγματικότητα, πέρα από όλες τις άλλες διαφορές μας και διαφορετικές προσεγγίσεις που έχουμε. Πολιτικά να αντιπαρατεθούμε, πολιτικά να δεχθούμε κριτική, να βάλουμε τα επιχειρήματά μας, να πει ο καθένας από τη σκοπιά του και με βάση την ιδεολογική του συγκρότηση και τις ψήφους που πήρε από τον κόσμο, γιατί προκρίνει το άλφα και όχι το βήτα και ο λαός να μας κρίνει.

Αλλά να έρχεται εδώ Πρόεδρος Κοινοβουλευτικής Ομάδας και να λέει ότι η Νέα Δημοκρατία εμπλέκεται με τον παιδεραστή Μίχο; Τί είναι αυτά τα πράγματα; Τι είναι αυτά τα πράγματα; Και όταν αντιδρούν οι συνάδελφοι, να λέει ότι της κάνουν μπούλινγκ, γιατί έχει τις αυτοαναφορικές της ανησυχίες η κ. Κωνσταντοπούλου;

**ΑΛΕΞΑΝΔΡΟΣ ΚΑΖΑΜΙΑΣ:** Δεν της κάνετε μπούλινγκ;

**ΙΩΑΝΝΗΣ (ΓΙΑΝΝΗΣ) ΟΙΚΟΝΟΜΟΥ:** Διάβασα από τα Πρακτικά, κύριε συνάδελφε. Είμαι πάρα πολύ προσεκτικός και διάβασα από τα Πρακτικά.

Έρχομαι, λοιπόν, στο νομοσχέδιο στον υπόλοιπο χρόνο, γιατί είναι αργά και περιμένουν να μιλήσουν όλοι οι συνάδελφοι. Τρία πράγματα θέλω να πω, κύριε Υπουργέ, κυρίες και κύριοι συνάδελφοι, για το νομοσχέδιο.

Ακούστε. Μετά τον COVID η ελληνική κοινωνία -και αυτό δεν το λέω εγώ, το λένε επιστήμονες κοινωνιολόγοι, ψυχολόγοι, εγκληματολόγοι, νομικοί- βρίσκεται αντιμέτωπη με μια πανδημία βίας. Δεν είναι μόνο ελληνικό το φαινόμενο, συμβαίνει και αλλού. Ειδικότερα, στο επίπεδο της ενδοοικογενειακής βίας, της βίας κατά των ανηλίκων, της παραβατικότητας των ανηλίκων, έχουμε δει σκηνικά και περιστατικά που μας έχουν αφήσει άφωνους.

Απέναντι σε αυτήν την κατάσταση η Κυβέρνηση της Νέας Δημοκρατίας επέλεξε συνειδητά και γενναία, κατά την άποψή μου, να σηκώσει το πέπλο της σιωπής. Θεσμικές παρεμβάσεις, ενημερωτικά και επικοινωνιακά εργαλεία, σύγχρονα τεχνολογικά μέσα επιστρατεύτηκαν για να μας βοηθήσουν και να καταλάβουμε καλύτερα το φαινόμενο και να το διαχειριστούμε και πιο αποτελεσματικά. Ψηφίστηκαν μία σειρά από παρεμβάσεις. Η πραγματικότητα είναι ότι τα φαινόμενα συνεχίζονται και αυτό μας επιβάλλει μία πολιτική δυναμικής προσαρμογής και στα φαινόμενα, όπως εξελίσσονται, αλλά και στην πικρή εμπειρία όταν διαπιστώνουμε πως συμβαίνουν διάφορα περιστατικά, στα οποία υπάρχουν θεσμικά κενά. Αυτό συνιστά και μια απάντηση στην κριτική που δεχόμαστε για τις συχνές αλλαγές και προσαρμογές στον Ποινικό Κώδικα.

Το νομοσχέδιο που φέρνετε σήμερα, κύριοι Υπουργοί, έχει αρκετά θετικά πράγματα -αν είχα τον χρόνο, θα αναφερόμουν σε όλα τα πεδία του- και αναλύθηκε από τους εισηγητές μας και από τους υπόλοιπους ομιλητές. Ένα πράγμα που θέλω να πω κλείνοντας, είναι το εξής: Σήμερα ζούμε σε μια εποχή, που ευτυχώς η ενδοοικογενειακή βία, η βία κατά των ανηλίκων και η νεανική παραβατικότητα είναι περισσότερο κατακριτέα στη χώρα μας από ποτέ άλλοτε. Το πέπλο της σιωπής έχει σηκωθεί, το απόστημα της σιωπής έχει σπάσει. Κανένας σήμερα δεν μπορεί να αισθάνεται ένοχος επειδή υφίσταται τη βία, γιατί αυτή η Κυβέρνηση διαμόρφωσε εργαλεία και προϋποθέσεις για να έρχονται όλα στο φως.

Είναι, όμως, ένα φαινόμενο, ένα πρόβλημα το οποίο οφείλουμε να το αντιμετωπίζουμε συνεχώς με ό,τι εργαλεία -είτε από τη διεθνή, εμπειρία είτε από τη διαπίστωση κενών που υπάρχουν- έρχονται στην αντίληψή μας ότι πρέπει να τα αξιοποιήσουμε προς την κατεύθυνση αντιμετώπισης του φαινομένου αυτού.

Και για έναν επιπλέον λόγο. Είναι μια πολύ σημαντική υπόθεση η αντιμετώπιση της ενδοοικογενειακής βίας και της βίας κατά των ανηλίκων και της νεανικής παραβατικότητας, αν συνυπολογίσουμε ότι ειδικά τα θέματα της οικογένειας συνδέονται και με το κορυφαίο, το μείζον πρόβλημα που αντιμετωπίζει η χώρα σήμερα, το δημογραφικό. Η Ελλάδα γηράσκει ραγδαία και αν θέλουμε να δημιουργήσουμε περισσότερες οικογένειες, οφείλουμε να δημιουργήσουμε ασφαλείς και υγιείς οικογένειες. Αν θέλουμε να έχουμε περισσότερα παιδιά, πρέπει τα παιδιά αυτά να μορφώνονται και να παίζουν σε ένα περιβάλλον ασφάλειας πρώτα και πάνω απ’ όλα.

Προς την κατεύθυνση αυτή, λοιπόν, η μάχη πρέπει να δίνεται ακατάπαυστα και καθημερινά. Και το νομοσχέδιο αυτό, κύριοι Υπουργοί, αποτελεί άλλον έναν κρίκο σ’ αυτήν την αλυσίδα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Οικονόμου.

Τον λόγο έχει η κ. Μαρία Κεφάλα.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η βία κατά των γυναικών αποτελεί ένα σημαντικό πρόβλημα και η προσπάθεια για να την καταπολεμήσουμε παραμένει συνεχής. Ενημέρωση, ευαισθητοποίηση της κοινωνίας, προστασία των θυμάτων, αναγνώριση νέων μορφών βίας, αυστηροποίηση των ποινών αποτελούν ένα πλέγμα από μέτρα που λαμβάνει η πολιτεία. Αναφερόμαστε σε μια μάστιγα που ξεπερνά τα στενά όρια των χωρών και διαπερνά οριζόντια τις κοινωνίες. Αναμφισβήτητα έχουμε να κάνουμε με ένα παγκόσμιο φαινόμενο.

Μέσα σε αυτό το πλαίσιο το Υπουργείο Δικαιοσύνης έχει καταθέσει το νομοσχέδιο που συζητάμε. Πρόκειται για ένα σχέδιο νόμου που αποσκοπεί στην ενίσχυση του νομικού πλαισίου για την προστασία των γυναικών, την καταπολέμηση νέων μορφών βίας, καθώς και την ενσωμάτωση της ευρωπαϊκής Οδηγίας για τη βία κατά των γυναικών και την ενδοοικογενειακή βία και προτείνει σημαντικές τροποποιήσεις στον νόμο περί ενδοοικογενειακής βίας, με στόχο την πρόληψη, την αποτελεσματικότερη ποινική αντιμετώπιση των εγκλημάτων και την ενίσχυση της προστασίας και υποστήριξης των θυμάτων.

Κατά βάση, επιδίωξή μας είναι να αποτρέψουμε εγκληματικές συμπεριφορές με θύματα γυναίκες, παιδιά και ευάλωτα άτομα, συμπεριφορές που προσβάλλουν τη σωματική ακεραιότητα, την ελευθερία, τη γενετήσια αξιοπρέπεια.

Απλώνουμε μια ασπίδα που θωρακίζει τα θύματα και προχωράμε στη λήψη δέσμης μέτρων που αποσκοπούν τόσο στην ανάδειξη των σε βάρος τους αξιόποινων πράξεων, όσο και στην εξατομικευμένη προστασία τους. Ενισχύουμε την ελληνική δικαιοσύνη και με ουσιαστικό τρόπο διασφαλίζουμε την προστασία των δικαιωμάτων των πολιτών, ιδίως των πιο ευάλωτων μελών της κοινωνίας μας.

Αναφέρω χαρακτηριστικά ότι εντάσσεται στο ρυθμιστικό πεδίο του νόμου η απειλή μέσω επίμονης καταδίωξης ή αθέμιτης παρακολούθησης μέλους οικογένειας και στις προϋποθέσεις της ποινικής διαμεσολάβησης η υποχρέωση κάλυψης των άμεσων οικονομικών αναγκών του θύματος.

Ακόμη επεκτείνεται ο κατάλογος των επαγγελματιών που έχουν υποχρέωση αναφοράς εγκλημάτων ενδοοικογενειακής βίας, με την ένταξη των φαρμακοποιών και φυσικοθεραπευτών. Αλλά και στους χώρους εργασίας όπου συναντάμε την εργασιακή βία, το λεγόμενο mobbing, με περιστατικά βίας και παρενόχλησης και κακοποιητικές μεταχειρίσεις. Ανοίγουμε τον δρόμο, ώστε να τυποποιηθούν αυτές και άλλες μορφές σύγχρονων αδικημάτων, όπως κάθε καταχρηστική επιθετική συμπεριφορά σε βάρος εργαζομένου από συνάδελφό του στον εργασιακό χώρο που μπορεί να προκαλέσει τεράστια ζημιά στην ψυχική και εργασιακή κατάσταση του θύματος και δεν καλύπτεται από άλλες μορφές, ήδη, τυποποιημένων ποινικών αδικημάτων.

Δεν μένουμε, όμως, μόνο σε αυτά. Η επίδραση που έχει η τεχνολογία στην καθημερινότητά μας και η έκθεση όλο και περισσότερων συνανθρώπων μας σε μια έντονη ψηφιακή πραγματικότητα, έχουν οδηγήσει στην εμφάνιση νέων ειδών εγκλημάτων που βρίσκονται σε άμεση συνάρτηση με αυτό. Η παρενοχλητική παρακολούθηση μέσω διαδικτύου, το γνωστό σαν το cyber stalking, η διέγερση στη διάπραξη εγκλημάτων βιαιοπραγίας ή πρόκληση διχόνοιας, το doxing είναι αδικήματα που τυποποιούνται για πρώτη φορά, δεδομένου ότι συναντώνται πλέον όλο και πιο συχνά στην καθημερινότητά μας.

Συνδυαστικά με την αφαίρεση διαδικτυακού υλικού με παράνομο περιεχόμενο, όπως προβλέπεται στο άρθρο 12, που, ήδη, έχει βλάψει θύματα, ενσωματώνουμε μέτρα που θωρακίζουν τα θύματα τέτοιων επιθέσεων και αποτρέπουν την περαιτέρω στοχοποίηση και την ακόμη μεγαλύτερη θυματοποίησή τους.

Ένα ακόμη αποφασιστικό βήμα μέσα από το οποίο διευκολύνεται η πρόσβαση των θυμάτων στη δικαιοσύνη και τις αρμόδιες αρχές είναι η δυνατότητα ηλεκτρονικών καταγγελιών, συμβάλλοντας στην άμεση καταγραφή των παράνομων πράξεων και στην ταχεία συλλογή των σχετικών αποδεικτικών στοιχείων. Με τον τρόπο αυτό τα θύματα δεν έρχονται στη δύσκολη θέση να προσέλθουν στις αρμόδιες αρχές για να καταθέσουν την καταγγελία τους. Μειώνουμε έτσι τον κίνδυνο να μη φτάνουν οι καταγγελίες στους αρμόδιους και στη δικαιοσύνη εξαιτίας του δικαιολογημένου φόβου του θύματος να προσέλθει στις αρχές ή λόγω πιέσεων που πολλές φορές δέχεται για να αποσύρει μια καταγγελία που έχει τολμήσει να κάνει.

Και κάτι πολύ σημαντικό. Με αυτήν τη ρύθμιση προβλέπεται η υποχρέωση των αρχών να εξετάζουν αν το θύμα έχει τη δυνατότητα πρόσβασης σε νομική συνδρομή. Πόσες άραγε περιπτώσεις υπάρχουν που το θύμα εξαρτάται οικονομικά από τον θύτη, γεγονός που λειτουργεί ανασταλτικά και εξ αυτού αποθαρρύνεται να υποβάλει καταγγελία σε βάρος του; Είναι πραγματικά ιδιαίτερα σημαντική αυτή η νομοθετική παρέμβαση του Υπουργείου Δικαιοσύνης και ένα ακόμη βήμα, μια συνέχεια πρωτοβουλιών που έχει, ήδη, λάβει η Κυβέρνησή μας, όπως το panic button, το risk tool, εργαλεία δηλαδή που λειτουργούν προστατευτικά για θύματα τέτοιων βίαιων συμπεριφορών.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Η κακοποίηση, η ενδοοικογενειακή βία και κάθε μορφή παρενόχλησης αποτελούν πρωτίστως κοινωνικές πληγές. Είναι ζητήματα κοινωνικής ηθικής και παιδείας. Είναι προβλήματα της καθημερινότητας και ως τέτοια τα πολεμάμε.

Μεταξύ των άλλων, στο δεύτερο μέρος του νομοσχεδίου λαμβάνουμε μέτρα που αποσκοπούν στην αντιμετώπιση της παραβατικότητας των ανηλίκων. Θεσπίζουμε ειδικές διατάξεις που εξασφαλίζουν την προστασία της ανηλικότητας, την αποτελεσματική αντιμετώπιση της παραβατικότητας των ανηλίκων και την καταπολέμηση ειδικών μορφών επαναλαμβανόμενης εγκληματικότητας με σοβαρό κοινωνικό αντίκτυπο, όπως κλοπές κι απάτες.

Με τις διατάξεις του τρίτου μέρους διοργανώνουμε τις ιατροδικαστικές υπηρεσίες του κράτους. Εκσυγχρονίζουμε το νομοθετικό πλαίσιο που διέπει την υπηρεσιακή κατάσταση των ιατροδικαστών και των υπαλλήλων των ιατροδικαστικών υπηρεσιών.

Προχωράμε στην οργανωτική αναπροσαρμογή του καθεστώτος λειτουργίας τους, που θα βοηθήσει και στην επιτάχυνση έκδοσης ιατροδικαστικών εκθέσεων, με έναν βασικό σκοπό, τη βελτίωση της ποιότητας των υπηρεσιών που παρέχονται προς τους πολίτες και το κοινωνικό σύνολο από τις ιατροδικαστικές υπηρεσίες του κράτους.

Και σε αυτό το πλαίσιο, κύριε Υπουργέ, περιμένουμε και στα Ιωάννινα, την εκλογική μου περιφέρεια, την ενεργοποίηση της ιατροδικαστικής υπηρεσίας, η οποία έχει συσταθεί στα χαρτιά ήδη από το 2009. Γνωρίζω ότι το έχετε στο μυαλό σας. Το έχουμε εξάλλου συζητήσει πολλές φορές και μαζί. Θέλω απλά να το βάλετε στις προτεραιότητές σας.

Κυρίες και κύριοι, αυτό το νομοσχέδιο είναι μία ευκαιρία να στείλει η Βουλή ένα ξεκάθαρο μήνυμα μηδενικής ανοχής απέναντι σε αυτήν τη μάστιγα και να δημιουργηθεί ένα ουσιαστικό πλαίσιο, που θα προστατεύει τις πιο ευάλωτες ομάδες της κοινωνίας. Καλώ τους συναδέλφους της Αντιπολίτευσης να μην προσεγγίσουν ένα τόσο κρίσιμο κοινωνικό ζήτημα μέσα από μικροκομματικά γυαλιά. Είναι ανάγκη να επιδείξουμε όλοι ενότητα, σοβαρότητα και αποφασιστικότητα, βάζοντας πάνω απ’ όλα το συμφέρον των θυμάτων και της κοινωνίας. Σε τέτοιες στιγμές δεν χωρούν πολιτικοί υπολογισμοί, αλλά μόνο ειλικρινής διάθεση για αλλαγή και πρόοδο.

Υπερψηφίζω το παρόν σχέδιο νόμου και σας καλώ να κάνετε το ίδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, την κ. Κεφάλα.

Πριν καλέσω στο Βήμα τον επόμενο ομιλητή που είναι ο ανεξάρτητος Βουλευτής κ. Χουρδάκης, θέλω να κάνω κάποιες ανακοινώσεις όσον αφορά την από δω και πέρα εξέλιξη της διαδικασίας συζήτησης του σχεδίου νόμου. Υπάρχουν και πολλές διαγραφές, για να μην έχετε κάποια μεγάλη αγωνία. Απόψε θα εξαντληθεί ο κατάλογος των ομιλητών αλλά και όσων έχουν απομείνει με τον χρόνο που δικαιούνται Κοινοβουλευτικών Εκπροσώπων. Το λέω αυτό γιατί δεν θα γίνει δεκτή καμία παρέμβαση πέραν αυτών που λέμε εδώ.

Τα κόμματα έχουν Κοινοβουλευτικές Ομάδες, θα ενημερωθούν. Δεν θα υπάρξει δηλαδή περίπτωση κάποιος Κοινοβουλευτικός Εκπρόσωπος να έρθει αύριο να μιλήσει.

Αύριο θα ξεκινήσουμε 8:30΄ το πρωί με τις δευτερολογίες των εισηγητών και στη συνέχεια…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω και την ομιλία μου, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Το ξέρω. Μου το είπατε εξάλλου. Στη συνέχεια θα είναι η ομιλία της κυρίας Προέδρου και το κλείσιμο από τον Υπουργό. Και στις 10:30΄ –γι’ αυτό ξεκινάμε 8:30΄ αύριο το πρωί- προγραμματίζεται να αρχίσει η ονομαστική ψηφοφορία.

Εγώ θα τα επαναλάβω για λόγους ευνοήτως, γιατί κάποιος μπορεί να τα άκουσε στη μέση. Απόψε, λοιπόν, εξαντλείται ο κατάλογος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μέχρι ποια ώρα;

**ΠΡΟΕΔΡΕΥΩΝ (Αθανάσιος Μπούρας):** Όσο πάει. Δεν νομίζω να πάει πολύ. Γιατί είναι μόνο, απ’ ό,τι πληροφορήθηκα, οι υπόλοιποι συνάδελφοι. Και είναι και κάποιες ομιλίες Κοινοβουλευτικών Εκπροσώπων, όχι πλήρεις γιατί έχουν μιλήσει πολύ οι Αρχηγοί τους, που σημαίνει ότι έχουν τον μισό χρόνο. Όση ώρα κι αν πάρει, θα το εξαντλήσουμε αυτό το θέμα απόψε. Και αύριο το πρωί στις 8:30΄ -αυτά που είπα- είναι οι δευτεροομιλίες των εισηγητών και ειδικών αγορητών, η ομιλία της Προέδρου της Πλεύσης Ελευθερίας και το κλείσιμο από τον Υπουργό.

Και τώρα καλείται στο Βήμα ο ανεξάρτητος Βουλευτής ο κ. Μιχαήλ Χουρδάκης και αμέσως μετά ζήτησε και θα κάνει παρέμβαση ο Υφυπουργός Δικαιοσύνης, ο κ. Μπούγας. Και θα συνεχίσουμε.

Ορίστε, κύριε Χουρδάκη, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Λαμβάνω σήμερα τον λόγο για να τοποθετηθώ επί του σχεδίου νόμου του Υπουργείου Δικαιοσύνης. Δυστυχώς, όμως, μόνο για να τοποθετηθώ και όχι -όπως έχω τονίσει και άλλες φορές- για να ψηφίσω. Διότι παρ’ όλο που δεν το ξέρουν αρκετοί πολίτες -και απ’ ό,τι φαίνεται σε συζητήσεις που κάνω, δεν το ξέρουν ούτε και Βουλευτές και ούτε μέλη και από το Προεδρείο- οι ανεξάρτητοι Βουλευτές δεν ψηφίζουν πλην του άρθρου ή των άρθρων που τυχόν τελικώς θα έχουν ονομαστική ψηφοφορία. Και αυτό οφείλεται σε κακή και στρεβλή πρακτική, όπως έχω πει προφορικά -και παρ’ όλο που το ζήτησα και γραπτώς ποτέ δεν μου το έχει δώσει- ο πρώην Πρόεδρος της Βουλής Κωνσταντίνος Τασούλας. Δεν προκύπτει από καμία πρόβλεψη ή πρόνοια σε κανένα άρθρο του Κανονισμού. Και πιστεύω ή θέλω να πιστεύω πως ο νέος Πρόεδρος της Βουλής, ο Νικήτας Κακλαμάνης, θα τηρήσει την υπόσχεσή του να διορθώσει αυτό το μείζον ζήτημα, αποκαθιστώντας τη νομιμότητα.

Του εύχομαι μεταξύ άλλων καλή θητεία και ελπίζω να είναι περισσότερο τυπικός από τον κ. Τασούλα, περισσότερο ευέλικτος εντός του κοινοβουλευτικού πλαισίου και να προασπίσει μια εύρυθμη και νομότυπη λειτουργία και φυσικά να βελτιωθεί και αυτή η παρά πολύ κακή πρακτική κατάχρησης του χρόνου που υπάρχει τόσο από τους Βουλευτές, όσο κυρίως και από τους Αρχηγούς των κομμάτων.

Η Οδηγία 2024/1385 που καλούμαστε να ενσωματώσουμε σήμερα, εστιάζει στη βελτίωση του νομικού οπλοστασίου για τη βία κατά των γυναικών και των περιστατικών ενδοοικογενειακής βίας. Αναγνωρίζω ότι στο σύγχρονο περιβάλλον δεν αρκεί πια η νομική κάλυψη των παραδοσιακών μορφών σωματικής ή σεξουαλικής κακοποίησης σχετικών περιστατικών. Δεν υπάρχει αμφιβολία ότι οι ραγδαίες τεχνολογικές εξελίξεις, η εξάπλωση των κοινωνικών δικτύων και οι μεταβολές στην οργάνωση της εργασίας έχουν γεννήσει νέες ύπουλες μορφές βίας, ενώ παράλληλα η οικονομική και ψυχολογική βία αποτελούν συχνά την αόρατη πλευρά μιας κακοποιητικής σχέσης, εμποδίζοντας γυναίκες να σταθούν στα πόδια τους, να υπερασπιστούν τη ζωή τους και την αξιοπρέπειά τους.

Ως εκ τούτου, η αναβάθμιση του νομοθετικού πλαισίου ως προς την ποινικοποίηση και τη διάδοση προσωπικών δεδομένων και στη θεσμική κατοχύρωση της οικονομικής βίας ως αυτοτελούς μορφής βίας και η αναγνώριση ψυχολογικής χειραγώγησης ως πράξη εξίσου επιβλαβούς και τιμωρητέας αποτελούν αναμφίβολα θετικά βήματα. Όμως, όπως σωστά επισημαίνουν η Πρόεδρος της Ομοσπονδίας Γυναικών Ελλάδος και άλλοι φορείς που προσήλθαν στη συζήτηση των φορέων κατά τη δεύτερη συζήτηση της επιτροπής, μόνο η αυστηροποίηση των ποινών ή η διεύρυνση των ορισμών στο νομικό κείμενο δεν φαίνεται να είναι αρκετά, διότι χρειαζόμαστε επειγόντως τη δημιουργία και την ενίσχυση εξειδικευμένων κέντρων υποστήριξης για τα θύματα με δωρεάν ψυχολογική και νομική βία και τη μέριμνα για επαρκή στελέχωση και κυρίως για μόνιμη λειτουργία τέτοιων δομών. Διαφορετικά. πάμπολλες γυναίκες θα συνεχίσουν να παραμένουν εγκλωβισμένες σε κακοποιητικές σχέσεις, δεν θα βρίσκουν στήριξη, δεν θα μπορούν οικονομικά να αντεπεξέλθουν, αλλά και υποστηρικτικά θα τους είναι αδύνατο να προβούν σε οποιαδήποτε καταγγελία, μη γνωρίζοντας πού να απευθυνθούν και κυρίως πώς να προστατευθούν.

Και σε αυτό καθοριστικό ρόλο παίζει η εκπαίδευση και η ευαισθητοποίηση τόσο των δικαστικών λειτουργών, των αστυνομικών υπαλλήλων και των επαγγελματιών υγείας συνολικά, για τους οποίους φυσικά δεν αρκεί μόνο η θεωρητική γνώση, αλλά είναι απαραίτητη και η ικανότητα αναγνώρισης των σύγχρονων μορφών βίας και ειδικά εκείνων που λαμβάνουν χώρα στον ψηφιακό κόσμο όπου τα όρια ανάμεσα στο δημόσιο και στο ιδιωτικό φαίνεται πως θολώνουν επικίνδυνα και γίνονται ασαφή. Προς αυτήν την κατεύθυνση η δημιουργία εθνικής πλατφόρμας για την καταγγελία περιστατικών διαδικτυακής βίας θα μπορούσε να αποτελεί σημαντικό βήμα.

Πέρα από την υποχρέωση των εταιρειών κοινωνικής δικτύωσης να δράσουν άμεσα και να μπλοκάρουν περιεχόμενο που προσβάλλει τη γυναικεία αξιοπρέπεια και την ανηλικότητα, είναι πολύ σημαντικό να τονιστεί -και νομίζω όλοι συμφωνούμε- πως για να λειτουργήσουν όλα αυτά χρειάζεται στενή συνεργασία της πολιτείας, ερευνητικών φορέων, διεθνών οργανισμών, πανεπιστημιακών εργαστηρίων με σαφείς κανόνες, πλήρη διαφάνεια, με ισχυρή πολιτική βούληση, ώστε να μην περιοριστούμε σε ουτοπικές διακηρύξεις.

Τα πανεπιστημιακά εργαστήρια, σαφείς κανόνες και πλήρης διαφάνεια για το οποίο ξεκίνησα να μιλάω πριν, αναφέρονται στο επόμενο κομμάτι για το οποίο θέλω να τοποθετηθώ και αφορά τις ρυθμίσεις για τις ιατροδικαστικές υπηρεσίες. Υπάρχουν θετικά στοιχεία μέσα σε αυτό το πλαίσιο, όπως η απόφαση για απαγόρευση παράλληλης άσκησης ιδιωτικού έργου από τους ιατροδικαστές του δημοσίου και τους πανεπιστημιακούς ιατροδικαστές, προκειμένου να διασφαλιστεί περαιτέρω αντικειμενικότητα και με αυτό εγώ συμφωνώ.

Οφείλουμε, όμως, να εξετάσουμε και προσεκτικά πώς αυτό δεν θα αποψιλώσει τις ιατροδικαστικές υπηρεσίες, λειτουργώντας αντίθετα στο κομμάτι της ταχείας, έγκαιρης και ακριβούς ιατροδικαστικής εξέτασης ειδικά σε υποθέσεις έμφυλης βίας. Γιατί ξέρουμε ότι η ταχύτητα και η ακρίβεια είναι πάρα πολύ σημαντικά για την απονομή δικαιοσύνης χωρίς καμία ολιγωρία, καμία κωλυσιεργία σε αυτόν τον τομέα, διότι διαφορετικά πλήττονται τα θύματα και αδρανοποιείται η διαδικασία.

Εκεί είναι, λοιπόν, που χρειάζεται ο εξορθολογισμός και η ορθολογική κατανομή του προσωπικού και προς αυτήν την κατεύθυνση είναι θετικό στο άρθρο 42 που ενισχύονται οι ιατροδικαστικές υπηρεσίες, κύριε Υπουργέ, με τεχνικούς ΥΕ. Θα πρέπει, όμως, το ίδιο να κάνετε για τα πανεπιστημιακά ιατροδικαστικά εργαστήρια.

Παρ’ όλο που αυτά ασκούν εκπαιδευτικό έργο, θα πρέπει να γνωρίζετε ότι, ειδικά επί παραδείγματι για τη Θεσσαλονίκη, επί του συνόλου των νεκροτομών που λαμβάνουν χώρα τα δύο τρίτα γίνονται από την Ιατροδικαστική Υπηρεσία και το ένα τρίτο γίνεται από το Εργαστήριο Ιατροδικαστικής του Αριστοτελείου Πανεπιστημίου Θεσσαλονίκης. Άρα, κατά ένα τρίτο τουλάχιστον στο σύνολο των θέσεων που προβλέπεται θα έπρεπε να υπάρχουν νεκροτόμοι ΥΕ και για αυτόν τον σκοπό. Να έχουν ερευνητικό όφελος αυτές οι νεκροτομές, από την άλλη, όμως, εξυπηρετούν και διευκολύνουν την Ιατροδικαστική Υπηρεσία Θεσσαλονίκης. Οπότε θα ήθελα και αυτό, σας παρακαλώ, να το λάβετε υπ’ όψιν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ό,τι αφορά το άρθρο 41 παράγραφος 6, όπως σας είπα και νωρίτερα, κύριε Φλωρίδη, αν και ιατρικά δέχομαι ότι σε κάποιες περιπτώσεις θα είχε νόημα να χρειάζεται μια επανεξέταση μιας ιατροδικαστικής πραγματογνωμοσύνης, αν, όμως, θέλετε πραγματικά να απαλείψετε κάθε υπόνοια ότι το άρθρο 41 παράγραφος 6 σχετίζεται με οποιαδήποτε προσπάθεια συγκάλυψης του εγκλήματος των Τεμπών, αρκεί να προσθέσετε μερικές λέξεις, όπως σας πρότεινα, που να περιορίζει τέτοιου τύπου επανελέγχους μόνο για μεμονωμένα περιστατικά και όχι για ομάδες θυμάτων ή για ατυχήματα ή για οτιδήποτε άλλο. Διαφορετικά συνειδητά αφήνετε να αιωρείται προς όλη την Αντιπολίτευση ότι το κάνετε επίτηδες. Είναι, λοιπόν, στη διακριτική σας ευχέρεια.

Για την οικονομία του χρόνου, και επειδή είμαι από τους λάτρεις τού ότι θα έπρεπε για όλους στο πολύ ένα λεπτό μετά τη λήξη του χρόνου να κλείνουν τα μικρόφωνα, θα υπερπηδήσω κάποια από αυτά που ήθελα να πω.

Θέλω, επίσης, να σας πω ότι στο άρθρο 28 υπάρχει πλήρης ασάφεια, πάρα πολλά συντακτικά και νοηματικά λάθη. Παρακαλώ, δείτε το και αυτό. Ακόμα και στις διορθώσεις που ήρθαν δεν διορθώνεται πραγματικά τίποτα. Μάλλον αυτοί που τις καταχώρησαν δεν έχουν ιδέα τι θα ήθελαν να διορθώσουν. Αναφέρονται σε εδάφια που δεν υπάρχουν, σε υποπεριόδους που δεν υπάρχουν. Έχουν μπερδευτεί οι ποινές σε σχέση με τη βαρύτητα των αναφερόμενων αδικημάτων. Προτείνω να το ξαναδείτε.

Και τελειώνω με το ότι κρατώ στα πολύ θετικά τη συμπερίληψη του αιτήματος του Συλλόγου Ελλήνων Ψυχολόγων για την αντιποίηση του επαγγέλματος. Είναι πάρα πολύ σημαντικό, έχει ταλανιστεί αυτό το επάγγελμα τα τελευταία χρόνια από διάφορους «θεραπευτές», συμβούλους υγείας μη καταρτισμένους. Χαίρομαι διότι μετά τη συνάντηση που είχα μαζί τους πριν από μερικές εβδομάδες πιθανώς και οι δικές μου οχλήσεις βοήθησαν, ώστε να συμπεριληφθεί η αντιποίηση σε αυτό το κομμάτι.

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο έχει ο Υφυπουργός Δικαιοσύνης κ. Ιωάννης Μπούγας για την παρέμβαση που ζήτησε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, θα κάνω μια παρέμβαση, διότι και η ώρα είναι περασμένη και οι συνάδελφοι είναι κουρασμένοι.

Θέλω προεισαγωγικά να πω το εξής: Πριν λίγη ώρα γίναμε όλοι μάρτυρες σε αυτήν την Αίθουσα μιας προσχηματικής συζήτησης για την αντισυνταγματικότητα διατάξεων του σχεδίου νόμου και συνολικά για το σχέδιο νόμου που οργάνωσε σύμπασα η Αντιπολίτευση, τόσο τα κόμματα που βρίσκονται στα Κεντροαριστερά και στην Αριστερή πτέρυγα της Βουλής, όσο και τα κόμματα πέραν της Κεντροδεξιάς. Και οργάνωσε αυτήν τη συζήτηση όχι επειδή πιστεύει στην αντισυνταγματικότητα διατάξεων του σχεδίου νόμου. Άλλωστε, το ότι δεν πιστεύει φάνηκε και από την συμμετοχή των Βουλευτών. Μέτρησα από όλη την Αντιπολίτευση μόλις είκοσι πέντε Βουλευτές από εκατόν σαράντα τρεις που αριθμεί συνολικά η Αντιπολίτευση. Είκοσι πέντε ήταν από όλα τα κόμματα της Αντιπολίτευσης, για να υποστηρίξουν αυτήν την ένσταση δήθεν αντισυνταγματικότητας, έναντι εκατόν είκοσι πέντε Βουλευτών της Νέας Δημοκρατίας που βρίσκονταν στην Αίθουσα.

Γιατί, όμως, το έκαναν αυτό; Το έκαναν με κατάχρηση και κατά καταστρατήγηση του Κανονισμού και του Συντάγματος, για να προκαλέσουν μία ακόμη συζήτηση για το ζήτημα των Τεμπών, κάνοντας αυτό για το οποίο κατηγορούν τη Νέα Δημοκρατία, δηλαδή ποινικό λαϊκισμό. Διότι ποινικός λαϊκισμός είναι, κύριοι συνάδελφοι της Αντιπολίτευσης, να θέλετε να προκαταλάβετε την απόφαση της δικαιοσύνης, να στοχοποιείτε ανθρώπους σε μια τραγωδία και να τους καθιστάτε ενόχους πριν αποφανθούν τα αρμόδια όργανα της πολιτείας. Και κυρίως είναι ποινικός λαϊκισμός να προσπαθείτε να δηλητηριάσετε την κοινή γνώμη με την τραγωδία των Τεμπών. Πρέπει να ξέρετε καλά ότι η ελληνική κοινωνία δεν θα σας επιτρέψει να τη γυρίσετε στην περίοδο διχασμού, στις αρχές της δεκαετίας του 2010. Δεν θα τα καταφέρετε, όσο και αν προσπαθείτε.

Κύριε Πρόεδρε, όταν μιλούν τα επιχειρήματα σε μια συζήτηση, για να επανέλθω στα θέματα του νομοσχεδίου που μας έχουν απασχολήσει σήμερα ολόκληρη τη μέρα, αλλά και στις Επιτροπές της Βουλής, όταν λοιπόν μιλούν τα επιχειρήματα και τα έγγραφα, τότε σιωπούν τα συνθήματα και καταπνίγονται οι κραυγές.

Έγινε πολλή συζήτηση για το άρθρο 24 του σχεδίου νόμου και μάλιστα υπήρξαν κορώνες και από τον Αντιπρόεδρο της Ένωσης Δικαστών και Εισαγγελέων, ο οποίος μίλησε για υπαναχώρηση στο κράτος δικαίου, επειδή θεσπίζει τη δυνατότητα των θυμάτων συγκεκριμένων κακουργημάτων πολύ σοβαρών, όπως είναι το αδίκημα της ανθρωποκτονίας, του βιασμού παιδιών, της σεξουαλικής κακοποίησης, να έχουν τη δυνατότητα να ακουστούν, εφόσον υποβληθεί από τον καταδικασθέντα κατηγορούμενο αίτηση υφ’ όρον απόλυσης. Εκεί, λοιπόν, υπήρξε μια ολόκληρη συζήτηση ότι παραβιάζουμε το κράτος δικαίου, ότι καταργούμε το τεκμήριο αθωότητας και τελικά ότι αυτό το κάνουμε κατά παράβαση των αρχών της ΕΣΔΑ.

Δεν δέχθηκαν ότι υπήρχαν αποφάσεις, στις οποίες είχε αναφερθεί ο Υπουργός, που όχι μόνο αναγνώριζαν δικαίωμα ακρόασης των θυμάτων πριν αποφανθεί το δικαστικό συμβούλιο για την αίτηση υφ’ όρον απόλυσης, αλλά έδιναν το μείζον, δηλαδή δικαίωμα προσφυγής ενώπιον του Δικαστηρίου Ανθρωπίνων Δικαιωμάτων. Επειδή, λοιπόν, αυτό αμφισβητήθηκε, κατέθεσα στα πρακτικά της επιτροπής και τις δύο αποφάσεις, για να τις αναγνώσουν οι συνάδελφοι.

Ο κ. Ξανθόπουλος είχε την πολιτική γενναιότητα να παραδεχθεί σήμερα έμμεσα, αλλά με σαφήνεια, ότι πράγματι η δική μας τοποθέτηση είναι ορθή και το άρθρο 24 είναι συμβατό όχι μόνο με τις πρόνοιες και τις προβλέψεις του Ελληνικού Συντάγματος, αλλά και με αυτές τις διατάξεις της Ευρωπαϊκής Σύμβασης Δικαιωμάτων του Ανθρώπου.

Αυτό θέλω να κάνω και τώρα, κύριε Πρόεδρε. Αναφέρθηκαν πολλοί συνάδελφοι στη μερική, τάχα, ενσωμάτωση της Οδηγίας χωρίς -είμαι βέβαιος- οι περισσότεροι από αυτούς να έχουν κάνει τον κόπο να διαβάσουν την Οδηγία. Δυστυχώς, δεν περίμενα αυτούς τους ισχυρισμούς από συναδέλφους οι οποίοι έχουν νομική κατάρτιση, νομική παιδεία και όχι μόνο προσωπικά, αλλά κατά γενική ομολογία είναι έγκριτοι νομικοί.

Οι Οδηγίες ενσωματώνονται με κανόνες δικαίου. Αυτοί οι κανόνες μπορεί να είναι κανόνες τυπικού νόμου, σαν του νόμου που συζητούμε και θα ψηφίσουμε αύριο στην Εθνική Αντιπροσωπεία, μπορεί να είναι, όμως, προεδρικά διατάγματα ή και κανονιστικές πράξεις, όπως υπουργικές αποφάσεις. Η Οδηγία, κυρίες και κύριοι συνάδελφοι, έχει συνολικά σαράντα εννέα και με το άρθρο που αφορά στην έναρξη ισχύος της πενήντα άρθρα. Το Υπουργείο Δικαιοσύνης, είτε με το συζητούμενο σχέδιο νόμου είτε με προγενέστερα, έχει ενσωματώσει στο Εθνικό Δίκαιο τα τριάντα δύο από τα πενήντα συνολικά.

Για ποιον λόγο δεν φέρνουμε στο σημερινό σχέδιο νόμου τα υπόλοιπα; Η απάντηση, κύριε Πρόεδρε, κυρίες και κύριοι συνάδελφοι, είναι απλή και θα καταθέσω την τροπολογία. Διότι οι υπόλοιπες διατάξεις μετά το άρθρο 33 και μέχρι το άρθρο 49 ζητούν από τα κράτη-μέλη να υιοθετήσουν πρακτικές, να δημιουργήσουν δομές, να οργανώσουν εκπαίδευση, για να μπορέσουν να προσαρμοστούν στα όσα προβλέπει η Οδηγία. Αυτά όμως, κυρίες και κύριοι συνάδελφοι, δεν αποτελούν αντικείμενο ρύθμισης τυπικού νόμου. Είναι ζητήματα τα οποία μπορούν να ρυθμιστούν ή έχουν, ήδη, ρυθμιστεί είτε με προεδρικά διατάγματα είτε με υπουργικές αποφάσεις από έναν ή περισσότερους Υπουργούς, δηλαδή κοινές υπουργικές αποφάσεις. Αυτή, λοιπόν, είναι η απάντηση για ποιον λόγο το Υπουργείο Δικαιοσύνης έχει πλήρως συμμορφωθεί στη μεταφορά της κοινοτικής Οδηγίας με τον νόμο τον οποίον συζητούμε σήμερα.

Η χώρα μας είναι η πρώτη η οποία θεσμοθετεί τις ποινικές διατάξεις, οι οποίες ολοκληρώνουν το πλέγμα ποινικής προστασίας των θυμάτων ενδοοικογενειακής και έμφυλης βίας και οι υπόλοιπες διατάξεις που δεν απαιτούν τυπικό νόμο θα ενσωματωθούν -αν δεν έχει γίνει, ήδη, η ενσωμάτωσή τους- με υπουργικές αποφάσεις, με ΚΥΑ ή προεδρικά διατάγματα.

Κατά συνέπεια, αυτή η μομφή ότι τάχα μόνο μερικά από τα άρθρα της Οδηγίας ενσωματώνουμε και αφήνουμε τα άλλα, είναι -όπως νομίζω, αποδεικνύεται και από το σώμα της Οδηγίας που θα καταθέσω, κύριε Πρόεδρε- εντελώς αβάσιμη και έωλη. Και πρέπει, επίσης, να συμπληρώσω ότι ο χρόνος ενσωμάτωσης της Οδηγίας από την Ευρωπαϊκή Ένωση είναι τριετής. Εμείς την ενσωματώνουμε με τον νόμο τον οποίον συζητούμε τους πρώτους μήνες και κάθε φορά η Ευρωπαϊκή Ένωση επιτηρεί τις χώρες στις οποίες απευθύνεται η Οδηγία, αν έχει γίνει πλήρης ενσωμάτωση αυτής.

Επομένως, πριν αρθρώνετε αντιπολιτευτικό λόγο, οφείλετε, κυρίες και κύριοι συνάδελφοι, για να μην υποπίπτετε σε τέτοια όχι μόνο πολιτικά αλλά και νομικά ολισθήματα, να ενημερώνεστε και να βλέπετε τι ακριβώς κάνει το Υπουργείο Δικαιοσύνης. Και ποια θα ήταν εν τέλει η πρότασή σας; Να περιμένουμε πότε θα ολοκληρωθεί η ενσωμάτωση της Οδηγίας και να αφήσουμε απροστάτευτες τις γυναίκες και τα θύματα έμφυλης βίας κατά το μέρος που σήμερα τους προστατεύουμε με τις ποινικές διατάξεις; Νομίζω ότι εδώ οφείλετε μία απάντηση, αλλά μια απάντηση τεκμηριωμένη όχι με συνθήματα, όχι με κραυγές.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Κύριε Τσαβδαρίδη, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Δεν μπορείτε να πάρετε τον λόγο. Έχετε κάνει παρεμβάσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δύο παρεμβάσεις.

**ΠΡΟΕΔΡΕΥΩΝ (Αθανάσιος Μπούρας):** Τρεις παρεμβάσεις. Είναι γραμμένες. Εγώ δεν μπορώ να μη δέχομαι την εμπιστοσύνη των Προεδρευόντων. Αύριο θα τα πείτε στην ομιλία σας. Θα απαντήσετε στον Υπουργό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάνετε άλλον Κανονισμό, κύριε Πρόεδρε, που δεν μιλάει η Αντιπολίτευση;

**ΠΡΟΕΔΡΕΥΩΝ (Αθανάσιος Μπούρας):** Απόψε ολοκληρώνεται όλη η συζήτηση και αύριο είναι οι δευτερολογίες των εισηγητών και ειδικών αγορητών και η δική σας ομιλία.

Να πω ότι έχουν μείνει κάποιοι Κοινοβουλευτικοί Εκπρόσωποι που δεν μίλησαν καθόλου ή δεν μίλησε ο Αρχηγός τους και θέλω να σας παρακαλέσω να μου δηλώσετε και να κανονίσουμε μετά από δύο συναδέλφους που θα μιλάνε να μιλάει και ένας Κοινοβουλευτικός Εκπρόσωπος. Ήδη μου το έχει ζητήσει η κ. Δάγκα από το ΚΚΕ. Θέλετε να πάμε από τα μικρότερα προς τα μεγαλύτερα κόμματα; Κατά τον Κανονισμό προηγείται το μεγαλύτερο κόμμα. Όμως, βλέπω ότι η Κοινοβουλευτική Εκπρόσωπος της Νέας Δημοκρατίας θέλει να μιλήσει τελευταία ή προς το τέλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και ο κ. Καζαμίας θέλει να μιλήσει μετά. Δεν θα επιβάλλετε και πότε θα μιλάμε και πότε δεν θα μιλάμε. Δεν γίνεται.

**ΠΡΟΕΔΡΕΥΩΝ (Αθανάσιος Μπούρας):** Όποτε θέλει. Αμέσως μετά από δύο ομιλητές θα πάρει τον λόγο η κ. Δάγκα που γύρεψε τον λόγο. Και όποιος τον ζητάει, εγώ θα κανονίζω μετά από δυο-τρεις ομιλητές και δεν θα τα χαλάσουμε καθόλου. Μην ανησυχείτε.

Ορίστε, κύριε Τσαβδαρίδη, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, να εκφράσω αρχικά τα θερμά μου συγχαρητήρια στον νεοεκλεγμένο Πρόεδρο της Βουλής των Ελλήνων, τον κ. Νικήτα Κακλαμάνη, μία προσωπικότητα με μακρά και ιδιαίτερα πετυχημένη κοινοβουλευτική πορεία, με ισχυρότατο αποτύπωμα στην πολιτική ζωή, εξαιρετικά ευρυμαθή και χαρισματικό πολιτικό άνδρα, που είναι βέβαιο ότι θα κοσμήσει τον θεσμικό του ρόλο συνεχίζοντας επάξια το έργο του λαμπρού προκατόχου του και πλέον υποψηφίου για την Προεδρία της Ελληνικής Δημοκρατίας κ. Κωνσταντίνου Τασούλα. Του ευχόμαστε όλοι μας καλή επιτυχία.

Ερχόμενος στο υπό συζήτηση νομοσχέδιο, θα ήθελα να υπογραμμίσω ότι αυτό αποτελεί έναν ακόμη κρίκο στη μακρά αλυσίδα στοχευμένων παρεμβάσεων του Υπουργείου Δικαιοσύνης επί διακυβέρνησης της Νέας Δημοκρατίας του Κυριάκου Μητσοτάκη για την αντιμετώπιση υπαρκτών αναγκών, αλλά και απαιτήσεων της σημερινής μας κοινωνίας. Είναι ένα νομοσχέδιο που αντανακλά την κυβερνητική δέσμευση να επικαιροποιεί, να εμβαθύνει, αλλά και να διευρύνει διαρκώς το νομικό μας σύστημα, προκειμένου αυτό να συνεχίζει να απολαμβάνει της εμπιστοσύνης των Ελλήνων πολιτών και να διασφαλίζει την προστασία των δικαιωμάτων τους μέσα στις διαρκώς μεταβαλλόμενες και πιο απαιτητικές συνθήκες στις οποίες καλείται να λειτουργεί.

Κορωνίδα αυτής της νομοθετικής πρωτοβουλίας είναι οι πρόσθετες ρυθμίσεις για την αντιμετώπιση νέων μορφών βίας κατά των γυναικών οι οποίες πηγαίνουν ένα βήμα πιο πέρα από τη στενή ενσωμάτωση της σχετικής ευρωπαϊκής Οδηγίας και παρεμβαίνουν βελτιωτικά στις, ήδη, υπάρχουσες διατάξεις του ν.3500/2006 για την αντιμετώπιση της ενδοοικογενειακής βίας, περιλαμβάνοντας τροποποιήσεις για την προστασία των ανηλίκων και όσων συμπολιτών μας ανήκουν σε ειδικότερες ευάλωτες ομάδες. Νέες μορφές σύγχρονων αδικημάτων τυποποιούνται για πρώτη φορά, δεδομένου ότι συναντώνται πλέον όλο και συχνότερα στην καθημερινότητα μας, όπως το mobbing, δηλαδή κάθε καταχρηστική επιθετική συμπεριφορά εργαζομένου σε βάρος συναδέλφου στον εργασιακό χώρο.

Παράλληλα, επεκτείνεται το πεδίο εφαρμογής του νόμου και στον κυβερνοχώρο ως ασπίδα προστασίας σε νέα είδη εγκλήματος που γεννάνε oι τεχνολογικές εξελίξεις, όπως η παρενoχλητική παρακολούθηση μέσω διαδικτύου το γνωστό cyber stalking, αλλά και το doxing, δηλαδή την αναζήτηση και δημοσίευση προσωπικών ή ταυτοποιητικών πληροφοριών σχετικά με ένα συγκεκριμένο άτομο στο διαδίκτυο συνήθως με κακόβουλη πρόθεση.

Επιπροσθέτως, η ομπρέλα της δικαιοσύνης θα προστατεύει καλύτερα τα θύματα της εκδικητικής πορνογραφίας και θα μεριμνά για την αφαίρεση του βλαπτικού για τα θύματα διαδικτυακού υλικού, αποτρέποντας έτσι περαιτέρω στοχοποίησή τους. Εξίσου αξιοσημείωτες οι παρεμβάσεις για την προστασία των ανηλίκων και την καταπολέμηση της ανήλικης παραβατικότητας με σειρά αναθεωρήσεων στον Ποινικό Κώδικα, αλλά και στον Κώδικα Ποινικής Δικονομίας.

Πέραν, όμως, από τις παρεμβάσεις για την ενδοοικογενειακή βία, το σχέδιο νόμου αφήνει σημαντικό αποτύπωμα σε ακόμη δύο άξονες: πρώτον, στη σύμμετρη κατανομή της δικαστικής ύλης, καθώς και στην ταχύτερη απονομή της δικαιοσύνης προβλέποντας αλλαγές στην ύλη και κατά τόπο αρμοδιότητα των διοικητικών δικαστηρίων και δεύτερον, στην ουσιαστική βελτίωση των διαδικασιών δίωξης των εγκλημάτων, αφενός αναδιοργανώνοντας τις ιατροδικαστικές υπηρεσίες και εισάγοντας σε αυτές τη χρήση της τεχνητής νοημοσύνης, αφετέρου δίνοντας έμφαση στην ενίσχυση της συνεργασίας της Ελλάδας με την Ευρωπαϊκή Μονάδα Δικαστικής Συνεργασίας, τη Eurojust.

Ειδικά για τη δεύτερη παράμετρο, θα μου επιτρέψετε να εκφράσω την ιδιαίτερη ικανοποίησή μου, καθώς προ τριών περίπου μηνών ως επικεφαλής της αντιπροσωπείας της Βουλής των Ελλήνων στη διακοινοβουλευτική συνεδρίαση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων του Ευρωπαϊκού Κοινοβουλίου αναφορικά με την αξιολόγηση των δραστηριοτήτων της Eurojust και αναφερόμενος ειδικά στο διασυνοριακό έγκλημα είχα εστιάσει στην ανάγκη μεγιστοποίησης της ευρωπαϊκής συνεργασίας για την αντιμετώπιση των εγκλημάτων που σχετίζονται με κυκλώματα παράνομης μετανάστευσης, στην ανησυχητική αύξηση περιστατικών ηλεκτρονικής απάτης και στην ανάγκη αμεσότερης πρόσβασης των πολιτών σε υπηρεσίες δίωξης αυτού του είδους των εγκλημάτων.

Απέναντι σε όλα αυτά, η Αντιπολίτευση, πιστή στην απόλυτη ένδεια πολιτικών προτάσεων και βαλτωμένη στη δημοσκοπική καθίζηση, συνεχίζει το κρεσέντο της μιζέριας με την εισηγήτρια μάλιστα του ΠΑΣΟΚ να καταγγέλλει πως η Κυβέρνηση δήθεν έχει επιδοθεί στη ρητορική της ποινικής καταστολής και ακολουθεί την αντίληψη του ποινικού λαϊκισμού.

Μα, καλά, τίποτα δεν μαθαίνετε, κυρίες και κύριοι της Αντιπολίτευσης; Αλήθεια, πώς να σας πάρει κάποιος στα σοβαρά, όταν από τη μια μας κατηγορείτε για μειωμένο καθεστώς προστασίας θυμάτων και από την άλλη, μας εγκαλείτε ότι αντιμετωπίζουμε αυτό το θέμα τιμωρητικά;

Αν, όμως, αυτό που τελικά ζητάτε, εκτός από το να κόβετε βόλτες για να συνεννοείστε μεταξύ σας στην Αίθουσα του Κοινοβουλίου…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώοι, αθώοι, αθώοι, κύριε Τσαβδαρίδη!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

**ΛΑΖΑΡΟΣ ΤΣΑΒΔΑΡΙΔΗΣ:** Κάντε ακόμη μία βόλτα για να συνεννοηθείτε με τις υπόλοιπες ομάδες!

Αν, όμως, αυτό που τελικά ζητάτε όλοι μαζί εσείς οι κυρίες και οι κύριοι της Αντιπολίτευσης είναι η ανάδυση από το πολιτικό τέλμα με φθηνή εργαλειοποίηση ζητημάτων που δεν είναι καν πρωτίστως νομικά, αλλά κυρίως ζητήματα αρχών, αλλά και αξιών της κοινωνίας, η Κυβέρνηση της Νέας Δημοκρατίας, κυρία Πρόεδρε, δεν θα σας κάνει τη χάρη. Θα εξακολουθούμε να μιλάμε στους πολίτες όχι μέσα από συνθήματα και αφορισμούς που εσείς επιλέγετε, αλλά μέσα από τον όγκο και την ποιότητα του νομοθετικού έργου που παράγουμε, πιστοί στις προεκλογικές μας δεσμεύσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώοι, κύριε Τσαβδαρίδη!

**ΛΑΖΑΡΟΣ ΤΣΑΒΔΑΡΙΔΗΣ:** Κάντε καμιά βόλτα ακόμα για να συνεννοηθείτε!

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για την οικονομία του χρόνου.

Και να καλέσω στο Βήμα τον Βουλευτή του ΠΑΣΟΚ - Κινήματος Αλλαγής, τον κ. Ιωάννη Τσίμαρη.

Ορίστε, κύριε Τσίμαρη, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καλούμαστε να συζητήσουμε ένα νομοσχέδιο το οποίο εμπεριέχει ένα κοινωνικά φορτισμένο θέμα, όπως αυτό της ενδοοικογενειακής βίας. Πολλά χρόνια το φαινόμενο αυτό αποτελούσε θέμα-ταμπού, αλλά θα πρέπει να μας απασχολήσει ότι και σήμερα που τα στόματα έχουν αρχίσει να ανοίγουν τόσο η ενδοοικογενειακή βία όσο και η βία σε κάθε της μορφή έχει πάρει διαστάσεις κοινωνικής μάστιγας. Και αυτό αμαυρώνει τον καθρέφτη μιας «πολιτισμένης» -σε εισαγωγικά- κοινωνίας, γιατί σε μια πολιτισμένη κοινωνία οι πολίτες της νιώθουν ασφαλείς και απελευθερωμένοι από τον φόβο μιας ενδεχόμενης κακοποίησης. Νιώθουν ότι μπορούν να καταφύγουν στις κοινωνικές υπηρεσίες του κράτους και στη δικαιοσύνη για να βρουν προστασία.

Στην πραγματικότητα το νομοσχέδιο δεν αφορά ενσωμάτωση της Οδηγίας για την καταπολέμηση της βίας κατά των γυναικών εξ οικείων, όπου εδώ πέρα επέρχονται μόνο οι ποινικές διατάξεις, αλλά και αυτές είναι ακόμα πρόχειρες. Δεν δημιουργείται πλέγμα προστασίας απέναντι στην ενδοοικογενειακή βία, όπως επιτάσσει η Οδηγία και με αυτόν τον τρόπο διασπάται το πνεύμα της Οδηγίας και το προστατευτικό πλαίσιο που αυτό θέτει. Και αυτό θα έπρεπε να διασφαλίσουμε στο παρόν νομοσχέδιο, να εκριζώσουμε τις ρίζες ενός φαινομένου που διαιωνίζεται και έχει κακοποιήσει ψυχές και σώματα και έχει αφαιρέσει ζωές.

Η Κυβέρνηση δεν έχει κάνει πολλά πράγματα για την πραγματική αντιμετώπιση της ενδοοικογενειακής βίας, δεν έχει δημιουργήσει ένα σαφές εφαρμοστικό πλαίσιο της Σύμβασης της Κωνσταντινούπολης που έχει κυρωθεί από το 2018 και ακόμα εκκρεμούν εφαρμοστικές ΚΥΑ.

Όσο για τη στήριξη των θυμάτων και των επιζώντων, λείπει από το νομοσχέδιο οποιαδήποτε πρόβλεψη για την αύξηση των δομών και χώρων φιλοξενίας ανά την Ελλάδα για στήριξη των θυμάτων στο ξεκίνημα μιας νέας ανεξάρτητης ζωής μακριά από τον κακοποιητή τους.

Αντ’ αυτού, η Κυβέρνηση της Νέας Δημοκρατίας για ένα τόσο σοβαρό θέμα διαβουλεύεται προσχηματικά, παρακάμπτει νομοπαρασκευαστικές επιτροπές, ενσωματώνει ευρωπαϊκές Οδηγίες μερικώς και αντιμετωπίζει τις περιπτώσεις οριζόντια και με προχειρότητα. Έχετε επιδοθεί στη ρητορική της ποινικής καταστολής, προκρίνετε την τιμωρητική δικαιοσύνη, αδιαφορώντας για τους κινδύνους παραβίασης βασικών αρχών του κράτους δικαίου, όπως το τεκμήριο της αθωότητας ή την αρχή της αναλογικότητας.

Και πώς θα χαρακτηρίζατε τη μη αναστολή και μη μετατροπή των ποινών και το μη ανασταλτικό αποτέλεσμα της έφεσης στην ενδοοικογενειακή βία, την παράταση της προσωρινής κράτησης των ανηλίκων από τους έξι στους εννιά μήνες, την επιβολή προσωρινής κράτησης ακόμα και σε πλημμελήματα, την αντικατάσταση των αναμορφωτικών μέτρων σε βάρος ανηλίκων ακόμα και με περιορισμό σε ειδικό κατάστημα κράτησης νέων με την άσκηση νέας ποινικής δίωξης σε βάρος τους;

Όμως, σήμερα αυτή η τιμωρητική αντίληψη είναι απολύτως ξεπερασμένη. Η συνεχής αυστηροποίηση των ποινών δεν αποτρέπει την παραβατικότητα και αυτό φαίνεται καθημερινά.

Απαντάτε στα προβλήματα από το 2019 με συνεχείς τροποποιήσεις στον Ποινικό Κώδικα. Συζητάμε σήμερα την όγδοη. Κάθε φορά εξαγγέλλετε πάταξη της παραβατικότητας μέσα από την αυστηροποίηση των ποινών, μέσω της υποχρεωτικής έκτισης των ποινών. Όμως, η εγκληματικότητα και δη η ενδοοικογενειακή βία και οι γυναικοκτονίες πληθαίνουν.

Η λύση, κύριοι συνάδελφοι, έρχεται πρωτίστως από την πρόληψη. Νομοθετείτε προσπαθώντας να ικανοποιήσετε το θυμικό της κοινωνίας που βιώνει βαθιά κρίση σε επίπεδο διαβίωσης, κρίση σε επίπεδο εμπιστοσύνης στους θεσμούς, μιας κοινωνίας που είναι εκτεθειμένη σε μια καλπάζουσα αύξηση της εγκληματικότητας και με το παρόν νομοσχέδιο καλύπτετε την πληγή, αλλά αγνοείτε τα αίτια δημιουργίας της. Αγνοείτε την πρόληψη. Ουδεμία κοινωνική και εκπαιδευτική πρωτοβουλία, προκειμένου να ενισχύσετε την πρόληψη και να λειτουργήσετε αποτρεπτικά έναντι της παραβατικότητας.

Και θα ήθελα να περάσω σε δύο ιατροδικαστικά θέματα, ένα γενικότερο και ένα που αφορά κατ’ εξοχήν την πατρίδα μου, τα Γιάννενα. Προκαλεί ερωτήματα πώς θα μπορεί να συντάσσεται η έκθεση επαναξιολόγησης της συνταχθείσας ιατροδικαστικής έκθεσης ύστερα από μελέτη της υπόθεσης από τριμελή επιτροπή, χωρίς να έχουν πρόσβαση στο υλικό που εκτιμήθηκε από τον ιατροδικαστή. Η διάταξη κινδυνεύει να ανοίξει τον ασκό του Αιόλου για όλες τις ιατροδικαστικές υποθέσεις, οι οποίες θα μπορούσαν να ανατρέπονται από την επιτροπή που συστήνετε. Και σε αυτό ίσως θα μπορούσατε να θέσετε να μην έχει αναδρομική ισχύ η παρούσα διάταξη.

Όσον αφορά τα Γιάννενα, μετά λύπης μας διαπιστώνουμε ότι ούτε αυτή τη φορά προβλέπεται η στελέχωση και η ενεργοποίηση της Ιατροδικαστικής Υπηρεσίας του Υπουργείου Δικαιοσύνης στα Ιωάννινα, παρότι κάνετε λόγο για αναδιοργάνωση των ιατροδικαστικών υπηρεσιών. Μία ιδρυθείσα από το 2009 υπηρεσία, η οποία δεν λειτούργησε ποτέ, παραμένει μη στελεχωμένη και δεκαπέντε χρόνια στα αζήτητα, σε αντίθεση με τις υπόλοιπες δώδεκα ιατροδικαστικές υπηρεσίες που είχαν ιδρυθεί με τον ίδιο νόμο και λειτούργησαν το αμέσως επόμενο διάστημα.

Είμαστε η μοναδική εφετειακή περιφέρεια που δεν έχει στελεχωμένη ιατροδικαστική υπηρεσία και έχουμε μόνο εργαστήρια ιατροδικαστικής και τοξικολογίας. Στην περίπτωση της Ηπείρου όλες οι ανάγκες καλύπτονται από το Εργαστήριο Ιατροδικαστικής και Τοξικολογίας του Πανεπιστημίου Ιωαννίνων, το οποίο είναι επιφορτισμένο και με το έργο του Υπουργείου Δικαιοσύνης. Λόγω αυτής της κατάστασης δημιουργούνται προβλήματα και καθυστερήσεις, καθώς είναι ανθρωπίνως αδύνατο να καλύπτονται όλα τα περιστατικά που απαιτεί κάθε ιατροδικαστική εξέταση. Πώς θα αντεπεξέλθει σε αυτές τις απαιτήσεις που βάζει το νομοσχέδιο μια εφετειακή περιφέρεια, όπως τα Ιωάννινα, χωρίς ιατροδικαστική υπηρεσία;

Θα πρέπει να δεσμευτείτε ότι θα υλοποιηθεί, θα ενεργοποιηθεί η Ιατροδικαστική Υπηρεσία στα Γιάννενα.

Κυρίες και κύριοι συνάδελφοι, για το ΠΑΣΟΚ - Κίνημα Αλλαγής η δικαιοσύνη αποτελεί θεμέλιο λίθο του κράτους δικαίου. Η έμφυλη βία είναι ένας από τους πολύ σοβαρούς λόγους να παλεύουμε για την ενίσχυση των δημοκρατικών θεσμών και την προστασία των ανθρώπινων δικαιωμάτων μέσα από πολιτικές και διαδικασίες που κερδίζουν την εμπιστοσύνη των πολιτών στο κράτος. Πρόκειται για θέμα που δεν χωρά ίχνος έπαρσης, προχειρότητας και επιφανειακής αντιμετώπισης. Χρειάζεται ολοκληρωμένο σχέδιο που θα ξεκινά από την παιδεία, την ενημέρωση και την εκπαίδευση μέχρι και τη δίκαιη τιμωρία αυτών που τολμούν να επιτεθούν με οποιαδήποτε μορφή βίας στον συνάνθρωπό τους.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Τσίμαρη και για την οικονομία του χρόνου, με τη θερμή παράκληση για την τήρηση του χρόνου, αν είναι δυνατόν, γιατί με έναν υπολογισμό που έχω κάνει θα πάμε μέχρι τις 3.00΄, έτσι για να ξέρετε.

Και να καλέσω στο Βήμα τη Βουλευτή του ΠΑΣΟΚ - Κινήματος Αλλαγής, την κ. Μιλένα Αποστολάκη και αμέσως μετά τον λόγο για τον μισό χρόνο -γιατί μίλησε ο Πρόεδρός της- θα πάρει η Κοινοβουλευτική Εκπρόσωπος του Κομμουνιστικού Κόμματος Ελλάδας, η κ. Δάγκα.

Ορίστε, κυρία Αποστολάκη, έχετε τον λόγο.

**ΕΛΕΝΗ - ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο κύριος Υπουργός είπε ότι όποτε η Αντιπολίτευση στερείται επιχειρημάτων, επιστρατεύει το θέμα των Τεμπών, το εργαλειοποιεί δηλαδή, το χρησιμοποιεί ως δεκανίκι λόγω έλλειψης επιχειρημάτων. Οποιοσδήποτε θέλει να τον προστατέψει, να προστατέψει την όποια υστεροφημία του και το ανθρώπινο αποτύπωμά του θα τον προέτρεπε να απέχει από τέτοιου είδους δηλώσεις που παραπέμπουν σε προηγούμενες δικές του πολύ πιο ατυχείς. Η κοινή γνώμη, που αποτελεί τον βραχίονα κάθε νομοθετικής πρωτοβουλίας του Υπουργείου Δικαιοσύνης, έχει αμετάκλητα καταλογίσει στον Πρωθυπουργό και την Κυβέρνησή του τη συστηματική προσπάθεια συγκάλυψης των υπευθύνων και των αιτίων του εγκλήματος των Τεμπών.

Η απόρριψη του αιτήματος σύστασης προανακριτικής επιτροπής για να διερευνηθούν τυχόν ευθύνες του κ. Καραμανλή, η παρεμπόδιση των εργασιών της εξεταστικής επιτροπής, η αδιανόητη ετυμηγορία του Πρωθυπουργού περί ανθρώπινου λάθους συγκροτούν το υπόβαθρο των μεθοδεύσεων της Κυβέρνησης Μητσοτάκη.

Η διάταξη λοιπόν, στο νομοσχέδιο περί εποπτεύουσας τριμελούς επιτροπής των πορισμάτων της ιατροδικαστικής υπηρεσίας και ενώ είναι σε εξέλιξη ζητήματα που αφορούν τη φρικώδη αιτία θανάτου των θυμάτων που επέζησαν του δυστυχήματος, αλλά υπέκυψαν τελικά λόγω των εκρήξεων δεν γεννά μόνο υποψίες. Γι’ αυτό και εξαναγκαστήκατε με επιχειρήματα που προκάλεσαν θυμηδία, όπως ότι αντιγράψατε διάταξη από το Βρετανικό Δίκαιο, να προβείτε σε αυτές τις διορθώσεις. Και όλα αυτά καταγράφονται.

Στο σημερινό σχέδιο νόμου αντανακλάται για μια ακόμη φορά ο επιστημονικά και θεσμικά απαράδεκτος τρόπος που το Υπουργείο Δικαιοσύνης νομοθετεί, η απουσία δηλαδή διαβούλευσης, η απουσία νομοπαρασκευαστικής επιτροπής, η νομοθετική υπερπαραγωγή, χωρίς κανένα αντίκρισμα. Ο Ποινικός Κώδικας έχει τροποποιηθεί πάνω από οκτώ φορές. Ο δε νόμος για την ενδοοικογενειακή βία τροποποιήθηκε λίγους μήνες πριν, τον Φεβρουάριο του 2024. Και τέλος το κυρίαρχο, το βλέμμα στραμμένο πάντοτε στην επικοινωνία, στη χειραγώγηση της κοινωνίας, στην κάλυψη των ενστίκτων της και όχι των αναγκών της.

Ο Υπουργός Δικαιοσύνης θέτει διαρκώς υποκριτικά και εκ του πονηρού το ερώτημα, το δίλημμα: με τον θύτη ή με το θύμα; Το δίλημμα στην πραγματικότητα, όμως, είναι άλλο: με την πρόληψη και τη δημιουργία δομών ή με την αναποτελεσματική αυστηροποίηση χάριν της επικοινωνιακής διαχείρισης; Θα ακολουθήσουμε πολιτικές που θα σώζουν ζωές ή θα νομοθετούμε ως απάντηση στο αστυνομικό δελτίο; Το δίλημμα είναι αν θα ακούσουμε τις γυναίκες θύματα της ενδοοικογενειακής βίας, αν θα δημιουργήσουμε γι’ αυτές τις κατάλληλες δομές και αν θα ψηφίσουμε διατάξεις για την πρόληψη ή αν θα επιλέξουμε επικοινωνιακά show. Σε αντίθεση με τον σχεδιασμό και τη χρηματοδότηση της ασφάλειας και των δομών προστασίας για τους ευάλωτους απέναντι στο έγκλημα πολίτες, το νομοθετικό έργο είναι η φτηνή και εύκολη λύση, η επικοινωνιακά χρήσιμη λύση. Έτσι ο Ποινικός Κώδικας και ο Κώδικας Ποινικής Δικονομίας τροποποιούνται περίπου κάθε τρεις με τέσσερις μήνες, ανάλογα με τα εγκλήματα που καταλαμβάνουν τις πρώτες θέσεις στα τηλεοπτικά δελτία.

Το σημερινό σχέδιο νόμου προαναγγέλθηκε με έναν πρωτοφανή τρόπο, ακόμη και για τα δεδομένα σας. Στις 19 Ιουνίου, κυρίες και κύριοι συνάδελφοι, γνωστός ποινικολόγος συλλαμβάνεται για αδικήματα ενδοοικογενειακής βίας. Την επομένη ο Υπουργός εν θερμώ νομοθετούσε σε ζωντανή τηλεοπτική μετάδοση, ανακοινώνοντας πακέτο νέων ρυθμίσεων με δεκατρία νέα αυστηρότερα μέτρα. Αυστηρότερα όμως, από τι; Από τις αυστηρότερες διατάξεις που είχε ο ίδιος εισηγηθεί λίγους μόλις μήνες πριν, όταν τροποποιούσε πενήντα εννέα διατάξεις του Ποινικού Κώδικα και πενήντα τέσσερις διατάξεις του Κώδικα Ποινικής Δικονομίας. Τέτοια επιστημοσύνη, τέτοια επάρκεια, τέτοια συγκρότηση.

Το ζήτημα της ενδοοικογενειακής βίας είναι εξαιρετικά σοβαρό και δεν προσφέρεται για αυτού του είδους τα επικοινωνιακά παιχνίδια. Σύμφωνα με τον Οργανισμό Θεμελιωδών Δικαιωμάτων της Ευρωπαϊκής Ένωσης, από το σύνολο των σχεδόν τεσσάρων εκατομμυρίων γυναικών, δεκαοκτώ έως εβδομήντα τεσσάρων ετών που ζουν στην Ελλάδα, 238.476 γυναίκες κακοποιούνται σωματικά ή και σεξουαλικά από τον σύντροφο ή τον σύζυγο τους κατά τη διάρκεια ενός έτους. Οι δικηγορικοί σύλλογοι, απέναντι. Η Ένωση Δικαστών και Εισαγγελέων υπογραμμίζει τη λανθασμένη κατεύθυνση και το αλυσιτελές των διατάξεων. Οι επιστημονικές ενώσεις και οι γυναικείες οργανώσεις, επίσης.

Η Οδηγία την οποία ενσωματώνουμε δίνει ιδιαίτερο βάρος σε ολιστικές πολιτικές για την πρόληψη και την καταπολέμηση της έμφυλης βίας, μέσα από αλληλένδετα μέτρα ευαισθητοποίησης, προστασίας των θυμάτων και πρόσβασής τους στη δικαιοσύνη. Εσείς εξαντλείστε στην αντιμετώπιση του φαινομένου μέσα από την αυστηροποίηση, υποκαθιστώντας τη δικαστική κρίση με οριζόντιες εφαρμογές, κατ’ οίκον περιορισμό, κατάργηση αναστολής, υποχρεωτικής προσωρινής κράτησης κ.ο.κ..

Εκτός, όμως, από το ότι δεν ακολουθείται το πνεύμα της Οδηγίας, όσες διατάξεις ενσωματώνονται από την Οδηγία είναι ακραία πρόχειρες. Το άρθρο 337 παράγραφος 4 του Ποινικού Κώδικα για παράδειγμα προβλέπει βαρύτερες ποινές όταν δείχνουμε μια φωτογραφία γεννητικών οργάνων σε έναν δημοσιογράφο από ό,τι σε έναν ανήλικο. Ακόμα, με το άρθρο 31 και 32 του σχεδίου νόμου καταργείτε την απαλλαγή του δράστη σε περίπτωση πλήρους ικανοποίησης σε πλημμελήματα και κακουργήματα κατά της ιδιοκτησίας. Δηλαδή, ένας ιδιότυπος τιμωρητισμός, προϊόν του ποινικού λαϊκισμού σας, παρά να υπηρετήσετε την ιδέα της αποκαταστατικής δικαιοσύνης.

Η αντίληψη της εκδίκησης, κυρίες και κύριοι συνάδελφοι, και της ανταπόδοσης είναι αρχαϊκή. Η ποινή καλείται να ελαφρύνει τις κοινωνικές αντιδράσεις του εγκλήματος ή όπως είχε πει ο Εμίλ Ντιρκέμ η ποινή είναι μια κοινωνική αντίδραση, οιονεί μηχανική, προορισμένη να διατηρήσει την κοινωνική αλληλεγγύη. Ωστόσο αν χάσει το σωφρονιστικό της χαρακτήρα, χάνει το νόημά της.

Ενώ θα έπρεπε να διεκδικούμε το ελάχιστο κοινό πολλαπλάσιο και όχι τον μέγιστο κοινό διαιρέτη για την αντιμετώπιση αυτής της μάστιγας που αποκτά διαστάσεις επιδημίας, με την επιλογή σας να απονομιμοποιείτε τους θεσμούς και τις εγγυήσεις του κράτους δικαίου, επιλέγετε τον ποινικό λαϊκισμό και την ψηφοθηρία. Επιλέγετε να συνομιλήσετε με τα βασικά ένστικτα της κοινωνίας μας και όχι να καλύψετε τις βασικές της ανάγκες. Και σε αυτό τον ολισθηρό δρόμο δεν θα βρείτε συνοδοιπόρους από το ΠΑΣΟΚ.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο. Παρατήρηση και παράκληση, επειδή προετοιμάζεστε πολλοί για να μιλήσετε, να προσαρμόσετε τον χρόνο, να μην υπερβαίνετε τα επτά λεπτά.

Τώρα, τον λόγο έχει η Κοινοβουλευτική Εκπρόσωπος του Κομμουνιστικού Κόμματος Ελλάδας, η κ. Παρασκευή Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Καλό θα ήταν πάντως οι Υπουργοί να κρατάνε και ένα μέτρο στην προσπάθεια να υπερασπιστούν αυτό το νομοσχέδιο. Στην πραγματικότητα, βέβαια, είναι έξι νομοσχέδια σε ένα πακέτο, γιατί με την υπεροψία το μόνο που καταφέρνετε είναι να προκαλείτε το λαϊκό αίσθημα. Βέβαια, κατά τη γνώμη μας δεν είναι τυχαίο. Επιδιώκετε να κρύψετε την πραγματική στόχευση του νομοσχεδίου, γιατί αξιοποιείτε, κύριοι και κυρίες της Κυβέρνησης, σύνθετα κοινωνικά φαινόμενα, όπως η ενδοοικογενειακή βία για να νομιμοποιήσετε στη συνείδηση εργατικού λαϊκού κόσμου ότι τα πάντα θα λυθούν με την αυστηροποίηση της ποινικής μεταχείρισης και την ποινική καταστολή.

Αλήθεια, τι σχέση έχει με την ενδοοικογενειακή βία ή με τη νεανική παραβατικότητα, έτσι όπως λέτε το άρθρο 27; Η διάταξη δηλαδή που προσθέτει ως αυτοτελές ποινικό αδίκημα την παρεμπόδιση της δικαιοσύνης. Βέβαια, γι’ αυτά επιλεκτικά απέφυγε να τοποθετηθεί ο Υπουργός. Μια διάταξη μαζί με άλλες, που επιδιώκετε να την αξιοποιήσετε σε βάρος του ίδιου του εργατικού λαϊκού κινήματος. Γιατί έρχεστε να χτίσετε και άλλο το αντιδραστικό νομοθετικό πλαίσιο, με το οποίο διώκεται το εργατικό λαϊκό κίνημα από τις δίκαιες διεκδικήσεις του. Όπως στις περιπτώσεις κινητοποιήσεων για την υπεράσπιση των σπιτιών του λαού από τα κοράκια, τα funds, τους τραπεζίτες που βέβαια με τις διατάξεις που πέρασαν από την κυβέρνηση του ΣΥΡΙΖΑ και τις διατηρείτε σήμερα, είναι ιδιώνυμο έγκλημα. Και σέρνετε σε δίκη ακόμα και μέλη της Κεντρικής Επιτροπής του ΚΚΕ.

Και επειδή αναφέρεστε συνέχεια στις ευάλωτες ομάδες, αλήθεια για την περίπτωση του Σπύρου, του αθλητή με αναπηρία από τα Σεπόλια, που αύριο ετοιμάζεται η έξωσή του από το σπίτι, τι έχετε να πείτε; Βέβαια δεν θα σας περάσει, γιατί γι’ αυτήν την νόμιμη βία, γι’ αυτήν τη νόμιμη καταστολή δεν βγάζετε άχνα. Να είστε σίγουροι, όμως, ότι δεν θα σας περάσει, όπως δεν σας πέρασε και η προσπάθεια καταστολής στα μπλόκα των αγροτών, που δίνουν μάχη επιβίωσης και συνεχίζουν την προσπάθεια για να πολλαπλασιαστεί η πίεση στα μπλόκα του αγώνα, με βάση τα δίκαια αιτήματα τους. Όπως επιλεκτική αφωνία άλλωστε υπήρξε και για τις αντιδραστικές διατάξεις στα άρθρα 184 του Ποινικού Κώδικα περί ρητορικής μίσους. Με την επίκληση πάντως της ρητορικής μίσους ΗΠΑ, ΝΑΤΟ και Ευρωπαϊκή Ένωση κατηγορούν όποιον και όποια καταδικάζει τη γενοκτονία του παλαιστινιακού λαού από το κράτος δολοφόνο του Ισραήλ. Διώκονται ακόμη και Βουλευτές όπως στη Γαλλία.

Δεν υπάρχει, βέβαια, μόνο από την Κυβέρνηση αφωνία, που το περιμέναμε, αλλά υπάρχει και από τα άλλα κόμματα, τον ΣΥΡΙΖΑ, το ΠΑΣΟΚ και άλλους.

Η ουσία του νομοσχεδίου είναι ότι προβάλλετε την αυστηροποίηση των ποινών ως αποτελεσματική προστασία και αντιμετώπιση των αποκρουστικών περιστατικών βίας κατά των γυναικών.

Αυτό, ξέρετε, δεν επιβεβαιώνεται από πουθενά. Και πραγματικά μειώθηκε η εγκληματικότητα σε πολιτείες των ΗΠΑ που υπάρχει θανατική ποινή; Ούτε η αυστηροποίηση της ποινικής μεταχείρισης επί Κυβέρνησης Νέας Δημοκρατίας ούτε η οριζόντια μείωση των ποινών επί κυβέρνησης ΣΥΡΙΖΑ μείωσαν τα αποτρόπαια εγκλήματα σε βάρος γυναικών και παιδιών. Γιατί δεν αρκούν από μόνες τους οι αλλαγές στην ποινική νομοθεσία για να αφοπλίσουν το χέρι του δράστη. Παραμένουν εκείνοι οι οικονομικοί, κοινωνικοί παράγοντες που γεννούν τους δράστες τέρατα και αφήνουν τις γυναίκες ευάλωτες στην πολύμορφη βία, πρώτα και κύρια την κρατική, την εργοδοτική. Και βέβαια παραμένουν οι τραγικές ελλείψεις σε κοινωνικές δομές και υπηρεσίες που αφορούν την ολόπλευρη προστασία των γυναικών, των παιδιών που υφίστανται ενδοοικογενειακή βία, άλλες μορφές βίας.

Και αλήθεια, για ποια δικαίωση μιλάτε; Mε το παρόν νομοσχέδιο όταν οι γυναίκες που έχουν υποστεί βία και απευθύνονται στα συμβουλευτικά κέντρα για να μπορέσουν να έχουν δωρεάν νομική βοήθεια, ξέρετε τι ετήσιο εισόδημα οικογενειακό πρέπει να έχουν; Δηλαδή προσμετράται και του θύτη. Δέκα χιλιάδες ευρώ. Εξηγήστε μου, αυτό τι δικαίωση είναι; Τι δικαίωση είναι όταν αφήνετε τις οικογένειες των δολοφονημένων γυναικών να επουλώσουν μόνες τα τραύματά τους και αναγκάζονται και χρυσοπληρώνουν μέχρι να φτάσει η υπόθεση στον Άρειο Πάγο εκατοντάδες ευρώ και περνάνε όλο αυτό το μαρτύριο; Για ποια δικαίωση ακριβώς μιλάτε όταν τα δικαστήρια ανηλίκων είναι υποστελεχωμένα; Όταν είναι υποστελεχωμένα «Τα Σπίτια του Παιδιού»; Ή θα μας πείτε ότι κι αυτό δεν είναι αρμοδιότητα του Υπουργείου σας; Κατά τη γνώμη μας, είναι μια πολύ βολική αλά καρτ προσέγγιση του ζητήματος, όπως και το ζήτημα με την ευρωπαϊκή Οδηγία.

Εδώ σας καλούν τα άλλα κόμματα σε μια βολική αντιπαράθεση να ενσωματώσετε όλη την ευρωπαϊκή Οδηγία. Και εμείς αναρωτιόμαστε: Με τι να συμφωνήσουμε; Με την απαράδεκτη λογική της Ευρωπαϊκής Ένωσης που λογαριάζει ακόμα και τη βία κατά των γυναικών με τη λογική του κόστους-οφέλους για το κράτος και την εργοδοσία; Που λέει ότι οι ξενώνες μπορούν να αναπτύσσονται και να είναι και οικονομικά προσιτοί -αφήνει δηλαδή και δρόμο για ΜΚΟ ιδιώτες- με κριτήριο το ποια είναι η έκταση του φαινομένου; Ή εκεί που αναφέρονται στη διακίνηση πορνογραφικού υλικού ότι μπορεί να ασκήσει έφεση σε μία απόφαση η διαδικτυακή πλατφόρμα αν αυτό είναι σε βάρος των κερδών τους; Γιατί αυτά τα αντιδραστικά περιλαμβάνονται στην Οδηγία.

Αλλά, ξέρετε, κάνετε και κάτι πολύ πιο επικίνδυνο. Με τις διατάξεις για τη λεγόμενη νεανική παραβατικότητα έρχεστε και καλλιεργείτε έναν κοινωνικό αυτοματισμό σε σχέση με τη νεολαία. Προσπαθείτε να προσδώσετε μαζικά αντιδραστικά χαρακτηριστικά για να κρύψετε τη φλόγα της αγωνιστικής διεκδίκησης, της αλληλεγγύης, χαρακτηριστικά που αναπτύσσονται καθημερινά στους αγώνες μαθητών, φοιτητών όπως κάνουν αυτήν την περίοδο οι μαθητές των μουσικών και καλλιτεχνικών σχολείων. Εξάλλου, οι αλλαγές που καταθέσατε στο νομοσχέδιο επιβεβαιώνουν ότι καμία σχέση δεν έχουν με μια επιστημονική προσέγγιση. Δηλαδή, ήταν να το κατεβάσετε στα είκοσι ένα έτη και λέτε «εντάξει, από είκοσι πέντε που ήταν πάμε κάπου στη μέση, στα είκοσι τρία».

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Με βάση τα παραπάνω, λοιπόν, τι επιβεβαιώνεται; Ότι η ποινική αντιμετώπιση που λέτε κανένα στοιχείο δικαιοσύνης δεν μπορεί να έχει σε μια κοινωνία εκμετάλλευσης, σε μια κοινωνία που στηρίζεται στην κοινωνική, την ταξική ανισότητα. Να είστε βέβαια σίγουροι πως ό,τι προσπάθειες κι αν κάνετε, το ίδιο το εργατικό λαϊκό κίνημα, οι εργαζόμενοι, ο λαός μας, η νεολαία μας θα δώσουν απάντηση. Δεν πρόκειται να συμβιβαστούν ούτε με το αντιδραστικό νομοθετικό σας πλαίσιο. Δεν πρόκειται να συμβιβαστούν ούτε με την προσπάθεια έντασης της καταστολής και του αυταρχισμού που πρέπει να χαρακτηρίζει, αλλά πολύ περισσότερο ούτε με την προσπάθεια συγκάλυψης του εγκλήματος των Τεμπών. Θα δώσουν μαζικό παρών και την Κυριακή στο Σύνταγμα.

**ΠΡΟΕΔΡΕΥΩΝ (Αθανάσιος Μπούρας):** Μην ανοίγετε άλλη παράγραφο, σας παρακαλώ.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Γιατί αυτές τις ρωγμές μπορούμε να τις δυναμώσουμε για να απαλλαγούμε από αυτόν τον φαύλο κύκλο της βίας, της εκμετάλλευσης, που είναι στοιχείο αυτού του σάπιου συστήματος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Να πω ότι στη συνέχεια θα πάρουν τον λόγο τρεις συνάδελφοι, η κ. Ελένη Βατσινά, ο κ. Πάρις Κουκουλόπουλος, ο κ. Γεώργιος Παπαηλιού. Αμέσως μετά θα μιλήσει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Μάντζος.

Ξεκινάμε καλώντας στο Βήμα τη Βουλευτή του ΠΑΣΟΚ - Κινήματος Αλλαγής κ. Ελένη Βατσινά.

**ΕΛΕΝΗ ΒΑΤΣΙΝΑ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αν μπορούσαμε τη σημερινή συνεδρίαση της Ολομέλειας να την κάναμε μία συζήτηση του ιδίου χαρτοφυλακίου, νομίζω ομόφωνα θα καταλήγαμε σε έναν κοινό τόπο και σε μία κοινή απόφαση η οποία θα είχε τίτλο «η ενδοοικογενειακή βία πρέπει να αντιμετωπιστεί άμεσα και ριζικά». Είναι αυτονόητο ότι κανένας από εμάς, απ’ όποια διαδρομή κι αν ξεκινάει ή καταλήγει, όποιο κόμμα και αν εκπροσωπεί ή όποια ειδικότερη κοινωνική και επαγγελματική ομάδα, δεν υπάρχει περίπτωση να διαφωνεί σε αυτόν τον κοινό τόπο. Είναι απορίας άξιον, λοιπόν, το πώς έχει κατορθώσει, κύριε Υπουργέ, η Κυβέρνησή σας να ανάγει ένα τέτοιο ζήτημα, ένα θέμα ευρείας συναίνεσης σε θέμα μικροπολιτικών διαφωνιών. Είναι ίσως αντικείμενο που πρέπει να ψάξετε το πώς έχει κατορθώσει η Κυβέρνησή σας και εσείς προσωπικά, κύριε Υπουργέ, μια κοινωνική ανάγκη να την έχετε μετουσιώσει σε σημείο απόλυτης διαφωνίας όλων με την πολιτική σας.

Αυτό σας λέει το ΠΑΣΟΚ, κύριε Υπουργέ, διότι διατείνεστε και το δηλώνετε και ευθαρσώς στην επιτροπή αυτού του νομοσχεδίου, ότι κακώς υπάρχουν αντιδράσεις από τους φορείς για το παρόν νομοσχέδιο, γιατί έχετε προειδοποιήσει από τον Ιούλιο του 2024 ότι θα έρθουν αλλαγές. Τον Ιούλιο του 2024, δηλαδή μόλις δύο μήνες μετά τον ν.5090/2024 που άρχισε να ισχύει τον Μάιο, τότε που αλλάξατε τα πάντα στον Ποινικό Κώδικα και τον Κώδικα Ποινικής Δικονομίας. Μόλις δύο μήνες μετά, λοιπόν, παραδεχτήκατε ότι ο νόμος σας ήταν ανεπαρκής και θα τον αλλάξετε ξανά. Μάλλον αναμένατε να σας πουν και «ευχαριστώ» οι φορείς για τη σταθερότητα της πολιτικής σας.

Με αυτήν την πολιτική σας δυστυχώς, κύριε Υπουργέ, δύο τινά θα συμβούν. Χάνεται η αξιοπιστία της Κυβέρνησής σας, χάνεται και η αξιοπιστία των νομοθετημάτων της χώρας μας. Γνωρίζετε σίγουρα το παραμύθι του ψεύτη βοσκού. Όταν φωνάζετε δύο φορές τον χρόνο ότι θα πατάξετε την ενδοοικογενειακή βία με αλλαγές των κωδίκων, δυστυχώς έχετε χάσει το προνόμιο να σας πιστεύει ο ελληνικός λαός.

Μιας και ξεκινάει αυτή η θητεία του νέου Προέδρου της Βουλής, είναι και μία καλή ευκαιρία να αναθεωρήσετε τους χρόνους που αφιερώνετε στην επεξεργασία των νομοσχεδίων. Πρόκειται για ακραίες συνθήκες πίεσης. Αυτό έχει πάψει σίγουρα να έχει τον τίτλο του αιφνιδιασμού, αν αυτός είναι ο σκοπός της Κυβέρνησής σας. Έχει πια τον τίτλο της απαξίωσης της Αντιπολίτευσης, αλλά και των φορέων και του κοινωνικού συνόλου που δεν μπορεί να εκφράζεται μέσω της διαβούλευσης. Αν εκφραζόταν όμως, αν αφήνατε να εκφραστεί, θα σας έλεγε ότι τα τελευταία τέσσερα χρόνια ο αριθμός των γυναικοκτονιών πλησιάζει τις ενενήντα. Και το 2024 μετρήσαμε υπερδιπλάσιο αριθμό θυμάτων σε σχέση με το 2023, παρά την αυστηροποίηση και παρά την ευαισθητοποίηση. Άρα, λοιπόν, μόνο η ποινική καταστολή δυστυχώς δεν αρκεί.

Δυστυχώς, εσείς επιμένετε διαχρονικά μόνο στην ποινική καταστολή. Και αν θέλετε να κάνουμε ένα βήμα παραπάνω, την ποινική καταστολή εσείς την ερμηνεύετε αποκλειστικά ως αυστηροποίηση της αναστολής εκτέλεσης της ποινής και ως αυστηροποίηση των όρων της προσωρινής κράτησης. Στον νομικό χαρακτηρισμό ορισμένων πράξεων -τα είπε και η εισηγήτριά μας- έχουμε μείνει πίσω ως χώρα. Και κάνουμε με το παρόν νομοσχέδιο πολλά ακόμα βήματα πίσω σε βασικά και θεμελιώδη δικαιώματα που πρέπει να έχει κάθε άνθρωπος για να υπάρχει δίκαιη δίκη.

Νιώθω ότι για την Κυβέρνησή σας η έννοια «κατηγορούμενος» και η έννοια «ένοχος» έχουν σε ορισμένα ζητήματα ταυτιστεί κατά απόλυτη καταπάτηση της ΕΣΔΑ, αλλά και του ελληνικού κορυφαίου νομοθετήματος, του Συντάγματος. Και το κυριότερο, χωρίς να υπάρχει σαφής και εμπεριστατωμένη αιτιολογία για το πώς αυτή η αυστηροποίηση της καταστολής, που είναι η τέταρτη ή πέμπτη στη σειρά σε διάστημα λίγων ετών, ξαφνικά θα οδηγήσει και σε πρόληψη του αδικήματος.

Κύριε Υπουργέ, επικαλείστε διαρκώς μια ευρεία κοινωνική αποδοχή της Κυβέρνησης, πράγμα που ξέρετε δεν ισχύει μόνο ως ευθύ, αλλά και ως αντίστροφο. Σημαίνει ότι θα έπρεπε να αφουγκράζεστε περισσότερο την κοινωνία. Σημαίνει και ότι θα έπρεπε η κοινωνία να σας απασχολεί περισσότερο. Κάθε εννέα μήνες επανέρχεται στη Βουλή, νομοθετικά, το ζήτημα της ενδοοικογενειακής βίας.

Το ΠΑΣΟΚ δηλώνει καθαρά αντίθετο σε αυτήν την πολυνομία και την τακτική του νομοθετικού σταγονόμετρου, μία τακτική που η Κυβέρνησή σας κληρονόμησε από τον ΣΥΡΙΖΑ και μάλλον θεώρησε ευτυχές να μην έχουμε σταθερά νομοθετήματα και το συνέχισε μεθοδικά. Διαβάσατε μελέτες, παρουσιάσατε στοιχεία και δεν έχει κανείς διάθεση να αμφισβητήσει τα στοιχεία σας, διότι, άλλωστε, αρκεί μια ματιά στο αυτόφωρο τριμελές κάθε μέρα, για να πειστούμε για ό,τι συμβαίνει.

Θα σας πω κάτι και πετάξτε όσα είπαμε έως τώρα, πετάξτε τις απόψεις του νομικού κόσμου, κρατήστε, όμως, αυτό, σας παρακαλώ: Με αυτό το νομοσχέδιο ασχοληθήκατε και πάλι με τον δράστη, να μείνει παραπάνω μήνες στη φυλακή, να μπορεί η δικαιοσύνη να του απαγορεύσει να πληρώσει την ποινή του, να προφυλακιστεί για ένα πλημμέλημα. Σε αυτές, εδώ, τις διατάξεις -και πάλι- πουθενά δεν ασχοληθήκατε με το θύμα, με το πώς ο φόβος μπορεί να σπάσει τη σιωπή και πώς ο τρόμος –ο καθημερινός τρόμος- θα γίνει ασφάλεια και ελευθερία.

Στο στάδιο του γιατί κάποιος πήρε την απόφαση να χρησιμοποιήσει βία, είναι απούσα η πολιτεία κι έρχεται μετά να βρει την κατάλληλη τιμωρία, για κάποιον που εξ ορισμού αψηφά τον νόμο, την οικογένειά του, τα παιδιά του, την ίδια τη ζωή που επέλεξε και δημιούργησε. Είναι ανεπαρκής κάθε καταστολή, όταν η πρόληψη -από μέρους της πολιτείας- είναι απούσα!

Θα περίμενα μια διάταξη, που θα κάνει υποχρεωτικό μάθημα στο σχολείο, αυτό για την πρόληψη της βίας, που θα κάνει υποχρεωτική την παρακολούθηση της οικογένειας, όλων των μελών της, από ειδικούς και κοινωνικές υπηρεσίες, αν έχει υπάρξει ενδοοικογενειακή βία. Θα περίμενα μια διάταξη, που θα παρέχει ενίσχυση στέγασης, εργασίας, σχολείων και στήριξη σε θέματα ενδοοικογενειακής βίας.

Ένα χρονικό διάστημα χ περισσότερο στη φυλακή απλά παρατείνει την αποφυλάκιση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίου Βουλευτού)

Δεν λύνει, κυρίες και κύριοι της Κυβέρνησης, τον φόβο του θύματος, που θα συνεχίσει να υπάρχει και μετά την αποφυλάκιση.

Κλείνοντας, κύριε Πρόεδρε, για να έχει και έναν διδακτικό ρόλο προς όσους μας ακούνε, θα ήθελα να πω σε όλους τους ανθρώπους που υφίστανται βία κάθε μορφής, σε οποιονδήποτε χώρο, ότι μπορείτε να δηλώσετε τον κίνδυνό σας με τη διεθνή χειρονομία βοήθειας, με τη «γροθιά με κλειστό αντίχειρα». Θα ήθελα να πω ότι η επιλογή να μιλήσετε είναι πάντα σωστή απόφαση και το «15900» είναι μια 24ωρη γραμμή επικοινωνίας.

Ντροπή είναι η βία και όχι το θύμα της!

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, για την οικονομία στον χρόνο.

Να καλέσω στο Βήμα τον Βουλευτή του ΠΑΣΟΚ - Κινήματος Αλλαγής, τον κ. Πάρι Κουκουλόπουλο.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Πάμε από την Κρήτη στην Κοζάνη.

**ΠΡΟΕΔΡΕΥΩΝ (Αθανάσιος Μπούρας):** Το θέμα είναι πώς θα πάμε στη Λακωνία, για να μιλήσετε λακωνικά.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Κυρίες και κύριοι συνάδελφοι, λαμβάνω τον λόγο για να υπερασπιστώ την τροπολογία που, εμπρόθεσμα χθες, αμέσως μετά τη λήξη της επιτροπής κατέθεσα -μόλις άνοιξε, δηλαδή, η δυνατότητα- με την οποία προτείνεται η θεσμοθέτηση ρήτρας δίκαιης μετάβασης, λόγω απολιγνιτοποίησης στη δυτική Μακεδονία.

Πρόκειται για μία διάταξη, η οποία, όπως είναι διατυπωμένη, αφορά το σύνολο των Υπουργείων -άρα και του Δικαιοσύνης, γιατί αφορά όλα τα Υπουργεία- και εποπτεύεται στην εφαρμογή του αυτό που προτείνω από τους Υπουργούς Επικρατείας.

Γιατί τώρα; Το 2019, από το Βήμα του ΟΗΕ, ο Πρωθυπουργός ανακοίνωσε ένα χρονοδιάγραμμα απολιγνιτοποίησης, που όμοιό του δεν υπάρχει πουθενά σε καμία ευρωπαϊκή χώρα. Ήταν μια αλλαγή μείζονος σημασίας, τόσο για τον ενεργειακό σχεδιασμό της χώρας, όσο και για μια περιοχή, της οποίας περίπου το μισό περιφερειακό εισόδημα πήγαζε από τον λιγνίτη στη δυτική Μακεδονία. Είχε συνέπειες και στην Μεγαλόπολη, πολύ μικρότερες, βέβαια, λόγω του μεγέθους, αλλά αντίστοιχες.

Στη δημοκρατία οι πολίτες έχουν δικαίωμα να γνωρίζουν πώς λαμβάνονται οι αποφάσεις που τους αφορούν. Κάτι τέτοιο δεν συνέβη! Γιατί το λέω αυτό; Γιατί οι εκλογές είχαν γίνει δύο μήνες πριν την εξαγγελία του Πρωθυπουργού και είχε αποσιωπηθεί πλήρως αυτή η πρόθεση του Πρωθυπουργού, που προφανώς ήταν προειλημμένη απόφαση. Τίθεται, λοιπόν, ένα μεγάλο ζήτημα δημοκρατίας, γιατί αγνόησε αυτήν τη βασική αρχή και απαίτηση των σύγχρονων κοινωνιών ο Πρωθυπουργός.

Δεν είναι, όμως, μόνο αυτό. Έχει μείζονα εθνική διάσταση, διότι οδήγησε στην εξάρτηση της χώρας από το εισαγόμενο και ρυπογόνο φυσικό αέριο. Και σήμερα από τον κοινωνικά ευάλωτο και τον αγρότη μέχρι τον βιομήχανο, με όποιον και αν μιλήσουμε στην Ελλάδα -και κάθε σπίτι βέβαια- αναγορεύεται στην κουβέντα ως πρώτο ζήτημα το κόστος της ηλεκτρικής ενέργειας. Δεν έχει οδηγήσει σε τίποτα δηλαδή επωφελές, ούτε βέβαια σώσαμε εμείς τον πλανήτη γη, όταν οι μονάδες που έκλεισαν είναι για κάτι λιγότερο από 0,1% υπεύθυνες για το φαινόμενο του θερμοκηπίου. Έτσι για να εξηγούμαστε.

Έχει διεθνικές διαστάσεις, όμως, κύριε Υπουργέ, γιατί η Δυτική Μακεδονία είναι μια περιφέρεια που συνορεύει με δύο χώρες, είναι πύλη εισόδου από την Κρυσταλλοπηγή και τη Νίκη της Φλώρινας και σήμερα ζει δραματικές καταστάσεις που φέρνουν μνήμες εμφυλίου πολέμου, όταν ο τόπος έχανε τον ανθό του και κάτι τέτοιο συμβαίνει και σήμερα.

Ο ΟΟΣΑ πολύ πρόσφατα κατέγραψε με ακρίβεια και σαφήνεια τις τρεις θλιβερές πρωτιές της Δυτικής Μακεδονίας: Στον πληθυσμό –συρρίκνωση δηλαδή- στο εισόδημα, ΑΕΠ περιφερειακό –συρρίκνωση και εδώ- και στην ανεργία. Τι έχει συμβεί, εντωμεταξύ, από το 2019 μέχρι σήμερα;

Τον Σεπτέμβριο του 2020, σχετικά έγκαιρα να πω, έναν χρόνο μετά την εξαγγελία ακριβώς, παρουσιάστηκε το σχέδιο δίκαιης αναπτυξιακής μετάβασης. Το πλαίσιο του σχεδίου ονομάστηκαν δεκαέξι εμβληματικές μεγάλες επενδύσεις με καινοτόμο χαρακτήρα, οι οποίες, πραγματικά, εάν είχαν υλοποιηθεί, θα είχαν αλλάξει το μοντέλο ανάπτυξης της περιοχής και η περιοχή δεν θα αντιμετώπιζε τα προβλήματα που αντιμετωπίζει σήμερα. Από τις δεκαέξι τελικά βρήκαν τρόπο να υποβάλουν σχέδια στο Ταμείο Δίκαιης Μετάβασης οι τέσσερις, από τις οποίες οι τρεις έχουν αποσυρθεί και η μία συνεχίζει πλέον για να υλοποιηθεί και μακάρι να υλοποιηθεί. Αυτή είναι η εξέλιξη.

Ο Πρωθυπουργός μίλησε για 7,5 δισεκατομμύρια ευρώ, επίσημα, ο ίδιος, έναν χρόνο μετά, τον Νοέμβριο του 2021, τα οποία είναι στη διάθεση της περιοχής και η περιοχή μετράει σήμερα 7,5 μηδενικά. Τόσα λεφτά έχουν εισρεύσει στην περιοχή.

Έχει σημασία, μάλιστα, να τονίσω ότι ο αρμόδιος Αναπληρωτής Υπουργός για το Ταμείο Δίκαιης Μετάβασης μονίμως κάνει απολογισμό για το 1/6 αυτού του ποσού, για 1,2 δισεκατομμύρια ευρώ. Ποτέ δεν αναφέρεται στα 7,5 δισεκατομμύρια για τα οποία μίλησε ο Πρωθυπουργός.

Δεν είναι τυχαίο, κατόπιν όλων αυτών, ότι ο κ. Ράσμουσεν, Εκπρόσωπος της Ευρωπαϊκής Επιτροπής για το Πρόγραμμα Δίκαιης Μετάβασης στη Δυτική Μακεδονία, χαρακτήρισε πρότυπο κακής εφαρμογής το σχέδιο δίκαιης μετάβασης στη Δυτική Μακεδονία. Δεν σας κατηγορώ, βέβαια, ότι δεν έχετε σχέδιο. Υπάρχει σχέδιο να αναπτυχθούν φωτοβολταϊκά και αιολικά παντού. Το 2,5% του πληθυσμού, σύμφωνα με τον σχεδιασμό, με επίσημες αδειοδοτήσεις, καλείται να σηκώσει στις πλάτες του το βάρος της ανάπτυξης δεκαπλάσιο –το 25% δηλαδή- των ΑΠΕ στη χώρα, 7 γιγαβάτ από τα 28 συνολικά.

Το σύνηθες επιχείρημα της Κυβέρνησης, κυρίες και κύριοι συνάδελφοι, σε αυτές τις περιπτώσεις πάντα είναι «εσείς τι λέτε». Εμείς εδώ -εγώ δεν ήμουν τότε Βουλευτής, ήταν όμως άλλοι συνάδελφοι, όπως η κ. Λιακούλη- με την προεδρία τότε της Φώφης Γεννηματά, από την πρώτη στιγμή, μιλήσαμε πολύ συγκεκριμένα:

Πρώτον, για σταδιακή απόσυρση των λιγνιτικών μονάδων, όπως γίνεται σε όλη την Ευρώπη, πολλαπλά και εμφατικά.

Δεύτερον, η εφαρμογή της ρήτρας δίκαιης μετάβασης που ο τότε αρμόδιος Υπουργός είχε εξαγγείλει και ο ίδιος πρόλαβε να ξεχάσει μετά την πρώτη και τελευταία προκήρυξη την οποία εφήρμοσε. Είχε κάνει μια προκήρυξη «Εξοικονομώ – Αυτονομώ» το 2021 και μετά ξεχάστηκε η ρήτρα και από το ίδιο το Υπουργείο που υποτίθεται ότι θα την εγγυόταν.

Μιλήσαμε για τις βασικές υποδομές που επαναφέρουμε επί δύο κοινοβουλευτικές περιόδους, με κορυφαία αυτήν του σιδηροδρόμου που τον μεταθέσατε για το 2044. Τον Ιούνιο του 2020, με τη Φώφη Γεννηματά στην Κοζάνη ανακοινώσαμε την θέση μας για την ενεργειακή δημοκρατία στον χώρο των ΑΠΕ, που έχετε αγνοήσει πλήρως και προκλητικά, δίνοντας τον χώρο σε πέντε οικογένειες, ζητώντας η Δυτική Μακεδονία να καταστεί εμβληματικός τόπος εφαρμογής αυτής της πρότασής μας, κάτι που θα την είχε βγάλει ήδη από την κρίση λόγω της μόχλευσης που έχει η συγκεκριμένη πρόταση, όπως την είχαμε κάνει με ενεργειακή αναβάθμιση και «Εξοικονομώ – Αυτονομώ» σε ένα βάθος πέντε, δέκα ετών, όπως είχε πει η αείμνηστη Πρόεδρός μας, στα 80.000 κτίρια της περιφέρειας.

Τον Οκτώβρη του 2020, αφού απερρίφθη και αυτή η πρόταση, έστειλα προσωπική επιστολή στον Πρωθυπουργό, αφού είχα κάνει τη σχετική δημόσια πρόταση, όταν ακούστηκε για την Microsoft ότι είναι μια μεγάλη ευκαιρία να τη φέρουν στη Δυτική Μακεδονία και αυτό να λειτουργήσει πολλαπλασιαστικά, γιατί ήταν πραγματικά μια μεγάλη επένδυση, πάνω από 1 δισεκατομμύριο. Αγνοήθηκε και αυτή η πρόταση. Και σήμερα συγκομίζουμε όλα αυτά.

Σήμερα, λοιπόν, κυρίες και κύριοι συνάδελφοι, που έχουν καταρρεύσει όλες οι ψευδαισθήσεις που έχουν καλλιεργηθεί συστηματικά από την Κυβέρνηση, που παρέμεινε στον χώρο των ψευδαισθήσεων και τίποτα άλλο, ζητάμε στο όνομα των πολιτών της Δυτικής Μακεδονίας, στο όνομα της προσφοράς αυτού του τόπου που κράτησε όρθια την πατρίδα μας για εξήντα ολόκληρα χρόνια ενεργειακά, με το φθηνότερο ρεύμα σε όλη την Ευρώπη για οικιακούς καταναλωτές και βιομηχανία και αγρότες, στο όνομα των εθνικών μας συμφερόντων λόγω της γειτνίασης μας, κύριε Υπουργέ, με δύο χώρες -είμαστε πύλη εισόδου από δύο μεριές, όπως είπα- να δεχτείτε την πρότασή μας για ρήτρα δίκαιης μετάβασης στη Δυτική Μακεδονία. Είναι μία πρόταση με την οποία με ασφάλεια και βάσιμα, όπως αναλυτικά εκτίθεται στην τροπολογία, μπορούμε πραγματικά να αλλάξουμε όλα τα δεδομένα.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Μία κουβέντα, κύριε Πρόεδρε.

Θέλω να ξέρετε κάτι. Από χθες που κατατέθηκε η τροπολογία τα μηνύματα που δεχόμαστε από όλη την κοινωνία και τους θεσμούς στην Δυτική Μακεδονία μάς δίνουν δύναμη να συνεχίσουμε. Δεν πρόκειται να την αφήσουμε στη μέση αυτήν τη μάχη. Θα την επαναφέρουμε στη συνέχεια, θα την κλιμακώνουμε διαρκώς μέχρι να φτάσουμε στον δρόμο της δικαίωσης.

Χρωστάτε μία απάντηση και σήμερα και τις επόμενες φορές, αν σήμερα είστε αρνητικοί. Όχι σ’ εμένα. Τη χρωστάτε στους πολίτες της Δυτικής Μακεδονίας.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Να καλέσω στο Βήμα τον κ. Γεώργιο Παπαηλιού, Βουλευτή του ΣΥΡΙΖΑ - Προοδευτική Συμμαχία.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, ξεκινώντας την τοποθέτησή μου, θα ήθελα να αναφερθώ στο τι προηγήθηκε της εισαγωγής του περίφημου άρθρου 41 παράγραφος 6 του νομοσχεδίου και για ποιον λόγο είμαστε εξαιρετικά καχύποπτοι -ήμασταν από την αρχή- για ποιον λόγο εισήχθη και η πρώτη, να το πω έτσι, ψηφίδα αυτής της επιχείρησης: Να προσπαθήσει και να επιτύχει η Κυβέρνηση τελικά να εντάξει και το Ιατροδικαστικό Σώμα στην επιχείρηση συγκάλυψης του εγκλήματος των Τεμπών.

Υπενθυμίζω ότι η διάταξη περί παράτασης παραμονής στη θέση του προϊσταμένου της Ιατροδικαστικής Υπηρεσίας Αθηνών, του κατά την έναρξη της ισχύος του νόμου υπηρετούντος προϊσταμένου, ακόμη για δύο χρόνια μετά την αφυπηρέτησή του, δηλαδή τη συνταξιοδότησή του εισήχθη σε νομοσχέδιο του Υπουργείου Υποδομών και Μεταφορών, στο τελευταίο του 2024.

Πρόκειται, είπαμε τότε, για φωτογραφική διάταξη, διότι δεν υφίστατο και δεν υφίσταται δικαιολογητικός λόγος γι’ αυτήν, τη δήθεν αθώα παράταση, αφού υπάρχουν στελέχη στην Ιατροδικαστική Υπηρεσία -η οποία σημειωτέον εποπτεύει τις περιφερειακές ιατροδικαστικές υπηρεσίες της χώρας- τα οποία μπορούν να αναλάβουν τη συγκεκριμένη θέση. Και βέβαια, δεν κατανοούμε γιατί προϊστάμενος της Ιατροδικαστικής Υπηρεσίας θα ήταν -είναι ήδη- ένας συνταξιούχος.

Σημειώνουμε ότι ο εν λόγω προϊστάμενος ιατροδικαστής, το όνομά του έχει αναφερθεί από πολλούς στην Αίθουσα αυτή, είχε συμμετάσχει, είχε εμπλακεί στην ιατροδικαστική εξέταση των θυμάτων του εγκλήματος των Τεμπών και πάντως, στη δίκη για το έγκλημα των Τεμπών, οψέποτε αυτή γίνει, ο ίδιος σίγουρα θα κληθεί να καταθέσει, ενώ θα εξεταστούν και τα ιατροδικαστικά πορίσματα.

Είχαμε πει τότε ότι το έγκλημα των Τεμπών συνοδεύεται από επιχείρηση συγκάλυψής του, που βρίσκονταν και βρίσκεται σε εξέλιξη. Σε αυτό το πλαίσιο για τη συγκεκριμένη παράταση ισχύει το «κάποιο λάκκο έχει η φάβα». Ιδού, λοιπόν, ο «λάκκος». Είναι το άρθρο 41 παράγραφος 6. Με αυτό συγκροτείται με απόφαση του Υπουργού Δικαιοσύνης μια τριμελής επιτροπή με Πρόεδρο τον προϊστάμενο των Ιατροδικαστικών Υπηρεσιών της χώρας, δηλαδή αυτόν του οποίου η θητεία παρατάθηκε και δύο χρόνια μετά την αφυπηρέτησή του, και δύο προϊσταμένους περιφερειακών ιατροδικαστικών υπηρεσιών. Αυτή η τριμελής επιτροπή παρεμβάλλεται στην ιατροδικαστική διερεύνηση και μέσω αυτής της παρεμβολής επιχειρείται να την ελέγξει. Στο πλαίσιο όλων αυτών, μπορεί ή παρεμβαίνει -το λέμε ευθέως- σε εν εξελίξει υπόθεση και συγκεκριμένα στην επιχείρηση συγκάλυψης του εγκλήματος των Τεμπών.

Καταθέσατε μια νομοθετική βελτίωση, η οποία δεν διορθώνει τα πράγματα. Ίσα-ίσα, η κατάσταση παραμένει έτσι όπως την είχαμε περιγράψει και όπως την περιγράφουμε και σήμερα. Γιατί, αν όπως λέτε με αυτόν τον τρόπο η επανεξέταση ιατροδικαστικής έκθεσης παραμένει στην εισαγγελική ή δικαστική αρχή, διερωτώμεθα τι εξυπηρετεί η παρεμβολή της τριμελούς επιτροπής στη συγκεκριμένη διαδικασία. Φαίνεται ότι «η φάβα έχει κι άλλους λάκκους».

Κύριε Υφυπουργέ, δικαίως δεν σας έχουμε εμπιστοσύνη. Ο βίος και η πολιτεία σας το δικαιολογούν απολύτως. Είστε αναξιόπιστοι.

Κι έρχομαι τώρα στο νομοσχέδιο. Πρόκειται για ένα πολυνομοσχέδιο που περιλαμβάνει διακριτά κεφάλαια τα οποία θα μπορούσαν να αποτελέσουν ξεχωριστά νομοσχέδια. Αντί το νομοσχέδιο να υλοποιεί ολοκληρωμένα και με ορθό τρόπο την ενσωμάτωση της Οδηγίας για την αντιμετώπιση της βίας κατά των γυναικών όπως επιβάλλεται, ενσωματώνει μόνον μερικώς και με στρεβλό τρόπο την Οδηγία. Απορώ γι’ αυτά που είπε ο Υφυπουργός προηγουμένως περί ενσωμάτωσης της Οδηγίας εν συνόλω.

Το νομοσχέδιο περιλαμβάνει κυρίως ποινικά κατασταλτικά μέτρα, όμως, αγνοεί τις υπόλοιπες ρυθμίσεις της Οδηγίας για την ολοκληρωμένη αντιμετώπιση των μορφών ενδοοικογενειακής και έμφυλης βίας, αλλά και αυτές που σχετίζονται με την ενίσχυση των μηχανισμών πρόληψης των φαινομένων βίας και προστασίας των δικαιωμάτων των θυμάτων.

Αναφορικά με τις διατάξεις που αφορούν σημαντικές αλλαγές στην ποινική μεταχείριση του δράστη κατηγορούμενου παρατηρείται μία σημαντική, μία σοβαρή οπισθοδρόμηση από τις βασικές αρχές του Ποινικού Δικαίου που έχει υιοθετήσει η χώρα και η Ευρώπη εδώ και δεκαετίες. Εισάγεται μία επιστροφή στο σύστημα του παρελθόντος, καθιστώντας την προσωρινή κράτηση, κανόνα, ακόμη και για πλημμελήματα. Αυτό παραβιάζει την αρχή της αναλογικότητας και ακυρώνει τη λογική των εναλλακτικών της κράτησης μέτρων, κάτι που αντιβαίνει στις αρχές της Ευρωπαϊκής Σύμβασης Δικαιωμάτων του Ανθρώπου, αλλά και στη σχετική νομολογία του Ευρωπαϊκού Δικαστηρίου.

Το νομοσχέδιο παρατείνει τη διάρκεια κράτησης μέχρι την εκδίκαση της υπόθεσης, παρακάμπτει τη διαδικασία των δικαστικών συμβουλίων, απαγορεύει τη μετατροπή ή την αναστολή της ποινής. Ακόμα επιτρέπει την εκδίκαση μιας υπόθεσης και την καταδίκη κατηγορουμένου χωρίς να του δοθεί η δυνατότητα να εξετάσει τον μηνυτή.

Εντελώς αδικαιολόγητη και άκρως επικίνδυνη είναι και η διάταξη με την οποία εισάγεται ως υποχρεωτικός λόγος αντικατάστασης των περιοριστικών μέτρων με την προσωρινή κράτηση, στην περίπτωση άσκησης νέας ποινικής δίωξης, και ως δυνητικός λόγος αν η νέα ποινική δίωξη αφορά σε πλημμέλημα. Είναι προφανές ότι με αυτήν τη διάταξη δεν υπηρετείται ο σκοπός των μέτρων δικονομικού καταναγκασμού, αλλά προβλέπεται μια μορφή προκαταβολικής τιμωρίας και μάλιστα για έγκλημα για το οποίο δεν θα μπορούσε να επιβληθεί αυτοτελώς προσωρινή κράτηση.

**ΠΡΟΕΔΡΕΥΩΝ (Αθανάσιος Μπούρας):** Κλείστε όμως, γιατί άκουσα ότι μπήκατε στο νομοσχέδιο όταν πήγατε στα πεντέμισι λεπτά.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε. Έχετε δίκιο, τελειώνω.

Η επιβολή υπέρμετρα σκληρών μέτρων ποινών που τελικά οδηγούν στη συρρίκνωση θεμελιωδών δικαιωμάτων, όπως είναι ο σεβασμός στο τεκμήριο της αθωότητας, αλλά και το δικαίωμα σε δίκαιη δίκη, και πάντως αυτή η επιβολή δεν αποτελεί λύση για την αντιμετώπιση τέτοιου είδους εγκλημάτων.

Συμπερασματικά το νομοσχέδιο θέτει τη χώρα μας σε έναν δρόμο απομόνωσης από τις ευρωπαϊκές αξίες και τα δικαιώματα. Τα θύματα σίγουρα χρειάζονται προστασία χωρίς, όμως, να θυσιάζονται οι θεμελιώδεις ελευθερίες.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κάνω μία εκ νέου τροποποίηση. Τον λόγο τώρα θα πάρει, μετά από διαβούλευση μεταξύ σας, ο κ. Γιαννούλης. Εξάλλου, μας είπε ότι το είχε δηλώσει. Είναι ακριβώς 23.20΄ που θέλατε. Θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Γιαννούλης, στη συνέχεια θα μιλήσει η κ. Αικατερίνη Σπυριδάκη, αμέσως μετά τον λόγο θα πάρει ο κ. Μάντζος, στη συνέχεια θα μιλήσει η κ. Σεμίνα Διγενή και αμέσως μετά τον λόγο θα πάρει ο Κοινοβουλευτικός Εκπρόσωπος της Πλεύσης Ελευθερίας, ο κ. Αλέξανδρος Καζαμίας. Αυτές είναι οι ανακοινώσεις μου.

Έχετε τον λόγο, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε, και για την ανοχή των συναδέλφων και για την εξυπηρέτηση.

Είπα νωρίτερα -και θα το επαναλάβω- ότι η σημερινή κοινοβουλευτική διαδικασία, πέρα από την ουσία αυτού που συζητάμε, θα αποτελέσει -και αποτελεί- στίγμα για την -πολιτικά θεωρώ- χυδαία συμπεριφορά του Υπουργού Δικαιοσύνης, του κ. Φλωρίδη. Θέλω να ξεκαθαρίσω ότι είναι ιδιαίτερα επώδυνο να βλέπεις έναν εξωκοινοβουλευτικό Υπουργό να κουνά το δάχτυλο της δημοκρατίας και της συνέπειας σε ανθρώπους που έχουν τουλάχιστον τη λαϊκή νομιμοποίηση και όχι την τυχοδιωκτική πολιτική διαδρομή με ιδιοτέλεια, να τους κατηγορεί συλλήβδην ότι υποθάλπουν ή εύχονται όσοι περισσότεροι εγκληματίες να βρίσκονται εκτός των φυλακών. Ξεπερνάει κάθε λογική.

Ξεπερνάει κάθε λογική, επίσης, αυτό που πολλές πτέρυγες της Αντιπολίτευσης και το ΠΑΣΟΚ και η Πλεύση Ελευθερίας προσπαθεί να πείσει από το πρωί ότι κάποια στιγμή υπάρχει ένα όριο, μια κόκκινη γραμμή, στην κοινοβουλευτική αυθαιρεσία που μας φέρνει μπροστά σε αμηχανία. Ποια είναι η κοινοβουλευτική αυθαιρεσία; Δεν γίνεται το νομοθετικό Σώμα, η νομοθετική εξουσία αυτής της χώρας, να άγεται και να φέρεται από τις ορέξεις μόνο της κυβερνητικής Πλειοψηφίας και να υπάρχει εμφανής και πρακτική και τυπική και θεωρητική και δεοντολογική παραβίαση στοιχειωδώς της λογικής. Δεν είμαστε μηχανές παραγωγής πολιτικής σκέψης του δευτερολέπτου της προχειρότητας και της αδράνειας για να χρησιμοποιούμε μια λογική διεκπεραίωσης «άντε ας το περάσουμε αυτό και πάμε παρακάτω». Δεν πάμε παρακάτω.

Ξέρετε, είναι πάρα πολύ βαρύ ως άνθρωπος να σταθείς απέναντι στην τελευταία κουβέντα του παιδιού σου, που εγκλωβισμένος σε ένα τρένο φεύγει από αυτήν τη ζωή και λέει «σ’ αγαπώ» και εμείς να αναζητούμε χρηστομάθειες και μαθήματα πολιτικής συμπεριφοράς. Από ποιον; Από τον κ. Φλωρίδη, ο οποίος δεν γνωρίζει αυτό που υπερασπίζεται και νομοθετεί τι ακριβώς προκαλεί; Ξέρετε, επειδή έχει γίνει κατάχρηση σε σημείο δηλαδή πραγματικά ανατριχιαστικό της λαθροχειρίας ότι όποιος αντιδρά σε αυτήν την Αίθουσα είναι ή λαϊκιστής ή κακόπιστος, ε όχι, λοιπόν, δεν συμβαίνει αυτό.

Ο ποινικός και πολιτικός λαϊκισμός είναι πλέον κατάκτηση της εξαετούς διακυβέρνησης Μητσοτάκη με πολιτικά πρόσωπα, όπως ο κ. Φλωρίδης, οι οποίοι ανταγωνίστηκαν μόνο με την ιδιοτέλεια και την παρασκηνιακή τακτοποίησή τους, μεταπηδώντας από τον έναν πολιτικό χώρο στον άλλο, χωρίς να καταλαβαίνουν ότι η θέση ευθύνης δεν είναι μόνο να λες «έχω το αξίωμα», αλλά να το υποστηρίζεις και αξιακά.

Λυπάμαι επίσης, κύριε Πρόεδρε -και δεν απευθύνομαι σε εσάς προσωπικά- που θεωρώ απαξιωτικό, μέσα σε λίγες ώρες, στα βαθιά μεσάνυχτα, να προσπαθούμε να πείσουμε τους πολίτες που ίσως μας παρακολουθούν ότι στην ελληνική Βουλή, στο νομοθετικό Σώμα, υπάρχει σοβαρότητα, συνέπεια, προγραμματισμός και λογική. Δεν υπάρχει, στις 2.00΄ τα ξημερώματα σε μία σχεδόν άδεια Αίθουσα, γιατί προφανώς οι χειροκροτητές της Πλειοψηφίας, μόλις ξεπεράστηκε το ζήτημα της Αντισυνταγματικότητας που έθεσε η Πλεύση Ελευθερίας, εξαφανίστηκαν. Αυτό είναι; Στάση λεωφορείου είναι η Βουλή όπου σταματούν για πέντε λεπτά; Είναι οι χρήσιμοι επιβάτες ενός τρένου ματαιοδοξίας και φεύγουν;

Έχετε την εντύπωση ότι όλα αυτά που συζητάμε και καθορίζουν τη ζωή εκατομμυρίων ανθρώπων, γυναικών, ευάλωτων, ευπαθών ομάδων, είναι μία υποχρέωση, μία διεκπεραίωση, η οποία τελειώνει με ένα «υπερψηφίζουμε κατά πλειοψηφία» σε άδειες καρέκλες; Ε, όχι, δεν είναι αυτό η πολιτική ή τουλάχιστον δεν είναι αυτή η πολιτική που θέλουμε εμείς να υπηρετήσουμε.

Η Κυβέρνηση Μητσοτάκη βρίσκεται σε ένα πολιτικό vertigo και προσπαθώντας να ευαισθητοποιήσει συντηρητικά, ακροδεξιά ακροατήρια, επιδίδεται σε μια ανάθεση ευθυνών σε πρόσωπα που έχει αντλήσει από -κατά την αντίληψη του κ. Μητσοτάκη- τον μεσαίο χώρο της Κεντροαριστεράς που δεν εκφράζουν τίποτα περισσότερο παρά μια στοχευμένη πολιτική αποστολή να ενισχύσουν τα ακροδεξιά κενά της Νέας Δημοκρατίας.

Με συγχωρείτε, αγαπητοί συνάδελφοι και συναδέλφισσες, αυτό δεν είναι πολιτική. Αυτό δεν απαντάει στον φόβο μιας γυναίκας να κυκλοφορήσει στην οδό Τσιμισκή στη Θεσσαλονίκη, στην Ερμού, στα Πατήσια, στην Αθήνα. Δεν απαντάει στον φόβο. Δεν μπορεί να υποτιμούμε τόσο πολύ την αξία της ζωής, της αξιοπρέπειας, της ελευθερίας, της ασφάλειας και να την μεταβάλουμε σε μια ιδιοτελή, κομματική και μικρόνοη διαδικασία με υποστηρικτές τον κ. Φλωρίδη και τον κ. Μπούγα, που -αν δεν κάνω λάθος- υποστήριξε ότι η αυστηροποίηση, για παράδειγμα, του ιδρυματικού εγκλεισμού ηλικιακά από τα δώδεκα στα δέκα είναι κάτι που θα βοηθήσει την παραβατικότητα των ανηλίκων. Μα, σοβαρολογείτε;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ποιος το υποστήριξε αυτό;

**ΧΡΗΣΤΟΣ ΓΙΑΝΝΟΥΛΗΣ:** Το διαψεύδετε;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ποιος το είπε αυτό;

**ΧΡΗΣΤΟΣ ΓΙΑΝΝΟΥΛΗΣ:** Σας ρωτώ. Όχι;

Κοιτάξτε, κύριε Υπουργέ, έχετε πει τόσες ανακρίβειες, είστε τόσο βυθισμένοι στο ψέμα και τον ναρκισσισμό, που είμαστε αναγκασμένοι…

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Λέτε με τέτοια ταχύτητα τα ψέματα που δεν θυμάστε τι έχετε πει.

**ΧΡΗΣΤΟΣ ΓΙΑΝΝΟΥΛΗΣ:** Με συγχωρείτε, δεν σας διέκοψα, μη με διακόπτετε. Μας δημιουργείτε καχυποψία και με το που αναπνέετε. Το ψέμα πλέον είναι γονιδιακό πολιτικό δεδομένο της παράταξής σας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κατηγορείτε εσείς εμάς για ψέματα;

**ΧΡΗΣΤΟΣ ΓΙΑΝΝΟΥΛΗΣ:** Βεβαίως.

**ΠΡΟΕΔΡΕΥΩΝ (Αθανάσιος Μπούρας):** Μην κάνατε διάλογο. Παράκληση θερμή, κύριε Γιαννούλη, προς την Ολομέλεια απευθυνθείτε. Μη διακόπτετε, κύριε Υπουργέ.

**ΧΡΗΣΤΟΣ ΓΙΑΝΝΟΥΛΗΣ:** Όχι σας κατηγορώ, είμαι βέβαιος ότι αυτός ο λαός πληρώνει δυστυχώς το ότι έχει ευήκοα ώτα στην προπαγάνδα, στο ψέμα, την αδιαφάνεια και τη διαφθορά -σας το λέω ευθέως- και δεν σας έχουμε εμπιστοσύνη.

Εν πάση περιπτώσει…

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** (… Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Υπουργέ, σας παρακαλώ θερμά.

Ορίστε, κύριε Γιαννούλη, απευθυνθείτε προς τους συναδέλφους.

**ΧΡΗΣΤΟΣ ΓΙΑΝΝΟΥΛΗΣ:** Επί ώρες σας παρακολουθώ να είστε άφωνος. Όταν βρίσκεστε αντιμέτωπος με την αλήθεια ή την πραγματικότητα ξαφνικά αποκτάτε φωνή; Με συγχωρείτε πολύ, δηλαδή.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα σας απαντήσω μετά.

**ΧΡΗΣΤΟΣ ΓΙΑΝΝΟΥΛΗΣ:** Απαντήστε όσο θέλετε, δεν αλλάζει αυτό. Η σκληρότητα, η αδιαλλαξία, το γεγονός ότι είστε μόνοι απέναντι στο σύνολο ενός νομοθετικού Σώματος και δεν αντιλαμβάνεστε ότι κάτι συμβαίνει; Ξέρετε στο «Μεγάλο μας τσίρκο», το θεατρικό του Ιάκωβου Καμπανέλλη, κάποια στιγμή στην πρωτότυπη εκδοχή, στην αρχική, η Τζένη Καρέζη διατρέχει τη σκηνή του θεάτρου και αντιλαμβάνεται ότι κάτι ακούγεται από κάτω, ένας κτύπος. Αυτόν τον κτύπο προφανώς δεν τον έχετε αντιληφθεί. Νομίζετε ότι επειδή υπάρχει μια επικοινωνιακή προπαγανδιστική υπεροπλία όλα είναι καλά. Λοιπόν, σας πληροφορώ ότι δεν είναι όλα καλά στην ελληνική κοινωνία. Αποτυπώνονται μπορεί σε έρευνες κάποιες εικόνες, αλλά η πραγματικότητα είναι πολύ διαφορετική από αυτήν που εσείς νομίζετε ότι έχετε δημιουργήσει και είναι η πραγματικότητα μιας ονειροχώρας που εσείς την περιγράφετε, αλλά δεν τη συναντάμε στην πραγματικότητα.

Θέλω να απαντήσω κλείνοντας -και συγγνώμη για την υπέρβαση του χρόνου, γιατί είχα υποσχεθεί για έξι λεπτά- κάποια στιγμή με περισπούδαστο ύφος και στόμφο, με αυτή την ευκολία να κουνάει το δάχτυλο και κινησιολογικά ο κ. Φλωρίδης, νομίζοντας ότι απευθύνεται σε ανθρώπους μειωμένης αντίληψης -ένα ακόμη δείγμα αλαζονείας και ναρκισσισμού- μας είπε τι δεν ψηφίζουμε. Θέλετε να κλείσουμε με το τι εσείς δεν συμπεριλαμβάνετε από την ευρωπαϊκή Οδηγία στο όνομα της οποίας γίνεται αυτό που ζούμε και στις επιτροπές και στη σημερινή παράλογη fast track διαδικασία, στα όρια της λογικής; Αφήνω τη νομιμότητα διαδικασίας συζήτησης. Τι δεν έχετε συμπεριλάβει από την ευρωπαϊκή Οδηγία;

**ΔΗΜΗΤΡΙΟΣ ΚΟΥΒΕΛΑΣ:** Μείνετε συνεπής, σας παρακαλούμε.

**ΠΡΟΕΔΡΕΥΩΝ (Αθανάσιος Μπούρας):** Κύριε Κούβελα, μη διακόπτετε, σας παρακαλώ!

**ΧΡΗΣΤΟΣ ΓΙΑΝΝΟΥΛΗΣ:** Τι είστε, κύριε Κούβελα; Ρυθμιστής του χρόνου; Τι ακριβώς είστε; Σας παρακαλώ. Είναι αλαζονικό, υπερφίαλο και αμετροεπές. Είστε το χρονόμετρό μου και με εγκαλείτε; Είστε Προεδρεύων;

**ΠΡΟΕΔΡΕΥΩΝ (Αθανάσιος Μπούρας):** Κύριε Κούβελα, βλέπετε τι δημιουργείτε. Σας παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ούτε τη Σύμβαση Κωνσταντινούπολης δεν ήξερε, την είπε Σύμβαση Αλεξανδρούπολης.

**ΠΡΟΕΔΡΕΥΩΝ (Αθανάσιος Μπούρας):** Κύριε Γιαννούλη, συνεχίστε.

**ΧΡΗΣΤΟΣ ΓΙΑΝΝΟΥΛΗΣ:** Σας παρακαλώ να είστε πιο σεμνός. Υπάρχει Προεδρεύων, υπάρχει διαδικασία, μπορεί να είστε εισηγητής, αλλά δεν είστε παντοκράτωρ σε αυτήν την Αίθουσα.

Επανέρχομαι στο τι δεν έχετε συμπεριλάβει από την ευρωπαϊκή Οδηγία: Το άρθρο 20 για την προστασία της ιδιωτικής ζωής του θύματος. Τα άρθρα που αφορούν την ανάγκη για ειδική υποστήριξη των θυμάτων σεξουαλικής βίας, το άρθρο 26. Του ακρωτηριασμού των γυναικείων γεννητικών οργάνων, το άρθρο 27 της κοινοτικής Οδηγίας. Το άρθρο της σεξουαλικής παρενόχλησης στην εργασία, το άρθρο 28 και το άρθρο 33 για τη στοχευμένη στήριξη σε θύματα με διατομεακές ανάγκες.

Μας κοροϊδεύετε; Πιστεύετε ότι εσείς είστε οι αυθεντικοί ερμηνευτές και εκφραστές του ευρωπαϊκού κεκτημένου, φέρνοντας αυτό που βολεύει την ακροδεξιά ρητορεία της αυστηροποίησης και το ότι «οι κακοί είναι στη φυλακή» και παραλείπετε το κομμάτι που αγγίζει τη μήτρα της πρόληψης των κοινωνικών υπηρεσιών, της πραγματικής δουλειάς σε βάθος χρόνου και νομίζετε ότι νομοθετείτε επ’ ωφελεία των Ελλήνων πολιτών;

Το παραμύθι έχει τελειώσει. Δεν ξέρω αν έχει δράκο, δεν ξέρω τι έχει στο τέλος του, πάντως σίγουρα αρχίζετε και κατεβαίνετε, πλέον, το βουνό της αλαζονείας, της κατάχρησης των δικαιωμάτων που απορρέουν από την κοινοβουλευτική σας Πλειοψηφία και της έφεσης και της ροπής σας πλέον να κυβερνάτε με τα ψέματα. Δεν θα μπορέσετε να πείσετε πλέον ούτε τον εαυτό σας.

 Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς για τη συνέπεια στον χρόνο.

Τον λόγο τώρα έχει, όπως προανήγγειλα, η Βουλευτής του ΠΑΣΟΚ - Κινήματος Αλλαγής κ. Αικατερίνη Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση και σήμερα αποτυγχάνει παταγωδώς να θεσπίσει και να εφαρμόσει ένα αποτελεσματικό σύστημα ποινικής πρόληψης και καταστολής και κατευθύνεται στην απόλυτη οπισθοδρόμηση όπου το Ποινικό Δίκαιο από μέτρο προστασίας και ελευθερίας, μεταστρέφεται σε μέτρο τρομοκρατίας του πολίτη και παραβίασης θεμελιωδών δικαιωμάτων και αρχών.

Το νομοσχέδιο διαφημίζεται ως μια νομοθετική πρωτοβουλία της Κυβέρνησης για την πάταξη της ενδοοικογενειακής βίας, αλλά δεν αφορά σε τίποτα άλλο από μια λειψή, πρόχειρη και στρεβλή ενσωμάτωση ευρωπαϊκής Οδηγίας. Επικεντρώνεται σε εννέα άρθρα που σχετίζονται με αυστηροποιήσεις ποινών, ενώ δεν ακούμε ούτε λέξη για πρόληψη, υποστήριξη και θεραπεία. Πρόκειται για ένα νομοθέτημα που αναιρεί ακόμα και το ίδιο το πνεύμα της ευρωπαϊκής Οδηγίας.

Όμως, σήμερα, κυρίες και κύριοι συνάδελφοι, βρίσκομαι εδώ για να σας μιλήσω για ένα νομοθέτημα που ως γυναίκα με προσβάλλει. Καμία Κυριακή, καμία Γεωργία, καμία Γαρυφαλλιά, καμιά Δώρα -και η λίστα της ντροπής συνεχίζει και μεγαλώνει με απόλυτη δική σας ευθύνη- δεν θα δικαιωθεί με αυτά που φέρνετε.

Όχι, δεν είμαστε εδώ για επικοινωνιακές επιτυχίες, είμαστε εδώ για να αποκτήσουμε πραγματική και όχι τιμωρητική δικαιοσύνη. Η βία κατά των γυναικών δεν λύνεται με αυστηρές ποινές που βγαίνουν από την πίσω πόρτα απλά και μόνο για να ικανοποιήσουν το θυμικό της κοινωνίας. Θέλουμε δικαιοσύνη και ένα κράτος που θα εγγυηθεί την ασφάλεια και την προστασία όλων των γυναικών. Δεν θέλουμε απλώς να βάζουμε φυλακή τους φερόμενους δράστες. Θέλουμε ένα πλαίσιο που θα αποτρέπει τις εγκληματικές πράξεις πριν να είναι αργά.

Ως γυναίκα με προσβάλλει η απόλυτη αποτυχία της Κυβέρνησης να εφαρμόσει τη Σύμβαση της Κωνσταντινούπολης και να εκδώσει τις απαραίτητες ΚΥΑ από το 2018. Πού είναι τα οικογενειακά δικαστήρια που για χρόνια προτείνουμε για να προστατεύσουν γυναίκες και παιδιά; Πού είναι οι κοινωνικές δομές που θα δώσουν στήριξη στις γυναίκες που ζουν σε καθεστώς βίας και δεν ξέρουν πού να καταφύγουν; Πού είναι το πρωτόκολλο συνεργασίας της Αστυνομίας με τις κοινωνικές δομές, με τους κοινωνικούς λειτουργούς και με το νοσοκομείο; Όλα αυτά είναι μεγάλα ερωτήματα που η Κυβέρνηση αρνείται να απαντήσει τη στιγμή που εμείς περιμένουμε να δούμε την αληθινή προστασία των θυμάτων.

Ως γυναίκα με προσβάλλει να βλέπω την Κυβέρνηση να παίζει με τη ζωή των γυναικών για επικοινωνιακούς λόγους. Όμως, ούτε οι επικοινωνιακοί ελιγμοί σας ούτε ο λαϊκισμός μπορούν να κρύψουν το γεγονός ότι το νομοσχέδιο είναι κατώτερο των περιστάσεων. Γιατί οι γυναίκες που έχουν υποστεί βία δεν θέλουν απλώς τιμωρητικές ποινές για τον δράστη, θέλουν να ζουν ελεύθερες και ασφαλείς και να ξέρουν ότι δεν θα ξαναζήσουν αυτόν τον εφιάλτη ούτε εκείνες αλλά ούτε και καμία άλλη.

Ως Βουλευτής δεν μπορώ παρά να εκφράσω την απόλυτη αγανάκτησή μου για την προχειρότητα με την οποία νομοθετείτε ακόμα και την προχειρότητα με την οποία ενσωματώνετε Οδηγίες. Και θα αναφερθώ απλά σε ένα παράδειγμα, στον ακρωτηριασμό των γεννητικών οργάνων, που ξεχάσατε ότι ήδη στη χώρα μας τιμωρείται ως βαριά σωματική βλάβη και το εισάγετε ως πλημμέλημα. Δεν είναι απλώς θέμα ποινών, είναι θέμα σεβασμού της ανθρώπινης αξιοπρέπειας και του σώματος της κάθε γυναίκας.

Ως Λασιθιώτισσα με προσβάλλει που δεν λειτουργεί καμία δομή φιλοξενίας κακοποιημένων γυναικών στο Λασίθι, παρά την αύξηση σε ποσοστό 47% στα περιστατικά βίας κατά τους μήνες Μάρτιο και Ιούνιο του 2024, ενώ μόλις τώρα που μιλάμε για το 2025 οι αστυνομικές αρχές καταγγέλλουν ογδόντα εννέα καταγγελίες. Όμως, η Κυβέρνηση αντί να ενισχύσει τις υποδομές και να εξασφαλίσει την απαραίτητη στήριξη, παραμένει αδιάφορη. Πόσα ακόμα θύματα πρέπει να μείνουν απροστάτευτα για να πάρετε απόφαση ότι πρέπει να κάνετε κάτι;

Κυρίες και κύριοι συνάδελφοι, αν αρχίσω να αναλύσω τις προβληματικές διατάξεις του νομοσχεδίου πρέπει να μιλάμε ώρες. Άλλωστε, το έκανε με απόλυτη επάρκεια η εισηγήτριά μας κ. Λιακούλη. Βέβαια, με τον κακής ποιότητας λαϊκισμό που σας διακατέχει, φοβάμαι πως ό,τι κι αν πω γι’ αυτό το νομοσχέδιο θα το παρουσιάσετε ως αδιαφορία του ΠΑΣΟΚ για την προστασία των θυμάτων και την ενδοοικογενειακή βία.

Όμως, κύριοι της Κυβέρνησης, η πραγματικότητα είναι άλλη. Δεν αμφισβητούμε το πρόβλημα και την ανάγκη να λυθεί, την ανάγκη να αντιμετωπιστεί. Αμφισβητούμε την προχειρότητα, την αλαζονεία και τον επικοινωνιακό λαϊκισμό με τον οποίο αντιμετωπίζετε ένα τόσο μα τόσο σοβαρό θέμα.

Ναι, αν τους πιάσετε όλους, τότε σίγουρα θα πιάσετε και τους ενόχους. Σας θυμίζουμε, όμως, ότι στον νομικό πολιτισμό μας οι κατηγορούμενοι δεν οφείλουν να αποδείξουν ότι είναι αθώοι, τα δικαστήρια οφείλουν να διερευνήσουν αν είναι ένοχοι. Εσείς στρεβλώνετε το κεκτημένο που λέει «καλύτερα ένας ένοχος έξω, παρά δέκα αθώοι μέσα» και νομοθετείτε με άξονα το τεκμήριο της ενοχής.

Όλοι για εσάς είναι ένοχοι μέχρι οι ίδιοι να αποδείξουν το αντίθετο. όπως, ακριβώς, συνέβη και στο φορολογικό νομοσχέδιο όπου όλοι φοροδιαφεύγουν μέχρι να αποδείξουν το αντίθετο, έτσι κι εδώ ξεκινάτε ανάποδα θεωρώντας ως δεδομένο το ζητούμενο. Για εσάς σκοπός της ποινικής διαδικασίας δεν είναι η αναζήτηση της αλήθειας, αλλά ο δρόμος της φυλακής, ακόμα και για τους αθώους. Η εξόντωση ενός αθώου πολίτη, που με μια ψεύτικη καταγγελία θα μπαίνει φυλακή, για εσάς είναι μία επικοινωνιακή επιτυχία.

Κυρίες και κύριοι συνάδελφοι, δεν μπορώ να μην αναφερθώ στο γεγονός ότι η Κυβέρνηση, με απίστευτη αλαζονεία, παίζει με τη νοημοσύνη μας όταν το Υπουργείο Δικαιοσύνης, μετά την αποκάλυψη ότι τα θύματα των Τεμπών δεν πέθαναν απευθείας από τη σύγκρουση, αλλά από μία πυρκαγιά που προκλήθηκε σε εύφλεκτα υλικά, προχωρά σε αυτήν την επικίνδυνη διάταξη για την επαναξιολόγηση των πορισμάτων, χωρίς να έχουν μπροστά τους το ιατροδικαστικό υλικό. Αυτή η αυθαιρεσία είναι επικίνδυνη και δημιουργεί σοβαρές αμφιβολίες.

Όμως, εδώ δεν είναι μόνο το θέμα της τραγωδίας των Τεμπών, είναι θέμα θεσμών και αρχών που αφορούν σε κάθε γυναίκα και σε κάθε πολίτη της χώρας. Και ας μιλήσουμε, λοιπόν, στη γλώσσα του Υπουργού. Ο Υπουργός μας είπε πριν ότι είμαστε λαϊκιστές, ότι είμαστε ανίκανοι να αρθρώσουμε αντιπολιτευτικό λόγο.

Εμείς, λοιπόν, ερχόμαστε και λέμε ότι είμαστε όλα αυτά, μέχρι προφανώς να αποδείξουμε το αντίθετο, όπως είναι και η ιδεολογία της Κυβέρνησης. Και σας λέμε ότι εμείς είμαστε όλα αυτά, εσείς δεσμεύεστε ότι το άρθρο 41 δεν θα εφαρμοστεί ούτε αναδρομικά, ούτε στο παρόν, ούτε μελλοντικά, ούτε πουθενά στην υπόθεση των Τεμπών;

Κυρίες και κύριοι συνάδελφοι, σ’ αυτό το κυβερνητικό παραλήρημα, αυτό που η Κυβέρνηση, φυσικά, δεν μας λέει είναι οι ελλείψεις σε φυλακές, υποδομές, δομές φιλοξενίας και, φυσικά, σε ανθρώπινο δυναμικό. Για την Κυβέρνηση, όμως, φαίνεται απίστευτο να μην μπορεί να ασκήσει αποτελεσματική αντεγκληματική πολιτική για τόσο ταπεινούς λόγους.

Δεν θέλετε ψύχραιμες και επεξεργασμένες λύσεις με διαβούλευση. Θέλετε δρακόντεια μέτρα, στο όνομα μιας δήθεν ευαισθητοποίησης. Αυτό που δεν τολμάει, όμως, κανείς να παραδεχτεί είναι ότι εσείς σήμερα δεν νομοθετείτε με γνήσιο ενδιαφέρον για τις ανάγκες της κοινωνίας, για τις ανάγκες ενίσχυσης της δικαιοσύνης και της δημοκρατίας, για την οργή της κοινωνίας αναφορικά με τη βίαιη εγκληματικότητα, αλλά, αντιθέτως, εκμεταλλεύεσθε αδίστακτα το γεγονός ότι οι πολίτες της χώρας έχουν φτάσει να νιώθουν ανίκανοι να επηρεάσουν τις εξελίξεις και γι’ αυτό ερεθίζετε συστηματικά τα συντηρητικά τους ένστικτα, εισάγοντας προς ψήφιση διατάξεις-τέρατα που μοιάζουν στον πολίτη σαν δραστικό φάρμακο, που, όμως, στην πραγματικότητα δημιουργεί νέα σοβαρότερα προβλήματα.

Φυσικά και δεν σας ενδιαφέρει, ούτε λίγο, για τις συνέπειες από την εφαρμογή των επιστημονικά ανεπεξέργαστων και ανυπόστατων διατάξεων που σήμερα φέρνετε μπροστά μας. Άλλωστε, γιατί να σας νοιάζει; Εσείς θα τις υποστείτε; Φυσικά και όχι. Θα τις υποστεί ο πολίτης, τον οποίο σήμερα έχετε παραπλανήσει ότι δήθεν τον προστατεύετε.

Μέχρι, όμως, να συμβεί αυτό, είναι φανερό ότι ελπίζετε να καταφέρετε να διασώσετε τη δημοτικότητά σας, κερδίζοντας ψηφοφόρους με να παριστάνετε τον σερίφη που θα συλλάβει τους κακούς. Αυτό, λοιπόν, είναι το ποιόν του «αδειανού πουκάμισου», που βαφτίζετε πολιτική της δήθεν ευαισθησίας και της υποτιθέμενης αδιαφορίας και αναισθησίας όλων ημών, που φωνάζουμε για ένα κράτος δικαίου και για τις θεμελιώδεις πτυχές μιας ευνομούμενης κοινωνίας. Δεν σας ενδιαφέρει να έχετε θέση, σας ενδιαφέρει να έχετε άποψη χωρίς κόπο, χωρίς ταλαιπωρία, απαιτώντας από εμάς η άποψη αυτή να γίνει σεβαστή.

Εμείς, λοιπόν, σας το είπαμε και σας το λέμε ξανά. Θα υψώσουμε τείχη απέναντι στην παράλογη λογική σας, τον ανελαστικό χαρακτήρα των μέτρων που φέρνετε και τη συθέμελη παραβίαση θεμελιωδών αρχών. Και εμάς δεν μας ακούτε. Τι άλλο πρέπει να κάνει κάποιος, όταν η συντριπτική πλειοψηφία των φορέων κατακεραυνώνει το νομοσχέδιο και σας επικρίνει για ένα ακόμα νομοσχέδιο για το οποίο δεν υπήρχε νομοπαρασκευαστική επιτροπή και δεν ξέρουμε καν ποιος το συνέταξε.

Στο όνομα, δήθεν, της καταπολέμησης της ενδοοικογενειακής βίας περνάτε, στην πραγματικότητα, διατάξεις που συντελούν στη διαρκή απομείωση των δικαιωμάτων των πολιτών και των αρχών της δίκαιης δίκης. Οι δήθεν προθέσεις σας δεν είναι η πρόοδος, γιατί η πρόοδος, κυρίες και κύριοι της Κυβέρνησης, είναι πρωτίστως έννοια αποτελέσματος, ή θα μας πάει μπροστά ή θα μας πάει πίσω. Και, δυστυχώς, με εσάς όχι μόνο δεν πάμε μπροστά, πάμε επικίνδυνα και γρήγορα προς τα πίσω.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Μπούγα, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Επειδή ελέγχθηκε από τη συνάδελφο, αλλά έχει ειπωθεί και από άλλους συναδέλφους, για να μην υπάρχει οποιαδήποτε ηθελημένη ή ακούσια σύγχυση σε ότι αφορά στο άρθρο 5, κύριε Πρόεδρε, το άρθρο 5 δεν προστατεύει το ίδιο έννομο αγαθό με τα άρθρα που αφορούν στη σωματική βλάβη. Είναι διαφορετικό το έννομο αγαθό που προστατεύει, γι’ αυτό και τιμωρεί το πρόσωπο που είτε είναι ο ίδιος αυτουργός της σωματικής βλάβης που επέρχεται με τον ακρωτηριασμό των γεννητικών οργάνων είτε εξωθεί το θύμα του ακρωτηριασμού στο να υποστεί την πράξη. Έχουμε για τους νομικούς πραγματική συρροή. Μπορεί να είναι το ίδιο, σπανίως, τις περισσότερες φορές, όμως, είναι διαφορετικό το πρόσωπο, που το πρόσωπο αυτό που εξωθεί ας πούμε μια ανήλικη κοπέλα να υποστεί την πράξη του ακρωτηριασμού μπορεί να είναι και η μητέρα της, επειδή εμφορείται από θρησκευτικές ή άλλες αντιλήψεις και πιέζει, καταναγκάζει την κόρη της να υποστεί αυτήν τη βλάβη και τον εξευτελισμό.

Κατά συνέπεια, δεν προσπαθούμε να μειώσουμε τις ποινές και να αντικαταστήσουμε, όπως είπατε, το αδίκημα της βαριάς σωματικής βλάβης. Προσθέτουμε ένα ακόμα αδίκημα, το οποίο πραγματικά συρρέει με την βαριά ή οποιαδήποτε μορφής βλάβης υποστεί το θύμα.

Αυτό, κύριε Πρόεδρε, για να μην υπάρχει και σε αυτό σύγχυση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Δημήτριος Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι ήδη πολύ αργά. Έχουν ειπωθεί πάρα πολλά, είτε σε ομιλίες, είτε σε εισηγήσεις, είτε σε παρεμβάσεις. Πρέπει να σταθώ ωστόσο επί της αρχής σε ένα πολύ σοβαρό ζήτημα όσον αφορά στο άρθρο 41 του σχεδίου νόμου.

Μετράμε, ήδη, δεκατρείς ώρες ακριβώς από τη στιγμή που η εισηγήτριά μας, η κ. Ευαγγελία Λιακούλη, ζήτησε από τον Υπουργό Δικαιοσύνης να ανακαλέσει μία διάταξη, η οποία έχει δημιουργήσει εύλογες αντιδράσεις σε όλη τη Βουλή, να αποσύρει τη διάταξη, να ανακαλέσει τους ανοίκειους ισχυρισμούς και τους ανοίκειους χαρακτηρισμούς που επιφύλαξε στην Αντιπολίτευση, να δεσμευθεί έστω νομικά με νομοτεχνική βελτίωση ότι δεν θα έχει αναδρομική ισχύ η ρύθμιση όσον αφορά στις ανοιχτές ποινικές υποθέσεις, να ισχύει από τούδε και στο εξής και όχι από το παρελθόν.

Σας καλούμε για πολλοστή φορά, έστω και αυτήν την ώρα, χωρίς περιστροφές, χωρίς επιφυλάξεις, να ανακαλέσετε, να αποσύρετε αυτήν τη ρύθμιση, διότι πολύ απλά οι απαντήσεις και τα επιχειρήματα και οι ισχυρισμοί που καταθέσατε στη Βουλή, επ’ αφορμή και της ένστασης αντισυνταγματικότητας από την Πλεύση Ελευθερίας, πύκνωσαν τις σκιές -δεν τις διέλυσαν, τις πύκνωσαν- διότι ακούσαμε για ένα βρετανικής σύλληψης σύστημα «υπέρ των φτωχών». Ακούσαμε για την αντιμετώπιση της διαφθοράς για κάποιους πραγματογνώμονες και ιατροδικαστές που ζητούν παράνομες αμοιβές από φτωχούς συμπολίτες μας. Ακούσαμε για μάρτυρες αυτών των πρακτικών, που βγήκαν -με καλυμμένη την ταυτότητά τους- σήμερα σε μεσημεριανή εκπομπή, αφού ανέκυψε το ζήτημα στη Βουλή. Όλα αυτά δεν είναι επιχειρήματα υπέρ του Υπουργείου, είναι επιχειρήματα υπέρ της Βουλής, υπέρ της Αντιπολίτευσης, που εκθέτει τις προθέσεις του Υπουργείου για μια υπόθεση που συνέχεται με ένα έγκλημα που συγκλόνισε και συγκλονίζει την πατρίδα μας, τον λαό μας, το έγκλημα στα Τέμπη.

Γι’ αυτό, για πολλοστή φορά, όχι για τελευταία, γιατί και αύριο θα επιμείνουμε, σας ζητούμε να αποσύρετε τη διάταξη και επίσης, να απαντήσετε με επιχειρήματα και όχι με χαρακτηρισμούς στους ισχυρισμούς της Αντιπολίτευσης, να αφήσετε το γνωστό ύφος και το παλαιό ήθος της Νέας Δημοκρατίας, το οποίο μας αποδεικνύει ότι τελικά οι ψευδαισθήσεις όσο διήρκεσαν τερματίστηκαν, ότι ο δήθεν φιλελευθερισμός της Νέας Δημοκρατίας και της Κυβέρνησης Μητσοτάκη τελείωσε. Αρκεί, φυσικά, να δει κάποιος τις αντιδράσεις και τις δηλώσεις του κυρίου Πρωθυπουργού στον δημόσιο διάλογο για τα έμφυλα ζητήματα, για τις πλειοψηφίες και τις μειοψηφίες, διότι πολύ απλά, κυρίες και κύριοι συνάδελφοι της Αντιπολίτευσης, η διεθνής τάση αλλάζει, ιδίως μετά από τις εκλογές στις Ηνωμένες Πολιτείες της Αμερικής και η Νέα Δημοκρατία πολύ απλά επιστρέφει στις «εργοστασιακές της ρυθμίσεις».

Και επειδή κάποιοι θα σπεύσουν να μας διαψεύσουν ότι αυτό συμβαίνει, ας κάνουμε ένα συλλογικό πείραμα. Ας σκεφτούμε όλες και όλοι μαζί αν σήμερα που βρισκόμαστε εδώ η Κυβέρνηση αυτή θα έφερνε το σχέδιο νόμου για την ισότητα στον πολιτικό γάμο, αν θα έφερνε σήμερα την τροπολογία για τους μετανάστες εργάτες γης. Αστείο ακούγεται. Δεν θα τα έφερνε.

Γιατί συμβαίνουν όλα αυτά; Διότι πολύ απλά η Νέα Δημοκρατία υποδυόταν κάτι που δεν είναι. Ο πολυδιάστατος εκσυγχρονισμός αποδεικνύεται εύπλαστος και άρα, επίπλαστος, ένας εκσυγχρονισμός-πλαστελίνη, υποταγμένος στην ιδιοτέλεια και στο κομματικό συμφέρον. Ακόμα και τα θεμελιώδη δικαιώματα σχετικοποιούνται στο όνομα μιας ασαφούς και θολής woke ατζέντας. Και είναι να αναρωτιέται κανείς τι έχει συνέχεια; Μήπως η κλιματική κρίση θα αποδειχθεί ένα ψέμα; Δηλαδή, αν το Μαξίμου κάνει μετρήσεις και δει ότι η τάση αλλάζει και σε αυτό, θα γυρίσουμε να το πούμε κι αυτό, θα αλλάξουμε και εκεί άποψη;

Κάποιοι βλέπουν μόνο πως άλλαξε η κατεύθυνση που φυσά ο άνεμος και πάνε προς τα εκεί. Δεν βλέπουν ότι αυτός ο άνεμος έχει σηκώσει κύματα και ότι αυτά τα κύματα μας φέρνουν ολοένα και πιο κοντά στα βράχια. Όταν δεν πιστεύεις αυτό που λες και δεν έχεις υποχρέωση να το θυμάσαι προφανώς, πιστεύεις ότι δεν το θυμούνται και οι άλλοι. Αυτό είναι το πρόβλημα με τα ψέματα. Και όταν όλα είναι ρόλοι, δεν έχει σημασία η ουσία και η συνέπεια των λόγων, αλλά τελικά, αν είσαι καλός στο πώς υποδύεσαι αυτούς τους ρόλους, αν «κόβεις» εισιτήρια. Όσο «κόβεις» εισιτήρια, περπατάει ο ρόλος.

Είναι, λοιπόν, να απορεί κανείς, κυρίες και κύριοι συνάδελφοι της Μειοψηφίας, γιατί και πώς η Νέα Δημοκρατία, η Πλειοψηφία, διέρρηξε μία πολύ σημαντική, σπάνια θετική παράδοση του πολιτικού συστήματος στην εκλογή του νέου Προέδρου της Δημοκρατίας.

Παρεμπιπτόντως, εχθές μάθαμε ότι εκτός από τα διατάγματα της πρώτης ημέρας στον Λευκό Οίκο, υπάρχουν και τα διατάγματα της τελευταίας ημέρας στη Βουλή των Ελλήνων. Και η ηθικολογία περί ρουσφετιού εδώ δεν αρκεί για να αιτιολογήσει την πράξη. Δεν χρειάζεται πολιτικό όφελος για να είναι λάθος μία πράξη. Είναι λανθασμένη αντίληψη το ρουσφέτι εξ ορισμού. Είναι αναχρονιστικό και ξοφλημένο παράδειγμα πολιτικής πρακτικής.

Όσοι στην Πλειοψηφία αισθάνεστε άσχημα για όλα αυτά που ακούτε, περαστικά σας. Όταν επιλέγετε ένα κομματικό πρόσωπο για Πρόεδρο της Δημοκρατίας, όταν επιλέγετε να φέρετε στα κομματικά σας μεγέθη το αξίωμα του ανώτατου πολιτειακού άρχοντα, θα δεχθείτε ολόκληρη την πολιτική κριτική για τις παλαιομικροκομματικές πρακτικές, τα ρουσφέτια, τις διευθετήσεις. Όταν επιλέγεις έναν εν ενεργεία Βουλευτή, ένα πρόσωπο της τρέχουσας πολιτικής συγκυρίας για τον ανώτατο πολιτειακό παράγοντα, θα δεχτείς ακριβώς και την πολιτική αντιπαράθεση για όλες αυτές τις πρακτικές. Όλα είναι ρόλος, άλλωστε.

Το 2019 ο κ. Μητσοτάκης υποδυόταν τον θεσμικά υπεύθυνο. Σήμερα δείχνει το πραγματικό πρόσωπο του κομματάρχη. Και επειδή μας αρέσει η ιστορία εμάς εδώ, εμείς διαβάζουμε από τα Πρακτικά της Βουλής:

Κυριάκος Μητσοτάκης, Ολομέλεια της Βουλής 25 Νοεμβρίου 2019: «Η συνταγματική πρόβλεψη για εκλογή Προέδρου με απλή πλειοψηφία δεν αναιρεί -επαναλαμβάνω- δεν αναιρεί την πολιτική ευθύνη της εκάστοτε πλειοψηφίας να αναζητεί πρόσωπο, το οποίο θα εξασφαλίζει τη μεγαλύτερη δυνατή συναίνεση». Ποιος είναι σήμερα ο ανεύθυνος; Ποιος φέρει ακέραιη την ευθύνη για τη μετατροπή της διακομματικής συναίνεσης του Συντάγματος, σε εσωκομματική συνεννόηση της Νέας Δημοκρατίας;

Ντόρα Μπακογιάννη, Επιτροπή Αναθεώρησης: «Πιστεύω πως το ότι υπάρχει το εκατόν πενήντα ένα πολιτικά θα μας οδηγήσει στη συναίνεση των διακοσίων. Όλοι γνωρίζουμε ότι στο τέλος της ημέρας θα βγει ένας Πρόεδρος και αυτό καθιστά τη δική μας πολιτική ευθύνη, της πλειοψηφίας και της μειοψηφίας, πολύ μεγαλύτερη». Και αναρωτήθηκε η κ. Μπακογιάννη: «Εάν έχεις έναν Πρόεδρο της Δημοκρατίας μειωμένης πολιτικής απήχησης, έναν Πρόεδρο απλώς κουκλάκι ή έναν Πρόεδρο της Δημοκρατίας με ειδικό πολιτικό βάρος, δεν έχει μία διαφορά;».

Ο σημερινός Υφυπουργός Δικαιοσύνης, ο κ. Μπούγας, στην ίδια επιτροπή έλεγε: «Σκοπός του Συντάγματος είναι η ανάδειξη στο ύπατο αξίωμα προσώπων με την ευρύτερη δυνατή αποδοχή. Ποιος αντιλέγει ότι ο Πρόεδρος της Δημοκρατίας έχει ρόλο υπερκομματικό και ενσαρκώνει την εθνική ενότητα;».

Ο κ. Ρουσόπουλος ζητούσε πρόσωπο που θα συμβολίζει την ενότητα και δεν θα διχάζει.

Ο κ. Ευριπίδης Στυλιανίδης μιλούσε για πνεύμα εθνικής συνεννόησης, για την εκλογή Προέδρου με απήχηση εκατόν ογδόντα ή διακοσίων Βουλευτών και αν αυτό δεν επιτευχθεί –έλεγε ο κ. Στυλιανίδης- τότε θα εκτεθούν οι δυνάμεις που το τορπίλισαν. Αλήθεια, ποιοι είναι αυτοί σήμερα; Ποιοι τορπίλισαν και έπνιξαν τη συναίνεση στη λίμνη των Ιωαννίνων;

Ο εξαίρετος νομικός εισηγητής της Πλειοψηφίας, ο κ. Τζαβάρας, στην Ολομέλεια τον Νοέμβριο του 2019 επαινούσε τη θετική παράδοση των προηγούμενων ετών και των προηγούμενων κυβερνήσεων και διαβεβαίωνε, κυρίες και κύριοι του ΣΥΡΙΖΑ: «Το ίδιο θα γίνει και σε όλες τις περιπτώσεις εκλογής Προέδρου της Δημοκρατίας μετά την ψήφιση της πρότασης της Νέας Δημοκρατίας». Τύχη αγαθή για τον ίδιο ότι δεν θα είναι εδώ αυτό το Σάββατο για να κληθεί να ψηφίσει το ακριβώς αντίθετο.

Η αείμνηστη Φώφη Γεννηματά, η Πρόεδρος του ΠΑΣΟΚ - Κινήματος Αλλαγής από αυτό εδώ το Βήμα προειδοποιούσε στις 25 Νοεμβρίου 2019 ότι οι προτάσεις, τόσο της πλειοψηφίας όσο και της αξιωματικής αντιπολίτευσης τότε, οδηγούσαν σε έναν κομματικά εκλεγμένο, κομματικά ορισμένο Πρόεδρο.

Ποιος έλεγε τότε την αλήθεια και ποιος υποκρινόταν για την εκλογή του Προέδρου της Δημοκρατίας; Ποιος προτείνει σήμερα κομματικό Πρόεδρο της Δημοκρατίας; Η κομματική περιχαράκωση της Νέας Δημοκρατίας είναι δείγμα ανασφάλειας και φόβου, αλλά δεν μπορεί αυτή η ανασφάλεια να πλήττει τους θεσμούς της πολιτείας, όχι σε αυτούς τους δύσκολους καιρούς.

Για το σχέδιο νόμου τα είπαν όλα και η εισηγήτρια μας και όλοι οι ομιλητές από το ΠΑΣΟΚ - Κίνημα Αλλαγής, αλλά και από πολλές δυνάμεις της Αντιπολίτευσης αναλυτικά. Θα αρκεστώ σε ορισμένα βασικά ζητήματα τα οποία πρέπει να θυμίσουμε σε αυτή την κατακλείδα της διαδικασίας.

Υπηρετεί το σχέδιο νόμου την ασφάλεια δικαίου, την αντεγκληματική πολιτική; Όχι! Απαντήθηκε. Το Υπουργείο Δικαιοσύνης, άλλωστε, νομοθετεί μετά από ζάπινγκ, με βάση όχι απλώς και μόνο το κοινό περί δικαίου αίσθημα, που είναι μία μη νομική και επικίνδυνη εν τέλει έννοια, αλλά με βάση την τρέχουσα επικαιρότητα. Ό,τι είναι επίκαιρο θέτει και τον κανόνα. Η καταστολή «πουλάει», είναι εύκολη δημοσιότητα, είναι «καλό» τηλεοπτικό προϊόν και η επικοινωνία χωρίς ουσία «χτυπάει» καλά νούμερα. Και, όπως είπαμε και πριν για την Κυβέρνηση, οι πολίτες δεν είναι πολίτες, αλλά τηλεθεατές και έτσι πρέπει να καταναλώνουν και την όποια είδηση.

Και δεν γίνεται καμία συζήτηση για την ταμπακιέρα και τη λειτουργία των μηχανισμών πρόληψης, αν το panic button λειτουργεί, αν η Αστυνομία έχει πράγματι εκπαιδευμένα στελέχη, επαρκή γραφεία ενδοοικογενειακής βίας και τμήματα αστυνομικά, αν υπάρχουν φορείς πρόληψης της βίας στην οικογένεια, φορείς συμπαράστασης των θυμάτων, αν υπάρχουν δομές και χώροι φιλοξενίας των θυμάτων. Καμία συζήτηση για τις ελλείψεις του επιστημονικού προσωπικού, των κοινωνικών λειτουργών, των επιμελητών, των υπαλλήλων στις εισαγγελίες, στα δικαστήρια. Καμία συζήτηση για την έλλειψη οικογενειακών τμημάτων στα δικαστήρια.

Με κυνικό τρόπο όλα αυτά η Κυβέρνηση τα προσπερνά και πάει στην ταμπακιέρα τη δική της, ότι κάθε αντίθετη άποψη στο εισηγούμενο σχέδιο νόμου είναι επικίνδυνη για τους πολίτες. Αυτή είναι η επέλαση του λαϊκισμού στο ποινικό μας σύστημα, ότι υπάρχει μία και μόνη αλήθεια, η κυρίαρχη, της Νέας Δημοκρατίας, και όλοι εμείς οι εχθροί του λαού, οι υπερασπιστές του εγκλήματος.

Η κυνική ικανοποίηση του κυρίου Υπουργού που την επανέλαβε μετά από την επιτροπή και στην Ολομέλεια σήμερα, ότι χαίρεται που η Νέα Δημοκρατία θα είναι η μόνη που θα ψηφίσει αυτό το σχέδιο νόμου για να μπορέσει να εκθέσει τα κόμματα της Αντιπολίτευσης, τα λέει όλα! Είναι μόνη εναντίον όλων, της Βουλής, της νομικής κοινότητας, της κοινωνίας της ίδιας και της λογικής. Μας είπε και τι δεν θα ψηφίσουμε, πριν ψηφίσουμε! Εγώ άκουσα τον Προεδρεύοντα ότι θα ψηφίσουμε αύριο, αλλά ο κ. Φλωρίδης ξέρει τι θα ψηφίσουμε και τι δεν θα ψηφίσουμε.

Τι κι αν με όλες αυτές τις αποσπασματικές τροποποιήσεις ο Ποινικός Κώδικας έχει χάσει οποιαδήποτε συνοχή, έχει γίνει ένα ψηφιδωτό διατάξεων; Τι κι αν πριν από λίγους μήνες περάσατε τον ν.5090/2024 και τώρα νομοθετείτε ξανά χωρίς να εξηγείτε τι φταίει, πώς αξιολογείται η προηγούμενη ρύθμιση;

Εκπλήσσεται κάποιος; Όταν η Κυβέρνηση νομοθετεί συστηματικά, χωρίς να λαμβάνει υπ’ όψιν τους λειτουργούς της δικαιοσύνης, τους φορείς, τις οργανώσεις; Διακατέχεται από το σύνδρομο της απόλυτης αυθεντίας και δεν κάνει ούτε το προφανές. Δεν κάνει ούτε την ενσωμάτωση μιας Οδηγίας αναγκαίας που κατατείνει στην προστασία των θυμάτων και στην πρόληψη. Σας το ανέπτυξε η εισηγήτριά μας και οι ομιλητές μας. Γίνεται αποσπασματική μεταφορά Οδηγίας χωρίς αναφορά σε αυτά που χρειάζεται η έννομη τάξη, στην πρόληψη και στην προστασία των θυμάτων. Και προφανώς πλήρης αγνόηση της ανάγκης να υπάρξει αναγνώριση των ποινικών αδικημάτων με τα ειδικά χαρακτηριστικά της έμφυλης βίας, την ένταση, την προέλευση και τα αίτια του εγκλήματος αυτής, που οφείλουν να κάνουν την κοινωνία να σταθεί μαζικά και αποτελεσματικά απέναντι.

Τι και αν στη Σύμβαση της Κωνσταντινούπολης είμαστε πολύ πίσω και δεν έχουν εκδοθεί οι κοινές υπουργικές αποφάσεις για την εφαρμογή της; Τι και αν η Επιτροπή GREVIO του Συμβουλίου της Ευρώπης έχει εβδομήντα μία συστάσεις εις βάρος της χώρας μας για την μη εφαρμογή.

Αυτά, κύριε Πρόεδρε, θέλουν πολύ θάρρος, σε αυτές τις συζητήσεις, να εκθέτεις τον ποινικό λαϊκισμό, να εξηγείς τι σημαίνει ποινικός λαϊκισμός, να εξηγείς τις δύσκολες αλήθειες. Αλλά εμείς δεν βλέπουμε τους πολίτες ούτε ως τηλεθεατές ούτε ως ανόητους δέκτες των μηνυμάτων μας. Τους βλέπουμε ως υπεύθυνους πολίτες που συμμετέχουν στη δημοκρατία μας. Και σ’ αυτούς τους πολίτες θέλουμε να λέμε την αλήθεια, πως ναι, υπάρχει άλλος δρόμος για ασφάλεια δικαίου και ασφάλεια στις ζωές όλων, με σχέδιο και προοδευτική μεταρρυθμιστική πνοή, ένα άλλο πολιτικό παράδειγμα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Μάντζο.

Και να καλέσω στο Βήμα τη Βουλευτή του Κομμουνιστικού Κόμματος Ελλάδας, την κ. Σεμίνα Διγενή, και αμέσως μετά τον λόγο θα πάρει ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας.

Ορίστε, κυρία Διγενή, έχετε τον λόγο.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ πολύ, κύριε Πρόεδρε.

Ακούσαμε πολλές φορές σήμερα ότι με πιο αυστηρές ποινές, με γενίκευση της προφυλάκισης και με περισσότερη καταστολή θα μειωθεί η εγκληματικότητα, κάτι, όμως, που οι επιστημονικές και οι συνδικαλιστικές ενώσεις -όπως η Ένωση Δικαστών και Εισαγγελέων- έχουν δηλώσει κατηγορηματικά ότι δεν αποδεικνύεται από τα επιστημονικά δεδομένα.

Πρόκειται για αντιεπιστημονικές και αντιδραστικές θεωρίες των πολιτικών εκπροσώπων ενός συστήματος, που στηρίζεται στη βία της εκμετάλλευσης, στη φτωχοποίηση και περιθωριοποίηση όλο και μεγαλύτερου ποσοστού του πληθυσμού, στην αποστέρησή τους από βασικά ανθρώπινα δικαιώματα και στην καλλιέργεια αξιών και προτύπων που εδράζονται στην κυρίαρχη ιδεολογία του ατομισμού και του ανταγωνισμού. Εδώ έχουμε να κάνουμε με ένα επικίνδυνο πολυπλόκαμο κατασκεύασμα.

Στις Ηνωμένες Πολιτείες, που πρώτη εγκαινίασε τη μηδενική ανοχή με τη θανατική ποινή σε ισχύ στις περισσότερες πολιτείες, ο αριθμός των κρατουμένων από 250.000 που ήταν το 1975, έχουν φτάσει σήμερα τα 2 εκατομμύρια. Το 32%, μάλιστα, των κρατουμένων βρίσκονται σε ιδιωτικές φυλακές, για να μην πούμε για τα αλλεπάλληλα μακελειά σε σχολεία, εμπορικά κέντρα με θύματα και θύτες ανήλικους ή νεαρής ηλικίας άτομα.

Οι ιδιωτικές φυλακές επεκτείνονται στην Ευρωπαϊκή Ένωση και στην Ελλάδα μέσω των συμπράξεων δημοσίου και ιδιωτικού τομέα. Ήδη στον Ασπρόπυργο προχωρά η μεγάλη επένδυση κατασκευής νέων φυλακών, για την οποία έχουν εκδηλώσει ενδιαφέρον κορυφαίοι κατασκευαστικοί όμιλοι σε ρόλο ποινικών επενδυτών. Τα ιδιωτικά συμφέροντα επιθυμούν διακαώς να αυξηθεί η πελατεία τους, δηλαδή ο αριθμός των πελατών-κρατουμένων. Είναι γνωστή η άθλια κατάσταση που επικρατεί στα ειδικά καταστήματα κράτησης νέων με την υπερπληρότητα και την υποστελέχωση. Στον Βόλο, πριν από λίγους μήνες πέθανε ένας εικοσάχρονος κρατούμενος αβοήθητος, αφού δεν υπήρχε ούτε ιατρικό προσωπικό εντός του καταστήματος ούτε δυνατότητα γρήγορης μεταφοράς του στο νοσοκομείο.

Εσείς τι κάνετε; Για να αθωώσετε το κοινωνικό σύστημα που δημιουργεί αυτά τα φαινόμενα, όχι μόνο επιστρατεύετε το αφήγημα ότι για όλα φταίει η οικογένεια, αλλά και βαθιά σκοταδιστικές αντιλήψεις, ότι δηλαδή φταίει το DNA, τα γονίδια και όπως είχε πει και ο Υφυπουργός Υγείας, ο κ. Βαρτζόπουλος, «οι επιθετικοί γονείς γεννούν επιθετικά παιδιά».

Οι προβλέψεις του νόμου για τη λεγόμενη παραβατικότητα ανηλίκων είναι βαθιά αντιδραστικές. Αυτό που κάνετε εσείς είναι να επιχειρείτε να εξομοιώσετε την ποινική μεταχείριση των ανηλίκων με αυτή των ενηλίκων. Σε αυτό το συμπέρασμα οδηγούν διατάξεις, όπως η πρωτοφανής πρόβλεψη για αντικατάσταση των αναμορφωτικών μέτρων με περιορισμό σε ειδικό κατάστημα κράτησης νέων, δηλαδή φυλακή ανηλίκων, όπως η παύση των αναμορφωτικών μέτρων στα είκοσι ένα χρόνια αντί για τα είκοσι πέντε με βάση μια αυθαίρετη εκτίμηση για το ηλικιακό όριο της ψυχοσυναισθηματικής ωρίμανσης, όπως η χρησιμοποίηση ψυχολόγων και ψυχιάτρων, διορισμένων στην Αστυνομία, κατά την κατάθεση ανήλικων θυμάτων, στο όνομα των οποίων υποτίθεται ότι παίρνει μέτρα η Κυβέρνηση αντί διορισμένων παιδοψυχολόγων ή παιδοψυχιάτρων στα ελάχιστα και υποστελεχωμένα αυτοτελή Γραφεία Προστασίας Θυμάτων ή Σπίτια του Παιδιού που ανήκουν στο Υπουργείο Δικαιοσύνης, όπως η αύξηση της μέγιστης διάρκειας της προσωρινής κράτησης ανηλίκου από έξι σε εννέα μήνες, ακόμα και αν παραβιάζει τους περιοριστικούς όρους.

Ταυτόχρονα, η Κυβέρνηση απαξιώνει και συρρικνώνει τα όποια αναμορφωτικά και θεραπευτικά μέτρα μπορούν να εφαρμοστούν στο συγκεκριμένο κοινωνικό σύστημα, όπως η αντιμετώπιση των ανηλίκων που δεν πρέπει να κυριαρχείται από την τιμωρητική λογική, αλλά από την αναμορφωτική, επανορθωτική, την επιείκεια και, κυρίως, την παροχή ευκαιριών για μορφωτική βελτίωση, επαγγελματική κοινωνική επανένταξη και τη στήριξη των κοινωνικών δομών και των οικογενειών τους.

Η πιο προκλητική διάταξη δε είναι αυτή που αφορά στην παραμέληση εποπτείας ανηλίκου με την επίρριψη αποκλειστικά στις οικογένειες της ευθύνης για όποια νοσηρά φαινόμενα γεννάει το σύστημα. Οι γονείς –λέει- θα κινδυνεύουν με ποινές φυλάκισης έως και πέντε ετών ακόμα και για συμπεριφορές των παιδιών τους που εντάσσονται στο πλαίσιο ενός έντονου καβγά, αν κρίνουμε από την γενικότητα της διατύπωσης. Επιπλέον, οι γονείς απειλούνται με εξοντωτική χρηματική ποινή τουλάχιστον 10 χιλιάδων ευρώ. Στοχοποιείται δηλαδή, ευθέως η λαϊκή οικογένεια, αυτή που με τους αντεργατικούς νόμους -θυμόμαστε και το τερατούργημα Χατζηδάκη- δουλεύει μέχρι και δεκατρείς ώρες την ημέρα, έξι ημέρες την εβδομάδα για να τα βγάλει πέρα, για να πληρώνει τις εμπορευματοποιημένες υπηρεσίες παιδείας, υγείας, αθλητισμού, πολιτισμού.

Σε αυτές τις εξοντωτικές συνθήκες άγχους και διαρκούς ανασφάλειας, πώς είναι δυνατόν να οικοδομηθούν ουσιαστικές σχέσεις επικοινωνίας μέσα στην οικογένεια; Πώς μπορεί να υπάρξει ο λεγόμενος ποιοτικός χρόνος; Ας μας απαντήσει η Κυβέρνηση, ας μας απαντήσουν όλα τα κόμματα που κυβέρνησαν, ποια μέτρα έχουν ληφθεί διαχρονικά στην κατεύθυνση της πρόληψης για τη στήριξη των παιδιών και των οικογενειών τους, όταν εμφανίζονται τα πρώτα δείγματα επιθετικής συμπεριφοράς του παιδιού, όταν σύμφωνα με τις έρευνες ένα στα τρία παιδιά στην Ελλάδα βρίσκεται σε κίνδυνο φτώχειας και κοινωνικού αποκλεισμού; Απαντάμε εμείς: Κανένα ή στην καλύτερη περίπτωση προσωρινά μπαλώματα μέσω ευρωενωσιακών προγραμμάτων περιορισμένης λήξης. Και γι’ αυτή την κατάσταση έχουν ευθύνες όλα τα κόμματα που τώρα διαμαρτύρονται. Όλοι ψήφισαν και εφάρμοσαν τα μνημόνια, που αποτελείωσαν τις ήδη σαθρές κοινωνικές υπηρεσίες και δομές για τη στήριξη παιδιών και εφήβων σε δήμους και σχολεία.

Για παράδειγμα, οι δημόσιες ψυχιατρικές υπηρεσίες είναι σε δραματική κατάσταση. Τα κέντρα υγείας δεν στελεχώνονται με ψυχολόγους και κοινωνικούς λειτουργούς. Οι θέσεις νοσηλείας στα νοσοκομεία για παιδιά είναι ελάχιστες. Η αναμονή για μια ψυχιατρική γνωμάτευση φτάνει και τους οκτώ μήνες.

Το ΚΚΕ παλεύει για να δημιουργηθούν οι πολιτικές και οι κοινωνικές προϋποθέσεις που θα ανοίξουν τον δρόμο, ώστε να ικανοποιηθούν ολόπλευρα όλες οι ανάγκες της παιδικής και εφηβικής ηλικίας, για τη στήριξη της οικογένειας και των παιδιών από τη γέννηση μέχρι την ενηλικίωσή τους, για μέτρα πρόληψης μέσα από δημόσιες δομές και υπηρεσίες στα σχολεία, τις γειτονιές, τους αθλητικούς και πολιτιστικούς συλλόγους.

Σε ό,τι αφορά, τέλος, στην ποινικοποίηση της υποκίνησης του φοβερού και αποτρόπαιου εγκλήματος που έχει καταργηθεί ως αδίκημα, της επαιτείας, απαντάμε με τη ρήση του Ανατόλ Φρανς: «Φυσικά και είμαστε όλοι ίσοι απέναντι στον νόμο. Απαγορεύεται το ίδιο τόσο στους πλούσιους όσο και στους φτωχούς να κοιμούνται κάτω από τις γέφυρες, να ζητιανεύουν και να κλέβουν ψωμί».

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Διγενή.

Καλώ στο Βήμα τον Κοινοβουλευτικό Εκπρόσωπο της Πλεύσης Ελευθερίας, τον κ. Αλέξανδρο Καζαμία.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Προτού περάσω στο κύριο μέρος της ομιλίας μου, θα ήθελα να κάνω μερικές εισαγωγικές παρατηρήσεις για το νομοσχέδιο.

Επειδή ο κ. Φλωρίδης, νωρίτερα, επιχείρησε να παρουσιάσει τη διαφωνία μας στην πρόχειρη και ελλιπή ενσωμάτωση της ενωσιακής Οδηγίας ως τάχα αντίθεση εκ μέρους μας στο νομοσχέδιο της Κυβέρνησης για την εμφύλια βία, επιτρέψτε μου να σας επισημάνω τα εξής: Η Πλεύση Ελευθερίας έχει κάνει τις περισσότερες ενέργειες για την εξάλειψη της έμφυλης βίας. Η Ζωή Κωνσταντοπούλου έχει καταθέσει τριάντα τέσσερις επίκαιρες ερωτήσεις για την έμφυλη βία στον Πρωθυπουργό, είκοσι τρεις επίκαιρες ερωτήσεις στον Πρωθυπουργό για το κράτος δικαίου και την έμφυλη βία, πέντε επίκαιρες ερωτήσεις για τη σύσταση φορέα καταγραφής των γυναικοκτονιών. Έχει συνολικά καταθέσει εκατόν είκοσι τέσσερις ερωτήσεις, τις οποίες ο Πρωθυπουργός ακόμη δεν έχει απαντήσει. Και έχουμε, επίσης, καταθέσει πρόταση για τη σύσταση μηχανισμού καταγραφής των γυναικοκτονιών. Επομένως, όταν εκφράζουμε τις αντιθέσεις μας στο συγκεκριμένο νομοσχέδιο, αυτό δεν έχει καμία σχέση με όσα είπε νωρίτερα ο κ. Φλωρίδης σχετικά με την έλλειψη ευαισθησίας ή με την αδιαφορία μας για το ζήτημα της έμφυλης βίας, μάλλον το ακριβώς αντίθετο όπως προσπάθησα να δείξω με τα στοιχεία αυτά.

Περνώ τώρα, κύριε Πρόεδρε, στο κύριο μέρος της ομιλίας μου. Μεθαύριο η Βουλή θα διεξαγάγει την πρώτη ψηφοφορία για την ανάδειξη νέου Προέδρου της Δημοκρατίας. Ο προτεινόμενος υποψήφιος από τη Νέα Δημοκρατία, ο κ. Τασούλας, είναι ένας πολιτικός που όλοι σε αυτήν την Αίθουσα γνωρίζουμε καλά. Εκ μέρους της Πλεύσης Ελευθερίας η κ. Κωνσταντοπούλου και εγώ συμμετείχαμε σε δεκάδες συνεδριάσεις της Διάσκεψης των Προέδρων, που δεν μεταδίδονται τηλεοπτικά και είχαμε τη δυνατότητα να δούμε από πρώτο χέρι πώς ο ίδιος δρα πολιτικά. Τα Πρακτικά της Διάσκεψης των Προέδρων είναι αποκαλυπτικά και βρίθουν από αντιθεσμικές και αντικοινοβουλευτικές τοποθετήσεις και πρακτικές.

Σύμφωνα με την Κυβέρνηση της Νέας Δημοκρατίας, που προτείνει τον κ. Τασούλα ως υποψήφιο, τα δύο βασικά ατού που έχει είναι τα εξής: Ότι πρόκειται, μας λένε, για υποψήφιο ευρείας αποδοχής, αφού εξελέγη ως Πρόεδρος της Βουλής με διευρυμένη πλειοψηφία, και δεύτερον, είναι ένας άνθρωπος, μας λένε, που έχει ιδιαίτερο χιούμορ. Αυτό έχουν πει όλοι σχεδόν οι Υπουργοί της Κυβέρνησης, ενώ ο κ. Άδωνις Γεωργιάδης προβλέπει ότι, αν εκλεγεί ο κ. Τασούλας, ο κόσμος θα συζητά κάθε βδομάδα το τελευταίο ανέκδοτο που θα έχει πει ως Πρόεδρος της Δημοκρατίας.

Σχετικά με το πρώτο, δηλαδή με την υποτιθέμενη ευρεία αποδοχή, πρέπει να υπενθυμίσουμε κατ’ αρχάς ότι η Πλεύση Ελευθερίας, πράττοντας σοφά, δεν ψήφισε τον κ. Τασούλα ως Πρόεδρο της Βουλής το 2023, σε αντίθεση με άλλα κόμματα της Αντιπολίτευσης που έκαναν το λάθος και σήμερα το μετανιώνουν. Σε κάθε περίπτωση, άλλο πράγμα είναι η εκλογή Προέδρου της Βουλής και άλλο πράγμα η εκλογή Προέδρου της Δημοκρατίας. Γι’ αυτό στην πρώτη ψηφοφορία που θα έχουμε μεθαύριο ο κ. Τασούλας δεν θα λάβει ούτε κατά προσέγγιση τη διευρυμένη πλειοψηφία που έλαβε ως Πρόεδρος της Βουλής.

Αναφορικά τώρα με τις ατάκες του, για τις οποίες πολλά μέσα ενημέρωσης έκαναν και αφιερώματα, θα πρέπει επιτέλους να πούμε αυτό, το αξίωμα του Προέδρου της Δημοκρατίας δεν είναι ρόλος σε θεατρική κωμωδία. Είναι δείγμα ξεπεσμού και υποβάθμισης του ύπατου πολιτειακού θεσμού το να προτείνεται για αυτόν ένας υποψήφιος του οποίου το κύριο πλεονέκτημα είναι ότι ξέρει να κάνει τον κόσμο να γελάει. Ένας Πρόεδρος της Δημοκρατίας δεν πρέπει να επιλέγεται με πρώτιστο κριτήριο ότι μπορεί να κάνει τον γελωτοποιό.

Στην πραγματικότητα η υποψηφιότητα Τασούλα υπαγορεύεται από άλλα, σημαντικότερα κριτήρια τα οποία δεν είναι μήτε συναινετικά μήτε χιουμοριστικά. Το βασικότερο εξ αυτών είναι ότι πρόκειται για δοκιμασμένο στέλεχος της Νέας Δημοκρατίας, το οποίο μπορεί να λειτουργήσει ως «το μακρύ χέρι» του Πρωθυπουργού μέσα στο Προεδρικό Μέγαρο. Πρόκειται με άλλα λόγια για μία στενά κομματική ή πιο σωστά κομματοκρατική υποψηφιότητα με την οποία η Νέα Δημοκρατία θέλει να επεκτείνει το κομματικό και πρωθυπουργικό της κράτος και στον θεσμό της Προεδρίας της Δημοκρατίας.

Με αυτόν τον τρόπο, όπως τόνισε η επικεφαλής της Πλεύσης Ελευθερίας, η Κυβέρνηση θα μπορεί να ελέγχει τη διαδικασία απονομής χάριτος σε ποινικά καταδικασμένους από τα δικαστήρια, την ώρα που στελέχη της αντιμετωπίζουν ποινικές κατηγορίες. Ταυτόχρονα, η επιλογή αυτή απευθύνεται και στο εσωκομματικό ακροατήριο, αφού ο κ. Τασούλας είναι ένας πολιτικός της υπερσυντηρητικής Δεξιάς με ισχυρά ερείσματα στην ακροδεξιά, που ήδη έσπευσε να τον συγχαρεί από την πρώτη ημέρα και σήμερα πάλι στη συνεδρίαση της Βουλής επανέλαβε τους επαίνους της προς αυτόν.

Με βάση την εμπειρία μου τον περασμένο ενάμιση χρόνο θα ήθελα να υπογραμμίσω ορισμένους από τους κύριους λόγους για τους οποίους κρίνουμε πολιτικά ακατάλληλη την υποψηφιότητα Τασούλα και γι’ αυτό η Πλεύση Ελευθερίας θα καταψηφίσει την υποψηφιότητά του μεθαύριο το πρωί. Εν αρχή είναι η χειραγώγηση των θεσμών. Στις 28 Σεπτεμβρίου του 2023 ο κ. Τασούλας άλλαξε τη σύνθεση του ΕΣΡ και της ΑΔΑΕ λίγες ώρες προτού η ΑΔΑΕ συνεδριάσει για να επιβάλει πρόστιμο στην ΕΥΠ για το σκάνδαλο των τηλεφωνικών υποκλοπών. Τον θυμάμαι να μπαίνει στην Αίθουσα πριν αρχίσει η Διάσκεψη των Προέδρων και να ρωτά άτυπα με τα ανώτερα μαθηματικά του «16 από 27 είναι 3/5, συμφωνείτε;» Όταν του επισήμανα ότι χρειάζονται τουλάχιστον 3/5, δηλαδή 17 και όχι 16 ψήφοι, αγνόησε τις ενστάσεις της Αντιπολίτευσης και προέβη στην αλλαγή της σύνθεσης των Ανεξάρτητων Αρχών χωρίς την απαιτούμενη πλειοψηφία. Αυτό ήταν μια ευθεία παρέμβαση στη λειτουργία της Ανεξάρτητης Αρχής, για να προστατευθεί ο Πρωθυπουργός για το έγκλημα των υποκλοπών.

Παράλληλα, ο κ. Τασούλας προώθησε τη διπλή εκπροσώπηση του κόμματος των Σπαρτιατών στη Διάσκεψη των Προέδρων, παρέχοντας εκπροσώπηση και στους ανεξαρτητοποιηθέντες Βουλευτές του κόμματος αυτού με προφανή σκοπό να χρησιμοποιήσει την επιπλέον ψήφο τους για την αντικατάσταση του Συνηγόρου του Πολίτη. Αυτά συνέβησαν αφού ο Άρειος Πάγος αποφάσισε τον αποκλεισμό του κόμματος των Σπαρτιατών από τις ευρωεκλογές. Ευτυχώς, όμως, με επικοινωνία της Προέδρου της Πλεύσης Ελευθερίας με τους Αρχηγούς των άλλων κομμάτων της Αντιπολίτευσης το σχέδιο αυτό ματαιώθηκε.

Τον Οκτώβριο του 2023, χωρίς να ρωτήσει κανέναν, ο κ. Τασούλας φωταγώγησε το κτήριο της Βουλής με τα χρώματα της σημαίας του κράτους του Ισραήλ, δηλαδή του κράτους-κατακτητή που κατηγορείται σήμερα από τον ΟΗΕ για γενοκτονία κατά των Παλαιστινίων στη Γάζα και του οποίου ο Πρωθυπουργός Μπενιαμίν Νετανιάχου καταζητείται από το Διεθνές Ποινικό Δικαστήριο για εγκλήματα κατά της ανθρωπότητας.

Επίσης, όταν συνεδρίαζε η Βουλή για να ψηφίσει τη σύσταση εξεταστικής και προανακριτικής επιτροπής για το έγκλημα των Τεμπών ο κ. Τασούλας δυσχέρανε την πρόσβαση των Βουλευτών στη δικογραφία της σύμβασης 717, που είχε μεταβιβάσει η Ευρωπαία Εισαγγελέας στη Βουλή. Θυμάμαι πόσα εμπόδια συναντήσαμε όταν πήγαμε με τη Ζωή Κωνσταντοπούλου στο γραφείο της Γραμματείας του Προέδρου της Βουλής για να τη διαβάσουμε.

Σήμερα, με το συγκλονιστικό ηχητικό υλικό που πρόσφατα δημοσιοποιήθηκε είναι πλέον πασιφανές ότι υπήρξε και συνεχίζει να υπάρχει μία ενδελεχής επιχείρηση συγκάλυψης του εγκλήματος των Τεμπών. Σε αυτό το πλαίσιο συγκάλυψης εντάσσεται η παρεμπόδιση της πρόσβασης των Βουλευτών στις δικογραφίες για τα Τέμπη από τον κ. Τασούλα. Και με την ευκαιρία της αναφοράς αυτής, θα ήθελα να καλέσω όλους τους πολίτες να παρευρεθούν στη συγκέντρωση συμπαράστασης για τις οικογένειες των θυμάτων των Τεμπών την ερχόμενη Κυριακή στις 12.00΄ το μεσημέρι.

Αλλά και κάθε νομοσχέδιο που πέρασε από τη Βουλή τον τελευταίο ενάμιση χρόνο έπρεπε να συζητηθεί μέσα από συμπιεσμένα χρονοδιαγράμματα, κατά παράβαση του Κανονισμού, με προφανή σκοπό να δίνεται στην Κυβέρνηση ένα σημαντικό πλεονέκτημα στη διάρκεια των συζητήσεων των νομοσχεδίων στη Βουλή. Αυτό συνέβη, κύριε Υφυπουργέ, και σήμερα.

Με την ίδια απαξιωτική συμπεριφορά απέναντι στην ορθή λειτουργία των θεσμών είδαμε προ ημερών τον κ. Τασούλα εδώ, στην Ολομέλεια της Βουλής, να ορίζει ο ίδιος τη διαδικασία εκλογής του ως Προέδρου της Δημοκρατίας, ενώ λίγα λεπτά αργότερα ανακοίνωσε την παραίτησή του από το αξίωμα του Προέδρου της Βουλής, δηλαδή και παίκτης και διαιτητής ταυτόχρονα.

Ο κατάλογος, βεβαίως, είναι μακρύτερος. Υπάρχει η περίπτωση της διατήρησης του αστυνομικού της Βουλής που κατηγορείται για σεξουαλική κακοποίηση και ενδοοικογενειακή βία παρ’ όλο που του είχε αφαιρεθεί το όπλο για πολλούς μήνες. Είναι και οι περιπτώσεις χρήσης της σεξιστικής γλώσσας καθώς και περιπτώσεις κατά τις οποίες αφαιρούσε τον λόγο από Βουλευτές, περιλαμβανομένης και της κ. Κωνσταντοπούλου, με χαρακτηριστική περίπτωση την άρνησή του να την αφήσει να μιλήσει σε διεθνές συνέδριο που διοργάνωσε η Βουλή για το κράτος δικαίου.

Θα κλείσω, κύριε Πρόεδρε, επισημαίνοντας ότι αυτός ο μακρύς κατάλογος της χειραγώγησης των θεσμών, της παραβίασης των διαδικασιών και της διαπλοκής των ρόλων και των εξουσιών δεν είναι μια προσωπική υπόθεση. Εντάσσεται σε μία σταθερή και συνολική κυβερνητική στρατηγική, την οποία στηλίτευσε το Human Rights Watch, δηλαδή το Παρατηρητήριο Ανθρωπίνων Δικαιωμάτων, διασύροντας ξανά το όνομα της χώρας μας διεθνώς στην πρόσφατη έκθεσή του για το 2024. Ο κ. Τασούλας απλώς υπηρέτησε τη στρατηγική αυτή πιστά και τώρα επιβραβεύεται για τις υπηρεσίες του.

Γι’ αυτούς όλους τους λόγους η Πλεύση Ελευθερίας θα καταψηφίσει την υποψηφιότητά του για το αξίωμα του Προέδρου της Δημοκρατίας μεθαύριο το πρωί.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Καζαμία και για την οικονομία του χρόνου.

Και συνεχίζουμε τον κατάλογο των συναδέλφων Βουλευτών καλώντας στο Βήμα τη Βουλευτή του ΠΑΣΟΚ - Κινήματος Αλλαγής, την κ. Χριστίνα Σταρακά.

**ΧΡΙΣΤΙΝΑ ΣΤΑΡΑΚΑ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ξεκινώντας θα ήθελα να σταθώ στις τελευταίες σοκαριστικές εξελίξεις που αφορούν στην υπόθεση των Τεμπών. Δύο σχεδόν χρόνια μετά από το τελικό πόρισμα του τεχνικού συμβούλου των οικογενειών των θυμάτων των Τεμπών καταλήγει ότι ο θάνατος τριάντα επιβατών προήλθε από εύφλεκτα υγρά εκθέτοντας έτσι τον ίδιο τον Πρωθυπουργό, που από την πρώτη στιγμή, αν θυμόσαστε, απέδωσε τα αίτια της τραγωδίας αποκλειστικά σε ανθρώπινο λάθος.

Εσείς, κύριοι της Κυβέρνησης της Νέας Δημοκρατίας, αλήθεια, το έχετε ακούσει αυτό το τελευταίο ηχητικό; Και αν ναι, έχετε να μας πείτε κάτι γι’ αυτό ή θα κρυφτείτε πάλι πίσω από τα παπαγαλάκια και την επικοινωνιακή κρεατομηχανή του Μαξίμου, που ξεδιάντροπα στοχοποιεί συνειδήσεις και γονείς των θυμάτων; Ένα είναι σίγουρο, ότι οι κραυγές των θυμάτων θα καλύπτουν για πάντα το χειροκρότημα της ντροπής με το οποίο ξεπλύνατε τον μοιραίο κ. Καραμανλή εδώ μέσα πριν από ένα χρόνο.

Πάμε τώρα στο σημερινό νομοσχέδιο. Άλλο ένα μνημείο άθλιας νομοθέτησης με μηδενικό χρόνο διαβούλευσης. Κύριε Υπουργέ, μετά από το αποτυχημένο νομοσχέδιο που φέρατε και είναι λαιμητόμος για τον δικαστικό χάρτη, φέρνετε τώρα ένα νομοσχέδιο με τα χαρακτηριστικά της προηγούμενης νομοθέτησης, ένα πολυνομοσχέδιο σαρωτικών αλλαγών που συντάξατε μυστικά σε μια παρακάμαρα το Υπουργείο Δικαιοσύνης χωρίς τη συμμετοχή της Νομοπαρασκευαστικής Επιτροπής, φορέων, συλλόγων και οργανώσεων. Η στάση σας αυτή είναι πλέον τόσο εξοργιστική που το δικηγορικό σώμα προχωρά σε καθολική αποχή από τα καθήκοντά του -και σήμερα το έκανε και αύριο- αντιτιθέμενο στο νομοσχέδιο που συντάχθηκε χωρίς τη συμμετοχή του. Αυτό είναι το ύφος του Υπουργού, ενός ακόμα αρίστου της Κυβέρνησης των αρίστων.

Η ενδοοικογενειακή, όμως, βία, αυτή η κοινωνική πανδημία της εποχής, δεν μπορεί να εξαντλείται σε νομοσχέδια που είναι γραμμένα στο πόδι. Είναι μια πηγή ατέλειωτου πόνου, φόβου και ντροπής για τις κοινωνίες μας. Η προσπάθεια εξάλειψής της δεν μπορεί να σταματά μόνο στο πολιτικό πεδίο. Πρέπει να υπάρξει ένα συνολικό πολυεπίπεδο σχέδιο με ολιστικές πολιτικές που θα ενώνει όλο και περισσότερες δυνάμεις με στόχο να σπάσουμε αυτόν τον κύκλο της βίας. Αντί, λοιπόν, να ανοίξετε και να διευρύνετε τους ορίζοντες, εσείς στενεύετε το νομικό σύστημα οδηγώντας το σε αναχρονιστικές και οπισθοδρομικές αντιλήψεις.

Το παρόν νομοσχέδιο -το ανέφερε ο Κοινοβουλευτικός Εκπρόσωπος- όχι απλώς δεν ενσωματώνει την ευρωπαϊκή Οδηγία, όπως σκόπευε, αλλά υιοθετεί αποσπασματικά σημεία με σοβαρά λάθη και με μια εμμονική προσκόλληση στην αυστηροποίηση των ποινών, στην τιμωρητική διάθεση και στην καταστολή. Η καταστολή αποδείχτηκε αναποτελεσματική, καθώς επί των δικών σας ημερών η εγκληματικότητα, η ενδοοικογενειακή βία και οι γυναικοκτονίες πληθαίνουν. Γνωστά τα νούμερα, χιλιοειπωμένα: 18.427 περιστατικά ενδοοικογενειακής βίας το πρώτο δεκάμηνο του 2024 και 123 γυναικοκτονίες για το ίδιο έτος σύμφωνα με τα στοιχεία που έχουμε από την Ελληνική Αστυνομία. Είναι την ίδια στιγμή που εσείς νομοθετείτε με όρους εντυπωσιασμού και επικοινωνιακής διαχείρισης έχοντας το αυτί στα δελτία των 20.00΄ και το μάτι στα πρωτοσέλιδα των εφημερίδων. Δεν κάνετε, όμως, τίποτα για την πραγματική αντιμετώπιση της ενδοοικογενειακής βίας και τη δημιουργία ενός σαφούς εφαρμοστικού πλαισίου της Σύμβασης της Κωνσταντινούπολης και των συστάσεων της αρμόδιας επιτροπής, που παρέχουν πραγματικά ένα ολοκληρωμένο δίχτυ προστασίας.

Ουδεμία, επίσης, πρόβλεψη υπάρχει για την πρόληψη και την καταπολέμηση της ενδοοικογενειακής βίας μέσα από την προστασία των θυμάτων με επίκεντρο την αύξηση των σχετικών δομών υποστήριξης και χώρων φιλοξενίας, τα προγράμματα εκπαίδευσης στην ισότητα των φύλων σε όλες τις εκπαιδευτικές βαθμίδες, την ευαισθητοποίηση της κοινωνίας, τη διευκόλυνση της πρόσβασης στη δικαιοσύνη. Και, φυσικά, υπάρχει μια πεισματική άρνηση για τη νομική αναβάθμιση της γυναικοκτονίας ως επιβαρυντική περίπτωση ανθρωποκτονίας από πρόθεση ή την τυποποίησή της ως ιδιώνυμο αδίκημα στον Ποινικό Κώδικα παρά το αντίθετο πνεύμα της Οδηγίας και τον μεγάλο αγώνα που έχει κάνει το γυναικείο κίνημα τα τελευταία χρόνια, έναν όρο που τον έχει ανάγκη η εποχή και υιοθετήθηκε από τον ΟΗΕ, τον Παγκόσμιο Οργανισμό Υγείας, την Ευρωπαϊκή Ένωση, την Κύπρο, καθώς και τα νομικά συστήματα χωρών της Λατινικής Αμερικής, όπου παρατηρούνται υψηλά ποσοστά γενοκτονιών.

Τα λέω αυτά εκπροσωπώντας έναν νομό που έχει βιώσει στο πετσί του τη βία κατά των γυναικών, αλλά και γυναικοκτονία, με πιο πρόσφατο τον τραγικό θάνατο της σαραντατριάχρονης στο Αγρίνιο από τον πρώην σύντροφό της μόλις το Νοέμβρη που μας πέρασε.

Ένα είναι το δόγμα σας: νόμος και τάξη με κάθε κόστος. Μπροστά σε αυτό δεν διστάζετε στην κυριολεξία να καταστρατηγήσετε βασικές αρχές του κράτους δικαίου, όπως είναι η αρχή της αναλογικότητας, το τεκμήριο της αθωότητας και η αρχή της δίκαιης δίκης.

Κυρίες και κύριοι, ο αγώνας για την εξάλειψη της ενδοοικογενειακής βίας δεν είναι μόνο ένας στόχος, είναι μία δέσμευση -προς κάθε γυναίκα και παιδί που αγωνίζεται να ζήσει με ασφάλεια και αξιοπρέπεια- πως θα κάνουμε τα πάντα, ώστε να οικοδομήσουμε μια κοινωνία όπου η βία θα είναι απλά ένα σκοτεινό παρελθόν. Γι’ αυτόν, λοιπόν, τον λόγο απαιτείται ένα θεσμικό πλαίσιο που θα εξασφαλίζει ότι τα θύματα δεν θα μένουν αβοήθητα λειτουργώντας παιδευτικά και αποτρεπτικά για την κοινωνία.

Το νομοσχέδιό σας, δυστυχώς, δεν εγγυάται τίποτα από τα παραπάνω, αλλά φοβάμαι ότι θα δημιουργήσει πολλά περισσότερα προβλήματα από αυτά που υποτίθεται ότι επιδιώκει να λύσει. Γι’ αυτό, λοιπόν, και εμείς θα το καταψηφίσουμε.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, γιατί ήσασταν ακριβώς στον χρόνο.

Τον λόγο τώρα έχει η Κοινοβουλευτική Εκπρόσωπος της Νέας Δημοκρατίας, η κ. Άννα Ευθυμίου.

Κυρία Ευθυμίου, έχετε τον λόγο.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Είναι περασμένη ώρα. Πολλά ειπώθηκαν σήμερα σε αυτήν την Αίθουσα. Θα ξεκινήσω με την τοποθέτηση του κ. Μάντζου. Είπατε ότι αλλάζει θέσεις η Νέα Δημοκρατία, ότι υιοθετεί μία -εντός εισαγωγικών- πιο «Δεξιά» πολιτική λόγω πολιτικών συγκυριών. Μη σας πιάνει κανένα άγχος. Εμείς δεν αλλάζουμε θέσεις. Είμαστε πάρα πολύ σταθερές και σταθεροί στις θέσεις μας. Απεναντίας, εσείς τις αλλάζετε. Θα εξηγήσω σε τι αναφέρομαι.

Ως παράδειγμα αναφέρατε την εκλογή του Προέδρου της Δημοκρατίας, του Κωνσταντίνου Τασούλα. Κατ’ αρχάς, αυτή η επιλογή για εμάς είναι επιλογή ενότητας και σταθερότητας.

Όμως, εσείς φαίνεται ότι τη συναίνεση την εννοείτε μόνο σε πρόσωπο της Κεντροαριστεράς, λες και ένα ικανό πρόσωπο δεν μπορεί να βρεθεί στον χώρο της Κεντροδεξιάς. Σε λίγο θα μας πείτε ότι πρέπει να μας υποδείξετε εσείς το πρόσωπο που εμείς θα πρέπει να ανακοινώσουμε για να συναινέσετε. Έτσι, μάλλον, εννοείτε τη συναίνεση, γιατί έτσι την καταλαβαίνουμε.

Από την άλλη, όταν εσείς κληθήκατε να επιλέξετε πρόσωπο μέσα στην ιστορική σας διαδρομή από την αντίπερα όχθη, δεν το κάνατε το 1985, δεν το κάνατε το 1995, δεν το κάνατε το 2000, δεν το κάνατε το 2010, τέσσερις φορές δεν το κάνατε. Άρα, πώς, λοιπόν, με τη στάση σας αξιώνετε την ίδια στάση και σε εμάς, την οποία εμείς την αιτιολογήσαμε;

Και βέβαια, μία ημέρα πριν από την ανακοίνωση της υποψηφιότητας του κ. Τασούλα από τον Πρωθυπουργό ανοίξατε μόνοι σας το ζήτημα περί συνεργασιών, όταν είδατε ότι αυτό το ζήτημα δεν σας βολεύει. Και, μάλιστα, σας το είχα επισημάνει από αυτό το Βήμα στην προηγούμενη ομιλία μου, ότι δυναμιτίζεται το μήνυμα σταθερότητας και της αξιοπιστίας σας. Έρχεστε, λοιπόν, τώρα να το κλείσετε το θέμα αυτό άρον άρον, χαρακτηρίζοντας ως άστοχες τις δηλώσεις δύο κορυφαίων στελεχών σας, τους πετάτε στο καναβάτσο. Έτσι, λοιπόν, όμως, χάνετε ακόμα περισσότερο την αξιοπιστία σας. Γι’ αυτό έρχομαι και λέω ότι διατρέχεστε από έλλειμμα αξιοπιστίας.

Αν και είναι περασμένη η ώρα, οφείλω να δώσω και μία απάντηση στον κ. Βελόπουλο, ο οποίος προσπαθεί να πάρει μπόι, υποδυόμενος τον Τραμπ «αλά γκρέκο». Βέβαια, η ρέπλικα απέχει πάρα πολύ από το αυθεντικό, πάρα πολύ απέχει.

**ΔΗΜΗΤΡΙΟΣ ΜΑΝΤΖΟΣ:** Είναι το μαλλί.

**ΑΝΝΑ ΕΥΘΥΜΙΟΥ:** Όχι μόνο στο μαλλί και στην ουσία απέχει πάρα πολύ η ρέπλικα από το αυθεντικό. Δεν μπορεί να κάνει τον Τραμπ «αλά γκρέκο» ο κ. Βελόπουλος, γιατί ήρθε εδώ και μας μίλησε περί δήθεν κυβίστησης του Πρωθυπουργού σε ό,τι αφορά στη woke ατζέντα. Μα, η Νέα Δημοκρατία ποτέ δεν εφάρμοσε τη «woke ατζέντα». Και ο Πρωθυπουργός είπε το αυτονόητο, ότι προφανώς πιστεύει στην ύπαρξη των δύο φύλων. Αυτό άλλωστε προκύπτει και από τη βιολογία. Και τι έκανε σήμερα; Γιατί μίλησε και είπε ότι είναι πολιτικά ανήθικο. Αυτό το έκανε αυτός, είπε ότι ο Πρωθυπουργός δεν πιστεύει στα δύο φύλα, παίρνοντας από την εθνική στρατηγική για την ισότητα των ΛΟΑΤΚΙ που βρίσκεται αναρτημένη στην ιστοσελίδα του τι; Τι πήρε; Πραγματικά μου έκανε αλγεινή εντύπωση, πήρε το παράρτημα που λέει την ορολογία, αναφέρει τι είναι σεξουαλικός προσανατολισμός, τι είναι ταυτότητα φύλου και ούτω καθεξής. Πήρε και το απομόνωσε και, μάλιστα, δεν είχε και το σθένος να το καταθέσει στα Πρακτικά. Ζήτησα τι κατέθεσε στα Πρακτικά, αυτό δεν το κατέθεσε. Δεν έχω κάτι άλλο να πω, παρά μόνο ότι αυτό είναι πολιτικά ανήθικο.

Τώρα, σε ό,τι αφορά στο νομοσχέδιο, η ενδοοικογενειακή βία και η παραβατικότητα των ανηλίκων είναι κορυφαία ζητήματα που βρίσκονται πραγματικά σε έξαρση. Είναι μία σύγχρονη μάστιγα. Είναι βαθιά κοινωνικά ζητήματα, πολυπαραγοντικά με τεράστια κοινωνική απήχηση.

Άρα, σήμερα συζητάμε ένα νομοσχέδιο που έχει ένα βαθύ κοινωνικό αποτύπωμα, ένα αποτύπωμα κοινωνικό με το οποίο ταυτίζομαι ως γυναίκα και ως μητέρα δύο μικρών παιδιών και, μάλιστα, αυτήν την ταύτισή μου την έχω αποδείξει έμπρακτα με πληθώρα ερωτήσεων και προτάσεών μου, που κάποιες από αυτές έχουν γίνει πράξη, έχουν γίνει αποδεκτές από την Κυβέρνηση, όπως η αυστηροποίηση του αδικήματος της εκδικητικής πορνογραφίας. Το έχω αναφέρει πρώτη σε αυτό το Βήμα ότι πρέπει να αυστηροποιηθεί και να γίνει διαφορετική η ποινική της μεταχείριση.

Επίσης, η ενίσχυση του μηχανισμού καταγγελιών γίνεται πράξη με το νομοσχέδιο αυτό, όπως και η δημιουργία Γραφείου Ενδοοικογενειακής Βίας της Αστυνομίας στην Ανατολική Θεσσαλονίκη. Είχα καταθέσει ερώτηση, έγινε πράξη. Ομοίως, η μέριμνα για τους συγγενείς που έχουν λάβει την επιμέλεια των ορφανών τέκνων έγινε πράξη με τον ν.5090/2024, το ψηφίσαμε πριν από λίγους μήνες.

Και, φυσικά, οφείλω να καταθέσω και να μοιραστώ μαζί σας -το έχω κάνει και άλλη φορά- τη συγκλονιστική εμπειρία που έζησα όταν με προσέγγισαν οι χαροκαμένες μάνες που τα κορίτσια τους δολοφονήθηκαν από τους συντρόφους τους και τις συνάντησα εδώ, μέσα στον ναό της δημοκρατίας. Ήταν μία συνάντηση η οποία άφησε μέσα μου ανεξίτηλο το αποτύπωμά της και πραγματικά με γέμισε με μεγάλη υπευθυνότητα, για να μπορούμε να συμβαδίσουμε και να καλύψουμε ανάγκες που γεννώνται από αυτά τα ειδεχθή εγκλήματα.

Άρα, αυτή μου την εμπειρία τη μεταφέρω εδώ και την ευαισθησία μου και λέω ότι το πρώτιστο θέμα που έπρεπε να αναδειχθεί σήμερα είναι η πολιτική συναίνεση. Αυτό το νομοσχέδιο και αυτά τα κοινωνικά ζητήματα είναι ένα πεδίο συγκλίσεων, δεν μπορεί να είναι πεδίο αντεγκλήσεων και προφανώς, υπό το πλαίσιο ότι είναι ένα πεδίο συγκλίσεων μπορούμε όλοι να συμφωνήσουμε ότι είναι ζητήματα πολυπαραγοντικά.

Και δεν μπορούμε να διαφωνήσουμε εμείς ότι είναι μείζονος σημασίας το θέμα της πρόληψης. Προφανώς, το θέμα είναι να μη γίνει το αδίκημα, να μη φτάσουμε εκεί, να ενισχύσουμε την πρόληψη όσο μπορούμε. Και αυτό ξεκινάει από την οικογένεια, ξεκινάει από τα σωστά πρότυπα που δίνουμε στα παιδιά μας και αυτό το θέμα μπορεί να γίνει ένα σημείο συναίνεσης και σύγκλισης.

Και επίσης, μπορούμε να συμφωνήσουμε ότι και η Κυβέρνηση στο κομμάτι της πρόληψης έχει κάνει βήματα σημαντικά, είτε σε σχέση με περισσότερους ψυχολόγους στα σχολεία, είτε με τα μαθήματα που έχουν μπει για τον σεβασμό, την αλληλεγγύη, τον σεβασμό της διαφορετικότητας, είτε με την εθνική στρατηγική που παρουσιάσαμε πρόσφατα για τον εθισμό των νέων στο διαδίκτυο και τη σωστή δηλαδή χρήση του διαδικτύου, γιατί μέσα από εκεί, δυστυχώς, παράγονται λανθασμένα πρότυπα. Και έχουμε ακόμα βήματα να κάνουμε, αλλά τα κάνουμε και αυτό αποτυπώνεται.

Άκουσα από σχεδόν όλες τις παρατάξεις της Αντιπολίτευσης τις αναφορές στην έκθεση GREVIO. Γίνονται εκεί κάποιες επισημάνσεις. Όμως, από την έρευνα του Ευρωπαϊκού Ινστιτούτου Ισότητας φαίνεται ότι έχουμε τη μεγαλύτερη ετήσια αύξηση στον Δείκτη Ισότητας από όλες τις άλλες χώρες της Ευρώπης. Το ίδιο φαίνεται και από την έρευνα της οργάνωσης Women, Business and the Law, το ίδιο αποτυπώνεται εκεί. Τις καταθέτω και τις δύο για τα Πρακτικά.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, προφανώς, μπορούμε όλοι να συμφωνήσουμε ότι χρειάζεται ένα ολιστικό πλαίσιο αντιμετώπισης των δύο αυτών ζητημάτων, ενδοοικογενειακή βία και παραβατικότητα ανηλίκων, αλλά αυτό δεν μπορεί να πάει πακέτο με ένα νομοσχέδιο, δεν γίνεται αυτό. Υπάρχουν πολλά συναρμόδια Υπουργεία για να γίνει αυτό. Και εξήγησε ο Υφυπουργός, ο κ. Μπούγας, ότι σήμερα έρχεται να ενσωματωθεί αυτό που μπορεί να ενσωματωθεί με τυπικό νόμο στην αρμοδιότητα του Υπουργείου Δικαιοσύνης. Ό,τι δεν ενσωματώνεται από την Οδηγία, προφανώς, δεν μπορεί να ενσωματωθεί με τυπικό νόμο, αλλά υπάρχει αρμοδιότητα μέσω υπουργικών αποφάσεων ή προεδρικών διαταγμάτων και κοινών υπουργικών αποφάσεων και από άλλα Υπουργεία, που γίνεται αυτό και θα γίνει η ενσωμάτωση της Οδηγίας.

Και, φυσικά, πρέπει να έχουμε και ένα δεδομένο, γιατί μιλάτε για την αυστηροποίηση των ποινών. Όταν υπάρχει έξαρση σε ένα φαινόμενο τόσο σημαντικό, προφανώς θα ενισχύσεις την πρόληψη -και το κάνουμε- αλλά θα ενισχύσεις και την καταστολή, δηλαδή το δίκαιο πρέπει να προσαρμοστεί. Και αυτή η προσαρμογή έρχεται συμπληρωματικά με τον ν.5090/2024, όπου και εκεί υπήρξαν διατάξεις για την ενίσχυση του πλαισίου αντιμετώπισης της ενδοοικογενειακής βίας και για την ενίσχυση της σεξουαλικής κακοποίησης ή της προστασίας των ανηλίκων. Και εκεί, λοιπόν, υπήρχαν διατάξεις που αντιμετώπισαν αυτά τα θέματα. Η ενσωμάτωση της Οδηγίας λειτουργεί συμπληρωματικά.

Και εγώ θα διακρίνω ως σημαντικό στο θέμα της ενσωμάτωσης της Οδηγίας το γεγονός ότι εντάσσονται τρία νέα αδικήματα, η κυβερνοπαρενόχληση, άρθρο 8, η κυβερνοπαρακολούθηση, άρθρο 7 και η διαρροή προσωπικών πληροφοριών μέσω του διαδικτύου, άρθρο 9. όπως, επίσης, τόνισα ότι είναι πολύ σημαντική η ηλεκτρονική πλατφόρμα καταγγελιών, γιατί ακριβώς θέλουμε να ενισχύσουμε την κουλτούρα των καταγγελιών.

Επίσης, σήμερα και νομίζω βοήθησε η συζήτηση στις επιτροπές, δεν άκουσα από την πλευρά του ΣΥΡΙΖΑ και ορθώς και του ΠΑΣΟΚ κάποια κριτική για τον όρο «εξ οικείων», γιατί προφανώς έγινε αντιληπτό ότι ο όρος εξ οικείων διευρύνει την ομπρέλα των προστατευόμενων. Επομένως, αυτό έγινε αποδεκτό και εκεί είναι, επίσης, ένα από τα σημεία συναίνεσης που μπορούμε να δείξουμε.

Ενδεικτικά θα αναφερθώ σε κάποια άρθρα για τα οποία εκφράστηκαν αντιρρήσεις από τους φορείς και την Αντιπολίτευση, όπως το άρθρο 14 για την υποτροπή και για τη μη μετατροπή ή μη αναστολή της εκτέλεσης της ποινής και για το μη ανασταλτικό αποτέλεσμα της έφεσης. Εμείς το θεωρούμε σημαντικό αυτό το άρθρο. Άρθρο 24, που αφορά τη συμμετοχή του προσώπου που έχει φέρει την ιδιότητα του πολιτικώς ενάγοντα στη διαδικασία ενώπιον του δικαστικού συμβουλίου για την εξέταση του αιτήματος χορήγησης της υφ’ όρου απόλυσης. Άρθρο 32 για την πλήρη ικανοποίηση σε πλημμελήματα και κακουργήματα κατά της ιδιοκτησίας. Άρθρο 38, αντικατάσταση περιοριστικών όρων με προσωρινή κράτηση σε συγκεκριμένα αδικήματα ή σε περίπτωση άσκησης νέας ποινικής δίωξης.

Ως προς τις κριτικές που συγκέντρωσαν τα άρθρα αυτά, που ενδεικτικά ανέφερα κάποια, και από τους φορείς και από την Αντιπολίτευση έρχεται τώρα η έκθεση της Επιστημονικής Υπηρεσίας της Βουλής και γι’ αυτά τα άρθρα δεν αναφέρει τίποτα. Δεν κάνει καμμία αναφορά ότι είναι υπέρμετρα αυστηρά, ότι παραβιάζεται το τεκμήριο της αθωότητας, ότι παραβιάζεται η αρχή της αναλογικότητας. Όχι, δεν κάνει καμμία αναφορά.

Και αναρωτιέμαι και καταλήγω: Από τις διατάξεις δεν ξέρω ποια άρθρα θα ψηφίσετε και ποια όχι. Αλλά αν από τα άρθρα που δεν θα ψηφίσετε κάποιο είτε σώσει μια ζωή, είτε αντιμετωπίσει ένα περιστατικό ενδοοικογενειακής βίας αποτρεπτικά, είτε αντιμετωπίσει ένα περιστατικό παραβατικότητας ανηλίκου, σωφρονιστικά; Τι θα πείτε στην ελληνική κοινωνία, όταν εσείς θα το έχετε καταψηφίσει; Γιατί αυτή είναι που μας αξιολογεί. Μας αξιολογεί όλους. Όπως αξιολογεί εμάς που φέρνουμε τους νόμους, έτσι και αξιολογεί και εσάς, όταν σε τόσο κρίσιμο κοινωνικό ζήτημα δεν τους ψηφίζετε.

Με αυτές, λοιπόν, τις σκέψεις, σας καλώ να σκεφτείτε τις διατάξεις που πρόκειται να καταψηφίσετε και σας καλώ να υπερψηφίσετε το νομοσχέδιο αυτό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Ευθυμίου.

Καλώ στο Βήμα τον Βουλευτή του ΣΥΡΙΖΑ - Προοδευτική Συμμαχία, τον κ. Γεώργιο Ψυχογιό.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ.

Κύριε Υφυπουργέ, κυρίες και κύριοι συνάδελφοι, στο νομοσχέδιο που έχουμε υπό συζήτηση βρισκόμαστε μπροστά σε μία ανεπαρκή ενσωμάτωση της Οδηγίας της Ευρωπαϊκής Ένωσης, που τόσο ως προς το πνεύμα όσο και ως προς τα άρθρα της Οδηγίας για την καταπολέμηση της βίας κατά των γυναικών και της ενδοοικογενειακής βίας είναι προφανώς κατώτερο των περιστάσεων.

Και θέλω να σημειώσω και σαν άνθρωπος που έχω υπηρετήσει για χρόνια το διεθνές και το Ευρωπαϊκό Δίκαιο και με εμπειρία σε διεθνείς οργανισμούς ότι είναι η πρώτη φορά, είναι πρωτόγνωρο αυτό που ακούσαμε, είναι νομικά έωλη και αυθαίρετη η προσέγγιση σας, ότι μπορείτε να ενσωματώσετε μια Οδηγία επιλέγοντας κάποια άρθρα και αφήνοντας έξω κάποια άλλα. Αυτό πρώτη φορά το ακούω, πραγματικά. Όσες φορές έχουμε ενσωματώσει εμείς Οδηγίες έχουν ενσωματωθεί στο σύνολό τους και από εκεί και πέρα τα συναρμόδια Υπουργεία αναλαμβάνουν τη δική τους ευθύνη.

Άρα, λοιπόν, υπάρχουν σημαντικά κενά, υπάρχουν παραλείψεις και διαστρεβλώσεις των διατάξεων της Οδηγίας, η οποία αγνοεί προβλέψεις διεθνών συμβάσεων όπως τη Σύμβαση της Κωνσταντινούπολης και τη Σύμβαση για τα Δικαιώματα του Παιδιού.

Για τη Σύμβαση της Κωνσταντινούπολης υπάρχουν εβδομήντα μία παρατηρήσεις της Επιτροπής GREVIO, άλλες επείγουσες, άλλες πιο μακροπρόθεσμες. Όμως, θέλω να σταθώ για λίγο σε άρθρα τα οποία δεν ενσωματώνονται, σε αυτό που αναφέρθηκα πριν, διότι το θεωρώ κρίσιμο και το σημείωσαν αυτό και οι φορείς που ήρθαν στην επιτροπή, οι οποίοι βέβαια είδαν το νομοσχέδιο πάρα πολύ αργά, δεν κλήθηκαν πριν και δεν εισακούστηκαν και μετά σε αυτά τα οποία παρατήρησαν.

Άρθρα, λοιπόν, για την αποτροπή του victim blaming εντός δικαστικών αιθουσών σε υποθέσεις σεξουαλικής βίας. Άρθρα που αφορούν στα ειδικά μέτρα για την πρόληψη του βιασμού. Άρθρα για την κατάρτιση των επαγγελματιών, μιας μεγάλης ομάδας εργαζομένων από υγειονομικούς, αστυνομικούς, δικαστικούς, κοινωνικούς λειτουργούς, ανθρώπους του πεδίου, οι οποίοι δεν περιλαμβάνονται εδώ. Ακόμα και για τις επιζώσες που βιώνουν πολλαπλές διακρίσεις και ανισότητες, όπως γυναίκες με αναπηρία, γυναίκες πρόσφυγες, μετανάστριες, ηλικιωμένες, γυναίκες με χαμηλό εισόδημα, κρατούμενες και ΛΟΑΤΚΙ. Ούτε αυτό. Και για ποιον λόγο δεν εντάσσεται; Δεν έχει αρμοδιότητα το Υπουργείο Δικαιοσύνης; Ολόκληρο τομέα ανθρωπίνων δικαιωμάτων περιλαμβάνει.

Είναι, λοιπόν, προφανές ότι το νομοσχέδιο παραβλέπει την ανάγκη για ολοκληρωμένες και μακροπρόθεσμες πολιτικές πρόληψης, οι οποίες περιλαμβάνουν εκστρατείες ευαισθητοποίησης, προστασία των θυμάτων, επαρκή πρόσβαση στη δικαιοσύνη, συλλογή δεδομένων, διατομεακή συνεργασία και πρωτίστως στελέχωση των φορέων και υπηρεσιών. Είναι μια τακτική που όποτε έχει δοκιμαστεί έχει αποτύχει και έχει φανεί ότι η σχεδόν αποκλειστική εστίαση στις αυξημένες ποινές και στα τιμωρητικά μέτρα, αλλά και στην επικοινωνία -η νομοθέτηση, δηλαδή με τη συγκυρία που το έχετε ως προσφιλές σας τρόπο νομοθέτησης- είναι απίθανο να αποτρέψει αποτελεσματικά και στρατηγικά τους δράστες ή να προστατεύσει τα θύματα. Αυτό σας το είπε και η Ολομέλεια των Δικηγορικών Συλλόγων με τον πιο καταφατικό τρόπο και το Κέντρο Διοτίμα και η Εθνική Επιτροπή Δικαιωμάτων του Ανθρώπου στο υπόμνημα που μας έστειλε.

Το νομοσχέδιο, λοιπόν, αποτυγχάνει να παράσχει ένα επαρκές υποστηρικτικό και προστατευτικό πλαίσιο απέναντι στη βία κατά των γυναικών και την ενδοοικογενειακή βία. Και αυτό, όπως είπα, ήταν κοινή συνισταμένη με τον έναν ή τον άλλον τρόπο, με πιο έντονο ή με πιο ευγενικό τρόπο από τους φορείς που ήρθαν στη Βουλή.

Θέλει, λοιπόν, κατά τη γνώμη μας και στο ζήτημα αυτό, της ενδοοικογενειακής βίας και των γενοκτονιών, ένα άλλο μείγμα πολιτικής. Θέλει, κατ’ αρχάς, αυτό που ζητούν όλοι, τη νομική κατοχύρωση του όρου «γυναικοκτονία». Υπάρχει και στις παρατηρήσεις που κάνει η GREVIO. Έμφαση στην πρόληψη -πραγματική έμφαση στην πρόληψη, όχι στα λόγια και με εθνικές στρατηγικές, ευχολόγια-, στην ενίσχυση των δομών σε προσωπικό και μέσα στην εκπαίδευση και τις συνέργειες και όχι μόνο στην ποινική καταστολή ή μια γραμμή τηλεφωνική η οποία δεν θα έχει από πίσω πόδια, υποστηρικτικό πλαίσιο και δομές για να αποτρέψουν τα χειρότερα και τα εγκλήματα που έπονται. Και σίγουρα όχι με ατιμωρησία, όταν αυτοί που επιχειρούν δεν πράττουν τα δέοντα στην εκτέλεση των καθηκόντων τους, όπως έγινε πρόσφατα στο Αστυνομικό Τμήμα Αγίων Αναργύρων.

Και επειδή άκουσα σε αυτήν την Αίθουσα από πολλές πλευρές και πτέρυγες να αναφέρονται στον ΣΥΡΙΖΑ και στην κυβέρνηση του ΣΥΡΙΖΑ, να σας θυμίσω ότι η Σύμβαση της Κωνσταντινούπολης κυρώθηκε το 2018. Ήμασταν από τους τελευταίους που την κύρωσαν και η κυβέρνησή σας από το 2011 που είχε υπογραφεί δεν την είχε φέρει ποτέ για κύρωση.

Επίσης, επειδή κλείνουν και δέκα χρόνια από την πρώτη Κυβέρνηση Αριστεράς, θέλω να θυμίσω ότι εμείς δεν κάναμε ποτέ εκπτώσεις στα ανθρώπινα δικαιώματα, δεν αλλάζαμε ανάλογα με το πώς φυσάει ο άνεμος και δεν είχαμε τη λογική του χαμαιλέοντα, μία με τα δύο φύλλα που λέει η βιολογία και μία με τα δικαιώματα των ΛΟΑΤΚΙ ατόμων και ας τα δουν αυτά οι πολίτες. Κάναμε παρεμβάσεις οι οποίες ήταν νομοσχέδια που ευθυγράμμισαν τη χώρα με τις πιο προηγμένες διατάξεις των ανθρωπίνων δικαιωμάτων και αυτό χαιρετίστηκε και από το Συμβούλιο της Ευρώπης και από την Ευρωπαϊκή Επιτροπή. Όποτε πηγαίναμε εκεί ήταν ξεκάθαρο αυτό. Φέραμε νομοσχέδια τα οποία είχαν να κάνουν με το σύμφωνο συμβίωσης ομόφυλων ζευγαριών, με την ιθαγένεια των παιδιών μεταναστών δεύτερης γενιάς, με την ίση μεταχείριση όλων στο χώρο εργασίας, με την επανένταξη των κρατουμένων και με την ίδρυση σχολείων μέσα στις φυλακές, κάτι που έχει προφανώς απαξιωθεί και έναν Ποινικό Κώδικα που ήταν αποτέλεσμα νομοπαρασκευαστικής επιτροπής με κορυφαίους επιστήμονες, τον οποίο έχετε κατακρεουργήσει.

Έγιναν δεκαοκτώ φορές τροποποιήσεις. Στη λογική του φιλελεύθερου Ποινικού Δικαίου ήταν η δικιά μας, στη λογική του «πάμε και πίσω από το Διαφωτισμό» οι δικές σας αλλαγές. Αυτά, λοιπόν, τα θυμίζουμε στους πολίτες, όπως επίσης το γεγονός ότι ερχόντουσαν στη Βουλή για να ακουστούν πολλοί περισσότεροι φορείς απ’ ό,τι προέβλεπε ο Κανονισμός. Αλλά και στην προετοιμασία των νομοσχεδίων και στη διαβούλευση υπήρχε η ουσιαστική συμβολή τους. Επίσης, στην σύσταση της GREVIO να υπάρξει συνεργασία με την κοινωνία των πολιτών, τους φορείς τις οργανώσεις τους.

Και κάτι ακόμα. Υπήρχαν επιτροπές ελέγχου, όπως η CPT, για τα βασανιστήρια που όταν αναλάβαμε οι συστάσεις τους για τη χώρα ήταν τραγικές. Συνεχώς βελτιώναμε τις συνθήκες κράτησης. Συνεχώς βελτιώναμε αυτά τα οποία προέβλεπε ο σωφρονιστικός κώδικας και το Σύνταγμα και διαρκώς προσπαθούσαμε να γίνουμε καλύτεροι σ’ αυτόν τον τομέα. Θεωρούσαμε όπλο την προστασία των δικαιωμάτων. Αυτό, λοιπόν, θα συνεχίσουμε να κάνουμε, κύριε Πρόεδρε. Και κλείνω. Θα είμαστε στην πρώτη γραμμή για την υπεράσπιση των γυναικείων δικαιωμάτων, των ανθρωπίνων δικαιωμάτων όλων χωρίς διακρίσεις και στην πρώτη γραμμή για τη διασφάλιση και την υπεράσπιση του κράτους δικαίου. Για να λάμψει η αλήθεια, να λάμψει η δικαιοσύνη και στο έγκλημα των Τεμπών και στο έγκλημα της Πύλου και στο σκάνδαλο των υποκλοπών και σε πολλά άλλα. Το χρωστάμε στα θύματα. Το χρωστάμε στους συγγενείς τους. Το χρωστάμε στην κοινωνία και αυτό θα κάνουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Να καλέσω στο Βήμα τον ανεξάρτητο Βουλευτή κ. Κωνσταντίνο Φλώρο.

Κύριε Φλώρο, έχετε τον λόγο.

**ΚΩΝΣΤΑΝΤΙΝΟΣ ΦΛΩΡΟΣ:** Κύριε Πρόεδρε, κυρίες και κύριοι συνάδελφοι, η αποστολή κάθε κυβέρνησης που σέβεται τον εαυτό της είναι η προάσπιση των δικαιωμάτων όλων των πολιτών χωρίς εξαιρέσεις. Ο σεβασμός στη δικαιοσύνη, η ισονομία και η αμεροληψία είναι η βάση της δημοκρατίας. Όμως, το νομοσχέδιο που συζητάμε σήμερα δεν ανταποκρίνεται σίγουρα σε αυτές τις αρχές.

Νομοθετείτε ακόμα μια φορά αψηφώντας τις φωνές των φορέων, αγνοώντας τις πραγματικές ανάγκες της κοινωνίας, όπως και τους ανθρώπους που βιώνουν καθημερινά τέτοιες καταστάσεις. Διότι, κυρίες και κύριοι συνάδελφοι, το υπό συζήτηση νομοσχέδιο είναι απόδειξη της πολιτικής ανεπάρκειας της Κυβέρνησης. Η Ένωση Δικαστών και Εισαγγελέων, η Ένωση Ποινικολόγων, οι ιατροδικαστικές υπηρεσίες, οι κοινωνικές οργανώσεις, όλοι εξέφρασαν σοβαρές αντιρρήσεις. Κι εσείς, κύριοι της Κυβέρνησης, αντί να διορθώσετε τα κενά και τις παραλείψεις του νομοσχεδίου προχωρείτε βιαστικά να περάσετε ένα νόμο ανεφάρμοστο. Τι σημαίνει αυτό; Ότι ενδιαφέρεστε περισσότερο για την επικοινωνιακή σας εικόνα παρά για την ουσία. Πώς θα εφαρμοστεί, λοιπόν, αυτός ο νόμος όταν οι δικαστές δηλώνουν πως δεν υπάρχουν τα μέσα για να ανταποκριθούν στις απαιτήσεις του; Πώς θα προστατευτούν τα θύματα όταν οι ιατροδικαστικές υπηρεσίες δεν έχουν προσωπικό ούτε για τα βασικά; Ποιος θα εφαρμόσει, λοιπόν, αυτόν τον νόμο όταν οι ίδιες οι δομές που τον υποστηρίζουν παραπαίουν; Αντί να ξεκινήσετε, λοιπόν, από την ενίσχυση των υπηρεσιών επιβαρύνετε ένα ήδη διαλυμένο σύστημα.

Οι καταγγελίες βίας χρειάζονται άμεση και αξιόπιστη διαχείριση γιατί εδώ μιλάμε για ζωές ανθρώπων και όχι για αριθμούς. Και αυτό το λέω γιατί έχετε μια τάση όλα να τα αντιμετωπίζετε ως αριθμούς λες και βλέπουμε και αναλύουμε έναν πίνακα στατιστικής. Σήμερα μια γυναίκα ή ένας άνδρας που πέφτει θύμα βίας πρέπει να περιμένει μέρες, αν όχι εβδομάδες, για μια ιατροδικαστική εξέταση.

Αναφέρω και τους άνδρες για τον εξής λόγο. Στο νομοσχέδιο επικεντρώνεστε αποκλειστικά στη βία κατά των γυναικών. Φυσικά και πρέπει να προστατεύσουμε τις γυναίκες. Όμως, η βία δεν έχει φύλο. Είναι ένα φαινόμενο που τους επηρεάζει όλους: άντρες, γυναίκες και παιδιά. Όπως και κανένα νομοσχέδιο για την αντιμετώπιση της βίας δεν μπορεί να είναι ολοκληρωμένο χωρίς την πρόβλεψη για πρόληψη. Γιατί η βία δεν ξεκινά όταν το θύμα εμφανίζεται σε έναν ιατροδικαστή ή σε ένα δικαστή. Ξεκινά πολύ νωρίτερα. Πού είναι, λοιπόν, η μέριμνα για τα παιδιά που βιώνουν ενδοοικογενειακή βία; Πού είναι η πρόβλεψη για τους άνδρες που πέφτουν θύματα ψυχολογικής, σωματικής ή λεκτικής βίας; Δεν αξίζουν προστασία αυτοί οι άνθρωποι;

Στέκομαι ιδιαίτερα στα θύματα ψυχολογικής, λεκτικής βίας ανεξαρτήτως φύλου, καθώς από εκεί ξεκινάνε οι περισσότερες αντιπαραθέσεις. Αργότερα κλιμακώνονται. Φτάνουν στη σωματική βία και τέλος στο έγκλημα. Το να αγνοούμε, λοιπόν, μια μερίδα θυμάτων δεν είναι λύση. Είναι αδικία, διάκριση, κοινωνικά ανεύθυνο και επικίνδυνο. Η εκπαίδευση στα σχολεία, η ευαισθητοποίηση της κοινωνίας, η ενδυνάμωση των οικογενειών είναι απαραίτητες για την καταπολέμηση της βίας.

Για να νομοθετήσετε, όμως, ως προς αυτήν την κατεύθυνση προϋποθέτει να έχετε και μια επαφή με την κοινωνία. Δυστυχώς, η μόνη επαφή που έχετε εσείς είναι με τον κομματικό σας στρατό που σας γεμίζει ευχολόγια ότι όλα τα κάνετε καλά και αν κάποιος τολμήσει να σας πει το αντίθετο, αν είναι δικός σας τον διαγράφετε, διαφορετικά τον στοχοποιείτε, τον φιμώνετε, τον λοιδορείτε.

Κάτι τέτοιο έχουμε δει να το κάνετε επανειλημμένα και με όσους ασχολούνται με την υπόθεση των Τεμπών, καθώς νωρίτερα άκουσα και τον κύριο Υπουργό, τον κ. Φλωρίδη, να λέει κάποια πράγματα -για εμένα προσωπικά άκρως προσβλητικά και ενοχλητικά- προς όλους μας εδώ μέσα. Ακούσαμε να λέει για γκαιμπελικές πρακτικές. Βλέπουμε ότι έχετε πλήρη και άριστη γνώση περί των πρακτικών του Γκαίμπελς σε βαθμό που κάποιος μπορεί να πει ότι τον έχετε και μέντορα. Τον έχετε; Κυρία Ευθυμίου, θα μας πείτε; Έχετε μέντορα τον Γκαίμπελς; Αυτά έλεγε ο κ. Φλωρίδης.

**ΑΝΝΑ ΕΥΘΥΜΙΟΥ:** Αυτό είναι προσβλητικό.

**ΚΩΝΣΤΑΝΤΙΝΟΣ ΦΛΩΡΟΣ:** Προσέβαλε όλο το υπόλοιπο Σώμα ο κ. Φλωρίδης. Να ενοχλεί κι εσάς;

**ΑΝΝΑ ΕΥΘΥΜΙΟΥ:** Δεν θα ασχοληθώ.

**ΚΩΝΣΤΑΝΤΙΝΟΣ ΦΛΩΡΟΣ:** Μην ασχοληθείτε καλύτερα, γιατί έχουμε πάρει τα αποτελέσματα. Έχουμε μάθει.

Διαβάζω, λοιπόν, από τα Πρακτικά τι είπε πριν ο κύριος Υπουργός: «Κυρίες και κύριοι Βουλευτές, αντιλαμβάνομαι ότι η φτώχεια επιχειρημάτων και η φτώχεια να αντιμετωπιστεί μια σημαντική νομοθετική πρωτοβουλία της Κυβέρνησης οδηγεί διαρκώς ένα συνηθισμένο καταφύγιο. Ποιο είναι αυτό το καταφύγιο κάποιων από την Αντιπολίτευση; Είναι αυτό που ακούσαμε νωρίτερα. Είναι η ανθρώπινη τραγωδία των Τεμπών. Όταν έχουμε ζόρια σε οτιδήποτε, όταν η Κυβέρνηση φέρνει μια μεγάλη νομοθετική πρωτοβουλία τότε ανασύρεται η τραγωδία των Τεμπών για να συνδυαστεί κάτι στο νομοσχέδιο που ενδεχομένως να έχει σχέση με την τραγωδία των Τεμπών για μια απόπειρα συγκάλυψης».

Αρχικά, το έγκλημα των Τεμπών δεν είναι κάτι που έχει τελειώσει για να το ανασύρουμε. Εδώ και δύο χρόνια είναι στον δημόσιο διάλογο. Θα παραμείνει για αρκετό καιρό ακόμη παρά την προσπάθεια που κάνετε να το υποβαθμίσετε, να το εξαφανίσετε ή να το τελειώσετε. Και όταν εσείς έχετε τα ζόρια καλείτε βοήθεια, ζητάτε προστασία, όπως ο Καραμανλής στην εξεταστική όταν τον εξέταζα. Βάζετε όλα τα συστημικά σας μέσα, τον κομματικό στρατό, τα τρολ του διαδικτύου, παριστάνετε το θύμα, μιλάτε για ξεχασμένους και συνωμοσίες, καθώς όλα τα κάνετε καλά. Εντάξει, όχι. Δεν είναι έτσι. Αν κάτι έχει τελειώσει, αυτοί σίγουρα είστε εσείς.

Δεύτερον, είναι πραγματικά εντυπωσιακή η εμπιστοσύνη που δείχνετε στον κ. Καρακούκη. Θεωρείτε λογικό ένας άνθρωπος –συνταξιούχος, μάλιστα- που ανανεώθηκε φωτογραφικά η θητεία του, που ήδη εμπλέκεται σε μία από τις μεγαλύτερες τραγωδίες της χώρας, να ηγηθεί επιτροπών που πιθανώς -θα πω εγώ- να επανεξετάσουν δικές του αποφάσεις. Ή μήπως το προηγούμενο έργο του είναι εγγύηση για το αποτέλεσμα που θέλετε; Αυτή την τριμελή επιτροπή μήπως θα ήταν πιο ειλικρινές να την ονομάσετε «επιτροπή συγκάλυψης»; Γιατί, πραγματικά, άκουσα νωρίτερα να επιχειρηματολογεί ο κύριος Υπουργός προς αυτή την επιτροπή, αλλά, δυστυχώς, δεν έπεισε κανέναν. Γιατί είπε, επίσης, πως η συγκεκριμένη επιτροπή μπορεί να μην ασκεί τα καθήκοντά της και λόγω έλλειψης έργου. Άρα, επί της ουσίας τι εξάγουμε εύλογα; Ένα συμπέρασμα, ότι είναι αχρείαστη.

Μπορείτε να μας διαβεβαιώσετε ότι τα μέλη της επιτροπής δεν είναι επιλεγμένα με μόνο κριτήριο την υπακοή σε εντολές σας; Ή μήπως τα προσόντα που αναζητάτε είναι η ικανότητα να γράφουν πορίσματα που να ευνοούν την Κυβέρνηση; Στις οικογένειες που τα παιδιά τους κάηκαν ζωντανά στα βαγόνια των Τεμπών τι έχετε να πείτε; Ότι τώρα φτιάχνετε επιτροπές για να διασφαλίσετε ότι η αλήθεια δεν θα βγει ποτέ στο φως; Είστε ικανοποιημένοι με το πώς η Κυβέρνησή σας χειρίστηκε την τραγωδία των Τεμπών; Είστε ικανοποιημένοι από το πώς έκλεισε άρον-άρον η εξεταστική του εγκλήματος των Τεμπών, αποκλείοντας κομβικούς μάρτυρες, μεθοδεύοντας διαδικασίες, αποκρύπτοντας εξώδικα προς την επιτροπή, αφήνοντας μηνύσεις στα συρτάρια του απερχόμενου Προέδρου της Βουλής; Είστε ικανοποιημένοι που το τελικό πόρισμα της επιτροπής, το πόρισμα της Νέας Δημοκρατίας δηλαδή, από τα νέα δεδομένα που έχουν βγει στο φως της δημοσιότητας έχει επί της ουσίας ανατραπεί και διαψευστεί;

Κοιτάξτε, λοιπόν, τον κόσμο στα μάτια και πείτε τους ότι η συγκεκριμένη επιτροπή δεν είναι εργαλείο συγκάλυψης. Και εφόσον, όπως είπαμε και πριν, θα είναι ουσιαστικά αχρείαστη, αποσύρετε από το νομοσχέδιο το άρθρο 41. Γιατί αν λάβουμε υπ’ όψιν ότι είστε η Κυβέρνηση που έχει καταφέρει να κάνει τη δικαιοσύνη πιο μπερδεμένη και από λαβύρινθο, ότι έχουμε την παγκόσμια πρωτοτυπία να είμαστε η μοναδική χώρα που δικάζει με πέντε διαφορετικούς ποινικούς κώδικες, χώρια τα προεδρικά διατάγματα και τους ειδικούς ποινικούς νόμους, με αποτέλεσμα οι δικηγόροι να μην ξέρουν καν πώς να δικάσουν, ο ένας νόμος να πέφτει πάνω στον άλλον, τα δικαστήρια να υπολειτουργούν και οι πολίτες να παραμένουν στο έλεος ενός συστήματος που δεν καταλαβαίνει ούτε τον ίδιο του τον εαυτό, εσείς έρχεστε εδώ να μας παραθέσετε ως επιχείρημα ότι τις διατάξεις, όπως αυτές που συζητάμε σήμερα, ιδιαιτέρως της επίμαχης επιτροπής ιατροδικαστών, τις έχετε πάρει αυτούσιες από το Αγγλικό και Γερμανικό Δίκαιο, παρότι ο κύριος Υπουργός είναι ένας άνθρωπος που προέρχεται και έχει κληρονομήσει, ουσιαστικά, την εμπειρία και τη γνώση του δικαστικού συστήματος. Και εφόσον θεωρείτε, λοιπόν, ως Κυβέρνηση ότι όλοι οι άλλοι είναι για τα μπάζα πάρτε ένα καθρέφτη, κοιταχτείτε και αναρωτηθείτε μετά από όλα όσα σας έχουμε αναφέρει αν το πρόβλημα δεν είναι, τελικά, οι άλλοι αλλά εσείς ως Κυβέρνηση.

**ΠΡΟΕΔΡΕΥΩΝ (Αθανάσιος Μπούρας):** Κλείστε παρακαλώ.

**ΚΩΝΣΤΑΝΤΙΝΟΣ ΦΛΩΡΟΣ:** Αν μη τι άλλο -και κλείνω- δυστυχώς, ο τρόπος που αντιμετωπίζει η Κυβέρνηση τη δικαιοσύνη, τη χώρα και τον ελληνικό λαό στο σύνολό του, είναι «για τα μπάζα».

Καλώ όλους τους Έλληνες και τις Ελληνίδες στο Σύνταγμα, την Κυριακή 26 Γενάρη, στις 12.00΄ το μεσημέρι, στην εθνική διαδήλωση του Συλλόγου των Πληγέντων του Δυστυχήματος των Τεμπών.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς, ευχαριστούμε.

Να καλέσω στο Βήμα τον Βουλευτή του ΠΑΣΟΚ - Κινήματος Αλλαγής, τον κ. Παύλο Χρηστίδη.

Ορίστε, κύριε Χρηστίδη, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Δεν είναι εύκολες αυτές οι ημέρες για τη χώρα μας, διότι ακούγοντας τα ηχητικά, διαρκώς, να έρχονται το ένα μετά το άλλο, αντιλαμβανόμαστε όλοι τι έχει συμβεί στα Τέμπη.

Αυτό το οποίο, κύριε Υπουργέ, νομίζω ότι πρέπει να έχετε στο μυαλό σας -και εσείς και ο κ. Φλωρίδης- είναι ότι κάποια στιγμή έρχεται η ώρα που μένουν στην άκρη τα πολιτικά και τα κομματικά χρώματα και τα κομματικά και τα πολιτικά παιχνίδια και αυτό το οποίο μας ενδιαφέρει είναι να δούμε τι συνέβη σε εκείνη την αμαξοστοιχία, στην οποία νέοι άνθρωποι -οι οποίοι θα μπορούσαν να είναι σε οποιαδήποτε από τις δικές μας οικογένειες- έχασαν τη ζωή τους με τον πλέον τραγικό τρόπο. Έναν τρόπο, ο οποίος, έτσι όπως αποδεικνύεται από αυτά τα ηχητικά, δεν οφείλεται στο γεγονός ότι δύο αμαξοστοιχίες συγκρούστηκαν μεταξύ τους, αλλά σε εύφλεκτο υλικό το οποίο βρισκόταν μέσα.

Αναρωτιέμαι αν θυμάστε, κύριε Υπουργέ, όσα έλεγε ο κ. Μητσοτάκης, σχεδόν έναν μήνα μετά από την ανείπωτη τραγωδία, σε ερώτηση του Σταύρου Θεοδωράκη για το τι μετέφεραν οι αμαξοστοιχίες που συγκρούστηκαν, τι περιείχε το εμπορικό τρένο και αν η φωτιά είχε σχέση με υλικά τα οποία μετέφερε. Είπε, τότε, ο κ. Μητσοτάκης, κύριε Υπουργέ: «Δεν έχει απολύτως καμία. Το γνωρίζουμε αυτό πια με βεβαιότητα. Γνωρίζουμε ακριβώς τι μετέφερε το εμπορικό τρένο. Δεν υπήρχε τίποτα απολύτως εύφλεκτο».

Αυτό το οποίο σήμερα δείχνει η έκθεση του Τεχνικού Συμβούλου, που είχαν ορίσει κάποιες από τις οικογένειες των θυμάτων, παραθέτει στοιχεία που αποδεικνύουν τη μεταφορά εύφλεκτου υλικού. Είναι πάνω από τριάντα οι ανθρώπινες ζωές που χάθηκαν εξαιτίας αυτών των υλικών.

Και θέλω να πω ότι σε αυτές τις τεράστιες καθυστερήσεις, στα χαμένα υλικά, στη συγκάλυψη που επιχειρήθηκε εξαρχής από την πλευρά της Κυβέρνησης με τις μονταζιέρες και τον τρόπο με τον οποίο το υλικό διαχύθηκε στα μέσα μαζικής ενημέρωσης, έρχονται να προστεθούν και καταγγελίες για τον ρόλο του Χημείου του Κράτους σχετικά με τα φερόμενα υλικά. Αυτό το οποίο έλεγαν οι πρόγονοί μας, για την «ύβρη και τη νέμεση», είναι καλό να το έχετε, ακόμα και αν αυτό το οποίο νιώθετε ως απόλυτη αλαζονεία αυτήν τη στιγμή δεν σας επιτρέπει να δείτε αυτό το οποίο όλοι οι Έλληνες νιώθουν.

Γι’ αυτόν, ακριβώς, τον λόγο, πέρα και πάνω από κόμματα, χωρίς καμία κομματική ταμπέλα, χωρίς καμία κομματική ταυτότητα, είναι υποχρέωση όλων μας, όποιον ρόλο και αν έχουμε στη δημοκρατία μας, όποια θέση και αν έχουμε σε αυτήν, να βρεθούμε την Κυριακή στις 12.00΄ στην Πλατεία Συντάγματος, στο κάλεσμα το οποίο κάνουν οι συγγενείς των θυμάτων των Τεμπών, ακριβώς για να ενώσουμε τη φωνή για το αυτονόητο αίτημα για δικαιοσύνη, την οποία θα έπρεπε το δικό σας Υπουργείο να επιδιώκει περισσότερο από οποιαδήποτε άλλη υπουργική καρέκλα έχετε στην Κυβέρνηση.

Αυτό, όμως, δεν είναι κάτι το οποίο βλέπουμε να συμβαίνει και γι’ αυτό τα χρόνια της δικής σας διακυβέρνησης έχουμε πολλές αλλαγές στον Ποινικό Κώδικα και στον Κώδικα Ποινικής Δικονομίας.

Για ακόμα μια φορά έχουμε το Υπουργείο Δικαιοσύνης να επαίρεται ότι το παρόν νομοσχέδιο αποτελεί ένα μέτρο για την καταπολέμηση της ενδοοικογενειακής βίας, υποστηρίζοντας, μάλιστα, ότι ενσωματώνει συγκεκριμένη ευρωπαϊκή Οδηγία για την αντιμετώπιση της βίας κατά των γυναικών και της οικογενειακής βίας.

Είναι σαφές πια -το ζήσαμε και σε άλλα νομοσχέδια- ότι έχετε βρει μια «καραμέλα», αυτήν των ευρωπαϊκών Οδηγιών, τη φέρνετε και την ενσωματώνετε έτσι όπως νομίζετε εσείς ότι είναι σωστός τρόπος, ενώ στην πραγματικότητα εισάγετε ελάχιστες από τις διατάξεις, με προβληματικές διατυπώσεις και καταλήγετε σε ένα πλαίσιο προστασίας, το οποίο δεν είναι επαρκές.

Αυτό το πλαίσιο προστασίας, το οποίο δεν είναι επαρκές, στοιχίζει ανθρώπινες ζωές. Το ζήσαμε με μία γυναικοκτονία έξω από ένα αστυνομικό τμήμα πριν από λίγους μήνες. Αντίστοιχα περιστατικά βιώνουμε καθημερινά.

Και σαν να μη φτάνουν αυτά, τα οποία γίνονται στη δικιά σας βάρδια, στη δικιά σας θητεία, έρχεστε και κουνάτε το δάχτυλο σε όποιον έρχεται και σας λέει ότι αυτά τα οποία κάνετε δεν είναι αρκετά. Διότι δεν είναι αρκετά. Δεν είναι αυτές οι λύσεις οι ενδεδειγμένες, γιατί το πρόβλημα είναι εκεί έξω. Είναι μια κουλτούρα βίας η οποία αναπτύσσεται διαρκώς. Και ειδικά στο κομμάτι της ενδοοικογενειακής βίας, έχετε κάνει πολύ λιγότερα απ’ ό,τι θα έπρεπε να έχετε κάνει και σε επίπεδο κοινωνικό και σε επίπεδο νομικό και σε επίπεδο ψυχολογικής στήριξης.

Είναι αυτή η Κυβέρνηση, η οποία τον Φεβρουάριο του 2024 είχε φέρει ρυθμίσεις. Είναι η δικιά σας Κυβέρνηση, η οποία έρχεται λίγους μήνες μετά και ακυρώνει τον εαυτό της. Και είναι προφανές ότι έχετε και μια σειρά από εμμονές που σχετίζονται με την υφή, με τη φύση, αλλά και με την αξία –ξέρετε- όλων αυτών των εγκλημάτων, με τον τρόπο με τον οποίον αυτές οφείλουν να στιγματιστούν σε επίπεδο κοινωνικό. Γι’ αυτόν, ακριβώς, τον λόγο όλες οι γυναικείες ενώσεις ζητούν την αναγνώριση της γυναικοκτονίας ως ενός ξεχωριστού αδικήματος στον Ποινικό Κώδικα. Και πάρα όλα αυτά τα οποία ξέρετε ότι συμβαίνουν σε ευρωπαϊκό και διεθνές επίπεδο, εσείς αρνείστε αυτό να το υιοθετήσετε.

Σύμφωνα με τον Οργανισμό Ηνωμένων Εθνών, το 2023, σε παγκόσμια κλίμακα, δολοφονήθηκαν από πρόθεση, τουλάχιστον, ογδόντα πέντε χιλιάδες γυναίκες και νεαρά κορίτσια, στην πλειονότητά τους από τους συντρόφους τους ή άλλα μέλη της οικογένειάς τους. Με άλλα λόγια, διαπράττονται εκατόν σαράντα δολοφονίες γυναικών ή κοριτσιών κάθε μέρα ή μία, κάθε δέκα λεπτά.

Στην Ελλάδα, βάσει των στοιχείων της Ελληνικής Αστυνομίας, κάθε μέρα, το 2024 έχουμε πενήντα μία γυναίκες οι οποίες έπεφταν θύματα κακοποίησης, με το ποσοστό να είναι σχεδόν διπλάσιο σε σχέση με την προηγούμενη χρονιά.

Κύριε Υπουργέ, δεν θα ξεχάσω ποτέ όταν επισκέφθηκα το Διδυμότειχο, πριν από περίπου ενάμιση χρόνο, στην επίσκεψη αυτή συνάντησα τον Γιάννη Τοπαλούδη, τον μπαμπά της Ελένης Τοπαλούδη. Ήρθε ο άνθρωπος και με έπιασε και μου είπε αυτό το οποίο έχει πει πολλές φορές και δημοσίως, η Ελένη Τοπαλούδη, πριν δολοφονηθεί με αυτόν τον άγριο τρόπο, επισκέφθηκε ένα αστυνομικό τμήμα, κατήγγειλε τον βιασμό της και από το αστυνομικό τμήμα, την έδιωξαν.

Αυτά τα δεδομένα είναι δεδομένα τα οποία, μιλώντας με γυναικείες οργανώσεις οι οποίες στέκονται στο πλάι κακοποιημένων γυναικών, ξέρουμε όλοι ότι δεν είναι μεμονωμένα. Αυτά είναι που πρέπει να αντιμετωπίσουμε για να έχουμε μια κοινωνία η οποία είναι και δίκαιη και συμπεριληπτική και προστατεύει στην πράξη ανθρώπινες ζωές. Αυτά είναι τα οποία θα έπρεπε να κάνετε και αυτά είναι τα οποία δεν κάνετε.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Χρηστίδη.

Καλώ στο Βήμα τον Ανεξάρτητο Βουλευτή, τον κ. Αλέξανδρο Αυλωνίτη.

Ορίστε, κύριε Αυλωνίτη, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Θυμάμαι, κύριε Πρόεδρε και κύριε Υφυπουργέ, τους τέσσερις μήνες που έζησα στην Εξεταστική Επιτροπή για τη διερεύνηση του εγκλήματος των Τεμπών. Θυμάμαι που είχα ρωτήσει τον κ. Χαλκιά -να σας θυμίσω ότι ο κ. Χαλκιάς ήταν Πρόεδρος της τριμελούς επιτροπής που όρισε ο κ. Γεραπετρίτης- να μας πει τι δουλειά έκανε στην επιτροπή. Τον ρώτησα: «Μας παραδώσατε ένα πόρισμα. Συζητήσατε το θέμα της φωτιάς, της έκρηξης;». Προσέξτε, η επιτροπή αυτή αντικατέστησε την Επιτροπή Διερεύνησης Αεροπορικών και Ατυχημάτων στα Τρένα. Δεν είχε συσταθεί και συνέστησε ο ίδιος μια επιτροπή. Δεν τους έδωσε καν εντολή να εξετάσουν αυτό το θέμα.

Είδα, επίσης, και τα νέα ηχητικά στοιχεία και το βιντεοληπτικό υλικό. Αναρωτιέμαι, στον Θεό που πιστεύουμε όλοι, σας έκανε καθόλου εντύπωση, σας κάνει εντύπωση στοιχειώδη πώς μετά από την έκρηξη υπήρχαν τηλεφωνικές επικοινωνίες κι αυτά που ακούσαμε και αναγνώρισαν οι γονείς τα παιδιά τους; Τι συνέβη μεταξύ της έκρηξης και της σύγκρουσης των τρένων; Υπήρχε κάποιος χρόνος κενός. Θα πρέπει να τον ερευνήσουμε; Δεν είναι επίκαιρο το θέμα που βάζουμε σήμερα στη συζήτηση; Γιατί παθαίνετε μια αλλεργία γι’ αυτό το θέμα; Γιατί μας κατηγορείτε ότι χρησιμοποιούμε το έγκλημα των Τεμπών για πολιτικούς λόγους; Δεν υπολογίζετε ότι μέσα σε αυτήν την Αίθουσα υπάρχει κι υπάρχει ανθρώπινη ψυχή, υπάρχει πόνος; Μόνο εσείς τον έχετε τον πόνο; Δεν θυμάστε τι κάνατε εσείς με τη Μάντρα και το Μάτι; Χορεύατε όπως οι Ινδιάνοι γύρω από τη φωτιά. Θα θυμάστε; Τα ξεχάσατε; Τώρα γινήκατε παρθένες; Με εντυπωσιάζετε, αλήθεια. Δεν σεβόσαστε τίποτα.

Αυτό που μου κάνει μεγάλη εντύπωση είναι τι διάβολο συστήσατε την εξεταστική επιτροπή; Γιατί μας κοροϊδεύατε; Γιατί μας δουλεύατε ψιλό γαζί; Δεν υπήρχε τίποτα μέσα ως υλικό να ερευνήσουμε, τίποτα ουσιαστικό σε σχέση με το γιατί πέθαναν τριάντα άνθρωποι με τη φωτιά. Γιατί δεν μας επιτρέψατε να δοθεί παράταση σε αυτή την ρημάδα την επιτροπή έτσι ώστε να έρθει η δικογραφία να τη διαβάσουμε; Γιατί μας κοροϊδεύατε; Γιατί απορρίψατε το αίτημά μας να έρθει η ποινική δικογραφία να διερευνήσουμε τα αίτια της εξαύλωσης τριάντα παιδιών; Γιατί; Εσείς που είστε δικηγόρος και εισηγητής της Νέας Δημοκρατίας, γιατί το κάνατε; Μιλούσατε με δικηγόρους κι εμείς από κάτω να κραυγάζουμε.

**ΔΗΜΗΤΡΙΟΣ ΚΟΥΒΕΛΑΣ:** Μα, ήρθε η δικογραφία.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ήσασταν στην επιτροπή;

**ΠΡΟΕΔΡΕΥΩΝ (Αθανάσιος Μπούρας):** Δεν είναι ώρα για διάλογο τώρα, κύριε Αυλωνίτη. Στο Σώμα απευθυνθείτε και μην κάνετε διάλογο. Σας παρακαλώ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Και τώρα δεν φτάνει μόνο αυτό. Βρήκαμε τις δικογραφίες μετά από όλη αυτή την ιστορία κι αφού είχε κλείσει η επιτροπή και αυτόν που τις είχε στο συρτάρι του, τον πρώην Πρόεδρο της Βουλής, θέλετε να τον κάνετε και Πρόεδρο της Δημοκρατίας. Αν είναι δυνατόν, δηλαδή! Αν είναι δυνατόν!

Θα σας στοιχειώσει το έγκλημα των Τεμπών. Θα μας στοιχειώσει ως ανθρώπους. Το πολιτικό μας σύστημα κάηκε αυτή την περίοδο. Γι’ αυτό βλέπετε 60% δεν πηγαίνουν να ψηφίσουν. Γιατί νομίζετε ότι δεν πάνε να ψηφίσουν; Όλοι λένε ότι τα κάνουμε «τάτσι μίτσι κότσι». Ξέρετε πώς θα βγάλετε από πάνω σας αυτό το βάρος; Ειλικρινά, ξέρετε τι θα σας συμβούλευα; Θα σας συμβούλευα να παραιτηθείτε. Δεν το έχετε ακούσει. Να παραιτηθείτε ή αν δεν το δεχτείτε αυτό, παραιτείστε αυτούς που ενεπλάκησαν. Γιατί θα ακούτε μια ζωή τα παιδιά των Τεμπών να μιλάνε μετά από τη σύγκρουση μεταξύ τους και να λένε ότι δεν έχουμε αέρα, οξυγόνο ν’ αναπνεύσουμε. Αν μου το δικαιολογήσετε με την απλή λογική, χωρίς να χρησιμοποιήσετε οποιαδήποτε μελέτη, τότε θα σας πω μπράβο σας.

Μου κάνει εντύπωση. Σε πόσους θανάτους, σε πόσα ξεμπαζώματα, σε πόσες αλλοιώσεις των πραγματικών στοιχείων, σε πόσα ψέματα παραιτείται μια κυβέρνηση όταν έχει πενήντα επτά ανθρώπους που έχουν πεθάνει και τριάντα παιδιά εξ αυτών να έχουν εξαϋλωθεί; Τι ακριβώς, δηλαδή, κάνουμε εδώ μέσα; Για το καλό του κόσμου δεν παλεύουμε; Και, συνεχώς, λέτε για τη δικαιοσύνη, λες και η δικαιοσύνη είναι το άβατο των ανθρώπων. Βεβαίως, θα αποφασίσει η δικαιοσύνη, αλλά και η δικαιοσύνη κρίνεται. Κι αν δεν υπήρχαν αυτοί οι άνθρωποι έξω, οι γονείς, τα θύματα, δεν θα είχαν ανακαλύψει όλα αυτά τα πράγματα.

Μου κάνει εντύπωση και απευθύνομαι στη Βουλή. Θυμάστε τον Υπουργό μας που έλεγε ότι είναι έτοιμη η αίθουσα να δικαστεί το έγκλημα των Τεμπών; Για τον Οκτώβρη το υπολόγιζε. Από πού ο κύριος Υπουργός της Δικαιοσύνης γνωρίζει ότι τελειώνει μια δικογραφία και θα μπει στο ακροατήριο; Από πού; Εγώ γέρασα μέσα στο ακροατήριο. Πώς είχε τη δυνατότητα ο κ. Φλωρίδης να ξέρει; Φώναζαν, όμως, οι γονείς, φώναζαν τα θύματα: Κάντε εκείνο, κάντε τ’ άλλο. Και βγήκαν εχθές όλα αυτά τα πράγματα. Να μη μιλάμε γι’ αυτό, ε; Να μη μιλήσουμε.

Το νομοσχέδιο είναι βαθιά συντηρητικό, οπισθοδρομικό, αναχρονιστικό. Κάνει μισό βήμα μπροστά και τρία βήματα πίσω στα ζητήματα έμφυλης και ενδοοικογενειακής βίας. Εάν η Κυβέρνηση πραγματικά επιθυμεί να προχωρήσει σε μια αποτελεσματική νομοθετική παρέμβαση, μπορεί να εισάγει ένα αυτοτελές έγκλημα ή ιδιώνυμο που να αφορά ειδικά στις γυναικοκτονίες. Η δημιουργία ενός αυτοτελούς ή ιδιώνυμου ποινικού αδικήματος για τη γυναικοκτονία θα επιτρέπει τη δικαιότερη και πιο στοχευμένη προσέγγιση του ζητήματος, χωρίς να διαιρεί την κοινωνία. Είναι πρόχειρο στον υπέρτατο βαθμό.

Έτσι, όμως, που πέρασε ο χρόνος δεν θα έχω καν τη δυνατότητα να αναφέρω τίποτα από όσα έχω σημειώσει εδώ. Πάντως το ότι είναι πρόχειρο, ότι είναι ένα γονατογράφημα, έχω την εντύπωση ότι κάποια φορά την είχα πει εγώ αυτή λέξη, έτσι μου ήρθε εκείνη τη στιγμή. Είναι αντίθετο με τα άρθρα 5, 6 και 25 του Συντάγματος. Το έχει πει η ολομέλεια των Δικηγορικών Συλλόγων, η Ένωση Ποινικολόγων. Και προσέξτε, η Ένωση Δικαστών μιλάει για υπέρμετρη αυστηροποίηση των δικαιωμάτων. Ανεπίτρεπτη η προσβολή που κάνατε -προσέξτε- στον Αντιπρόεδρο της Ένωσης Δικαστών και Εισαγγελέων κ. Σεβαστίδη. Του είπατε ότι δεν έχει σχέση με τη νομική επιστήμη. Είναι δυνατόν, κύριε Υφυπουργέ; Δεν δέχεστε καμιά άλλη άποψη από κάποιες ομάδες ανθρώπων που δίνουν τη ζωή τους μέσα στα δικαστήρια; Γιατί; Ποιοι είστε εσείς εκεί στο Υπουργείο; Δεν θα λογοδοτήσετε στην επιστήμη; Δεν θα λογοδοτήσετε στους συναδέλφους σας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω με κάτι που το θεωρώ πολύ σημαντικό αφήνοντας πίσω μου όλα αυτά.

**ΠΡΟΕΔΡΕΥΩΝ (Αθανάσιος Μπούρας):** Πολύ σύντομα, κύριε Αυλωνίτη.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Η κυβερνητική πρόταση για σύσταση τριμελούς ιατροδικαστικής επιτροπής η οποία θα επαναξιολογεί εκθέσεις ιατροδικαστών δημιουργεί όχι μόνο ερωτήματα για τη νομιμότητα της διάταξης, αλλά και υπόνοιες για τη σκοπιμότητα αυτής, ιδίως αναφορικά με τον χρόνο νομοθέτησης. Γιατί τώρα αυτή η πρωτοβουλία; Δεν εμπιστεύεται η Κυβέρνηση τους ιατροδικαστές; Προσπαθεί να κρύψει κάτι ή επιδιώκει με αυτόν τον τρόπο να παρέμβει σε κάποια εκκρεμή δικαστική υπόθεση; Μεγάλο το ερωτηματικό.

Ενστάσεις, βέβαια, προκαλεί και η επιλογή του κ. Νίκου Καρακούκη ως επικεφαλής της τριμελούς επιτροπής, ενός προσώπου που ήδη εμπλέκεται στην υπόθεση των Τεμπών. Τι εξυπηρετεί αυτή η απόφαση; Τι χάρες ξεπληρώνει η Κυβέρνηση;

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Αυλωνίτη. Δεν υπάρχει αυτήν τη στιγμή ανοχή, όση καλοσύνη κι αν διαθέτει κάποιος.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Τέλειωσα, κύριε Πρόεδρε.

Απλώς να σας πω ότι δεν θα το ψηφίσω. Αλλά τι να το ψηφίσω; Ως ανεξάρτητος δεν ψηφίζω. Άλλο δημοκρατικό δικαίωμα που καταπάτησε ο κ. Τασούλας.

**ΠΡΟΕΔΡΕΥΩΝ (ΑΘΑΝΑΣΙΟΣ ΜΠΟΥΡΑΣ):** Ευχαριστούμε.

Να καλέσω τώρα στο Βήμα την ανεξάρτητη Βουλευτή κ. Αθηνά Λινού. Ορίστε, κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, μιλάμε σήμερα για έναν πολύ σοβαρό νόμο που μας αγγίζει όλους και αγγίζει πολύ περισσότερο τις γυναίκες. Μιλάμε για την προστασία των γυναικών από έμφυλη βία και ενδοοικογενειακή βία.

Η γενική απάντηση που δίνει η Κυβέρνηση, ως συνήθως, είναι αυτό που θα απαντούσε οποιοσδήποτε αδαής. Θα πιάσουμε τους εγκληματίες, τους ενόχους, θα τους τιμωρήσουμε περισσότερο απ’ ό,τι τους τιμωρούσαμε μέχρι σήμερα. Θεωρώ ότι αυτή η απάντηση, που αυτή ουσιαστικά δίνει το νομοσχέδιο, είναι εντελώς απλοϊκή και θα πρέπει να δούμε τι λέει η επιστήμη.

Ήδη από το 2003 η Νομική Σχολή του Σικάγου -και γι’ αυτούς που είναι νομικοί πιθανώς ξέρετε ότι είναι στις δύο τρεις καλύτερες της Αμερικής, πότε βγαίνει πρώτη, πότε δεύτερη- έχει δημοσιεύσει ένα άρθρο που λέει: «Μήπως είναι καιρός να αποδεχθούμε τη μηδενική υπόθεση;».

Τι είναι η μηδενική υπόθεση την οποία εξέτασαν; Ότι η αύξηση της ποινής δεν έχει κανένα αποτέλεσμα στη μείωση των εγκλημάτων ή των προβλημάτων. Δεν επηρεάζει δηλαδή, την πιθανότητα εγκλήματος η αυστηροποίηση της ποινής. Θα καταθέσω μετά το σχετικό δημοσίευμα.

Άρα, τι επηρεάζει; Πώς θα μειώσουμε τις ποινές; Τι επηρεάζει τη συχνότητα; Υπάρχουν νέες μελέτες, μάλιστα, υπάρχει μια σύνοψη όλων των δημοσιεύσεων που υπήρχαν μέχρι το 2019 που λέει ότι ο κύριος παράγοντας μπορεί να είναι η πιθανότητα να βρούμε τον ένοχο και, βεβαίως, μετά να τον τιμωρήσουμε. Δηλαδή, φοβούνται πιο πολύ το αν θα ανακαλυφθούν από ότι θα είναι μεγάλη ή μικρή η ποινή τους. Και, βέβαια, στην Ελλάδα οι φόνοι, οι γυναικοκτονίες εντοπίζονται σχεδόν όλες και εξιχνιάζονται και βρίσκουμε τον ένοχο. Ίσως έχει γίνει αρκετός θόρυβος και με το MeToo για τη σεξουαλική παρενόχληση. Τα υπόλοιπα; Και αν αυτό δουλεύει και τους βρίσκουμε, γιατί δεν μειώνονται οι γυναικοκτονίες; Δεν μειώνονται, γιατί δεν υπάρχει πρόληψη.

Ο κύριος Υπουργός, νωρίτερα σήμερα, είπε ότι όλα τα άρθρα της Οδηγίας την οποία υιοθετούμε έχουν ενσωματωθεί. Θα ήθελα να σημειώσω ότι η Οδηγία μιλάει για πρωτογενή, δευτερογενή και τριτογενή πρόληψη, αυτό ακριβώς που κάνουν και στην πρόληψη του καρκίνου. Όλα αυτά για την πρόληψη αναφέρονται στα άρθρα 34 έως 44. Και μελετήσαμε την Οδηγία, κύριε Υπουργέ, δεν είναι ότι δεν τη διαβάσαμε. Στα άρθρα 34 και 44 αναφέρονται τα εξής: «Πρωτογενής πρόληψη, συζήτηση για τη βία κατά των γυναικών από το προνήπιο και τους παιδικούς σταθμούς». Δεν νομίζω ότι υπήρξε συζήτηση ούτε με το Υπουργείο Παιδείας, ούτε με το Υπουργείο Υγείας, ούτε με τους δήμους για την εκπαίδευση σε αυτά τα θέματα.

Τι κάνουμε μετά με τη δευτερογενή πρόληψη; Εντοπίζουμε εκεί που υπάρχει υποψία ή ένδειξη ότι θα υπάρξει βία και εισάγουμε τρόπους παρέμβασης. Τι κάνει μια γυναίκα όταν φοβάται τον άνδρα της, όταν την κακοποιεί; Πρώτα-πρώτα μιλάει ίσως στην οικογένειά της. Τι της λέει η οικογένεια; «Τι θα πει η κοινωνία αν χωρίσεις; Κάνε υπομονή». Τι της λέει η Εκκλησία, οι πνευματικοί ταγοί; «Οφείλεις να συγχωρείς και να κάνεις υπομονή για τα παιδιά σου». Τι της λέει η Αστυνομία; «Μην καταθέσεις μήνυση». Το ξέρω αυτό και από προσωπική εμπειρία σε 23χρονη κοπέλα που ήταν χρήστης ναρκωτικών ο άντρας της και την κακοποιούσε. «Μην καταθέσεις μήνυση, γιατί θα χειροτερέψουν τα πράγματα». Είναι αυτό, όμως, ικανή απάντηση; Έχουμε εκπαιδεύσει, σύμφωνα με τα άρθρα της Οδηγίας, όλους αυτούς που θα έρθουν σε επαφή με τα θύματα πώς να τους στηρίξουν και πώς να το αντιμετωπίσουν;

Χειροτερεύουν τα πράγματα. Υπάρχει ο θύτης, τιμωρείται, πάει φυλακή. Εδώ έρχεται η τριτοβάθμια πρόληψη. «Να μην το ξανακάνει. Να μην ξαναμπεί στη φυλακή, γιατί επανέλαβε το έγκλημά του». Τι λέει η παγκόσμια βιβλιογραφία; Θα καταθέσω δύο μελέτες. Η μία είναι μάλιστα του 2023 που λέει ότι τα σχολεία όλων των επιπέδων στις φυλακές ωφελούν. Τι έκανε η Κυβέρνηση; Ο ΣΥΡΙΖΑ είχε περάσει νόμο το 2018 ο οποίος έλεγε ότι ιδρύονται σχολικές μονάδες πρωτοβάθμιας και δευτεροβάθμιας και ΙΕΚ σε όλες τις φυλακές πρακτικά. Δεν ξέρω τους νομικούς όρους. Τι έκανε η Κυβέρνηση το 2020; Κατήργησε μεν αυτό το άρθρο με άλλον νόμο -ήταν ο ν.4763- και επανέλαβε copy-paste τα άρθρα, αλλά δεν λέει «δημιουργούνται τα κέντρα», «δημιουργούνται τα σχολεία», αλλά λέει «δύνανται να δημιουργούνται», δηλαδή δεν θα γίνουν.

Θέλω να έρθω τώρα στην έκθεση GREVIO, η οποία είναι όντως ενενήντα πέντε σελίδες και η οποία σαφώς λέει ότι πρέπει να μεταφραστεί -από το 2023 είναι αυτή η έκθεση- και να διανεμηθεί σε όλους τους σχετικούς, περιλαμβανομένων των ΜΚΟ. Τι έκανε η Κυβέρνηση; Τίποτα. Για ωφέλεια των συναδέλφων -γιατί και όλοι οι συνάδελφοι το πιο πιθανό δεν έχουν την έκθεση στα χέρια τους- θα την καταθέσω στα αγγλικά. Θα μου πείτε ότι είναι δύσκολο να μεταφραστεί. Επειδή ήμουν περίεργη να δω πόσο χρόνο θα χρειαστεί, μετέφρασα με τεχνητή νοημοσύνη και διόρθωσα μετά μέσα σε δύο ώρες τις δέκα πρώτες σελίδες.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία Λινού.

**ΑΘΗΝΑ ΛΙΝΟΥ:** Είναι νομίζω άψογο ελληνικά. Μπορείτε να δείτε τη μετάφραση. Αν αναθέσετε σε έναν συνεργάτη σας που ξέρει ελληνικά να διορθώσει τις μεταφράσεις της τεχνητής νοημοσύνης, μπορεί να είναι έτοιμη σε λιγότερο από τρεις ημέρες.

Σας ευχαριστώ.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Καλώ στο Βήμα τώρα την κ. Αικατερίνη Νοτοπούλου, Βουλευτή του ΣΥΡΙΖΑ-Προοδευτική Συμμαχία.

Ορίστε, κυρία Νοτοπούλου, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, ο νομοθέτης οφείλει να νομοθετεί με τον καλύτερο δυνατό τρόπο και εσείς πραγματικά ξεπερνάτε κάθε φορά τον προηγούμενο χειρότερο εαυτό σας. Κάνετε ό,τι μπορείτε για να νομοθετήσετε με τον χειρότερο δυνατό τρόπο.

Δεν μπορώ, ξεκινώντας, να μη σας απευθύνω την εύλογη, νομίζω, απορία μου. Τι άλλο πρέπει να γίνει για να συνειδητοποιήσετε ότι δεν νομοθετείτε ορθά. Ο δικηγορικός κόσμος σε όλη την Ελλάδα απέχει σήμερα και αύριο, έχει βγει στους δρόμους. Όλος ο νομικός κόσμος της χώρας διαμαρτύρεται για τις σοβαρές αλλαγές που φέρνετε στους κώδικες ποινικής δικονομίας και στον ποινικό κώδικα, για όγδοη φορά μέσα στα πέντε χρόνια διακυβέρνησής σας. Η Ένωση Δικαστών και Εισαγγελέων είναι «στα κάγκελα». Προχθές είχαμε την αποχώρηση του εκπροσώπου τους από την ακρόαση των φορέων. Να μη μιλήσω για την πλήρη απαξίωση στο σύνολο των φορέων και των γυναικείων συλλογικοτήτων. Ελάχιστη είναι η προθεσμία που αφήσατε για πραγματική διαβούλευση μέσα στις γιορτές, άρα ανύπαρκτη.

Δεν υπήρχε καμία προηγούμενη ακρόαση αρμόδιων φορέων, εξειδικευμένων οργανώσεων, της κοινωνίας των πολιτών, γυναικείων οργανώσεων, ψυχολόγων, επιστημόνων, αλλά και διατομεακές συνεργασίες με συναρμόδιους φορείς, Γενική Γραμματεία Ισότητας και Ανθρωπίνων Δικαιωμάτων, το ΚΕΘΙ, άλλα Υπουργεία. Φαίνεται αυτό στη νομοθέτησή σας. Φαίνεται ότι δεν σας ενδιαφέρει να ακούσετε την κοινωνία, φαίνεται ότι δεν σας ενδιαφέρει να επιλύσετε τα τόσο σοβαρά προβλήματα που αντιμετωπίζει. Φυσικά, ούτε λόγος για τη σύσταση νομοπαρασκευαστικής επιτροπής και για αυτό το νομοσχέδιο του Υπουργείου Δικαιοσύνης.

Και σας ρωτώ: Ποιος νομοθετεί τελικά; Ποιοι είναι αυτοί που νομοθετούν και συγγράφουν αυτά τα σχέδια νόμου, άγνωστοι προς τον νομικό κόσμο της χώρας, τον οποίο προσβάλλετε διαρκώς; Το μόνο που σας νοιάζει είναι να φέρετε σήμερα κάποιους βαρύγδουπους τίτλους, να μπορέσετε να βγείτε και αύριο στα κανάλια να τους υπερασπιστείτε, να διατείνεστε ότι λύνετε τα προβλήματα, ενώ στην πραγματικότητα αυτοί οι τίτλοι θα μείνουν κενό γράμμα.

Λέτε ότι παίρνετε μέτρα για την αντιμετώπιση της έμφυλης βίας, της ενδοοικογενειακής βίας, της εγκληματικότητας των ανηλίκων. Τόσο αψήφιστα παίρνετε τα πιο σοβαρά κοινωνικά φαινόμενα, αυτά που συγκλονίζουν κάθε ελληνική οικογένεια.

Αυτά που τρομάζουν κάθε πολίτη αυτής της χώρας, εσείς τα χρησιμοποιείτε μόνο με έναν επικοινωνιακό επικίνδυνο, πραγματικά, για την ασφάλεια και την ψυχική υγεία των πολιτών, τρόπο που είναι εξοργιστικό. Άκουσα προηγουμένως και την Κοινοβουλευτική σας Εκπρόσωπο και αναρωτήθηκα αν πιστεύει έστω και μια γραμμή από αυτά που μας είπε.

Σχετικά με την αυστηροποίηση των ποινών για παραμέληση εποπτείας ανηλίκου με όλα τα ζητήματα που γεννώνται για τους δικαστικούς συμπαραστάτες θέλω να πω τα εξής. Δρακόντειες ποινές έρχεστε να φέρετε σε βάρος των γονέων για αξιόπιστες πράξεις των παιδιών τους. Ωραία, εσείς μας λέτε, λοιπόν, για να το καταλάβουμε, ότι από εδώ και πέρα όποιος σφάλει, όπου υπάρχει παραμέληση, όπου υπάρχει τέτοιο περιστατικό, θα πηγαίνει στη φυλακή.

Έχετε ιδέα τι θα πει βία; Τι θα πει βία ανηλίκων ή ενδοοικογενειακή βία; Τι θα πει έμφυλη βία ή τι θα πει παραμέληση; Έχετε συνειδητοποιήσει ότι το κράτος δεν μπορεί να είναι απλά ένας τιμωρός, δεν πρέπει να είναι ο τιμωρός, αλλά πρέπει να φροντίζει την ελληνική κοινωνία, να φροντίζει ώστε κάθε παιδί να ζει με ασφάλεια και κάθε γυναίκα να ζει με ασφάλεια. Κι από αυτήν την τόσο βασική υποχρέωση της πολιτείας, εσείς αποσύρεστε διαρκώς και κουνάτε το δάχτυλο και θα την πληρώσουν φυσικά οι πιο ευάλωτοι γιατί δεν αξιοποιείτε ούτε την επιστημονική γνώση ούτε τους ειδικούς.

Και τώρα που είπα για ειδικούς, θέλω να πω το εξής. Φέρνετε ανερυθρίαστα μέσα σε μια τροπολογία όχι αυτό που ζητά όλος ο κλάδος, τη ρύθμιση δηλαδή, του επαγγέλματος του ψυχολόγου, αλλά άλλη μια τιμωρητική διάταξη για αντιποίηση του επαγγέλματος. Άρα, υποκρίνεστε. Αρνείστε να βάλετε τάξη στο επάγγελμα, να το ρυθμίσετε, να υπάρχει θεσμική κατοχύρωση και ρύθμιση, όπως ζητούν οι επιστήμονες, και αρνείστε, ταυτόχρονα, συστηματικά να στηρίξετε τη δημόσια ψυχική υγεία που τόση ανάγκη υπάρχει.

Αντί σήμερα, λοιπόν, να μας μιλήσετε για κέντρα κοινότητας, για κέντρα οικογένειας, για στήριξη με ειδικούς ψυχικής υγείας στην τοπική αυτοδιοίκηση, στην κεντρική πολιτεία, στις δημόσιες δομές, στα νοσοκομεία, παντού, σε κάθε γειτονιά, σε κάθε σχολείο, εσείς έρχεστε να φέρετε μόνο τιμωρία, αγνοώντας το τι πραγματικά συμβαίνει στην κοινωνία.

Και συνεχίζω με τα μέτρα για την αντιμετώπιση της έμφυλης και της ενδοοικογενειακής βίας. Αναρωτιέμαι, ποιον νομίζετε ότι κοροϊδεύετε όταν αγνοείτε τις ίδιες τις γυναίκες-θύματα; Και μιλάμε για γυναίκες που έχουν αφιερώσει τη ζωή τους στο πεδίο αυτό εθελοντικά, παραθέτουν τα βιώματά τους, τα τραύματά τους στην προσπάθειά τους να σταθούν όρθιες μετά από αυτό που τους συνέβη χωρίς οι ίδιες να το έχουν επιλέξει και γι’ αυτά τα βιώματα αδιαφορείτε. Και γιατί το λέω αυτό; Έχετε πάρει μια ευρωπαϊκή Οδηγία την οποία ενσωματώνετε μόνο ως προς το τιμωρητικό κομμάτι της, αγνοείτε εντελώς το κομμάτι της πρόληψης, αγνοείτε εντελώς το κομμάτι προστασίας των θυμάτων.

Δεν μας λέτε τίποτε για εκπόνηση ολιστικών και μακρόπνοων πολιτικών για την πρόληψη και την καταπολέμηση της έμφυλης βίας, τίποτε για την προστασία των θυμάτων, τίποτε για διαδικασίες ευαισθητοποίησης, τίποτε για τη διευκόλυνση πρόσβασής τους στη δικαιοσύνη, τίποτε για συλλογή δεδομένων μέσα από διατομεακές συνεργασίες.

Φυλακή για τον κακό παραβατικό, χωρίς αναστολές, χωρίς πολλά-πολλά, κατ’ οίκον περιορισμός, κατάργηση αναστολής, κατ’ εξαίρεση κατάργηση του βουλεύματος, αυστηροποίηση των ποινών και πάει λέγοντας. Για άλλη μια φορά είστε μόνο με τον ποινικό λαϊκισμό κι εμείς είμαστε με το κράτος δικαίου κι αυτή είναι η βασική μας διαφορά.

Τι κι αν όλοι οι φορείς μας διαβεβαιώνουν ότι απέτυχε πλήρως το μοντέλο αυστηροποίησης των ποινών σε όλη την Ευρώπη και όλα τα προηγμένα κράτη, ψιλά γράμματα για εσάς η παρατήρηση του νομικού κόσμου και των επιστημόνων.

Παραβίαση του τεκμηρίου της αθωότητας: Ευθεία αντίθεση με την Ευρωπαϊκή Σύμβαση Δικαιωμάτων του Ανθρώπου και με τον Χάρτη Θεμελιωδών Δικαιωμάτων. Σήμερα συζητούσαμε σε αρμόδια επιτροπή της Βουλής για τον κακό τρόπο που νομοθετεί η Ελληνική Κυβέρνηση. Αρνηθήκατε να δώσετε ως Κυβέρνηση στοιχεία για τον Χάρτη Θεμελιωδών Δικαιωμάτων όταν έχουν δώσει όλες οι υπόλοιπες χώρες. Χάνουμε, λοιπόν, την ευκαιρία να ενσωματώσουμε μια σειρά πάρα πολύ σημαντικών και θετικών άρθρων της Οδηγίας για την καταπολέμηση της έμφυλης βίας. Τα έχουν αναφέρει και ο εισηγητής και ο Κοινοβουλευτικός Εκπρόσωπος.

Κύριοι συνάδελφοι, δεν θα πάρω περισσότερο χρόνο γι’ αυτό.

Έχετε ξεχάσει τις επιζώσες που βιώνουν πολλαπλές διακρίσεις και ανισότητες, γυναίκες με αναπηρία, προσφύγισσες, μετανάστριες, ηλικιωμένες, γυναίκες με χαμηλό εισόδημα, κρατούμενες, ΛΟΑΤΚΙ. Επιδεικτικά αρνείστε να μας αιτιολογήσετε ποιες είναι αυτές οι νομοθεσίες στις οποίες αναφέρεστε που δήθεν προστατεύουν, όταν δεν έχετε εκδώσει εφαρμοστικές ΚΥΑ.

Για να κλείσω, αρνείστε τη θεσμική κατοχύρωση του όρου «γυναικοκτονία». Όσες φορές κι αν το αρνηθείτε, να είστε σίγουροι, κύριοι συνάδελφοι της Νέας Δημοκρατίας, ότι εμείς θα επιμείνουμε με κατάθεση της τροπολογίας ξανά και ξανά μέχρι να μη θρηνήσουμε θύματα, να μη φύγει καμία γυναίκα από χέρι ανδρός επειδή είναι γυναίκα, μέχρι κάθε γυναίκα σ’ αυτήν τη χώρα να νιώσει ασφαλής.

Είναι αίτημα όλης της κοινωνίας. Δεν το ακούτε, δεν ακούτε το πνεύμα της Οδηγίας, δεν υψώνετε τοίχος στην ενδοοικογενειακή βία, δεν εφαρμόζετε τη Σύμβαση της Κωνσταντινούπολης, δεν συμμορφώνεστε με τις συστάσεις της Eπιτροπής GREVIO.

Εμείς δεν θα διολισθήσουμε, και τελειώνω, κύριε Πρόεδρε, στο επικοινωνιακό σας παιχνίδι που ερεθίζει το λαϊκό ένστικτο περί δικαιοσύνης, αλλά παραβιάζει το δικαίωμα των δύο μερών σε μια δίκαιη δίκη. Δεν θα υποχωρήσουμε ούτε βήμα από την υπεράσπιση του κράτους δικαίου και θα αγωνιζόμαστε μαζί με τα θύματα, μαζί με τους ευάλωτους, μαζί με τις γυναίκες και τους νέους.

Όμως, πριν φύγω από το Βήμα, θα ήθελα να πω τα εξής.

**ΠΡΟΕΔΡΕΥΩΝ (Αθανάσιος Μπούρας):** Κλείστε. Κλείστε, κυρία συνάδελφε.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ολοκληρώνω, κύριε Πρόεδρε.

Κύριοι συνάδελφοι της Νέας Δημοκρατίας, κύριοι Βουλευτές της Νέας Δημοκρατίας.

Έγκλημα των Τεμπών, όσος αγώνας κι αν χρειαστεί…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία Νοτοπούλου. Η ώρα είναι 2.00΄.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** … όσος χρόνος κι αν περάσει η αλήθεια θα βγει στο φως. Θα δικαιωθεί η μνήμη των θυμάτων, θα δικαιωθεί ο αγώνας των συγγενών. Κι εσάς, κύριοι Βουλευτές της Νέας Δημοκρατίας, θα σας στοιχειώνει για πάντα η συγκάλυψη του εγκλήματος των Τεμπών.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ο ανεξάρτητος Βουλευτής κ. Χαράλαμπος Κατσιβαρδάς έχει τον λόγο και θα κλείσουμε μετά με τον κ. Γεώργιο Γαβρήλο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πολύ, κύριε Πρόεδρε.

Αξιότιμε κύριε Πρόεδρε, αξιότιμε κύριε Υπουργέ, κατ’ αρχάς θα μιλήσω, δεδομένου ότι είμαι και μέλος της αρμόδιας επιτροπής και συμμετείχα στις πολυτελείς διασκέψεις όπου ετέθησαν διεξοδικώς και φωτίστηκαν όλες οι επιμέρους πτυχές.

Ως εκ τούτου, λοιπόν, και εξ επαγγέλματος, ως μαχόμενος δικηγόρος της δικαστηριακής πρακτικής, θα επιδιώξω να ανατείνω το συγκεκριμένο σχέδιο νόμου το οποίο θα πω επί της αρχής ότι με ικανοποιεί για τον λόγο ότι ενσωματώνει και τη νομολογία του Ευρωπαϊκού Δικαστηρίου Δικαιωμάτων του Ανθρώπου, αλλά και κατά την ταπεινή υποκειμενική μου γνώμη συνάδει και προς την Ευρωπαϊκή Σύμβαση Δικαιωμάτων του Ανθρώπου και προς τη συνταγματική έννομη τάξη. Εν τούτοις, δεν θα διολισθήσω, μολονότι είμαι ανεξάρτητος Βουλευτής και θα μπορούσα να υλοποιήσω το συγκεκριμένο σχέδιο νόμου και να αρθρώσω δημοκοπικές και λαϊκίστικες κραυγές οι οποίες ουσιαστικά αντίκεινται του περιεχομένου αυτού καθ’ αυτού του συγκεκριμένου σχεδίου νόμου.

Ως εκ τούτου, λοιπόν, θεωρώ ότι επί της αρχής βρίσκεται προς την ορθή κατεύθυνση. Σαφώς, βεβαίως, υπάρχουν κάποιες νομοτεχνικές αβελτηρίες οι οποίες κατεδείχθησαν, σαφώς ήταν ο νομικός κόσμος. Από την άλλη πλευρά, όμως, εξ ου και εκλήθησαν οι φορείς για να διεξαχθεί ένας γόνιμος και εποικοδομητικός επιστημονικός διάλογος, δεν σημαίνει ότι η Ένωση Εισαγγελέων και Δικαστών αυτά τα οποία διατυπώνει είναι θέσφατα. Όλοι γνωρίζουμε από τη δικαστηριακή πρακτική ότι όλοι κρίνονται. Άρα, θέλω να πω ότι κάποια ζητήματα τα οποία ήσαν σκοτεινά ή είχαν παρανοηθεί, κατά την ταπεινή υποκειμενική μου γνώμη, γιατί τοποθετήθηκα και στις επιτροπές, επιλύθησαν.

Τώρα, ένα κρίσιμο επίσης θέμα που φρονώ ότι κι εδώ, όχι μόνο θα επιδαψιλεύσω προς το Υπουργείο Δικαιοσύνης, χωρίς να έχω κάποιο έννομο συμφέρον ως προς τούτο, θεωρώ ότι ακολουθεί και εφαρμόζει την άρτια επιστημονική ορολογία. Δηλαδή, περί της γυναικοκτονίας τη στιγμή την οποία δεν τίθεται ως ιδιώνυμο αδίκημα, καθότι -θα μιλήσω και πρακτικά νομικά- η ανθρωποκτονία είναι το βασικό αδίκημα το οποίο συμπυκνώνει κατ’ ουσίαν την απαξία της αφαίρεσης της ανθρώπινης ζωής, που αποτελεί την υπέρτατη αξία και του ευρωπαϊκού πολιτισμού και της συνταγματικής εννόμου τάξης και γενικότερα προέρχεται αυτό και από το γεγονός ότι είμαστε και χριστιανοί ορθόδοξοι, όπως αναφέρεται και στη συνταγματική έννομη τάξη. Δηλαδή, θέλω να πω ότι εκ προοιμίου προσδιορίζουμε την ανθρωποκτονία με βάση τα χαρακτηριστικά ότι ο δράστης διελαύνεται από ελατήριο έμφυλο κατά του συγκεκριμένου προσώπου;

Σαφώς, σεβόμαστε τις γυναίκες, όχι μόνο τις γυναίκες, όλους τους ανθρώπους, ανεξαρτήτως είτε ταυτότητας φύλου ή σεξουαλικού προσανατολισμού ή το οτιδήποτε. Δηλαδή, θα θέσουμε μια αντιεπιστημονική κερκόπορτα και να προσδιορίσουμε εκ προοιμίου χωρίς να μπούμε στη διαδικασία ποια ήταν τα ελατήρια που ώθησαν στην αφαίρεση μίας ανθρώπινης ζωής;

Αυτά είναι δικά μου επιστημονικά, ως μαχόμενος δικηγόρος, ερωτήματα, γι’ αυτό εγώ θεωρώ ότι είναι προς την σωστή κατεύθυνση και ως προς αυτό εκ μέρους του Υπουργείου Δικαιοσύνης. Διότι, σε διαφορετική περίπτωση αν ανοίξει ο ασκός του Αιόλου και αν τεθεί αυτή η κερκόπορτα, αντιλαμβάνεστε ότι θα διολισθήσουμε ουσιαστικά σε έναν ουκέτι αριθμόν επιμέρους χαρακτηριστικών προσδιορισμών της απαξίας της ανθρωποκτονίας.

Ως εκ τούτου, νομίζω ότι δεν έχει κανένα απολύτως νόημα να συζητούμε σχετικά με την θέσπιση ενός ιδιώνυμου αδικήματος αυτού καθ’ αυτού, διότι τοιουτοτρόπως παρεμβαίνουμε, νομίζω αυθαιρέτως, στη λειτουργική ανεξαρτησία της δικαιοσύνης και προκαταλαμβάνουμε έναν αξιολογικό χαρακτηρισμό ενός αδικήματος, διότι η ανθρωποκτονία οιασδήποτε μορφής εξετάζεται από τον αρμόδιο φυσικό δικαστή και από εκεί και πέρα, δηλαδή, μέσα στο πλαίσιο της κατ’ αντιμωλία διαδικασίας αποδεικνύονται ποια είναι τα κίνητρα του καθ’ εκάστου δράστου. Δηλαδή, η πρόθεσή του ήταν να στραφεί κατά της εκάστοτε γυναίκας; Είναι κατά συρροή δολοφόνος γυναικών ή υπήρχαν άλλα αίτια, τα οποία τον ώθησαν, βεβαίως, ποινικά κολάσιμα, αξιοκατάκριτα, αξιόμεμπτα και θα υποστεί, ουσιαστικά, το πλαίσιο ποινής, το οποίο προβλέπεται από την οικεία ποινική διάταξη;

Άρα, επομένως, φρονώ ότι ουδόλως προσιδιάζει οιαδήποτε θέσπιση ιδιωνύμου αδικήματος τη στιγμή την οποία ήδη το υφιστάμενο ποινικό οπλοστάσιο είναι αρκούντως ικανοποιητικό και μας παρέχει τη δυνατότητα του άρθρου 82Α αν και εφόσον αποδειχθεί ότι ο δράστης ο οποίος αφαίρεσε τη ζωή μιας γυναίκας ή οιουδήποτε άλλου προέρχεται από κίνητρα συγκεκριμένα, ρατσιστικά κίνητρα. Δηλαδή, η πρόθεσις να προβεί στην ανθρωποκτονία έχει επιμέρους χαρακτηριστικά γνωρίσματα, είναι επιβαρυντική περίσταση έτι περαιτέρω του αδικήματος αυτού καθ’ αυτού. Άρα, αυτά είναι όμως ζητήματα κατ’ ουσίαν αποδείξεως.

Άρα, νομίζω κατά την ταπεινή, πάντοτε, υποκειμενική μου γνώμη, ότι και εδώ η κυβέρνησις του Υπουργείου Δικαιοσύνης είναι κυματοθραύστης, θεματοφύλακας των εννόμων αγαθών, της επιστημονικής αρτιότητας. Και συν τοις άλλοις, εγώ θα τολμήσω να πω -γιατί ακούγονται, λέγονται πολλά, συζητούνται-, δεν ξέρω κατά πόσον η κοινωνιολογία μπορεί να εμφιλοχωρήσει ουσιαστικά στην ποινική έννομη τάξη ή αν θέλετε ακόμη καλύτερα οι τάσεις ή η επιστημοσύνη ή ο woke δικαιωματισμός να διαμορφώσει κάποιους νεολογισμούς, οι οποίοι περιχωρούν στη νομική επιστήμη. Για τον λόγο αυτό νομίζω ότι ως προς τη διάταξη αυτή είναι ορθή η νομοθέτηση.

Τώρα, πέραν όλων αυτών, σαφώς -όπως είπα-, επί της αρχής εγώ συντάσσομαι αναφανδόν. Βεβαίως, υπάρχουν κάποιες αβελτηρίες νομοτεχνικού χαρακτήρα, οι οποίες με βρίσκουν αντιμέτωπο. Είναι δύο από αυτές, τις είχα αναλύσει διεξοδικώς και στη συζήτηση, η οποία έγινε στην επιτροπή, οι οποίες θεωρώ ότι είναι εύλογες. Σαφώς είναι το άρθρο 14, αναφορικά δηλαδή, με την μη αναστολή ουσιαστικά εκτέλεσης της ποινής, η οποία θεωρώ ότι είναι υπέρμετρα αυστηρή, και το δεύτερο είναι το άρθρο 16, σχετικά δηλαδή, με τη μη εγκυρότητα της επιδόσεως.

Τα λέω αυτά, διότι πολλές φορές, επειδή η θεωρία απέχει από την πράξη, φρονώ ότι πρέπει να υπάρχουν και κάποιες δικλίδες ασφαλείας μέσα από την πρακτική, χωρίς να σημαίνει ότι αυτές οι νομοθετήσεις είναι εσφαλμένες ή προς μια κατεύθυνση μη ορθή δικαιοπολιτικώς, αλλά θα μπορούσαν να βελτιωθούν, ούτως ώστε να τεθούν έτι περαιτέρω δικλίδες ασφαλείας, οι οποίες θα υπηρετήσουν ουσιαστικά τον σκοπό για τον οποίο θεσπίστηκαν αυτές οι ρηξικέλευθες τροποποιήσεις του υπό ψήφιση σχεδίου νόμου με αποκλειστικό και μόνο γνώμονα ουσιαστικά την πάταξη της εγκληματικότητας και τη θωράκιση της εννόμου τάξεως.

Ως εκ τούτου, θέλω να πω και το λέω μετά παρρησίας και ευθαρσώς, σαφώς, ακριβώς επειδή αναλύθηκαν και από τον κύριο Υπουργό και τον κύριο Υφυπουργό, ότι είναι προς την ορθή κατεύθυνση, είναι αυτό το οποίο έχει ανάγκη η κοινωνία.

Σας ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κατσιβαρδά.

Ολοκληρώνουμε τον κατάλογο των ομιλητών συναδέλφων, καλώντας στο Βήμα τον Βουλευτή του ΣΥΡΙΖΑ - Προοδευτική Συμμαχία, τον κ. Γεώργιο Γαβρήλο.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριοι συνάδελφοι, κύριε Υφυπουργέ, έχετε καταφέρει στο Υπουργείο Δικαιοσύνης -εισάγοντας τα νομοσχέδια σας τα δύο τελευταία χρόνια- δύο πράγματα. Το πρώτο είναι να μεταφέρετε τη συζήτηση σ’ αυτό που απασχολεί την κοινωνία και όχι άδικα, το μεγάλο έγκλημα των Τεμπών.

Σε κάθε νομοσχέδιο σας εισάγετε και κάποιες διατάξεις που ασφαλώς υποδηλώνουν πρόθεση για περαιτέρω συγκάλυψη αυτού του εγκλήματος. Το ίδιο κάνατε και σήμερα. Εισάγετε μία ρύθμιση, το άρθρο 41 παράγραφος 6, για τη δημιουργία μιας ιατροδικαστικής επιτροπής, λες και το νομικό μας πλαίσιο δεν δίνει τη δυνατότητα στον εισαγγελέα να αντιμετωπίσει το οποιοδήποτε ζήτημα υπάρχει με αντίθετες προσεγγίσεις ιατροδικαστών, μέσω πραγματογνωμόνων ή να βρει την κατάλληλη λύση, έτσι ώστε να οδηγηθεί σε συμπεράσματα. Και έρχεται αυτή η ρύθμιση μετά από αυτό που ζει τις τελευταίες ημέρες η ελληνική κοινωνία με τα ηχητικά, που δεν υπάρχει καμία αμφιβολία πλέον ότι σιγά-σιγά, με τα νέα στοιχεία που βγαίνουν στη δημοσιότητα, ξεμπροστιάζεται όλο αυτό το σύστημα μαζί και η Κυβέρνηση που προσπάθησε αυτά τα δύο χρόνια να συγκαλύψει το μεγαλύτερο έγκλημα των τελευταίων δεκαετιών.

Και, ασφαλώς, το δεύτερο μεγάλο θέμα που ανακύπτει κάθε φορά που φέρνετε ένα νομοσχέδιο, κύριε Υφυπουργέ, είναι ότι καταφέρνετε να βάζετε απέναντί σας όλον τον νομικό κόσμο, δικαστές, δικηγόρους, αλλά και οργανώσεις ανθρωπίνων δικαιωμάτων. Και, βέβαια, όλοι κάνουν λόγο για μία πρόχειρη νομοθέτηση, αλλά και για έναν νομικό λαϊκισμό που υπηρετεί το Υπουργείο σας τα τελευταία χρόνια. Η Ένωση Δικαστών, μάλιστα, μιλάει για μια επικίνδυνη νομοθετική οπισθοδρόμηση.

Στο νομοσχέδιο που έχετε εισάγει στη Βουλή και που δεν δώσατε τον απαραίτητο χρόνο στους φορείς για διαβούλευση -το φέρατε μέσα στις γιορτές για διαβούλευση- έχετε βάλει απέναντί σας και δικαστές και δικηγόρους, οι οποίοι απέχουν στις 23 και 24 του μήνα, αλλά και όλες τις οργανώσεις ανθρωπίνων δικαιωμάτων. Υπάρχουν αντιδράσεις από παντού. Και, βέβαια, δεν δίστασε ο Υπουργός να προσβάλει και την Ένωση Δικαστών και Εισαγγελέων στο πρόσωπο του Αντιπροέδρου της.

Και, ασφαλώς, δεν λάβατε υπ’ όψιν σας τίποτα από όλα αυτά που σας πρότειναν και οι οργανώσεις ανθρωπίνων δικαιωμάτων για να βελτιωθεί το νομοθέτημα, ένα νομοσχέδιο που παραβιάζει την αρχή της διάκρισης των εξουσιών, το τεκμήριο αθωότητας, την αρχή της αναλογικότητας σε αντίθεση με το Σύνταγμα και την Ευρωπαϊκή Σύμβαση για τα Ανθρώπινα Δικαιώματα.

Τι κάνετε με αυτό το νομοσχέδιο; Λέτε ότι κυρώνετε, ουσιαστικά, την ευρωπαϊκή Οδηγία 2024/1385. Όμως, την μεταφέρετε στο Ελληνικό Δίκαιο αναποτελεσματικά και μερικώς υπό την πίεση της επικαιρότητας και γι’ αυτό σας κατηγορεί το σύνολο του νομικού κόσμου για έναν ποινικό λαϊκισμό.

Κάνετε επικοινωνιακή διαχείριση σε μείζονα κοινωνικά προβλήματα με αυστηροποίηση των ποινών και δεν προτείνετε παρεμβάσεις σε επίπεδο πρόληψης και προστασίας των θυμάτων. Αυτό είναι το μεγάλο πρόβλημα με το νομοσχέδιο.

Και ασφαλώς, το μέρος της Οδηγίας που αφορούσε και την πρόληψη και την προστασία των θυμάτων, δεν το εισάγεται ως Υπουργείο Δικαιοσύνης. Υπάρχει ελλειμματική προσπάθεια και για την καταπολέμηση της έμφυλης βίας. Για μια ακόμη φορά ο ΣΥΡΙΖΑ - Προοδευτική Συμμαχία τόνισε την ανάγκη στο δικαιικό μας σύστημα να θεσπιστεί ο όρος «γυναικοκτονία», όχι μόνο για συμβολικό λόγο, αλλά και για πραγματικό, για να καταλάβει η κοινωνία, να διαπαιδαγωγηθεί ο νέος και το σύνολο της κοινωνίας μας ότι έχει μια ιδιαίτερη απαξία αυτό το έγκλημα που έχει να κάνει με την εμφύλια βία.

Ανοίγετε επικίνδυνους δρόμους, κύριε Υπουργέ. Υποχρεωτική προσωρινή κράτηση, προσωρινή κράτηση για πλημμελήματα, κατάργηση αναστολής και μετατροπή ποινής, κατάργηση του δικαστικού συμβουλίου σε πολλές περιπτώσεις, παραβίαση δικαιωμάτων των κατηγορουμένων. Γι’ αυτό και η Ένωση Δικαστών μίλησε για «επικίνδυνη οπισθοδρόμηση» σε αυτό το νομοθέτημα που εισάγετε.

Ποια είναι η πρόληψη για ανήλικους; Τι κάνετε πάνω σε αυτό το μεγάλο ζήτημα; Η παραβατικότητα των ανηλίκων απασχολεί την κοινωνία μας και είναι μεγάλο κοινωνικό πρόβλημα. Αυξάνετε τις ποινές λες και αυτό είναι που θα συγκρατήσει τον νέο άνθρωπο για να μην οδηγηθεί σε παραβατικές έκνομες πράξεις.

Στην Πελοπόννησο οι επιμελητές ανηλίκων είναι δύο που υπηρετούν στο Ναύπλιο και έχουν την ευθύνη της Αργολίδας, της Αρκαδίας, της Λακωνίας. Πού είναι οι δομές; Πού είναι οι υπηρεσίες που θα μπορέσουν να μπουν και μέσα στην οικογένεια και μέσα στο σχολείο, για να προλάβουν παραβατικές καταστάσεις των νέων ανθρώπων; Αντίθετα, έρχεστε και εισάγετε ένα πρόστιμο 10.000 ευρώ για τους γονείς οι οποίοι επιδεικνύουν μια παραμέληση απαράδεκτη, όπως λέτε εσείς.

Απαράδεκτη είναι αυτή η διάταξη που εισάγετε, κύριε Υπουργέ, γιατί δεν θα φέρει κανένα αποτέλεσμα. Δείχνει πόσο μακριά είσαστε από την πραγματικότητα και από τα προβλήματα που βιώνει η ελληνική κοινωνία.

Κλείνω, λέγοντας για μια ακόμα φορά ότι το νέο νομοσχέδιο που εισάγετε, πραγματικά, αποτυπώνει μία προσέγγιση επικοινωνιακού χαρακτήρα καθαρά που έχετε κι έναν νομικό λαϊκισμό που σας διακρίνει κάτω από την πίεση της επικαιρότητας. Ωστόσο, υποδηλώνει και κάτι άλλο, έναν συγκεντρωτισμό που επιθυμείτε και ένα ελεγχόμενο σύστημα που φαίνεται και στο άρθρο 73 για την περικοπή μισθών δικαστικών λειτουργών χωρίς πειθαρχική διαδικασία. Δίνετε σε αυτούς που εσείς διορίζετε, το δικαίωμα χωρίς να περνούν οι δικαστές από κάποιον πειθαρχικό έλεγχο και μια διαδικασία, όπως θα έπρεπε να προβλέπεται, να τους περικοπεί ο μισθός. Αυτό δείχνει πόσο επιθυμείτε να επηρεάσετε τους αρμούς ακόμα και της δικαιοσύνης, την ανεξαρτησία της. Και το κάνετε σε κάθε ευκαιρία, όχι μόνο με νομοθετήματα του Υπουργείου Δικαιοσύνης, αλλά και με άλλες νομοθετικές πρωτοβουλίες και πράξεις της εκτελεστικής σας εξουσίας.

Τα κοινωνικά προβλήματα, δυστυχώς, διογκώνονται και εσείς προσπαθείτε να τα διαχειριστείτε επικοινωνιακά. Την ίδια στιγμή που αποδυναμώνεται το κράτος δικαίου και έχετε ευθύνη γι’ αυτό, εγκαλούμαστε και από τους ευρωπαϊκούς θεσμούς, αλλά αφήνουμε και την ελληνική κοινωνία χωρίς το νομικό και δικαιικό οπλοστάσιο εκείνο που πραγματικά θα είναι στήριγμα στους αδύναμους συμπολίτες μας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Κυρίες και κύριοι συνάδελφοι, ολοκληρώθηκε -το τονίζω για μια ακόμα φορά- ο μακρύς κατάλογος όλων των συναδέλφων που εγγράφηκαν στον κατάλογο των ομιλητών. Ολοκληρώθηκαν οι τοποθετήσεις των Κοινοβουλευτικών Εκπροσώπων και, όπως είπαμε νωρίτερα, αύριο μένουν οι δευτερολογίες των εισηγητών και των ειδικών αγορητών και η ονομαστική ψηφοφορία, η οποία θα γίνει περί τις 10.30΄.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 1.57΄ λύεται η συνεδρίαση για σήμερα, ημέρα Παρασκευή 24 Ιανουαρίου 2025 και ώρα 8.30΄, με αντικείμενο εργασιών του Σώματος: α) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Αντιμετώπιση νέων μορφών βίας κατά των γυναικών - Ενσωμάτωση της Οδηγίας (ΕΕ) 2024/1385 - Πρόσθετες ρυθμίσεις στον νόμο περί ενδοοικογενειακής βίας - Αναδιοργάνωση των ιατροδικαστικών υπηρεσιών - Ενίσχυση της λειτουργίας της Eurojust - Μέτρα για την προστασία των ανηλίκων και την καταπολέμηση της εγκληματικότητας - Δικονομικές διατάξεις αρμοδιότητας των τακτικών διοικητικών δικαστηρίων και άλλες ρυθμίσεις» και β) κοινοβουλευτικός έλεγχος 1) ώρα του Πρωθυπουργού και 2) συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**